
Prefaţă 


„Cine controlează trecutul controlează viitorul. Cine 
controlează prezentul controlează trecutul.” Acest studiu 
criminalistic este o ilustrare perfectă a valabilităţii afirmației 
lui Orwell. Este un dosar de probe credibile prezentate pentru 
a înlătura vălul de mistificare ce acoperă evenimentele din 
timpul Revoluţiei, a examina rolul pe care l-a avut în 
Revoluţie principalul instrument al dictaturii lui Ceaușescu — 
Securitatea -— și a le reda istoriei pe victimele regimului și a le 
face dreptate, după 30 de ani lungi de așteptare. El caută de 
asemenea să răspundă la întrebarea „Cine au fost teroriștii?”. 
Iar oferind un răspuns la această întrebare, autorii, Andrei 
Ursu, Roland O. Thomasson și Mădălin Hodor, contestă 
afirmaţiile procurorilor militari care, în rechizitoriul lor din 
Dosarul Revoluţiei, a cărui versiune completă a fost postată 
online pe 19 iulie 2019, încearcă să disculpe Securitatea. 

Caracterul controversat al evenimentelor din timpul 
Revoluţiei se reflectă în istoriografia lor. lată câteva opinii: 


Cineva întreba: dar putem să numim asta revoluţie? La 
urma urmei, o revoluţie presupune violenţă... De fapt, 
trebuie întotdeauna să-i adăugăm un calificativ; o numim 
„de catifea”, o numim „pașnică”, o numim „evolutivă”. Eu o 


numesc „refoluţie” — o combinaţie de revoluţie și reformă. 
În mod surprinzător, momentul în care occidentalii au 
avut în sfârșit convingerea că este vorba de o revoluţie a 
fost atunci când au văzut la televizor imagini din România: 
mulțimi, tancuri, focuri de armă, sânge pe străzi. Și atunci 
au spus: „Aia chiar că e revoluţie” și, bineînţeles, ironia 
face că tocmai acestea au fost singurele evenimente care 
nu au reprezentat o revoluţiei. 


Revoluţia Română din Decembrie 1989 este un moment 
controversat al istoriei noastre. Disputele privesc atât 
aprecierea sintetică a evenimentului (a fost revoluție, 
revoltă populară sau lovitură de stat?), cât și reconstituirea 
unora dintre aspectele sale particulare și, mai ales, rolul 
jucat de participanţi, fie ei indivizi sau instituţii. [...] Acest 
fapt se datorează nesiguranţei ce plutește asupra agenţilor 
provocatori, asupra cauzelor și efectelor politice ale 
evenimentelor majore din decembrie 1989. Ruxandra 
Cesereanu [În volumul Decembrie *89. Deconstrucția unei 
revoluții] a încercat să încadreze diferitele povestiri 
despre Revoluţie în trei categorii: prima categorie — a celor 
ce cred în forma pură a unei mase care s-a revoltat cu 
succes împotriva dictaturii; a doua - a celor care cred în 
existența unei lovituri de stat duse la îndeplinire de forțe 
din interior sau exterior; a treia — a celor care cred într-o 
formă întreţesută a acestor doi poli opuși. 


Revoluţia din 1989 a avut un caracter pronunțat 
anticomunist manifestat prin următoarele: scandarea 
lozincilor anticomuniste, distrugerea steagurilor 
comuniste (steagurile roșii cu „secera și ciocanul”), 
arborarea simbolică a drapelului naţional din care a fost 


decupată stema comunistă a ţării (în majoritatea 
covârșitoare a localităților României), eliminarea 
atributului „comunist”/„socialist” în înscrisurile publice, 
eliminarea din spațiile publice a statuilor și a 
monumentelor comuniste româneşti sau sovietice, 
eliminarea numelor proprii de activişti comunişti sau a 
lozincilor comuniste din denumirile publice etc... În 
perioada care a urmat imediat după 22 decembrie 1989, 
grupul care a preluat puterea a deturnat caracterul 
pronunţat anticomunist al revoluţiei, prin subminarea 
demonstrațiilor spontane populare anticomuniste, prin 
cenzurarea mesajelor anticomuniste în cadrul emisiunilor 
televiziunii, care devenise „cartierul general” al unei 
„telerevolutții” în premieră mondială. Prin televiziune s-au 
făcut majoritatea diversiunilor, cea mai eficientă fiind 
reprezentată de „pericolul de moarte? omniprezent 
întruchipat de „teroriștii fideli dictatorului Ceaușescu”. [...] 
Pericolul părea total credibil, întrucât în perioada 22-27 
decembrie au fost înregistraţi 942 de morti și mii de răniți. 
[...] Ulterior nu a fost acuzat și judecat nici un teroristt. 


Întrebările ridicate de punctele de vedere redate mai sus 
au rămas fără răspuns ca urmare a confuziei din jurul unei 
serii de evenimente devenite neclare din pricina fabricilor de 
zvonuri care, pe lângă Securitate, au fost singurele instituţii ce 
au lucrat ore suplimentare în timpul lui Ceaușescu. Lucrurile 
deveniseră încâlcite și din cauza unui șir de scriitori care au 
inventat teorii ale conspirației, fără ca acestea să poată fi 
susținute de dovezi solide. Sentimentul multora că au fost 
înșelaţi, că sacrificiul celor ce au murit în decembrie 1989 a 


fost inutil a fost agravat de suspiciunea că luptele din 
București, după fuga lui Ceaușescu, au fost o diversiune 
pentru a da impresia unei revoluţii, care să sprijine 
legitimitatea Frontului Salvării Naţionale, ce a apărut după 
prăbușirea dictatorului. 

În 13 aprilie 2018, președintele Klaus Iohannis a dat aviz 
favorabil cererii procurorilor de urmărire penală pe numele 
fostului președinte Ion Iliescu, ale lui Petre Roman și Gelu 
Voican Voiculescu și patru zile mai târziu Secţia Parchetelor 
Militare din cadrul Parchetului de pe lângă Înalta Curte de 
Casaţie și Justiţie i-au pus sub acuzare. Comunicatul 
Parchetului General preciza: 


Ca iniţiator și coordonator al comandamentului unic de 
conducere (organism politico-militar), iar mai apoi, în 
calitate de președinte al CCFSN (care și-a subordonat 
Consiliul Militar Superior), Iliescu Ion a acceptat și 
oficializat măsuri cu caracter militar, dintre care unele au 
avut un evident caracter diversionist. Prin exercitarea 
autorităţii depline, Iliescu Ion ar fi putut interveni pentru 
stoparea fenomenului diversionist, însă nu a acţionat în 
acest sens. Psihoza teroristă, ce a atins cote paroxistice în 
rândurile militarilor și civililor înarmaţi, coroborată cu 
multe ordine militare ce au prezentat caracter diversionist 
(deplasări de trupe ale unor unităţi militare, ordonate în 
general pe timpul nopții), au avut drept rezultat 
numeroase situaţii de foc fratricid și de deschidere a 
focului asupra unor persoane ce nu desfășurau activități 
potrivnice mișcării revoluţionare?. 


Conform Parchetului, Iliescu, în calitate de președinte al 
Consiliului Frontului Salvării Naţionale începând din 22 
decembrie 1989, „a exercitat puterea executivă și legislativă 
centrală până la apariţia Decretului-Lege nr. 2 din 27 
decembrie 1989, când a primit rolul de șef al statului”. 

Pe 21 decembrie 2018, Parchetul General anunţa într-un 
comunicat că procurorii militari au dispus punerea în mișcare 
a acțiunii penale faţă de inculpațţii Ion Iliescu, președinte al 
Consiliului Frontului Salvării Naţionale, Gelu Voican 
Voiculescu, membru al Consiliului Frontului Salvării 
Naţionale și fost viceprim-ministru al guvernului României, 
Iosif Rus, fost comandant al Aviației Militare, și Emil (Cico) 
Dumitrescu, fost membru al Consiliului Frontului Salvării 
Naţionale, sub aspectul săvârșirii „infracţiunilor contra 
umanității” prin rolul lor în evenimentele sângeroase care au 
urmat revoltei populare din 1989 ce a răsturnat regimul 
Ceaușescu?. Cercetările Parchetului stabiliseră 


situaţia de fapt în ceea ce privește exercitarea directă a 
prerogativelor puterii de stat și a luării deciziilor cu 
caracter politic și militar de către grupul de decizie 
politico-militară al Consiliului Frontului Salvării Naţionale 
(CFSN), format din Ion Iliescu, Silviu Brucan, generalul- 
locotenent Victor Atanasie Stănculescu, generalul-maior (r) 
Nicolae Militaru (reactivat ulterior, înaintat în grad militar 
și numit ministru al Apărării) și Gelu Voican Voiculescu. 
Probatoriul administrat a relevat că întreaga forţă militară 
a României, Ministerul Apărării Naţionale, Ministerul de 
Interne - Departamentul Securităţii Statului, precum și 
Gărzile Patriotice, începând cu data de 22.12.1989, ora 


16:00, s-au pus la dispoziţia Consiliului Frontului Salvării 
Naţionale și conducerii acestuia. Din același moment, 
grupul de decizie politico-militară al CFSN a luat deciziile 
importante cu caracter politic și militar, urmărind 
accederea la puterea politică a unui grup preconstituit și 
legitimarea politică în faţa poporului român. Pentru 
atingerea acestor scopuri, începând cu seara zilei de 
22.12.1989, ar fi fost lansată o amplă și complexă activitate 
de inducere în eroare (diversiuni și dezinformări), 
coordonată de unii componenți ai Consiliului Militar 
Superior (structură aflată în subordinea CFSN), acceptată și 
asumată de factorii decizionali ai CFSN. Din Consiliul 
Militar Superior au făcut parte generalul-locotenent 
Atanasie Victor Stănculescu, generalul de armată Nicolae 
Militaru și șefi de direcţii militare. La rândul lor, cei patru 
inculpațţi ar fi participat în mod direct la exercitarea de 
diversiuni și dezinformări&. 

Iliescu și Voiculescu „ar fi dezinformat în mod direct prin 


apariţiile televizate și emiterea de comunicate de presă 
(contribuind astfel la instaurarea unei psihoze generalizate)”, 
susținea acuzarea. Acţiunile și declaraţiile lor ar fi crescut cu 
intenţie riscul de a se crea „numeroase situaţii de foc fratricid, 
trageri haotice, ordine militare contradictorii”. Acţiunile 
acuzaților au creat de asemenea condiţiile „condamnării și 
execuţiei cuplului prezidenţial Ceaușescu printr-un proces 
penal simulat”, afirmau procurorii”. 


Totodată, inculpatul Iosif Rus, în calitate de comandant al 
Aviației Militare, ar fi intervenit în noaptea de 
22/23.12.1989, fără drept și în deplină cunoștință de cauză, 


asupra planului de apărare a Aeroportului Internaţional 
Otopeni și ar fi contribuit astfel la moartea a 48 de 
persoane (40 de militari și 8 civili), precum și la rănirea 
gravă a altor 15 persoane. La 23.12.1989 a emis ordinul 
diversionist de schimbare a cocardelor tricolore ale 
elicopterelor aparținând Regimentului 61 Boteni, fapt ce ar 
fi dus la deschiderea focului fratricid, implicit la rănirea 
unor persoane. A emis și alte ordine militare, conduite care 
în afara rezultatelor concrete enunțate ar fi contribuit 
la agravarea psihozei teroriste. De asemenea, inculpatul 
Emil (Cico) Dumitrescu, prin apariţiile sale televizate din 
22 decembrie 1989, precum și prin activitatea de 
conducere și coordonare în cadrul Comandamentului 
militar instaurat la etajul XI al Televiziunii Române 
începând cu data de 22 decembrie 1989, ar fi contribuit în 
mod direct la manifestarea fenomenului diversionist 
existent în intervalul 22-30 decembrie 198910. 


La scurt timp după aceea a apărut un studiu conţinând o 
critică și un comentariu detaliate ale comunicatului emis de 
Parchet. Acesta avea la bază cercetarea realizată de trei 
analiști cu autoritate, Andrei Ursu, Mădălin Hodor și Roland 
O. Thomasson, și începea așa: 


Recent, un comunicat al Parchetului General cu privire la 
stadiul cercetărilor invocă doar un „fenomen diversionist” 
și o „psihoză teroristă” ca principali factori pentru 
victimele de la Revoluție, făcând abstractie în 
cvasitotalitate atât de prezența teroriștilor, cât și de 
implicarea Securității ceaușiste în evenimentele de după 22 


decembrie. Există însă un bogat material istoric și 
suficiente probe juridice (documente și mărturii), multe 
incluse chiar în dosarele de anchetă aflate pe masa 
procurorilor, care dovedesc că revoluţia nu a fost chiar atât 
de încâlcită. Prin acest studiu încercăm să lansăm în 
spaţiul public un material documentar care a fost în parte 
mușamalizat sau pur și simplu înecat într-o masivă 
campanie de dezinformare. E vorba atât de mărturiile 
uitate ale participanţilor direcţi, cât și de documente 
descoperite recent în arhivele Securității de la CNSAS. 
Credem că materialul prezentat în cele ce urmează oferă o 
cu totul altă înțelegere, una clară și logică, a 
responsabilităților pentru crimele împotriva umanităţii 
comise la Revoluţie decât lasă să se înţeleagă comunicatul 
Parchetului. Este lăudabil că justiţia română acceptă, în 
sfârșit, încadrarea juridică a crimelor împotriva 
umanității. Ar fi însă tragic dacă magistraţii ar accepta 
mistificările securiste și ar disculpa, astfel, principala 
instituție de represiune a regimului Ceaușescu. Un 
procuror militar ne-a spus recent că domnia sa nu poate 
dovedi decât „adevărul juridic”, nu și pe cel „istoric”, 
invocând o presupusă „lipsă de probe”. Studiul prezent 
arată că probele există. Chiar covârșitoare. Adevărul 
juridic este la îndemână, suprapunându-se adevărului 
istoric și memoriei colective. Pentru a-l asuma este nevoie 
de curaj și profesionalism, așa cum magistraţii au dovedit 
în cazurile Vișinescu, Ficior, ale asasinilor lui Gheorghe 
Ursu și mai târziu în cazul Mineriadei. Diferenţa este că 
Revoluţia română a făcut peste 1.100 de victime și mii de 
răniţi. De aceea și forțele desfășurate pentru a disculpa 


vinovații prin intoxicarea mass-mediei -— și prin ea și pe 
unii oameni ai legii — au fost redutabile. Pe lângă morții 
Revoluţiei, Securitatea, prin aparatul ei de „legendare”, a 
reușit să lase până acum încă o pată umilitoare pe 
conștiința poporului român: aceea de a nu ști nici măcar 
„cine a tras în noi după 22”. Procurorii militari au astăzi 
misiunea de a face dreptate victimelor și totodată de a 
repara o rușine istoricăll. 


Experiența mea din timpul Revoluţiei, chiar și așa, limitată, 
cum a fost, mi-a permis, cu toate acestea, să simt impactul 
„teroriștilor”, trăgătorilor și lunetiștilor. În calitate de 
consultant pentru BBC, am ajuns la București pe 31 decembrie 
1989 și m-am întâlnit cu John Simpson, redactorul principal 
pentru Afaceri Externe de la Televiziunea BBC, la Hotelul 
Intercontinental. Două dintre ferestrele din camera mea de la 
etajul XI aveau găuri de gloanţe. John m-a sfătuit să nu stau 
lângă ele, să trag perdelele noaptea și să aprind doar lămpile 
de pe birou, pentru că încă se trăgea. Frica de lunetiști îi făcea 
pe bucureșteni să nu se aventureze noaptea pe străzi. 
Omniprezenţa lor a dat naștere la o mulțime de zvonuri 
despre scopul și loialitatea lor. Pe stradă și în presă lunetiștii 
erau în general numiţi „teroriști”. Unii români îi considerau 
securiști, în timp ce alţii, mai informaţi, spuneau că ar 
aparține Unităţii Speciale de Luptă Antiteroristă (USLA), o 
unitate antiteroristă a Securităţii care până la execuţia lui 
Ceaușescu, în ziua de Crăciun, a luptat pentru revenirea 
dictatorului la putere, dar după moartea lui s-a retras treptat 
în umbră. Un grup de trei sau patru persoane, care au intrat 
cu forța în reședința ambasadorului britanic, vizavi de 


Televiziunea Română, pe strada Emil Pangratii, și au instalat o 
mitralieră pe acoperiș, corespundeau tuturor descrierilor de 
mai sus. Au tras în clădirea Televiziunii mai bine de o oră, 
până când tancurile au făcut scrum locuinţa cu pricina. 
Ambasadorul, Michael Atkinson, nu era acasă - doar soţia și 
copiii lui. Când au pătruns trăgătorii în casă, aceștia s-au 
ascuns la subsol și au petrecut acolo vreo două ore 
înspăimântătoare până ce au încetat împușcăturile. Au scăpat 
fără să fie răniţi și au fost salvaţi în dimineaţa următoare de 
consilierul vest-german care locuia în apropiere, dar erau atât 
de traumatizaţi, încât ambasadorul i-a trimis la Sofia. 
Locotenent-colonelul Bill Chesshyre, atașatul militar de la 
Ambasada Marii Britanii la București, s-a ocupat de evacuarea 
lor și a personalului mai puţin important pe șoseaua până la 
Giurgiu, unde au fost întâmpinați de reprezentanţi ai 
ambasadei britanice din Sofia1?. 

La aproape trei ani după acest eveniment, ambasadorul 
mi-a relatat el însuși incidentul: 


Eu eram blocat la birou, unde am rămas toată noaptea 
încercând să aflu ce se întâmplă în oraș și în jurul 
Televiziunii. Linia telefonică cu reședința [locuinta 
ambasadorului] era întreruptă și după aceea nu am mai 
reușit să aflu nimic în afară de ceea ce mi-a spus atașatul 
militar francez, și anume că acolo situaţia era „cum nu se 
poate mai gravă”. 

Familia mea mi-a povestit mai târziu că până și reședința 
noastră fusese atacată direct în dimineaţa zilei de 22. Au 
fost sparte ferestre și sticlele unor fotografii înrămate și 
clădirea s-a cutremurat mai tare decât în noaptea 


precedentă. Soţia și copiii mei s-au ascuns la subsol, dar și- 
au dat seama că sus niște persoane pătrunseseră în casă, 
de unde trăgeau asupra revoluţionarilor aflați la 
Televiziune. Trebuie să fi fost de la Securitate sau forțele 
speciale cei care au intrat în locuinţa noastră pe furișIă. 


Trăgătorii nu au fost prinși niciodată. Am relatat acest 
incident ca să sugerez atmosfera care domnea în București 
imediat după înlăturarea lui Ceauşescu. Paranoia, 
neîncredere, nesiguranţă în ce privește viitorul, o mulțime de 
arme de foc puse în circulaţie, unele ajunse în mâinile unor 
tineri care trăgeau din teribilism și care nu prea știau cum se 
mânuiește o pușcă sau o armă automată. Ba mulţi dintre 
soldaţii proaspăt înrolați, pe care i-am văzut ripostând contra 
lunetiștilor, ţinteau pe deasupra capetelor civililor, punându-i 
pe aceștia din urmă în bătaia focului adversarului. Astfel de 
erori elementare de pregătire militară au avut ca rezultat la 
București multe victime doborâte chiar de cei care le apărau. 
Am simţit pe pielea mea pericolul reprezentat de lunetiști. În 
seara de 7 ianuarie 1990, mă aflam pe o stradă întunecată din 
centrul orașului și mă îndreptam spre locuinţa unui prieten 
de familie, când, pășind în lumina unui felinar stradal, am 
auzit brusc o pocnitură și apoi un zgomot metalic dinspre 
zidul jos al unei case prin fața căreia treceam. Pe trotuar, în 
faţa mea, am văzut un glonţ. Când m-am aplecat să mă uit la 
el, un milițian cu pușca în mână a alergat spre mine și mi-a 
strigat să ies din lumina felinarului. Am lăsat glonţul și m-am 
ghemuit lângă o mașină, la adăpostul întunericului. După 
câteva minute, milițianul, care se adăpostise și el după altă 
mașină, s-a furișat către mine, a luat glonţul și mi l-a dat. Era 


cald încălt. „Ţine”, mi-a spus, „ai fost la un pas de moarte. 
Trage cineva din blocul de vizavi și încercăm să-l eliminăm”. 
M-a întrebat ce fac pe stradă la ora aia și i-am explicat că 
vizitez un prieten. A întrebat care este numele prietenului și 
numărul casei și și-a dat seama, după accentul meu, că nu 
sunt român. Când i-am spus că sunt britanic, și-a făcut cruce și 
a exclamat: „Dumnezeu te-a avut în pază în noaptea asta”. Din 
fericire, mă aflam la câțiva pași de destinaţia mea. Miliţianul 
m-a însoţit până la poartă și apoi a dispărut în întuneric. I-am 
strigat de departe „mulțumesc”. 

Detalii complete privind capetele de acuzare formulate 
împotriva lui Iliescu și a acoliţilor lui au fost furnizate într-un 
rechizitoriu, datat 5 aprilie 2019 și semnat de procurorul 
militar col. Cătălin Ranco Piţu, șeful Biroului de urmărire 
penală din cadrul Parchetului de pe lângă Înalta Curte de 
Casaţie și Justiţie — Secţia Parchetelor Militare. Iliescu era 
acuzat, alături de fostul viceprim-ministru Gelu Voican 
Voiculescu, fostul comandant al Aviației Militare Iosif Rus și 
amiralul Emil (Cico) Dumitrescu, decedat pe 17 ianuarie 2019, 
de „infracțiuni contra umanităţii” pentru rolul său în 
evenimentele care au urmat revoltei violente ce l-a răsturnat 
de la putere pe Ceaușescu. Rechizitoriul îi acuza pe Iliescu și 
pe Voiculescu că „ar fi dezinformat în mod direct, prin 
apariţiile televizate și emiterea de comunicate de presă, 
contribuind astfel la instaurarea unei psihoze generalizate”. 
Potrivit rechizitoriului, declaraţiile lor au crescut riscul de a se 
crea „situaţii de foc fratricid, trageri haotice, ordine militare 
contradictorii”. Acţiunile lor sunt incriminate și pentru 
simulacrul de proces urmat de execuţia sumară a lui 
Ceaușescu și a soţiei sale, Elena, pe 25 decembrie 1989. 


Comandantul Aviației Militare Rus a fost acuzat că a ordonat 
unui regiment al forțelor aeriene să schimbe cocardele 
tricolore, fapt ce ar fi dus la deschiderea focului fratricid în 
urma căruia au fost uciși 40 de soldaţi și opt civili la 
Aeroportul Internaţional Otopeni. Procurorul general 
Augustin Lazăr a ţinut o conferinţă de presă pe 8 aprilie în 
care declara că dosarul cuprinde 3.330 de volume, dintre care 
2.030 au fost instrumentate după iunie 2016, data numirii sale 
în funcţie. Se dispunea clasarea cauzei cu privire la conduita 
fostului prim-ministru Petre Roman, deoarece nu există probe 
concludente cu privire la săvârșirea „infracțiunilor contra 
umanităţii”I$, 

Concluziile formulate în rechizitoriu arătau clar că 
procurorii, ignorând dovezile prezentate de Ursu, Hodor și 
Thomasson, încercau să exonereze Securitatea de rolul ei 
represiv în timpul Revoluţiei: 


Nu prezumiivii teroriști au dezinformat prin apariţiile 
publice radio-televizate și prin comunicatele redactate și 
ulterior transmise prin mass-media, iar prin aceste 
conduite sistematice au generat și amplificat psihoza 
terorist-securistă, cauza principală a deceselor, rănirilor, 
distrugerilor, lipsirilor grave de libertate și suferințelor 
psihice. Iliescu Ion și Voiculescu Voican Gelu au făcut-o”. 

Nu prezumtivii teroriști au pregătit și coordonat ampla 
inducere în eroare prin care, alături de dezinformările 
grave ale liderilor CFSN, au creat aparenţa existenţei celor 
două tabere dușmane, factori esenţiali de declanșare a 
focului fratricid pe întregul teritoriu al României. Factorii 
decizionali ai MApN au făcut-o, cu scopul sustragerii de la 


răspunderea penală pentru implicarea în represiunea de 
dinainte de 22 decembrie 1989, scop atins prin 
complicitatea noii puteri politice a ţării. În mod tragic, 
pentru atingerea acestui scop au murit sau au fost răniți 
foarte mulți români nevinovați. 

Nu prezumtivii teroriști au acceptat inducerea în eroare, 
fără să intervină pentru stoparea fenomenului. Factorii de 
decizie ai CFSN au făcut-o. Nu prezumtivii teroriști au 
dezinformat și au exercitat diversiuni pentru a se crea o 
conjunctură falsă care a permis judecarea (fără respectarea 
legii) a fostului președinte și a soţiei acestuia, cu scopul 
ascunderii filosovietismului noii puteri și al legitimării 
acesteia. Factorii de decizie din CFSN și din MApN au făcut- 
0. 

În fine, nu prezumtivii teroriști, prin toate aceste conduite, 
au pus în pericol grav viaţa și integritatea fizică ale 
populaţiei civile și ale militarilor din marile orașe ale 
României. Liderii CFSN și cadrele superioare ale MApN au 
făcut-o. 

Pentru toate acestea, este cu atât mai imperios necesară 
tragerea la răspundere penală a persoanelor vinovate. 


Cuvintele care contează aici sunt persoanele vinovate. 
Concluziile formulate de Ursu și colaboratorii săi resping 
principalul argument al rechizitoriului: 

Eludarea vinovăţiilor instituţionale și individuale ale 

Securităţii și ale cadrelor sale, care se profilează din 

comunicatul SPM cu care am început acest studiu, ar 

perpetua una din mistificările întreținute chiar de securiști 
și adepţii lor. O mistificare propagată timp de 28 de ani de 


principala instituţie a represiunii ceaușiste, care ar fi trecut 
în acel moment, pe 22 decembrie la prânz, instantaneu, de 
partea celor care scandau „Jos Ceaușescu!”. Iar cei 1.166 de 
morţi și miile de răniţi ai Revoluţiei ar fi fost în întregime 
victimele unei diversiuni imputate tocmai... armatei 
române, adică acelei instituţii care pactizase cu populaţia 
încă din dimineaţa zilei de 22, refuzând să tragă în 
manifestanți, iar în după-amiaza aceleiași zile a arestat, la 
Târgoviște, cuplul dictatorial. 

Comunicatul Parchetului General părea că mizează pe 
amnezia generală a poporului român, scoțându-i din 
ecuaţie, într-un mod misterios, tocmai pe teroriști, 
respectiv pe cei care au tras în masele răzvrătite împotriva 
dictaturii ceaușiste. Or, conform unui număr covârșitor de 
probe existente atât în dosarele Revoluţiei, cât și în spaţiul 
public, respectiv depoziţiile martorilor, sutele de relatări 
ale celor prezenţi sau participanţi la evenimente, mărturii 
preluate în presa acelor ani, declaraţiile unor factori de 
răspundere (inclusiv cea din 1990 a ultimului șef al 
Securităţii, generalul Iulian Vlad), concluziile mai multor 
comisii senatoriale, imaginile filmate și transmise în acele 
zile de televiziunea eliberată de cenzură comunistă și 
rămase în conștiința colectivă a societății românești — 
probe din care am prezentat mai sus doar o mică parte =, 
teroriștii totuși au existat. 

Reluând observaţia de la începutlul rechizitoriului], dacă 
„Iliescu Ion a acceptat și oficializat măsuri cu caracter 
militar, dintre care unele au avut un evident caracter 
diversionist”, decurge că trebuie să fi existat și cei care i-au 
propus, eventual „neoficial”, spre „acceptare” acele „măsuri 


cu caracter militar”. Şi, tot pe cale logică, trebuie să fi 
existat și executanţii acelor măsuri: trăgătorii, cei care au 
montat simulatoarele, diversioniștii și teroriștii. Care, în 
lumina probelor prezentate în acest studiu, rezultă că au 
fost cadre ale Securităţii sau afiliate acesteia. Fără 
cercetarea și inculparea acestora din urmă, rechizitoriul ar 
fi încă o tragedie pentru victimele de la Revoluţie, încă o 
lovitură dată supravieţuitorilor și urmașilor celor căzuţi 
pentru libertatea noastră. A celor răniţi, arestaţi și bătuţi 
pentru „propagandă împotriva orânduirii socialiste”, de 
fapt pentru ideea de dreptate. A celor căzuţi și pentru ca 
Secţia Parchetelor Militare și Parchetul General să-și poată 
face astăzi datoria în cadrul unui stat de drept, pe baza 
faptelor și-a legii, neaservită conducerii politice sau 
ingerinţelor organizaţiilor represive. 


Consider potrivit să-mi închei observaţiile reproducând 
această concluzie a lui Andrei Ursu și Roland O. Thomasson: 


Un rechizitoriu în care principalii sau chiar singurii 
inculpaţi rămân grupul conducător CFSN și câţiva ofiţeri ai 
armatei române ar fi o rușine pentru memoria 
revoluționarilor uciși și pentru demnitatea naţională: o 
mistificare juridică și istorică cu profunde implicații 
pentru capacitatea noastră de a ne face dreptate, de a ne 
gestiona propria justiţie. Ar fi un semnal pentru viitoarele 
generaţii că, până și în condiţiile în care magistraţii români 
au acceptat jurisprudenţa internaţională cu privire la 
drepturile omului și infracțiunile împotriva umanităţii, 
adevărații vinovaţi - Securitatea - vor fi scăpat de pedepse. 


Mai mult, caracterul esențialmente represiv al instituţiei ar 
urma să fie eludati&. 
Dennis Deletant 

Mulţumiri 


Autorii doresc să le mulțumească pe această cale colegilor 
de la CNSAS care i-au asistat, cu migală și modestie, în 
identificarea unor dosare relevante pentru subiectul tratat și 
care au dorit să rămână anonimi. 

De asemenea, le mulțumim domnilor generali (r) loan Dan 
(justiție) și Mihai Floca (armată), care ne-au oferit timp, 
amintiri și documente neprețuite legate de Revoluţie. 

Ne arătăm recunoștința fată de Teodor Mărieș, de la 
Asociaţia 21 Decembrie, și faţă de Asociaţia Civică Banat, care 
au obținut (cu mari eforturi), copiat și, respectiv, pus la 
dispoziţia publicului dosarele Revoluţiei de la Timișoara; și 
faţă de domnul Marius Mioc, erou al Revoluţiei din Timișoara, 
care de mai mulți ani a pus la dispoziţia publicului, pe blogul 
domniei sale, documente și articole relevante pentru studiul 
evenimentelor din decembrie 1989. 

Dorim să le mulțumim locatarilor blocurilor A1 și A2 de pe 
strada Drumul Taberei din București, aflate în faţa clădirilor 
MApN, care ne-au oferit mărturii directe, pentru curajul lor. 
Deși, în mod suspect, ei nu au fost niciodată audiati în dosarul 
Revoluţiei de către procurorii militari, nouă ne-au relatat cum 
în nopţile de 22-24 decembrie 1989, în zona blocurilor unde 
locuiesc, au văzut teroriști în combinezoane negre trăgând 


spre clădirile Ministerului Apărării, confirmând de altfel 
numeroase alte mărturii pe care le vom expune în paginile ce 
urmează. Mulţumiri li se cuvin și altor doi martori care ne-au 
dat de asemenea mărturii relevante: domnului Eduard 
Ursache - rănit în Revoluţie de un glonţ tras din vila unui 
ofițer de Securitate din Arad - și domnului B.C., care ne-a 
relatat cum pe data de 23 decembrie s-a deschis focul către un 
grup de civili din zona Drumul Taberei, în apropierea MApN, 
dintr-o mașină Dacia, de către civili înarmați. 

În sfârșit, ţinem să mulţumim Editurii Polirom pentru 
încrederea și răbdarea pe care ni le-au acordat în această 
primă experienţă de a scrie o carte. Roland și Andrei îi sunt 
recunoscători domnului Gabriel Andreescu pentru găzduirea 
oferită primului nostru studiu pe această temă în Noua 
Revistă de Drepturile Omului (NRDO) și pentru sugestiile la 
text. 

Vrem să credem că toţi cei de mai sus au fost animati de 
același sentiment ca noi: dorința de a aduce adevărul la 
lumină și de a face un pas spre rectificarea unei cumplite 
nedreptăţi ce li s-a făcut, de 30 de ani încoace, victimelor 
Revoluţiei. 


Introducere 


Acest volum este în primul rând un dosar cu probe care să 
ducă la aflarea adevărului. Este în același timp un exerciţiu de 
memorie: despre teroriștii de la Revoluţie (care, în pofida 
narațiunilor revizioniste propagate în special de fosta 
Securitate, au existat și au fost securiști), despre dictatura 
ceaușistă și instrumentul ei principal de represiune, 
Securitatea, despre frica pe care aceasta din urmă a insuflat-o 
și despre victimele pe care le-a lăsat în urmă. Cartea de faţă 
este un studiu istoric, dar și un semnal de alarmă. Pentru că 
eroilor care au murit pentru noi în '89 nu li s-a făcut dreptate. 
De 30 de ani, ei sunt, în fiecare decembrie, uciși din nou. 

În mijlocul memorialelor și pioaselor jerbe de flori, uităm, 
de fiecare dată, că dreptatea pentru eroii martiri înseamnă 
pedepsirea celor care i-au împușcat. Or, revoluționarii și 
militarii nu s-au împușcat între ei „ca proștii”, n-au fost doar 
victimele „focului fratricid”.. Așa cum n-au fost nici victimele 
„turiștilor sovietici” sau ale unei nebuloase conspirații KGB- 
isto-,„filo-sovietice”?. 

Au fost ultimele victime ale Securităţii ceaușiste. 

În aceste pagini vă invităm la (re)examinarea faptelor, așa 
cum rezultă din mărturii și documente. Unele mai vechi, ce au 


fost uitate sau acoperite de propagandă pentru dezvinovăţirea 
foștilor agenţi ai Securităţii, altele găsite recent în arhivele 
CNSAS. Veţi avea, probabil, și destule surprize, aşa cum am 
avut și noi, în unele cazuri, când le-am descoperită. 

Vă invităm să punem cap la cap probele înfățișate. Este 
suficient pentru a trage concluzia logică, o concluzie care în 
1990 era evidentă, dar care de-a lungul anilor, sub asaltul 
dezinformării securiste, s-a deformat uneori până la absurd. 
Ne-am dori ca împreună, autori și cititori, folosind mai cu 
seamă rațiunea și mai puţin parti-pris-uri ideologice sau 
prejudecăţi naţionaliste, să ajungem mai aproape de adevăr. 
Atât de cel istoric, cât și de cel juridic. 

La sfârșitul acestei cărţi, vă mai invităm la un demers, de 
data aceasta de datorie civică: să cerem, împreună, dreptatea 
adevărată pentru cei care acum 30 de ani s-au jertfit pentru 
libertatea noastră. 


De ce acum? 


Rechizitoriul Secţiei Parchetelor Militare (SPM)Ł£, anunţat cu 
fanfară în aprilie 2019, pretinde că a „finalizat” dosarul 
Revoluţiei din decembrie 1989. Actul de acuzare în 12 tomuri 
(dintr-o documentaţie de „peste 3.300 de volume”) a trimis în 
judecată trei (3) inculpațţi, printre care pe Ion Iliescu. Pe scurt, 
procurorii „au constatat că întreaga forță militară a României 
începând cu 22 decembrie 1989, ora 16:00, s-a pus la dispoziţia 
Consiliului FSN”. 


Și totuși, majoritatea probelor credibile pe care le-am 
consultat (unii dintre noi, de mai bine de 20 de ani) dovedesc 
contrariul. Nu „întreaga forță militară a României” s-a pus la 
dispoziţia Revoluţiei. În realitate, prin acţiuni teroriste, de 
diversiune și de comando, formaţiuni ale Securităţii pregătite 
pentru lupta „pe teritoriul vremelnic ocupat de inamic” au 
declanșat o veritabilă contra-revoluţie disimulată. Autorii 
acestei cărți au publicat un studiu în care au expus deja o 
sinteză a probelor avute la dispoziţie. Vom prezenta mai multe 
și mai pe larg în paginile ce urmează. După cum se va vedea, 
multe dintre aceste probe sunt accesibile oricui, inclusiv 
procurorilor, de mai mulţi ani. În decembrie 2018 am pus la 
dispoziția SPM-ului studiul nostru. Procurorii militari au 
ignorat cu obstinaţie tot acest probatoriu. 

Ne-am adresat, cu îngrijorare, mai întâi opiniei publice (a 
se vedea articolele lui Mădălin Hodor din revista 22), căutând 
să readucem în conștiința publică adevărul despre rolul 
Securităţii la Revoluţie. Pe 30 ianuarie 2019 am formulat o 
petiție către SPM cu peste 1.000 de semnături, în care ceream 
să fie anchetați adevărații vinovaţi. Pe 10 aprilie 2019 i-am 
trimis Parchetului General o scrisoare deschisă semnată de 
mai multe personalităţi publice, în care întrebam de ce lipsesc 
din dosarul Revoluţiei, trimis recent la instanță, tocmai 
securiştii care au tras în mulțime în decembrie *89. Toate 
aceste demersuri au rămas fără răspuns. 

Rechizitoriul SPM pare intoxicat de narațiunea 
dezinformării securiste. E vorba de „versiuni” (în sensul 
folosit de Securitate, de „versiuni de dezinformare” plasate „în 
mod diversificat și nuanţat”/) menite să disculpe principala 
instituţie represivă a dictaturii comuniste, variante care prin 


repetare s-au încetățenit la nivelul unei părți a mass-mediei și 
opiniei publice românești. Speculând abil prejudecăți mai 
vechi, aceste variante au luat locul dovezilor, mărturiilor și 
memoriei colective. 

Însă probele, deși obliterate sub praful gros al ignoranței și 
uitării, spun totuși niște adevăruri. Românii nu au suferit de o 
psihoză colectivă. Teroriștii au existat, au fost văzuţi, 
fotografiaţi, unii arestaţi sau chiar uciși de Armată, au făcut 
parte dintr-o reţea a Securităţii, au acţionat conform unui 
plan și au avut motive bine stabilite, au făcut atât victime 
directe, cât și indirecte, prin acte de diversiune. Iar 
Securitatea a încercat (în mare parte cu succes) să șteargă 
urmele încercării de contrarevoluţie camuflată, acreditând 
ulterior, pe scară largă, o realitate paralelă, disculpantă 
pentru sine, a istoriei — însângerate și eroice — a Revoluţiei 
române. 


Cum s-a ajuns aici? 


Deși s-a scris destul de mult despre Revoluţie, aceasta rămâne 
și astăzi „încâlcită”. Motivul este simplu: cel mai mult au scris 
chiar foștii ofiţeri de Securitate (precum Aurel Rogojan, Vasile 
Mălureanu, Cristian Troncotă, Mihai Pelin, Pavel Coruţ, Corvin 
Lupu) și foste „surse” ale acesteia (din sfera pseudoacademică, 
precum Alex Mihai Stoenescu, sau din presă, cum sunt Sorin 
Roșca Stănescu, Ion Cristoiu). Acestora li s-au adăugat 
jurnaliști care au preluat lejer, din oportunism sau credulitate, 


dar, în orice caz, facil, „variantele” Securităţii (cum ar fi 
Grigore Cartianu). 

Nu cunoaștem motivele pentru care procurorii militari au 
ajuns să dea crezare acestor „legende” (cum numeau securiștii 
variantele narative de dezinformare puse în circulaţie prin 
Serviciul D al DSS). Cert este că tezele (și chiar formulări) din 
rechizitoriu — după cum vom arăta în capitolul dedicat acestui 
document - urmăresc cu fidelitate cel putin una dintre 
„versiunile de dezinformare” (publicate în revista Vitralii? și 
alte cărţi ale unor foști securiști) cu privire la Revoluţie. 

Este posibil ca rechizitoriul - aparent scos în pripă, într-un 
context dificil pentru procurorul general de atunci - să fi fost 
un expedient. În pofida prolificităţii procurorilor, a fost 
evident și soluția cea mai simplă: acuzarea vârfurilor FSN-ului 
și pretinsa inexistentă a teroriștilor au degrevat magistrații 
militari de o sarcină mai anevoioasă. E vorba de găsirea, pe 
teren, a celor care de fapt au ucis și au rănit cu intentie; pe cei 
care au creat actele de diversiune soldate cu foc fratricid; pe cei 
care au plănuit și coordonat aceste acțiuni specifice luptei de 
gherilă urbană; pe cei care au încercat să șteargă urmele și să-i 
acopere sau să-i favorizeze pe criminalii. 

Simplitatea investigativă a soluţiei s-a nimerit să fie și, într- 
o anumită măsură, populară. Ea a fost digerată ușor de o mare 
parte a analiștilor și comentatorilor din ţară: eventuala 
dezamăgire de a avea doar trei vinovaţi pentru cele 1.290 de 
victime a fost compensată de satisfacția acuzării lui Ion 
Iliescu. Ura față de acesta, de altfel justificată (este suficient să 
ne amintim de indulgenţa postrevoluţionară a șefului FSN faţă 
de Securitate și de abjectele Mineriade), l-a transformat pe 
Iliescu în „acuzatul favorit” al multora. Și astfel, „soluţia” 


Parchetului a fost, cel puţin în presă, acceptată în general ca 
„un pas pozitiv”. 

La fel de important, Parchetul a mizat cu siguranţă și pe 
faptul că obsesia complotului filosovietic din rechizitoriu își 
va găsi un auditoriu propice într-o parte a publicului de la noi. 
(Reacţia scontată ar putea fi rezumată astfel: „N-au fost 
acuzaţi securiştii, dar măcar vânzătorii de neam filosovietici”.) 
Nimeni nu cunoștea filonul antirusesc din mentalul colectiv 
românesc mai bine decât Ceaușescu însuși și Direcţia 
Securităţii Statului. Și iată că procurorii militari români au 
ajuns să speculeze în anul 2019 exact aceleași metode 
populist-propagandistice ale aparatului represiv ale cărui 
crime din urmă cu 30 de ani ar fi trebuit să le ancheteze! 

Rămâne și posibilitatea, mai îngrijorătoare, ca „miopia” 
parchetelor militare să fie o consecință a mai vechii 
subordonări și conivenţe a precursoarei acestei instituţii faţă 
de „băieţii cu ochi albaștri”. Vom explora în paginile care 
urmează și această relaţie de jalnică vasalitate a fostei Direcţii 
a  Procuraturilor Militare față de principala instituţie 
represivă a dictaturii comuniste. 


Ce urmărim? 


În primul rând dorim să se facă dreptate pentru victime. 
Dreptatea în sensul juridic este, credem, condiţia sine-qua-non 
a încrederii oamenilor în stat, a convieţuirii noastre civile și 
pașnice, eliberată în sfârșit de racilele dictaturii. Scopul 
justiţiei este, până la urmă, ca o crimă să nu se mai repete. 


Atâta vreme cât securiștii asasini sunt printre noi și dictează 
modul cum ne înțelegem istoria, nu vom putea spune că 
libertatea și democraţia au învins cu adevărat în România. 
Fără a (re)cunoaște și înţelege acel moment definitoriu pentru 
conștiința națională, nu credem că vom putea spune, cu mâna 
pe inimă, că „ne-am mântuit de frică”. 

Sperăm că cititorul de bună-credinţă va constata singur din 
paginile acestei cărți că există dovezi covârșitoare pentru 
rolului central al Securităţii atât în represiunea de dinainte de 
22 decembrie 1989, cât și în crimele și diversiunea ce au 
urmat fugii dictatorului. Dorim ca acest adevăr să iasă la 
iveală. Considerăm că e strigător la cer faptul ca legendele 
construite încă din timpul lui Ceaușescu, plantate și 
diseminate asiduu de scribii Securităţii, să devină moneda 
curentă a naraţiunii Revoluţiei Române. Pentru cei care încă 
le mai cred, sperăm ca această carte măcar să le dea de gândit. 
Nu „agenturile străine”, iredentiștii maghiari sau o nebuloasă 
conspirație KGB-GRU-istă prosovietică, ce ar fi creat cu bună 
știință o „psihoză teroristă”, au dus la morții și răniții din 
decembrie *89. Teroriștii n-au fost produsul imaginarului 
colectiv. Ei au existat în carne și oase: în vile conspirative, în 
poduri de case, pe acoperișurile sau în apartamentele unor 
blocuri de locuinţe, în special în jurul obiectivelor majore 
ocupate de revoluționari sau de Armată. Frau în civil sau în 
combinezoane negre peste mai multe rânduri de haine și 
purtau la ei legitimaţii pe care scria USLA sau Direcţia a V-a. 

Mărturiile și documentele din paginile care urmează oferă 
și o explicaţie fenomenului terorist și disimulării sale. O 
explicaţie ancorată în istoria pe care mulți dintre noi am trăit- 
o. Ele pun lumina reflectorului pe principala instituţie a 


terorii ceaușiste și a totalitarismului naţional-comunist. Cea 
care prin frică, delaţiune și dezinformare a susținut dictatorul 
și dezgustătorul cult al personalităţii sale până în ultima clipă. 
Instituţia a cărei rațiune de a exista a fost menţinerea familiei 
Ceaușescu la putere. Securitatea și-a derivat propria putere 
din slujirea oarbă a dezastruosului regim. Este deci și 
instituţia care a avut un interes major de a înfrânge Revoluţia 
sau de a o „tempera”ll. Scopul său a fost simplu: să-și păstreze 
prerogativele, dosarele secrete și imunitatea. Și-a urmărit 
aceste scopuri pe două căi principale: pe de o parte, prin 
terorizarea populaţiei (pentru a o scoate de pe străzi), pe de 
altă parte, infiltrându-se în structurile noii puteri1?. 

Poliția politică a regimului comunist a fost singura 
instituție care a avut pregătirea și mijloacele de luptă 
disimulată, dar și de dezinformare ce s-au manifestat în acele 
zile. Poporul răsculat în decembrie 1989 a intuit bine aceste 
aspecte, asimilând de la început termenul terorist cu securist. 
Cartea de față nu este decât o confirmare a acelei intuitii. 


Structura cărții 


Primul capitol este o incursiune în rolul și modul de lucru ale 
Securităţii pentru menţinerea lui Nicolae Ceaușescu la putere. 
Vom arăta cum aceste metode au fost atât o consecinţă, cât și 
un factor favorizant al cultului personalității. 

Trei sentimente au dominat societatea românească în anii 
'80: disprețul pentru dictator, frica și ura faţă de Securitate. 


Frica a paralizat populaţia, obligând-o la aplauze degradante 
pentru un lider unanim considerat inept și paranoic. Ura a 
dus totuși la acte temerare de opoziţie și revoltă, care au 
culminat cu Revoluţia. Securitatea era cu siguranţă conștientă 
de aceste sentimente. Vom examina rolul-cheie pe care 
acestea l-au jucat în strategia represiunii atât înainte, cât și în 
timpul evenimentelor din decembrie 1989. 

Dedicăm apoi un capitol evenimentelor de la Iași din 14 
decembrie, o mișcare ce tinde să fie uitată, precursoare a 
Revoluţiei. Manifestaţia plănuită de ieşeni a fost înăbușită, 
înainte să poată lua proporţii, de Securitate, printr-o 
desfășurare de forțe mascată și prin „Dinamoviada” strategic 
plasată în oraș în acele zile. 

Un capitol consistent va analiza rolul jucat de Securitate în 
încercarea de înăbușire a revoltei de la Timișoara între 15 și 
21 decembrie. În pofida represiunii letale, acţiunile decisive 
ale manifestanţilor au arătat întregii ţări modelul de urmat. 
Ieşirea masivă și coeziunea demonstranţilor au dus în final la 
galvanizarea aproape întregii populaţii a orașului, ducând la 
episoade de fraternizare a Armatei. Grupuri de civili și gărzi 
patriotice aduse din alte regiuni ale țării au renunțat la 
confruntare, unii raliindu-se revoluţiei timișorene. Vom arăta 
cum episoadele de fraternizare au determinat retragerea 
Armatei de pe străzile Timișoarei pe 20 decembrie, ceea ce a 
consfințit victoria Revoluţiei în orașul-erou de pe Bega. Pe 
baza unui probatoriu consistent, vom demonstra că acțiunile 
complexe ale Securităţii la Timișoara (în parte disimulate) au 
produs cele mai multe victime. Și totuși, un număr infim de 
lucrători DSS au fost anchetați. Dintre aceștia, cei mai mulţi au 
fost achitaţi în mod suspect de magistrați militari. 


Capitolele următoare vor trece în revistă, în mod 
cronologic, alte evenimente ale Revoluţiei în care Securitatea 
a avut un rol determinant. Este vorba de represiunea din 
zilele de 21-22 decembrie și, respectiv, contrarevoluţia 
acoperită de după fuga dictatorului, când s-au înregistrat 
majoritatea victimelor. Ne vom opri asupra unor episoade mai 
mult sau mai puţin cunoscute: manifestaţiile din București și 
baricada de la Intercontinental din 21 decembrie, 
momentele cruciale din 22 decembrie și episoadele de foc 
armat de tip terorist și diversionist care au urmat în zilele 
următoare în Capitală, Sibiu, Brașov, Craiova, Cluj, Brăila; 
evenimentele de la MApN, Televiziune, Radio și unități 
militare. Vom arăta că aceste episoade au fost orchestrate și 
executate de cadre ale Securităţii și de alte forțe antrenate și 
conduse de acestea. 

Vom dedica mai multe capitole analizării următoarelor 
aspecte ale acţiunilor Securităţii de după 22 decembrie: 

— interesul și scopurile posibile urmărite de aceasta prin 
acţiunile de „temperare” a Revoluţiei: lupta la „două 
capete”; 

— modul cum acţiunile teroriste și diversioniste s-au suprapus 
planului „luptei de rezistență” al Securităţii; pregătirea, 
declanșarea, coordonarea și caracterul conspirativ al 
acestui plan; tipurile de acţiuni de luptă (acţiuni 
teroriste/hărțuire/gherilă urbană, diversiune electronică, 
operațiuni de comando); 

- armamentul și tipurile de muniţie folosite, care coincid cu 
cele aflate, conform documentelor găsite la CNSAS și 
mărturiilor, în dotarea exclusivă a Securităţii; 


— alte elemente care dovedesc că forţele care au iniţiat focurile 
de armă de tip terorist și diversionist au aparținut 
Securităţii: locurile de tragere, cărțile de identitate găsite, 
declaraţiile martorilor, echipament/deghizări. 


O precizare asupra delimitării în timp a Revoluţiei române. 
Etapa sa violentă s-a redus dramatic în intensitate pe 25 
decembrie, odată cu executarea cuplului Ceaușescu. Această 
etapă s-a încheiat practic în jurul datei de 31 decembrie, odată 
cu arestarea fostului șef al Securităţii Iulian Vlad. Însă 
procesul revoluționar a continuat cu „pașii care efectiv au 
reușit să introducă un nou regim politic pe cenușa celui vechi. 
Doar acest sens mai larg dă semnificaţia și dimensiunea a ceea 
ce s-a întâmplat între 15 și 25 decembrie”lă. Și, cum orice 
revoluţie se luptă, evident, cu forţe ale trecutului care i se 
opun, și contrarevoluția Securităţii din decembrie 1989 a 
continuat, în alte forme și cu noi actori, de-a lungul acestui 
dificil proces al tranziţiei la democraţielt. 

Pe baza unei selecții din vastul material documentar aflat 
la CNSAS, vom face o scurtă caracterizare a represiunii din 
anii '80, aflată sub imperativul menţinerii iluziei unei iubiri 
unanime pentru dictator. Vom arăta cum acest imperativ a 
dus la o strategie complexă de disimulare a măsurilor de 
poliție politică. Pe de o parte, Securitatea a deghizat pe o scară 
nebănuit de largă infracțiunile politice ca fapte de drept 
comun, „sub acoperirea altor organe” (în speţă, Miliția și 
Procuratura). Pe de altă parte, agenturile străine erau blamate 
pentru actele de opoziție mai cunoscute (ca și pentru colapsul 
economic). Legislația ceaușistă, dezinformarea și 
subordonarea altor instituţii (Armata, Miliția și justiția, în 
special cea militară) faţă de organele de Securitate au facilitat 


această disimulare a represiunii, cu efecte importante și la 
Revoluţie. 

O secţiune specială este rezervată anului 1989 în Europa de 
Est și relaţiei lui Ceaușescu cu Moscova. Ceaușescu și 
Securitatea au încercat să contracareze impactul reformelor 
lui Gorbaciov, speculând mai vechea animozitate a populaţiei 
față de URSS. Au încercat „discreditarea”1> unor opozanti, cu 
precădere a celor „din interiorul sistemului”, ca agenţi ai 
serviciilor sovietice (KGB sau GRU). Aceste acuzaţii au fost 
folosite de aparatul de dezinformare al DSS atât în timpul, cât 
și imediat după Revoluţie. S-a acreditat astfel ideea (în cea mai 
mare parte fără acoperire), larg acceptată astăzi, că 
majoritatea membrilor de vârf ai FSN ar fi fost agenţi sovietici. 

Căderea Cortinei de Fier în Europa de Est pe fondul 
perestroikăi și glasnostului l-au neliniștit profund pe dictatorul 
de tip stalinist de la București. Vom reaminti pe scurt 
evenimentele politice majore din URSS și din fostele state- 
satelit în 1989 (inclusiv convorbirile cu președintele american 
în Malta și întâlnirile din cadrul Pactului de la Varșovia), care 
indică faptul că Mihail Gorbaciov nu era deloc interesat în 
acel moment de o intervenţie în România. Totuși, atitudinea 
populaţiei României în momentul '89 faţă de liderul sovietic 
era mai degrabă de simpatie, reformele sale reprezentând o 
variantă sperată de mulţi. (Pentru cei care poate au uitat, 
reamintim că numele liderului sovietic de atunci a figurat 
printre scandările din 15 noiembrie 1989 de la Timișoara, 
când, după ce naţionala de fotbal a României a câștigat meciul 
cu Danemarca și s-a calificat la Campionatul Mondial din 
Italia, circa 2.000 dintre suporterii care sărbătoreau în Piaţa 
Operei s-au îndreptat spre Judeţeana de Partid. Ei scandau 


„Libertate, Libertate!”, „Brașovul, Brașovul!”, „Gorbaciov, 
Gorbaciov!”, într-un preludiu la Revoluţia care urma să 
înceapă exact o lună mai târziu. Demonstranțţii au fost imediat 
dispersaţi, iar unii dintre ei, evident, anchetați de Securitatelt. 
Tot „Gorbaciov!” s-a strigat și la București pe 22 decembrie, de 
pildă, în Piaţa Sf. Gheorghe, după cum se aude pe filmul postat 
de Marius Mioci”.) 

Un alt capitol special va privi operaţiunea de acoperire a 
crimelor imediat după Revoluţie. Vom examina rolul 
procurorilor militari, al altor cadre MI și al ofiţerilor (foști) de 
Securitate folosiți pe post de procurori militari. 

Capitolele următoare vor analiza vasta operaţiune de 
dezinformare ce a urmat imediat după Revoluţie, prin care 
foști ofițeri de Securitate, infiltrați în noile structuri ale 
statului, în mass-media sau institute de învățământ (inclusiv 
Academia de Informaţii „Mihai Viteazu”), au reușit să 
acrediteze peste ani mai multe naraţiuni prin care au falsificat 
istoria Revoluţiei și au reușit să disculpe în acest fel 
Securitatea pentru crimele din decembrie '89. 

Vom încerca să demonstrăm că, în virtutea legislaţiei care 
privește crimele împotriva umanității (atât articolele de Cod 
penal în vigoare în 1989, cât și cele din noul Cod penal), există 
căi și mijloace probatorii consistente și concludente pentru 
redeschiderea mai multor dosare ale Revoluţiei în care să fie 
anchetați adevărații vinovaţi, respectiv cadre ale Securităţii și 
asociaţi ai acestora. 

Ultima secţiune și cea mai consistentă din addenda este 
dedicată unei analize detaliate, pe bază de probe, a 
rechizitoriului SPM din dosarul Revoluţiei. Luăm în discuţie: 
principalele sale contradicții interne și externe; folosirea 


trunchiată a mărturiilor, cu o vădită predilecție pentru cele 
ale fostelor cadre de Securitate; ignorarea unui vast 
probatoriu care dovedește vinovăția acestora; precum și 
motivele pentru care această travestire a actului de justiție a 
reprezentat cea mai comodă soluție pentru magistraţii 
militari. 


1. Sintagmă folosită cu predilecție în rechizitoriul recent 
trimis în instanţă de Secţia Parchetelor Militare (SPM) de 
pe lângă Înalta Curte de Casaţie și Justiţie. 

. Ibidem. 

. După cum se va vedea, unele documente relevante provin 
din dosarele aflate la Colegiul Naţional de Studiere a 
Archivelor Securităţii. 

. Rechizitoriul din 5 aprilie 2019, în dosarul 11/P/2014 al 
Secţiei Parchetelor Militare. 

. Conform articolelor din revista Securitatea, accesibile pe 
site-ul CNSAS. 

6. Andrei Ursu, Mădălin Hodor, Roland Thomasson, „«Cine a 
tras în noi după 22?». Studiu asupra vinovăţiilor pentru 
victimele Revoluţiei Române din decembrie 1989”, NRDO, 
nr. 4/2018. 

. ACNSAS, cota I, 2217, vol. 11, ff. 266-267v. 

Conform  https://newsweek.ro/investigatii/documente- 
exclusive-relatia-cu-securitatea-  a-lui-ion-cristoiu-coroiu, 

accesat la 28.11.2019. 

. Publicaţie editată de Asociaţia Cadrelor Militare în Rezervă 
și în Retragere din Serviciul Român de Informaţii. Director: 
fostul colonel de Securitate Filip Teodorescu, acuzat de 
genocid în „Lotul Timișoara”, achitat ulterior în mod 

suspect de instanţele militare. Probele din această carte 
dovedesc faptul că acest ofițer a participat activ la 
represiunea de la Timișoara din 15-21 decembrie 1989, 
care s-a soldat cu zeci de morți și sute de răniţi, arestaţi 
abuziv și bătuţi sălbatic. 

10. Vrem să atragem atenţia cititorului poate mai puţin avizat 
în chestiuni juridice că toate acţiunile enumerate mai sus 
se încadrează la infracțiuni împotriva umanităţii. Ele au 
fost executate de membri ai aparatului represiv al fostei 
dictaturi. Au avut un caracter sistematic (plănuite din timp, 
cu un scop bine definit) și generalizat (respectiv au fost 
îndreptate împotriva unei largi categorii sociale - poporul 
răzvrătit împotriva dictaturii ceaușiste). Sunt deci fapte 
imprescriptibile, indiferent de gradul sau rolul 
executantului. Atât legislaţia internaţională, cât și cea 
internă prevăd ca cei care au comis astfel de fapte să fie 
judecaţi și condamnaţi; există numeroase precedente în 
acest sens. Identificaţi chiar și la 70 de ani după război, 
torționarii naziști de orice grad, inclusiv simplii paznici ai 
lagărelor de concentrare, au fost deferiţi justiţiei. Mai 
aproape de noi în spaţiu și timp, chiar SPM-ul a trimis în 
instanţă în anul 2016, sub acuzaţie de infracţiuni contra 
umanităţii, pe torționarii disidentului Gheorghe Ursu, foștii 
ofițeri de Securitate Pîrvulescu și Hodiș, chiar dacă aceștia 
nu au fost decât executanții ordinelor superiorilor lor, 
respectiv foştii miniștri de Interne Postelnicu şi 
Homoștean. 

11. Termen curent folosit de Securitate pentru a denota 
acțiunile de anihilare - în principal, prin ameninţări, 


avertismente și urmărire informativă - a opozanților 
regimului. 

12. Jucând - conform planului și „metodicii” — la două capete, 
șefii Securităţii au reușit pentru o vreme chiar să convingă 
noua putere că le-ar putea fi de folos în lupta contra... 
teroriștilor (!). Un joc care, privit atent, dejoacă tocmai 
premisa Parchetului. Dacă până și Securitatea a acceptat că 
teroriștii au existat în decembrie 1989 (printre alţii, chiar 
de către Iulian Vlad, după cum vom arăta), cum se face că 
aceștia au dispărut din dosarul Revoluţiei în 2019? 

13. Gabriel Andreescu, într-un schimb de mesaje cu unul din 
autori. 

14. Că fosta Securitate a avut un rol important și în această 
fază, să-i spunem a contrarevoluţiei politice, este un fapt 
cunoscut. Nici acesteia nu i-a lipsit întotdeauna violența. Să 
ne amintim doar de „tulburările” de la Târgu Mureș din 
martie '90 (care au dus la constituirea SRlI-ului) și în special 
de Mineriada din iunie al aceluiași an. În acest volum vom 
regăsi securiști prinși în decembrie ca teroriști, eliberaţi 
fără a fi anchetați, pentru a se întoarce în București în 
iunie '90 în fruntea minerilor și devastând sediile ziarelor 
și partidelor opoziţiei. 

15. Compromiterea și discreditarea opozanților erau scopuri 
ale dezinformării și disimulării represiunii practicate cu 
prioritate de Securitate, conform documentelor CNSAS 
prezentate, printre altele, în Andrei Ursu „«Discernământul 
politic și juridic» al Securităţii. Deghizările represiunii în 
timpul regimului Ceaușescu”, NRDO, nr. 1/2018. 

16. Iosif Costinaș, M-am întors, Marineasa, Timișoara, 2003. 
Semnalat de Stefan Both, în Adevărul din 27 decembrie 


2017, https://adevarul.ro/locale/timisoara/revolutia- 
decembrie-1989-putut-izbucni-meciul-fotbal-romania- 

Scurt preambul despre caracteristicile 
poliţiei politice ceaușiste 


În acest capitol vom aminti câteva dintre elementele 
esenţiale ale dictaturii ceaușiste, care au avut un rol 
determinant pentru starea de spirit, acţiunile și urmările 
Revoluţiei române. 


Tipologia dictaturii Ceaușescu 


Istoriografia totalitarismului a remarcat că fiecare dictator și- 
a croit poliția secretă după chipul, respectiv specificul cultului 
său. În Originile totalitarismului, Hannah Arendt observa că 
modul de funcţionare a instrumentelor terorii era determinat, 
la Hitler și Stalin, de nevoia de a conferi plauzibilitate 
„ficţiunilor centrale” ale sistemelor respective. Când Stalin n-a 
mai avut nici un „dușman” de demascat (real sau doar 
suspectat), principala misiune a NKVD-ului a fost să caute noi 
„potenţiali dușmani”, aceștia urmând să fie pedepsiţi pentru 
crimele pe care le-ar (putea) comitel. În modul de control al 


societăţii și în magnitudinea înregimentării prin teroare au 
stat și unele dintre diferenţele între sistemele totalitare și 
„simplele” dictaturi?. Mai mult, tipologia regimului totalitar 
determina și structura eventualei opoziții interne. Aceste 
regimuri sunt „capabile să  coopteze,  dezamorseze, 
fragmenteze și atomizeze opoziţia reală sau potenţială”. 

Tipul „sultanic” al cultului personalităţii lui Nicolae 
Ceaușescu a fost observat de mai mulți autorit. Disidentul 
Gabriel Andreescu îi găsea o formulă pe cât de condensată, pe 
atât de revelatoare: „Orgoliul lui supradimensionat, foamea lui 
de glorie au secătuit repede posibilitățile limbajului 
declamativ al propagandei”. Alături de „profundul său dispreţ 
față de semeni, reflex al autosupraestimării, ieșirile furioase 
faţă de apropiații puterii [...] viciul afișat al [...] titlurilor și 
onorurilor”, aceste caracteristici completează „schema 
psihiatrică” paranoică a dictatorului de la București. 
Ceaușescu trebuia să fie stimat și iubit în unanimitate, atât în 
țară, cât și peste hotare. Anturajul flexibil cu care s-a 
înconjurat printr-o continuă „rotire a cadrelor” a asigurat 
manifestările  ditirambice, la scară naţională, dedicate 
omagierii până la saţietate a „celui mai iubit fiu al poporului”. 


Imperativul disimulării opoziţiei și a 
represiunii. Tabuul totalitar 


Observăm două caracteristici ale acestei dictaturi care au avut 
un impact decisiv asupra tipului de represiune pe care a 


exercitat-o Nicolae Ceaușescu. Pe de o parte, era vorba de 
imperativul mascării opoziţiei. Pentru a-și păstra poziţiile, șefii 
Securităţii și ai partidului nu puteau să-i comunice liderului 
că în România există opoziţie autentică. Dacă ar fi făcut-o, 
acest mesaj ar fi pus, evident, sub semnul întrebării statutul 
„celui mai iubit fiu”. Și cu aceasta ar fi periclitat poziţia 
mesagerului. La fel ca restul nomenclaturii, șefii Securităţii își 
manifestau, zelos, adeziunea la cultul Comandantului Suprem. 
Cultul în sine le cerea ca opozitia să fie un tabus. În consecinţă, 
și represiunea politică trebuia mascată. 

Un exemplu concludent al acestui tabu totalitar îl oferă 
secretarul CC al PCR Emil Bobu în declaraţia din 26 iunie 1991 
dată în procesul „Lotului Timișoara”: 


În 20 decembrie 1989 la orele 16:00 am ajuns la Comit[etul] 
Jud[eţean] de Partid, care era înconjurat de zeci de mii de 
oameni. Aceștia  scandau Jos Ceaușescu, Libertate, 
Democraţie, Alegeri libere, Vrem căldură, apă, pâine ș.a. 
Datorită vacarmului din stradă nu am luat legătura cu cei 
de acolo, așa încât s-a convenit să-și trimită ei reprezentaţi, 
care au fost în nr. de aprox. 8. Cu aceștia am purtat discuţii 
eu, Dăscălescu, Radu Bălan, Pacoste Cornel, și Toma Ion 
[...]. Cei adunaţi în stradă prin reprezentanţii lor solicitau: 
înlăturarea lui Ceaușescu, a dictaturii, a guvernului și 
alegeri libere, deschiderea graniţelor, eliberarea arestaţilor 
[...]. Întrucât între timp Ceaușescu N. venise din Iran, l-am 
pus pe acesta la curent cu toate doleanţele, mai puțin cele 
referitoare la demisia lui și remanierea guvernului”. 


O declaraţie halucinantă: în timp ce Bobu a observat pe viu 
principala revendicare, imperativă, a „zecilor de mii” de 
revoluționari, respectiv „Jos Ceaușescu, Libertate, Democraţie, 
Alegeri libere” și „înlăturarea lui Ceaușescu, a dictaturii, a 
guvernului și alegeri libere”, „înaltul demnitar” i-a adus la 
cunoștință dictatorului „toate doleanțele” (!) populare, „mai 
puţin cele referitoare la demisia lui și remanierea 
guvernului”. 

Este de remarcat că, în timp ce Emil Bobu și alți membri ai 
conducerii PCR au aflat abia cu această ocazie magnitudinea 
exasperării populare, nu același lucru se poate spune despre 
Securitate, care cu siguranţă avea o perspectivă mai realistă, 
rezultată din notele sutelor de mii de informatori ascunse 
în milioanele de volume ale dosarelor de urmărire 
informativă a populaţieiă. 

Un al doilea aspect al regimului Ceaușescu cu un 
considerabil impact asupra tipului de represiune a fost 
dorinţa liderului român de afirmare pe plan internaţional. 
Fără să sacrifice principiile „socialismului științific” (ba 
ancorându-se în acestea mai adânc decât majoritatea 
celorlalte „democraţii populare” din estul Europei), Ceaușescu 
și-a dorit imaginea unui „mare om de stat” care să fie acceptat 
atât în vest, cât și în sferele „lumii a treia”, respectiv de 
țările nealiniate. După ce în august 1975 a semnat actul final 
al Conferinţei pentru securitate și cooperare în Europa la 
Helsinki (publicat în Buletinul Oficial nr. 92 din 13.08.1975), a 
încercat să convingă actorii occidentali de „respectarea 
drepturilor omului și libertăţilor fundamentale, inclusiv a 
libertăţii de gândire, conștiință, religie sau de convingere” în 


România. De aici o a doua rațiune pentru disimularea 
represiunii politice de către dictatorul de la București. 

În mod practic, mascarea represiunii s-a realizat pe două 
direcții. Pe de o parte, prin aplicarea conceptului de 
„prevenire” a actelor de opoziţie prin instituționalizarea unei 
frici generalizate de Securitate. În acest scop erau folosite: 
intimidarea sau, în limbajul Securităţii, „influențarea 
pozitivă”  („atenţionări”,  „avertizări”,  „destrămări de 
anturaje”, „punerea în discuţie în colectivele de oameni ai 
muncii”), delaţiunea (prin recrutarea, cointeresarea și 
prelucrarea a sute de mii de informatori! și „rezidenţi”I!), 
dezinformarea, blocajul informaţional, infiltrarea şi 
tentativele de reducere la tăcere a Europei Libere etc. Toate 
acestea au creat angoasa unei omniprezente și atotputernice 
Securităţi — doar în parte justificată — în rândurile populaţiei. 

Pe de altă parte, disimularea represiunii se realiza, într-o 
măsură mult mai mare decât s-a știut până acum, prin 
deghizarea acuzațiilor politice împotriva opozanților în 
infracţiuni de drept comun12. 


Naționalismul ceaușist 


O altă consecinţă a „foamei de glorie” a tiranului român a fost 
jocul său de-a antisovietismul, în contextul mai larg al 
ideologiei naţional-comuniste. Pe măsură ce populaţia era 
dezgustată atât de dogma marxistă, cât și de umilitorul cult al 
dictatorului, Ceaușescu şi-a construit o ideologie 


compensatoare dintr-un naționalism primitiv, ancorat în 
doctrina socialismului de tip stalinisti3. După lansarea 
reformelor în Uniunea Sovietică, independența față de 
Moscova era un fapt irelevant pentru populaţia României, al 
cărei dictator o împingea vertiginos spre dezastru economic 
sub teroarea Securităţii. De fapt, Ceaușescu a rămas ferm 
ancorat până în ultima clipă în Pactul de la Varșovia. Mai 
semnificativ, a rămas credincios  marxism-leninismului 
stalinist, în direct contrast cu reformele lui Gorbaciov, către 
care societatea românească privea în 1989 cu speranţă. 

În paralel cu mascarea opoziţiei, în contextul 
naționalismului propagandistic al dictatorului, Securitatea a 
acţionat prioritar și prin demascarea opoziţiei ca unealtă a 
„agenturilor străine” din est și din vest. Instituţia specializată 
în dezinformare încerca să acrediteze ideea că disidenţii 
serveau fie interesele Uniunii Sovietice, fie ale „cercurilor 
imperialiste” și „emigrației ostile”. 

Prin  antisovietismul  declamativ, dar în principal 
subliminal, Ceaușescu a încercat, evident, să-și agonisească o 
brumă de popularitate, mizând pe tendinţele rusofobe din 
anumite pături ale populaţiei. Nu este scopul acestei 
lucrări să analizeze fenomenul și în ce măsură tendinţele 
amintite sunt justificate de nedreptăţile istorice pe care URSS 
le-a făcut României. Istoriografia a ajuns la consens asupra 
faptului că Ceaușescu a încercat să speculeze sentimentul 
general antisovietic în favoarea sa, blamând „dușmanul de la 
Est” pentru problemele tării. Mai ales în perioada 
gorbaciovistă, Ceaușescu a încercat să deturneze atenţia 
populaţiei de la problemele interne inventând un „pericol de 
peste Prut”. A încercat să  supraliciteze, pentru 


autopromovare, „bravura” cu care s-a opus lui Brejnev cu 
ocazia invadării Cehoslovaciei în 1968. Propaganda 
antisovietică a culminat cu acuzaţiile paranoice din timpul 
celebrelor teleconferinţe din decembrie 1989. 

Din păcate, imaginea pozitivă pe care Gorbaciov o avea 
printre mulți români datorită reformelor pe care le-a introdus 
în acei ani a fost uitată în mare parte. Este rezultatul 
propagandei fostei Securităţi, care de 30 de ani a încercat să 
recicleze fabulaţia lui Ceaușescu legată de iminenta invazie 
sovietică. Acest mit a fost fundamentul emoţional pe care 
mass-media a încercat să-l speculeze pentru a acredita teoria 
„complotului KGB-isto-FSN-ist” care ar fi pregătit și executat o 
lovitură de stat la Revoluţie. Mai mult, aceeași conspirație 
nebuloasă ar fi organizat și sângeroasa represiune de după 22 
decembrie. 

Oamenii lui Iulian Vlad au ticluit această teorie complexă 
pentru un singur motiv, dar esenţial pentru ei: să se 
autodisculpe pentru crimele comise de ei înșiși după fuga 
dictatorului, în cadrul „luptei de rezistență”. Adică acţiunile 
teroriste și diversioniste pe care toată lumea le-a sesizat în 
timpul Revoluţiei și care din păcate par să fi fost uitate. S-au 
înecat practic în masa de conspirații „plantate” de vechii 
lucrători și dezinformatori ai Securităţii care au inundat 
percepţia publică. 

Pentru a ne reaminti de impactul reformelor lui Gorbaciov 
asupra publicului și mai ales a opozanților români din 1989, 
să cităm ce declară Dumitru Dincă, unul dintre liderii 
revoluționarilor din 21 decembrie din București: 


Implicarea mea în povestea revoluţiei române începe în 
anul 1987-1988, când la Europa Liberă auzeam despre 
reformele economice pe care Gorbaciov vroia să le facă în 
cadrul celei mai mari puteri comuniste, Uniunea Sovietică. 
Am fost extrem de impresionat când am auzit că acest lider 
mondial proclamă drepturi și libertăţi pe care în România 
nu avusesem ocazia nici să le trăiesc, nici să le aud. Așa se 
face că discuţiile pe care le aveam cu diverse persoane, 
pentru a-mi proteja în primul rând familia și a mă proteja 
și pe mine, se axau pe aceste reforme, pe ideea 
reformatoare pe care o propunea Gorbaciovit. 


A sesizat dictatorul nemulţumirea populară? 


La plecarea în Iran, pe 18 decembrie 1989, dictatorul i-a lăsat 
soției sale Elena următoarele sarcini: „Este necesar să se 
explice tuturor cetățeni (sic!) că tote aceste (sic!) au fost 
organizate de servicile (sic!) străine”. Aceasta a fost de altfel 
și tema obsesivă a discursurilor dictatorului cu privire la 
revoltă de la Timișoara în acea perioadă. Faptul că el 
considera de maximă importanţă „explicarea” publică că 
„gravele manifestări” se datorau factorului extern ascunde de 
fapt realizarea de către dictator a posibilității unei nemulțumiri 
populare și implicit a pericolului unei revolte interne. Această 
teză se poate proba logic. Dacă Nicolae Ceaușescu simţea atât 
de acut nevoia unei explicaţii prin implicarea străină 
înseamnă că el presupunea că masele aveau o altă explicaţie, 


respectiv cea reală: și anume că „gravele manifestări” erau 
expresia nemulțumirii populaţiei locale față de guvernarea sa. 
Dictatorul era deci conștient că poporul român putea avea o 
altă explicaţie pentru demonstrațiile din Timișoara. Înseamnă 
că el avea dubii și asupra loialității societății românești fată de 
conducerea sa. La fel se poate înţelege și faptul că prin același 
discurs panicat chema vehement poporul la „unitate în jurul 
Partidului”. Este de la sine înţeles că această chemare 
ascundea îngrijorarea faţă de posibilitatea lipsei acelei 
„unități” a poporului în jurul său. Altfel spus, ascundea o frică 
subliminală de popor. 

În această cheie trebuie citită, de altfel, și degradanta 
ofertă a dictatorului din ultimul său discurs către popor. 
Promisiunile bănești aruncate din balconul CC-ului nu erau o 
improvizație. „Alocaţi (sic!) de copii între 30-50 lei” și 
„Indemnizaţi (sic!) de naștere 1000” se regăsesc într-o 
însemnare din zilele anterioare în agenda Elenei CeaușesculS 
(sub titlul „Retributie și financiare”), dovedind că secretarul 
general calcula în acele zile preţul cu care își putea cumpăra 
poporul. Este încă o dovadă care nu lăsa vreun dubiu asupra 
neîncrederii pe care o avea în popor, cu toată sordidă și 
obsesiva oratorie a „unităţii poporului în jurul Partidului”. 

Fragment din agenda de lucru a Elenei Ceaușescu. Fotografie 
după documentul original aflat în Arhiva Naţională 


Așa se explică și de ce Comandatul Suprem avea o 
profundă neîncredere în propria armată. Pur și simplu pentru 
că aceasta din urmă era formată din tineri din popor. Spre 
deosebire de Securitate, o instituţie a cărei misiune supremă 
era „securitatea personală a Comandantului Suprem” și ale 


cărei cadre erau selecționate, îndoctrinate și testate pentru 
această misiune. 


Lupta de rezistenţă: scurtă introducere 


În anul 1968, Nicolae Ceaușescu începuse să adopte tipul de 
socialism naţionalist pe care-l promovase și Gheorghiu-Dej la 
sfârșitul vieții. Opoziția sa faţă de intrarea trupelor sovietice 
în Cehoslovacia din august al acelui an nu reflectă atât o 
simpatie specială pentru „primăvara de la Praga”, cât 
încercarea de a câștiga o anumită legitimitate internă și în 
vest. Pe plan intern, el miza pe vechile resentimente 
antirusești și antisovietice din etosul naţional. Ca dovadă că 
nu aprecierea pentru „socialismul cu faţă umană” l-a făcut pe 
Ceaușescu să adopte o poziţie divergentă faţă de Moscova stă 
faptul că el nu și-a însușit vreuna din reformele lui Dubcek. 
Mai degrabă invers. Pentru a-și consolida puterea, în perioada 
care a urmat, a trecut la epurări masive în conducerea de 
partid și de stat, asigurându-și în scurt timp o nomenclatură 
loială și pliabilă. Epurările au inclus Armata și Securitatea. În 
timp, a instituit una dintre cele mai represive dictaturi 
absolute, bazându-se pe un cult al personalităţii din ce în ce 
mai detestat de popor. 

Însă lui Ceaușescu i-a rămas îngrijorarea faţă de 
eventualitatea unei invazii sovietice de tipul celei din 
Cehoslovacia. Întrucât într-un război convenţional cu URSS își 
dădea și el seama că nu avea vreo șansă, a imaginat conceptul 
de „război al întregului popor”1/. Un rol important în această 


doctrină îi revenea „luptei de rezistență pe teritoriul 
vremelnic ocupat de inamic”. Aceasta s-ar fi declanșat în 
momentul în care dictatorul ar fi fost înlăturat de la putere în 
urma unei invazii străine. 

Securitatea urma să aibă un rol important în această luptă, 
fapt vizibil în articolele din revista strict secretă Securitateal5, 
unde în anii '80 apar din ce în ce mai frecvent articole pe 
această temă. Pe măsura exacerbării cultului personalităţii și 
a scăderii nivelului de trai apar mișcări revendicative (greva 
minerilor din Valea Jiului din 1977, revolta muncitorilor din 
Brașov din 1987). Planurile Securităţii pentru „lupta de 
rezistență” par să se adapteze din ce în ce mai mult cazului în 
care pierderea puterii s-ar fi putut datora unei revolte interne, 
probabil cu sprijin extern. Articolele din revista respectivă 
sunt din ce în ce mai frecvente, spre sfârșitul anilor '80 
devenind un subiect constant. Iar planul de luptă al Securităţii 
devine din ce în ce mai independent de cel al Armatei. 

Ideologic, evoluţia planurilor Securităţii reflecta excesele 
cultului personalităţii dictatorului. Planurile iniţiale, din anii 
'70, mai făceau aluzie la „concepţia Partidului Comunist 
Român și a guvernului ţării noastre despre apărarea patriei 
socialiste”. În anii *80, articolele se referă tot mai mult doar la 
operele Comandantului Suprem. Misiunea „de cea mai mare 
importanță a întregului efectiv” al Securităţii devenise 
„asigurarea securității Comandantului Suprem”1?. 

În articolele amintite, deși pare că e vorba de o luptă 
împotriva unei invazii externe, sarcinile Securităţii în timpul 
„luptei de rezistență? se agau pe „descoperirea, 
„neutralizarea” şi  „lichidarea” elementelor dușmănoase 
orânduirii de stat din interior. Era vorba de „grupurile de 


populaţie [...] care sprijină acţiunile inamicului”, „grupurile, 
bandele sau organizaţiile” care „trec la acţiuni violente și 
fățișe împotriva orânduirii de stat”20 și care ar fi putut astfel 
acapara „vremelnic” puterea. Se considera că opozanții 
dictatorului puteau deveni „elemente constituite în organizaţii 
și bande subversive” sau „grupări de persoane care trec la 
acțiuni violente și fățișe împotriva orânduirii de stat”. Alţi 
„inamici” ai Securităţii erau cei care „se dedau la agitaţie 
verbală, răspândire de zvonuri, manifeste, inscripții cu 
conținut dușmănos” sau persoanele „necunoscute anterior dar 
care, în noile condiţii create”, puteau „să treacă la acţiuni 
împotriva Securităţii statului nostru”. După cum se poate ușor 
imagina, pe 22 decembrie, acești inamici erau cea mai mare 
parte a populaţiei României. 

„Bandele” respective urmau să fie „demoralizate” și 
„destrămate” de forţe ale Securităţii pregătite pentru această 
luptă. Acţiunile preconizate includeau „neutralizarea ori 
lichidarea elementelor dușmănoase de tot felul care sprijină sau 
trec de partea agresorului”, cât și a „indivizilor care [...] 
alimentează o stare de spirit nesănătoasă în rândul populației 
prin agitație verbală, răspândire de zvonuri, manifeste, 
inscripții cu conținut dușmănos”2l. De remarcat că în cadrul 
acestei lupte a Securităţii, adversarul sunt vechii dușmani ai 
dictaturii, cei care fac „agitație verbală” și răspândesc 
„inscripții dușmănoase”, adică opoziţia împotriva lui Nicolae 
Ceaușescu. Era de așteptat, atâta vreme cât scopul acestei 
lupte este „asigurarea securității personale a Comandantului 
suprem”22. Probabil că nu mai e nevoie să subliniem că 
acțiunile de „lichidare” de către o forță de luptă înarmată a 
unei populaţii civile (opozanţii) se circumscriu, conform 


definiției, actelor de terorism. La acestea se adaugă 
„producerea de pierderi umane și materiale forțelor armate 
ale inamicului”. 

După cum se va vedea în continuare, pe 22 decembrie 
1989, „forțele armate ale inamicului” erau, pentru Securitate, 
Armata Română. 


Misiunile și modalităţile „luptei de 
rezistenţă” 


Modul în care forţele Securităţii urmau să acţioneze în această 
luptă includea următoarele metode. 
Atacurile trebuiau să fie: 


— „de scurtă durată și violente”; 

- concentrate asupra unor „obiective” „de mare importanţă”; 

- independente, „ducându-se în condiţiile lipsei unor vecini 
apropriațţi și-a sprijinului altor forțe militare”; 

- cu „forţe relativ puţin numeroase”. 


Acţiunile necesitau o pregătire „îndelungată”, prin 
„cunoașterea amănunțită a particularităţilor terenului”, și se 
desfășurau, „de regulă, noaptea”, „în momente și locuri în 
care să se realizeze surprinderea inamicului”25. 

Aceste metode au fost identificate, așa cum vom arăta, în 
mesajul codificat din Scânteia tineretului din 18 decembrie. În 
perioada 22-31 decembrie 1989, ele au fost și puse în aplicare 
întocmai, în toată ţara, după cum va reieși din capitolele care 
urmează. 


„Dezinformarea inamicului prin căi și mijloace 
diversificate”, respectiv „prin presă, radio, televiziune, 
agenţi”, avea un rol important în luptă, ca și „introducerea 
unor cadre acoperite în administraţia instalată temporar de 
inamic”24. Securitatea a pus în aplicare și aceste obiective la 
Revoluţie. Dosarele de la CNSAS au dovedit în acești ani că 
unii dintre „revoluţionarii” care au intrat din primul moment 
în FSN erau surse ale Securităţii, ca, de exemplu, Constantin 
Isac. 

Lucrătorii de Securitate urmau să „formeze grupe de 
acțiune pentru realizarea unor combinații operative (răpirea 
unor comandanți și infiltrare în rândul inamicului)”. După cum 
am arătat în studiul amintit?5, cazul Trosca a reprezentat o 
încercare de punere în aplicare a acestei metode din planul 
„luptei de rezistenţă”. 

În paginile care urmează, vom exemplifica, printr-un 
număr semnificativ de declaraţii ale martorilor, faptul că 
scopul teroriștilor de după 22 decembrie a fost să-i creeze 
Armatei „o stare permanentă de nesiguranță, de teamă, prin 
lovituri date neîncetat”. Este ceea ce prevedea planul luptei de 
rezistență din articolele din revista Securitatea. Securitatea era 
preocupată de „situaţia operativă în armată”. Soldaţii erau 
suspectaţi de Ceaușescu și de Securitate, pe bună dreptate, că 
ar putea trece de partea „dușmanului” (respectiv, să 
fraternizeze cu participanţii la revoltă). Așa cum de altfel s-a și 
întâmplat. Or, în această eventualitate, lupta în „ilegalitate” a 
„detașamentelor” pregătite de Securitate urma, evident, să se 
desfășoare împotriva Armatei. 

Vom detalia pe larg într-un capitol ulterior „lupta de 
rezistență pe teritoriul vremelnic ocupat de inamic” a 


Securității. 

Roy T. Tsao, „Ihe Three Phases of Arendt's Theory of 
Totalitarianism”, Social Research, vol. 69, nr. 2, 2002, cu 
referire la Originile totalitarismului, prima ediţie, filele 401- 
402. 

Gabriel Andreescu, în impresionantul volum de 

memorialistica L-am urât pe Ceauşescu, sesiza o 
caracteristică definitorie a sistemului totalitar: 
„perfecțiunea pe care o atinge în stăpânirea populaţiei”. 
Richard Andrew Hall, „Theories of Collective Action and 
Revolution: Evidence from the Romanian Transition of 
December 1989”, FEurope-Asia Studies, vol. 52, nr. 6, 2000, 
pp. 1069-1093. 

Totalitarianism-cum-Sultanism on Democratic Transition: 
Romania”, în Problems of Democratic Transition and 

Communist Europe, The Johns Hopkins University Press, 
Baltimore, Londra, 1996; Dennis Deletant, Romania Under 
Communist Rule, ed. a I-a revăzută, Civic Academy 
Foundation, București, 2006. 


. Gabriel Andreescu, op. cit. 
. Vom numi acest imperativ de eludare a opoziţiei de către 


șefii Securităţii și restul anturajului său, pentru a nu-l 
contraria pe „iubitul fiu”, tabuul totalitar. 


. Dosarul 24/1991 al Curţii Supreme de Justiţie, Secţia Militară 


(„Lotul Timișoara”), „Coman și alţii”, vol. 21, fila 108. 


. Cifrele, evident, aproximate, sunt bazate pe dimensiunea 


fondurilor arhivistice ale CNSAS. 


9. Termeni predilecţi folosiţi în documentele Securităţii de la 
CNSAS (dosare informative, dosare-problemă, planuri de 
muncă, rapoarte, revista Securitatea etc). 

10. Dennis Deletant (1994) oferă numărul estimat de Silviu 
Brucan la 700.000 de informatori, menţionând că cifrele 
estimative care circulau în presă în anii '90, probabil fără 
vreo bază reală, erau de mai multe milioane. Cert este că 
informatorii activau în fiecare „minister, birou, fabrică, 
institut, hotel, spital sau școală” (Dennis Deletant, „Studiu 
introductiv. Securitatea și statul polițienesc în România 
[1948-1989]”, în Banalitatea răului. O istorie a Securității în 
documente [1949-1989], Polirom, Iaşi, 2002). 

11. Informatori plătiți atât de întreprinderea unde lucrau, cât 
și de Securitate. 

12. Vezi Andrei Ursu, „«Discernământul politic și juridic» al 
Securităţii. Deghizările represiunii în timpul regimului 
Ceaușescu”, NRDO, nr. 1/2018. 

13. Dragoş Petrescu, Entangled Revolutions, Editura 
Enciclopedică, București, 2014. 

14. Dumitru Dincă, „Mărturii de la Baricadă”, Caietele 
Revolutiei, nr. 1(14)/2008. 

15. Arhivele Nationale, Serviciul Arhive Nationale Istorice 
Centrale, Biroul Arhive Contemporane, nr. inventar 2800, 
fond CC al PCR, Cabinetul 2, u.a. 13. 

16. Ibidem. 

17. Inițial prin Legea nr. 14/28.12.1972 privind organizarea 
apărării naționale a Republicii Socialiste România, 
publicată în Monitorul Oficial nr. 160 din 29.12.1972. O altă 
sursă de inspirație a liderului român pentru această 
doctrină pare să fi fost planul luptei de partizani al lui Tito 


împotriva unei eventuale invazii sovietice în 1948 sau 
chiar ulterior. 

18. Multe dintre numerele acestei reviste sunt accesibile pe 
site-ul CNSAS: 
http://www.ensas.ro/periodicul_securitatea.html. 

19. CNSAS, cota D 13421, vol. 12, ff. 1-168, ff. 42-42v. 

20. Li.-col. Filip Teodorescu, mr. Dumitru Peţanca, lt.-col. 
Claudiu Bucur, col. Ioan Bordei, It.-col. Valeriu Gheorghe și 
mr. Alexandru Curcă Stănescu, „Particularităţi ale muncii 

contrainformaţii în sectoarele economice, contraspionaj și 
contrainformaţii militare în perioada iniţială și pe timpul 
ducerii războiului de către întregul popor”, Securitatea, nr. 
4(76)/1986. 

era „să creeze agresorului o stare permanentă de 
nesiguranță, de teamă, prin lovituri date neîncetat, pentru 

apărarea imediata a obiectivelor și elementelor sale de 
dispozitiv”. Vezi lIt.-col. Tudor Alexandru și cpt. Nicolae 
Catană, „Lupta de rezistență în cadrul războiului de 
apărare a patriei. Particularităţi ale participării unităţilor 
centrale și teritoriale de Securitate la organizarea și 
ducerea luptei de rezistenţă pe teritoriul vremelnic ocupat 
de inamic”, Securitatea, nr. 1(85)/1989, pp. 25-34. Poate fi 

http:/hmwww.ensas.ro/documente/periodicul_Securitatea/ 
Securitatea%201989-1-85.pdf, accesat la 20.11.2018. 

22. Ibidem. 

24. Li.-col. Filip Teodorescu, mr. Dumitru Peţanca, lt.-col. 
Claudiu Bucur, col. Ioan Bordei, It.-col. Valeriu Gherghe și 
mr. Alexandru Curcă Stănescu, art. cit. 

25. Andrei Ursu, Mădălin Hodor, Roland O. Thomasson, „«Cine 
a tras în noi după 22?». Studiu asupra vinovăţiilor pentru 
victimele Revoluţiei Române din decembrie 1989”, NRDO, 
nr. 4/2018. 

26. Lt.-col. Tudor Alexandru și cpt. Nicolae Catană, art. cit. 


Securitatea în miezul evenimentelor 
Revoluţiei între 15 și 21 decembrie 


Narațiunea care urmează este, după cum se va vedea, 
bazată pe un vast și concludent material probator. Un 
material care are o logică intrinsecă consistentă și se 
coroborează cu situaţia premisă - respectiv caracteristicile 
dictaturii ceaușiste și contextul geopolitic din decembrie 1989. 
Vom reveni în final la aceste premise și la modul cum ele au 
determinat sau au influențat faptele expuse în continuare. 

O mare parte a dovezilor participării Securităţii la crimele 
de la Revoluţie, atât înainte, cât și după 22 decembrie 1989, au 
existat de la început în spaţiul public. Altele s-au adăugat de-a 
lungul anilor. În sfârșit, multe au fost ascunse în dosare și 
documente multă vreme clasificate și pe care le-am descoperit 
relativ recent. Cert este că ele au fost ignorate cu suspectă 
ușurință de procurorii militari. Tezele principale ale celui mai 
recent rechizitoriu al SPMI sunt: 


1. Securitatea ar fi depus armele și a trecut în întregime de 
partea Revoluţiei pe 22 decembrie 1989 (imediat după ora 
12:08). 

2. Pentru crimele Securităţii de dinaintea acelui moment ar 
exista autoritate de lucru judecat. 


Faptele pe care le expunem în continuare dovedesc în mod 
covârșitor că ambele teze sunt false. 
Ceea ce vom arăta este că: 


1. Doar o infimă parte a vinovaţilor au fost anchetați (și încă 
mai puţini condamnaţi) pentru faptele ce constituie 
infracțiuni comise înaintea fugii dictatorului. 

2. La fel ca în toată perioada dictaturii comuniste, Securitatea 
a avut rolul principal și în contrarevoluția în cea mai mare 
parte la vedere din 15-22 decembrie. 

3. După fuga lui Ceaușescu, conform unui plan bine stabilit, 
cadre ale Securităţii și asociaţi ai acesteia au executat 
acțiuni teroriste și de diversiune care au produs 
majoritatea victimelor Revoluţiei. Acţiuni care se pot 
subsuma unei contrarevoluții camuflate. 


Anticipare și pregătiri „de luptă” 


Pe fondul transformărilor dramatice din statele socialiste 
vecine, se înmulțiseră semnalele primite de Securitate în 
privința unei tot mai mari stări de nemulțumire și pregătirea 
unor acțiuni contestatare și pe plan intern. Ceaușescu și Iulian 
Vlad erau îngrijoraţi. Cadrelor Securităţii li se cerea să 
acționeze ferm pentru întărirea „controlului operativ 
preventiv”, care trebuia să fie „deplin”Z. Respectiv, populaţia 
nu trebuia să afle despre evenimentele care aveau loc în ţările 
din jur, dar nici despre eventualele mișcări de opoziţie 
interne. Se făceau prelucrări pentru misiuni decisive. 


Dictatorul și șeful DSS cereau cadrelor devotament total: „Să 
avem garanţia că nu există militar în sistemul de securitate 
care să nu aibă conștiința nevoii de a-și da viatță”3. 

În acest scop urma să se îmbunătăţească „radical> 
„metodele muncii de partid”. Consiliul politic al DSS trebuia 
„să se implice cu profunzime în această activitate”. 

Direcţia a V-a, care asigura paza lui Nicolae Ceaușescu, era 
vizată în mod special, ca unitate de cea mai mare importanţă 
în cadrul DSS. Toate misiunile acestei direcții urmau să devină 
„misiuni reale, de luptă”. Cadrele erau pregătite 

ca în „perioada următoare” să primească „noi și importante 
sarcini” și trebuiau să facă totul ca aceste „acțiuni de 
importanță excepțională să fie îndeplinite în condiţii 
ireproșabile”£. 


La începutul lunii noiembrie, la nivelul conducerii DSS 
avusese loc o ședință cu șefii unităţilor centrale, la care 
cadrelor li se prelucrase „Cuvântarea tov. N.C. la Plenara 
Comună”. „Situaţia internaţională foarte complexă [cere] să 
fim pregătiţi pentru a nu fi surprinși de către nimeni și cu 
nimic”. 

În capul dictatorului, dar și conform șefilor Securităţii, 
ceea ce să întâmpla în exterior, dar și, mocnit, în ţară era: 


O campanie concertată antisocialistă de cercurile 
imperialiste, dar și de alţii. Dacă în 1948 știam cine sunt 
dușmanii, acum aria acestora s-a extins [...]. Avem și pe plan 
intern dușmani care s-au înhăitat cu cei din exterior [...]. Să 
înţelegem semnificația acestor fenomene. Pe fondul [lor] ne 
așteaptă misiuni deosebite — vigilenta trează?. 


În aceste condiţii, pentru „misiunile de luptă” ale Direcţiei 
a V-a, accentul trebuia pus pe „compartimentare și 
secretizare”$. 

Gradul de prevedere a evenimentelor care aveau să vină în 
luna următoarea este remarcabil. Caracteristicile „luptei de 
rezistență” pentru care erau pregătite cadrele de Securitate și 
în special cele ale Direcţiei a V-a sunt de asemenea evidente. 
Dar să nu anticipăm. 


Evenimentele de la Iași din 14 decembrie 


În tot acest în acest timp, mișcările contestatare din ţară se 
înmulțeau. Cea mai semnificativă, la acea dată, se pregătea la 
Iași. Un grup de oponenți ai dictaturii, între care Ștefan 
Prutianu, Cassian Maria Spiridon, Vasile Vicol, Aurel 
Ștefanachi, Valentin Odobescu și Ionel Săcăleanu, au încercat 
să organizeze pe 14 decembrie 1989 o manifestaţie 
anticomunistă. 


Grupaţi într-o organizaţie conspirativă pe care au numit-o, 
inspirați de numele formațiunilor politice apărute în 
spaţiul sovietic, ca efect al politicii de „glasnosti” și 
„perestroika”, „Frontul Popular Român”, aceștia au 
redactat un text, considerat de unii ca fiind o adevărată 
„Proclamatie de la Iași” și primul document programatic al 
Revoluţiei din decembrie. 


Manifestul Frontului Popular chema cetăţenii din oraș: 


„Să punem capăt foamei, frigului, fricii și întunericului 
care stăpânesc de 25 de ani. Să punem capăt terorii 
dezlănţuite de dictatura ceaușistă, care a dus un popor 
întreg în pragul deznădejdii. Am rămas ultima ţară din 
Europa în care mai persistă coșmarul stalinist amplificat 
de către o conducere incompetentă și răuvoitoare. [...] 
pentru aceasta chemăm toţi cetățenii de bună-credinţă, 
sâmbătă 16 decembrie, ora 18:00 la demonstraţia de 
protest care va avea loc în Piaţa Unirii. Dorim ca 
demonstraţia să se desfășoare într-o tăcere deplină, iar la 
ora 19:00 să pornim cu toţii către Piaţa Palatului Culturii, 
unde se va sfârși demonstraţia, urmând să ne întâlnim 


sâmbătă 23 decembrie, la aceeași oră, în același loc. Ultima 
demonstraţie va avea loc la 30 decembrie, ora 18:00, când 
vom cere înlăturarea de la conducerea statului a lui 
Ceaușescu și a familiei sale. Facem apel la Armată, Miliție și 
Securitate să dea dovadă de curaj, patriotism și clarviziune 
politică și să sprijine acţiunea noastră de salvare a acestui 
neam”. 


Manifestaţia urma să fie deschisă prin intonarea marșului 
Deșteaptă-te, române!, apoi urmau să se ţină câteva scurte 
discursuri antitotalitare. Securitatea avea însă deja informații 
despre acțiunea Frontului Popular Român. Forţele de 
intervenţie formate din plutoane de intervenție-miliţie, 
subunități de Securitate-miliţie din trupele de Securitate, 
plutoanele de apărare antiteroristă ale Unităţii Speciale de 
Luptă Antiteroristă (USLA) și alte forțe erau pregătite să 
intervină, conform Ordinului nr. 2600. Iniţiatorii acţiunii de la 
Iași au fost arestaţi de Securitate începând din dimineaţa zilei 
de 14 decembrie. În zilele următoare s-au făcut razii și 
arestări, în special la întreprinderile unde se formase nucleul 
mișcării. 


Primul document se găsește în fondul Informativ, dosarul 
numărul I 203571, care privește activitatea unei organizaţii 
ieșene numită de Securitate „Grupul”. Conform unei „Note 
de stadiu” din data de 22 februarie 1989, întocmită de 
Serviciul 2 (Contrainformaţii economice) al IJS/ Iași și 
aprobată de colonelul Ciurlău Constantin, șeful Securităţii, 
dosarul fusese deschis la data de 16.06.1986 „în scopul 
cunoașterii și prevenirii unor manifestări 


necorespunzătoare” ale unor angajaţi ai Combinatului de 
Utilaj Greu Iași. Printre cei urmăriţi în cadrul acţiunii se 
afla nucleul grupului care va organiza în decembrie 1989 
manifestaţia eșuată din Piaţa Unirii. Rezultă astfel, fără 
dubii, că Securitatea n-a avut nici o legătură și n-a favorizat 
în nici un fel desfășurarea evenimentelor, ci, din contră, a 
acţionat conform normativelor în vigoare, reușind, tocmai 
datorită faptului că îi urmărise încă din 1986 pe 
organizatori şi cunoștea caracterul lor virulent 
anticomunist, să înăbușe încă în faza incipientă acţiunea. 
De asemenea, rezultă că membrii „Grupului” se cunoșteau 
bine dinaintea iniţierii acţiunii, că își asumaseră o poziţie 
de contestare la adresa dictaturii și că desfășurau activităţi 
în acest sens. Ideea lor de a organiza o manifestaţie publică 
nu a fost altceva decât o continuare firească a acţiunilor 
anterioare, potențată de radicalizarea situaţiei interne 
odată cu refuzul obstinat al regimului de-a face și cea mai 
mică concesie reformistă, dar și de situaţia internaţională 
în plină desfășurare. 

Al doilea document este unul cu adevărat revelator, atât 
datorită  provenienţei, cât mai ales a conţinutului. 
Inventariată sub numărul D 13906, în arhiva CNSAS se 
găsește agenda de serviciu a generalului maior Ștefan 
Alexie, secretar de stat în DSS și membru al Biroului 
Executiv al Consiliului de Conducere al respectivei 
instituţii. În data de 10 decembrie 1989, coordonatorul 
Direcţiei a II-a a DSS (Contraspionaj) își notează 
următoarele: „Ordine tov. gl. Vlad. Cazul de la Iași - Frontul 
și alte organizaţii”. Din această notare se desprind două 
concluzii irefutabile. În primul rând rezultă foarte clar că 


șefii Securităţii aveau cunoștință despre existenţa la Iași a 
unui nucleu revoluţionar, fiind la curent, previzibil, și cu 
denumirea organizaţiei lor („Frontul Popular Român”). În 
al doilea rând, data la care are loc această discuţie în 
cadrul Biroului Executiv al DSS, 10 decembrie 1989, 
precum și faptul că șeful Securităţii Iulian Vlad emisese 
ordine în acest sens, chiar dacă ele nu sunt menţionate 
explicit, ne sugerează cursul ulterior al evenimentelor și 
explică, dincolo de orice speculaţii, eșecul manifestaţiei 
preconizate să aibă loc în Piaţa Unirii de la Iași din 14 
decembrie 1989. 

Care era sensul ordinelor emise de Iulian Vlad aflăm dintr- 
un alt document aflat tot în arhiva CNSAS, și anume 
„Registrul cu ordine pe unitate al USLA”, în care, în data de 
9 decembrie 1989, figurează notarea: „În perioada 11-17 
decembrie 1989 va avea loc la Iași Dinamoviada de judo”, 
fiind menţionaţi cei 10 subofiteri și un ofiţer USLA care 
urmau să fie trimiși acolo. Având în vedere că prin Ordinul 
de zi nr. 0265 din 08.11.1989 se specifică faptul că echipa de 
judo a USLA ar fi urmat să se deplaseze la Oradea, acolo 
unde Consiliul Politic al MI stabilise deja desfășurarea 
respectivului concurs pentru perioada  7-9.12.1989, 
mutarea intempestivă a locului și datei coincide în mod 
cert cu notarea din agenda lui Alexie și cu evenimentele 
care se desfășurau la Iași. Este evident că Iulian Vlad i-a 
trimis la Iași pe uslași sub acoperirea sportivilor cu scopul 
de-a reprima o eventuală revoltă, prezența lor fiind 
certificată atât de registrele de cazare ale hotelului aflat în 
Piața Unirii, cât și de martorii oculari, care i-au văzut 
acţionând în piața centrală. Iată că nu toate aspectele din 


perioada premergătoare lui 22 decembrie sunt elucidate. 
Ba chiar mai mult. Sistemul de operare, care era unul 
specific Securităţii și care presupunea o colaborare strânsă 
cu sportivi aparținând clubului Dinamo, va fi repetat și în 
intervalul de după 22 decembrie. Numeroși martori au 
vorbit despre prezenţa unor „sportivi” (vezi cazul ROMBAC 
de la Sibiu) în locuri în care ulterior au fost acţiuni 
teroriste. Iată încă un motiv pentru care presupunerea că 
perioada de dinainte de 22 decembrie 1989 nu mai trebuie 
investigată este, în opinia noastră, ilegalăă. 


Pentru Securitate, acţiunea temerară a ieșenilor a avut o 
dublă semnificație, care se va vedea în reacţiile din zilele 
următoare, când scânteia Revoluţiei s-a aprins la Timișoara: 


- Era necesară sporirea și mai mare a vigilenţei, pentru că 
„treaba” de la Iași putea deveni „deosebită”. 

- Era imperios necesar să fie mascată adevărata motivaţie a 
protestatarilor. Aceștia nu trebuiau să fie percepuți ca 
opozanți autentici ai regimului (nici de Ceaușescu, dar nici 
de populaţie), ci drept „unelte” ale „dușmanilor din Vest și 
din Est”?. 


Aceste „învățăminte” aveau să iasă însă în relief mai 
curând decât s-a așteptat instituţia. În dimineaţa de 16 
decembrie, Iulian Vlad le reproşa subordonaţilor săi că „au 
scăpat cazul Tőkés László din mână”. Lucru care s-ar fi putut 
petrece și la Iași, dacă nu s-ar fi intervenit în forţă: „La Iași 
dacă nu se prelua cu toată seriozitatea era o treabă 
deosebită”10, 

Șeful Securităţii practica un iluzionism elaborat pentru a-i 
întreține dictatorului ficțiunea iubirii unanime de către 


poporul român. Aceasta era misiunea lui principală, dar și 
modul prin care își câștigase întreaga încredere a lui Nicolae 
Ceaușescu și a soției sale. Astfel, Vlad le explica cadrelor 
Securităţii, pentru a se asigura că nimeni nu are vreun dubiu 
asupra sorginţii străine a tentativei de manifestaţie din 
capitala Moldovei: „Cazul din Iași — nici aici nu a fost acțiune 
spontană”. 


Revoluţia de la Timișoara și acţiunile 
Securităţii. Vedere de ansamblu 


În ciuda proceselor ce au avut loc încă de la începutul anilor 
'90 (printre care mult mediatizatul „lot Timișoara”), 
probatoriul pe care îl vom expune în continuare dovedește că 
justiția română nu a ţinut cont de o mare parte din probele ce 
pot stabili vinovaţii pentru victimele de la Timișoara. Există 
certe vinovăţii ale capilor și ale unora dintre ofițerii de armată 
care au transmis ordinul criminal al lui Nicolae Ceaușescu de 
a se trage în demonstranți. Fără a urmări dezvinovăţirea 
acestor ofițeri, în acest studiu ne vom ocupa de acţiunile 
cadrelor de Securitate, pornind de la următoarele criterii: 


e DSS a fost principala instituţie de represiune a regimului, cu 
misiunea principală, explicită, de a-l menţine pe dictator la 
putere. 

e Dictatorul avea o mult mai mare încredere în Securitate și se 
baza pe aceasta în primul rând pentru reprimarea 
opoziţiei și revoltelor internet. 


e Ceaușescu și Securitatea au încercat — și într-o anumită 
măsură au reușit — să „scoată Armata în faţă”, în contextul 
ordinului de luptă „Radu cel Frumos”, conform unei 
strategii bine stabilite anterior. 


Implicarea Armatei în încercarea de înăbușire a revoltei de 
la Timișoara (într-un mod similar folosirii ei și la Brașov în 
noiembrie 1987) a avut două raţiuni principale, una politică și 
alta militară: 


e Rațiunea politică ţine de legitimarea acţiunilor regimului. 
Ceaușescu știa, desigur, că Securitatea, ca poliţie politică, 
era urâtă de popor. O știa, evident, și Securitatea, care, 
conform strategiilor amintite de prevenire a opoziţiei și 
disimulare a represiunii, era specializată în diseminarea 
fricii, dezinformare și acţiuni de reprimare „sub acoperirea 
altor organe”. Armata, pe de altă parte, avea imaginea (Și 
componenta majoritară) a unei instituții populare. Prin 
scoaterea armatei în linia întâi a dispozitivelor de luptă 
împotriva demonstranțţilor timişoreni, Nicolae Ceaușescu 
făcea o ultimă încercare de a demonstra că regimul său era 
apărat de popor. 

e Rațiunea militară. Armata era evident numericește 
superioară, având în dotare și tancuri. 


Probele prezentate în continuare arată rolul de comandă și 
control al represiunii, pe lângă acela de executant, pe care l-a 
avut Securitatea la Timișoara, prin: 


— culegerea de date despre capii revoltei; 

- încercarea de deghizare a revoltei drept un atac extern și de 
îndoctrinare în acest sens atât a cadrelor sale, cât și a celor 
din armată; 


— încercarea de dezbinare a demonstranţilor pe bază etnică 
(„vă lăsaţi duși de nas de bozgori!”); 

— arestarea, anchetarea violentă, torturarea revoluţionarilor; 

- faptul că Securitatea a fost prima instituţie care a purtat 
arme pe stradă și prima care s-a înarmat cu muniţie de 
luptă; 
infiltrarea în rândurile dispozitivelor Armatei pentru a 
facilita și încuraja primele focuri de armă și pentru a 
„normaliza” rănirea și uciderea demonstranţilor; 

focuri de armă la vedere, trase de agenţi deghizați în haine 
de militari în termen pentru a fi învinuită Armata; 
focuri de armă de tipul luptei de gherilă sau în scopul 
terorizării populaţiei: din case conspirative, blocuri de 
locuit, mașini (Dacii sau TAB-uri), folosind haine civile; 

încercarea de deghizare a represiunii sub acoperirea unor 
infracțiuni de drept comun, prin simularea acțiunilor de 
vandalism care au fost puse pe seama demonstranţilor; 

- încercarea de instigare a militarilor împotriva populaţiei: 

e prin diversiune (simularea unui atac al „demonstranţilor” 
împotriva Comandamentului MApN Timișoara și a altor 
obiective militare); 

e prin intimidare (securiști înarmaţi, în Dacii albe, apărând 
în zona în care dispozitivele militare urmau să 
primească ordinul de tragere); 

— încercare de ștergere a urmelor represiunii, inclusiv prin 
interzicerea înregistrării cadavrelor la Spitalul Judeţean, 
intimidarea personalului sanitar, supervizarea sustragerii, 
transportului și incinerării cadavrelor victimelor ucise. 


Și totuși, un număr infim de securiști au fost anchetați 
pentru aceste crime și doar unul — colonelul Sima Traian, șeful 


Securităţii Timiș — a fost condamnat (la 20 de ani de închisoare 
pentru omor, tentativă de omor, arestare ilegală în 1991, 
pedeapsă redusă la 15 ani de închisoare în 1997, din care a 
executat doar şase’). 


Preludiul. Cazul Tőkés 


În contextul reformelor lui Gorbaciovit și a începutului 
destrămării altor regimuri comuniste din jur, începutul anului 
1989 a marcat o creștere a acţiunilor de opoziţie și în 
România. Securitatea română era, după cum remarca William 
Totok, „în stare de alarmă permanentă”, Pe 24 ianuarie 1989 
fuseseră arestați membrii grupului lui Petre Mihai Băcanu 
(care îi mai includea pe Anton Uncu, Mihai Creanga, Ștefan 
Niculescu-Maier și Alexandru Chivoiu), care încercase 
publicarea unui ziar ilegal, România. În cuvintele liderului 
grupului, „Ceaușescu a fost scos din minţi că ziariștii, aduși la 
stadiul de activiști, pot scoate un ziar, cu litere aduse dintr-un 
loc unde și o muscă era supravegheată”1$. Disidenţii Mircea 
Dinescu și Doina Cornea se aflau sub arest la domiciliu, iar 
Gabriel Andreescu a declarat greva foamei și a adresat 
Conferinţei pentru Securitate și Cooperare în Europa (CSCE) 
de la Paris o scrisoare privind nesocotirea drepturilor omului 
în România, în urma căreia a fost arestat. 

Este în general un fapt acceptat de istoriografie că scânteia 
Revoluţiei române a constituit-o manifestația de solidaritate a 
enoriașilor pastorului reformat László Tőkés din Timișoara, în 


momentul când acesta s-a împotrivit mutării lui forțate din 
oraș. 

Ca întreaga naraţiune a Revoluţiei, și acest episod iniţial a 
fost „legendat” de Securitate sau de amatori de conspirații, 
aserviţi sau nu direct Securităţii. Astfel, doi ziariști francezii! 
au propus în 1990 teoria că Securitatea ar fi lansat zvonul 
evacuării pastorului cu câteva săptămâni înainte de 15 
decembrie, pentru a „pregăti opinia publică” și a amorsa 
Revoluţia. Această teorie, care conferă Securităţii un rol de 
catalizator al Revoluţiei, a fost preluată, în toată absurditatea 
ei, de multe ziare și publicaţii românești de atunci încoace. 

În realitate, Tőkés, un preot disident care criticase politica 
de sistematizare și a protestat contra propagandei naţionaliste 
a regimului, era de multă vreme supravegheat intens și 
hărțuit de Securitate. Pentru a „anihila” acțiunile lui Tőkés, 
conform „metodicii” de lucru, Securitatea a încercat să-l 
discrediteze. A creat astfel scrisori din partea unor cetățeni 
imaginari, indignaţi de „acţiunile de denigrare a patriei” la 
care s-ar fi dedat acesta. Intenţia Securităţii era ca răvașele 
„anonime” să fie trimise la Budapesta și autorităţilor ungarel&. 

În același timp, Securitatea a hotărât mutarea pastorului în 
satul Mineu din judeţul Sălaj. În martie 1989 l-au informat cu 
privire la termenul-limită al mutării, adică 15 decembrie 1989. 
Primul său recurs a fost respins în august și pe 28 noiembrie a 
fost anunţat de respingerea și a celui de-al doilea. În acel 
moment a devenit clar că evacuarea sa va fi pusă în aplicare 
cu siguranță la 15 decembrie. Pastorul își anunţase de mult 
enoriașii cu privire la acest termen-limită. Ceea ce infirmă, 
evident, legenda că Securitatea ar fi lansat „zvonul” 
evacuării”. 


Pastorul a reușit totuși să dea un interviu incendiar la doi 
jurnaliști canadieni (Réjean Roy și Michel Clair) în vara lui 
1989. Interviul a fost difuzat pe data de 24 iulie 1989 la 
televiziunea din Budapesta. Iată ce le spunea canadienilor: 

Vedeţi prea bine domnilor, că eu v-am adus aici în biserică 
fiindcă nu aveam curajul să vorbim, pentru că, după cum 
spune un prieten de-al meu, avem microfoane și în baie 
[...]. Nici în biserică nu prea am curajul să vorbesc, pentru 
că, precum știu, până și slujbele religioase sunt audiate în 
direct [...]. Nu doar conștiința îmi dictează mie să vorbesc. 
Există în mine un îndemn de neînvins ca să spun ceea ce 
de atâtea ori am suprimat. Fac asta nu doar pentru o 
satisfacție personală, ci în locul și în interesul altora. De ce 
mereu această tăcere? De ce să ne supunem acestui zid al 
tăcerii? Acest zid este mult mai masiv și de nepătruns 
decât, să zicem, Zidul Berlinului. Consider că cineva 
trebuie să străpungă acest zid20. 


În interviu, Tőkés a criticat nu numai regimul de la 
București, ci și obediența conducerii bisericii reformate, 
respectiv pe episcopul László Papp. 

„Legenda” plantată de Securitate despre o conspirație 
maghiară, antiromânească în cazul Tőkés este contrazisă de 
documentele din arhiva CNSAS. Astfel, însuși episcopul 
bisericii reformate, László Papp, cerea destituirea lui Tőkés, 
pentru că a „cutezat să denigreze nemaipomenit realitățile de 
la noi”2l. Apelând la spiritul ecumenic, pastorul disident a 
cerut atunci ajutorul Mitropolitului ortodox al Banatului, 
Nicolae Corneanu. Acesta l-a refuzat prompt, printr-o 
scrisoare aparent dictată de Securitate: „Vă îndemn [...] să 


ușuraţi comunităţile religioase din Timișoara [...] de 
simțământul jenei ce li-l creează neadevărurile privind 
umilirea, persecutarea și discriminarea credincioșilor reformați 
sau de altă confesiune”22. 

Cum Tőkés știa încă din 28 noiembrie că termenul de 15 
decembrie al evacuării nu se mai putea modifica, și-a mai 
anunţat o dată congregația duminică, 10 decembrie 1989, 
despre acest iminent „act ilegal”. I-a îndemnat pe enoriași să 
participe ca „martori pașnici”, întrucât el nu intenţiona să 
meargă de bunăvoie, anticipând că autorităţile vor folosi 
probabil forţa. 

În ciuda faptului că regimul l-a considerat pe Tőkés o 
amenințare serioasă pentru mult timp, Securitatea pare să fi 
subestimat angajamentul enoriașilor lui Tőkés pentru a 
împiedica evacuarea. Această subestimare a potenţialei 
opoziții se poate datora atât sentimentului de 
invulnerabilitate al aparatului represiv (propriu, după cum 
observa analistul american Richard Hall, dictaturilor 
mature), cât și tabuului totalitar menționat într-un capitol 
anterior. 

Pe de altă parte, din declarațiile unor ofițeri de Securitate 
rezultă că Iulian Vlad i-ar fi recomandat dictatorului o actiune 
mai rapidă și mai dură asupra pastorului, inclusiv arestarea și 
judecarea acestuia, sub acoperirea „altor organe” 
(Procuratura și justiția) pentru infracțiuni de drept comun. 
Acţiune cu care Nicolae Ceaușescu nu ar fi fost de acord, 
tocmai din cauza impactului negativ pe care o astfel de 
acţiune ar fi avut-o pentru imaginea sa în Occident%. Și 
aceasta tocmai pentru că Occidentul luase act de disidenţa 


politică a lui Tőkés, după cum am arătat mai sus, încă din vara 
lui 1989. 

Indiferent de motivele acţiunilor sau inacţiunilor 
Securităţii legate de pastorul László Tőkés înainte de 15 
decembrie, este cert că solidaritatea congregaţiei sale a fost un 
element esenţial care a favorizat protestul antiregim din 
Timișoara. Rolul-cheie iniţial l-a avut astfel un grup anterior 
constituit, atât religios, cât și etnic (congregația reformată 
fiind în cea mai mare parte maghiară, la care s-a raliat imediat 
cea baptistă, majoritar românească), marginalizat și tocmai 
prin aceasta de o coeziune sporită. Tradiţionala solidaritate 
interetnică și interreligioasă timișoreană și mai ales profunda 
nemulțumire a populaţiei în contextul schimbărilor ce aveau 
loc în ţările vecine% — toţi acești factori au fost însă decisivi 
pentru izbucnirea Revoluţiei române. 


Vineri, 15 decembrie 1989. Scânteia 
Revoluţiei2/ 


Alertaţi de Tőkés încă de duminica anterioară, în cursul 
dimineţii câteva zeci de credincioși se adună în faţa bisericii 
reformate din Timișoara. Miliţienii de la ușă dispar, iar 
securiștii din serviciul de filaj de la distanță raportează 
evenimentul. Radu Tinu, adjunctul șefului Securității 
Judeţului Timiș, este informat că în faţa locuinţei lui László 
Tőkés s-au adunat 20-25 de persoane, care afirmă că îl păzesc 
pe Tőkés pentru a nu fi evacuat din locuinţă. Radu Tinu îl 


trimite la biserica reformată pe lt.col. Petru Pele, șeful 
serviciului care se ocupa de supravegherea preotului, pentru 
a împiedica intrarea în locuinţă a unor diplomaţi străini. 

Aici vedem pus în practică unul dintre obiectivele 
dictaturii Ceaușescu: încercarea de a disimula represiunea 
politică internă față de guvernele occidentale (numită, în 
doctrina Securităţii, „discernământ politic”). Când a ajuns la 
locuința pastorului însă, Petru Pele l-a găsit acolo pe 
diplomatul american Dennis Curry (Secretar II la Ambasada 
SUA din București), însoțit de o ziaristă britanică. Occidentalii 
au fost mai rapizi în acest caz, fapt care probabil a avut un rol 
important în desfășurarea ulterioară a evenimentelor: deși 
erau prezenţi masiv în zonă, securiştii și milițienii nu au 
intervenit direct sau semnificativ multă vreme. 

În acest context, pe măsură ce ierarhia de partid și a 
Securităţii ia cunoștință de eveniment, mulțimea pașnică, 
formată și din alţi timişoreni, crește în cursul zilei de 15 
decembrie. După-amiaza, 300-400 de credincioși aprind 
lumânări. În cursul serii, Tőkés iese la geam și le mulțumește 
celor din stradă în limba română și maghiară. Mulțimea de 
aproximativ 1.000 de oameni cu lumânări aprinse cântă 
Deșteaptă-te, române! Pastorul le spune că, deși îi plac 
cântecele patriotice, nu crede că este momentul și locul să le 
cânte28. În diferite zone ale Pieței Maria au loc altercaţii între 
protestatari și securiști și milițieni. Din ordinul lui Emil Bobu, 
evident tributar jocului lui Nicolae Ceaușescu de a masca 
represiunea faţă de Occident, autorităţile locale îi fac concesii 
lui Tőkés, concesii pe care la anunţă mulțimii. 


sâmbătă, 16 decembrie 


Câţiva credincioși reformaţi rămân în zona bisericii. La prima 
oră a dimineţii, Securitatea stabilește posturi de filaj la 
domiciliul lui László Tőkés. Conducerea Securităţii locale 
pune în alertă șefii de la București: pe colonelul Gheorghe 
Raţiu, șeful Direcţiei de Informaţii Interne, pe generalul Alexie 
Ștefan, secretar de stat în Ministerul de Interne, care 
răspundea de judeţul Timiș, și pe generalul Gianu Bucurescu, 
adjunct al ministrului de Interne, șeful Securităţii 
municipiului București30. Iulian Vlad, șeful Securităţii, este de 
asemenea înștiințat și are o întrevedere de un sfert de oră cu 
Nicolae Ceaușescu, începând de la 11:55. 


Mascarea față de diplomaţii occidentali a represiunii 
rămâne încă prioritară în acest moment, așa cum rezultă și 
din agenda de lucru a maiorului Radu Tinu, adjunct al șefului 
Securităţii județului Timiș: 

DUI „Vasile” [e vorba de dosarul de urmărire informativă a 

lui László Tőkés - n.n.]. 

- Dispozitiv discret 

- O situatie deosebită — în caz 

— Expirat termenul de evacuare — cei doi diplomati 

- Nu avem certitudinea că situația nu se va repeta 

- Mâine slujba 

— Greșim grav 

— Sectoriștii — investigații 

— Să-i dezamorsămăl. 


Solidarizarea interetnică și interreligioasă 


În același timp, români de diverse religii se solidarizează cu 
reformaţii maghiari. Relatarea martorului Mihoc Dănilă32 este 
relevantă în acest sens, dar și pentru modul cum s-a propagat 
scânteia Revoluţiei în acea zi: 


Sunt Baptist, pastorul meu se numește Duhulescu Petre și 
în dec. 89 la biserica baptistă din Timișoara. În data de 16 
decembrie orele 09 dimineaţă au început să se adune 
oamenii în preajma locuinţei pastorului Tőkés, la 
chemarea acestuia, întrucât îi era teamă că va fi evacuat 
din locuinţă. Pentru început s-au adunat numai credincioși, 
printre care m-am aflat și eu. Cu toţii am hotărât să ne 
opunem acelei evacuări care urma. Pastorul Duhulescu a 
venit și el cu o cameră de luat vederi la casa care era 
împânzită de securiști, care, la rândul lor ne fotografiau și ne 
filmau. În jurul orei 11:00 a apărut Mot și secretarul II 
Rotărescu, care au început să tune și să fulgere împotriva 
noastră, cei care eram adunaţi, deși eram pașnici, sătui de 
vorbele acestora am început să huiduim, asta pentru ei 
reprezentau pe cei care ne înfometau. Unii dintre noi le-au 
cerut să-i comunice lui Radu Bălan să suspende evacuarea 
lui Tőkés și atunci ne vom retrage în liniște. I-am spus lui 
Mot că nu este vorba de nici un fel de agentură, ci numai de 
români care ne săturaserăm de viată care o duceam. Între 
timp au tot venit oameni în P-ta Maria. Printre ei fiind și 
studenți, elevi și chiar copii de la școala de handicapaţi de 
pe str.  Musorschi, crescând concomitent numărul 
milițienilor și securiștilor. Oamenii au început să scandeze, 


libertate, democraţie, pâine, jos comunismul; atunci a 
apărut pastorul László Tőkés, care ne-a cerut să ne 
îndepărtăm; nu i s-a dat curs acestei cereri și până seară s- 
au adunat aprox. 5-6 mii de oameni. Miliţienii încercau să-i 
captureze pe cei mai mulţi dintre noi. Multimea era 
furioasă. Îmi reamintesc cum o femeie care cerea 
oamenilor să se opună ordinului, un milițian a încercat [să 
o] rețină, miliţian care mi s-a adresat că ne lăsăm duși de 
nas de către unguri și bozgori. Atunci unii dintre noi ne-am 
repezit asupra milițianului, lovindu-l, să-l facem să 
înțeleagă că nu e așa. 

Printre milițienii care s-au aflat în P-ta Maria l-am întâlnit 
și pe inc. Bucur și Preda Laurenţiu. În jurul orei 18:00 s-a 
format o coloană de demonstranți cu cordoane de ordine, 
care s-a îndreptat spre locuinţa lui Radu Bălan pentru a-i 
cere să dialogheze cu noi. Am ajuns acolo în cartierul fostei 
nomenclaturi, dar nu am realizat acest dialog și atunci în 
ciudă oamenii au strigat: ieșiți afară șobolanilor. [...] în 
calea noastră ne întâmpinau oamenii. Eram urmați și 
flancati de diferite autoturisme din care recunosc 1 — Tm 244 
și respectiv 246. La căminele studențești ne-am dat seama 
că studenţii nu erau lăsaţi să iasă în stradă și scandam: 
români veniţi cu noi, jos nomenclatura, jos Ceaușescu. Am 
fost întâmpinați de Ilie Matei și Rotărescu Ion, cât și de 
civili înarmați, aveau armele ascunse sub haină. Cei doi mai 
sus menţionaţi ne-au cerut să ne ducem la casele noastre, 
dar le-am adus la cunoștință că vom purta dialogul nu 
acolo ci la sediul Comit. Jud. de partid. Aceasta pentru că 
ne-a fost teamă de acei civili înarmați care ne puteau 
împușca. 


Coloana s-a îndreptat spre Continental, pe str. 23 August, 
unde am fost întâmpinați de o mașină a pompierilor care a 
pus tunurile cu apă pe noi, cât și furtunurile. Oamenii s-au 
prins de braţe făcând baricade și au început să înainteze în 
timp ce eram udaţi cu apă. În cele din urmă unii dintre 
demonstranți s-au repezit spre mașinile pompierilor, 
rupându-le furtunurile, timp în care au apărut scutierii 
care cu bastoane băteau în scuturi. Am început să strigăm 
la ei, nu vrem violenţă - scutierii însă au început să ne 
lovească. Așa au înţeles Ilie Matei și Radu Bălan să 
fraternizeze. În aceste condiţii demonstranţii au răspuns 
cu violenţă, intrând în altercaţie cu forțele de ordine. A 
apărut un col. de miliție care a strigat „Foc” și imediat au 
fost aruncate niște grenade cu gaze toxice, fiind atins și eu 
de efectul lor. M-am retras spre complexul studenţesc și 
aici am văzut că mișunau securiștii. l-am identificat și m-am 
îndreptat spre Într. Banatul, unde o coloană de 
demonstranți încercau să-i scoată pe muncitori în stradă. 
Cerându-le verbal, conducerea unităţii se opunea. A apărut 
o mașină a pompierilor care a pus furtunurile cu apă pe 
acei demonstranți, mașina fiind făcută praf de 
manifestanți. 

De acolo am înaintat în zona industrială cu o coloană de 
demonstranți pentru a-i scoate pe muncitori. Mentionez că 
hotărâsem între noi să ne împărțim în mai multe coloane, 
care să se deplaseze în diferite puncte ale orașului pentru 
a-i mobiliza pe cetăţeni să iasă în stradă. Așa se explica că 
forțele de ordine nu au mai putut să ne stăpânească, și să 
ne anihileze [...]. În seara de 16 dec. 89 s-a scandat și numele 
lui Tőkés și Doina Cornea. 


Învingerea fricii de Securitate 


Un moment important al serii de 16 decembrie 1989 l-a 
constituit oprirea tramvaielor din Piaţa Sfânta Maria din 
apropierea bisericii reformate. Ideea a fost a poetului Ion 
Monoran, unul dintre eroii Revoluţiei. Pentru a-i atrage și pe 
cei care nu îndrăzneau să se apropie din cauza Securităţii din 
jur, cei aproximativ 250 de revoluționari cântau Hora Unirii și 
lozinci precum „Libertate!” și „Români, veniţi cu noil”. 
Monoran a avut o idee pe cât de simplă, pe atât de ingenioasă. 
lată cum o descrie el însuși într-un interviu la Radio 
Timișoara: 


Primul lucru pe care trebuie să îl facem e să oprim 
tramvaiele, pentru a fi cât mai mulţi, iar apoi să mergem cu 
toții la Comitetul Judeţean de Partid! Am oprit primul 
tramvai care venea dinspre Gara de Nord. Speriat, 
vatmanul, un tânăr între 25 și 30 de ani, îmbrăcat în 
costum de blugi, a început să plângă și să ne roage să-l 
lăsăm să plece. I-am spus să urce în vagon și am coborât 
pantograful, chemând lumea din tramvai să ni se alăture. 
Ca prin minune, nu a protestat nici un călător și ni s-au 
alăturat cu toţii. 


Poetul a oprit și cel de-al doilea tramvai, care venea din 
sens opus. „În câteva minute, în piaţă s-au strâns 800-1.000 de 
persoane și numărul lor creștea vertiginos”32. Mulțimea a 
început să strige lozinci precum „Libertate!”, „Vrem căldură!” 
sau „Vrem mâncare la copii!”. 


Numărul protestatarilor crește în continuare în timpul 
serii. Lumea începe să scandeze lozinci cu adresă directă la 
dictator („Jos Ceaușescu”) și legate de nivelul de trai. 
Tramvaiele sunt blocate în staţia din Piaţa Sfânta Maria. 
Numeroși protestatari se deplasează către Comitetul Judeţean 
de Partid. Forţele de represiune se înmulţesc și ele vertiginos. 
Întreaga ierarhie, până la vârf, a conducerii Ministerului de 
Interne este alertată. 

Încă de la ora prânzului, generalul-maior Constantin Nuță, 
adjunct al ministrului de Interne și șef al Inspectoratului 
General al Miliției, ordonă punerea în aplicare a Ordinului MI 
nr. 2600/1988. Este vorba de ordinul secret emis de ministrul 
de Interne Tudor Postelnicu, ca urmare a manifestaţiilor 
anticeaușiste de la Brașov din 15 noiembrie 1987. În 
consecință, fiecare judeţ avea un plan unic de acţiune și 
intervenţie în cazul unor acţiuni protestatare, în care urmau 
să fie implicate Securitatea, Miliția, trupele de securitate și 
cele de pompieri din cadrul Ministerului de Interne. Un rol 
important în aceste planuri îl aveau plutoanele de intervenţie 
special constituite, care includeau forțe ale Unităţii Speciale de 
Luptă Antiteroristă (USLA) a Securităţii. 

Tudor Postelnicu îi ordonă telefonic colonelului Ion 
Popescu (șeful Miliției județului Timiș) să ia măsuri de 
anihilare a protestatarilor. Cadrelor de Securitate care păzeau 
locuința pastorului Tőkés, conduse de maiorul Radu Tinu, 
adjunctul șefului Securităţii judeţene, li se adăugau forţe ale 
Miliției. Întregul efectiv al Securităţii judeţului Timiș intra în 
alertă. 

Din declaraţiile participanţilor la demonstraţia din Piaţa 
Sfânta Maria rezultă că în cursul zilei apar primele altercaţii 


cu forțele de ordine. În momentul în care doi securiști în civil 
au încercat să-l izoleze și să-l lovească pe unul dintre 
demonstranți, mulțimea i-a sesizat. Unul dintre securiști a fost 
prins, bătut și întins pe șina de tramvai. În momentul în care 
unul dintre demonstranți era gata să pornească tramvaiul, al 
doilea securist (mai înalt și „voinic”) l-a tras pe primul și 
amândoi au reușit să sară un gard. Aceștia nu au fugit, ci 
urmăreau în continuare mulțimea. Păreau „ameninţători, 
având ceva sub haine”. 

Alţi securiști și milițieni îmbrăcaţi în haine civile și 
infiltrati între demonstranti sunt identificaţi, admonestaţi și 
obligaţi să fugă3+. Devine din ce în ce mai evident că, odată ce 
populaţia și-a învins frica, forţele de represiune ale dictaturii 
nu mai pot „controla strada”. 


Desfășurarea de forţe a Securităţii și Miliției 


În timpul serii de 16 decembrie, liderii locali de partid 
inspectează Piaţa Sfânta Maria, unde văd tramvaiele oprite și 
2.000 de protestatari scandând lozinci împotriva regimului. O 
coloană de câteva sute de demonstranți pleacă spre Comitetul 
Judeţean de Partid. Iulian Vlad, șeful Departamentului 
Securităţii Statului, transmite direct comandantului Brigăzii 
30 Securitate Timișoara ordinul de a se interveni cu forţele 
disponibile. 

Conform unor mărturii, începând din aceeași seară, 
anticipând poate evoluţia evenimentelor, unele cadre de 
Securitate se disimulează în uniforme de militari în termen 
(aparent trupe de Securitate, ale căror uniforme kaki putea fi 
confundate cu cele ale soldaţilor forțelor MApN). Astfel, 


martorul Grosu Toader, șef de birou la siguranţa circulaţiei, 
declara că în seara zilei de 16 decembrie, în jurul orei 20:30- 
20:45, în zona Pieței Maria a văzut „un cordon de militari, alţii 
în civil, alţii în ţinuta armată (albastră)”. Cei „în kaki erau 
înspre Catedrală”. „Printre cei în ținută de militar în termen în 
haine de culoare kaki am văzut și oameni mai în vârstă, în 
aceeași ţinută, fără grade și însemn de armă.” 

Atacurile forțelor de ordine devin violente la Comitetul 
Judeţean de Partid și în apropierea bisericii reformate. Intră 
în acţiune plutoanele de intervenţie ale MI, cu căști și scuturi 
albe, înarmaţi cu bastoane, alături de alți milițieni și securiști 
în civil. Mașini de pompieri ţintesc jeturi de apă către 
mulțime. 

Deși formal era o chestiune administrativă, Radu Bălan 
solicita Securităţii (prin maiorul Radu Tinu) să ajute la 
punerea în aplicare a sentinţei de evacuare a pastorului 
László Tőkés și a familiei sale. În acel moment, în Piaţa Sfânta 
Maria se găsesc 1.000 de demonstranți, flancaţi de două 
plutoane de Securitate și 120 de milițieni. Trei plutoane din 
brigada de Securitate și de pompieri intervin în forță 
împotriva demonstranțţilor din fața casei pastorului Tőkés. 
Aceste efective sunt însă respinse de demonstranți. Un alt 
pluton de Securitate este trimis către piaţă. 

În acest timp, cinci plutoane din Brigada 30 Securitate sunt 
în dispozitiv la Comitetul Judeţean de Partid, Comitetul 
Municipal de Partid și în zona bisericii reformate. La acestea 
se adaugă cinci plutoane din Batalionul 13 Securitate 
Timișoara și forţe ale Miliției municipiului (plutonul de 
intervenţie), care încercau izolarea celor din Piaţa Sfânta 


Maria prin blocarea căilor de acces. Demonstranțţii se opun și 
o parte din forțele de intervenţie sunt nevoite să se retragă. 

Șeful Inspectoratului MI, col. Popescu Ion, cere ajutorul 
brigăzii de Securitate și pe platforma industrială Calea 
Buziașului, și la căminele studențești. El raportează 
ministrului de Interne Tudor Postelnicu că au fost reţinuţi 
câteva zeci de demonstranți și multi alţii au fost identificaţi de 
ofițerii de Securitate. Cu toate acestea, odată cu căderea nopții, 
conducerea represiunii realizează că de fapt „nu pot stăpâni 
situația”. Noi și noi forţe de Securitate și militare sunt 
chemate, inclusiv plutoane de intervenţie și Securitate din 
Arad și Lugoj. 


„Provocări la unele magazine” 


Pe 16 decembrie, la Timișoara apare evident planul lui 
Ceaușescu și al Securităţii de a acţiona „ca la Brașov”, 
respectiv de a produce „distrugeri din avutul obștesc”. Acestea 
urmau să fie puse în seama demonstranţilor pentru a justifica 
arestarea lor nu pentru motive politice, ci pentru infracţiuni 
de drept comun. În această stratagemă regăsim aplicarea 
politicii de deghizare: atât a opoziţiei, în fața dictatorului, 
căruia urma să i se raporteze că în tulburările instigate de 
„agenturile străine” sunt implicaţi „derbedei”, cât și a 
represiunii (în fața diplomaților și a presei străine). 

Dosarele Revoluţiei de la Timișoara relevă faptul că 
Securitatea, nu populaţia răzvrătită, a comis în principal 
actele de vandalism, respectiv distrugerile de magazine. După 
cum arată chiar declaraţia lui Tudor Postelnicu, ministrul de 
Interne: 


Unii militari de la trupele de securitate ale brigăzii 
Timișoara au făcut unele provocări la unele magazine și 
vitrine spărgând geamurile ca să împrăștie participanţii de 
pe străzile din apropiere, apoi au intrat în altercaţie cu «ei, 
și acum vor ca să le facă miliția ordines6. 


Din aceeași declaraţie rezulta că și generalul Nuță, șeful 
IGM, a aflat „că este provocare”. Chiar ofiţeri de miliție au 
confirmat în declaraţiile lor provocările lucrătorilor de 
Securitate prin spargerea magazinelor: 


Seara la ora 10:00 a început „scandalul”, când au venit un 
grup de milițieni îmbrăcaţi în salopete negre, înarmaţi cu 
bâte. L-am recunoscut pe plutonierul „Tibi” printre ei. Ei au 
început să spargă geamurile de la vitrine, apoi alţii veneau 
și dădeau foc la magazine în Piaţa Traian și în jurul pieţei, 
pe străzi. L-am văzut printre ei și pe unul Ștefănescu ce 
lucra înainte la Securitate3?. 


Mai mult, însuși adjunctul șefului Securităţii judeţene 
Timiș, Radu Tinu, demasca -— evident, involuntar -— stratagema 
propriei instituţii. El remarca într-un interviu (altfel plin de 
dezinformări) că unul dintre singurele două „complexe 
comerciale rămase întregi” în urma violenţelor din Timișoara 
din acele zile a fost „cel din faţa miliției județtene”38 (!). 
Evident, „vandalii” reali au avut grijă să nu-și distrugă propria 
sursă de alimentare. 


Violenţele cadrelor de Securitate și Miliție sunt 
infracțiuni contra umanităţii 


Sub pretextul infracțiunilor de drept comun înscenate de 
Securitate, forţele de ordine ale MI operează sute de arestări. 
Era de așteptat: pentru șeful DSS „controlul străzii”3* era un 
deziderat prioritar. Conform strategiei amintite într-un capitol 
anterior, acest scop era realizat în acele zile la Timișoara, ca în 
cazul Brașov *87 și ca în cazurile altor mii de opozanți ai 
regimului Ceaușescu, „sub acoperirea miliţiei”40. 

Din sentința din procesul „Lotului Timișoara” rezulta 
modul cum a acționat Securitatea prin organele de Miliție în 
cazurile arestaţilor: 


Se relevă, în această privinţă, depoziția martorului Mioc 
Marius, care a relatat că în seara zilei de 16 decembrie 
1989 a fost reținut [...], fiind dus mai întâi la miliția 
județeană, unde a fost cercetat și bătut, și, apoi, la 
penitenciar, unde a fost cercetat și bătut din nout.. 


Bătăile barbare la care au fost supuși demonstranțţii de 
organele MI, atât în momentul reţinerii, cât și pe durata 
arestului rezultă dintr-un număr semnificativ de mărturii. 
Reproducem mai jos doar câteva exemple. 

Martorul Trofin Traian: 


De după clădire au apărut acele trupe îmbrăcate în salopete 
cu căști albe pe cap și cu bastoane și cu scuturi, care ne-au 
bătut acolo și noi n-aveam nimic în mână. Acolo am luat-o și 
eu pe cocoașă, bine de tot, pe spate, că de aceea vorbesc așa 


și acum. [...] Lumea era luată și bătută... Care era prins și 
bătut era luat și tras către părculețul acela unde este poarta 
nr. 2, unde se ţineau audienţele la Partid înainte, acolo 
erau trasi la o mașină. Pur și simplu, erau bătuți și trași așa, 
pe jos, ca și cum ai trage un sac de ciment, în care mai este 
puțin ciment în el și-l tragi pe jos. Așa erau duși oamenii ăia 
acolo. Și femei, și fete tinere, și copiit2. 


Martorul Borchescu Ioan: 


Ne scoate pe toţi afară în stradă, unde era un camion 
RABA, cu coviltir. Și ne-o încărcat pe toţi acolo, într-o RABA 
militară, cu coviltir. Ne-or încărcat pe toți în mașina aia, dar 
într-un hal fără de hal. Cu lovituri, înjurături, cu minuni de 
lume... Un ofițer de Miliție, tânăr, era fără caschetă, deschis 
la haină, că era și cald, ăla o fost un ofițer foarte rău, foarte 
rău. O lovit o femeie bătrână care n-a putut să se urce sus. 
Era cu bărbatul, veneau de la o nuntă și i-o prins. O lovit-o 
pe aia peste gură rău, un om rău de tot... Bărbat frumos, 
numa” rău... S-ar putea ști cine-i, pentru că ofițerul de servici 
știe cui ne-o predat pe noi. Ne-o încărcat în RABA aia, o 
plecat de la Garnizoană [...] și o intrat în curte la Miliția 
Judeţ. Acolo o fost tragedia lumii, ce nu s-o văzut nici în 
filmele de groază... Ne-o pus pe toți pe burtă în curte și 
militarii, nu militarii, subofițerii de Militie aveau niște pari 
albi și ne-o bătut cu alea pe burtă, cu mâinile întinse, ne-o 
bătut până la ora 5:30. La 5:30, un ofiţer mare, așa, brunet, 
îi zice la șoferul de la dubă să aducă duba acolo, aia care 
venea cu deținuții. O adus duba și întreabă: „Câţi încap în 
ea, mă?”. Și zice: „60 și, dacă îi împachetezi bine, 90”. 


„Împachetează-i foarte bine!” Ne-o înjurat, cum nu lasă 
Dumnezeu, ne-o înjurat, o spus că ne duce să ne puște... 
„Avem ziduri destule, mă! V-o trebuit putere? De ce n-aţi 
venit să vă dăm noi? N-ați știut că-i la Miliție puterea?” 
Ofiţerul ăla înalt o zis așa. Și ne-o dus la Penitenciar [...]. La 
Miliție, în curte, pe nimeni n-au întrebat cum îl cheamă. 
Numa” bătaie și bătaie... Pe burtă ne-or ținut o oră și ne-or 
bătut... 

Lângă mine era o femeie. Tremura inima în ea. Am simtit 
cum tremura inima în ea. Femeie și fricoasă și vai și-amar 
de ea. În stânga mea era un tractorist; când i-o dat un picior 
în gură, pentru că o vrut să ridice capul, când i-o dat cu 
piciorul în gură, o și scuipat dinţii și i-o dat și un picior în 
cap: „Mâncă pământ românesc, mă, că ăsta-i pământ 
românesc! "5. 


Martora Ioana Ecaterina: 


Când am ajuns la Militie, unde ne-a lăsat jos într-o curte 
mare, ne-a lăsat și apreciam că este Miliție sau Inspectorat, 
[...] am văzut că sunt niște cazane mari de motorină, de 
benzină, de ulei. [...] Dincolo de mine a ridicat un om capul, 
[...] era tractorist și zice către mine: „Doamnă, nu vă fie 
frică! Nu vă fie frică!”. Tremuram toată, nu știam ce să fac 
de frică... [...] Ne-a bătut. Acolo ne-a bătut cel putin 20-25 de 
minute un om înalt, foarte nervos, un om mai voinic, în 
civil, ne-a bătut de ne-a zăpăcit în bătaie... Asta a fost pe 
16... [eram] cel puţin 80-90 de persoane [...]. Eram întinși 
pe burtă. Ca pe animale ne-a întins pe burtă“. 


Martorul Perici Viorel Grigorie: 


Au luat-o și pe prietena mea și încă doi copii, la vreo 13-14 
ani, un băiat la vreo 17 ani și un om mai în vârstă și o 
femeie. Şi pe ea au băgat-o în mașină. Ne-au dus la Miliție. 
Acolo, cum am ajuns la Miliție, ne-au coborât și iară au 
început să ne bată și ne-au spus să ne culcăm pe jos, pe 
burtă. Aici, bineînţeles că au început să ne bată mai mulţi, 
deci nu numai doi-trei, patru-cinci, să ne lovească cu 
picioarele... N-aveam voie să ne uităm nici în stânga, nici în 
dreapta, numai să stăm culcați cu capul în jos [...]. Deci ne- 
au băgat pe poarta mare, cum intri pe dreapta au niște 
celule acolo, la beci, dar înainte de a ne băga jos, la celulele 
alea, ne-au bătut. Eu totuși am reușit să-l văd pe unul cu păr 
castaniu, avea un Alain Delon pe el, pantaloni maro, ochi 
albaștri, cu mustață. După ce ne-au bătut, ne-au dus jos în 
beci și ne-au luat datele. Și după aia ne-au băgat într-o 
cameră și pe prietena mea separat. În acea cameră au fost 
în jur de 70-80 de inși. Dimineaţa ne-au scos de-acolo și ne- 
au pus [...] să ne ducă la Penitenciar [...]. Înainte de a ne 
încărca în dubă, iară ne-au bătut și era unul civil, îmbrăcat 
într-o scurtă albastră de fâs, vătuită, cu ochelari, era mai 
subțire, avea pantaloni gri și încălțările erau negre. Acesta 
ne-a spus: „Ce v-a trebuit vouă să faceți scandal și să 
strigați: Libertate? Nu v-a fost bine în libertate? Ei lasă, că 
de-acuma, uitaţi-vă la soare (deci era dimineaţa, pe la ora 
7:30-8:00), uitati cum răsare soarele! Am să vă ascund cel 
puțin 20 de ani de-acum încolo!”. După care a dat dispoziţie 
să fim îmbarcaţi în camion și duși la Penitenciar. 


Faptele descrise în aceste marturi ar trebui să le dea de 
gândit magistraţilor implicaţi în dosarele Revoluţiei: 


- Aceste bătăi sălbatice reprezintă acte de tortură și 
tratamente neomenoase în contextul unei represiuni 
sistematice și generalizate, asupra unei populaţii căzute 
sub puterea adversarului. Conform legii românești și 
internaţionale, ele sunt imprescriptibile. 

— Victimele dau date concrete prin care se poate stabili cu 
ușurință, prin coroborare cu fișa posturilor de Securitate și 
Miliție din acele zile, identitatea torționarilor. 

- Bătăile nu au fost, evident, administrate pentru acte de 
„vandalism” sau alte acuzaţii de drept comun. Victimele au 
fost maltratate în mod bestial pentru vina de a fi „strigat 
«Libertate!»”, deci o acuzaţie exclusiv politică. 

— Securitatea i-a urmărit, înregistrat și filmat pe demonstranți 
încă de la începutul protestelor. Deci nu se poate spune că 
lucrătorii din MI ar fi putut suspecta implicarea vreunor 
forţe străine, așa cum au pretins magistraţii militari când i- 
au achitat pe majoritatea inculpaţilor în dosarele 
Revoluţiei de la Timișoara. Din contră, securiștii cunoșteau 
foarte bine revendicările eminamente politice și sorgintea 
autohtonă a demonstranțţilor (spre deosebire de mulţi 
dintre militarii în termen și cadrele de armată, care au fost 
îndoctrinaţi de aparatul de dezinformare al Securităţii în 
ideea că „huliganii” timişoreni ar fi fost agenți străini, 
trimiși sau plătiți să dezmembreze țara). 

- Și prin natura eminamente politică a represiunii, faptele 
amintite cad sub incidenţa legislaţiei privind crimele 
împotriva umanității. 


Magistraţii care au lucrat în dosarele Revoluţiei au 
remarcat aceste fapte, dar, în mod suspect, nu le-au încadrat 
în infracțiunile menţionate, considerându-le în general doar 
„abuz în serviciu”, fapte care în final s-au dovedit a fi 
amnistiate sau prescrise. Și totuși, procurorii au menţionat: 


Demonstranţii au fost atacați cu brutalitate în seara zilei de 
16 decembrie 1989 de plutoane de intervenţie ale miliției și 
subunități de trupe de Securitate și de pompieri, care au 
folosit împotriva lor bastoane, gaze lacrimogene și tunuri 
cu apă. Prin aceste acte de violență, [inculpaţii], care au 
refuzat să aibă discuții deschise cu masele de 
demonstranți, și-au manifestat intenţia vădită de a reprima 
orice mișcare antidictatorială. [...] 

Acţiunea de reprimare brutală a fost continuată în noaptea 
de 16/17 decembrie 1989 [...] dispoziţiile date de ei fiind 
confirmate și prin Nota privind informaţiile și activitățile 
desfășurate în noaptea de 16/17 decembrie 1989 de grupa 
de comandă a Inspectoratului judeţean Timiș al 
Ministerului de Interne. 


Pregătiri la București. „Exerciţii practice mai dese în 
tragerile cu armamentul” 


În acest timp, la București, unităţile centrale ale Securităţii 
intrau în alertă. Documentele Securităţii consultate până 
acum la CNSAS*S arată că Securitatea lua în calcul o posibilă 
propagare a revoltei la București și, în acest caz, necesitatea 
de a se trage în populaţia capitalei. Astfel, la Direcţia a V-a șefii 
instituiau „exerciții practice mai dese în tragerile cu 


armamentul” și se preconiza că „ordinele de tragere vor fi 
date cu o zi înainte”. Pe lângă înmulţirea gărzilor la 
„reședința” lui Nicolae Ceaușescu, CC, Consiliul de Stat și alte 
obiective principale, se organiza „permanenţă la Casa 
Republicii și noaptea” prin „patrule și controale”+. 

În aceeași zi se anunţă „situaţia II până joi ora 8 dacă nu se 
prelungește” și se suplimentează personalul care face de 
permanenţă pe timp de noapte. Doar o treime din personal 
poate pleca noaptea la domiciliu, dar și aceștia trebuie „să 
poate fi aduși la nevloie]”. Alte ordine stipulează: „Un număr 
de șoferi să doarmă la garaj”; „Se întăresc dispozitivele și se 
intensifică activităţile operative”; „Nu se mai pleacă în 
perlmisii] cloncediu de] o[dihnă]. Mlilitarii în] Termen nu 
pleacă în permisii. La treabă”. 


Duminică, 17 decembrie 


La scurt timp după ora 4:00 dimineaţa, pastorul László Tőkés 
și soția sunt luaţi cu forța din casă pentru a fi duși în satul 
Mineu din judeţul Sălaj“. 

Zeci de mii de timişoreni ies în această zi în stradă și ţin 
piept în mod eroic unui aparat represiv din ce în ce mai 
numeros și violent. La ordinul dictatorului, forțele 
Ministerului de Interne (Securitatea, Miliția, trupele de 
grăniceri, pompierii) și Armata declară practic război 
populaţiei civile răsculate împotriva tiraniei. 


Iniţial, Armata este scoasă în stradă pentru a face o 
demonstraţie de forță. Această manevră a avut efectul contrar 
calculelor Conducătorului Suprem, amplificând numărul și 
determinarea revoluţionarilor, hotărâți să-și câștige libertatea 
chiar și cu sacrificiul ultim. La prânz, demonstranțţii reușesc să 
pătrundă temporar în Comitetul Judeţean de Partid. 

Trupele de Securitate și Miliția arestează sute de 
protestatari. În timp ce vorbesc mulţimii pe treptele 
Catedralei, liderii manifestanţilor sunt filaţi și filmaţi de 
Securitate. Cei arestaţi fac parte din toate categoriile sociale: 
muncitori, intelectuali, studenţi, elevi, sute de minori și chiar 
și membri PCR. 

Sunt aduse la Timișoara trupe și resurse ale Ministerului 
de Interne (brigăzi ale Trupelor de Pază și Securitate, mașini 
de intervenție ale pompierilor, trupe de grăniceri) din multe 
alte localităţi (Arad, Hunedoara, Orăștie etc.). 

În baza informaţiilor culese de la informatori și Serviciul F 
(filaj) al Securităţii, șeful DSS Iulian Vlad ordonă măsuri 
pentru a împiedica constituirea de grupuri de protestatari în 
locurile și momentele plănuite de aceștia. 

De la București sosesc grupele operative ale Securităţii și 
Miliției, în frunte cu generalul Emil Macri, de la Direcţia 
Securităţii Statului, și Velicu Mihalea, de la Miliție, care preiau 
comanda represiunii în Timișoara. De asemenea, sosește de la 
București șeful Procuraturii Militare, procurorul general 
adjunct Gheorghe Diaconescu, care va participa direct la 
anchetarea demonstranţilor pentru motive strict politice. 
Acesta trebuia să smulgă de la revoluționarii arestaţi, printre 
altele, confesiuni că ar fi fost iredentiști maghiari sau agenţi ai 
altor „agenturi străine” și informații despre liderii lor. De 


remarcat că acest procuror va rămâne în fruntea parchetelor 
militare și după Revoluţie. 


Ordinele șefului Securităţii: tulburările „se lichidează 
radical” 


Intrările din acele zile din agenda generalului de Securitate 
Ștefan Alexie completează imaginea de la vârf a strategiei 
Securităţii pentru „lichidarea manifestărilor” de la Timișoara. 

La prima oră, lulian Vlad își admonestează subordonații că 
„au scăpat cazul Tőkés László din mână”. Pastorul „trebuia 
dus la mama dracului”. Răspunsul pe care Securitatea 
tocmai îl dăduse la Iași e dat ca exemplu: „La Iași dacă nu se 
prelua cu toată seriozitatea era o treabă deosebită”. 

Vlad trece în revistă factorii care au contribuit la „scăparea 
situaţiei din mâna”, printre care: 


- Enoriașilor li s-a spus „să se adune, să se tragă clopotele”. 
— S-a cântat Deșteaptă-te române! 
— „La faţa locului era staţie de tramvai”l. 


Securitatea era în acest moment la curent cu dimensiunea 
protestelor („s-au adunat încă la ordinul miilor”) și cu 
revendicările politice ale acestora. Securitatea însă, conform 
tabuului despre care am vorbit, le notează criptic: „Vrem -— 
Jos”, „comitletul] Jud[eţean] PCR”. Evident, nu puteau să scrie 
negru pe alb „Jos Ceaușescu!”. 

Mai mult, se alcătuiseră statistici demografice ale celor 109 
arestați din acel moment (și care se preconiza deja că vor fi 
trimiși în judecată!). Spre exemplu: 


Cei arestaţi, cei care o să fie trimiși în judecată 
- 72 muncitori 

- 19 studenţi 

— 86 între 18-35 de ani 

- 106 fără antecedente penale 

- 13 membri de partid 

— 41 membri UTC 

- muncitori din întreprlinderi] serioase? 


Deci nici un agent străin și nici „elemente declasate”. Se 
discută în schimb represiunea din diverse puncte ale 
Timișoarei, inclusiv „căminele studențești”: „Până azi noapte 
la ora 4 când s-a lichidat ultimul focar”33, 

Din nou Vlad dă ca exemple „Cazul din Iași — nici aici nu a 
fost acțiune spontană” și „Caransebeș — arestaţi 5 — cu același 
scop”. 

Din aceste notițe ale generalului Alexie rezultă o dată în 
plus obsesia lui Iulian Vlad și a Securităţii de a alimenta 
paranoia dictatorului cu informaţii despre „emisari” străini și 
implicarea „diplomaţilor”5t, deși întreaga ierarhie a instituţiei 
cunoștea în acest moment în detaliu natura eminamente 
autohtonă a revoltei. Criteriul suprem al Securităţii rămânea 
să-i facă pe plac și să-i ridice moralul lui Nicolae Ceaușescu: 
„Conducerea e foarte afectată”. 

În consecinţă, șeful Securităţii îi critică insistent pe 
subordonați: „1. De ce a fost lăsat cazul să ajungă aici o zi 
întreagă. 2. De ce s-a lăsat pe seama organului de cult”. 

Ordinele lui Vlad sunt practic cele ale dictatorului: 
„Conducerea ne cere să stabilim cine a fost organizatorul - nu 


numai popa”s€. 

Ofițerilor de Securitate li se cere direct și explicit să 
producă probe că „nu s-a ieșit spontan”. Printre metodele 
recomandate de Iulian Vlad sunt cele din apanajul cunoscut al 
Securităţii, folosite pentru mascarea opoziţiei faţă de dictator, 
deghizarea represiunii „sub acoperirea altor organe” și 
dezinformarea publicului. Astfel: 


- Cadrele urmau să „recruteze” dintre demonstranți pentru a 
arăta implicarea „occidentalilor” ale căror „acţiuni se 
intensifică”. 

- Trebuia „conlucrat miliția și justiția”. 

- Trebuia găsit „capul, cine i-a instigat, de cine au fost atrași”. 


Și, în final, „să se dea explicaţie, să se lămurească bine 
lucrurile”5&. 

Ancheta trebuia extinsă „în toate judeţele din 
Transilvania” și să implice Unitatea specială „110” (de spionaj 
în țările socialiste); trebuiau „evaluate meticulos” informaţiile 
„luate azi noapte” și „filmele făcute”. Și din acest unghi rezulta 
scopul anchetelor violente asupra demonstranțţilor timişoreni 
arestaţi, petrecute pe timpul nopții, respectiv găsirea 
„agenţilor străini”. 

Deghizarea în infracţiuni de drept comun este și ea 
ordonată explicit: „Cazurile deosebite să fie anchetate de 
Securitate, iar la anchetele făcute de proclurori] și miliţie să 
participe și oflițeri] de secluritate]”5?. 

Cu toate că în acest moment represiunea era deja în faza 
arestărilor masive și anchetelor desfășurate prin torturarea 
demonstranţilor, Iulian Vlad încă încearcă, la indicaţia 
dictatorului, să oprească fluxul informaţiilor pentru a nu 


ajunge la „ambasade, diplomaţi, [...][şi pe] circuitele 
internaţionale”. Pericolul era exprimat plastic: „IInformaţiile 
despre revoltă] se răspândesc ca o epidemie”60. 


Scopul prioritar al dezinformării: îndoctrinarea forțelor 
represiunii pe linia naționalistă a dictatorului 


În notițele generalului Alexie găsim conturată îngrijorarea lui 
Nicolae Ceaușescu și a lui lulian Vlad pentru loialitatea 
trupelor folosite în represiune, în contextul în care cei doi 
realizau, evident, fără s-o spună, dimensiunea populară 
a revoltei. Mai mult decât de pierderea adeziunii populaţiei 
„de rând”, Ceaușescu era panicat de posibilitatea fraternizării 
trupelor cu protestatarii. El realiza că această fraternizare ar 
fi dus la pierderea nu numai a legitimităţii populare, dar și a 
puterii. De aceea era necesar, de pildă, ca Securitatea să se 
infiltreze în rândurile dispozitivelor militare. 

Dar nici trupele Ministerului de Interne (și nici trupele de 
Securitate și de grăniceri) nu aveau același grad de 
îndoctrinare și cointeresare, deci nu prezentau aceeași 
garanţie a loialității proprie cadrelor DSS. De aceea printre 
„ordinele Tov. Gl. Vlad” și ale „Tov. Președinte” regăsim: 


1. Să se prelucreze cu participanţii la acţiune și mai ales cu 
Trupele de Sec[uritate] și de grăniceri semnificaţia politică 
și patriotică a acţiunilor lor. 

2. În toată ţara [...] în orice moment se pot produce 
evenimente similare. În cazul Tőkés deși și noi avem grea 
răspundere s-a folosit numai ca pretext. 

Se cere: 


- o mobilizare generală - totală a întregului aparat 

— toţi să-și facă în mod excepţional datoria 

— [...] să se ia măsuri prompte imediate fără să se aștepte să 
se complice lucrurile 

— [monitorizarea] stării de spirit în obiective 

- [...] măsuri de pază la obiectivele de importanţă 
deosebită - depl[ozitele] de armament și muniţie, depozite 
de explozivi, radio - TV 

- angrenarea org[anelor] de miliţie în controlul străziisi 


În acest moment se instituie „situaţia II” — pe care o găsim 
explicată în alte agende de lucru ale cadrelor de Securitate, 
inclusiv cea a șefului de cadre din Direcţia a V-a, prezentată 
într-o secţiune ulterioară. 


Sindromul schizofrenic al totalitarismului ceaușist în 
acţiune 


În mare, aceleași ordine sunt transmise în aceeași zi de „Tov 
Gl. Vlad” șefilor de unităţi, iar Ștefan Alexie și le notează din 
nou, cu sârguințăi. Se remarcă aceeași narațiune proprie 
regimului ceaușist, fracturată logic de-a lungul a două premise 
contradictorii care sunt acceptate simultan. Acceptarea 
contrariilor se face vehement, în mod similar gândirii 
schizofrenice: 


— pe de o parte, aspectul real: Vlad reiterează natura implicit 
autohtonă a protestelor („cântec Deșteaptă-te române”, 
tragerea clopotelor, aprinderea lumânărilor, solidaritatea 
muncitorilor de pe platformele industriale, cererile de 


„restructurare” — un alt eufemism al cunoscutului slogan- 
tabu „Jos Ceaușescu!”, acceptarea stării de fapt că „în orice 
moment și în orice loc se poate produce”; 

- și celălalt aspect, al fabulaţiei ceaușiste și securiste, care îl 
contrazice în întregime pe primul: „Tőkés a fost doar un 
pretext”, căutarea instigatorilor printre „naționaliștii și 
iredentiștii maghiari” și „alte forțe care ne înconjoară”, 
care urmăresc „destablilizarea] situaţiei din România”S£. 


În consecință, „măsurile care se impun” privesc în 
continuare „iredentismul maghiar”, „străinii de tot felul 
existenţi în ţară”, „turiștii” care sunt văzuţi automat ca agenţi 
„acoperiţi” etc. 


Controlul „situaţiei operative din armată” 


O măsură de o semnificaţie aparte pentru Securitate, dar și 
pentru evoluţia ulterioară a evenimentelor este controlul 
„situaţiei operative din armată”. Aceasta pentru că, după 
cum vom arăta pe larg în capitolul „Armata sau Securitatea”, 
Ceaușescu și DSS aveau suspiciuni profunde în privinţa 
loialității forţelor armate, pe care le suspectau, pe bună 
dreptate, de a fi pasibile să fraternizeze cu populaţia locală a 
Timișoarei. Istoria le-a confirmat, de altfel, această suspiciune. 


Modelul „Brașov” și Ordinul nr. 2600 


Generalul Iulian Vlad ordona „să fie folosit” „sistemul care 
(sic!) l-am utilizat la Brașov”S6. Acest ordin are două implicaţii 


importante pentru natura esențialmente camuflată a „muncii 
de Securitate” sub Ceaușescu: 


e Deși revolta de la Brașov s-a dovedit a avea în totalitate 
cauze interne (practic aceleași revendicări ca ale 
timișorenilor), Vlad Iulian le solicită subalternilor să 
găsească cu orice preţ „amestecul unei puteri străine în 
producerea evenimentelor de la Timișoara”. Faptul că nu s- 
a găsit vreo urmă a unui astfel de amestec i-a produs 
acestuia „iritare și chiar supărare”S”. 

e Se știe că la Brașov demonstranţii au fost anchetati, torturați 
și condamnaţi nu pentru învinuiri politice, ci, oficial, pentru 
fapte de drept comun, respectiv „distrugeri de bunuri 
obștești”. Este ceea ce Securitatea a făcut la Timișoara, 
după cum vom arăta în continuare. 


Șeful DSS ordonă o „mobilizare de excepţie”, prin acţiuni 
„dintre cele mai dure”$8. Deși Alexie și-a notat iniţial această 
sintagmă, a șters cuvântul „dure” și a scris deasupra „dificile”. 
(Să fie oare vorba de frica de o judecată ulterioară pentru 
aceste ordine criminale?) Scopul urmărit de organele de 
Securitate este însă explicitat în mod clar: „Stăpânirea totală a 
situației”. 

Vlad activează cu această ocazie „Ordinul M.I. din 1988 — 
după ev. de la Brașov”. Este vorba de Ordinul nr. 2600/1988 al 
ministrului de Interne Tudor Postelnicu. Faptul că șeful 
Securităţii s-a referit la acesta prin prisma evenimentelor de la 
Brașov din 1987 devoalează o dată în plus contribuţia mișcării 
muncitorilor de sub Tâmpa la exacerbarea preocupării lui 
Ceaușescu și a aparatului represiv de a înăbuși o eventuală 
nouă revolta internă. Este evident că acel ordin a fost emis ca 
urmare a acelor proteste antiregim ale brașovenilor. Așa cum 


vom arăta în capitolele următoare, în aceeași perioadă (1987- 
1989) și „lupta de rezistenţă” (prefigurată de dictator după 
1968 pentru situația când ar pierde puterea în urma unei 
invazii străine) s-a orientat în aceeași direcţie, respectiv tot a 
unei revolte interne, însă de data aceasta pentru a o răsturna, 
în cazul în care aceasta l-ar fi înlăturat pe dictator de la 
putereS”. Datorită relevanţei atât pentru represiunea de la 
Timișoara, cât și pentru cea de după 22 decembrie, 
considerăm că este utilă o scurtă incursiune în acest ordin. 

În Ordinul nr. 2600, Tudor Postelnicu pune în practică 
soluția pentru angoasa dictatorului legată de eventualitatea 
altor proteste de anvergură. În acest scop, ordinul enumeră în 
detaliu metodele de „combatere operativă” a „încercărilor 
unor elemente turbulente de a se constitui în grupuri în 
scopul de a iniţia și desfășura acţiuni anarhice sau alte acte de 
dezordine în locuri publice ori de a pătrunde cu forța în 
instituţii politice, de stat sau obștești” care urmau să fie 
folosite de cadrele MI: Securitatea (având rolul primordial, 
atât de comandă și control, cât și de execuţie), Miliția, 
pompierii. 

În articolul 4 al ordinului se prevede că, dacă „acţiunile 
preventive” nu reușesc să „normalizeze” „situaţiile negative 
semnalate și apare pericolul iminent al degenerării acestora în 
acte de dezordine, șefii unităților centrale de securitate și de 
miliție, ai inspectoratelor, securităţilor și milițiilor judeţene 
(municipiului București) vor acționa cu fermitate pentru 
restabilirea imediată a ordinii”. 

Articolul 6 desemnează „șefii inspectoratelor judeţene 
(respectiv al Bucureștiului)” să aibă „comanda unică a tuturor 
acţiunilor”. Este ceea ce s-a întâmplat la Timișoara, când șeful 


Inspectoratului Judeţean al Ministerului de Interne, colonelul 
de securitate Ion Popescu, a avut această comandă, până la 
venirea grupei operative conduse de șeful Direcţiei a II-a a 
Securităţii, generalul Macri Emil, și ulterior a lui Ion Coman. 

Un rol major în reprimarea „actelor de dezordine” revenea 
„marilor unităţi și unităţilor trupelor de securitate” (art. 11), 
„care participă la menţinerea și restabilirea ordinii și liniștii 
publice cu subunități de securitate-miliție”. Următorul eșalon 
care era preconizat să intre în acţiune împotriva 
demonstranţilor, în cazul în care „ordinea publică a fost grav 
tulburată” (așa cum s-a întâmplat la Timișoara), erau cadrele 
din „Unitatea Specială de Luptă  Antiteroristă și 
compartimentele corespunzătoare din teritoriu, precum și alte 
subunități de securitate-intervenţie disponibile”. Aceste forțe 
urmau să treacă „direct și nemijlocit de îndeplinirea sarcinilor 
și misiunilor prevăzute în planurile unice de acţiune” prin 
„activităţi specifice în rândul elementelor pretabile a iniţia sau 
comite acţiuni teroriste”. 

În realitate, în limbajul echivoc al represiunii ceaușiste 
folosit în documentele Securităţii, sintagma „acţiuni teroriste” 
se referă în majoritatea covârșitoare a cazurilor la proteste 
împotriva dictaturii, explicate în mod eufemistic drept 
„procedee de natură a afecta ordinea și liniștea publică”. 

După cum am arătat într-un studiu anterior”, USLA era în 
cea mai mare parte dedicată, ca și restul Direcţiei Securităţii 
Statului, prevenirii actelor de opoziţie împotriva regimului. 
Misiunile de poliție politică militarizată ale uslașilor 
acopereau întreaga gamă a represiunii, inclusiv împiedicarea 
contactării diplomaților străini de către opozanti și prevenirea 
cazurilor care „pot degenera în acţiuni deosebite”, respectiv 


„contestatare” sau de „opoziţie”. Mai mult, conform articolului 
12 al ordinului în discuţie: „Grupele de intervenţie antiteroristă 
împreună cu plutoanele de apărare antiteroristă din trupele 
de securitate” trebuiau să intervină direct „în conformitate cu 
variantele stabilite prin planul unic de acțiune” în „situaţia 
producerii unor fapte grave de tulburare a ordinii și liniștii 
publice”. 

Faptele „grave” respective (enumerate în art. 14) erau exact 
cele care se petrecuseră la Brașov în 1987 și la Timișoara în 
decembrie 1989: 


a) încercarea unor elemente nemulțumite, constituite în 
grup, de a pătrunde, pe căi neoficiale sau prin manifestări 
turbulente la conducerea organelor centrale sau locale de 
partid și de stat [...]. 

b) săvârșirea de acţiuni turbulente a elementelor care, 
influențate de propagandă dușmănoasă străină sau secte 
religioase, se dedau la acte de dezordine sau ostile statului 
[...]. 

j) alte situaţii care pot afecta grav ordinea și liniștea 
publică. 


Este de remarcat că „tulburările” vizate trebuiau să fie, 
aprioric, „influențate de propagandă dușmănoasă străină”, de 
unde și mandatul trasat de Iulian Vlad de a fi găsiţi agenții 
străini la Timișoara. 

Ordinul nr. 2600 stipulează spre final (art. 33) condiţiile în 
care urmează să se facă uz de armă de către forțele MI „pentru 
restabilirea ordinii și liniștii publice grav încălcată”, articol în 
virtutea căruia s-au produs uciderea și rănirea a sute de 


victime civile la Timișoara. Este un ordin evident criminal, 
după cum au remarcat-o și procurorii care au anchetat aceste 
fapte. Ceea ce din păcate nici un magistrat militar nu a făcut 
până acum în România este să le încadreze în categoria 
infracțiunilor contra păcii și omenirii, respectiv a legilor 
internaţionale privitoare la crimele împotriva umanității. Ele 
se încadrează astfel tocmai pentru că: 


- au fost crime de sistem, executate în virtutea unui ordin 
criminal, pentru motive strict politice; 

— victimele, neînarmate, au fost evident „căzute sub puterea” 
forțelor de ordine înarmate, care le erau „adversarul” 
politic ireductibil. 


Generalul Iulian Vlad explică și el condiţiile în care 
manifestanţii timişoreni trebuie „loviţi”, respectiv: 


— cei care „atacă prin surprindere”; 

— cei care „pătrund sau ies ilegal din perimetrul [...] stabilit în 
consemn”, inclusiv în sediul „judeţenei de partid”; 

— cei „care încearcă să fugă”Z2. 


Ulterior, în urma teleconferinţei lui Nicolae Ceaușescu care 
va avea loc în aceeași zi (dezvoltată în secţiunea care 
urmează), șeful Securităţii va specifica în detaliu categoriile de 
timișoreni asupra cărora forțele MI urmau să tragă. Acestea se 
suprapun întocmai celor specificate în Ordinul nr. 2600. 


Teleconferinţa din 17 decembrie 


În această zi Nicolae Ceaușescu convoacă o teleconferinţă cu 
vârfurile conducerii politice și ale aparatului represiv. 
Teleconferința a fost înregistrată pe bandă magnetică și se 


regăsește în dosarul procesului „Lotului Timișoara”/5. 
Reproducerea unor fragmente este utilă pentru înţelegerea 
rolului pe care dictatorul îl rezerva Securităţii în această luptă 
împotriva unor nebuloase „cercuri revizioniste ostile 
integrității României”. 

În discursul de factură paranoică al dictatorului se 
recunosc atât temele enunțate până în ultima clipă, inclusiv în 
discursul final din 21 decembrie, cât și fabulaţiile 
conspiraţionist-naţionaliste pe care cadre ale fostei Securități 
au continuat să le propage până în ziua de azi. Prin aparatul 
de dezinformare ţinut activ în toţi acești ani, aceste foste 
cadre ale DSS au încercat și în mare parte au reușit (inclusiv 
prin ultimul rechizitoriu trimis de SPM în instanță) să-și 
externalizeze vinovăția pentru propriile crime de la Revoluţie, 
punându-le, practic, în cea mai mare parte, în seama aceluiași 
„dușman de la Est” invocat de Ceaușescu. 

Astfel, dictatorul pretinde că „reiese clar” că „incidentul? 
TOkes „a fost pretext” și că de fapt acţiunea „a fost pregătită 
din timp de agențiile străine din străinătate (sic!) și de cercurile 
antisocialiste și din Est și din Vest”. După cum se știe, una 
dintre naraţiunile pe care Securitatea încă încearcă să le 
acrediteze este că scânteia Revoluţiei nu ar fi fost spontană, 
ocazionată de solidarizarea populaţiei Timișoarei cu protestul 
congregaţiei maghiare reformate. Printre variantele încă 
acceptate în unele medii sunt conspirația „spionajului 
iredentist ungar”, a „agenţilor sovietici” și chiar amorsarea 
protestului în mod premeditat de Securitate (1)7£. 

Dictatorul impune atât „starea de război”, cât și pe cea de 
„necesitate”: „toate trupele primesc imediat muniţie de război, 
de front. Se somează, oricine nu se supune se socotește stare 


de necesitate și se aplică legea. Începând de astăzi, toate 
unitățile ministerului de Interne, inclusiv Miliția, Trupele de 
Securitate, unităţile de grăniceri, vor purta armament de luptă, 
inclusiv gloanţe”. 

Dictatorul ascunde că în acest moment forţelor Securităţii 
li se dăduse deja ordinul de a folosi „armament de luptă, 
inclusiv gloanţe”, la Timișoara. Se desprinde de aici panica 
dictatorului că Securitatea singură nu va face față revoltei. Mai 
mult, că mânia populaţiei ar putea să crească tocmai în 
situația în care Securitatea ar fi fost „scoasă în faţă” și 
percepută ca singurul dușman al maselor de oameni ieșiți în 
stradă. Dictatorul își dădea seama că principala instituţie 
represivă a regimului era urâtă de popor. De aceea încerca să 
legitimeze represiunea, printr-un acord formal din partea 
Comitetului Politic Executiv al CC al PCR, prin participarea 
tuturor instituţiilor de forță ale statului, inclusiv Armata 
(formată, evident, din oameni din popor). Este unul dintre 
principalele motive pentru care secretarul general insista 
asupra mitului atacului extern (deși Securitatea însăși nu 
găsise nici o probă în acest sens). 

Însă discursul mai trădează și faptul că dictatorul avea 
clară reprezentarea unei revolte populare, autohtone: „Se 
interzice orișicine (sic!) încearcă o manifestare este imediat 
somat, arestat și pe urmă mai stăm de vorbă să clarifice. Fără 
nici un fel de discuţii”. 

Reiese de aici faptul că represiunea trebuia să aibă în 
obiectiv întreaga populaţie care „încearcă o manifestare”, nu 
doar „grupurile și agenturile străine”. Ion Coman s-a 
conformat prompt: „am chemat aici pe șeful Securităţii, pe șeful 
Miliției care stă lângă mine. Și organizăm așa cum ați ordonat”. 


Anturajul dictatorului era ameninţat cu destituirea dacă 
„nu acţionează în mod corespunzător”. Așa că au acţionat toți 
„corespunzător”, ducând la îndeplinire ordinele criminale. 
Nici un membru nu a fost destituit (cu excepţia, post-mortem, 
a lui Vasile Milea). 

Panica dictatorului devine vizibilă în ordinele pe care 
acesta le dă pentru mobilizarea unor forţe „populare”, cât mai 
largi, împotriva Timișoarei: 


Trebuie neapărat, gărzile muncitorești să fie pregătite, 
unitățile să discute și să meargă, dacă se apelează la ele, cu 
armament de luptă bine verificat și să se discute foarte 
serios în toate unităţile. În învățământul superior, în 
învățământ, să se discute necesitatea ca tineretul să... arăţi 
că este necesar să se adopte o poziţie fermă de orice 
manifestări antisocialiste care pun în pericol integritatea și 
independenţa României, cuceririle poporului, că asta este 
obligația tuturor cetățenilor patriei indiferent de origine 
sau că sunt sau nu sunt membri de partid. Desigur, în mod 
deosebit trebuie discutat cu membri de partid, cu tineretul, 
cu toate organizațiile. Toate organizațiile trebuie 
considerate ca... motivizate (sic!). 


Aici se reflecta doctrina „războiului întregului popor” a 
dictatorului în situaţia unei invazii străine. Numai că în acest 
caz el își dădea probabil seama și de sorgintea populară a 
revoltei din Timișoara, și de riscul contaminării restului ţării. 
De aici insistența obsesivă pe aspectul propagandistic, 
„educaţional” al măsurilor pe care trebuia să le ia atât 


anturajul său, cât mai ales instituţia în care avea cea mai mare 

încredere, Securitatea: 
nu trebuie să credem [...] că nu există și la noi anumite 
elemente care s-au pus în serviciul diferitelor servicii 
străine care acționează pentru un dolar sau pentru o rublă. 
Împotriva propriului popor, împotriva independenţei ţării, 
și trebuie să demascăm fără cruţare și să spunem clar că 
este necesar (sic!) o unitate și o poziţie fermă împotriva 
oricăror încercări de a lovi în programul de dezvoltare, în 
cuceririle revoluţionare, în integritatea și independenţa 
țării. 


Deși nu existau date reale asupra unui amestec direct al 
unor „cercuri reacționare străine”, Securitatea îi alimentase în 
permanenţă dictatorului obsesia existenţei acestora. Spectrul 
pericolului extern este instrumentul clasic al propagandei 
oricărei dictaturi. În cazul lui Ceaușescu și al Securităţii, 
accentul pe pericolul sovietic avea două semnificaţii aparte: 


— specula o ostilitate ancestrală a unei părți a populaţiei față 
de „imperiul de la Răsărit”, în scopul agonisirii unui capital 
de imagine pentru „Marele Conducător”; 

— încerca să contracareze impactul ştirilor despre reformele 
lui Gorbaciov (pe care le vedea drept „antisocialiste”) 
asupra unui public care devenise exasperat de stagnarea 
politică din România. 

În acest sens, Ceaușescu insista pe asocierea acestor 
reforme (unul dintre adevărații săi dușmani) cu „agenturile” 
care fac „totul pentru a submina socialismul în România, 
independența și integritatea ţării [...] este de fapt o acţiune de 
destabilizare care are drept scop distrugerea socialismului. 


Este o adevărată lovitură de stat, [Elena Ceaușescu se aude 
completând: „da, da!”] antisocialistă și așa trebuie privită ca 
atare”. 

Într-un aparent delir de persecuție, Ceaușescu se pretinde 
victima întregii comunităţi internaţionale, de la Est și Vest. Cu 
această ocazie interzice intrarea turiștilor străini și suspendă 
micul trafic de frontieră. Externalizarea propagandistică a 
nemulțumirii populare este cuplată cu necesitatea 
reîndoctrinării populației în spiritul anului 1968, „după 
intrarea în Cehoslovacia”: 


Și trebuie să spunem poporului clar, [...] că acum situația 
este și mai gravă și trebuie să spunem poporului clar, nu să 
umblăm așa, cu subînţelesuri. Trebuie să spunem clar 
întregului popor și partid și să luăm toate măsurile pentru 
a putea să respingem orice încercări de amestec în 
România, de destabilizare, de a abate poporul de pe calea 
dezvoltării socialiste. 


Ceea ce Nicolae Ceaușescu însuși nu spunea clar, deși 
repeta obsesiv sintagma „să spunem clar”, este că el vedea 
reformele lui Gorbaciov ca o ameninţare la adresa conducerii 
sale, pe care, în megalomania sa, încerca s-o asocieze în etosul 
colectiv cu „integritatea teritorială” a ţării, „bunurile” și 
„cuceririle poporului” și destinul socialismului în lume. Mânia 
explicaţiilor trădează însă și o altă angoasă pe care nu o 
exprima secretarul general: aceea că poporul român își dorea 
poate și el reformele lui Gorbaciov. Acest lucru fiindu-i 
structural imposibil, singura soluţie pe care și-o poate imagina 
este lichidarea violentă a revoltei și instituirea terorii: 


Oricine și străin, dar și din ţară care sunt prins (sic!) că 
desfășoară... trebuie loviti fără cruţare. Nici un fel de 
justificare... [Este] o situaţie deosebită și trebuie să luăm 
măsuri cu toată fermitatea. Și organizaţi grupe de patrule 
comune din unităţile de miliţie, securitate, și armatei, cu 
grupele de gărzi patriotice, cu gărzile tineretului, cu 
tineret, cu activiștii de partid bine verificaţi, cu o poziţie 
fermă, activi, instruiți bine, pentru mâine. Și asta nu 
pentru o zi, ci până se va revoca acest ordin. Va rămâne în 
vigoare practic până după Anul Nou. La fel în 
întreprinderi, în comune, peste tot... 


Prin panica manifestată în această teleconferinţă dictatorul 
pare că prefigurează și ce urma să se întâmple peste numai 
cinci zile. Atât din discursul său, cât și din ordinele date direct 
șefului Securităţii Iulian Vlad în acea zi? rezultă că Ceaușescu 
și Securitatea luau în calcul posibilitatea ca și alte orașe, 
inclusiv capitala, să fie contaminate revoluţionar. Deși 
anturajul raporta în general că „situaţia este sub control” și că 
nu era vorba decât de huligani în slujba „agenturilor”, și 
Securitatea, și dictatorul știau că era vorba de populaţia 
răsculată a orașului. Însă, conform „tabuului” totalitar 
amintit, specific cultului lui Nicolae Ceaușescu, acest adevăr 
nu putea fi pronunţat. Nici de Securitate, nici de dictator. 

Mai mult, există indicii clare că în această zi, atât 
dictatorul, cât și Securitatea au luat în consideraţie 
posibilitatea pierderii controlului Armatei (și în consecinţă a 
puterii) și declanșarea unei „lupte de rezistenţă”. În acest sens 
sunt relevante ordinele lui Nicolae Ceaușescu pentru 
„activizarea partidului, activizarea tineretului, formarea 


detașamentelor de apărare”. El preconizează o luptă cu arma 
în mână pentru apărarea „cuceririlor revoluţionare”. Este 
unul dintre termenii care substituie, în limbajul codificat al 
anturajului său, pe Conducător. E vorba de fapt de apărarea 
dictaturii sale personale și de o luptă împotriva poporului. El 
nu pare că se rezumă să angajeze în această luptă doar forțele 
cunoscute (Miliție, Securitate, Armată, gărzile patriotice), ci 
adaugă și niște nebuloase gărzi ale tineretului, tineret, activiști 
de partid bine verificaţi, cu o poziţie fermă, activi, instruiți bine. 
Aceste forţe prefigurează de fapt ceea ce Securitatea numea, 
conform doctrinei „războiului întregului popor”, „lupta de 
rezistenţă pe teritoriul vremelnic ocupat de inamic”, pe care a 
declanșat-o după pierderea puterii pe 22 decembrie. Vom 
discuta planul acestei lupte și modul cum s-a aplicat la 
Revoluţie în capitolul „Planul luptei de rezistență a 
Securităţii”. 


Punerea în practică a indicaţiilor Președintelui. Iulian 
Vlad: „Se lichidează radical” 


În planul expus de Nicolae Ceaușescu în teleconferința din 17 
decembrie 1989, plan care frizează nebunia, se ascund câteva 
caracteristici ale totalitarismului ceaușist care merită o atenţie 
specială: 

— este evident că el preconiza un război împotriva propriului 
popor revoltat („oricine” „din ţară” care este „prins că 
desfășoară”), un război de lungă durată („până se va 
revoca acest ordin”); 

- ca într-un război convenţional împotriva unui invadator 
străin, în această luptă urma să fie folosită Armata, însă în 


„patrulele” acesteia urmau să fie infiltrate cadre de 
Securitate. 


Este evident că dictatorul nu avea încredere în Armată, 
care, prin natura ei populară, nu avea un activ „bine verificat”. 
Prin „patrulele comune”, Securitatea, instituţia ce domina prin 
teroare restul societăţii, urma să-i impună și Armatei să ia 
„măsuri ferme”. 

Ceea ce s-a și realizat la Timișoara. Martorii au arătat că 
unii soldaţi care au tras au făcut-o fără să știe „în ce direcţie” 
și „de frica” trupelor de la Securitate din dispozitive și a 
„civililor înarmaţi din zonă”. Un număr mare de mărturii, 
inclusiv ale civililor și victimelor, i-au făcut și pe procurorii 
care au anchetat iniţial să constate că, la Timișoara, 


în marea majoritate a cazurilor împușcarea mortală sau 
rănirea celor 325 de victime nu s-a produs în urma folosirii 
focului automat, în rafală, ci este rezultatul ţintirii selective 
a unor persoane și executării de focuri de armă singulare 
asupra lor de către trăgători experimentați instalaţi pe 
acoperișuri sau la ferestrele unor clădiri, aflaţi în 
autovehicule ce se deplasau în diferite zone ale orașului, 
ori care au reușit să se infiltreze în rândul trupelor ce 
executau rafale cu arme automate, în scop de intimidare. 


Semnalul aplicării „indicaţiilor” a venit imediat după 
teleconferinţă, și anume din gura aceluiași Iulian Vlad. După 
ce și-a notat în agendă, cu aceeași acribie stenografică, 
cuvintele Comandantului Suprem'$, generalul Ștefan Alexie 
notează ordinele date de șeful Securității. 


Iulian Vlad urmează întocmai indicaţiile șefului statului. 
Forţele MI și MApN urmează să intre „în stare de alarmă de 
luptă” împotriva revoltei de la Timișoara, în legătură cu care 
ordinul generalului e foarte clar: „se lichidează radical”/. 

Nu rezultă din această notă nici o ezitare din partea șefului 
Securităţii în îndeplinirea ordinelor Comandantului Suprem. 
Nici nu ar putea exista. Doar el, Iulian Vlad, era cel care îi 
alimentase ani de zile iluzia că e „cel mai iubit fiu” și că 
opozanțţii nu erau decât spionii „dușmanilor de la Vest și Est”. 
Lipsa ezitării mai avea însă și o rațiune sistemică: puterea 
neîngrădită a Securităţii era, simbiotic, o condiţie și în același 
timp o consecință a dictaturii. Apărându-l pe Nicolae 
Ceaușescu, Iulian Vlad își apără puterea. 

După cum se va vedea, Securitatea a urmat la Timișoara 
întocmai ordinul lui Iulian Vlad. Doar că a subestimat mânia 
și tenacitatea timișorenilor. 


Timișoara în război civil 


În ziua de 17 decembrie, primii care se înarmează cu muniţie 
sunt cadre și trupe ale Securităţii. În jurul prânzului se 
distribuie armament și gloanțe mai multor sute de cadre MI. 
Este urmarea directă și imediată a ordinului „Iov. Gl. Col. 
Iulian Vlad” menţionat. Ștefan Alexie adaugă detalii asupra 
modului în care se va realiza „lichidarea” și a motivelor ce 
„trebuie” invocate: „să se înțeleagă că orice încercare tr[ebuie] 
lovită fără cruţare”; „trebuie aplărată] integlritatea] ţării și 
socialismului”; „tot ce s-a făcut în ţlările] soclialiste] a fost 
org[anizat] de U[niunea] Slovietică] și USA cu serviciile] de 


splionajl resplective]”; „în aclest] mod trebuie înţelese 
prloblemele] nu se poate altfeP’?2 [s.n.]. 

Sub semnul acestei propagande delirante, după un 
scenariu pe măsură, în cursul după-amiezii forțele 
Ministerului de Interne deschid focul în Timișoara. În Piaţa 
Libertăţii, unde cad primele victime. În mai multe zone ale 
orașului (Calea Girocului, Podul Decebal, Catedrală, Calea 
Aradului etc.) sunt uciși sau răniți prin împușcare zeci de 
timişoreni. Forţele de ordine trag și asupra ambulanţelor. 

La ordinul lui Nicolae Ceaușescu, ministrul Apărării 
generalul Milea trece Armata în stare de luptă. Brigada de 
Securitate este echipată cu muniţie de război. Manifestanţii în 
grupuri masive reușesc totuși să ţină piept mașinilor de luptă 
ale pompierilor și forțelor armate. Curând după prânz sunt 
scoase pe străzi și în dispozitive de luptă zeci de tancuri. 
Manifestanţii ajung să pătrundă din nou, temporar, în sediul 
Comitetului Judeţean al PCR, al cărui parter e incendiat. În 
acest moment intervin brigăzile de Securitate și de grăniceri, 
respingând violent mulțimea. Dictatorul insistă să se deschidă 
focul împotriva demonstranțţilor; în Timișoara este instituită 
starea de necesitate. 

În cursul după-amiezii sosește la Timișoara un grup de 
generali conduși de Ion Coman, care ulterior va fi desemnat 
de Nicolae Ceaușescu, în cadrul teleconferinței din aceeași 
seară, să acţioneze în numele lui și să dea dispoziţie să se 
tragă în populaţie cu armament și muniţie de război. 
Generalul Gușă transmite și el ordinul de distribuire a 
muniției de război. (În mod neverosimil, același Gușă va fi 
reciclat în primele momente de după fuga dictatorului și 


desemnat să coordoneze, alături de Iulian Vlad, „lupta” contra 
teroriștilor.) 

Zeci de plutoane ale Brigăzii 30 Securitate sunt dispuse în 
puncte-cheie ale orașului: sediul Comitetului Judeţean de 
Partid, sediul Comitetului Municipal de Partid, sediul 
Inspectoratului Judeţean al MI, Penitenciarul Timișoara; stația 
de radio Timișoara, depozitul Statului-Major al Brigăzii de 
Securitate. Și totuși protestatarii ies în continuare în număr 
mare, reușind, printre altele, să blocheze mai multe tancuri. 

În jurul orei 19:00, toate unităţile militare primesc 
indicativul „Radu cel Frumos”, destinat luptei împotriva unei 
invazii străine. Curând după instituirea ordinului amintit se 
deschide focul în faţa Catedralei, dinspre Primărie și Piaţa 
Operei, sunt mulţi morţi și răniţi. Alte zeci de victime se 
înregistrează la Podul Decebal, în apropierea Comitetului 
Judeţean de Partid, în Calea Lipovei și în Calea Girocului. 
Alături de bărbaţi și femei, sunt uciși și copii. În replică, 
revoluționarii dau foc la tramvaie și troleibuze, formând din 
ele baricade. Puțin înainte de miezul nopții, populaţia 
asaltează cu miile formațiunile militare din Calea Girocului, 
comandantul local raportând că trupele sale nu mai rezistă. 

Este evident că în Timișoara se desfășoară acum un război 
civil între forţele de represiune fidele dictatorului și poporul 
răzvrătit. Ţinând însă cont de numărul soldaţilor angajaţi în 
această luptă, de armamentul pe care l-au avut la dispoziţie, 
de capacitatea de foc a Armatei și de faptul că zeci de mii de 
timișoreni fără arme sau scuturi de apărare s-au aflat ore 
întregi în bătaia focului, trebuie remarcat că numărul de 
victime ucise (câteva zeci) este neașteptat de scăzut. Acest 
element statistic nu poate fi explicat decât prin ezitarea 


militarilor în termen de a trage împotriva conaţionalilor civili. 
Fapt probat, după cum se va vedea, și de depoziţiile 
martorilor. 


Securitatea urmărește, anchetează și lovește sălbatic 
populația 


lulian Vlad a cerut insistent aparatului informativ al 
Securităţii să afle „cine a organizat?” și care este implicarea 
„agenturilor”: „URSS, Ungaria, Iugoslavia”. 

Aceste notițe ale generalului Alexie se coroborează cu 
relatarea acelorași evenimente de către Diaconescu Gheorghe, 
adjunctul șefului Direcţiei a II-a (contrainformaţii) a 
Securităţii, care declară: 


Gl. col Vlad iulian m-a informat în esenţă cu problemele pe 
care le aflasem de la cei doi generali după care a formulat 
o serie de critici la adresa efectivelor din unităţile pe care 
le conduceam. Între altele criticând modul în care este 
stăpânită situaţia în obiectivele economice a arătat că din 
cei 84 de demonstranți arestați la Timișoara o mare parte 
lucrează în astfel de obiective. Unitatea din care eu făceam 
parte ne-a cerut să acţionăm pentru a stabili gradul de 
implicare a străinilor și îndeosebi a diplomaților în acţiuni 
de incitare a cetăţenilor români la acte de protest 
împotriva politicii ceaușiste, sens în care să mobilizăm 
exemplar efectivele din subordinesl. 


Este important de remarcat și în această mărturie obsesia 
generalului Vlad: deși în acest moment știa bine că cei arestaţi 


sunt români, că lucrează în „unităţi economice” din Timișoara 
și strigă „Jos Ceaușescu”, iar rapoartele ofițerilor trimiși la 
Timișoara nu indicau vreun amestec străin, șeful Securităţii 
caută insistent tot „implicarea străinilor și îndeosebi a 
diplomaților”. Și asta, evident, pentru a-i satisface paranoia 
dictatorului. 

Atât cadrele locale, cât și cele ale DSS trimise de la 
București au încercat să se conformeze „lovind fără cruţare”. 
În rechizitoriile din dosarul „Lotului Timișoara”? întocmite 
împotriva ofițerilor de Securitate din comandamentul 
represiuni, procurorii au arătat că aceștia s-au făcut vinovați 
de 


organizarea culegerii de date informative de la locul 
manifestaţiei, din obiective economice și locuinţe; în acest 
scop a dat dispoziţii să fie trimis personalul de Securitate în 
rândul demonstranţilor, să fie întrerupte legăturile 
telefonice urbane, interurbane și internaţionale, să fie 
interceptate convorbirile telefonice, să fie executate 
operaţiuni de filaj, să fie instalate microfoane în locuinţe și 
unităţi economice, să fie violată corespondenţa; izolarea 
populaţiei prin amplasarea de dispozitive care au blocat 
principalele căi de acces în și din municipiul Timișoara. 


Trebuie subliniat că aceste fapte se încadrează, conform 
legii interne și internaţionale, în categoria crimelor contra 
umanității (art. 439 noul Cod penal). Mai mult, pe baza 
informaţiilor culese de filatorii Securităţii, s-au făcut arestări, 
au fost bătuţi, răniţi și în multe cazuri uciși oameni. Acest fapt 
îi face pe toţi cei care au participat la aceste acțiuni complici la 


infracțiuni contra păcii și omenirii, de omor, tratamente 
neomenoase și tortură (art. 358 din Codul penal în vigoare la 
data săvârșirii faptelor). 

Tratamentele aplicate celor arestaţi de Miliție, la ordinele 
și sub controlul Securităţii, au fost descrise și de magistrații 
militari, chiar în sentința din dosarul „Lotul Timișoara”: 


depoziţiile martorilor Pocovnicu Paul și Oprescu Lucian 
Marius, care au declarat că și în noaptea de 17/18 
decembrie 1989 s-au făcut arestări de pe stradă, ei fiind 
duși la miliţie, unde li s-au aplicat numeroase lovituri [...]; 
martorul Flocioiu Ioan a arătat că în seara de 16 decembrie 
1989 a fost reţinut și lovit de organele de miliție [...] iar 
martorul Perici Viorel a declarat că pe la orele 3 din 
noaptea de 16/17 decembrie 1989, [...] au fost reținuți și 
duși cu un autoturism „ARO” la miliţie, unde au fost bătuţi 
și amenintati (filele 385-387, vol. XV)8. 


Cu precizarea că aceiași magistrați nu au aplicat legea, din 
două puncte de vedere esenţiale: 


— nu au încadrat faptele la infracțiuni contra păcii și omenirii, 
ca tratamente neomenoase și tortură; 

- nu au anchetat, și cu atât mai puţin inculpat, pe nici unul 
dintre executanţii acelor tratamente. 


Manifestanţii arestaţi sunt aduși la sediul Inspectoratului și 
anchetați violent de organele MI. Din cauza aglomerației, 
arestaţii sunt mutati și anchetele continuă la Penitenciar. 

La ordinul lui Iulian Vlad și conform indicaţiei dictatorului 
de a li se „explica” manifestanţilor că erau manipulati de forțe 
externe, securiștii se infiltrează masiv în întreprinderi. Acolo 


încearcă să-i identifice și să-i aresteze pe cei care participaseră 
la manifestaţiile din ziua anterioară. De asemenea, încearcă 
„demascarea” protestatarilor prin intermediul „comitetele 
oamenilor muncii” ca slujitori ai „intereselor agenturilor 
străine”. Propaganda nu face decât să înteţească mânia 
timișorenilor împotriva regimului. 

Este relevantă relatarea lui Mihoc Dănilă, care își începe 
descrierea evenimentelor la care a fost martor în acea zi 
astfel: 


În dimineaţa de 17 decembrie 1989 mai către ora 10:00 a 
ieșit la defilare prin oraș armata cu fanfara. Aceasta a fost 
salvarea revoluției, întrucât aceasta i-a făcut pe oameni să 
se adune din nou, cu miile în stradă. La prânz 
demonstranţii s-au îndreptat spre judeţeana de partid, 
întrucât se zvonise că au venit de la București demnitari cu 
funcţii importante. Era ora 13:00 când, cu demonstranții, 
am ajuns la judeţeană, oamenii scandau în continuare 
lozinci, fără să se dea la acte de vandalism. S-a cerut lui 
Radu Bălan și Ilie Matei să iasă la balcon pentru dialog, 
scandând, printre altele, „noi suntem poporul, nu 
Ceaușescu”. Nu au vrut să iasă și atunci niște tineri au 
făcut o piramidă umană, ajungând pe balconul judeţenei, 
aruncând în stradă lozincile, drapelul PCR, portretul lui 
Ceaușescu și chiar și portocale. Unul dintre demonstranți s- 
a repezit și a spart geamul de la ușa principală. Au 
intervenit alții strigând „fără violenţă” pe un geam văzând 
că a început să iasă fum; au apărut grănicerii, cei de la 
USLA și pompierii care au trecut la represalii împotriva 
demonstranţilor, pe rând, lovind cu cozile de la lopeți ce le 


aflau la ei. Pe sus zburau elicoptere. În cele din urmă, 
forțele de ordine au reușit să oprească demonstranții, 
operând arestări. Eu m-am refugiat, de unde am văzut că 
un demonstrant a fost lovit cu baionetă. Am văzut că 
militarii în termen de la grăniceri aveau arme. [...] Am aflat 
că au fost lovite două fetest. 


Camuflarea represiunii. Securitatea continuă să 
însceneze devastări de magazine 


În declaraţia sa din cadrul urmăririi penale, Tudor Postelnicu 
recunoaște că Securitatea a înscenat, conform unei strategii 
bine însușite, „provocări în unele unităţi, ca să justifice că cei 
urmăriţi acolo sunt chipurile autorii”85. 

Mai mult, fostul ministru de Interne arată că această 
tehnică de acoperire sub infracțiuni de drept comun a 
represiunii era „inițiativa personală a lui Iulian Vlad” și 
includea „alte acțiuni cu caracter provocator puse pe seama 
maselor” la care a lucrat prioritar cu col. Teodorescu [Filip — 
n.n.], locţiitor la Direcţia a III-a (contraspionaj)”85. Alţi ofiţeri 
care „participau în ultimul timp la provocări” și le „fabricau” 
erau: „Gl. Bucurescu [Gianu - n.n.], Gl. Macri [Emil - n.n.], Gl. 
Mortoiu [Aurelian - n.n.], Gl. Nicolicioiu, Col. Ardeleanu 
[Gheorghe - n.n.], Col. Bucur”8, respectiv o mare parte din 
conducerea direcțiilor și unităţilor centrale de Securitate. 

Mai mulţi martori confirmă această strategie a înscenărilor 
descrisă de Tudor Postelnicu în declaraţia să, și anume că, la 
Timișoara, Securitatea a distrus magazine și alte „bunuri ale 
poporului”, fapte care să fie puse în seama protestatarilor, cu 
două scopuri precise: 


— ca pretext pentru arestarea a sute de manifestanți „sub 
acoperirea miliției” pentru „huliganism” și alte „infracţiuni 
de drept comun”; 

— ca metoda propagandistică: 

e pentru a „compromite” revoluționarii faţă de restul 
populaţiei; 

e pentru a încerca să ascundă natura eminamente politică 
a Revoluţiei, inclusiv în ochii dictatorului. 


Relatarea lui Mihoc Dănilă privitoare la evenimentele din 
acea zi este relevantă și în acest sens: 


Demonstranţii s-au regrupat în faţă la Continental, unde au 
apărut tancurile care se aflau pe strada 23 August, fiind 
flancaţi de militari în termen. La un moment dat au apărut 
niște soldați care au început să spargă vitrinele de la 
magazinul Bega mare. Nu făceau parte din rândul 
demonstranţilor. Lumea a strigat „fără violenţă” și s-a retras 
împinsă de tancuri în spate spre strada Caruso; fiind aici pe 
la orele 15:00 a început să se tragă foc de foc, după acea 
rafale de undeva de sus din sediul IGO în jos spre alimentară 
de pe colț și magazinul Bega, spărgând toate vitrinele. Am 
aflat ulterior că focurile de armă au fost trase de directorul 
acestei unităţi Tașcău. Speriați ne-am retras spre primărie, 
fiind urmăriţi de tancuri, dar nu s-a executat foc asupra 
noastră. Elicopterele survolau cerul. Au apărut zvonurile 
că vor fi aruncate bombe, că va veni la Timișoara ministrul 
Apărării. Un demonstrant a reușit să blocheze șenila unui 
tanc; un altul a aruncat o sticlă incendiară în același tanc. 
Era ora 16:00 când a început să se tragă foc cu foc dinspre 
UM divizia 18 mecanică în oamenii adunaţi în piaţă. Au 


fost răniţi 2 tineri care încercaseră să rupă pancartele cu 
„epoca de aur” și pozele lui Ceaușescu. Pe la orele 17:00 a 
apărut un grup care scanda, ca și noi, Jos Ceaușescu, care a 
intrat pe str. Alba Iulia, spărgând vitrinele, pe toate la rând. 
Printre ei am văzut și oameni înarmaţi. Aveau pistoale cu 
pat metalic rabatabil sub haine. Apoi am plecat spre P-ta 
Traian și, pentru că îi cunoșteam pe cei de la magazinul de 
Electrotehnice, i-am atentionat să-și păzească magazinul 
pentru că în centru au apărut așa-zise grupuri de 
demonstranți care se dau la acte de vandalisms. 


Această mărturie este importantă și pentru că 
demonstrează că printre cei care participau la această 
înscenare se aflau oameni înarmați. Mai mult, martorul 
surprinde tipul de armament folosit de Securitate, printre 
care pistoale cu pat metalic rabatabil, disimulate sub haine. 
Acest tip de armament nu se afla în dotarea armatei. În schimb, 
documentele găsite la CNSAS și prezentate în volumul de 
față5” arată că aceste arme erau în dotarea unităţilor de 
Securitate. Mai mult, mărturiile privind focurile de armă care 
au ucis și rănit revoluționari și după 22 decembrie se referă tot 
la pistoale cu pat metalic rabatabil. 


Un caz abject 


Pentru a înţelege gradul de duplicitate atins de membrii 
aparatului represiv ceaușist, este util, poate, să prezentăm 
mărturia unuia dintre participanții la represiune. 

Căpitanul specialist III biroul judiciar Miliția Timișoara 
Preda Laurenţiu a depus o mărturie în faţa procurorilor pe 2 


ianuarie 1990. Întrebat ce a făcut în zilele Revoluţiei, acesta a 
răspuns că a fost trimis să „apere” 


integritatea fizică a preotului Tőkés László prin 
împiedicarea pătrunderii în biserică a cetăţenilor și 
bunurilor bisericii (sic!). Grupul [de oameni adunaţi] au 
început să spargă vitrinele la toate unităţile comerciale și 
apoi să sustragă din ele produse diferite. Apoi au început să 
jefuiască [...] punând foc și făcând sticle incendiare [...]. În 
această stare de lucruri, din ordinul Mr. Dragoș Gheorghe 
și Lt. Col. Dumitrescu loan s-a procedat la urmărirea și 
prinderea acelor infractori de drept comun, fiind prinși 16- 
20 [...] care au fost duși la sediul miliției judeţene unde au 
fost preluaţi de Serviciul Cercetări Penale. 


Temerarul paznic al ordinii publice și liniștii cetăţenilor 
Timișoarei își încheie sordida capodoperă în felul următor: 
„Trăiască România liberă”, 

Am vorbit anterior despre capacitatea sistemului represiv 
ceaușist de a accepta în același timp două realităţi ireductibile. 
Pe de o parte, opoziția exista (fiind motivul de a fi al 
Securităţii, respectiv „dușmanul” permanent). Pe de altă parte, 
pentru că dictatorului nu i se putea spune că opoziţia exista, 
atunci aceasta nu exista. 

Am numit această coexistenţă a contrariilor în mentalul și 
birocraţia Securităţii o stare de natură schizofrenică. 
Căpitanul Preda Laurenţiu, eliberat fiind de necesitatea 
dezavuării opoziţiei și deci a Revoluţiei, într-un moment în 
care Ceaușescu era mort de o săptămână, rămâne credincios 


imposibilului. Protestatarii rămăseseră infractori de drept 
comun. Și totuși, Trăiască România liberă! 

Nu a fost un caz singular. Există zeci de mărturii similare 
în dosarele Revoluţiei. Evident că ele pot fi circumscrise în 
egală măsură naturii disimulate a muncii de Securitate și 
instinctului de conservare. Totuși, nivelul atins în multe cazuri 
trădează ceea ce s-ar putea numi mai simplu instinctul 
abjecţiei. Fostul șef al USLA, colonelul Gheorghe Ardeleanu, își 
încheia astfel prima declarație din ancheta postrevoluţionară: 
„trăiască revoluţia!”. 


Securitatea trage disimulat în populaţie din mașini, din 
clădiri și din rândul dispozitivelor militare 


Sute de cadre ale MI sunt dotate cu pistoale-mitralieră și, la 
scurt timp, pe străzile orașului apar autoturisme Dacia și ARO 
din care se trag rafale de armă soldate cu morţi și răniți”. 
Mărturiile din dosarele Revoluţiei de la Timișoara confirmă 
implicarea cadrelor de Miliție și Securitate în crimele din acea 
zi. Exemplele de mai jos au fost selectate de Gino Rado și 
prezentate în lucrarea citată mai sus. 

Martora Potroghir Lucica (în timp ce încerca să-și ducă 
copiii, care aveau febră, la dispensar): 


Când am ajuns în piață, am văzut o mașină roșie care a 
trecut și din care a început să se tragă. Atunci, în momentul 
când s-a tras, eu cu fetiţa și cu copilul și lumea care era 
acolo ne-am adăpostit sub mesele din [...] piața din Calea 
Lipovei. [...] Și la un moment dat am văzut fetița plină de 
sânge. A început să plângă și mi-a zis: „Mămica, curge 


sânge!”. Când am văzut, și eu m-am intimidat, m-am 
speriat și atunci a venit cineva, nu mai rețin cine, și a vrut 
să ducă fetiţa la spital. Eu nu am vrut să duc fetiţa, că am 
zis că mai bine o duc acasă, că s-au întâmplat atâtea și mi-e 
frică să o duc la spital. Am dus-o acasă, i-am acordat 
îngrijirile pe care știam eu să le dau, m-a ajutat și o vecină 
din bloc. După aia, în data de 25, am mers cu ea la 
dispensar [...] Fusese lovită [...] în cap. [Din mașina aceea 
roșie s-a tras.] Așa spunea și lumea. Eu am văzut mașina, a 
trecut așa repede, și lumea de-acolo a zis că din mașină s-a 
tras. Și, atunci, am stat acolo, în stație, mai mult de o 
jumătate de oră, că s-a tot tras încontinuu. Că erau militarii 
care ne apărau... 

— Deci în momentul în care a fost rănită fetița dv. înţeleg 
că nu militarii trăseseră. 

Potroghir Lucica: 

— Nu, nu, nu! Atunci, după ce a trecut mașina, imediat...92 


Martorul Hauer Erik: 


În Piaţa Operei. Acolo, când am văzut că se trage, am venit 
înapoi. Am venit înapoi în Piaţa Traian. Pe la ora șapte am 
fost deja în Traian. Un ARO, o mașină albă, s-a tinut după 
noi și a început să se tragă. Eu nu am putut să fug, prietenii 
au fugit. Și am fost nimerit în picior. De acolo, am vrut să 
merg acasă; se oprise o DACIA albă și ne-au băgat în 
portbagaj cu încă două fete, și pe un băiat l-au băgat în față, 
în mașină, și ne-au dus la Militia Municipiului. Acolo am fost 
bătuţi de cei de-acolo. Ne-au luat tot ce am avut la noi. Eu 


am avut numai o brichetă și, de acolo, am fost dus la 
[Spitalul Judeţean] la ora două noaptea. 


Martora Rusu Maria: 


În momentul respectiv n-am observat [...] de unde a putut 
să apară o Dacia 1300 [...] Asta era în jurul orei 17:00-17:30 
[...] I s-a dat voie să treacă în spatele cordonului de militari, 
din mașina respectivă au coborât trei cetățeni, îmbrăcaţi, 
vă spun, nu cunosc gradele, nu cunosc, erau tot în 
uniformă kaki, ca și militarii. Unul dintre [...] a mers prin 
spatele cordonului și a luat-o spre grădinile respective, 
spre un bloc care se face acuma nou, s-a pus în capătul 
cordonului și [...] nu am auzit altceva decât că a ordonat: 
„Foc!”. Gloanţele respective au ricoșat în complex și în 
clădirile respective ale complexului comercial, unde este 
librăria, frizeria și celelalte și, după aceea, când a ordonat 
dânsul: „Foc!”, s-a tras în toate direcţiile. Deci nu mai știam 
din care direcţie se trage. 


Martorul cpt. Benghea Nicușor: 


Sunt ofițer activ la UM 01864 Timișoara. În noaptea de 
17/18 dec 1989 în jurul orelor 1:00 am primit ordin ca 
împreună cu o grupă de militari formată din 9 militari să 
stăm la punctul de control din intrarea în UM 01942 
Timișoara. Nu știu ce s-a întâmplat pe Calea Lipovei 
anterior acestei ore, deoarece abia la ora 1:00 m-am 
prezentat la unitate. 


În jurul orelor 2:00 am auzit rafale de arme automate pe 
Calea Lipovei, înspre Cimitir. Arăt că aceste rafale au fost 
trase pe fondul unei liniști totale, întrucât la acea oră nu 
mai erau nici un fel de persoane pe stradă. 

Auzind zgomot de armă am ieșit din unitate și am observat 
venind pe Calea Lipovei dinspre Cimitir un autoturism 
ARO de culoare albă, pe care l-am oprit în dreptul 
merceriei din dreptul Complexului Comercial. În 
autoturism se aflau 4 pers în ţinută civilă, toți 4 fiind 
înarmaţi cu pistoale mitralieră. 

M-am apropiat la cca 3 m de autoturism și i-am întrebat 
cine sunt, discutând cu șoferul. Acesta mi-a spus că sunt de 
la Securitate, arătându-mi totodată și o legitimatie la care 
nu m-am uitat. I-am întrebat ce se întâmplă, și ce caută 
acolo, cerându-le totodată, să se întoarcă întrucât nu au ce 
căuta în faţa unităţii militare. 

Şoferul mi-a spus că a avut probleme cu un grup de 4-5 
pers, la transformatorul aflat la intersecţia Căii Lipovei cu 
str. Ialomiţa, pot fi confirmate de militari în termen care au 
ieșit după mine în stradă, lângă mine aflându-se unul din 
acești militari al cărui nume nu-l mai rețin. După această 
discuţie, ARO a întors și a plecat în viteză pe Calea Lipovei, 
spre centru. 

I-am urmărit cu privirea până la colțul Cimitirului Eroilor 
și am auzit din acea direcţie o rafală de armă care cred că a 
fost trasă din acea mașină%. 


Din această mărturie rezulta nu numai faptul că civilii 
înarmaţi din mașinile civile (Dacia, ARO) care au tras în 
populaţie erau de la Securitate, dar și faptul că, disimulat, 


trăgeau din mașini și în timpul nopţii, când erau demonstranți 
pe străzi, pentru a crea o stare de teroare, așa cum avea să se 
întâmple și după 22 decembrie. 

Mărturia Mariei Negru este sugestivă și importantă atât 
pentru caracteristicile protestelor timișorenilor, cât mai ales 
pentru că dezvăluie într-un mod foarte clar metodele de 
disimulare a focurilor de armă trase aparent de cadre de 
Securitate în mulțime. Astfel, aceștia trăgeau mai ales după 
căderea întunericului. Ofițerii de Securitate erau fie deghizați 
în soldaţi, fie veneau în mașini aparent civile, se opreau 
pentru scurt timp și trăgeau în același timp cu militarii, care 
lansau focuri de avertisment în aer, cu scopul vădit ca vina să 
fie aruncată pe soldații MApN: 


În după-amiaza zilei de 17.12.1989 în jurul orelor 16, a 
venit la mine acasă fiul meu Negru Pavel, domiciliat în 
Timișoara, str. Borzești, care mi-a spus că în oraș sunt 
demonstraţii împotriva regimului [...]. După plecarea fiului 
meu în jurul orelor 17, am auzit strigăte și zgomote dinspre 
Dumbrăviţa spre Calea Lipovei și fiindu-mi teamă că fiul 
meu este printre cei care strigă, am plecat de acasă, ca să-l 
caut. M-am deplasat pe str. Câmpina și când am ajuns la 
colțul aceste str. cu Calea Lipovei, m-am oprit pe trotuarul 
de la colțul unităţii, lângă un chioșc de bilete. 

Am observat o coloană de demonstranți care venea de la 
ieșirea din oraș pe partea dreaptă a Căii Lipovei, prin faţa 
complexului alimentar, Dumbrava. Menţionez că acea 
coloană se deplasa numai pe partea dreaptă a străzii, faţă 
de poziţia în care eram eu, nu și pe partea dinspre unitățile 
militare. Am văzut că în fruntea coloanei, ridicată pe braţe, 


era o tânără care striga mai multe lozinci împotriva 
regimului, și care striga că „armata e cu noi” și solicită ca 
alți cetățeni să li se alăture. Am văzut când o parte dintre 
demonstranți, respectiv cei dinspre alimentară, au început 
să spargă vitrinele. Menţionez că toate acestea le-am văzut 
în jurul orelor 17 când afară începea să se întunece. 

La un moment dat, am văzut cum poarta primei unități 
militare, de la colţ, s-a deschis și afară a ieșit un grup de 
militari îmbrăcaţi în uniforma kaki și înarmați. 

Menţionez că printre acei militari am observat și unii care 
erau mai în vârstă. Am auzit când militarii au somat 
demonstranţii ca să nu mai spargă alimentara, moment în 
care dinspre oraș pe Calea Lipovei a venit un ARO de 
culoare gri, care a virat pe str. Borzești și a oprit imediat 
după colţ, cam în dreptul străzii din spatele complexului 
comercial. Am observat când pe ușa mașinii ARO a coborât 
un cetățean îmbrăcat civil în vârstă de aproximativ 40-45 
ani. Am observat că este îmbrăcat în pantaloni de trening 
și într-o scurtă de culoare închisă și pe cap avea o căciuliță 
tricotată. 

Acel cetăţean s-a așezat lângă roata din fața mașinii, a 
îndreptat o armă spre strada din spatele alimentarei. 
Mentionez că nu am văzut ce fel de armă avea, doar 
ulterior am văzut foc la gura țevii. Menţionez că înainte de 
a trage acel cetățean am văzut când militarii ieșiți din 
unitate au deschis foc în sus, iar a doua oară când militarii 
au deschis focul, tot în sus, în același timp a tras și acel 
cetățean. 

Din câte mi-am dat eu seama, cred că cetăţeanul respectiv 
a tras de-a lungul străzii din spatele complexului comercial 


[...]. 

Acel cetăţean a tras câteva rafale de armă automată, apoi s- 
a urcat în ARO, care a plecat în jos spre str. Borzești. 

Nu pot preciza alte amănunte în legătură cu acea mașină 
decât că era de culoare gri și că avea ușa în spate, ușa pe 
care a coborât acel cetățean, am observat că în mașină mai 
sunt și alţi cetăţeni. 

Referitor la cetăţeanul care a deschis focul, arăt că la un 
moment dat acesta s-a întors cu faţa de locul unde mă 
aflam și atunci mi-am dat seama de vârsta acestuia și mi s-a 
părut că este blond cu ochi albaștrii, părul ieșindu-i de sub 
căciuliță. Cred că dacă l-aș vedea pe acel cetăţean l-aș 
recunoaște. 

În tot cazul, mi s-a părut o figură destul de cunoscută pe 
care am mai văzut-o și altă dată, fără însă să pot spune cine 
era cetățeanul. Nu m-am prezentat până în prezent la 
organele de Procuratură militară pentru că mi-a fost teamă 
și copiii mi-au spus să nu mă amestec unde nu este treaba 
mea. 


Din mărturiile prezentate se observă mai multe trăsături 
definitorii ale felului în care au fost trase focurile de armă 
înainte și după 22 decembrie: 


— din mașini aparent civile, din mișcare sau în opriri relativ 
scurte, așadar nu dintr-un dispozitiv de luptă la vedere; 

- de trăgători în civil sau în haine militare; 

— către populaţia civilă sau către apartamente care nu 
reprezentau un adevărat pericol; 

- trăgând în același timp cu militarii în termen, care trăgeau 
focuri de avertisment în sus, așadar cu intenţia de a-și 


masca focurile de armă și de a arunca vina privind 
existenţa victimelor pe seama armatei. 


Aceste focuri apar ca având drept unic scop terorizarea 
populaţiei. Conform definiţiei termenului, ele au reprezentat 
așadar acte de terorism. 


Ofițeri în civil ridică muniţie din depozitul Securităţii și 
„fac ca în filme” 


Declaraţia lt. Securitate Vidican Mihai Florian: 


În ziua de 17.12.1989, ora 18, eram în misiune la depozitul 
de muniție al inspectoratului în incinta obiectivului 
împreună cu lt.-maj. Zaharia Eugen și lt. Belaia Sau. 

La această oră au venit la depozit pentru a ridica muniții 3 
persoane și îmbrăcați civili, unul era de la miliția 
municipiului Timișoara, serviciul judiciar, probabil, 
îmbrăcat cu o geacă din postav și pantaloni închis, 1,80 m 
înălțime, 85 kg, păr castaniu, având asupra lui pistol- 
mitralieră. Ceilalţi 2 erau până la 25 de ani, îmbrăcaţi cu 
hanorace kaki, bruneţi, 1,75-1,80 m înălțime, fără semne 
particulare. Precizez că în urmă cu cca 30 min, deci 17:30, 
cei trei au mai fost o dată la depozit și au ridicat câte 4 
încărcătoare fiecare, deci 120 cartușe fiecare. Acum au 
ridicat din nou, aceeași cantitate de muniţie. 

Ceea ce m-a determinat să-i întreb ce fac cu atât muniţie 
într-un timp atât de scurt. 

Muniția a fost ridicată doar de cel mai în vârstă, cred că 
ofițer, pe bază de tabel, de la [plutonierul] Pantea 
Ambrozie. Din discuţia avută cu cei 3, mi-au relatat 


că acționează împotriva manifestanților, că trag din mașină, 
fără a preciza o zonă anume. 

Mi-a spus că în timp ce treceau pe Calea Aradului, lângă 
Peco, au văzut 2 persoane care spuneau că încercau să 
forțeze ușa de la intrarea în staţie, când mașina i-a speriat, 
unul a fugit iar celălalt a descărcat un încărcător întreg. 
Mi-a spus că acesta a decedat, că în momentul când trag 
asupra oamenilor, aceștia fac ca în filme. 

Continuare 09.02.1990 

Verificând din nou am aflat că persoana care a declarat în 
seara zilei de 17.12.1989 că a tras și a ridicat de 2 ori 120 
cartușe de persoană se numește Peptan Eugen”. 


Din această mărturie a unui ofițer de Securitate rezultă 
numele unuia dintre trăgători. Acesta din urmă a recunoscut 
fată de martor că a tras asupra demonstranților și a ucis 
oameni. Este menţionat și faptul că împreună cu colegii lui a 
tras din mașini, așa cum au menţionat numeroși alti martori, 
confirmând o dată în plus că acest mod de tragere le era 
propriu cadrelor de Securitate. 

Cu date privind numele, semnalmentele, numărul de 
gloanţe trase, mașina folosită și alte semnalmente, procurorii 
ar fi trebuit să-l inculpe pe căpitanul de miliție Peptan Eugen 
pentru omor. Surprinzător (sau poate nu tocmai), acesta a fost 
inculpat și condamnat doar pentru „favorizarea infractorului, 
faptă amnistiată prin decretul FSN din 4 ianuarie 19903. 

Și totuși, nu se poate spune că magistraţii nu au remarcat 
aceste mărturii: 


Probele dosarului au mai confirmat că, în după-amiaza 
zilei de 17 decembrie 1989, cadrele de Securitate și miliție 
au fost înarmate cu pistoale și pistoale-mitralieră cu muniţie 
de război [...]. Astfel, martorul Constantin Gheorghe, 
subofițer în cadrul plutonului USLA, care gestiona 
armamentul, a declarat că a distribuit în acea după- 
amiază, deci înainte de a fi avut loc teleconferința în cadrul 
căreia Ceaușescu Nicolae a ordonat să se facă uz de arme, 43 
de pistoale-mitralieră cu muniţie de război (fila 27, vol. 
XXI), iar maistrul militar Pantea Ambrozie, gestionar la 
depozitul de armament și muniţie al inspectoratului MI, a 
declarat că, în zilele de 17, anterior amintitei teleconferințe, 
și de 18 decembrie 1989, a distribuit cadrelor de Securitate și 
miliție un mare număr de pistoale-mitralieră cu muniția de 
război aferentă. 


Martorul lt.-maj. de Securitate Vidican Mihai Florian, care 
în seara zilei de 17 decembrie 1989 a asigurat paza 
depozitului de muniţie al inspectoratului, a relatat că mai 
multe cadre MI, în ținută civilă, au ridicat în acea seară 
muniţie în mod repetat și că, întrebând ce face cu atâta 
muniţie, unul dintre ei i-a răspuns că trag în demonstranți 
(fila 199, vol. XXI) [...] martorul cpt. Benghea Nicușor a 
învederat că în noaptea de 17/18 decembrie 1989, oprind 
un autoturism „ARO” din care se trăgea foc automat, 
ocupanții acestuia — patru persoane în ținută civilă ce erau 
înarmate cu pistoale mitralieră - s-au legitimat ca fiind 
ofițeri de Securitate (fila 198, vol. XXI), că martorul cpt. 
Vlădila Adrian a declarat că în aceeași noapte, oprind și el 
pentru legitimare mai multe autoturisme „Dacia” sau „ARO” 


în care se aflau civili înarmați, aceștia au afirmat că erau fie 
de la miliție, fie de la Securitate1W. 


Mai mult, unii procurori au surprins, încă din 1990, rolul 
central al Securităţii și Miliției în represiunea criminală din 
acele zile. În rechizitoriul prin care „Lotul Timișoara” a fost 
trimis în instanţă regăsim reproduse următoarele declarații 
de martori: 


Martorul Grigorie Mihai a declarat că manifestaţiile din 
seara de 16 și după-amiaza de 17 decembrie 1989, în care s- 
au scandat lozinci antidictatoriale, au decurs pașnic până 
când s-a acționat împotriva  demonstranţilor cu 
formațiunile de miliție și de Securitate, precum și cu 
mașinile de pompieri1ll. 


Martorii Ioana Ecaterina, Rusu Maria, Perici Viorel și 
Flocioiu Ioan au învederat și ei că în seara de 16 și noaptea 
de 16/17 decembrie 1989 formațiunile de miliție și de 
Securitate au acţionat cu deosebită brutalitate împotriva 
celor care participau la demonstrațiile antidictatoriale10Z. 


La rândul lor, victimele Cojocaru Mihai și Avădanei Paul au 
arătat că în seara de 17 decembrie 1989, pe când se aflau 
într-o coloană de demonstranți care se îndrepta de la Piaţa 
„700” spre Operă, strigând lozinci antidictatoriale, au fost 
întâmpinați de un cordon de militari comandati de 2 civili, 
care i-au somat și au deschis foc de armă automată asupra 
lor193, 


Botezatu Măricel [...] a precizat însă că focurile de armă cu 
care au fost întâmpinați nu au fost trase asupra celor care 


spărgeau vitrinele și devastau, ci asupra mulțimii care 
demonstra, fiind și el împușcat la braţul drept19£. 


În dosarele Revoluţiei există sute de alte mărturii similare. 
Semnificaţia lor privind rolul direct al Securităţii în crimele de 
la Timișoara sunt evidente. După cum vom arăta într-un 
capitol ulterior, pentru toate aceste crime împotriva păcii și 
omenirii, probate încă de la începutul anilor *90, comise de un 
număr considerabil de lucrători de Securitate, până acum nu 
a fost condamnată definitiv decât o singură persoană (Sima 
Traian, șeful Securităţii locale). 

Pe 17 decembrie, în jurul orelor 16:00-17:00, demonstranțţii 
au fost împinși de la Judeţeana de Partid către Piaţa Libertăţii. 
Acolo au fost incendiate chioșcuri de ziare și mașini de 
milițieni. S-au aruncat sticle incendiare spre garnizoană. 
Militarii de la Comandamentul Diviziei Mecanizate au tras un 
foc de avertizare. Au sosit și alte camioane cu militari, care au 
intrat în dispozitiv. 

Judecând după aparente, focurile de armă care au urmat și 
care au produs trei morți și mai mulţi răniţi ar fi fost trase de 
militari în termen. În realitate, au tras ofițeri de Securitate 
infiltrati printre ei. Mărturia Ioanei Bărbat despre faptul că în 
acest incident mama sa, Lepa Bărbat, a fost ucisă, iar tatăl său, 
Vasile Bărbat, a fost rănit grav de ofițerul de Securitate Vasile 
Joiţoiu este pe cât de cutremurătoare, pe atât de relevantă. Ea 
devoalează acţiunile criminale ale Securității disimulate în 
rândurile militarilor în termen la Timișoara, interdicția 
forțelor de ordine de a trata răniții la Spitalul Militar (o crimă 
de război) și impunitatea de care s-au bucurat ofițerii de 


Securitate datorită unor magistrați care au rămas indulgenti 
faţă de ei după Revoluţie. 


„Când am ajuns în fața Garnizoanei, cineva din cordon a 
deschis focul cu un pistol-mitralieră. Când s-a oprit focul, 
am văzut-o pe mama căzută cu faţa la pământ, chiar în 
poarta de la garnizoană. A fost împușcată în cap și în piept. 
Tata era tot jos, shemuit, nimerit în stomac. Eu am rămas 
în picioare și am început să strig”, a povestit Ioana Bărbat. 
În câteva clipe, a sosit la faţa locului un bărbat cu parpalac 
de piele, cu doi soldaţi. „Ne-au luat și ne-au dus într-o 
încăpere a restaurantului militar. Acolo era un domn gras, 
de vreo 100 de kile, care ne înjura. Urla să nu plâng că mă 
omoară și pe mine. Spunea că, dacă am ieșit în stradă, 
acum să tăcem. Apoi, toți am fost duși la Spitalul Militar, 
dar pentru că nu aveau voie să acorde ajutor, ne-au trimis la 
Judeţean, cu o salvare”1%. 


Pentru împușcarea soților Bărbat a fost cercetat și judecat 
căpitanul de contrainformaţii Vasile Joiţoiu. A fost condamnat 
la 18 ani de închisoare de Tribunalul Militar, în 1991, însă a 
fost rejudecat și, în final, scos de sub urmărire penală de 
procurorul militar, maior magistrat Caloian Gheorghe, din 
cadrul Parchetului Militar de pe lângă Tribunalul Militar 
Teritorial, deși existau probe covârșitoare care dovedeau 
vinovăția ofițerului de Securitate1%5. Vom reveni la această 
crasă injustiție într-o secțiune ulterioară. Iată ce mai spune 
Ioana Bărbat: „Militarii care erau acolo au spus că Joiţoiu a 
tras. Acesta a luat arma de la unul dintre soldați. La 20 de ani, 


am văzut declaraţia unui fost lucrător în armată, pe TVR, care 
a spus că Joițoiu a făcut un pariu că ne omoară pe toți trei”. 

Pentru modul disimulat în care au tras cadrele Securităţii 
în populaţie este de asemenea relevantă mărturia lui Mihoc 
Dănilă: 


În P-ta Traian am văzut militari înarmaţi care patrulau, era 
și inc. Avram Gheorghe, atunci maior. În jurul orei 19:00 au 
început împușcăturile, ca la război. l-am văzut pe milițienii 
aceia, cât și alți civili cu geci negre când executau foc asupra 
oamenilor care nu se dădeau la acte de vandalism. La un 
moment dat, era ora cca 22:00, dinspre strada Bicaz spre 
str. Traian a trecut o mașină din care s-a executat foc de 
armă din mers. Au rezultat victime. După aceea au apărut 
tancurile și armata, împrăștiind oamenii. M-am dus 
acasă, 


Declarația este relevantă sub mai multe aspecte: 


- faptul că primele focuri au venit nu de la trupele din 
dispozitivele Armatei, ci din ascunzători; 

- faptul că militarii de pe tancuri nu au executat foc asupra 
demonstranților, chiar când aceștia au atacat tancurile; 

- chiar și după ce s-a transmis ordinul de luptă „Radu cel 
Frumos”, împușcăturile „ca la război” au venit tot de la 
milițieni, cât și de la alți civili, cu geci negre; se executa foc 
asupra oamenilor care nu săvârșeau acte de vandalism. O 
dovadă în plus, foarte elocventă, că cei care spărgeau 
vitrinele erau tot cadre de Securitate; 

— din nou rezultă că din mașini care nu aparțineau armatei se 
trăgeau din mers focuri în urma cărora au rezultat victime. 


Un mare număr de martori descriu modul în care indivizi 
de „35-40 de ani” (care, prin coroborare cu restul 
probatoriului existent, nu puteau fi decât ofițeri de Securitate) 
s-au deghizat efectiv în soldați și au tras în populație, cu scopul 
vădit ca aceasta să arunce vina pe armată. 

În acest sens este sugestivă, spre exemplu, declaraţia lui 
Popovici Ioan din 27 iulie 1990: 


În ziua de 17.12.1989 [...] m-am alăturat celui din grupul 
respectiv [în fața farmaciei din piaţa St. Furtuna] care 
strigau lozinci contra regimului și contra lui Ceaușescu. [...] 
cam în jurul orelor 22:00 în faţa restaurantului Sinaia au 
sosit mai mulți militari cu un transportor militar cu un 
camion tip militar în care erau reţinute mai multe 
persoane. Din grupul de militari s-au desprins trei care s- 
au îndreptat spre farmacie, unde mă aflam eu. Precizez că, 
deși cei trei erau îmbrăcați în haine de militari în termen, 
erau mai în vârstă, în jur de 35-40 de ani, și mi-am dat 
seama că nu pot să fie militari în termen. Precizez că 
militarii erau îmbrăcaţi în haine kaki și erau înarmați. [...] 
eu împreună cu prietenul meu Turcu am fost prinși și duși 
în camion. Eu am fost primul prins și lovit de persoanele 
care m-au reținut. [..în timp ce l-au prins pe Turcu am 
reușit să scap și] am luat-o la fugă pe străduţa de lângă 
farmacie care dă spre canalul Bega. Fără a fi somat prin 
voce sau foc de avertisment, s-a deschis focul de către acei 
militari spre mine19, însă în prima fază m-am ascuns după 
copaci și am reușit să ajung până la clubul sportiv Vointa. 
Când am vrut să mă îndrept spre gară, am fost rănit în 
șoldul drept, prin împușcare, de către militarii care trăgeau 


dinspre piața Ștefan Furtună [...] Unul din cei trei militari 
care mă reținuseră anterior a venit în locul unde mă aflam și 
m-a luat de acolo și m-a dus la camion. În camion erau mai 
multe persoane reținute [...] Am fost transportaţi la 
garnizoană, dar pe drum au mai fost luate persoane din 
diferite locuri pe care nu le pot preciza, întrucât eram 
culcat cu fata în jos pe platforma camionului. În momentul 
când am ajuns la garnizoană, în camion se aflau circa 20 de 
persoane [dintre care] 2-3 persoane care cred că erau 
rănite. Printre acestea mă aflam și eu și, observându-se că 
eram rănit, un ofițer de la garnizoană a refuzat să mă 
primească, reproșându-le celor care m-au adus că, după ce 
că m-au împușcat, mă prezintă la el în loc să mă ducă în altă 
parte. Am fost lăsat pe stradă în faţa garnizoanei, de unde 
doi militari m-au luat și m-au dus la spitalul Clinicele Noi 
[...] unde am fost internat până în ziua de 17.01.199019. 


Din această mărturie rezultă, din nou, infracțiunea de 
tratamente neomenoase (din categoria celor „contra păcii și 
omenirii”), constând, pe lângă împușcarea unui civil 
neînarmat, așadar evident „căzut sub puterea adversarului”, și 
din „lipsirea de libertate fără temei legal” și „supunerea la 
tratamente neomenoase a răniților”. 

O altă mărturie pe cât de relevantă, pe atât de 
cutremurătoare este cea a lui Curac Mihai, și el participant la 
revoltă, care povestește cum în seara de 17 decembrie, în jurul 
orei 17, a ieșit în stradă în dreptul locuinţei: 


Militarii de pe cele aprox. 5-6 TAB-uri [care au venit] s-au 
desfășurat, au început să tragă [...]. Acești soldați trăgeau 


din mișcare. În acel loc s-a oprit un TAB și un autovehicul 
blindat — ABIL. Am sesizat că o fetiță de circa 9-10 ani a 
fost nimerită de un glonț. Nu m-a lăsat inima și am sărit în 
ajutorul ei, moment în care s-a deschis focul de pe acel ABI 
asupra mea. Glontele m-a nimerit în piciorul drept [...]. Cei 
care au tras de pe ABI erau în haine militare, în vârstă de 35- 
40 de ani. Nu erau, cu siguranță, militari în termen. După ce 
lumea a fugit s-a continuat să se tragă foarte puternic, TAB- 
urile, ABl-urile patrulând pe străzile 6 Martie, Tinereţii, 
dădeau ocol zoneilii. 


Pentru o descriere a psihologiei și acţiunilor militarilor în 
termen din dispozitivele care au executat foc asupra 
demonstranților, credem că este notabilă mărturia lui Nemeţi 
Anton: 


Într-un cordon ce bloca strada dintre parc și râul Bega, eu 
am fost în primul rând de soldaţi. În acest rând de 15-16 
soldaţi. În spatele nostru mai era un rând de soldaţi din 
unitatea noastră și apoi erau militari de la trupele de 
securitate veniţi de la Arad. Pe noi ne comanda lt.-maj. 
Vlădila, acolo se afla și cpt. Badea și un ofițer de la trupele 
de securitate. 

Era deja seară când am primit muniţie de război, [...] eu, 20 
de cartușe, au primit și colegi de ai mei, însă nu știu câte 
fiecare. După un timp, dinspre căminele studențești s-a 
auzit un grup de manifestanți că vine spre noi. Strada era 
slab luminată. 

Cpt. Badea ne-a ordonat să luăm poziţie de tragere pe 
rânduri. Primul rând în genunchi, iar ceilalți în picioare. 


Manifestanţii se apropiau de noi, iar ofiţerii s-au adresat 
somându-i să se oprească. Apelurile lor nu au fost luate în 
seamă. Atunci cpt. Badea a tras un foc de avertisment în 
aer. Pt. că nu s-au oprit nici de această dată, ni s-a ordonat 
tot de cpt. Badea să armăm și să tragem un foc de 
avertisment. S-a tras focul de avertisment. Manifestanţii au 
luat-o la fugă spre noi, nu-mi amintesc dacă s-a mai dat o 
comandă, însă cei care am fost în cordon am văzut 
manifestanţii că se îndreaptă înspre noi în fugă [...]. Am 
văzut ricoșeuri în asfalt. Eu personal am avut arma la șold, 
eram în poziţia în genunchi, de frică am tras și eu, însă nu 
pot să precizez în ce direcție. Manifestanţii au început să se 
împrăștie, în momentul în care am văzut că manifestanţii 
s-au împrăștiat nu am mai tras. Au fost adunate persoanele 
rănite [...] de către civili şi au fost duse la salvare. Înainte de 
a se produce evenimentul de mai sus, am văzut o mașină 
Dacia 1300 albă, care a trecut pe strada unde ne aflam, erau 
civili în ea și aveau arme, nu știu cine erau, însă eu i-am 
lăsat să treacă. [...]. 

În data de 18.12.1989 dimineaţa am fost scoși din 
dispozitiv. 


Din această mărturie rezultă mai multe aspecte relevante: 


- conform ordinului Comandantului Suprem, dispozitivele 
militare includeau, pe lângă militari în termen, militari și 
cadre din forțele de Securitate. Acestea se aflau în spatele 
soldaților; 

— din descrierea de mai sus rezultă că militarul Nemeţi nu a 
fost printre cei care au tras primii („am văzut ricoșeuri în 
asfalt”, „de frică am tras și eu”); 


— anterior deschiderii focului, Securitatea acţiona vizibil în 
zona dispozitivului cu scopul probabil de a-i intimida pe 
militarii în termen: „înainte de a se produce evenimentul 
de mai sus, am văzut o mașină Dacia 1300 albă, care a 
trecut pe strada unde ne aflam, erau civili în ea și aveau 
arme, nu știu cine erau, însă eu i-am lăsat să treacă”. Este 
improbabil ca soldaţii și ofițerii respectivi să nu aibă: 

e o reprezentare destul de clară asupra identității 
ocupanților Daciei albe. Altfel nu se poate explica de ce 
i-au lăsat să treacă, înarmați, în zona obiectivului pe 
care soldaţii din dispozitiv îl aveau în pază; 

e față de acei ocupanţi militarii simțeau frică. Din nou, 
altfel nu se explică de ce i-au lăsat să treacă fără să „știe 
cine erau”; 

e de aici se poate trage concluzia că în Dacia albă erau 
cadre de Securitate, cu misiunea de a intimida soldaţii și 
a-i face să îndeplinească ordinul pe care urmau să-l 
primească, și anume să tragă asupra demonstranţilor 
neînarmați. 


Pentru Ceaușescu și Securitate o preocupare deosebită 
erau „starea de spirit” și „situaţia operativă în armată”, 
Obiectiv esenţial, care arată frica lui Nicolae Ceaușescu și a 
Securităţii de a pierde controlul forțelor armate în cazul 
prelungirii revoltei populare. Aceasta ar fi dus (fapt adeverit, 
evident) la pierderea puterii și nevoia de a trece la lupta de 
gherilă, în „ilegalitate”. Vom prezenta mai multe dovezi ale 
suspiciunii și animozităţii față de Armată atât în naraţiunea 
zilelor care urmează, respectiv în analiza notelor generalului 
Ștefan Alexie din 20 decembrie 1989, cât și în capitolul 
„Armata sau Securitatea” de la pagina 278. 


Rolul central al Securităţii în represiunea sângeroasă de la 
Timișoara rezultă și din mărturiile unuia dintre puţinii foști 
ofițeri de Securitate care a îndrăznit în acești ani să rupă 
„Zidul tăcerii” instituţiei din care a făcut parte. Este vorba de 
Roland Vasilevici, din Direcţia I a Securităţii din Timișoara. 
Vom reveni la cazul acestui ofiţer și la amenințările la care a 
fost supus datorită curajului sau: 


În toiul mitingurilor fără sfârșit din Piaţa Operei, 
Securitatea a pus problema iniţierii unor combinaţii 
subtile, de infiltrare a unor ofiţeri... în rândul liderilor 
Revoluţiei [pe] care să-i „manipuleze” [...] în vederea 
compromiterii lor și să decapiteze astfel Revoluţia. Și de 
această dată, prima vioară [...] a fost maiorul Tinu Radu. 
Până și în rândul reţinuţilor rămăși în viaţă - acei nouă 
sute și ceva de tineri adunaţi din stradă și eliberaţi ulterior 
din penitenciar la cererea mulțimii — au fost infiltraţi câţiva 
securiști, cu sarcina de a acţiona contra Revoluţiei. Chiar și 
salvarea care a pătruns în mulțime a aparținut parcului de 
mașini al Securităţii [...]. În paralel, la sediul 
Inspectoratului [Securităţii] erau conduși cu forța, practic 
răpiți din stradă, unii demonstranți mai activi și supuși unor 
suplicii inimaginabile, ceea ce s-a putut vedea în Cimitirul 
săracilor din Calea Lipovei [...]. Acesta era rezultatul 
muncii securiștilor din zilele și nopţile anterioare, când 
luminile nu s-au stins de fel la inspectorat și vaietele 
victimelor chinuite s-ar fi auzit pană în stradă, dacă i s-ar fi 
permis cuiva să se apropie de sumbra clădire de pe 
Bulevardul Leontin Sălăjan [...]. Se trăgea de sus, din 
ascunzători, din case conspirative, în timp ce revoluționarii 


cereau fără întrerupere demiterea dictatorului, agitând 
tablouri retușate în chip de Hitler al „celui mai iubit fiu”. 
Cei din USLA și unii studenți străini, alăturaţi lor, trăgeau 
cu niște cartușe speciale, care, la lovirea tintei, provocau 
noi explozii!15. Nu conta că ţintele erau vii!116 


Este important de reţinut din această mărturie a unui 
cadru de Securitate modul de tragere disimulat (de sus, din 
ascunzători, din case conspirative) și cu cartușe speciale (care, 
la lovirea țintei, provocau noi explozii) ale Securităţii, 
caracteristici pe care zeci de martori le-au atribuit ulterior și 
focurilor de armă de după 22 decembrie. 


În acest timp, la București cadrele de Securitate primesc 
arme automate 


Din agenda șefului de cadre al Direcţiei a V-a rezultă unele 
măsuri luate la direcţiile centrale ce denotă panica Securităţii 
pentru contaminarea „epidemică” a restului țării și în special 
a capitalei. 

Astfel, imediat după anunţarea introducerii stării de 
necesitate, se dispune „întărirea sistemelor] de apărare”, se 
instituie mai multe schimburi pentru „grupe operative, 
grlupe] de stat major”, care sunt trecute „în stare de luptă, 
[cu] armament automat” #8, 

Rezultă din aceste note că grupele de pază de la CC stăteau 
din acel moment în permanenţă la „obiectiv” (li s-au instalat 
un supliment de „30 de paturi și 40 de cearșafuri”119). 

Se interzice „plecarea acasă fără armament”, dar în post se 
cere să se „acţioneze ferm”120. Se aduce la cunoștința 


efectivelor că la Timișoara „s-a acţionat” „insuficient de 
operativ” în „misiunea de luptă”, de aceea se cer studiate 
„posibilitățile de acțiune” din timp și prezența a 80% din 
efective permanent la unitate”1Zl. 

Un ordin relevant pentru unul dintre obiectivele „luptei de 
rezistență” în care s-au angajat cadrele Securităţii după 22 
decembrie este cel legat de dosare. Astfel, încă din 17 
decembrie, printre sarcinile  „complartimentului] cadre 
învățământ” se aflau: „Microfilmare dosare, microfilmare fișe 
(ambalare), transport corespondenţă, [alegerea a] ce se 
transporta [și ce se dă, în caz de nevoie, la] distrugere”122. 

În capitolele următoare vom arăta că această manipulare a 
dosarelor Securităţii - unele distruse, altele ascunse -— a fost 
unul dintre obiectivele pentru care s-a acționat după 22 
decembrie. Pentru aceste acţiuni, cadrele DSS au avut evident 
nevoie de acoperire. Ceea ce s-a putut realiza prin diversiunea 
și actele teroriste care, mai ales în timpul noptii, au ţinut 
Armata în cazărmi, în stare de „alarmă” și „panică” și pe 
revoluționari departe de arhivele și unitățile Securităţii unde 
se aflau depozitate dosarele. 

În sfârșit, din agenda menţionată rezultă că se cerea 
actualizarea „planurilor de intervenţie”, se suplimenta din 
nou hrana și erau instalate încă mai multe „pături, perne, 
paturi la CC, Consiliul de Stat” și alte obiective, iar plutoanele 
active din dispozitivele de pază erau dublateI25. 

Toate aceste măsuri demonstrează că, începând din această 
zi (17 decembrie), Securitatea se pregătea nu numai pentru 
cazul în care revolta s-ar fi propagat de la Timișoara la 
București, dar și pentru o „luptă de rezistenţă” de lungă 
durată în cazul în care ar fi pierdut puterea în urma 


fraternizării Armatei cu populaţia. E de conceput că, printre 
obiectivele acestei lupte, se avea deja în vedere asigurarea 
propriei  impunităţi prin distrugerea sau ascunderea 
dosarelor. 


Luni, 18 decembrie 


Anunţul din Scânteia tineretului 


În dimineaţa zile de luni 18 decembrie, în ziarul Scânteia 

tineretului a apărut un articol intitulat „Câteva sfaturi pentru 

cei aflați în aceste zile la mare”. Aspectul umoristic al textului 

scapă în cea mai mare parte cititorului de rând, rămânând 

doar impresia de absurd, de lipsă de sens și scop, în miezul 

iernii și al evenimentelor tumultoase pentru întreaga ţară. 
Iată textul din Scânteia tineretului: 


Câteva sfaturi pentru cei aflaţi în aceste zile la mare 

Evitaţi expunerea intempestivă și prelungită la soare. 

E de preferat să începeţi mai prudent, cu reprize scurte de 
10-15 minute — când pe-o parte, când pe alta. 

Astfel, vă veţi asigura un bronzaj plăcut și uniform. 

Nu vă avântațţi prea mult în larg. Oricum, în caz de pericol, 
nu strigați. Este inutil. Șansele ca prin apropiere să se afle 
vreo persoană dispusă a vă asculta sunt minime. 

Profitati de binefacerile razelor ultraviolete. După cum se 
știe, ele sunt mai active între orele 5:30 și 7:30. Se 
recomandă cu precădere persoanelor mai debile. 


Dacă sunteţi o fire sentimentală și agreaţi apusurile 
soarelui, librăriile de pe litoral vă oferă un larg sortiment 
de vederi cu acest subiect. 

Și încă ceva - dacă aceste „sfaturi” v-au pus pe gânduri și 
aveţi deja anumite ezitări, gândindu-vă să renunțaţi în 
favoarea muntelui, înseamnă că nu iubiţi în suficientă 
măsură marea. (S.P.) 


Începând la scurt timp după Revoluţie, mulţi oameni 
avizaţi au tras concluzia că straniul articol conținea un mesaj 
cifrat către o reţea care era în acest mod anunţată să intre în 
alertă pentru o luptă de gherilă. Mai mulţi ofițeri de armată au 
încercat să-l decodifice. 

Astfel, un cadru al Școlii Militare de Ofiţeri Activi și 
Artilerie Antiaeriană și Radiolocaţii „Leontin Sălăjan” din 
Brașov, Mircea Ferestrăuariu, povestește: 


s-a răspândit în unitatea militară zvonul că „e ceva” cu 
articolul din Scânteia tineretului, că ar fi un articol codat și 
cum, după câteva zile, a apărut și o decodare pe care mai 
toată lumea din unitate și-o copia de pe o fițuică. Mircea 
Ferestrăuariu are și-acum decodarea, într-o cutie cu 
documente din casă. „Nu știu cum a intrat în școală 
decodarea, cine a adus-o, de unde, dar ea părea veridică. 
Iar la sfârșitul decodării scria că ea fusese făcută de un 
maior și de un căpitan, maiorul Ioan Ardelean și căpitanul 
Ioan Hendre. Numele nu-mi erau cunoscute, nu erau din 
unitatea noastră. Oricum, eu sunt absolut convins că 
articolul a fost un ordin codat către forţele de represiune 
care nu făceau parte din structurile militare. Cine se duce 


la mare în decembrie să facă plajă și baie? E de neconceput 
ca la vremea respectivă să apară un astfel de articol și 
nimeni să nu sesizeze că e ceva aberant”174. 


Asemănarea textului cu modul în care au acţionat teroriștii 
după 22 decembrie este evidentă. Focurile de armă s-au 
succedat în general în serii scurte, deseori de 10-15 minute și 
erau trase succesiv din locaţii diferite. Teroriștii acționau în 
grupuri mici, izolate și este probabil să nu fi avut ajutoare în 
caz că ar fi fost răniţi. Activitatea lor se intensifica după 
apusul soarelui și mai ales înaintea zorilor, între 5:30 și 7:30. 

Interpretările au inclus și referiri la „planul Soare”125, care 
era în același timp una dintre cele patru variante secrete de 
evacuare a lui Nicolae Ceaușescu în caz că ar fi pierdut 
puterea. Această ipoteză este susținută de faptul că pentru 
fuga lui de pe acoperișul CC-ului au fost chemate două 
elicoptere, iar direcţia luată a fost Târgoviște (unde se afla o 
mare unitate de Securitate). Cele patru direcţii pentru ieșirea 
lui din București pentru o astfel de eventualitate aveau 
următoare nume codificate: Luceafărul pentru ruta 1, Venus 
pentru ruta 2, Saturn pentru ruta 3 și Soarele pentru ruta 4, 
care era într-adevăr către Târgoviște126. De fapt, Ceaușescu 
însuși a declarat celor care l-au dus o parte din drum cu 
mașina că urmează să „organizeze rezistenţa la Târgoviște”127. 

Modul de codificare a acestui mesaj pare să fie bazat pe 
metoda „tabelelor de semnale” pe care Securitatea preconiza 
să o folosească pentru „acoperirea secretului comunicărilor 
scurte și operative” în cadrul „luptei de rezistență”. 
Transmiterea acestor comenzi urma să se facă „simultan, prin 


căutarea în tabelă a elementului clar necesar și transmiterea 
directă a prezentării codificate ce-i corespunde”128. 

Ciudăţenia mesajului este augmentată de faptul că o astfel 
de „glumă” fără sens și „interpretabilă” ar fi trecut 
neobservată atât de cenzură, cât și de întreaga ierarhie 
redacțională. Suspiciunile se înmulţesc dacă ţinem cont că 
textul — lipsit de altfel de orice haz - a fost scris de Sorin Preda 
(care apare ca semnatar al articolului sub inițialele S.P.), un 
ziarist cunoscut ca având umor de calitate. Ziaristul a avut de 
suferit de pe urma apariţiei inexplicabile a articolului. După 
ce pe 22 decembrie 1989 apăruseră în București copii xerox 
ale „sfaturilor”, Preda a fost chemat după 1990 la audieri în 
faţa Comisiei Parlamentare pentru Cercetarea Evenimentelor 
din decembrie 1989 și chestionat despre ceea ce se suspecta a 
fi un semnal de activare a acţiunilor teroriste. Răspunsurile 
autorului au ridicat încă mai multe întrebări: 


- că ar fi fost vorba despre un text umoristic, însoţit de o 
introducere care oferea o cheie a „slumei”; 

- nu știa de ce a dispărut introducerea din varianta publicată; 

— redactorii de la Scânteia tineretului, audiaţi de aceeași 
Comisie, au afirmat că ar fi fost vorba despre o greșeală la 
tipărire129. 


În sfârșit, mărturia generalului Ioan Dan, cel care a condus 
multe dintre anchetele de la începutul anilor '90 în dosarele 
Revoluţiei, este concludentă: 


În luna ianuarie 1990 eram la Timișoara, când un 
subaltern mi-a prezentat un articol intitulat „Câteva sfaturi 
pentru cei aflaţi în aceste zile la mare”, publicat în ziarul 
Scânteia tineretului din ziua de 18 decembrie 1989 [...]. Cu 


toate încercările de a fi convins de contrariu, am 
considerat și consider că acest articol a constituit ordinul 
de luptă transmis structurilor acoperite ale Securităţii. 
Spun „ordin”, deoarece cuvântul „sfaturi” este pus între 
ghilimele10. 


În aceeași lucrare, din păcate trecută neobservată de 
publicul larg, generalul Ioan Dan prezintă mărturii despre 
focuri trase „în reprize scurte, de 10-15 minute”, succesiv, din 
locuri diferite și în direcţii diferite, care îi confirmă 
presupunerea reprodusă mai sus: „Avem încă o declaraţie, din 
atâtea altele, care ne duce cu gândul la acel faimos articol din 
ziua de 18 decembrie 1989, publicat în Scânteia tineretului, 
prin care se dădeau sfaturi la cei aflaţi în acele zile de 
decembrie la mare și făceau plajă, să înceapă cu reprize 
scurte, de 10-15 minute, când pe-o parte, când pe alta”. 


Represiunea continuă la Timișoara 


La prima oră a dimineţii generalul Constantin Nuță dispune 
formarea a opt dispozitive de luptă, D1-D8, din cadre și 
militari din trupele de Securitate, Miliție și Grăniceri. Acestea 
vor fi trimise în puncte-cheie ale orașuluiIsl. 

Protestatarii ies totuși din nou în stradă în număr 
impresionant. Forţele de represiune continuă acţiunile în 
oraș, împrăștiind grupurile de protestatari. Spitalul Judeţean 
este înconjurat de militari și persoane în civil, care blochează 
accesul, această faptă constituind în sine o infracțiune contra 
păcii și omenirii (fiind vorba de tratamente neomenoase 
asupra răniților). 


La morgă se trece la identificarea și examinarea medico- 
legală a cadavrelor, însă după prânz, la ordinul Elenei 
Ceaușescu, transmis de Emil Bobu și Tudor Postelnicu, 
cadavrele sunt în final transportate la București și incinerate. 
Generalii Constantin Nuță și Emil Macri, alături de Gheorghe 
Diaconescu, procuror general adjunct, vor organiza întreaga 
operaţiune cunoscută sub numele de cod „Trandafirul”. În 
această operațiune, colonelul Nicolae Ghircoiaș, șeful 
Institutului de Criminalistică al Ministerului de Interne, va 
avea un rol important. Același colonel va fi implicat în mod 
similar în ștergerea urmelor acţiunilor teroriste din capitală 
de după 22 decembrie, inclusiv preluarea cadavrelor 
teroriștilor, a gloanţelor și a documentelor medicale. 

În timpul acestei zile se trage în mai multe rânduri asupra 
protestatarilor de pe treptele catedralei. Sunt uciși aici Marius 
Nemţoc și probabil Ioan Măriuţac. Pentru moartea lor au fost 
trimiși în judecată subofițerii de miliție Constantin Ţeighiu și 
Dumitru Asafti, care sunt însă în final achitati. 

La ordinul lui Iulian Vlad și sub coordonarea generalului 
Macri, ofițeri de Securitate conduși de Sălăjan Gheorghe 
anchetează răniții din Spitalul Judeţean și alte spitale, chiar și 
pe cei aflaţi în stare gravă. Se încearcă în continuare găsirea 
liderilor protestelor. În zona Spitalului Judeţean se trag focuri 
de armă și au loc confruntări prelungite între manifestanți și 
forțele de ordine. Probabil cu acest prilej a fost ucis Ianoș 
Paris de miliţianul Iosif Veverca, șeful dispozitivului de Miliție 
din zonă. Conform declaraţiilor unor martori, unii dintre 
răniți mor într-un mod suspect, deși doctorii nu au 
diagnosticat inițial răni grave. 


Civili înarmaţi trag în mulțime dintr-un microbuz alb în 
Calea Buziașului132. 


Cine sunt instigatorii? 


La București, Iulian Vlad trasează noi sarcini lucrătorilor de 
Securitate. 

Conștient de crimele comise pe străzi cu o zi înainte de 
ofiterii săi „de informaţii” și de ura crescândă a timișorenilor, 
el le cere acestora să se concentreze pe „activitatea informativ 
operativă”. Represiunea exercitată trebuie camuflată mai 
bine: „Strada nu e a noastră. Pentru stradă să acţioneze 
miliția] cu ajutorul trupelor de Securitate - cu armata”. 
„Activitatea noastră specifică a stagnat. Nu avem nici un fel de 
informaţii”133. Evident, el se referea aici la lipsa informaţiilor 
privind implicarea „dușmanului extern”. „Cu arestaţii trebuie 
făcut ceva -— triaţi, ascultati. În anchetă [trebuie întrebaţi]: 
Cine te-a îndemnat? Să selectăm cazurile noastre. Să se 
stabilească cine sunt organizatorii, cine sunt instigatorii. Nu 
putea ieși gloata atât de organizat [...] concomitent. [Cine le-a 
spus] ce să atace”134, 

Evident, „cazurile noastre” erau capii revoltei, pe care 
„gloata” i-ar fi urmat. Sunt suspectate și „organele locale” care 
„au manifestat multă pasivitate”155. 

Toate anchetele trebuiau conduse de Securitate. „Să nu lase 
să fie doar miliția. Să fie ofliţeri] de Sec[uritate]”135. Despre cei 
arestaţi, aceștia trebuiau să mai afle „ce planuri aveau, ce 
planuri au, legăturile cu străinii de tot felul, elemente care au 
fost afară”157. 


Pentru a-i izola mai bine pe cei arestaţi de manifestanți, 
Vlad preconiza mutarea primilor în alte orașe: Craiova, Pitești, 
Ploieștil38. Este posibil ca acest ordin să se bazeze pe 
informaţiile conform cărora demonstranţii se organizau 
pentru a elibera arestaţii. 

Semnificativ pentru evoluţia ulterioară a evenimentelor, 
respectiv pentru modul cum au acţionat grupele „luptei de 
rezistență” după 22 decembrie, șeful Securităţii cerea 
formarea unor „plutoane antiteroriste” și noi „plutoane de 
intervenţie” și cerea raportarea armelor care existau în dotare 
în fiecare judeţ, inclusiv USLA, în capitală: 


„— pistoale automate; 

— puști-mitralieră; 

- aruncătoare de grenadă; 
- echipament de luptă; 

- muniţie”159. 


Urmau să se alcătuiască „grupe” de luptă din „cadre de 
Securitate și miliție”140. 

Ca urmare a acestor directive, în această zi sunt înarmate 
încă 120 de cadre ale Ministerului de Interneltl. 

Este ucisă o fetiţă de doi ani, Cristina Lungu (a intersecția 
străzii Arieș cu Calea Girocului)112. 

În calitate de infirmieră la Spitalul Judeţean, martora 
Fediuc Stela descrie modul în care au acţionat cadrele MI în 
„civil” la spital. Declară că în seara zilei de 18 decembrie, la 
intrarea în spital, „[erau postați] 4-5 oameni în civil care 
permiteau accesul numai pe bază de legitimatie”. Ulterior, când 
au început să fie aduși revoluționari împușcați, „a apărut un 
civil care nu făcea parte din personalul nostru și care era 


îmbrăcat cu un halat alb”. Acesta le-a interzis angajaţilor 
spitalului să înregistreze morţii, ordonându-le „să îi ducă 
direct la morgă”. Tot acest martor descrie cum în prezenţa și 
la ordinul unor civili „obișnuiți să comande”, în noaptea de 
18/19 decembrie au dispărut cadavrele din morga spitalului, 
„conducerea sanitară” a transmis personalului că nu au voie 
să spună nimic din ceea ce vedeau și că spitalul era „împânzit 
de civili din afara instituţiei14. 

Martorul plutonier de miliție Bold Ionel oferă o mărturie 
din interior: „În dimineaţa de 18 decembrie 1989, cu ocazia 
constituirii celor opt dispozitive formate din cadre de miliție și 
trupe de Securitate sau de grăniceri, generalul Nuță Constantin 
le-a ordonat să «execute foc asupra cetăţenilor care se adună 
în grupuri și scandează lozinci» ceea ce duce la concluzia că 
[...] se urmărea, în primul rând, lichidarea demonstrațiilor” 1*£. 

Martorul Mihoc Dănilă descrie focurile de armă trase de 
milițieni și trupele de grăniceri și Securitate, precum și 
folosirea grenadelor cu gaze toxice: „Mulţi au ieșit și ne-am 
îndreptat cu toţii spre Catedrală. Acolo să fi fost ora 16-17 
[când] a început să se tragă dinspre Cinema Capitol și de [la] 
milițienii care erau postați în dreptul bufetului Expres. S-a 
aruncat și o grenadă cu gaze toxice din tanc. Trupele de 
grăniceri și securitate împingeau demonstranţii spre Parcul 
Central [am văzut] atunci oameni răniţi și chiar morţi”1%. 

Este important de menţionat că, alături de un arsenal de 
luptă redutabil și modern, aceste grenade cu gaze toxice se 
aflau în dotarea Securităţii, conform proceselor-verbale de 
predare-primire a armamentului unităților DSS către Armată 
din perioada 26 decembrie - 4 ianuarie14$. 

Fragment din lista de armament a Unității speciale „F” (filaj) a 
Securității, predat în ianuarie 1990. ACNSAS, F NEOP, 2328, f. 8 


Problema lipsei puterilor străine 


Este indubitabil că Securitatea a ştiut, pe toată durata 
represiunii de la Timişoara, că nu străinii i-au incitat sau 
„manipulat” pe protestatari. Dimensiunea manifestaţiilor era 
în sine un argument care nu mai lăsa loc de suspiciuni. 
Informaţiile privind lipsa „agenturilor” au fost de fapt 
transmise pe cale ierarhică de cei care se aflau la fața 


locului1+7. Astfel, generalul Emil Macri (șeful Direcţiei a II-a a 
Securităţii - Contrainformaţii Economice) a spus-o clar: 
„Rezumând sintetic informaţiile obținute, ele nu au pus în 
evidenţă nici lideri, și nici amestecul vreunei puteri străine în 
producerea evenimentelor de la Timișoara. Raportarea 
acestor date la eșalonul superior, respectiv generalului I. Vlad 
a produs iritare și chiar supărare”145. 

În același sens descrie și Nicolae Mavru, fost șef al secţiei 
Filaj și investigaţie de la Securitatea Timiș, situaţia găsirii 
străinilor instigatori. În cadrul urmăririi penale, el declara: „la 
ordinul col. Sima Traian, au primit și ei misiuni de a observa 
și sesiza aspecte din masa manifestanţilor, din diferite zone 
ale orașului în sensul de a raporta dacă sunt străini (ceea ce nu 
prea au fost) care incită la dezordine, acte de violenţă sau 
altfel de acte...»1%9, 

Același Nicolae Mavru, în calitate de martor la proces: 
„Deși ne-am străduit, nu am putut raporta col. Sima 
implicarea completă a vreunui cetăţean străin în evoluţia 
demonstrațiilor, cât și fenomenelor care au avut loc la 
Timișoara, dar, cu toate acestea, am observat câţiva străini 
care s-au învârtit în jurul locuinţei pastorului T6k6s”150. 

„Sarcina primordială pe care am primit-o de la col. Sima a 
fost [să aflu] dacă în evenimentele declanșate la Timișoara 
erau implicate elemente străine din afara ţării. Cu toate 
eforturile făcute nu a rezultat [acest] lucru pe linia mea de 
muncă.” 

Inculpatul Filip Teodorescu, adjunctul șefului Direcţiei a 
III-a (Contraspionaj) a Securităţii confirma la acea dată lipsa 
„instigatorilor sau conducătorilor” străini: 


Seara [luni, 18 decembrie 1989], după 23:00, responsabili 
numiți de generalul-maior Macri Emil pe diferitele linii de 
muncă au început să vină să-i raporteze informaţiile 
obținute. Au fost destul de neconcludente și cu mare 
dificultate am redat o informare pe care generalul-maior 
Macri Emil a acceptat-o și am expediat-o prin telex în jurul 
orei 01:00 [marţi, 19 decembrie 1989]. În esenţă se referea 
la: 

- nu sunt date că ar exista instigatori sau conducători 
anume veniţi din străinătate; [...] 

- nu sunt identificaţi conducători și nu rezultă să fie o 
acţiune organizată, ci una spontană, declanșată pe fondul 
nemulțumirilor generale ale populațieit*t, 


Ulterior, acest ofițer a fost achitat, a fost cooptat în SRI și a 
devenit unul dintre principalii dezinformatori ai fostei 
Securităţi cu privire la evenimentele de la RevoluţieI5Z. 

Din declaraţia lui Liviu Dinulescu, căpitan la Serviciul 
Paşapoarte al județului Timiș, în decembrie 1989 locotenent- 
major ofițer operativ de contraspionaj în Securitatea Timiș, 
dată în 26 iunie 1991, în calitate de martor la procesul 
revoluției din Timișoara: 


În dimlineaţa] de 19 dec. *89 șeful de serviciu a ţinut o 
ședință unde ne-a comunicat în esenţă că atât șefii de la 
organul local, cât și cei de la București sunt nemulţumiţi de 
noi că nu suntem în stare să le aducem informaţii din care 
să rezulte că cetăţeni străini ar fi implicaţi în declanșarea și 
continuarea evenimentelor de la Timișoara. [...] Precizez că 
anterior declanșării evenimentelor de la Timișoara din 


datele ce le deţinea serviciul nostru nu rezultă vreun 
amestec din exterior în zona judeţului Timiș155. 


Și totuși, așa cum se va vedea în continuare, Iulian Vlad, 
chiar așa „iritat” fiind, a continuat să-i alimenteze dictatorului 
fabulaţia „cercurilor imperialiste, reacționare” care vor să 
„destabilizeze” ţară și să „lichideze independenţa și integritatea 
teritorială a statului”. 


Angoasa Securităţii: timişoreni care vor să vină la 
București 


În cursul zilei de luni, Ștefan Alexie își notează în agendă o 
informaţie obținută de Securitate de la „o sursă”: „grlup] de 
tineri — în accel[eratul] care vine [la] 6:30 de la Timișoara vor 
să ajungă la CC”14, Pentru a preîntâmpina această 
contaminare revoluţionară, acești tineri urmau să fie căutați 
în „căminele studențești, cămine muncitorești, cămine de 
nefamiliști” etc. Prin ordin de la „Iov. Vlad” trebuiau luate 
măsuri pentru a se afla mai multe date despre „formele de 
reacție în capitală”, dar fără „măsuri exagerate care să 
incite”155, 

Evident, mânia și persistența „gloatei” de la Timișoara 
atârnau greu în deciziile șefului Securităţii în acel moment. 
Acesta dă impresia unui acrobat pe sârmă: „Dir a I-a (sic!) [...] 
să vadă și ei cu grijă. [măsuri] Nu exagerate, nu incitatoare” 
(subliniat în original). „În Piaţa Palatului să nu oprim 
circulaţia, dar să întărim dispozitivele. Să intrăm puţin în 
adâncimea pieţii.»156 


Trebuiau încadrate  informativ-operativ mai bine 
„căminele studențești, centrele aglomerate? pentru 
„stăpânirea stării de lucruri în obliectivele] eclonomice], 
studenți, elevi, mari colectivități”, „grupuri de persoane de la 
Timișoara și către Timișoara” și mai ales „grupuri către 
București”. Trebuia îmbunătăţit „controlul asupra străinilor 
(turiștii care mai sunt)” și acordată „atenţie la culte”, la 
„studenţi ce vin acasă în vacanţă” și „elevi”, la întreaga blază 
de] l[ucru]”, „mediile intelectuale, scriitorii”. Se urmăreau 
„reacţii [...], să nu apară sprijinitori, solidaritate” cu Timișoara 
în alte orașe, în special în București. În acest scop trebuia 
„mobilizată întreaga reţea” informativă (informatorii)15. 

Practic, trebuia monitorizat întregul popor român, ca și 
vizitatorii care mai erau încă în ţară (graniţele fiind practic 
închise). Adică ceea ce a făcut Securitatea dintotdeauna, 
numai că de data asta mai intens și, în același timp, mai „cu 
grijă”. 


„Ce se tot împușcă - cu socoteală” 


În seara zilei de luni, 18 decembrie, la ora 20:45, Iulian Vlad le 
dă subalternilor o nouă serie de ordine. 

În îngrijorarea lor, capii Securităţii iau în calcul faptul că, 
revoluționarii odată intraţi în centrala telefonică, „se pot tăia 
cablurile la Timișoara”. În acest sens, se discută posibilităţile 
Serviciului „R” (radio), însă instalarea „legăturii radio la 
Inspectorat” ar fi posibilă „peste 3 zile” și ar fi „nesecretă”158. 


Fragment din agenda de lucru a generalului Ștefan Alexie. 
ACNSAS, fond Documentar, 013906, vol. 7, f. 41v 


Însă ordinele care urmează sunt încă și mai semnificative 
pentru creșterea panicii securiștilor în acel moment. Șeful le 
cere: „să se continue acţliunile] de intervenţie cu bastoane, cu 
scuturi, ce se tot împușcă — cu socoteală”; „să nu se mai facă uz 
de armă decât dacă e nevoie — bastoane de cauciuc”159. 

Semnificaţia acestui ordin este evidentă: șeful DSS însuși a 
concluzionat că, până în acel moment, Securitatea a tras fără 
„socoteală” și fără să fie nevoie! 

Înţelegând poate că doar cu forța Timișoara nu se va 
cuminţi, principala instituţie represivă a dictaturii cerea în 
acel moment ajutor Partidului Comunist Român: „Organele de 
partid [...] să ia poziţie - nu se poate așa”150. Pe de altă parte, 
anchetele trebuiau să devină și mai violente: „în forță, nu 


pacifiști”1$1; „să nu se stea de vorbă cu ceasurile... să se vadă 
cine i-a organizat [...] de unde au ordine”182. 

Se cer rapoarte cu privire la existenţa suspecţilor de 
serviciu ai Securităţii printre manifestanţii arestaţi, dar și 
creșterea vigilenței în supravegherea acestora în întreaga 
țară: 


Legionari, naționaliști iredentiști, naționaliști  fasciști 
[marota lui Nicolae Ceaușescu], naționaliști sârbi, sârbo- 
croați, țiganii! (sic!), membrii ai fostelor partide burgheze, 
alte formaţiuni politice, cei care au fost condamnaţi pentru 
infracțiuni contra securităţii statului, descendenţi [ai 
acestora], elemente fără antecedente penale luate în 
evidenţă, repatriaţii, membrii culte-secte, cei care au fost la 
studii [în străinătate], elementele cunoscute cu manifestări 
dizident-protestatare, persoanele suspecte de acte terorist- 
diversioniste, 


totul pe judeţe, capitală și global, pe vârstă, studii, profesii, 
naţionalitate183. 
Cei anchetați trebuiau separați și ei: 
„— O listă cu cei care refuză [să colaboreze]; 
— o listă cu cei oscilanțţi; 
— o listă cu cei care au fost în vizite [în străinătate] etc."16£. 


Anchetatorii trebuiau să raporteze telefonic, la centru, 
datele obținute „de două ori pe zi”165. 

Pe de altă parte, de „mâine” urmau să înceapă „discutarea 
publică în întreprinderi” (care nu a mai avut loc din cauza 


exasperării muncitorilor timișoreni), iar „cazurile cele mai 
grele — agenți ai spionajului infiltrati, să fie bine pregătite”. 

Apologeţii din ultimii ani ai Securităţii, procurorii care 
instrumentează dosarele Revoluţiei, toţi cei care mai au vreun 
dubiu în legătură cu „cine a tras în noi” și cine a condus 
contrarevoluţia din decembrie nu au decât să recitească 
aceste fraze ale lui Iulian Vlad consemnate de subalternul său, 
generalul Ștefan Alexie: „Ce se tot împușcă — cu socoteală”; „să 
nu se mai facă uz de armă decât dacă e nevoie — bastoane de 
cauciuc”; „anchetele în forță, nu pacifiști”. 

Tabloul care se conturează cu o terifiantă claritate la 
sfârșitul acestei zile (dar nu surprinzător) este al unei instituţii 
aflate într-un conflict existenţial cu poporul din care face 
parte. Pentru a-și păstra puterea (sinonimă în acel moment cu 
dictatura Ceaușescu), lucrătorii instituţiei sunt loiali până la 
„sacrificiul suprem” al „misiunii” lor. 

În momentul de cumpănă, când Timișoara le ameninţă 
supremaţia și, poate, impunitatea, ei sunt dispuși nu numai să 
îngenuncheze în continuare prin teroare populaţia „pasibilă” 
de acțiuni protestatare (respectiv muncitorii din obiectivele 
economice, mediile intelectuale, scriitorii, studenții, elevii 
etc.), dar și să-i împuște „dacă e nevoie”. Ce-i drept, „mai cu 
socoteală”, ca să nu încingă și mai rău spiritele. 


Marţi, 19 decembrie 


Represiunea organelor Ministerului de Interne și a Armatei în 
Timișoara continua. În anchetele de la Penitenciar și din 


sediul Inspectoratului MI, ofițerii de Securitate încearcă cu 
asiduitate identificarea „liderilor” demonstranțţilor. 
Manifestanţii se întorc totuși pe străzi; se deschide focul 
asupra lor, producându-se noi victime. Dispozitivele „D1-D8” 
rămân pe poziţii, iar patrulele mobile „Z1-Z5” își continuă 
activitatea166. 

În această zi tragică sunt arse în București cadavrele 
timișorenilor uciși în zilele anterioare. Fostul maior din 
Direcţia Cercetări Penale a Miliției Sorescu Dumitru, care a 
participat la operaţiunea de incinerare la Crematoriul Cenușa, 
declara că adjunctul șefului IGM, colonelul Moraru Petre, le-a 
comunicat „la toţi cei care au fost la km. 36” (de unde a fost 
preluată autofrigorifica cu cadavrele) că „operaţiunea este 
strict secretă?” și să fie atenţi întrucât sunt „strict 
supravegheați”, înțelegând că erau supravegheați de „organul 
de securitate”. Colonelul Moraru i-ar fi ameninţat că, dacă nu 
îndeplineau misiunea „în mod corespunzător”, „unde le stau 
picioarele le va sta și capul”. 

Și din această operaţiune reiese rolul de comandă al 
Securităţii, chiar dacă a fost executată de ofiţeri de Militie. Ca 
în toată istoria regimului comunist, Miliția a fost în slujba 
Securităţii și la Crematoriu, executând, cum a făcut-o deseori 
în regimul represiunii „deghizate” a lui Nicolae Ceaușescu, 
„treaba mai murdară”. 


Solidarizarea masivă a muncitorilor 


Însă ce caracterizează îndeosebi această zi este solidarizarea 
din ce în ce mai mare cu demonstranţii a muncitorilor și 
lucrătorilor din întreprinderile și instituţiile timișorene. Se 


propagă un apel al protestatarilor la grevă generală. Din 
ordinele Elenei Ceaușescu, oficiali de partid sunt trimiși în 
diferite fabrici din oraș să „clarifice” muncitorilor ce nu se 
întâmplase în oraș în zilele precedentel&?. 

Fostul secretar de partid al judeţului Timiș Radu Bălan a 
mărturisit ulterior nu numai că aceste întâlniri nu au efectul 
dorit, dar „le-au permis în esenţă [muncitorilor] să se 
organizeze”1585. Comentariile unei angajate de la fabrica 
Electrobanat (ELBA) ilustrează dinamica acestui proces. În 
mod ironic, observă ea, înainte de sosirea oficialului de partid 
la fabrica ei, mulţi muncitori nu-și dăduseră seama de 
întreaga semnificație a violenței din noaptea precedentă. 
Discursul, care a reprodus întocmai naraţiunea dictatorului, a 
fost atât de absurd încât a provocat o reacție în întregime opusă 
celei urmărite de regim16. 

Conform „liniei oficiale”, activistul a susținut că motivul 
decretării „stării de urgență” (în urma căreia toate adunările a 
mai mult de trei persoane au fost interzise) s-ar fi datorat 
unor „fasciști” „huligani” și „beţivi” care au făcut „provocări” 
și „devastări”. Întorcându-se la locurile de muncă, muncitorii 
au rămas cu o întrebare persistentă: „De unde au apărut atât 
de mulţi «fasciști», «huligani» și «beţivi» de toate vârstele în 
Timișoara atât de brusc?” +, 

Mărturia lui Mihoc Dănilă privitoare la evenimentele 
acestei zile este relevantă atât pentru conexiunea 
demonstrantților cu muncitorii, cât și pentru brutalitatea 
continuă a represiunii: „în 19 dec., cu alti demonstranti am 
fost la Elba, tot pentru a-i scoate pe muncitori. La orele 11-12 în 
zonă a fost împușcată o femeie. Demonstranţii s-au împrăștiat, 


eu fugind cu alții înspre biserica dinspre gară. Ne-am întors 
însă pentru că se trăgea de niște civili aflați acolo”. 

Curând încep să se formeze comitete de grevă ad-hoc. 
Muncitorii de la Electrotimiș încep mișcări de protest, 
încetând lucrul. În acest context se decide reducerea 
efectivelor militare din oraș și înlocuirea lor cu patrule. 

La Electrobanat s-a deplasat Radu Bălan, trimis de Ion 
Coman. Acesta este însoțit de primarul orașului, Mot. Prezența 
camionului militar și a soldaţilor în întreprindere declanșează 
furia muncitorilor. Și la Uzinele Mecanice Timișoara (UMT) 
izbucnesc proteste. Oficialii PCR Cornel Pacoste și Ilie Matei 
sunt trimiși pentru a liniști spiritele. 

La fabrica ELBA ajunge un camion cu soldați înarmaţi 
pentru a ridica armamentul gărzilor patriotice din 
întreprindere. Angajaţii nu permit această operaţiune, 
presupunând că armele ar putea fi folosite contra 
manifestanţilor. Curând se deschide focul, în urma căruia sunt 
câţiva răniți. Radu Bălan e practic sechestrat de muncitorii de 
la ELBA. Ștefan Gușă e trimis de Ion Coman să-l scoată pe 
prim-secretarul județului din fabrică. 

Panicată de prelungirea „tulburărilor” și de faptul că a 
doua zi urma să se întoarcă soţul din Iran, Elena Ceaușescu îi 
trimite la Timișoara pe Emil Bobu și pe Constantin Dăscălescu 
pentru a rezolva situaţia. 

În acest timp, protestele muncitorești continuau la 
Electrotimiș, unde un mare număr de muncitori ies din 
întreprindere. Pe Calea Buziașului sunt blocate mașini și se 
formează cordoane de tramvaie. Apare în zonă un grup 
înarmat care trage o rafală în aer, însă mulțimea de muncitori 


huiduie și scandează lozinci. Abia spre seară militarii reușesc 
deblocarea Căii Buziașului. 
Sesizând starea incandescentă a muncitorilor, șefii 
Securităţii decid retragerea ofițerilor DSS din întreprinderi. 
Așteptările regimului ca armata să „rezolve” problema 
revoltei cresc. 


Rolul Armatei și episodul ELBA. Punctul de inflexiune al 
Revoluţiei? 


După cum am arătat, Ceaușescu a scos inițial Armata deoarece 
era organizația mai „populară” (având în vedere că soldații 
erau recrutați din întreaga populaţie) și se bucura de o stimă 
mai mare decât celelalte instituţii de forță ale regimului!/2. 
Însă demonstranţii au încercat să apeleze la simpatia 
soldaților, scandând „Armata e cu noi”, „Noi suntem oamenii 
pe care îi apăraţi?” și „Aveţi și soții și copii”175. Deși unităţile 
Armatei par să fi deschis focul alături de forțele Ministerului 
de Interne încă din seara zilei de duminică 17 decembrie, 
determinarea timișorenilor de a ieși în stradă în fiecare dintre 
zilele următoare a slăbit hotărârea soldaţilor. „Aparent, 
unități de armată au început să se abțină de la intervenţia 
directă în activităţile manifestanţilor începând din seara zilei 
de marți 19 decembrie”1/4. Evenimentul care e posibil să fi 
declanșat această schimbare a fost confruntarea de la ELBA pe 
care am menționat-o. 

Fabrica, cu forță de muncă majoritar feminină, a intrat în 
grevă. Două sute de soldaţi fuseseră trimiși la uzină pentru a 
„convinge” femeile să se întoarcă la muncă. Efectul a fost opus 


celui scontat: femeile au început să scandeze „Nu vom lucra 
sub arme!” și au sfârșit cu „Jos cu Ceaușescu!”. 

Oficialii orașului și generalul Gușă, care au venit la faţa 
locului, au fost temporar imobilizaţi de femei. Secretarul de 
partid din Timișoara a scris în fugă cererile femeilor în caietul 
său: „Vrem căldură”, „Vrem ciocolată pentru copiii noștri”, 
„Șosete, lenjerie de corp, cacao și bumbac”, până când 
o diversiune din afara uzinei le-a permis să iasă, în confuzia 
rezultatăI?5. 


Recruţii, în special, au văzut că nu s-au confruntat cu 
teroriștii și agenţii străini, așa cum fuseseră dezinformațţi 
de propaganda regimului, prin Cl-știi (ofițerii de 
contrainformaţii ai Securităţii) din unităţile militare. În 
schimb, au fost întâmpinați de o forță de muncă formată 
din femei hotărâte, care exprimau aceleași doleanțe pe 
care le împărtășeau și familiile lor. Este semnificativ faptul 
că după incident forţele regimului au evacuat zona din 
jurul uzinei ELBA, iar angajaţii au ieșit pe străzi. În acea 
după-amiază și seară, focurile de armă din oraș s-au rărit și 
mai târziu a încetat completI“$. 


La București, pregătiri „urgente” ale Securităţii pentru o 
eventuală extindere a Revoluţiei timișorene 


În dimineaţa zilei de 18 decembrie, Iulian Vlad are o nouă 
întrevedere la Elena Ceaușescu (urmat de generalul Vasile 
Milea și de Tudor Postelnicu). Ordinele pe care le-a dat 
direcțiilor Securităţii în urma acestei întrevederi pot fi deduse 
din agenda de lucru a șefului de cadre și învățământ al 


Direcţiei a V-a1'8. Din aceste note se desprinde din ce în ce mai 
clar că Securitatea simţea pericolul ca Revoluţia de la 
Timișoara să se extindă la București și în restul ţării. 

Astfel, „St[atul]-Major [al Direcţiei primește] ordin” pentru 
„distribuire urgență 50 buc. puști mitraliere cu 4 
încărcătoarea a 30 de cartușe 200 încărcătoare”17. Se cere ca 
înarmarea să se facă cu „operativitate”. 

În mijlocul acestor pregătiri „urgente” de luptă sau mai cu 
seamă din cauza misiunii critice care se întrevedea, respectiv 
de apărare a Comandatului Suprem în caz că poziţia i-ar fi 
amenințată, nu era pierdută din vedere munca ideologică. 

Astfel, „mr. Buciu [urma să prezinte] înregistrare expuneri 
învlățământ] Politic”, iar la „ora 13:30 adunare generală de 
partid”180 (1). Generalul Marcu cerea „să se aducă la 
cunoștlința] efectivelor din subordine” narațiunea 
secretarului general, și anume că, sub pretextul evacuării 
„legale” a pastorului Tőkés (solicitată nu de Securitate, ci de 
„deplartamentul] cultelor”), acesta a refuzat să părăsească 
locuinţa, fiind „sprijinit de cercuri protestante - vechii 
dușmani - ungurii rușii”181 (s.n.). Mai clar: „Rușii doresc 
înlătlurarea] Președintelui”182. 

Bineînţeles că și varianta deghizată a represiunii este 
„prelucrată? cu „efectivele”. Astfel, despre protestatari se 
explică: „Au incendiat magazine farmacii CCI”. Și, deși 
Securitatea însăși nu descoperise nici un instigator străin, 
acest lucru este insinuat în continuare, conform duplicităţii 
cunoscute, pentru a justifica fabulaţia dictatorului: „În 
ac[eeași] zi au venit prin Arad mii și mii de unguri”183. 

Este greu de crezut că „efectivele” nu înțelegeau natura 
protestelor timișorenilor atunci când în același timp li se 


spunea că demonstranţii „[au] devastat CP [Consiliul Popular], 
libr[ării], [au] scos cărti și au ars”18£. Fiind, evident, vorba de 
arderea cărţilor lui Nicolae Ceaușescu. 

În aceste momente de panică are loc o îndoctrinare 
paroxistică, care evidenţiază frica lui Ceaușescu și a șefilor 
Securităţii că ar putea pierde puterea și că acest fapt depinde 
de loialitatea Armatei. În acest sens, cadrele sunt aparent 
pregătite pentru două tipuri de „luptă”: 


- una la „vedere”, dusă împreună cu Armata și în care Armata 
este în continuare scoasă în față pentru a „anihila” 
eventuala demonstraţie din capitală; 

- una clandestină, „pe teritoriul vremelnic ocupat de inamic”, 
în cazul în care Armata fraternizează cu demonstranţii; în 
acest scop se pregătește trierea dosarelor (pentru a fi 
„distruse” sau „transportate” în alte locuri secrete), iar 
armamentul din dotare capătă o cu totul altă destinaţie. 


Șefii le cer cadrelor de Securitate „să execute întocmai 
ordinele cf. cerinţelor actuale” și mai ales să menţină „o stare 
moral politică de excepţie”. Reflectând panica regimului, 
lucrătorii sunt chemaţi „prin exemplul personal” să-și 
dovedească „calitățile activului, inclusiv de sacrificiu 
suprem”185. 

Li se cere să facă „dovada în aplaratul] DSS [a loialității 
lor]” și în acest context apare evidenta preocupare pentru 
starea de spirit a „oflițerilor] M.Ap.N”185 și măsura în care 
aceștia vor da dovadă de aceeași loialitate. Psihologia care se 
conturează din aceste note este a unei instituţii asediate, o 
fortăreață eroică și patriotică în slujba Comandantului 
Suprem, care nu poate miza pe alte forţe, inclusiv Armata: 


„Noi să fim primii care să aplăram] cuceririle] 
revol[uţionare]”1%7. 

Trebuie remarcat aici că sintagma „cuceririle 
revoluționare” era folosită în mod curent în documentele 
propagandistice ale Securităţii ca un substitut pentru 


Agenda de lucru a unui cadru din Direcţia a V-a a Securităţii — 
Pază și gardă, 19 decembrie — „Să dovedim calit[atea] [de] 
activ[iști] — inclusiv de sacrificiu suprem”. ACNSAS, dosar A 
0000001, vol. 9, f. 64 


„Comandantul Suprem”. De altfel, așa cum vom arăta într-un 
capitol ulterior, misiunea „de cea mai mare importanţă a 
întregului efectiv” al Securităţii era, explicit, „asigurarea 
securității Comandantului suprem”188. 

Măsurile de alarmă în Direcţia a V-a se succedă rapid: „Se 
interzic ședințele. Munca indiv[iduală] pe prim plan [...]. Cine 
nu-și îndepllinește] îndatolririle] să fie destituit. Nenorociţii 
nu renunţă ușor”189. Se remarcă aici ecoul amenințărilor lui 
Ceaușescu însuși cu destituirea celor care nu i-ar fi urmat 
ordinele întocmai. Se pregătește „reprimarea” eventualei 
revolte la București, dar „să nu se facă gălăgie”1%. Fapt care 
relevă încă o dată strategia de disimulare a poliţiei politice 
ceaușiste. 

A doua zi, dictatorul urma să se întoarcă din Iran. 
Caracterul absurd al spectacolului cu măști oferit de diada 
Ceaușescu-Securitate în acele momente de panică generală și 
asfintit al regimului îl oferă pe deplin notele finale din agenda 
zilei de 19 decembrie. Șeful de cadre din Direcţia a V-a 
notează: „Sosire 14:45 moment artistic literar versuri pe fond 
muzical să  imprimăm”!9l; „Citire art. Scânteia”; 
„Suplimentarea hrănirii efect[ivelor]. Folosirea armamentului 
cum se procedează”1%; „Comanda văzut zilnic şnițele cârnaţi 
ciorbe asort[ate]”1%. 


Agenda de lucru a unui cadru din Direcţia a V-a a Securităţii — 
Pază și gardă, 19 decembrie — „Folosirea armamentului. Cum 
se procedează”. ACNSAS, dosar A 0000001, vol. 9, f. 67 


Agenda de lucru a unui cadru din Direcţia a V-a a Securităţii — 
Pază și gardă, 20 decembrie — „Moment artistic literar”, 
„Șniţele, cârnaţi, ciorbe asort[ate]”. ACNSAS, dosar A 0000001, 
vol. 9, f. 66 


Miercuri, 20 decembrie 


Victoria Revoluţiei la Timișoara 


În aceeași dimineaţă s-a declanșat greva generală la 
Timișoara. Numai fabricile de pâine mai erau în funcțiune. 
Muncitorii au pornit în coloane către centrul orașului, într-o 
demonstraţie de solidaritate cu cei care își pierduseră rude și 
prieteni în represiune și care acum cereau să li se înapoieze 
morții. Muncitorii aveau pancarte și scandau aceleași lozinci 
care încapsulau revendicările inițiale ale revoluţionarilor. 
Unităţile Armatei le-au permis să treacă nestingheriţiI“. 
Acesta a fost primul indiciu clar de susținere a 
demonstranţilor de către militari. Soldaţii au refuzat să 
execute ordinele, iar unii chiar s-au alăturat demonstraţiei1*5. 
Sloganul „Armata este cu noi” a răsunat pe tot parcursul 
demonstraţiei. Curând după aceea, Armata a început să se 
retragă în cazărmi. Odată ce soldaţii au dispărut de pe străzi, 
știrile din acele zile sugerează că Securitatea și Miliția rămase 
în dispozitive fie au urmat exemplul soldaţilor, fie au fost 
copleșite de mulțimeI%. Până seara, circa 100.000 de oameni — 


aproape o treime din populaţia Timișoarei - au ajuns 
triumfători în centrul orașului”. 

Unii analiști au interpretat acţiunea Armatei ca o dovadă 
că lanțul de comandă s-a dezintegrat și ofițeri de nivel mediu 
au luat decizii independente. Retragerea a fost considerată un 
semn clar de sprijin pentru cauza demonstranțţilor. 

Însă maiorul Viorel Oancea, care pe 22 decembrie (înainte 
de fuga lui Ceaușescu cu elicopterul) avea să devină primul 
ofițer de Armată care a aderat, alături de cadre militare din 
unitatea sa, la cauza Revoluţiei, neagă ideea unei retrageri 
spontane: „Evident, a fost un ordin, armata nu a fost în 
măsură să ia decizii independente... Probabil generalul Gușe 
sau Ion Coman [a luat această decizie]”1%. Este o mărturie 
importantă a unui om care în acele zile a luat atât pulsul 
străzii (familia sa era printre demonstranți), cât și al 
militarilor. Vom reveni la declaraţiile maiorului Viorel Oancea 
(ajuns ulterior general și primar al Timișoarei). Merită însă să 
menționăm că Oancea a fost arestat imediat după ce le-a 
vorbit revoluționarilor din balconul Operei, din ordinul 
aceluiași Ștefan Gușă. Acest fapt ridică atunci întrebarea: de 
ce a dat Gușă ordinul de retragere trupelor de pe străzi, dacă 
în același timp a rămas un ferm susținător al dictatorului 
până în ultima clipă (Oancea a fost arestat pentru scurt timp, 
pe 22 decembrie, puţin înainte de ora 12:00). 

Răspunsul cel mai plauzibil și, în ultimă instanţă, evident 
ni se pare cel oferit de autorul american Richard Hall, care 
explica astfel hotărârea șefilor Armatei de a retrage soldații în 
cazărmi pe 20 decembrie: „[Generalii de la vârf] au fost fără 
îndoială preocupaţi de capacitatea lor de a-și menţine 
coerenţa instituţională în aceste condiţii. Singura modalitate 


de a preveni o pierdere totală a controlului asupra trupelor a 
fost să retragă soldaţii de pe străzi”1%. Indiferent de motivul 
pentru care s-a petrecut, timișorenii au interpretat retragerea 
trupelor în cazărmi ca semn de sprijin pentru cauza lor200. 

Cu alte cuvinte, motivul pentru care Gușă și poate ceilalți 
generali din vârful MApN în acel moment (Milea, Stănculescu) 
au retras soldaţii în cazărmi nu a fost din simpatie pentru 
cauza Revoluţiei, respectiv din dorința de a-l înlătura pe 
dictator. De altfel, până în acel moment, ei îl slujiseră cu 
abnegaţie. A fost un act de conservare a propriilor poziţii. 
Constatând refuzul soldaţilor de a împiedica demonstraţia, le- 
a fost pur și simplu frică de posibilitatea ca soldaţii să 
fraternizeze masiv cu populaţia civilă și să părăsească 
unităţile. Sau, mai periculos, să se întoarcă împotriva 
ofițerilor superiori care le dăduseră până atunci ordinele 
criminale. Este de înțeles că pentru un comandant militar 
fraternizarea propriilor trupe cu dușmanul este o situaţie mai 
delicată chiar decât înfrângerea. 


Pierzând Armata, Ministerul de Interne renunţă la 
folosirea armelor 


Odată pierdută acoperirea oferită de dispozitivele militare și 
confruntati pe străzi cu cvasitotalitatea populaţiei Timișoarei, 
capii represiunii din Ministerul de Interne dau ordin ca 
dispozitivele D1-D8 să nu mai tragă. La orele 11:40, 11:50 și 
13:30, Ordinul MI nr. 99 stipulează: „Să nu folosească 
armamentul din dotare, să nu se lase dezarmaţi, să intre în 
dialog cu demonstranțţii. [...] Vă repliați pe aliniamentele 
stabilite anterior [...]. Să se alăture dispozitivelor armatei 201. 


Acest ordin consfințește practic victoria Revoluţiei la 
Timișoara, primul oraș al României liber de comunism. 


Îngrijorarea Securităţii crește 


În urma capitulării Armatei la Timișoara, Iulian Vlad intră în 
ceea ce am putea numi mod de avarie. În discursurile faţă de 
subordonați debitează, ca într-un dicteu automat, fantastica 
narațiune a lui Nicolae Ceaușescu, destinată să explice 
timișorenilor de ce s-au răsculat. Respectiv că au fost 
manipulati de niște agenturi nebuloase, de conspirația SUA și 
URSS, de acţiuni hotărâte la Malta, conform scenariului 
Panama etc. 

Uimitor e faptul că mulți amatori de conspirații din mass- 
media au preluat această naraţiune, pe care Securitatea a 
continuat s-o debiteze timp de 30 de ani. Ea poate fi regăsită și 
astăzi pe unele canale mass-media, în special cele controlate 
de foști securiști sau informatori. 

Revenind la 20 decembrie 1989, Iulian Vlad și Ceaușescu, 
conștienți de gravitatea situaţiei, adoptă o neîndemânatică 
moderație în speranţa evitării ca „tulburările” „să se 
transforme în altceva”. Astfel, noile ordine includ concesii 
care erau de neimaginat cu o zi înainte: 


De astă seară toţi arestaţii merg în întreprinderi. 

Cei din întreprinderi au răsplunderea]. 

Pentru cei vinovaţi să se aplice legea. 

Cei care au atacat armata [...] vor suporta rigorile legii și să 
fie judecati în fata muncitorilor (!). 


Să se organizeze întâlniri cu muncitorii și să li se explice că 
este un complot care vizează independenţa și 
suveranitatea statului prin acţiuni care au fost organizate 
din vreme202. 


Partea cea mai orwelliană a acestui discurs se află în 
subtext: faptul că auditoriul - cadrele de Securitate - știe 
foarte bine că Timișoara e în mâna revoluţionarilor, respectiv 
a muncitorilor care trebuiau „lămuriţi”. Dar, evident, conform 
tabuului totalitar, acest lucru nu putea fi pronunţat. Nici față 
de Ceaușescu, nici față de subordonați și nici în public. De aici 
limbajul duplicitar până la absurd, care trădează în același 
timp frica de potenţiala furie a poporului, în cazul în care 
Revoluţia ajunge la București. Or, Vlad și oamenii lui aveau 
deja informații de la „surse” despre „studenții timişoreni” care 
urmau să vină cu trenul „accelerat de 6:30” și care intenționau 
să ajungă la CC. 

Mesajul, preluat de la dictator, oferă o sordidă justificare 
pentru victimele Timișoarei. Dar în aceeași frază este 
subliniată mărinimia dictatorului și, mai ales, e aruncată vina 
asupra Armatei, conform strategiei inițiale: „2 zile s- 
au [abținut] dar atunci când s-au produs acte de vandalism a 
trebuit să acţioneze armata”205. 

Urmează un detaliu care dă măsura panicii lui Iulian Vlad. 
Deplin conștient de pericolul de a încerca cu adevărat să se 
„organizeze întâlniri cu muncitorii și să li se explice că este un 
complot”, în condiţiile în care la Timișoara muncitorii erau pe 
cât de eliberaţi de comunism, pe atât de sătui de explicaţii, 
prevăzătorul șef al Securităţii își moderează ordinul: „De 


pregătit luările de poziţii în întreprinderi [...]. Atenție să nu se 
transforme în altceva (tov 1.V.)”20£4. 

Scribul - același general Ștefan Alexie — sesizează evident 
importanţa detaliului. Securitatea înțelesese că „luările de 
poziţii” și „explicațiile? pe care le-a oferit în întreprinderi 
contribuiseră de fapt la răbufnirea urii mocnite a 
muncitorilor împotriva regimului. 

Totuși, luările de poziţii trebuiau să fie „clare” în 
„explicarea” evenimentelor de la Timișoara. Și anume, prin 
cunoscuta fabulaţie cu „Uniunea Sovietică și SUA care s-au pus 
de acord în Malta” asupra scenariului „Panama” pentru 
România. Această explicaţie trebuia dată mai ales în rândurile 
„unităţilor militare”. 

Agitaţia legată de iminenta contaminare a Bucureștilor 
devine și mai evidentă când Vlad cere ajutoare la centru: „Gl. 
Vasile -— asistenţa șefului securităţii Capitalei să vedem cu ce 
ajutăm capitala”29%5. Aici e vorba de generalul-maior Vasile A. 
Gheorghe, șeful Direcţiei a IV-a Contrainformaţii militare (CI). 
Rolul acestuia devine esenţial pentru cunoașterea stării de 
spirit și asigurarea loialității în „toate unităţile militare”. 

După fraternizarea trupelor cu Revoluţia de la Timișoara, 
pentru Iulian Vlad „situaţia moral-politică” a Armatei 
devenise, evident, cu atât mai critică pentru supraviețuirea 
regimului și a Securităţii ca instituţie. De aceea „explicarea” 
evenimentelor de acolo era esenţială. Trebuiau „lămuriți” „toți 
soldaţii”, inclusiv din „trupele de securitate” și din orașul de 
pe Bega: „Să plece cineva la Timișoara, avem acolo sute de 
soldati”226, 


allora -Pr 20) 


POO —— 


Agenda generalului Ștefan Alexie, 21 decembrie - prelucrarea 
despre modul cum „SUA și U[niunea] S[ovietică] [...] s-au pus 
de ac[ord] în Malta” „să se facă și în toate unităţile militare”; 
„să vedem cu ce ajutăm capitala”. ACNSAS, fond Documentar, 

dosar 013906, vol. 7, f. 50v 


În aceeași zi, Ceaușescu organizează o nouă teleconferinţă, 
în care expune din nou scenariul cunoscut („este clar că toate 
acestea au fost plănuite... Panama, Malta”, „acţiunea dirijată” 
etc.). Ștefan Alexie își notează din nou, conștiincios, fiecare 
cuvânt, deși în acel moment le învățase probabil pe de rost. 

Aflăm în continuare că se face „mobilizarea generală a 


întregului efectiv de partid și de stat, miliția, securitatea, unit. 
militare” și că: 


Trebuie discutat deschis în toate întreprinderile. Oricine 
ridică o problemă le poate discuta în întreprindere. 
Trebuie lichidată în întreprindere. Nimeni să nu mai iasă 
din întreprindere în scopul acţiunilor dușmănoase [...]. O 
singură cale: înfrângerea forțelor reacționare a agenturii, 
forțelor străine. Să izolăm aceste forţe207. 


Interesantă pentru desfășurarea ulterioară a 
evenimentelor este notația care urmează. În scopul 
„înfrângerii forţelor reacționare”, Securitatea și în particular 
formațiunile USLA trebuie să „conlucreze strâns cu MI, cu 
unitățile militare”, și să formeze „detașamente de luptă și de 
apărarea avuţiei întregului popor. Bine pregătite, cu forțe 
proprii”208. 

Se remarcă din nou sintagma „apărarea avuţiei întregului 
popor” ca substitut pentru „Nicolae Ceaușescu”. Aceste 
detașamente create pentru a-l apăra pe dictator în situaţia de 
avarie existentă vor fi activate în noaptea următoare în 
București. Formaţiuni similare vor fi semnalate și după fuga 
acestuia din 22 decembrie, aparent ca parte integrantă din 
„lupta de rezistență” a Securităţii, cum vom arăta în 
continuare. 

În aceeași seară, Nicolae Ceaușescu ţine un nou discurs 
televizat. E vorba de exact aceeași travestire a Revoluţiei pe 
care și Iulian Vlad o „prelucrase” deja cu activul Securităţii 
până la saţietate. Ideile principale legate de „evenimentele 
grave care au avut loc, în ultimele zile, la Timișoara” sunt209: 

— „distrugeri de tip fascist”; 


„grupurile antinaţionale, teroriste” „au continuat să 
acționeze împotriva unităţilor militare și instituţiilor de 


stat și politice”; 

- după două zile, „unităţile militare au fost obligate să se 
apere, să apere ordinea și bunurile întregului oraș”, 
„ordinea în întreaga ţară”; 

- „acte cu caracter net fascist, provocator, de distrugere” etc. 


Deși, după cum am arătat în secțiunile anterioare, 
Securitatea nu găsise nici o informaţie despre vreo instigare 
din afara ţării, dictatorul este blocat în versiunea sa: 


Din datele de care se dispune până în prezent, se poate 
declara cu deplină certitudine că aceste acţiuni cu caracter 
terorist au fost organizate și declanșate în strânsă legătură 
cu cercuri reacționare, imperialiste, iredentiste, șoviniste și 
cu serviciile de spionaj din diferite țări străine. 

Scopul acestor acţiuni antinaţionale a fost acela de a 
provoca dezordine în vederea destabilizării situației 
politice, economice, de a crea condiţiile dezmembrării 
teritoriale a României, distrugerii independenţei şi 
suveranităţii patriei noastre socialiste210. 


Ceea ce este greu de imaginat recitind aceste rânduri este 
că Securitatea, printr-o asiduă campanie de dezinformare 
care durează de 30 de ani, a reușit să acrediteze, într-o mare 
parte din mentalul colectiv, inclusiv, aparent, al procurorilor 
militari de azi, o parte din aceste idei, aplicate evenimentelor 
care au urmat după 22 decembrie. Narațiunea „turiștilor 
sovietici” care ar fi terorizat România în acele zile, ca și cea a 
„grupului complotist,  KGBiist,  filosovietic” (conform 
rechizitoriului SPM din 5 aprilie 2019) care a preluat puterea și 


ar fi organizat diversiunea criminală de după fuga dictatorului 
sunt, practic, desprinse din discursul de mai sus. 


Semnificaţia și eroismul Timișoarei 


Timișorenii arătaseră întregii ţări că victoria este posibilă 
chiar și în contextul celei mai apăsătoare dictaturi. Armele lor 
au fost coeziunea, solidaritatea, tenacitatea, curajul. 
Învingerea fricii s-a realizat prin forța solidarităţii de grup. 
Odată formate grupurile cu o anumită masă critică, 
protestatarii au observat că forțele de ordine nu-i pot aresta și 
nici maltrata pe toți. 

În pofida represiunii letale, acţiunile decisive ale 
manifestanţilor au arătat întregii ţări modelul de urmat: 
ieșirea masivă a tinerilor și muncitorilor și unitatea 
demonstranţilor au dus în final la galvanizarea aproape 
întregii populaţii a orașului. Determinarea revoluționarilor 
timișoreni a favorizat episoade de fraternizare a Armatei și 
abdicarea de la acte de represiune a grupurilor de civili aduse 
din alte regiuni ale ţării. 

Victoria Revoluţiei la Timișoara a avut nu numai un impact 
moral, de la distanţă, ci și unul direct. Tineri timișoreni au 
venit la București și în dimineaţa de 21 decembrie au avut o 
contribuţie importantă la amorsarea revoluției din capitală. 
După cum se știe, una dintre lozincile scandate în acele zile a 
fost „Azi la Timișoara mâine în toată ţara!”. 


Joi, 21 decembrie. Propagarea Revoluţiei 


În dimineaţa acestei zile au sosit la Timișoara mai multe 
trenuri cu muncitori de la fabrici din Oltenia. Erau 
îndoctrinaţi de oficiali ai partidului împotriva timișorenilor. 
Declaraţia unuia din ei e grăitoare: 


Directorul fabricii noastre și un oficial al Partidului ne-au 
strâns în curte, ne-au dat bâte din lemn și ne-au spus că 
huliganii și ungurii devastează Timișoara și că este de 
datoria noastră se mergem acolo și să ajutăm la înăbușirea 
demonstrațiilor. Dar acum mi-am dat seama că nu este 
adevăratzil. 


Mai mulţi reprezentanţi ai revoluţionarilor i-au așteptat în 
Gara de Nord din Timișoara pe muncitorii veniţi din orașele 
din Oltenia (Craiova, Calafat, Băilești și Caracal). Le-au oferit 
apă și hrană, explicându-le situaţia orașului eliberat de 
comunism. Oltenilor care au vrut să mai stea le-a fost oferită 
cazare în căminele studențești. Unii dintre ei s-au alăturat 
cauzei Revoluţiei. Cei care s-au întors au avut astfel ocazia să 
transmită în orașele lor vestea triumfului Revoluţiei la 
Timișoara, un efect pe care regimul, desigur, nu l-a prevăzut. 

La ora 9:00, din balconul Operei este citită Proclamaţia 
Frontului Democratic Român ca organizaţie politică menită „a 
realiza un dialog cu guvernul, în scopul democratizării 
țării as, 

După cum am arătat, Securitatea aflase încă din 17 
decembrie de la o „sursă” că „grupuri de tineri” timișoreni 


urmau să vină cu „acceleratul de 6:30 de la Timișoara” și 
„vroiau să ajungă la CC”213, 

Cu toate măsurile frenetice întreprinseZit pentru a-i 
împiedica pe aceștia, delegaţii Revoluţiei victorioase de la 
Timișoara ajung totuși la București și se apropie de zona unde 
se desfășura mitingul lui Ceaușescu în dimineaţa de 21 
decembrie. Ei au contribuit astfel în mod semnificativ la 
propagarea Revoluţiei în capitală și la descompunerea 
dictaturii. 


Panica lui Nicolae Ceaușescu și a Securităţii 


O citire superficială a discursurilor dictatorului ar putea duce 
la concluzia că acesta credea cu adevărat în mitul complotului 
extern. Adulat până la extaz de cei din jurul său, cu un 
„orgoliu supradimensionat” care a „secătuit posibilitățile 
limbajului declamativ al propagandei”215, ipoteza că el nu ar fi 
conceput profunda nemulțumire a populaţiei este tentantă. 

Prin doctrina „preventivă” și deghizarea opoziţiei și 
represiunii216, Securitatea l-a izolat pe dictator de ura 
românilor, întreținându-i convingerea că este într-adevăr „cel 
mai iubit fiu”. Însă o analiză mai atentă a discursurilor lui din 
ultimele zile la putere și a unora dintre documentele existente 
în arhive relevă faptul că Ceaușescu avea totuși o 
reprezentare a posibilității nemulțumirii populare. În ultima 
clipă, el a încercat s-o contracareze pe două căi. 

Pe de o parte, prin sordidul recurs la oferta financiară, 
inclusiv „alocati (sic!) de copii între 30-50 lei”217. Pe de altă 
parte, prin educarea maselor: „Mă voi adresa întregei (sic!) 
naţiuni este necesar să se explice tuturor cetățeni (sic!) că toate 


aceste au fost organizate de servicile (sic!) străine de a 
destabiliza și antenta (sic!) la independenţa și suveranități 
(sic!)” etc. Aceste notițe luate probabil de Elena Ceaușescu 
într-o conversaţie cu soțul său devoalează, pe lângă panica 
dictatorului, recursul mecanic la mitul vinovăţiei externe. Mai 
credea Ceaușescu în acel mit? Este greu de presupus, dacă 
ținem cont de semnificația educativă a mesajului. Atâta vreme 
cât populaţiei „trebuia să i se explice” înseamnă că acea 
populaţie avea o idee diferită. Era deci nemulțumită. lar acest 
fapt, în acel moment, Ceaușescu însuși trebuie că începuse să-l 
creadă. 

După cum am arătat și în studiul dedicat „luptei de 
rezistenţă” dintr-un volum colectiv: 


Ceea ce se conturează este imaginea unui dictator și a unei 
camarile profund angrenaţi într-un dificil joc al măștilor și 
disimulării. De ambele părţi se știa, într-o măsură mai mică 
sau mai mare, că ţara nu-l mai voia pe dictator. Nici una 
din părți nu putea s-o spună, având în același timp o 
investiție existenţială în statu-quoul regimului. De aici 
necesitatea travestirii cu orice preţ a opoziţiei reale, prin 
deliranta propagandă naționalistă, în „inamic extern”, gata 
să „invadeze și să ocupe teritoriul țării”218. 


Pregătiri pentru lupta de rezistență 


Ca o confirmare a semnificației anunţului din Scânteia 
tineretului, mai multe declaraţii ale unor martori la 
evenimentele din timpul Revoluţiei arată că, deși conspirată, 


au existat și alte semne ale pregătirii pentru lupta de 
rezistenţă. 


La Brăila 


Locotenent-colonelul dr. Petru Nica din Brăila declara: 


Eu locuiesc într-un bloc la care domiciliază și unii ofiţeri 
din fosta Securitate și miliţie. E vorba de blocul „Romarta”, 
din care, nu-i nici un secret, toată lumea o știe, s-a tras 
asupra demonstranților din piață și asupra apărătorilor 
Consiliului. 

Focul s-a executat începând cu 23 decembrie seara, dar 
fenomene oarecum bizare au apărut aici cu 4-5 zile înainte. 
De pildă, pe 18 după-amiază, am constatat cu stupoare că de 
pe cutiile poștale și ușile apartamentelor cadrelor 
Ministerului de Interne au dispărut numerele și numele lor. 
Soţia mi-a spus să le ștergem și noi. I-am interzis. N-aveam 
de ce ne ascunde. Apoi, după consemnul ăsta, cine știe ce 
persoane ti-ar fi putut intra în casă. Altă bizarerie: boxele 
respectivilor au fost camuflate cu table, cartoane și alte 
materiale, să nu se vadă ce-i în interior. Un du-te-vino la fel 
de inexplicabil a constatat familia mea la aceste 
apartamente; în condiţiile în care, se știe, și ei, ca și noi, 
erau în alarmă de pe 17 decembrie 1989. Ca să nu mai 
vorbesc de lăzi suspecte, care nu apăruseră până atunci...219 


Rezultă că încă din 17 decembrie (ziua când s-a decis 
publicarea anunţului în Scânteia tineretului pentru alertarea 
rețelei mai largi de luptă de rezistență) cadre de Securitate 


erau anunțate direct și începeau pregătiri în diverse orașe ale 
țării pentru lupta pe teritoriul vremelnic ocupat de inamic. De 
menționat că Brăila era una dintre destinațiile potenţiale de 
evacuare a dictatorului în cazul în care ar fi pierdut puterea și 
trebuia să părăsească capitala (direcţiile aveau numele de cod 
Luceafărul, Venus, Saturn, Soarele; Ceaușescu a ales în final 
Soarele, care era către Târgoviște, însă iniţial toate patru au 
fost activate)220. 


La Sibiu 


Declaraţia lui Marian Valer, fost procuror și membru al 
Comisiei de anchetă în dosarele Revoluţiei: 


În urma anchetelor desfășurate la Sibiu, rezulta că la data 
evenimentelor din decembrie 1989, organele Ministerului 
de Interne aveau adoptate două planuri de acţiune în cazul 
apariției unei defecţiuni antiregim sub forma revoltei sau 
manifestaţiei anticeaușiste ale populaţiei, ori sub forma 
unei tentative de lovitură de stat militară. Astfel, în primul 
rând, pe baza ordinului ministrului de Interne nr. 
02600/1988, la data respectivă funcţia sus menţionată fiind 
deținută de Tudor Postelnicu, ordin emis ca urmare a 
manifestaţiilor anticeaușiste de la Brașov din 15 noiembrie 
1987, s-a adoptat la nivelul Inspectoratului judeţean Sibiu 
al MI un plan unic de acţiune și intervenţie în cazul unor 
manifestații, în care urmau să fie implicate securitatea, 
miliția, trupele de securitate și cele de pompieri din cadrul 
Ministerului de Interne. Într-o asemenea eventualitate, un 


rol deosebit urmau să deţină plutoane de intervenție special 
constituite, respectiv plutoanele Scutul, Șoimii și USLA. 

În al doilea rând, în urma investigaţiilor efectuate a 
rezultat că organele MI mai aveau un plan secret de acțiune 
împotriva unităților Ministerului Apărării în cazul unei 
tentative de lovitură de stat militară sau a altei atitudini 
antiregim a armatei. Probabil că acest plan era în 
conexiune cu planul Z-Z, la care făcea referire Ion Dincă în 
cazul procesului său și care constă în acorduri secrete 
încheiate de Ceaușescu cu 5 state arabe pentru acordarea 
de asistență militară directă în cazul unui puci militar în 
România. În acest sens, în timpul evenimentelor din 
decembrie 1989 din Sibiu, armata a găsit o hartă cu casele 
conspirative ale Securităţii din jurul unităţilor militare din 
municipiu, în care urmau să fie plasate cadre de securitate 
care să acţioneze împotriva acestora, în eventualitatea 
dezicerii armatei de regimul ceaușist. În urma 
investigaţiilor efectuate, s-a constatat că din asemenea case 
s-a acționat cu foc asupra unor unități militare, începând cu 
după-amiaza zilei de 22 decembrie 1989, deci după 
răsturnarea dictaturii. S-a mai constatat că, în general, în 
casele respective locuiau foste cadre de securitate sau 
miliție, care se pensionaseră sau trecuseră în rezervă, sau 
informatori ai securității, precum și că, după începerea 
manifestaţiilor anticeaușiste la Sibiu, la casele respective 
au intrat autoturisme care aveau numere de înmatriculare 
din alte judeţe, de exemplu, Constanţa, Iași, Bacău. Astfel, 
asupra UM 01512, s-a tras din imobilul nr. 7 din str. Ștefan 
cel Mare, situat vis-a-vis de pavilionul central al acesteia, în 
care locuiau familii ale unui fost comandant al securității 


din Sibiu și un informator al securității, precum și din 
imobilele situate în str. Moscovei, paralelă cu unitatea 
militară. Asupra UM 1606, s-a tras din imobilul cu nr. 47 de 
pe str. Moldoveanu, în care locuiau un fost șef al miliției 
județului Sibiu, iar asupra UM 01080 s-a tras din vila 
Branga, de pe Calea Dumbrăvii, în care locuia cu familia un 
mare crescător de oi, precum și din vila unui medic. A mai 
rezultat că locatarii imobilelor respective au lipsit de la 
domiciliu în timpul evenimentelor, părăsindu-le cu câteva 
zile în prealabil, precum și că în unele din aceste case nu s- 
au găsit urme de mobilier sau de obiecte casnice. Harta 
caselor conspirative ale securităţii și miliției a ajuns în 
posesia  locotenent-colonelului Dragomir, comandantul 
garnizoanei Sibiu, dar acesta, fiind solicitat să o depună la 
comisia de anchetă, a motivat că nu o mai găseștez2l. 


Această mărturie e relevanta nu numai pentru pregătirile 
care au avut loc la Sibiu pentru lupta de rezistenţă — evident, o 
luptă de hărțuire împotriva Armatei, care urma să se întoarcă 
împotriva dictatorului. Detaliile oferite de Marian Valer, unul 
dintre puţinii procurori militari care au făcut o anchetă 
onestă în primele zile de după Revoluţie, confirmate de 
numeroase mărturii despre evenimentele de la Sibiu, 
demonstrează că acel plan a fost pus în aplicare în ziua de 22 
decembrie, după-amiaza. A fost primul oraș unde s-a 
declanșat lupta de rezistenţă. 

Planul Z-Z menţionat de procuror (respectiv de Ion Dincă, 
la procesul său) era continuarea planului Z al Securităţii de 
evacuare a președintelui României din București sau, 
eventual, din ţară, în cazul pierderii puterii222. 


La Brașov 


Declaraţia lui Ilarie Clipă: 


În 18 decembrie ginerele soţiei mele a venit de la Sibiu, 
având două valize de culoare bej. Întrebându-l, mi-a spus 
că le-a adus nașului său, fost colonel de miliţie, dar care nu 
era acasă. Le-a lăsat într-o cameră și a plecat. Rămânând 
singur în cameră, am încercat să ridic valizele, dar erau 
foarte grele. Am desfăcut una și am văzut că era plină cu 
armament, pistoale automate și cutii cu cartușe, în cealaltă 
erau pistoale ceva mai lungi și deasupra aveau un fel de 
rotiță ca un ochean. Pe 28 decembrie, ginerele a venit din 
nou la Brașov, m-a strâns de gât și mi-a pus să declar că n- 
am văzut nimic225, 


Din nou, ziua de 18 decembrie coincide cu cea în care s-a 
publicat „semnalul” luptei de rezistență în Scânteia tineretului. 
În România, în acel moment, nu exista nici o altă instituţie în 
care civilii să aibă acces, în mod conspirativ, la armament de 
luptă decât Securitatea. 


Izbucnirea Revoluţiei la București 


Discursul lui Nicolae Ceaușescu la mitingul din 21 decembrie 
1989 a început cu mulțumiri „organizatorilor acestei mare 
(sic!) adunări populare”. În acel moment în toată piaţa din 
faţa CC-ului și, evident, în balconul unde se aflau dictatorul și 
suita lui s-a auzit o bubuitură. Oamenii din piață s-au speriat, 
au început să se agite și să se împingă. S-a produs o busculadă. 


Vacarmul brusc, care s-a auzit și la televizor pe fondul liniștii 
discursului, a avut un puternic impact psihologic: a generat 
panică. Nicolae Ceaușescu a încercat să continue discursul, 
apoi s-a oprit de tot, privind spre locul din mulțime de unde se 
auzea vuietul. Se pare că Securitatea a tras concluzia că un 
atac în forță asupra sediului CC este în plină desfășurareZ2£. 
Filmul și probele evenimentului arată că mitingul nu a fost 
„spart”, așa cum s-a pretins în unele medii. După busculada 
amintită și după ce o parte a oamenilor mobilizați au părăsit 
piaţa, majoritatea au fost opriţi de forțele de ordine din zona 
Universităţii și readuși în piaţă. Secretarul general și-a 
continuat discursul timp de încă 15 minute. Aici a făcut 
sordida ofertă de mărire a pensiilor, salariilor și 
indemnizaţiilor copiilor, pretinzând că aceste măsuri fuseseră 
decise în acea „dimineaţă”22. A continuat să debiteze 
acuzaţiile halucinante la adresa agenturilor străine din 
Timișoara, a vorbit de obsesia lui (cunoscută încă din 1968) 
legată de necesitatea luptei „întregului popor împotriva 
invadatorilor” care nu au venit niciodată și a încheiat 
apoteotic recitând ultimele două versuri din... Deșteaptă-te, 
române!22$. La terminarea  mitingului, câţiva dintre 
participanţi s-au alăturat (unii poate doar din curiozitate) 
grupurilor de „huligani” din zona Universitate-Romană-Unirii. 
Trebuie să amintim că participanţii la astfel de mitinguri 
erau selectaţi strict pe bază de dosar, verificaţi de Securitate și 
supravegheați de organele de partid. Oamenii de la Direcţia a 
V-a (Securitate și Gardă sau UM 0666), Securitatea 
Municipiului București și USLA erau amestecați în mulțime și 
„încadrau grupurile în  careuri strânse”.  Scandări 
anticeaușiste erau greu de imaginat, atâta vreme cât cei 


prezenţi „erau trecuţi pe tabele nominale, cu semnătură”. 
Pornind de la această axiomă, s-a emis teoria că primele 
manifestări ar fi fost facilitate sau chiar încurajate de 
Securitate. 

Probele și filmele existente arată că nu au existat 
„provocatori” și nici „protestatari” în interiorul pieţei. Au fost 
însă grupuri de protestatari („huliganii”) care se strânseseră 
încă din dimineaţa acelei zile în jurul pieţei. Erau poate chiar 
„grupurile de studenţi” de la Timișoara care „vroiau să vină la 
CC” cu „acceleratul de 6:30”. După cum am arătat pe baza 
agendei lui Ștefan Alexie, „sursele” alertaseră deja Securitatea 
despre acești studenţi, împotriva cărora Iulian Vlad ceruse să 
se ia cele mai „ferme” măsuri. De fapt, mai existaseră în 
București gesturi de solidarizare cu Timișoara și în zilele 
anterioare227. 

Cercetările Parchetului Militar confirmă existenta 
grupurilor protestatare în dimineața de 21 decembrie, 
deoarece o parte dintre ei au fost răniți în urma ciocnirii cu 
forțele de ordine care blocau accesul spre mitingul oficial. 
Rezoluţia nr. 171/S/27 mai 1992 a Parchetului Militar București 
dispune neînceperea urmăririi penale privind împrejurările 
în care s-a produs rănirea a 16 oameni „care făceau parte 
dintr-un grup de persoane care a pătruns în piață scandând 
lozinci anticomuniste”228, 

Securitatea era pregătită. Cadrele Direcției a V-a îşi 
montaseră mitralierele în spatele geamurilor de sub balcon, 
abia ferite de privirile celor din piaţă. Cei din holul de intrare 
al CC-ului aveau automate „scurte” sub vestoane. În sfârșit, 
uslașii aveau lunetiști plasați pe acoperișurile din zonă, cu 
muniţie de război. 


Șansa și-a spus însă cuvântul și evenimentele au luat o 
turnură pentru care toată această mașină de război a 
dictatorului s-a dovedit că nu era totuși pregătită. În 
momentul în care unul dintre grupurile de protestatari la care 
ne-am referit a încercat să pătrundă în piaţă scandând lozinci 
anticomuniste, securiștii au acţionat „cu fermitate”, așa cum le 
ceruse lulian Vlad. Pentru a-i respinge și a-i speria pe 
„huligani”, au aruncat (se pare, la ordinul colonelului 
Gheorghe Ardelean229) înspre ei cu o GELA (Grenadă cu Efect 
Luminos și Acustic). Acest tip de grenadă era destinată 
acțiunilor de anihilare a unor eventuali teroriști și se găsea 
exclusiv în dotarea USLA. Scopul grenadei era ca, printr-un 
șoc auditiv și luminos, să creeze un moment de dezorientare 
pentru „dușmani”, suficient cât să fie capturați. Securitatea 
însă nu i-a bănuit posibilul efect în contextul mitingului lui 
Nicolae Ceaușescu. 

Bubuitura rezultată a generat panică nu numai în 
rândurile mulțimii, ci și în balconul prezidenţial. Secretarul 
general și-a întrerupt discursul, confuz și neîncrezător. 
Poporul a văzut acest lucru la televizor. S-a transmis ideea că 
dictatura era totuși vulnerabilă. 

Iulian Vlad și restul șefilor au alertat forțele din zonă. 
Mitralierele Direcţiei a V-a au apărut în geamuri, iar „rezerva” 
direcției a ieșit în grabă, în costumele subţiri de vară, pentru a 
forma un semicerc în fața intrării. Lansatoarele de grenade 
fumigene din lateralele CC-ului, mascate de prelate, au fost 
orientate spre piaţă230. Ordonanţa nr. 692/C2/2016 a 
procurorului Bogdan Licu, prim-adjunct al procurorului 
general al Parchetului de pe lângă Înalta Curte de Casaţie și 
Justiţie, Secţia Parchetelor Militare, prezintă declaraţia 


martorului Ionel Dumitrescu, colonel inginer, ofițer I la UM 
02348 (Secţia de înzestrare cu materiale tehnice a Consiliului 
Politic Superior al Armatei, condus de Ilie Ceaușescu, fratele 
lui Nicolae), 


având ca atribuţii asigurarea cu tehnică de propagandă la 
inamic a UM 02487 (război psihologic și asigurarea cu 
tehnică de propagandă și cultură - televizoare, aparate 
radio, amplificatoare de putere, magnetofoane - pentru 
întreg Ministerul Apărării Naţionale). 


Colonelul declara că: 


La data de 21 decembrie 1989, de la unitatea mea au fost 
trimise mai multe autospeciale care au avut rolul de a 
amplifica sunetul (respectiv de a dubla sistemul celor de la 
Radiodifuziunea Română). Autospecialele trimise au fost 
sub comanda locotenentului-major Grumaz Alexandru, 
care în prezent ocupă funcţia de consul general al 
României la Shanghai [la data declaraţiei - n.n.]. 
Autospecialele au fost sursa sunetului auzit atunci când 
adunarea populară organizată în piața palatului s-a 
dezorganizat, iar participanții au început să fugă. 


Transcrierile parţiale ale comunicaţiilor între unităţile 
USLA și de miliţie au fost publicate la sfârșitul lui ianuarie, 
începutul lui februarie 1990 în ziarul Libertatea231. Asemenea 
înregistrări puteau veni doar dintr-o sursă: fosta Securitate. 
Cu excepţia unui singur episod (3 februarie 1990), toate aceste 
comunicări sunt din după-amiaza lui 21 decembrie sau 


dimineața lui 22 decembrie. Lipsesc comunicările USLA de la 
ora 3:30, din după-amiaza lui 21 decembrie, până la ora 8, din 
dimineaţa zilei de 22 decembrie. Și nu e de mirare: e perioada 
în care forțele regimului au deschis focul asupra 
demonstranților. 

Aceste transcrieri sugerează la rândul lor că, încă înainte 
ca adunarea populară să fi început, grupuri mari de 
demonstranți adunate în mai multe intersecţii ducând spre 
Piața Palatului strigau lozinci împotriva regimului și puneau 
la încercare capacitatea forțelor de ordine de a-i împiedica să 
intre în piața232. Este posibil ca demonstranţii să fi înţeles 
oportunitatea oferită de transmiterea mitingului în direct. Din 
transcrieri rezultă că acţiunile celor împiedicaţi să intre în 
piaţă au dat curaj și câtorva persoane din mulțime să strige 
„Jos Ceaușescu!”. 

Transcrierile confirmă că, din ordinul generalului Vlad, 
USLA a folosit GELA. Paul Ștefănescu confirmă folosirea 
petardelor și că șeful USLA, colonelul Gheorghe Ardeleanu, ar 
fi fost văzut în clădirea Comitetului Central strigând la un 
subordonat „dă-mi GELA!”233, 

Grigore Ghiță, comandantul trupelor de Securitate, a inclus 
unități USLA, inclusiv o unitate de geniu-chimic (care ar fi 
răspuns de gazele lacrimogene), printre forțele regimului 
detașate pentru miting23€. O asemenea acţiune este de altfel în 
concordanţă cu Ordinul nr. 2600 al Ministerului de Interne. 

Chiar și raportul Comisiei senatoriale condusă de Valentin 
Gabrielescu ilustrează că măsurile de siguranţă ale mitingului 
din 21 decembrie au fost lăsate aproape în întregime în 
sarcina Securităţii și că generalul Gianu Bucurescu, adjunctul 
generalului Vlad, a fost personal răspunzător de miting2%5. 


Să recapitulăm deci: explozia grenadei i-a făcut pe șefii 
Securităţii să creadă că sediul CC-ului urmează să fie atacat; 
oamenii lui Ilie Ceaușescu au primit ordin să pună pe 
amplificatoarele din piaţă benzile cu simulatoarele de „război 
psihologic”. Așa se explică vuietul care a produs senzaţia de 
panică (conform specificaţiilor sale). De aici busculada ce a 
împins oamenii spre ieșirile din piaţă, călcându-se în picioare. 
Scopul urmărit cu zgomotul terifiant din respectivul moment 
era chiar acesta: să elibereze piața cât mai repede pentru a 
lăsa forțele din zonă să se concentreze la apărarea 
„Tovarășului Stejarul” (numele de cod al lui Nicolae Ceaușescu 
în planurile și comunicațiile Securităţii)238, 

Deși, cum am arătat, Ceaușescu și-a reluat discursul, 
poporul văzuse la televizor că, de la dictator în jos, aparatului 
represiv i-a fost frică. Și asta i-a încurajat pe oameni să iasă în 
stradă și să-și schimbe destinul. 


Ultima teleconferinţă 


Pe 21 decembrie 1989, la ora 18, dictatorul organiza o ultimă 
teleconferința?37. Au participat: Elena Ceaușescu, Manea 
Mănescu, Emil Bobu, Silviu Curticeanu, Vasile Bărbulescu, Ion 
Radu, Vasile Milea, Tudor Postelnicu, Iulian Vlad și alţii. 
Nicolae Ceaușescu începe cu aceleași teme: „avem de-a face cu 
o acţiune organizată și dirijată” „împotriva integrităţii și 
independenţei României”. Acești dușmani fantomatici din 
afara graniţelor probabil că nu mai existau nici măcar în 
mintea paranoică, greu încercată în acea zi, a șefului statului. 
Dar piesa totalitară a „celui mai iubit fiu” trebuia jucata până 


la capăt. Și anturajul își juca, încremenit în rolul de lacheu, 
partitura. 

Discursul aduce însă câteva elemente noi. Este identificat 
precis tineretul ca ţintă a „influenţei” „agenturii”, pentru „a-l 
atrage în diferite acțiuni?” „impotriva integrității, 
independentei etc.”. Din nou cere să se „discute? cu toți 
„membrii partidului, muncitorii”, să li se „explice” etc. Se 
profilează însă din ce în ce mai clar faptul că „educația” poate 
fi lăsată pe altă dată și că acum urgenţa e pregătirea pentru 
„războiul întregului popor”, inclusiv după o posibilă pierdere 
a puterii, prin „lupta de rezistenţă”. Astfel, Ceaușescu cere „să 
se constituie grupe de apărare a bunurilor întregului popor 
etc.” (adică a lui personal), „bazate pe grupele patriotice, dar 
cuprinzând pe cei mai buni activiști de partid, pe cei mai buni 
oameni ai muncii din toate domeniile. Nu trebuie să existe 
secție sau întreprindere în care să nu se fi constituit aceste 
grupe”. 

O mobilizare generală deci. Însă rușii n-au venit. Așadar, e 
vorba de un război al întregului popor împotriva poporului 
însuși. Prin magnitudinea mobilizării, dictatorul recunoaște 
că: 

- forţele de ordine, „singure”, n-au reușit să ţină piept până 
acum „huliganilor”; 

— deci numărul și determinarea acestora sunt redutabile; 

- participarea tineretului în această „destabilizare” este 
masivă: „Irebuie să se treacă cu hotărâre la lichidarea 
oricăror manifestări din rândul tineretului!”. 


Muncitorii, baza partidului, reprezintă partea cea mai 
îngrijorătoare a celor contaminati de „agentură”: „Nimeni nu 
trebuie să mai iasă din întreprindere în scopul activităților 


dușmănoase, antisocialiste, în slujba cercurilor reacționare de 
orice fel! Aceasta este problema numărul 1”. 

Elementele luptei de rezistență apar cu claritate în 
imperativul de a crea „grupele sau detașamentele de apărare” 
(a „proprietăţii, independenţei, a suveranităţii etc”). „Aceste 
măsuri trebuie să se îndeplinească începând din această 
seară, când trebuie să fie create toate aceste grupe, pe toate 
liniile, în presă, chiar de mâine trebuie să apară deja 
constituirea acestor grupe și chemarea la ordine”238. 

Grupele trebuiau să „conlucreze strâns cu organele 
Ministerului de Interne, cu unităţile militare - acolo unde 
există acestea”. Această frază în sine încapsulează realizarea 
că acele forțe nu pot fi peste tot, adică nu mai pot ţine 
înregimentat poporul român. 

Obsesia unei lupte generale cu poporul presupune situaţia 
în care el și regimul său nu se vor mai putea baza pe Armată. 
Ceea ce, desigur, dovedește că e la curent cu episoadele de 
fraternizare de la Timișoara: „Trebuie să punem accentul ferm 
și hotărât pe organizarea grupelor sau detașamentelor de 
apărare sau, mai precis, a detașamentelor de luptă și de 
apărare a avuției întregului popor, a ordinei și liniștii în orașe, a 
independenţei și suveranităţii ţării”239. 

Faptul că accentul, „mai precis”, cade pe scopul intern al 
luptei „detașamentelor” („apărare a avuţiei întregului popor, a 
ordinei și liniștii”) înaintea „independenţei” reprezintă încă o 
acceptare târzie că dușmanul, adică sovieticii, n-a atacat; și 
nici nu pare gata să o facă; dar că lupta de rezistență trebuie să 
se ducă oricum, chiar dacă dușmanul este format din românii 
revoltați. Mai mult, chiar dacă Armata trece de partea lor și 
aceștia preiau puterea. 


Devine evident că detașamentele de luptă și de apărare pe 
care Ceaușescu mizează în acest moment sunt rețeaua „luptei 
de rezistență pe teritoriul vremelnic ocupat de inamic”. E 
vorba de reţeaua pregătită și antrenată de Securitate, mai ales 
în ultimii ani, pentru apărarea Comandantului Suprem („mai 
precis [...] avuţia întregului popor”!). Sau, în caz că ar pierde 
puterea, readucerea lui. 

De aceea în clipa aceasta mintea zbuciumată a tiranului nu 
se poate concentra decât pe „detașamente”, ultima lui 
speranţă: 


Trebuie să nimicim această conspirație [...]. Măsurile pe 
care le-am spus să le luaţi reprezintă mai mult decât starea 
de necesitate. Aceasta nu rezolvă problema. Problema este 
legată de a trece la mobilizarea partidului, la crearea 
detașamentelor de luptă, la mobilizarea tineretului, a 
femeilor, a poporului. Aceasta este starea de necesitate, 
aceasta trebuie să fie starea de necesitate! [...] să 
organizăm și să facem ca detașamentele revoluționare de 
luptă ale tineretului să intre în acțiune. Reamintesc numai 
că în București funcționau înainte asemenea grupe și nu 
îndrăznea nimeni, nici un huligan nu îndrăznea să ridice 
capul pe bulevardele capitalei240. 


Imaginea creată este cea a unui oraș care, într-adevăr, se 
afla „mai mult decât în starea de necesitate”: în stare de 
asediu. Un oraș practic terorizat de „detașamentele” 
dictatorului, în care nici un manifestant, nici un cetățean, de 
fapt, nu mai are curajul să iasă „pe bulevardele capitalei”. Este 


exact ceea ce au încercat să facă detașamentele „luptei de 
rezistență” pe străzile Bucureștilor după 22 decembrie. 

Spre final, Nicolae Ceaușescu face o referire, aparent din 
senin, la Brăila. Fără să fi menţionat în mod special nici un alt 
oraș: „Vă rog să treceţi la organizarea și în Brăila și peste tot a 
activităţii, așa cum am discutat [...]. Trebuie să se creeze 
aceste grupe de acțiune și în comune, în toate unităţile și 
localităţile»241. 

Pare o referire la una dintre cele patru rute secrete de 
evacuare din București a Comandantului Suprem în cazul 
pierderii puterii. 


Planul Z 


Într-o serie de articole publicate în 1993 în Evenimentul Zilei, 
aparent bazate pe documente de arhivă, sunt prezentate 
planurile Securităţii pentru evacuarea lui Nicolae Ceaușescu 
în cazul în care ar fi fost înlăturat de la putere242. 

Sunt astfel prezentate o schemă a „canalelor subterane 
prin care soţii Ceaușescu puteau ieși într-un caz de forță 
majoră din Comitetul Central” și cele patru variante de ieșire 
din București („Luceafărul 1”, „Venus 2”, „Saturn 3” și „Soarele 
4”). 

Conform acestui plan numit „Z”, de la Comitetul Central, 
„prin sistemele subterane special amenajate”, dictatorul și 
familia sa trebuiau să ajungă „într-unul din cele patru puncte 
de staţionare” și de aici, după alte variante (fiecare cu două 
trasee), la ieșirea din București. Se pare că pe 22 decembrie 
„toate echipele cu dotările respective au fost la posturi, 
inclusiv pe itinerarele subterane”, însă în momentul retragerii 


blindatelor, la ora 10:30, din zona Comitetului Central, planul 
de salvare prin subterane a trebuit să fie abandonat. S-a trecut 
la planul de rezervă pentru această situaţie, care prevedea 
chemarea a două elicoptere. 

Este ceea ce a făcut generalul Victor Atanasie Stănculescu. 
Însă doar unul dintre elicoptere a putut să se așeze pe 
acoperișul CC, din cauza antenelor. Se mai ceruseră, tot 
conform planului de rezervă, alte cinci elicoptere din 
escadrila prezidenţială pentru „transport aerian-pază”. 


Pregătirea pentru bătălia finală 


După teleconferinţa din seara zilei de 21 decembrie, Nicolae 
Ceaușescu a avut o discuţie cu șefii instituţiilor de forță. Era 
evident furios. „E inadmisibil că de 4 sau 5 ore să nu fi fost 
lichidat grupul acesta de aici, de la Universitate”. În acest 
moment el instituie: 


Comandă unică asigurată de ministrul apărării, ministrul 
de interne, ministrul secretar de stat la interne și șef al 
Departamentului Securităţii Statului și șeful Statului-Major 
al Gărzilor patriotice - desigur, sub conducerea 
comandantului suprem. Cu orice problemă vă adresati 
comandantului suprem24%5. 


Scopul comandamentului unic era „să acţioneze pentru a 
lichida rapid situaţia de aici [din București]”. Șefii desemnaţi 
s-au conformat. După cum se știe, represiunea din acea seară 
a lichidat în sânge manifestaţia revoluţionarilor de la 
Intercontinental. 


În acest timp, la nivelul Direcţiilor Securităţii, pe lângă 
starea de necesitate, se introdusese starea de luptă. La nivelul 
Direcţiei a V-a (paza dictatorului) aceasta presupunea: 


„Întărirea sistemului de acțiune și intervenţie”; 

- „Întreg efectivul unităţii este prezent la sediu”; 

— „Se constituie grupele operative pe 2 schimburi” 

— „Toată lumea în stare de luptă”; 
„Armamentul la purtător, părăsirea unităţii” doar „cu 
aprobarea șef[ului] serv[iciului]”; 

- „Ptr. subunitatea de intervenţie la nivelul unităţii se 

distribuie armament automat”; 


Pagină din agenda maiorului Dinu Nicolae, Direcţia a V-a. 
ACNSAS, fond A1, vol. 28, f. 20 


— Se introduc „toate măsurile de camuflare”; 


„Trebuie organizată activlitatea] de intervenţie munca și 
odihna”; 
= in grupa de intervenţie se acționează potrivit ordinelor 
șefului grupei de intervenție” 
- „La nivelul subunităţii să se reţină că este misiune de luptă. 
Organizăm grupe de intervenţie cu 3 militari”; 
„Se impune actualizarea planului de dislocare”; 
„Prevederea posibilităților de acţiune în condiţiile 
restricţiilor de circulație”24%. 


Arestarea potenţialilor capi ai Revoluţiei 


Pentru a preveni ca anumiţi disidenţi consideraţi mai 
periculoși să devină lideri ai revoltei care se declanșase la 
București, Iulian Vlad dă ordinul arestării a cel puţin patru 
dintre aceștia, care se aflau toţi în domiciliu fortat: 


În seara zilei de 21 decembrie gl. mr. MORTOIU AURELIAN 
a convocat o ședință cu șefii de servicii la care era prezent 
și celălalt locţiitor I.col. RĂDULESCU EMIL. Cu acest prilej 
ne-a informat că are ordin de la conducere ca în anumite 
cazuri care ridică probleme speciale să acţionăm pentru 
reținerea temporară a acestora spre a preveni implicarea 
lor în acţiuni similare celor de la Timișoara. S-a referit 
concret la MAZILU DUMITRU, ANDREESCU GABRIEL, 
BRUCAN SILVIU și CELAC MARIANAZ5. 


Este evident că Securitatea a decis „anihilarea” acestor 
disidenţi pentru a încerca să evite ca eventual aceștia să 
devină lideri ai Revoluţiei. Arestarea lui Dumitru Mazilu, care 


se afla oricum în domiciliu forțat, este descrisă astfel de 
acesta: 


Se făcuse ora 1:00 în noaptea de 21 spre 22 decembrie. 
Fulgerele mitralierelor luminau toată zona, iar suflul era 
atât de aproape, încât zăngăneau geamurile. În casa pe 
care temnicerii noștri ne-o transformaseră de mai mulţi 
ani într-o cumplită închisoare, ne așteptam cu înfrigurare 
copilul, [...] 

În clipa următoare, ușa a fost spartă, iar oglinda de pe ea a 
fost prefăcută în țăndări. N-am apucat să solicit de două ori 
ajutorul, când am fost izbit cu putere în cap. Un individ mi- 
a aplicat mai multe lovituri cu patul mitralierei în piept. 
Am mai apucat să-i mai aud cuvintele celui ce poruncea: 
„Arde-l, mă!”, „Să-l învăţăm minte pe criminal!”, „Fă-l să 
tacă pentru totdeauna!...”. În acel moment mi-am pierdut 
cunoștința... Mi-am revenit pe scări. Trei indivizi mă 
transportau pe sus, lovindu-mă cu capul de pereţi. 

Eram numai în pijama, descult... M-au dus prin curte până 
la poartă, în faţa căreia se afla duba miliției. Am fost 
aruncat pe dușumeaua mașinii ca și cum aș fi fost un sac... 
Gura îmi era năclăită de sânge. [...] 

Primul meu gând era la ai mei. Soţia și copilul - mai mult 
dezbrăcaţi - erau pe banchetele din spate ale dubei. 
Amândoi aveau feţele tumefiate... Aveam să aflu ulterior că 
fuseseră loviți cu brutalitate247. 


Relatarea lui Dumitru Mazilu este confirmată de cea a unui 
ofiter superior de Securitate245. 


Rolul central al Securităţii și Miliției în represiunea din 
ziua de 21 și noaptea spre 22 decembrie 


În după-amiaza și seara lui 21 decembrie, tot mai mulţi 
bucureșteni se adunau pe străzile centrale. Imediat după 
primirea ordinelor de la Ceaușescu la teleconferinţă, începând 
cu puţin după ora 18, conducerea „comandamentului unic” a 
început reprimarea revoluţionarilor. Până la ora 3 noaptea, 
protestatarii au fost loviți, urmăriţi, arestaţi și bătuţi în mod 
sălbatic de cadre MI în aresturile Miliției din București. 

Este semnificativ faptul că șeful Securităţii, generalul 
Iulian Vlad, era în acea noapte în contact direct cu cuplul 
Ceaușescu. Conform declaraţiei date în fața Comisiei 
Parlamentare pentru Cercetarea  Evenimentelor din 
decembrie 1989, ofițerului de Securitate Marian Rusu, 
aghiotantul Elenei Ceauşescu, l-a întâlnit pe hol, în noaptea de 
21 decembrie, „în jur de ora 23:00-24:00”, în zona „cabinetului 
2” (al Elenei Ceaușescu)2%9. 

Exact după acest moment (miezul noptii din 21 spre 22 
decembrie), fortele de ordine au deschis focul direct asupra 
demonstrantilor din centrul Capitalei. 

Au participat cadre USLA (Unitatea Specială de Luptă 
Antiteroristă) și ofițeri de Securitate îmbrăcaţi în haine civile, 
soldaţi, tancuri și TAB-uri. Se trăgea asupra mulțimii de pe 
clădiri, din balcoanele de la Intercontinental, de pe străzi 
laterale și din tancuri. Unii demonstranți au murit prin 
împușcare, alții prin înjunghiere, iar unii au fost striviți de 
vehiculele armatei. Un TAB a intrat în mulțime chiar lângă 
Hotelul Intercontinental. În faţa restaurantului Dunărea, 
revoluționarii au construit o baricadă pentru a se apăra. 


Aceasta a fost străpunsă la miezul nopţii de tancuri și ulterior 
distrusă de forțele de ordine. 

Arestaţii erau aduși la locuri de „colectare” (în faţa 
hotelului Negoiu și lângă clădirea Ministerului Comerţului 
Exterior) și apoi transportaţi în mai multe sedii ale Miliției 
Capitalei pentru a fi identificaţi. Majoritatea manifestanţilor 
prinși au fost bătuţi sălbatic, unii chiar la momentul arestării, 
dar mai ales la Miliție. De acolo au fost duși la închisoarea 
Jilava. 

Conform unui martor, disidentul Nicu Stăncescu, „în tot 
cursul noptii au intrat mașini pline cu răniţi și cu arestați. Au 
fost aici în închisoarea Jilava copii de la 12 ani până la 16-18 
ani, răniţi, cu picioarele rupte, cu capetele sparte. Numai 
sânge s-a scurs pe culoarele și prin celulele închisorii 
Jilava”250. 

lată ce relatează un martor venit din provincie în acea 
seară la București pentru a participa la Revoluţie: 


[Pe 21 decembrie] Cu metroul am ajuns în Piaţă 
Universităţii și aici am văzut sute de tineri. Bănuiesc că 
erau și provocatori. Cred că tot pe la 22-22:30 [...] ne-am 
lovit de un cordon de „uslași” (combinezoane negre, 
bastoane și scuturi), iar în spatele lor se afla un alt cordon 
de ostași [...]. Sosește un TAB, din lateral, făcând manevre 
de intimidare a demonstranţilor. La un moment dat 
rămâne în pană. Militarii în termen au vrut atunci să iasă, 
dar „uslașii” le-au strigat să rămână înăuntru. Împreună cu 
alți doi-trei tineri am încercat să atârnăm o eșarfă făcută 
dintr-un cearceaf de mitraliera TAB-ului. Trăgătorul 
mitralierei o rotea în permanenţă. Am pus mâna pe ea 


încercând s-o întorc spre cordonul de „uslași”. Eram sus pe 
TAB împreună cu alt tânăr. Acesta a sărit după ce a izbutit 
să agaţe eșarfa. În momentul în care am reușit să rotesc cu 
cca 90 grade mitraliera, am fost lovit de un glont, tras 
dinspre cordonul de „uslași”251. 


Mai mulți martori au declarat că printre cei în costume de 
soldaţi în termen aflaţi în dispozitivele de apărare se aflau, ca 
și la Timișoara, mulți care „păreau de 30-35 de ani”. Au fost 
aduși și „elevi de la Academia Militară”. Conform dosarelor de 
cadre găsite la CSNAS, ofiţeri și subofiteri de Securitate (în 
special cadre USLA) făceau regulat cursuri de pregătire pe 
diferite specialități de arme la Academia Militară. Așa se poate 
explica de ce unii dintre „elevii” amintiţi aveau de asemenea 
între 30 și 40 de ani. 

Redăm în continuare o serie de mărturii extrase din 
agenda personală a generalului magistrat Ioan Dan, care le-a 
copiat la rândul său din unele dintre cele 201 dosare de 
urmărire penală privind morții și răniții represiuni din 21- 
22 decembrie 1989 în București. În unele cazuri am lăsat și 
observațiile magistratului, din care rezultă că o parte din 
anchete au avut carențe majore. 


Dreţcan Ioan - a fost lângă baricada de la Intercontinental: 


În faţa baricadei erau niște blindate, iar în spatele lor se 
aflau cordoane de militari îmbrăcaţi în uniforme albastre, 
în mâini aveau scuturi și bastoane. Spre b-dul Gh. Dej se 
aflau alte cordoane de militari, îmbrăcaţi în uniforme kaki 


[...], de asemenea înarmaţi cu scuturi și niște bete de 
culoare albă. [...] 

Mulțimea de demonstranți a intrat în panică, alergau 
pentru a se pune la adăpost. A început să se tragă. În 
apropierea noastră au căzut lovite de gloanţe 3 persoane (o 
femeie și 2 tineri). Era ora 23. 


Moraru Constantin Daniel — 19 ani: 


În jurul orei 23:30, am observat că pe lângă gloanţele 
trasoare a început să se tragă în plin în populație (gloanţele 
ucigașe veneau dinspre Piaţa Romană). 


Brăiloiu Alexandru — 38 de ani: 


Înainte de a ajunge în bulevard [Magheru - n.n.], pe 
aceeași stradă laterală am fost somat de doi indivizi și 
legitimat. În legătură cu acești doi indivizi, relatez 
următoarele: erau în vârstă de aproximativ 25 de ani. 
Purtau uniformă militară de un format special. Am fost 
frapat de croiala acestor uniforme care permiteau 
purtătorilor o largă autonomie de mișcare. M-a surprins de 
asemenea calitatea materialului și culoarea acestuia. Era un 
material care nu se asemăna nici cu cele din care se 
confecţionează ținuta de vară sau de iarnă a militarilor, 
respectiv de calitate net superioară. 


Radu Vasile (dosar 364/S/1992): 


La circa 14 de miliţie, a fost bătut de un colonel de miliție pe 
care îl poate recunoaște în mod cert. I-a luat actele și suma 
de 1.200 lei. 

+ Nu s-a încercat identificarea, deși partea vătămată a cerut. 
„În jurul orei 1 și 20' din noaptea de 22 decembrie 1989, 
maistrul NIŢU ION m-a rugat să-l duc cu mașina până la 
locuinţa sa pentru a duce la oamenii care lucrau niște 
mâncare. 

Am ajuns în strada Oiţelor din sectorul 4, la un bloc situat 
în apropierea circumscripţiei nr. 4 de miliție, unde a 
coborât maistrul NIŢU ION, și imediat am auzit o rafală de 
împușcături, se trăgea asupra mașinii. 

Nu am apucat să pornesc mașina și întrucât continua să se 
tragă am luat hotărârea de a abandona mașina și să mă 
pun la adăpost într-un bloc. 

Am sărit din cabina autovehiculului și în timp ce fugeam 
spre bloc s-a continuat să se tragă asupra mea. Gloanţele 
ricoșau din caldarâmul străzii, dar nu am fost lovit. În fuga 
mea, am fost lovit de creanga unui copac, astfel că am avut 
inițial impresia că am fost împușcat în piept și m-am oprit, 
moment în care am fost somat să stau pe loc cu mâinile 
ridicate. Am ascultat de ordin și am rămas pe loc. De mine 
s-au apropiat 3 militari în uniforme kaki, cu cască albă pe 
cap și înarmați cu pistoale mitralieră (aveau patul 
rabatabil)252. [...] 

La circa de miliție am fost luat în primire de o persoană în 
ținută civilă, căreia niște subofiteri care mă cunoșteau i s- 
au adresat în felul următor: «Lăsaţi-l, domnule colonel, că 
noi îl cunoaștem, este șoferul de la Întreprinderea de 
gaze», însă acesta a continuat să mă înjure și m-a lovit cu 


pumnul în obraz, a continuat să mă lovească cu bastonul și 
cu picioarele în mod bestial.” 

+ Cu maistrul NIŢU ION nu s-a stat de vorbă și nu rezultă ce 
s-a întâmplat cu el. 


Medeleanu Cristian — 18 ani (dosar 365/S/1992): 


În noaptea de 21/22.12.89, după ce a început să se tragă, a 
fugit de la Inter spre rest. Budapesta, unde a fost prins de 
doi civili și dus la Circa 14. 

„Eu, împreună cu o altă persoană, am fost urcat într-o 
cameră la parter și un subofițer de miliţie cu gradul de 
sergent-major, înalt, cu o înălțime de 1,90 m, blond, ne-a 
lovit cu pumnii și picioarele. A lovit pe cealaltă persoană cu 
pumnul peste gură, expulzându-i doi dinţi incisivi din faţă. 
Aș putea recunoaște sigur subofițerul de miliţie care a 
exercitat violenţe asupra noastră. 

Am fost duși tot prin cordon de milițieni într-un garaj. 

În momentul în care sergentul-major blond ne lovea, o 
persoană în civil, mic de statură, cu un cap mic, insista să ne 
lovească că altfel ne va lovi el. Aș putea recunoaște și 
această persoană.” 


Popa Ion — 49 de ani (dosar 367/S/1992): 


La baricada de la Inter 

„Din spatele unor blindate se trăgeau în aer focuri de 
armă, pentru ca mai târziu să observ că se trăgea și în 
manifestanți, dintre aceștia au căzut răniţi și morți.” 


„De grupurile de manifestanți se apropiau militari cu 
scuturi care au tras în mulțime.” 

Prin tunelul metroului, a ajuns la Piaţa Unirii, unde era un 
grup de milițieni și civili. Se trăgea de aproape. 

„În acest loc, prin surprindere, am fost imobilizat și dus la 
circa de miliție nr. 14, percheziționat și bătut în mod 
bestial, fără milă. În apropierea mea, un băiat din cauza 
bătăii a căzut și nu s-a mai ridicat. Din cauza bătăilor mi-am 
pierdut cunoștința.” 


Băloi Dumitru - 35 de ani (dosar 368/S/92): 


A fost cu soţia sa, BĂLOI MARINELA, la manifestaţia 
anticeaușistă de la Intercontinental până când soţia sa a 
fost udată de jeturile de apă ale pompierilor după care au 
plecat acasă pentru a se schimba (orele 20). 

Au plecat din nou, lăsându-și cei doi copii singuri în casă 
pentru [a] reveni la Inter. 

Au fost reţinuţi la Piaţa Unirii, duși la Circa 14 Militie, 
mualtratați, apoi la Militia Capitalei - maltratați, legaţi cu 
mâinile la spate și duși la Jilava, de unde au fost eliberaţi în 
22.12.89, orele 14-15. 

Nu s-a dus la medic, dar pe baza unor depoziţii de martori 
s-a stabilit că ar fi suportat leziuni corporale vindecabile în 
14-15 zile. 

„am fost reţinuţi de un cetăţean civil...” „...iar spre noi, la 
câţiva metri, se îndreptau aproximativ 40 oameni aliniați 
câte 4 pe rând, îmbrăcați în haine de militar în termen, dar 
cu o vârstă mult mai mare, cum de altfel ar trebui să aibă 
această categorie oameni care-și satisfac stagiul militar...” 


„Am fost conduși la circa 25-30 m spre magazinul «Unirea», 
unde era amplasat un adevărat cartier general cu multe 
mașini ale miliției (ARO + Dacia), iar de jur împrejur numai 
cadre sus-puse...” 

„pe una din uși, care dădea în garaj, a fost scos un băiat 
plin de sânge, iar loviturile nu conteneau asupra lui, până 
când la 2 m în spatele nostru a căzut fără a mai face un gest 
care să arate că mai trăiește, după care a fost aruncată apă 
pe el, iar acei milițieni care-l loviseră văzând că nu mai 
mișcă, l-au apucat de haine și l-au târât afară din garaj.” 
„am fost îmbarcati într-o mașină și transportaţi la miliția 
capitalei, unde a fost un adevărat iad, pe un culoar foarte 
lung erau înșirați milițieni de o parte și de alta și când 
treceam printre ei loveau cu ce puteau, bastoane, picioare, 
pumni...” 


Maistru militar Brânză Ștefan, UM 01347 Basarabi (dosar 
377/$/1992): 


În anul 1989 era detașat la construirea Casei Republicii și a 
Muzeului Naţional. 

În jurul orei 22, în 21.12.89, împreună cu lt.col. 
MIHALACHE PETRU și concentratul GHEORGHE VASILE, cu 
mașina condusă de lt.-maj. CIOBANU MARIN, s-au deplasat 
până la CCA unde au coborât. 

„au apărut 3-4 persoane îmbrăcate civil și unul dintre 
aceștia mai solid ne-a cerut să prezentăm actele la control. 
D-nul lt.-col. MIHALACHE a răspuns că suntem cadre 
militare, iar civilul care a solicitat actele a răspuns 
insultător la adresa d-lui locotenent-colonel. Acesta i-a 


răspuns să vorbească civilizat și atunci a fost lovit de cel 
care îi solicitase actele. D-nul lt.-col. a căzut jos, iar cel care 
îl lovise a ordonat celor care îl însoțeau să-l ridice. Am fost 
luaţi toţi trei și duși la sediul Poliției municipiului 
București, în drum spre sediu fiind lovit fără motiv de cei 
care mă conduceau”255. 

La Millitia]. Caplitalei]. culoar viu și toți îl loveau. Noaptea 
pe la 3, după maltratări, au fost duși la Jilava unde li s-a 
acordat asistență medical, fiind eliberaţi în după-amiaza 
zilei de 22.12.89. 


Kiss Adrian — 25 de ani, student (dosar 379/S/92): 


Reținut în staţia de metrou „Universitate” 

„După câteva minute, în staţie a coborât un grup format 
din cinci militari îmbrăcați în combinezoane gri, cu scuturi, 
cască și bastoane de cauciuc. Aceștia au început să lovească 
oamenii din stație cu bastoanele. Am încercat să ies din 
staţie, însă afară se formase un cordon de militari îmbrăcați 
la fel ca și cei care coborâseră. Doi militari au început să mă 
lovească peste cap cu bastoanele. Am căzut jos, după care 
aceștia au continuat să mă lovească, până am devenit 
inconștient.” 

Când și-a revenit, se afla într-o mașină, dus la miliție, apoi 
la Jilava. 


Iliescu George Dorel — 15 ani (dosar 380/S/92): 


La Intercontinental 21.12.89, până pe la 00:15 „când a 
început să se apropie de noi trăgând focuri în sus tancuri 


sau mașini blindate”. 

A intrat în staţia de metrou. 

„Am fost scoși afară unde am fost trântiți la baza peretelui 
Universităţii. 

Am stat acolo cam 15 minute, timp în care am fost bătut de 
către soldații cu scuturi și căști care purtau inscripția 
«Miliția». 

Duși la Circa 17, iar de acolo la Jilava. Doctorii i-au vizitat și 
i-au întrebat dacă au răni deschise. „Nu era nimeni în 
camera cu răni deschise, în schimb toți aveam vânătăi pe 
tot corpul, pe picioare, în cap aveam cucuie.” 


Leca Ștefan — 37 de ani (dosar 256/$/92): 


Reţinut în 22.12.89, în jurul orelor 6, în zona Unirii, când se 
întorcea spre casă de la manifestaţie, peste noapte stând 
ascuns la scara unui bloc. 

„Am rămas în zonă până în jurul orei 24 când împreună cu 
ceilalți, datorită faptului că începuse să se tragă, am fugit 
pe str. Rosetti.” 

„am fost transportaţi la sediul Circii 14...” 

„Aici, după ce am fost lovit ca și ceilalți de două cordoane de 
subofiteri de miliție ce formaseră un culoar...” 


Tanase Alexandru (dosar 234/S/92): 


În jurul orelor 24:00 a început focul care urmărea să 
destrame demonstraţia. Am văzut pe „Universitate” pe 
acoperiș cum se trăgea cu armă automată. Se trăgea foc cu 


foc. 


Un grup de militari în termen care trăgeau fără adresă... 
Cristescu Teodor Adrian — 44 de ani (dosar 252/S/92): 


La un moment dat au mai intervenit și alte forțe despre 
care am afirmat în declaraţia anterioară că aparțineau 
trupelor USLA. Am făcut această afirmaţie bazându-mă pe 
împrejurarea că erau îmbrăcate cu o uniformă mai 
deosebită, în sensul că în picioare aveau ghete cu carâmbul 
înalt, combinezoane de culoare kaki și în cap cu căști albe cu 
vizor. Cu armele ce le aveau în mâini au deschis foc de armă, 
dar nu pot preciza dacă au tras în aer sau în mulțime. 
Datorită intervenţiei acestora, în rândul manifestanţilor s-a 
produs panică, aceștia au încercat să se disperseze, dar 
marea majoritate au fost prinși, loviti și imobilizați. 


Doară Mihai (dosar 219/S/92): 


La restaurantul Grădinița 

„Am văzut un pluton de militari în termen care intrase în 
panică, șovăind să intervină, motiv pentru care în scurt 
timp a fost înlocuit cu un pluton de milițieni.” 


Ștefan Gheorghe — 38 de ani (dosar 215/S/92): 


În jurul orei 1:00, asupra coloanei de demonstranți, dar pe 
deasupra, au încercat să se tragă focuri trasoare dinspre 
hotel Intercontinental și dinspre barajul constituit din 
forțele de ordine. [...] 


După ce tancul a trecut, noi am închis coloana, iar când s-a 
reîntors, am închis din nou coloana, fără ca în timpul 
deplasării acestui tanc să se producă victime în rândul 
demonstranților. După acest episod, dinspre barajul forțelor 
de ordine a început să se tragă în demonstranți. Reţin că au 
fost focuri de armă automată și focuri de pistol Din 
rândurile noastre au fost vătămaţi demonstranți, iar unii au 
fost împușcați mortal. [...] 

În tot acest timp, barajul forţelor de ordine înainta pe noi și 
se trăgea asupra noastră. 


Taban Gelu — 24 de ani (dosar 204/S/92): 


În spatele hotelului Intercontinental 
„Am văzut că un politai (tot subofițer) că a scos pistolul și a 
tras într-un manifestant ce avea lozincă, împușcându-l.” 


Pop Petru - 57 de ani (dosar 203/S/92): 


Am scandat împreună cu celelalte persoane și când a 
început să se tragă cu trasoare, după care s-a auzit o 
comandă „cu foc înainte”, fiind în faţă am fost lovit de 
scutieri militari, după care am căzut și după ce s-a retras 
lumea, am fost luat de militie, lovit și urcat într-o dubă. 


Gadina Constantin — 36 de ani (dosar 202/$/92): 
În dreptul sălii Dalles, se afla un cordon de scutieri, în acest 


loc îndreptându-se și camioanele cu soldaţi. Mai mulţi 
tineri și copii s-au așezat în drum pentru a împiedica 


înaintarea acestor vehicule și în aceste împrejurări mai 
mulți dintre ei au fost călcaţi de camioane. 

Imediat cordonul de scutieri a înaintat câțiva metri pentru 
a acoperi locul unde se aflau victimele călcate de vehicule, 
după care au continuat înaintarea, venind înspre noi 
demonstranţii. Ne-am mai retras și noi și în jurul orei 17:40 
au apărut pe str. Nicolae Bălcescu două autoturnuri care 
au început să stropească demonstranţii cu apă și spumă 
chimică. 

Cordonul de milițieni presa demonstranțţii să se împrăștie, 
având loc ciocniri în care cadrele M.I. loveau cu bastoanele 
și bâtele demonstranții... 


Bucur Nicu — 21 de ani (dosar 188/S/92): 


„În ziua de 21.XII, am participat la mitingul organizat în 
Piața Palatului, rămânând în continuare în oraș până în 
jurul orelor 0:30. În acest interval am fost în mai multe 
locuri din centrul orașului, unde oamenii manifestau și 
strigau lozinci anticeaușiste. Până în jurul orelor 18, forțele 
de ordine nu au lovit manifestanţii.” 

Arată că în toate intervențiile erau trupe USLA -— cu căști 
„Miliţia”, scuturi și mulți subofiteri de miliţie. 

„În jurul orelor 17 am văzut că s-a tras primul glonte care l- 
a rănit pe un cetățean de circa 40 ani. Nu știu cine a tras și 
nici de unde. Victima se afla în apropierea sălii Dalles. În 
jurul orei 18, a venit primul TAB care a trecut prin mulțime, 
omorând oameni, oprindu-se în preajma sălii Dalles” 
[confuzie cu camionul — n.n.]. 

„În jurul orelor 22-23 s-au întețit focurile de armă.” 


În jurul orelor 0-0:30 a fost arestat și maltratat de scutieri și 
un ofițer de miliţie (cu pumnii, cu bocancii și cu bastonul de 
Cauciuc). 

Bătut la Militia Capitalei, iar dimineaţă a fost dus la Jilava. 


Popa Ion — 50 de ani (dosar 185/$/92): 


„Totodată se trăgea cu trasoare, iar în același timp am văzut 
că mai cădea la sol câte unul din manifestanți fiind probabil 
împușcat de către cei care se strecuraseră printre 
manifestanți. 

În jurul orelor 24:00, mă aflam lângă ceasul de la 
Universitate, lângă una din scările metroului când am 
observat că se trage mai intens în manifestanți de către cei 
înarmați cu scuturi aflați în apropiere. Nu pot preciza dacă 
aceștia făceau parte din trupele USLA sau cele al 
Ministerului de Interne (milițieni sau securiști).” 

A intrat la metrou și prin tunel a ajuns la P. Unirii. 

„La ieșire, după circa 100 m, am văzut niște «Jep»-uri cu 
emblema «Miliția» și am auzit trăgându-se focuri de armă 
în direcţia mea...” 

Duși la Circa 10 sau 14 unde au fost bătuți, apoi duși la 
Jilava. 


Tudorache Gabriel — 29 de ani (dosar 184/$/1992): 
La 21.12.89 a venit în Piaţa Universităţii. 


„Au apărut apoi scutierii cu căști pe care scria «Miliția» și 
loveau cu bastoanele în demonstranți. 


Ne-am retras până la agenţia de turism «Luceafărul» când 
au fost aruncate gaze lacrimogene. Am încercat să refacem 
grupul, dar s-a tras în noi de către primul rând de militari în 
kaki cu petlițe de securitate care aveau căști albe fără 
însemne. [...] 

Am fost prins și dus în fața magazinului «București». Aici 
am fost lovit de milițieni. Au venit apoi civili care m-au dus 
pe jos la poliţia Capitalei. 

Am fost lovit, iar aici l-am recunoscut pe lt. m. BURCIU 
LIVIU care lovea pe un tânăr cu o bâtă.” 

Au fost legaţi cu mâinile la spate și duși la Jilava. 


Buznea Constantin — 31 de ani (dosar 180/S/92): 


M-am retras imediat înspre teatrul naţional și când mă 
aflam lângă peretele de la scara de subsol, în acest timp s-a 
îndreptat către mine un ofițer de securitate cu grad de 
locotenent însoţit de mai mulţi militari în termen și când s- 
a apropiat de mine cu pistolul întins în direcţia capului, 
somându-mă, toți s-au repezit asupra mea și m-au bătut în 
cap cu niște obiecte dure până ce am căzut, continuând 
lovirea chiar după ce am căzut. 


Din aceste mărturii rezultă câteva elemente importante 
care ar trebui să dea de gândit procurorilor militari care mai 
au încă în lucru dosarele Revoluţiei: 


1. Majoritatea focurilor de armă sunt atribuite ofițerilor de 
Securitate (inclusiv cadrelor USLA) sau de Miliție. 


2. Unii securiști (30-35 de ani) erau deghizați în haine de 
militari în termen. 

3. Cei care trăgeau de la Intercontinental sau de pe acoperișul 
Universităţii erau după toate probabilitățile tot cadre de 
Securitate. 

4. Cadrele MI au administrat bătăi bestiale la sediile miliției, la 
gurile de Metrou, în casele scărilor blocurilor din zonă. 
Aceste tratamente reprezintă acte de tortură; la fel și 
împușcarea demonstranţilor. 

5. Anchetele s-au rezumat la câţiva ofiţeri superiori; dintre 
care, ca și la Timișoara, un număr infim au fost 
condamnaţi. Învinuirile, în general de „purtare abuzivă”, 
comportau pedepse minore. Dintre sutele de executanțţi ai 
acestui măcel și ai torturilor descrise de victime, nimeni nu 
a fost anchetat și cu atât mai puţin judecat pentru faptele 
comise. Acţiunile forțelor de represiune s-au desfășurat, 
evident, în cadrul unui „atac sistematic și generalizat 
împotriva unei populaţii civile”25%, respectiv într-un 
moment în care victimele erau „căzute sub puterea 
adversarului”255. Aceste fapte reprezintă, conform legilor 
interne și internaţionale, crime împotriva umanității. Fiind 
imprescriptibile, ele pot fi anchetate și astăzi; și trebuie 
anchetate. 


Represiunea din noaptea de 21-22 decembrie a 
manifestației din centrul Bucureștilor s-a soldat cu 50 de 
morţi, 462 de răniţi și 1.245 de arestaţi256. 

Victoria Revoluţiei la București 


Vineri, 22 decembrie. Dimineaţa hotărâtoare 


Vestea înăbușirii în sânge a demonstraţiei din ziua precedentă 
a ajuns în scurt timp la toată populaţia Bucureștiului. În timp 
ce maşinile  salubrităţii spălau trotuarele de sângele 
revoluționarilor uciși și răniţi, mulţi dintre supraviețuitorii 
măcelului din zona centrală a orașului au fugit spre zonele 
industriale, unde au povestit și altora cele întâmplate. 

Ceaușescu dăduse ordin să se organizeze adunări ale 
muncitorilor în întreprinderi, în care să fie condamnate 
„actele huliganice”. Muncitorii însă se opun în masă; mai 
mult, încep proteste pe scară largă împotriva regimului. Când 
i s-a spus despre venirea coloanelor de muncitori spre centru, 
dictatorul ar fi răspuns: „Dacă sunt în metrou, să se dea cu 
gaze lacrimogene!”. 

Începând de la 6:00 dimineaţa, zeci de mii de muncitori ies 
pe străzi și se formează coloane care pornesc spre centru din 
majoritatea cartierelor capitalei. Coloanele se îndreaptă spre 
zona CC-ului și Universităţii, scandând „Jos Ceaușescu!”, „Noi 
suntem poporul, Jos cu dictatorul!”, „Jos călăul!”, „Vom muri și 


vom fi liberi!”, „Libertate, Libertate!”, „Veniti cu noi!” etc. 
Forţele de „ordine” nu mai intervin în forță, ba chiar încearcă 
să parlamenteze cu manifestanţii. Baricadele Miliției care 
trebuiau să blocheze accesul spre Piaţa Universităţii și Piaţa 
Palatului s-au dovedit ineficiente. 

Nicolae Ceaușescu le cere șefilor instituţiilor de forţă să-i 
împiedice prin orice mijloace pe manifestanți să intre în Piaţa 
Palatului și să tragă asupra lor. Însă în acel moment câţiva 
dintre miile de muncitori aflaţi la Universitate începuseră deja 
să discute cu militarii din dispozitive?. 

În jurul orei 09:20, după o întrevedere cu Nicolae 
Ceaușescu în care se pare că a fost mustrat dur de acesta, 
generalul Vasile Milea se sinucide:. 

Nicolae Ceaușescu îl declară trădător, preia direct 
conducerea forţelor armate și instituie — din nou - starea de 
necesitate?. 


Simbioza Ceaușescu-Securitate și 
imposibilitatea „diagnosticului” 


Nici unul dintre membrii CPEx și nici șefii instituţiilor de forță 
sau judeţeni nu au avut curajul să-i ofere dictatorului, până la 
final, nici cea mai timidă alternativă. Ceaușescu era înconjurat 
de un servilism criminal ancorat în tabuul totalitar, care 
presupunea un embargo al adevărurilor cu privire la opoziţie. 

Toţi știau că mișcarea populară care ajunsese de la 
Timișoara la București nu era nici „influenţată de agenturi” și 


nici lucrarea unor „huligani”. Mai bine decât toţi o știau șefii 
Securităţii, în frunte cu Iulian Vlad. Aceștia aveau miile de 
informatori, tehnica operativă (microfoanele, ascultarea 
telefoanelor, aparatele de citire a corespondenţei) și sutele de 
mii de dosare informative. Aceste documente - pe care le 
putem studia astăzi la CNSAS -— îi permiteau Securităţii să 
cunoască bine nemulțumirea  „gloatei”5. Respectiv că 
populația României era sătulă de dezgustătorul cult al 
personalităţii dictatorului. 

Însă nimeni, și cu atât mai puţin Iulian Vlad, nu a putut să 
pronunțe, nici măcar pe 22 decembrie, cuvintele „regele e 
gol”. Deși avea sute de ofițeri înarmați până în dinţi în CC, Vlad 
nu l-a arestat nici în ceasul al doisprezecelea (la propriu) pe cel 
pe care avea să-l numească peste numai două ore, printr-o 
aiuritoare șarlatanie, „trădător”! Şi asta pentru că puterea 
gărzii pretoriene era derivata din chiar cultul personalităţii 
„fiului iubit”. 

Pentru a îngenunchea populaţia și a o face să-l aplaude cu 
exaltare, Ceaușescu a avut nevoie de o poliție politică 
sofisticată. Una care să „prevină? și să  cosmetizeze 
manifestările ostile. Una care să-i menţină iluzia aprecierii 
unanime în ţară și peste hotare, chiar și atunci când el însuși, 
cel puţin la apusul regimului, începuse să aibă dubii. O poliţie 
politică a cărei misiune existenţială era anihilarea opoziţiei din 
România, dar care zilnic trebuia să demonstreze că opoziția 
din România de fapt nu exista. Iulian Vlad a înţeles mai bine ca 
oricine regulile acestui bal mascat și de aceea Ceaușescu avea 
atât o încredere totală, cât și o nevoie vitală de el. 

Pentru Securitate, pe de altă parte, această misiune 
complexă și aparent ingrată era la fel de vitală. Și asta pentru 


simplul motiv că îi satisfăcea acel orgoliu terifiant al puterii 
neîngrădite asupra populaţiei îngenuncheate. Orgoliul pe care 
Orwell l-a intuit ca un scop în sine al poliţiilor politice din 
sistemele totalitare. 

De aceea a trebuit Ceaușescu să ţină discursul, deși intuia 
că nu mai era chiar atât de iubit. De aceea Iulian Vlad a 
acceptat misiunea de „lichidare” a baricadei, deși intuia că a 
doua zi lucrurile vor fi mai dificile. De aceea l-a alimentat pe 
dictator cu „date sigure” asupra „amestecului din afară”, deși 
ambii știau că acesta nu exista. Nici unul dintre actori n-a 
putut să articuleze vreo îndoială. Ceaușescu și brațul său 
informativ și înarmat erau simbiotic angajaţi într-o complexă 
mascaradă a disimulării, ce nega autenticitatea oricărei 
acţiuni de opoziţie internă. 

Dar oamenii n-au mai putut crede și suporta acea 
mascaradă. Ca și la Timișoara, numărul revoluţionarilor a 
sporit vertiginos în București, ducând la rapida destrămare a 
regimului. 

Degringolada de sfârșit a fost atribuită de unii autori unei 
„erori de diagnostic”. S-a mai apreciat că Ceaușescu ar fi fost 
„sfătuit prost”? în acele zile când a solicitat mitingul din 21 
decembrie. Suntem de părere că nu a fost vorba de eroare, ci 
de imposibilitate de diagnostic. Și aceasta s-a datorat 
tocmai necesitaţii disimulării realităţii. Era un joc fără ieșire 
în acel moment. A ceda presiunilor și a accepta reforme (a 
recunoaște că „regele e gol”) erau de neînchipuit pentru 
Ceaușescu. Mascarada care a legat Securitatea de Ceaușescu a 
fost nu numai puterea, ci în final și slăbiciunea lor. În 
decembrie 1989, singura „ieșire” a fost prăbușirea sistemului. 


Retragerea Armatei în București 


Până în dimineaţa de 22 decembrie, la București și în alte 
orașe, Armata nu a dat încă semne că s-ar fi luat o decizie de a 
abandona dictatorul. Din contră, a participat alături de Miliție 
și Securitate la reprimarea manifestanţilor din noaptea 
anterioară. În jurul orei 8 dimineaţa, ministrul Apărării 
Naţionale ordona să se aducă în București unităţi de blindate 
de la Târgoviște, Mihai Bravu și Slobozia, iar în centrul 
Bucureștiului să se amplaseze mai multe tancuri. Elicoptere 
militare zburau deasupra, împrăștiind manifeste prin care se 
îndemna populaţia să nu răspundă provocărilors. 

Însă în acea dimineaţă coloanele de lucrători de la fabricile 
din cartierele Bucureștilor aveau să fie lăsate să avanseze 
relativ nestingherite spre centrul orașului. Comandanții de 
rang mediu erau copleșiți în dispozitive și îi întrebau în 
permanenţă pe superiori cum ar trebui să procedeze. Și nu e 
de mirare: situația era în schimbare rapidă, iar numărul 
manifestanţilor creștea vertiginos. În unele cazuri, soldaţii se 
pare că au primit de la comandanții locali ordinul să se 
maseze în jurul echipamentelor. În alte cazuri se pare că și-au 
urmat propria conștiință. Conform declaraţiilor unor ofiţeri 
de armată, ordinul de grupare a soldaților în jurul tancurilor a 
avut de fapt efectul ruperii cordoanelor de forţe ale regimului, 
menite să împiedice înaintarea demonstranţilor?. 

lată o mărturie care pare să încapsuleze dinamica și 
psihologia revoluţionarilor, a Armatei și a Securităţii în acel 
moment. Se observă cu claritate alunecarea militarilor de 
partea Revoluţiei, în timp ce forțele DSS, ultimul bastion de 
apărare a dictaturii, rămân „dezvelite” și încep să „dispară”: 


Pe data de 22.XI1.89, ora 10-10:30, mă aflam printre 
demonstranți pe Bulevard, vis-a-vis de magazinul EVA, în 
intersecția Cosmonauţilor colț EVA pe colț se afla o amfibie 
a Armatei, iar în spate colț cu mag. EVA, se afla un cordon al 
Poliției înarmați care avea un ofițer superior comandant, 
maior sau lt.-col.; de emoția care am avut-o nici nu mai 
rețin, dar totuși a fost comandantul acelui cordon ce 
blocase str. Cosmonauţilor colț EVA. 

În momentul acela dinspre Universitate veneau spre 
Romană amfibiile cu poporul pe ele. Armata cedase. Am 
mers la amfibia ce se afla în fata cordonului de Poliţie spre a 
le transmite să cedeze că generalul MILEA s-a sinucis, 
apropiindu-ne vreo 10-15 persoane, acel comandant de 
cordon Poliţie, a strigat foc! subalternii au început să tragă 
asupra noastră; în acel moment înspăimântător alţii s-au 
culcat la pământ, iar eu cu 7-8 persoane am intrat pe holul 
Bl. 33 din str. Cosmonauţilor de unde acest comandant de 
cordon s-a năpustit asupra noastră la intrare și fără cruţare 
a început să ne lovească cu bastonul de cauciuc, făcând 
semn subalternilor să vie în ajutor stând la ușă, văzând 
aceasta, am urcat câțiva până la et. I unde am văzut un 
geam deschis oprindu-mă acolo cu gândul că dacă intră 
peste noi să sar pe acel geam în spate. După 3-5 minute a 
dispărut de la ușă ieșind afară; în strladă] nu am văzut nici 
un polițist; unde a dispărut nu știu; [era] tocmai momentul 
cuceririi, după aceia m-am urcat pe tanchetă și am mers la 
Palat. 


Două mărturii relevante „din interior” sunt cele ale 
comandantului companiei cadre din Academia Militară și a 
locţiitorului său. Ele se coroborează în mare cu cele ale 
revoluţionarilor civili, martori ai târziei fraternizări a Armatei 
cu populaţia Bucureștilor. În noaptea de 21/22 decembrie 
1989, compania respectivă primise ordin să fie pregătită 
pentru „îndeplinirea unei misiuni în afara unităţii”. Pe 22 
decembrie la ora 07:00, ofițerii cadre din companie au fost 
îmbarcaţi în autobuze „fără a li se preciza misiunea ce urmau 
să o execute”. Autobuzele au trecut prin mai multe puncte din 
oraș, până au intrat în dispozitivul din Piaţa Unirii. Prin staţia 
de radio cu indicativul „Pasărea 5” li s-a transmis ordinul 
ministrului Milea Vasile de a nu folosi armamentul împotriva 
demonstranțţilor. Iată cum descriu cei doi orele care au urmat: 


Tot timpul ocupării dispozitivului, pe ambele trotuare am 
lăsat liberă circulaţia oamenilor, care se îndreptau în 
număr mare spre Piaţa Universităţii. Menţionăm 
următoarele elemente semnificative: 

— în jurul orei 09:00 o fată plasează flori, pe caldarâm, în 
faţa fiecărui soldat din fața dispozitivului; 

— în jurul orei 09:15-09:30 un grup de tineri se apropie de 
tancurile din dispozitiv și oferă flori, ţigări și dulciuri 
militarilor, scandând „Hai, Steaua”, „Ole, Ole...”; 

— în aceeași perioadă, persoane civile se opreau în dreptul 
nostru și făceau apel la sentimente umane, patriotice și de 
solidaritate, contra dictaturii; 

— reținem faptul că un maior de miliţie, de la Circulaţie, s-a 
adresat unui grup de cetăţeni, de pe trotuar, rugându-i să 


ne lase în pace și să meargă în Piaţa Universităţii să 
manifesteze și să strige acolo ce vor; 

- în jurul orei 09:30-10:00 în zona Sfântu Gheorghe - 
Colțea, mulțimea ocupase deja partea carosabilă a 
bulevardului şi numărul  manifestanţilor creştea 
vertiginos; 

— în aceeași perioadă, locul a fost survolat la joasă înălțime 
de un elicopter, după care am observat o ceaţă în zona 
respectivă, pe toată lăţimea bulevardului, și am auzit țipete 
și huiduieli; 

- în intervalul 09:30-10:00 am primit ordin, de la col. 
Cristache T., de deplasare a Campaniei Cadre la intrările 
metroului din dreptul cofetăriei de lângă Hanul lui Manuc, 
pentru întărirea dispozitivului existent acolo și format din 
ofițeri elevi de la Localul 1; 

— la insistenţele noastre și ale mr. Moldovan Radu, ofiţer 
C.I. la Localul 2, l-am convins pe col. Cristache T. să retragă 
detașamentul de ofițeri-elevi existent la intrarea metroului 
în dispozitivul nostru, ceea ce s-a întâmplat; 

- numărul manifestanţilor creștea continuu, astfel încât în 
jurul orei 10:00 au ajuns în dreptul magazinului „Unirea”, 
ocupând întreg bulevardul; 

- la 10:30 presiunea acestora asupra primului rând de 
militari se face simțită, neagresiv și fără incidente. În 
această situaţie am cerut să se raporteze, prin staţia radio, 
starea de fapt și să se precizeze măsurile concrete pe care 
trebuie să le luăm. Ni s-a ordonat să părăsim în ordine 
dispozitivul; 

- la 10:45 participanţii la dispozitiv, din partea A.M., ne-am 
retras pe gazonul și aleile din jurul fântânilor, iar TAB-urile 


și tancurile s-au încolonat și au părăsit piaţa, deplasându- 
se prin dreptul Hanului lui Manuc, pe cheiul Dâmboviţei; 

— în aceste momente mulțimea a început să scandeze 
„Armata e cu noi!”, au venit să ne îmbrăţișeze și să ne 
strângă mâinile; această lozincă și sentimentul de bucurie 
s-au propagat de-a lungul întregului bulevard. Piaţa vuia 
de strigăte de bucurie; 

— în jurul orei 11:00 când organizam deplasarea din piaţă, 
am aflat de la cei care aveau aparate de radio portabile 
despre comunicatul privind „sinuciderea trădătorului 
Milea”; 

— împreună cu col. Cristache T., am hotărât să ne deplasăm, 
pe jos, pe bulevardul G. Coșbuc până la Localul 2, unde am 
ajuns în jurul orei 11:45; 

— pe tot traseul am fost aclamaţi de cetăţeni, scandându-se 
lozinca „Armata e cu noi!”; 

- ajunși la Localul 2, am constatat o atmosferă de mare 
bucurie și entuziasm patriotic, studenţii aruncau tablourile 
dictatorului şi rupeau  lozincile și  fotomontajele 
„pavoazării”. Fanfara a ieșit pe platou și a intonat 
Deșteaptă-te române! și Hora Unirii; 

- în jurul orelor 13:00 am primit ordin să predăm 
armamentul și muniţiaLi. 


Acţiunile sau inacţiunile datorate ordinelor primite de la 
superiori, dar în parte și hotărârilor de moment a câtorva 
comandanți locali au jucat un rol important în 
deznodământul final: protestatarii au reușit să ia cu asalt 
piaţa din faţa Comitetului Central și clădirea în sine — 


punându-i astfel pe Ceaușești pe fugă înainte ca regimul să fie 
capabil să lanseze o altă rundă de represalii sângeroasel2. 

Decizia aparent spontană a unui căpitan de infanterie să-și 
retragă TAB-ul dintr-un punct-cheie de trecere spre clădirea 
Comitetului Central și a unui anumit colonel Carp de a 
îndepărta TAB-urile care înconjurau clădirea (aparent în 
momentul când a auzit anunțul că ministrul Apărării s-a 
„sinucis”) au fost critice pentru evoluţia evenimenteloris. 
Aceste decizii instantanee le-au permis demonstranțţilor să 
ocupe piața principală din fața clădirii Comitetului Central și 
să asedieze clădirea în sinelt. 


Sfârșitul jocului 


În Piaţa Universităţii se găseau la ora 9:30 zeci de mii de 
bucureșteni, scandând „Jos Ceaușescu!” și „Libertate!”. Armata 
nu mai opune rezistenţă. Într-o ultimă ședință a Comitetul 
Politic Executiv, Nicolae Ceaușescu anunţă că generalul Vasile 
Milea „s-a împușcat” după ce „a sabotat aplicarea măsurilor și 
a lucrat în strânsă legătură cu străinii”. 

În jurul orei 10:30, subunitățile militare din centru încep să 
se retragă din fața demonstranţilor, care pătrund în Piaţa 
Palatului. Liderii acestora vorbesc mulțimii printr-o staţie de 
amplificare. 

Într-o ultimă zvâcnire a regimului muribund, Radioul și 
Televiziunea prezintă decretul prezidenţial prin care se 
instituia starea de necesitate pe întreg teritoriul ţării: 


„Având în vedere încălcarea gravă a ordinii publice, prin 
acte teroriste, de vandalism și de distrugere a unor bunuri 
obștești, în temeiul art. 75, pct. 4 din Constituţia Republicii 
Socialiste România”, unitățile Ministerului Apărării 
Naţionale, Ministerului de Interne și formațiunile Gărzilor 
Patriotice erau puse în „stare de alarmă”; se interziceau 
„orice întruniri publice, precum și circulaţia în grupuri mai 
mari de 5 persoane”l. 


Se anunţa și că „ministrul Forţelor Armate a acţionat ca un 
trădător împotriva independenţei și suveranităţii României și, 
dându-și seama că este descoperit, s-a sinucis”. Apelul cerea ca 
„toţi cei care își iubesc ţara și poporul să acţioneze cu cea mai 
mare fermitate împotriva oricărui trădător”1$. 

Anunţul friza evident absurdul, starea de „necesitate” sau 
„alarmă” fiind deja în vigoare, decretată sau nu, de mai multe 
zile. În plus, ordinul „Radu cel Frumos” de înarmare cu 
muniţie de război era și el în vigoare. 

La auzul morţii generalului Vasile Milea, unii militari din 
dispozitive fraternizează cu revoluționarii. 

În jurul orei 11:30, generalii din jurul dictatorului cheamă 
două elicoptere pentru evacuarea acestuia. 

Vrem să subliniem din nou: prin faptul că dictatorul nu a 
fost arestat la CC, unde generalii respectivi (care au 
recunoscut că au colaborat între ei până în ultima clipă) aveau 
puterea armată totală, orice sugestie de „lovitură de stat” (de 
exemplu, a generalului Stănculescu) sau „favorizare” a 
Revoluţiei (de către șefii Securităţii!) se dovedește a fi o 
aberaţie. Produse de aparatul de dezinformare al Securităţii, 


sugestiile  disculpatoare respective se pare însă că 
funcționează, din păcate, și astăzi în anumite publicaţii. 

Înainte de a se urca în elicopter, Nicolae Ceaușescu face o 
ultimă încercare de a „explica” mulţimii din Piaţa Palatului 
(circa 70.000-80.000 de oameni) că era manipulată de 
„agenturi”. Răspunsul imediat al mulțimii a constat 
din huiduieli, fluierături și strigăte de „Jos Ceaușescu!” și 
„Milea nu e trădător!”. Abia în acest moment de târziu, dar 
deplin contact cu realitatea, Nicolae și Elena Ceaușescu pleacă 
spre lifturile care îi vor duce pe terasa clădirii și la elicopter. 

În acest timp, într-un ultim acces de panică vecină cu 
nebunia, în biroul ministrului Apărării Naţionale, fratele 
dictatorului, generalul Ilie Ceaușescu, concepe nota telefonică 
nr. 37: „Toate unităţile militare să se considere în stare de 
luptă și să acţioneze conform condiţiilor «stării de 
necesitate»”17. 

Istoria însă i-a luat-o înainte. La ora 12:06, Nicolae și Elena 
Ceaușescu părăsesc, în elicopterul Direcţiei a V-a a Securităţii, 
sediul Comitetului Central din București. 

Ceaușescu s-a văzut silit să fugă de pe acoperișul clădirii 
într-un elicopter supraîncărcat. Potrivit locotenent-colonelului 
Ion Pomojnicu, unul dintre puţinii ofițeri din MApN aflaţi la 
momentul respectiv în clădirea Comitetului Central, 
fragmentarea Armatei a fost factorul-cheie. Forțele din 
interior ale Securității erau într-adevăr „înarmate până în 
dinți” (mitraliere și alte arme sofisticate, vaste cantităţi de 
muniţie) și „hotărâte să înfrunte orice”t8, Însă au fost luate 
prin surprindere - și lăsate descoperite în fața tancurilor — 
atât de desfăşurarea rapidă a evenimentelor, cât mai ales de 


acţiunile — și mai ales inacţiunile — unităţilor de Armată care 
apărau clădireal?. 


„Era încă președinte!” 


Elicopterul care a reușit să aterizeze pe CC era condus, „ca de 
obicei”, de colonelul Vasile Maluțan, pilotul preferat al 
președintelui, ofițer al Direcţiei a V-a a Securităţii2O. (Lucru care 
pune evident sub semnul întrebării și naraţiunea post-factum 
conform căreia decizia chemării elicopterelor și proveniența 
lor ar fi fost ale „armatei”, respectiv ale generalilor 
Stănculescu și Iosif Rus2l). De altfel, în aeronavă s-au 
îmbarcat, înghesuiți alături de cuplul Ceaușescu, Emil Bobu și 
Manea Mănescu, „aghiotanții înarmați ai familiei Ceaușescu, 
ofițerii de Securitate Marian Rusu și Florian Rât”. Lucru care 
dovedește fără dubiu că Nicolae Ceaușescu a fost slujit și 
apărat de instituţia vitală dictaturii sale, cu arma în mână, 
până la capăt. Conform mărturiei lui Măluţan din anul 1995 în 
cadrul Comisiei Senatoriale pentru Cercetarea Evenimentelor 
din Decembrie 1989, groaza Securităţii în acel moment era 
aceeași cu a dictatorului: 


Când soţii Ceaușescu au apărut la elicopter, cei din gardă îi 
aduceau mai mult pe sus. Erau atât de speriați! Aveau niște 
fețe transfigurate. S-au urcat buluc în elicopter, iar 
mecanicul de zbor de-abia a avut loc să închidă ușa. Eram 
prea mulți. Mecanicul s-a așezat între scaunul lui 


Ceaușescu și ușă, așa, puţin înghesuit, ca și cum ar fi stat în 
braţe. Și am decolat22. 


Este demn de menţionat un detaliu. Exact a doua zi după 
depunerea acestei mărturii relevante pentru loialitatea totală, 
simbiotică a Securităţii față de dictator, fostul „pilot preferat” 
al lui Ceaușescu a murit într-un accident de elicopter, pe când 
„efectua lucrări de erbicidare” a unei vii23. 

De altfel colonelul Vasile Măluţan era el însuși 
„transfigurat”. Nu i se spusese destinaţia exactă, doar să se 
deplaseze spre nord. Deasupra aeroportului Otopeni a fost 
întrebat de la bază: „De ce nu aterizezi aici?”, „Deocamdată 
respect un ordin”. Ulterior, fostul ofițer de Securitate a explicat 
astfel răspunsul său: „Mă gândeam la el, că era încă 
președinte și...»2£. 


Convorbiri cu „flotila specială” a Direcţiei a V- 
a 


Elicopterul a aterizat la palatul dictatorului de la Snagov, unde 
cuplul prezidenţial s-a aprovizionat în grabă pentru evacuare 
și începutul organizării „rezistenţei”. În acest scop, Ceaușescu 
a vorbit pe „telefoanele scurte” și pe „I.0.” (tehnica operativă) 
la Craiova, Constanţa, Târgoviște, Pitești, Cluj și alte judeţeZ5. 
De la Snagov, dictatorul a mai dat „3-4 telefoane” 
comandantului flotilei speciale de elicoptere din dotarea 
Direcţiei a V-a a Securităţii, colonelul Petru Tenie. La un 


moment dat au fost cerute alte două elicoptere pentru însoţire. 
Când Măluţan l-a întrebat pe Ceaușescu în ce direcţie să plece 
acestea, i s-a spus „să vină după noi”. E poate relevant și faptul 
că „a existat un moment aici, la Snagov, când Elena Ceaușescu 
și Bobu au ieșit din cabinetul lui Nicolae Ceaușescu și nici 
Manea Mănescu nu a mai rămas”25. Deci în timpul convorbirii 
cu „flotila”, în birou cu Nicolae Ceaușescu erau doar cei doi 
ofițeri de Securitate din Direcţia a V-a. După care toată lumea s- 
a îndreptat spre elicopter. A urmat „lăsarea la sol” a 
Comandatului Suprem, în urma ordinului generalului 
Stănculescu. Generalul a fost, desigur, constrâns de 
împrejurări să dea acel ordin: revoluționarii pătrunseseră în 
masă în CC. 


„Organizez rezistență la Târgoviște” 


Potrivit lui Nicolae Deca, primul șofer pe care Nicolae și Elena 
Ceaușescu l-au oprit pe drum după evacuarea din clădirea CC 
în după-amiaza zilei de 22 decembrie 1989, dictatorul i-a spus: 
„A fost lovitură de stat. Organizez rezistență la Târgoviște”2/ 
(s.n.). 

La rândul său, Constantin Paisie, milițianul care l-a dus pe 
Ceaușescu la unitatea militară din Târgoviște în după-amiaza 
de 22 decembrie, a declarat că Ceaușescu spera să fie salvat de 
Securitate. În legătură cu discuţiile soţilor Ceaușescu, Paisie 
spune: 


Ei în primul rând pe Securitate se bazau. Știu că la un 
moment dat Nicolae Ceaușescu mi-a spus să mergem la 
unitatea aia de Securitate, o unitate specială la Băneasa, 
dar din partea Miliției sau a Armatei nu se aștepta să-i vină 
sprijinul imediat28. 

Planul luptei de rezistenţă a Securităţii 


Se știe că multe cadre ale Securităţii se antrenau în lupta 
de gherilă urbană în caz de agresiune externă, dar și de 
revoltă internă. Un fost absolvent declară: 


Am fost antrenați pentru lupta de gherilă urbană, în caz de 
agresiune externă. Eram organizaţi în grupuri mici care 
acționau pentru destabilizarea inamicului, pe teritoriul 
ocupat de el. [În unele cazuri] se face excepție de la 
noțiunea de inamic străin sau agresiune externă... 
Pregătirea multor generaţii de militari au acest specific. [...] 
Putem fi convocați telefonic sau printr-o altă modalitate 
conspirativă. Existau case conspirative și depozite de 
muniţie în plin București, de unde ne-am fi aprovizionat cu 
armament și muniţie pentru a efectua ambuscade?. 


În revista strict secretă Securitatea din arhiva CNSAS au 
fost publicate de-a lungul anilor *70 și '80, cu o tot mai mare 
frecvenţă, articole dedicate „luptei de rezistenţă în condiţiile 
ducerii acțiunilor de luptă pe teritoriul vremelnic ocupat de 
inamic”. Ne-am referit la această luptă pentru care Securitatea 
se pregătea în cazul înlăturării dictatorului de la putere, fie în 


urma unei invazii externe, fie din cauza unor „evenimente” 
cum a fost Revoluţia din decembrie. 

Este timpul să prezentăm mai detaliat scopurile, 
elementele constitutive și caracteristicile acestei lupte. 
Presupunem că cititorii vor identifica singuri modul cum cel 
puţin unele dintre aceste caracteristici au fost vizibile în 
acţiunile teroriste și diversioniste de după 22 decembrie 1989. 
Vom oferi și observaţiile noastre în acest sens, ca punct de 
referinţă. 


Origini 


Este un fapt cunoscut că invazia Cehoslovaciei de către 
trupele Pactului de la Varșovia l-a afectat profund pe Nicolae 
Ceaușescu. Nu era vorba atât de o empatie reală pentru 
„Primăvara de la Praga”, cât de frica de o potenţială 
ameninţare a propriei poziţii. Liderul de la București își croia 
deja o politică într-o anumită măsură independenta faţă de 
Moscova, continuând linia naționalistă introdusă în ultimii 
ani ai regimului Gheorghiu-Dej. 

Pe plan intern, Ceaușescu a accelerat epurările aparatului 
de conducere și ale instituţiilor de forță ale regimului, în 
favoarea unor actori docili și „de încredere”. În paralel a pus 
bazele doctrinei „războiului întregului popor”, care avea 
subliminal în vedere: un atac din partea Uniunii Sovietice. 
„Lupta de rezistenţă” era o parte integrantă a acestei doctrine. 


Legea nr. 14/28.12.1972% privind organizarea apărării 
naționale a Republicii Socialiste România prevedea acţiunile 
concrete ale diverselor forțe ale ţării în ipoteza unui atac 
militar din afară. Această normă legală intra în detaliile 
organizării forțelor convenţionale de apărare (Armată și 
Ministerul de Interne). Este de la sine înțeles că Nicolae 
Ceaușescu se baza pe Armată și Securitate, factorul care e 
introdus în noua doctrină, cu rol decisiv în lupta anticipată, îi 
revenea întregii populaţii conduse de partid și strâns unite în 
jurul Conducătorului. Acesta este, pe scurt, conceptul de război 
al întregului popor pentru apărarea patriei. 

O privire atentă relevă că dincolo de strategii militare, 
această lege e un proiect de societate, în care toţi cetăţenii 
sunt înregimentaţi într-o formă sau alta cu un rol activ în 
planul de apărare. Surprinzător, rolul principal nu le revine 
forțelor militare active, ci unei lupte mai degrabă ideologice, 
prin structurile partidului. 

Articolul 18 detaliază atribuţiile consiliilor locale de 
apărare, organele teritoriale de conducere a apărării țării. La 
litera h) se enumeră atribuţiile lor: 


Constituie și pregătesc unităţi, subunități și grupuri ale 
luptei de rezistenţă în condiţiile ducerii acțiunilor de luptă pe 
teritoriul vremelnic ocupat de inamic și conduc acţiunile 
acestora în timp de război. 


La prima vedere, aceste subunități și grupuri ar părea că 
urmează a fi constituite ad-hoc pentru a opera în spatele 
liniilor inamice, în ipoteza în care o parte a teritoriului 


naţional ar fi ocupat. Însă o citire atentă a textului arată că e o 
structură pregătită din timp și deplin conspirată. 

Pe măsura exacerbării cultului personalităţii dictatorului, 
creștea și frica sa de a pierde puterea. Din ce în ce mai mult, 
articolele din revista strict secretă Securitatea acordă forțelor 
DSS un rol predominant în „lupta de rezistență”. La nivelul 
anilor '80, această temă revine aproape în fiecare număr 
trimestrial. Planurile prevăd o creștere a gradului de 
independență a cadrelor Securităţii față de „restul 
componentelor sistemului apărării naţionale”, în special faţă 
de forțele armate (devenite ale „Ministerului Apărării 
Naţionale”). 

Din punct de vedere ideologic se observă de asemenea o 
schimbare care reflectă intensificarea cultului lui Nicolae 
Ceaușescu. După anul 1975 dispar treptat referințele la 
„concepţia Partidului Comunist Român și a guvernului ţării 
noastre despre apărarea patriei socialiste”, în favoarea 
lucrărilor și cuvântărilor secretarului general. 

Trebuie să precizăm că și Armata avea un plan al luptei de 
rezistenţă. Însă acesta ar fi urmat să fie activat în cazul unei 
invazii externe reale. Forțele Ministerului Apărării nu au avut 
misiunea esențialmente represivă a Securităţii. Nu au dispus 
nici de capacitatea conspirativă pentru a plănui și executa, în 
secret, folosind cadrele și soldaţii săi (oameni din popor), o 
luptă împotriva poporului. Totodată, în acei ani, misiunea „de 
cea mai mare importanţă a întregului efectiv” al Securităţii 
era, explicit, „asigurarea securității Comandantului suprem”5. 


Invazia externă devine pretextul luptei de 
rezistenţă 


Propaganda naționalistă, inclusiv antiungară (sub pretextul 
„iredentismului” prezumptiv al populaţiei maghiare din 
România, dar și din ţara vecină), devine subiect constant al 
revistei Securitatea. „Lupta de rezistenţă” capătă astfel și 
nuanțele unei datorii ancorate în vechi conflicte teritoriale cu 
țările învecinate. 


e Câștigarea unui capital de imagine pentru „fiul iubit”, prin 
specularea unor vechi resentimente ale unor segmente de 
populaţie pentru respectivele ţări. 

e  „Compromiterea” şi  „defăimarea” opozanților, prin 
etichetarea acestora drept unelte ale „agenturilor” acelor 
tări. 

e „Externalizarea vinovăţiei” regimului pentru nemulțumirea 
internă. Altfel spus, Ceaușescu și Securitatea încercau să 
atribuie manifestările de opoziție nu unei nemulțumiri 
reale, ci manipulării unor „elemente care s-au pus în 
serviciul serviciilor străine” „pentru un dolar sau pentru o 
rublă”6. 


Începând din 17 decembrie 1989, Revoluţia română a fost 
„explicată” de dictator, în mod obsesiv, drept un preludiu la o 
invazie externă care urma „să lichideze independenţa și 
integritatea teritorială a statului”?. 

Articolele amintite arată că pentru Securitate scopul luptei 
era să-l readucă la putere pe dictator în oricare dintre 
variantele în care acesta ar fi pierdut puterea și regimul s-ar fi 
prăbușit: 


— fie din cauza unei invazii străine; 
— fie a unei revolte interne. 


Era de așteptat că varianta revoltei interne nu putea să fie 
articulată explicit în aceste planuri. Și asta pentru un motiv 
evident: tabuul totalitar interzicea pronunţarea cuvintelor 
„revoltă internă”. Ţara era condusă, să nu uităm, de „cel mai 
iubit fiu”. Tocmai de aceea revolta internă a fost deghizată de 
Ceaușescu și Securitate într-una externă, încă de la începutul 
Revoluţiei de la Timișoara. Iulian Vlad susținea cu vehemenţă 
în faţa subordonaţilor săi din conducerea Securităţiis: 


- implicarea Ungariei și a marilor puteri de la est și vest 
(conform scenariului Panama) la Timișoara; 

- căutarea „iredentiștilor maghiari”, „străinilor existenţi în 
țară”, „turiștilor” și „diplomaţilor” (consideraţi aprioric 
agenţi „acoperiţi”) „din spatele” revoltei; 

- necesitatea prelucrării cu toate efectivele Securității (deci și a 
rețelei care urma să declanșeze lupta de rezistență), cu 
soldații din trupele de Securitate, dar și din Armată asupra 
existenței inamicului extern în Timișoara, chiar dacă acesta 
nu a fost identificat?. 


Mărturii ale soldaţilor care au fost trimiși la Timișoara să 
înăbușe revolta confirmă că li s-au făcut într-adevăr aceste 
prelucrări și în consecinţă erau convinși că urmau să lupte 
contra unei invazii de agenţi străinii. Este de presupus că 
rețeaua „luptei de rezistenţă” a Securităţii era îndoctrinată în 
același sens. Fie că oamenii Securităţii credeau sau nu această 
fabulaţie, planurile „invazie externă”/„revoltă internă” ale 
luptei de rezistenţă erau de fapt unul și același. 


Organizarea luptei 


Trebuie precizat că hotărârea „organizării luptei de 
rezistență” aparţine „Comandantului Suprem”ll, ceea ce duce 
la concluzia că anunţul din Scânteia tineretului din 18 
decembrie (semnalul pregătirii luptei) a fost lansat la ordinul 
lui Nicolae Ceaușescu. Această concluzie se coroborează cu 
declaraţiile martorilor din drumul către Târgoviște al fostului 
secretar general. Acesta le spunea că urmează să „organizeze 
rezistenţa” în acel oraș, în cadrul unei mari unităţi de 
Securitate din perimetru. 

Luptătorii erau selectați dintre cei cu un „înalt 
patriotism”12, „ură pentru dușman” și „priceperea de a îmbina 
judicios cele mai adecvate forme, metode și mijloace de 
luptă”13. Pregătirea lor includea diverse forme de luptă, 
armament, tactică militară, explozivi, cifruri și coduri și 
capacitatea de a lupta independent, în echipe mici, fără 
ajutoare, vreme îndelungată, în condiţii de oboseală extremă 
și frig. Este exact ceea ce au observat martorii citați în acest 
volum: teroriștii prinși la Revoluţie erau atletici, de o forță și o 
rezistență neobișnuite, extrem de bine antrenați și posedau o 
ură fanatică pentru militarii și revoluționarii care i-au 
capturat. 

Planurile fac referire și la celelalte mijloace care, conform 
mărturiilor, au fost folosite de teroriștii din decembrie 1989: 
case conspirative; hărți militare codificate cu cifru cunoscut 
doar de cadre ale Securităţii, coduri de comunicare, frecvenţe 
radio și semnale de înștiințare deplin conspirate, inclusiv față 
de cadrele MApN. 


Și nu e de mirare. După cum vom arăta, Nicolae Ceaușescu 
s-a bizuit într-o mult mai mare măsură pe Securitate (o 
instituţie profesionistă, profund îndoctrinată și cointeresată 
prin puterea privilegiată acordată) decât pe Armată, 
o instituţie față de care avea temeri legate, evident, de 
componenţa sa majoritar populară. 

Lupta de rezistență pregătită de dictator s-a bazat 
eminamente pe forțele Securităţii. De fapt, planul avea în 
vedere o confruntare cu o armată susceptibilă de a trece de 
partea „inamicului”, respectiv poporul. În momentul când a 
văzut că tancurile și TAB-urile Armatei au lăsat masele de 
revoluționari să pătrundă în piaţa CC-ului, temerile i s-au 
confirmat. 


O redutabilă forță militară conspirată. 
Arsenalul Securităţii conform documentelor 
găsite recent la CNSAS 


Dosarele găsite la CNSAS dovedesc că unităţile speciale și 
direcțiile Securităţii aveau la dispoziţie o cantitate vastă de 
armament și tehnică militară avansate pentru acei anif. 
Ceaușescu a asigurat principala instituţie pe care își baza 
puterea cu un arsenal în mare parte de provenienţă 
occidentală (NATO), arme despre care nu există indicii că ar fi 
fost în dotarea Armatei. Mai mult, un număr covârșitor de 
probe, unele prezentate în acest volum, arată că armele de 
calibru 5,6 mm, cele cu laser pentru ţintire pe timpul nopții, 


puștile-mitralieră cu pat rabatabil (pentru o mai ușoară 
disimulare sub haine sau salopete), armele cu amortizor de 
zgomot ș.a. au fost folosite de teroriștii de după 22 decembrie. 
Unele dintre aceste tipuri de arme, dar și altele (pistoale 
Makarov, Stechkin etc.) au fost găsite în posesia unor cadre de 
Securitate în acea perioadă. Tot arme din acest arsenal (cum 
ar fi grenade toxice) au fost folosite, după cum am arătat, 
pentru reprimarea demonstranţilor din Timișoara în zilele de 
17-18 decembrie. USLA avea un arsenal și mai vasti. Din 
constrângeri de spațiu, vom prezenta doar o mică parte a 
armamentului găsit în documentele citate. 


Armă semiautomată Anschutz 
Browning 0,22 


Armă de vânătoare — carabină Winchester 


toc plastic 
Aruncător grenade portativ AG 7 


Armă de vânătoare Drilling calibrul 12 şi 16 


Armă de vânătoare Monte Carlo 12 


Armă de vânătoare Merkel Suhl calibrul 16 


Armă de vânătoare cehă calibrul 12 
AG secţionat 


Lansator cartuşe iluminare şi semnalizare 


tip stilou 
Pistol Browning 9 cu vergea 


Pistol-mitralieră cu pat rabatabil AKM 7,62 


Pistol Makarov 9 


Pistol calibrul 7,65 md. 74 transformat pt. 


Pistol Perfecta pt. cartuşe cu gaze calibrul 6 


Pistol Walther 0,22 
Pistol Star 7,65 

Pistol mitralieră Styer 
Pistol Star calibrul 0,22 
Pistol Singer 6,35 


Pistol Smith & Wesson 9 

Pistol Browning baby 6,35 

Pistol UNIGAC 7,65 

Pistol MK 4 cu 3 ţevi de schimb 
Pistol Colt junior 0,22 scurt 

Pistol Colt junior 0,25 

Pistol Erma 0,65 

Pistol Star 6,35 

Pistolet tip pix 0,22 

Pistol Gyrojet calibrul 12 

Pistol CZ şi CZA 7,65 
Pistol-mitralieră SMG-UZI 9 

Puşcă sport ArmaLite Explorer AR-7 
0,22 

Puşcă automată MGL 0,22 

Pistol Stechkin 9 

Pistol Walther PP 7,65 şi calibrul 26 
Pistol Mauser 6,35 

Pistol-mitralieră 7,62 BZ 

Pistol Sauer 6,35 

Pistoale Browning şi Mauser 6,35 cu 
amortizor 

Pistol Walther 9 lung 

Pistol Meltar 6,35 


Exploziv plastic FPP 88 25 kg Pistol Unique 7,65 


Pistol Start 6 Puşcă sport cu aer comprimat 

Pistol Starter 6 Weihrauch 4,5 

Pistol-mitralieră Beretta Puşcă antidemonstraţie 

Pistol Browning 6,35 cu amortizor Puşcă sport cu aer comprimat Diana 
4,5 


Puşti automate NATO-Competition 
Puşcă carabină Enfield 7,62 
Puşcă Armalita AR 7 Eplozer (sic!) 22 


Pistol Starter 0,22 
Pistol-mitralieră 7,62 
md 63 cu pat rabatabil 
Pistol Star 9 mm 

Pistol Roger Mark 22 
Pistol Colt special cu 
butoi 38 

Pistol Stal 6,35 

Pistol UMC 26 

Pistol Miroku 38 special 
Pistol sport cu aer 
comprimat Walther 4,5 


Puşcă automată Colt AR 15 5,56 2 încărcătoare 

Puşti automate JGL 22 

Pistol 7,65 md. 74 1.550 bucăţi 

Pistol mitralieră 7,62 md. 63 87 bucăţi 
Puşcă-mitralieră 7,62 md. 64 79 bucăţi 

Pistol 4mm Rohn - RG PTB 54 F cu două ţevi 

Pistol 5,6 Roger-Mark 

Pistol 5,6 High Standard 

Pistol 6 Flobplatz Rohm RG 3 PTB 33 

Puşcă tir aer comprimat 22 BSA Merlin 

Puşcă de vânătoare cu alice 12 IJ 58 M 

Grenade chimice de instrucţie — cu substanţă persistentă 
GIST 56 anexe 10 petarde unice cu 1 petardă unică 7 
Lansator 40 mm de grenade explozive 


Pistol Unique 22 md. L 
combo 

Pistol High Standard 22 
Geantă diplomat cu 
dispozitiv de tragere, 
pistol Stechkin 
Grenade ofensive RG 42 
cu focos UZRGM 407 


Mai sunt de remarcat următoarele echipamente și 
tehnologii: vesta de protecţie antidemonstraţie, rachete de 
semnalizare pentru lansatoare tip stilou, dispozitiv laser, 
amortizoare zgomot pentru pistol, carabină MD 56 cu 
amortizor și dispozitiv de ochire cu laser, carabină 


transformată MD 44 cu lunetă și amortizor, cartușe calibru 
5,6, AG (aruncătoare de grenade) -— folosite, conform unor 
mărturii, împotriva Televiziunii, dintr-un ABI etc. 

Un martor care nu se poate spune că nu avea cunoștințe 
despre armament și care s-a confruntat cu teroriștii după 22 
decembrie declara în 1990 pentru Los Angeles Times: 
„Teroriștii aveau mult echipament sofisticat. Deci, chiar dacă 
au fost puţini la număr, puteau acționa peste o zonă mare. 
Securitatea a condus ţara, nu armata”. E vorba de campionul 
olimpic la tir Ion Corneliu. Asupra bazei sale (aparținând 
clubului Steaua) din Ghencea s-a tras intens în nopțile care au 
urmat fugii dictatoruluil€. 


Gradul de militarizare al DSS conform 
revistei Securitatea 


Cadrele DSS studiau principiile conducerii militare nu numai 
pentru a asigura componenta de securitate a Armatei, ci și 
pentru uz propriu. Revista Securitatea oferă astfel de analize 
militare: 
Toate acţiunile de luptă să se desfășoare într-o concepție 
unitară, după un plan unic. Numai o conducere 
centralizată, exercitată de un organ unic care să dispună 
de toate prerogativele necesare sub raport politico-militar, 
poate asigura că toate forțele angajate în luptă și toate 
acţiunile să fie îndreptate spre același scop fundamental — 
obținerea victoriei. Centralizarea conducerii exclude 


tendințele şi punctele de vedere opuse, divizarea 
conducerii în grupuri, dar asigură manifestarea inițiativei 
fiecărui eșalon în limitele domeniului său de 
responsabilitate, capacitatea de a se orienta independent și 
rezolva cu promptitudine situaţii concrete ce se ivesc, 
folosind forţele și mijloacele disponibile, metode și 
procedee cât mai ingenioasel”. 


Tot din punctul de vedere al unui actor direct sunt 
analizate și însușite și alte principii de strategie militară, cum 
ar fi „realizarea în secret a conducerii”. Misiunea militară a 
Securităţii se manifestă „atât pe timp de pace, cât și de război”, 
iar obiectivele sunt realizate „prin acțiuni conjugate -— 
informative și de luptă”. Securitatea avea în vedere: 
„conducerea unitară a întregii activităţi desfășurate de forțele 
angajate nemijlocit”; „menţinerea unei înalte capacitaţi 
combative de acţiune și de luptă, a stării moral-politice și de 
pregătire a efectivelor”; „acţiunile să se desfășoare la timp și 
în deplină conspirativitate”. 

Efectivele Securităţii trebuiau „controlate și îndrumate 
permanent” pentru „realizarea surprinderii, obținerea și 
menţinerea inițiativei” și mai ales „păstrarea deplină a 
secretului acțiunilor întreprinse, a metodelor și mijloacelor 
folosite”. Conducerea luptei Securităţii trebuia să răspundă 
tuturor cerinţelor „doctrinei noastre militare”, dar „să se 
realizeze în secret, pentru a se putea astfel soluţiona situații 
complexe și des schimbătoare”18. 

Ceea ce decurge cu claritate din aceste articole este că 
misiunile de luptă (pe timp de pace și de război) ale Securităţii 
erau independente de cele ale forțelor Ministerului Apărării 


Naţionale. În acest scop cadrele DSS făceau pregătire militară, 
folosind mijloace, tactică și strategie militare. 

Care era, concret, scopul acestei pregătiri? În special, ce 
misiuni militare avea în vedere Ceaușescu pentru Securitate 
pe timp de pace? 


Scopul operaţiunilor militare conspirate ale Securităţii 


Nu pare verosimil ca aceste pregătiri să fi avut în vedere doar 
niște atacuri teroriste. Relaţiile dictatorului de la București cu 
statele din Orientul Mijlociu care în acei ani erau implicate în 
activităţi de terorism erau cordiale. Se știe că Ceaușescu a 
folosit teroriști împotriva Europei Libere (precum în cazul 
Carlos Șacalul). 

Totuși, activitatea principală a USLA era lupta împotriva 
opozanților din interior ai regimului!”. Deci actele teroriste nu 
erau pentru România un pericol iminent. Oricum, arsenalul și 
pregătirile „pentru timp de pace și război” prezentate mai sus 
apar ca disproportionate în raport cu potenţialul 
pericol. Concluzia nu poate fi decât că Securitatea dispunea de 
o forță militară redutabilă, care se pregătea pentru o luptă pe 
deplin conspirată, de gherilă, fie pe timp de pace, fie pe timp de 
război, independent de Armata română. Deci destinată pentru 
a contracara nu atât un dușman extern, cât unul intern. 


Păstrarea secretului în lupta pentru care se pregătea 
Securitatea 


Șeful Securităţii, generalul Iulian Vlad, a avut în permanenţă, 
mai ales în perioada critică 16-22 decembrie 1989, un canal de 
comunicare directă cu cuplul Ceaușescu, pe care i-a vizitat 
constant. Conform planului citat, Comandantul Suprem era 
cel care dădea semnalul pregătirii și declanșării luptei de 
rezistență. Transmiterea ordinelor pentru „misiunile 
specifice” s-a putut face pe lanțul de comandă al Securităţii 
până pe 22 decembrie la ora 12:00, prin Iulian Vlad. Chiar și 
după acest moment, după cum am arătat, Nicolae Ceaușescu a 
vorbit de la Snagov, prin „TO”, direct cu ofiţeri din Direcţia a 
V-a, într-un moment când ceilalți membri ai anturajului nu 
erau prezenți. Este posibil ca aceste conversații să fie motivul 
pentru care a afirmat faţă de cei care l-au condus cu mașina 
că merge să „organizeze rezistența la Târgoviște”. 

Pentru conspirare, planul luptei de rezistenţă cerea 
„limitarea numărului de persoane care iau cunoștință” de 
ordinele transmise pe lanțul de comandă. Ordinele erau 
transmise codificat prin: 


- „mijloacele de transmisiuni și prin curieri”; 

— „schimbarea frecvenţelor de lucru, a cheilor și codurilor”; 

— „tabelele de indicative și semnale, de convorbiri și hărți 
codificate”; 

— „mascarea radioelectronică și dispunerea mijloacelor de 
transmisiuni” astfel încât „să nu se descopere locul 
punctelor de comandă”Zl. 


Pentru păstrarea secretului „conspirării și 
compartimentării” muncii și al luptei care se pregătea, cadrele 
Securităţii trebuiau să ia „măsuri de acoperire și 
dezinformare” față de orice alte instituţii, evident, inclusiv 
fată de Armată. 


Reciproca nu se aplică: prin ofiţerii de contrainformaţii 
militare (CI-știi) din unitățile MApN, Securitatea avea acces la 
codurile Armatei. Declaraţia lt.-col. Fănică Voinea Ene e 
relevantă în acest sens: 

Și la Brăila, ca și în alte orașe din ţară, același sistem de 
operațiuni asupra unităţilor militare și obiective de 
importanță deosebită: „Trage și dispari!”, bine-cunoscut 
principiu al acțiunilor grupurilor de comando. Atacurile s- 
au petrecut aproape în exclusivitate noaptea, întunericul 
fiind o mască ideală pentru aceste misiuni. S-a folosit 
îndeosebi armament ușor, calibru mic (5,6 mm), dotat cu 
dispozitive de ochire în timp de noapte... Ce scopuri 
urmăreau? Crearea unei situatii confuze, paralizarea 
conducerii unităților militare, dispersarea forțelor de 
apărare în cât mai multe puncte și altele. Străinii n-aveau de 
unde cunoaște atât de perfect sistemul nostru de apărarea 
antiaeriană, de transmisiuni, chiar unele coduri militare2?. 


Modul de codificare a mesajelor 


Transmisiunile secrete ale Securităţii urmau să fie codificate 
folosind mai multe tehnici, printre care: „Tabele de codificare; 
Tabele de convorbiri; Tabele de semnale; Tabele cu 
indicativele telefonice ale unităţilor Ministerului de Interne și 
Departamentului Securității Statului; Hărțile topografice 
militare”25. 

Tabelele de convorbiri se foloseau „pentru acoperirea 
secretului  comunicărilor operative” între comandă și 
efectivele care trebuiau să îndeplinească ordinele. 


În timpul nopţii de 22-23 decembrie 1989, la CC, mai mulţi 
martori au suspectat că lulian Vlad a folosit o astfel de 
codificare în comunicațiile telefonice. Mai mult, Vlad a evitat 
să transmită telefonic frazele exacte care i-au fost cerute”. 

Atât la MApN între 23 și 24 decembrie, unde a avut acces la 
telefoanele operative, cât și în timpul vizitei la sediul USLA din 
24 decembrie, comunicațiile operative secrete au fost din nou 
principala sa preocupare: 


A folosit telefoane operative și a sunat, pe rând, la 
generalul Dănescu - adjunctul ministrului Afacerilor 
Interne, generalul Bucurescu și alţii [...]. A ieșit din birou și 
i-a chemat pe generalul Tencu și maiorul Iliuţă, cărora le-a 
ordonat să-i organizeze legăturile operative în biroul 
colonelului Bleorț [...], l-a ameninţat pe maiorul Iliuţă să 
stabilească, în timpul cel mai scurt, legăturile telefonice 
operative, altfel îl împușcă [...]. Fiind în birou, a chemat 
deoparte pe colonelul Bleorț, căruia i-a reproșat că nu-l 
privește cu încredere și că, chiar dacă unitatea este 
subordonată Armatei, în problemele de specialitate 
legătura trebuie să fie menţinută cu el. [...] A încercat să 
dea indicaţii separate și altor cadre din conducerea acestei 
unități [...]. Cunoscând acţiunile organizate de Consiliul de 
Război, având legăturile operative la dispoziţie, precum și 
sistemul de ascultare, am convingerea că Vlad a întreprins 
măsuri pentru contracararea acţiunilor Armatei cu forţele 
terestre pe care le cunoștea foarte bine, atât ca organizare, 
dotare, cât și ca mod de acţiune [...]. De fapt, măsura de a 
se instala telefoane operative, de a organiza biroul de lucru 


în această unitate - USLA - demonstrează intenţia vădită 
de acţiune în această direcţieZ5. 


Un alt mod de comunicare de interes special la Revoluţie 
sunt „tabelele de semnale”. Acestea erau documente de 
codificare folosite pentru „acoperirea secretului 
comunicărilor scurte și operative”. Ele aveau o „structură 
simplă, care să permită transmiterea de ordine, dispoziţiuni și 
rapoarte pentru misiuni (acţiuni) ce se execută în timp scurt”, 
„executarea de manevre”, „încetarea misiunilor” etc. 
Transmiterea se „făcea simultan, prin căutarea în tabelă a 
elementului clar necesar și transmiterea directă a prezentării 
codificate ce-i corespunde”. 

De aici rezultă că anumite semnale puteau fi transmise în 
timpul zilelor de 22-25 decembrie de factorii de comandă ai 
Securităţii prin cuvinte cu sens, dar care prin decodificare 
căpătau o cu totul altă semnificaţie (deveneau „clare”). Astfel, 
un mesaj ales de șeful Securităţii, transmis telefonic (deci cu 
un adresant bine determinat, care avea „tabela de semnale”), 
ca, de pildă, „puneţi armele în rastel”, putea să însemne 
contrariul. Semnificativ în acest sens a fost refuzul lui Iulian 
Vlad de a transmite orice mesaj formulat de revoluționari în 
direct, prin intermediul Televiziunii. 

Transmiterea de mesaje codificate a fost confirmată după 
22 decembrie în toată ţara. lată un exemplu: „În ţară au 
existat puncte fixe (în special în vilele de vânătoare ale lui 
Ceaușescu) și mobile (pe autoturisme Dacia și Lada), din care 
s-au transmis mesaje codificate”26. 

Articolele din Securitatea arată că DSS era singura 
instituție care cunoștea toate „caracteristicile luptei [de 


rezistență], semnale de  înștiințare, de identificare și 
recunoaștere; codificarea funcţiilor; frecvenţa radio folosită; 
sisteme de legătură”Z7. 

După cum am arătat, articolul „Câteva sfaturi pentru cei 
aflaţi în aceste zile la mare”, publicat pe 18 decembrie 1989 în 
ziarul Scânteia tineretului, e un exemplu de mesaj codificat cu 
„tabela de semnale”. 


O mare parte a planurilor și resurselor Securităţii pentru 
„lupta de rezistenţă” rămân ascunse 


Trebuie precizat că forțele, mijloacele și tehnicile acestei lupte 
conspirate pe care miza Securitatea „pe timp de pace și de 
război” se regăsesc doar parţial în articolele din Securitatea. 
Deși strict secrete, articolele nu acoperă întregul plan operativ 
și nici panoplia de elemente de luptă pe care Securitatea le 
avea la dispoziţie și pentru care se pregătea. Acest lucru este 
firesc, ţinând cont de gradul de conspirare necesar acestei 
lupte, care prevedea „limitarea numărului de persoane care 
iau cunoștință de conţinutul integral” al planului de luptă. 

Prin coroborarea cu mărturii și documente ale unor 
servicii străine, rezultă că Securitatea dispunea și de alte 
mijloace care nu apar în aceste articole. E vorba, spre 
exemplu, de unităţi dotate cu elicoptere și alte mijloace 
avansate de luptă, radiolocaţie și bruiaj23. 


Obiectivele luptei de rezistenţă a Securităţii 


Unul dintre scopurile principale ale luptei de rezistență a 
Securităţii în cazul pierderii puterii de către Nicolae 
Ceaușescu a fost: 


Să creeze agresorului o stare permanentă de nesiguranţă, 
de teamă, prin lovituri date neîncetat, pentru a-l obliga să 
angajeze forțe numeroase pentru paza și apărarea 
imediată a obiectivelor și elementelor sale de dispozitiv2?. 


Efectul acestor „lovituri date neîncetat” s-a văzut la 
Revoluţie în cazul multor atacuri asupra unităților militare în 
toată ţara (Buzău, Brăila, Reșița etc.), dar mai ales în 
București, la MApN, unde dispozitivele „angajate pentru paza 
și apărarea obiectivului” au fost vaste, incluzând divizii 
întregi de tancuri, ajutoare chemate de la Academia Militară, 
din teritoriu, parașutiștii de la Buzău etc. Scopul a fost atins 
prin menţinerea militarilor în unităţi și împiedicându-i să 
apere alte obiective importante ocupate în acel moment de 
revoluționari. În același timp, cel puţin pentru o vreme, 
Armata a fost ţinută în afara sediilor, centrelor de comunicații 
și arhivelor Securităţii (spre exemplu, abia pe 25 decembrie 
generalul Hortopan a vizitat sediul USLA, unde Iulian Vlad a 
mai putut folosi telefoanele operaţionale30). Planul luptei de 
rezistență a Securității prevedea și „executarea unor acţiuni 
de asigurare de luptă în folosul subunităților de rezistență... 
acțiuni de luptă locale de mică amploare, mascare, ascundere și 
inducere în eroare a inamicului”, în vederea „slăbirii 
capacităţii de luptă” a inamiculuisl. 

Printre obiectivele principale mai erau: 


— „neutralizarea forţelor poliţiei militare, formațiunilor 
antigherilă și organelor de administraţie instituite de 
ocupant, precum și a colaboraţioniștilor și trădătorilor 
autohtoni”; 

— „răspândirea de zvonuri în rândul trupelor de ocupaţie și al 
organelor de administraţie instituite de invadator”; 

— „ascunderea de arme și sprijinirea formațiunilor de rezistență 
și a militarilor proprii rămași în spatele dispozitivului 
operativ al inamicului”32. 


„Nucleele de rezistenţă” din care „fac parte și cadre de 
Securitate” urmau să „dezorganizeze conducerea inamicului” 
prin „lovirea punctelor de comandă și a centrelor de 
transmisiuni” şi „răpirea unor persoane cu funcţii 
importante”33. Printre scopurile prioritare erau „anihilarea”, 
„capturarea unor persoane cu funcţii importante în 
conducerea militară și politico-administrativă a inamicului”3+ 
sau, după caz, „infiltrarea” printre „noile autorităţi instalate”. 
Și aceste acţiuni au fost evidente la Revoluţie. Încercarea de 
infiltrare a echipei lui Trosca la MApN, folosindu-l pe Isac 
Constantin (posesor al unui dosar de reţea, antrenor de judo la 
USLA și infiltrat deja în FSN) și costume de ofiţeri de armată 
sub salopetele negre de uslași, este un exemplu grăitor. 

Cadrele de Securitate urmau să formeze „grupe de acțiune 
pentru realizarea unor combinații operative (răpirea unor 
comandanți și infiltrare în rândul inamicului)”. După cum vom 
arăta, acţiunea grupului Trosca se înscrie în acest punct al 
planului „luptei de rezistență”. 

Un mare număr de martori au observat că scopul „luptei” 
teroriștilor din decembrie 1989 era să genereze Armatei exact 


ceea ce prevedeau planurile Securității: „O stare permanentă de 
nesiguranță, de teamă, prin lovituri date neîncetat”. 

De altfel, tema „descurajării, intimidării, diversiunii, 
derutării” forțelor militare inamice, inclusiv prin „legende și 
combinaţii și jocuri operative”, pentru „realizarea de 
penetrări, infiltrări și interpuneri” revine constant în toate 
articolele citate. 

În unele locuri, planurile citate descriu forțe „de 
diversiune și teroriste” ale inamicului. În ele se pot identifica, 
în oglindă, tacticile, echipamentul și armamentul de 
proveniență occidentală prezentate în acest studiu, aparținând 
unităților de Securitate și folosite după 22 decembrie. 

Unul dintre scopurile declarate ale luptei Securităţii este 
„producerea de pierderi umane și materiale” inamicului și 
dezinformarea „prin căi și mijloace diversificate”36. Conform 
probatoriului pe care îl vom înfățișa, și aceste obiective au fost 
într-o măsură îndeplinite: după 22 decembrie au fost uciși 
peste 900 de revoluționari și militari, iar dezinformarea 
funcționează și astăzi, până la vârfurile SPM. 

Luptătorii Securităţii erau pregătiți pentru „neutralizarea” 
și „lichidarea” elementelor dușmănoase orânduirii de stat, 
adică a opozanților regimului Ceaușescu. Era vorba de 
„grupurile, bandele sau organizaţiile” care „trec la acţiuni 
violente și făţișe împotriva orânduirii de stat”37, la care se 
adăugau „grupurile de populaţie [...] care sprijină acţiunile 
inamicului”. Este evident că pe 22 decembrie aceste „bande” și 
„grupuri” erau revoluționarii români din orașele ţării, care 
tocmai acaparaseră, „vremelnic”, „teritoriul”. 

Tot „inamici” în „lupta de rezistenţă” erau persoanele care 
se dedau la „agitaţie verbală, răspândire de zvonuri, 


manifeste, inscripţii cu conținut dușmănos” sau persoanele 
„necunoscute anterior, dar care, în noile condiţii create”, 
puteau „să treacă la acţiuni împotriva Securităţii statului 
nostru”. În momentul victoriei Revoluţiei, această listă 
cuprindea aproape întregul popor român. 

Misiunea luptei era să „demoralizeze” și să „destrame” 
aceste grupuri. Acţiunile preconizate, de „sabotaj și 
diversiune” în „spatele frontului” împotriva unor civili erau, 
evident, acte de terorism. La acestea se adaugă „producerea 
de pierderi umane și materiale forțelor armate ale 
inamicului”. Or, după 22 decembrie, „forţele armate ale 
inamicului” Securității erau Armata română. 

În sfârșit, planul prevedea, explicit, ca ofiţeri de Securitate 
să „participe direct la lupta de rezistenţă, în care sens trebuie 
prevăzute din timp necesităţile de armament și de instruire în 
ceea ce privește folosirea lui”38, 


Metodele de luptă 


Acţiunile de luptă preconizate trebuiau să fie: 


— „de scurtă durată și violente”; 

- concentrate asupra unor „obiective” „de mare importanţă”; 

- independente, „ducându-se în condiţiile lipsei unor vecini 
apropiaţi și-a sprijinului altor forțe militare”; 

- cu „forţe relativ puţin numeroase”; 

- pregătite „îndelung”, prin „cunoașterea amănunţită a 
particularităţilor terenului”; 


- „de regulă, noaptea”, „în momente și locuri în care să se 
realizeze surprinderea inamicului”?. 


Toate aceste metode au fost atât semnalate prin mesajul 
codificat din Scânteia tineretului“), cât și executate cu 
fidelitate, pe întreg teritoriul tării, în perioada 22-30 
decembrie 1989. 

Planurile luptei mai prevedeau „dezinformarea inamicului 
prin căi și mijloace diversificate”, respectiv „prin presă, radio, 
televiziune, agenţi”, și „introducerea unor cadre acoperite în 
administraţia instalată temporar de inamic”tl. Și aceste 
metode au fost aplicate de Securitate la Revoluţie. Unii dintre 
„revoluţionarii” din prima linie care s-au infiltrat în FSN (și au 
avut acces pe platourile TVR) în acele zile erau asociaţi ai 
Securităţii (spre exemplu, Constantin Isac, care avea dosar de 
rețea și antrena echipa de judo a USLA). 

Ordinele de luptă erau „foarte scurte” și transmise „prin 
agenți de legătura bine conspirați” sau prin „mijloace de 
comunicaţii, codificat”. Securitatea trebuia să cunoască 
îndeaproape tacticile luptei de „gherilă” și a celor terorist- 
diversioniste“?. Acţiunile de „hărțuire vor fi pregătite ziua și 
vor fi executate prioritar pe timp de noapte”. 

Aceste detalii și multe altele din articolele citate descriu cu 
exactitate ceea ce au executat cadrele Securităţii la Revoluţie. 
Procedeele menţionate au fost evidente în acţiunile teroriste și 
diversioniste de după 22 decembrie. Așa cum vom arăta 
printr-un amplu material probator, cadrele reţelei pregătite 
de Securitate pentru această luptă au executat în special 
„acţiuni de luptă locale de mică amploare, mascare, ascundere 
și inducere în eroare a inamicului”, în vederea „slăbirii 
capacităţii de luptă” a inamicului: 


— teroriștii trăgeau din case conspirative, blocuri cu civili și 
alte locuri disimulate; 

— reușeau de cele mai multe ori inducerea în eroare a forțelor 
armate și a revoluţionarilor prin schimbarea poziţiei, 
trăgând în special noaptea, pentru a crea „panică”, 
„neîncredere” și „scăderea capacităţii de luptă” a forţelor 
armate. 


O mărturie din interior asupra implicării 
șefului Securităţii în lupta de rezistenţă 


Printre aspectele pregătirii „luptei”, autorii articolelor din 
revista Securitatea enumerau „depozitarea armelor şi 
munițiilor”, „realizarea în comun a ascunzătorilor, a caselor 
conspirative, depozitelor clandestine”, fiind necesară 
prevederea din timp a „necesităților de armament”. 

După cum am arătat, există o mărturie a unui ofițer 
superior din ierarhia Securității care confirmă: 


- planul luptei de rezistenţă; 

- aplicabilitatea lui în seara de 22 decembrie 1989; 

- suspiciunea că Iulian Vlad începuse în acel moment să-l 
aplice. 


Este vorba de colonelul Diaconescu Gheorghe, pe care l-am 
mai amintit, care l-a suspectat pe Iulian Vlad că în noaptea de 
22 spre 23 decembrie 1989 a trecut la „lupta de rezistenţă”. În 
timpul nopţii de 22 spre 23 decembrie, locţiitorul șefului 


Direcţiei a III-a Contrainformaţii militare (UM 0625) a fost 
„chestionat cu privire la armament și muniţie” și amplasarea 
acestora și dacă gărzile patriotice sunt în unitate de către 
generalul Stamatoiu (șeful Centralei de Informaţii Externe - 
CIE a Securităţii). Acesta i-a spus lui Diaconescu că era alături 
de gen.col. Vlad Iulian. Acest fapt i-a trezit colonelului 
următoarea suspiciune: „că [Vlad] se gândește că ar fi probabil 
să trecem la un mod de acțiune din ilegalitate (după principiul 
dictatorului, de război al întregului popor în condiţiile 
teritoriului vremelnic ocupat)” sau că „vizează un atac asupra 
noastră”. 

Diaconescu mai declară: „L-am dezinformat spunându-i că 
nu am acces la armament, iar forțele gărzilor patriotice sunt 
numeroase”. 

Interesul lui Iulian Vlad asupra prezenţei gărzilor 
patriotice în Direcţia a III-a, în contextul accesului la armele și 
muniţiile acestei direcţii aflate în centrul Bucureștiului, nu 
departe de locurile de acţiune ale grupelor teroriste, 
demonstrează fără echivoc mai multe elemente-cheie: 


— Iulian Vlad avea nevoie de armament și muniții; 

- voia să știe dacă poate miza pe ajutorul, loialitatea și 
conspirativitatea ofițerilor din Direcţia a III-a pentru a le 
accesa; 

- din întrebarea pusă de Stamatoiu și răspunsul lui 
Diaconescu, este evident că accesul la arme și muniții 
pentru oamenii lui Vlad era condiționat de absența gărzilor 
patriotice; 

- gărzile patriotice, care erau evident de partea Revoluţiei, 
erau văzute ca adversar de Iulian Vlad. 


Simplu spus, acest adversar nu trebuia să afle: 


— despre existenţa depozitului de armament și muniții din 
unitate (și cu atât mai puţin să intre în posesia lor); 

- despre intenţia oamenilor lui Vlad și Stamatoiu (respectiv 
grupele teroriste din reţeaua luptei de rezistenţă, care în 
acel moment acționau la CC și în alte puncte din centrul 
capitalei) de a se aproviziona cu acestea. 


Diaconescu a mai avut o suspiciune cu privire la intenţiile 
reale ale lui Iulian Vlad: 


Am fost sunat apoi la telefon de gl. BUCURESCU care s-a 
interesat despre ce mai este nou prin unitate spunându-mi 
că se afla la birou și că este împreună cu gl. col. VLAD 
IULIAN. Am verificat dacă este la birou sunându-l la 
telefon imediat după ce a închis și nu a răspuns, ceea ce mă 
face să cred că de fapt se afla în altă parte”. 


Și această suspiciune s-a dovedit justificată. Într-adevăr, 
Vlad nu se afla în biroul lui Bucurescu. El se afla, după cum se 
știe din multitudinea filmelor care au rămas din acea „noapte 
a generalilor”, la CC#. 

Această declaraţie îi aparține unui ofițer de rang înalt din 
Securitate, care în acest caz exprima suspiciuni în legătură cu 
superiorii săi. Este evident că el nu avea nimic de câștigat 
dacă minţea, dimpotrivă. De aceea, veridicitatea acestei 
declarații ar fi greu de pus la îndoială. Din ea rezulta că: 


- ofițerii de Securitate cunoșteau planul „luptei de rezistență”; 

- știau că acesta presupune „acces la depozite de armament și 
muniții”, deci că era vorba de executarea de focuri de 
armă; 


- și-au dat seama că Iulian Vlad a hotărât „trecerea” la luptă în 

„ilegalitate” „pe teritoriul vremelnic ocupat de inamic”. Or, 
în acest caz, în noaptea de 22 decembrie 1989, inamicul era, 
evident, Revoluția română. 


Acest capitol este bazat în parte pe studiul pe care autorii l- 
au dedicat „luptei de rezistență” pentru un volum colectiv 
în curs de apariţie: Anneli Ute Gabanyi, Alexandru Muraru, 
Andrei Muraru, Daniel Șandru (coord.), Revoluția din 1989. 
Învinși și învingători, Polirom, Iași (în curs de apariţie). 


Dinu Ispas, „Băneasa - Comedie mută '90”, Expres, 
iulie/august 1990. 
Verbal, Securitatea nu făcea un secret din această pregătire. 


Propaganda antisovietică era pentru Ceaușescu, după cum 
se știe, o metodă esenţială de câștigare a unei precare 
legitimităţi. Ca un exemplu anecdotic: în 1983, ofiţeri din 
cadrul Direcţiei de  Contrainformaţii militare (CI) a 
Securităţii  „prelucrau” trupele Ministerului Apărării 
Naţionale despre redutabila rezistență care îl aștepta pe 
„prietenul de la Est” în cazul în care ar fi atacat România. 
Una dintre expresiile folosite în mod „confidenţial” era: „îi 
stăm ca un cuţit în coaste!”. Aceasta în contextul în care 
echipamentul de radiolocaţie al Armatei Române era 
alcătuit din staţii de provenienţă sovietică de la sfârșitul 
anilor 50 și începutul anilor *60 (amintire din timpul 
efectuării serviciului militar de către unul dintre autori). 


. Monitorul Oficial, nr. 160 din 29.12.1972. 


ACNSAS, cota D 13421, vol. 12, ff. 1-168, 42-42v. 


. Nicolae Ceaușescu, teleconferință din 17 decembrie 1989, 


din „Nota de redare a discuţiilor de pe banda de 


magnetofon privind teleconferința ținută de N. Ceaușescu 
în ziua de 17.12.1989”, dosarul 24/1991 al Curţii Supreme 
de Justiţie, Secţia Militară, „Coman și alţii”, vol. 19, f. 108. 

. Vezi teleconferinţele și discursurile lui Nicolae Ceaușescu 

din toate acele zile, comentate anterior în acest volum. 

. ACNSAS, fond Documentar, dosar 013906, vol. 7 — agenda 

generalului Ștefan Alexie. 

. Ibidem. 

. Vezi dosarele de anchetă în „Lotul Timișoara”. 

11. „Caracteristici ale activităţii și conduitei cadrelor de 
Securitate care primesc misiuni specifice de îndeplinit pe 
teritoriul naţional invadat de inamic”, Securitatea, nr. 3, 
1987. 

12. Să reamintim că „înaltul patriotism” însemna, în limbajul 
„educativ” al cadrelor de Securitate, devoţiunea totală 
pentru „Comandantul Suprem”, asimilat, după cum am 
arătat, cu „bunurile poporului”. 

13. „Caracteristici ale activităţii și conduitei cadrelor de 
Securitate”, art. cit. 

14. ANSAS, fond Neoperativ, dosar 2338, vol. 6. Este relevant 
de remarcat că aceste dosare „FNEOP” (fond Neoperativ) 
au fost predate de SRI către CNSAS într-o masă de dosare 
cu adevărat  neoperative și nerelevante, făcând 
descoperirea de către cercetători a celor relevante dintre 
ele (în acest caz, o parte din armamentul special al 
Securităţii) dificilă. Mulţi dintre cercetătorii de la CNSAS au 
văzut în aceasta una dintre tehnicile de ascundere de către 
foștii ofițeri de Securitate a dosarelor delicate. 

15. Vezi, de exemplu: ACNSAS, fond Neoperativ, dosar 93, vol. 
3, fond Neoperativ, dosar 94, vol. 2, fond Neoperativ, dosar 

94, vol. 3, fond Neoperativ, dosar 88, vol. 12 etc. 

16. https://romanianrevolutionofdecember1989.com/ion- 
corneliu-tragator-de-tir-campion-olimpic-l-a-times-aprilie- 
1990-teroristii-aveau-mult-echipament-sofisticat, accesat la 
13.11.2019 

17. Mr. Vasile Cosac, cpt. Cornel Ionașcu, „Principiile 
conducerii forțelor sistemului apărării naţionale. Organele 
de conducere politico-strategică a forțelor participante la 
războiul de apărare a patriei dus de întregul popor, potrivit 
Legii nr. 14/1972”, Securitatea, nr. 1(81)/1988. ACNSAS, fond 
Documentar, dosar 3334, vol. 20. 

18. Col. Ilie Jernoiu, col. Gheorghe Mocanu, „Conducerea în 
secret a efectivelor pe timpul organizării și desfășurării 
acțiunilor specifice de securitate în timp de 
pace și de război. Documentele ce se întocmesc și lucrul cu 
acestea”, Securitatea, nr. 1(81)/1988. ACNSAS, fond 
Documentar, dosar 3334, vol. 20. 

19. Vezi Andrei Ursu, „«Discernământul politic și juridic» al 
Securităţii. Deghizările represiunii în timpul regimului 
Ceaușescu”, NRDO, nr. 1/2018. 

20. Arhivele Naţionale, Serviciul Arhive Naţionale Istorice 
Centrale, Biroul Arhive Contemporane, nr. inventar 2799, 
fond CC al PCR, Cabinetul 1, u.a. 24. 

21. Col. Ilie Jernoiu, col. Gheorghe Mocanu, art. cit. 


22. Lt.-col. Fănică Voinea Ene, „Brăila în zilele revoluţiei (3), 
Libertatea (Brăila), 24 octombrie 1991. 
23. Datele din această secţiune provin din col. Ilie Jernoiu, col. 
Gheorghe Mocanu, art. cit. 
24. Vartan Arachelian, În fața Dumneavoastră. Revoluţia și 


personajele sale, Nemira, București, 1998. Printre altele, 


interviu cu contraamiralul Ștefan Dinu. 

25. General magistrat (r) loan Dan, Teroriștii din *89. Probe 
prezentate și comentate de un fost șef al Procuraturilor 
Militare, Lucman, București, 2012. Declaraţia lui Ion 
Hortopan. 

26. Lt.-col. Fănică Voinea Ene, „Brăila în zilele revoluţiei (11), 
Libertatea (Brăila), 19 decembrie 1991, pp. 1, 3. Declaraţia 
dată de maiorul Tănase Horia. 

27. Li.-col. Filip Teodorescu, mr. Dumitru Peţanca, lt.-col. 
Claudiu Bucur, col. Ioan Bordei, lt.-col. Valeriu Gheorghe, 
mr. Alexandru Curcă Stănescu, „Particularităţi ale muncii 
de Securitate pe profil de informaţii interne, 
contrainformaţii în sectoarele economice, contraspionaj și 
contrainformaţii militare în perioada iniţială și pe timpul 
ducerii războiului de către întregul popor”, Securitatea, nr. 
4(76)/1986. 

28. Vezi subcapitolul „Războiul electronic semnalat de statele 
vecine” de la pagina 336. 

29. Lt.-col. Tudor Alexandru, cpt. Nicolae Catană, „Lupta de 
rezistență în cadrul războiului de apărare a patriei. 
Particularități ale participării unităţilor centrale și 
teritoriale de Securitate la organizarea și ducerea luptei de 
rezistență pe teritoriul vremelnic ocupat de inamic”, 
Securitatea, nr. 1(85)/1989, p. 27. 

30. Declaraţia generalului Ion Hortopan dată adjunctului 
procurorului general la 16.02.1990. 

31. Col. Ilie Iova, mr. Ioan Rotar, „Organizarea, pregătirea și 
desfășurarea unor acțiuni de hărțuire împotriva 
inamicului pe teritoriul vremelnic ocupat de acesta”, 
Securitatea, nr. 3/1986. 


32. Lt.-col. Tudor Alexandru, cpt. Nicolae Catană, art. cit., p. 28. 

33. Lt.-col. Nicolae Botezatu, „Posibilităţi de organizare a unor 
nuclee de rezistență de către cadre de securitate pe 
teritoriul temporar invadat de inamic, în imediata 
apropiere a frontului. Sistemul de conducere și cooperare 
între acestea”, Securitatea, nr. 4/1986. 

34. Lt.-col. Tudor Alexandru, cpt. Nicolae Catană, art. cit., p. 28. 

35. Ibidem. 

36. Li.-col. Filip Teodorescu, mr. Dumitru Peţanca, lt.-col. 
Claudiu Bucur, col. Ioan Bordei, lt.-col. Valeriu Gheorghe, 
mr. Alexandru Curcă Stănescu, art. cit. 

37. Ibidem. 

38. Ibidem. 

39. Lt.-col. Tudor Alexandru, cpt. Nicolae Catană, art. cit. 

40. Vezi subcapitolul „Anunţul din Scânteia tineretului” de la 
pagina 89. 

41. Li.-col. Filip Teodorescu, mr. Dumitru Peţanca, lt.-col. 
Claudiu Bucur, col. Ioan Bordei, lt.-col. Valeriu Gheorghe, 
mr. Alexandru Curcă Stănescu, art. cit. 

42. Col. Ilie Iova, mr. Ioan Rotar, art. cit. 

43. Dosarul „Coman și alţii” al procesului „Lotul Timișoara”, 
vol. 19, f. 373. 


44. Ibidem. 

45. Ibidem. 

46. Pentru o selecţie a acestora se poate consulta, de pildă, pe 
blogul lui Marius Mioc, 


https://mariusmioc.wordpress.com/revolutia-din-bucuresti- 
in-inregistrari-video. 


Declanșarea acţiunilor teroriste și 
diversioniste sau a luptei de rezistenţă 


Surprinși de sutele de mii de bucureșteni care au ocupat 
piaţa din faţa CC-ului în dimineaţa zilei de 22 decembrie 1989, 
șefii Securităţii au fost forțați să abandoneze puterea. E vorba 
de puterea instituțională, „la vedere”, prin care l-au slujit pe 
dictator până în ultima clipă. Forţa care trebuia să „iasă în 
față” cu dispozitivele de tancuri și să prevină revărsarea 
protestatarilor către centrul de gravitație al regimului a fost 
Armata. Și aceasta a capitulat practic în faţa numărului 
neașteptat de oameni din toate categoriile sociale care veneau. 
Mai mult, unele elemente ale Armatei au fraternizat, ca la 
Timișoara, cu populaţia. 

Luptătorii din Direcţia a V-a și USLA masati în CC și în zona 
limitrofă, deși înarmaţi pentru un masacru, nu l-au putut 
declanșa. Și asta pur și simplu din cauza zecilor de mii de 
bucureșteni și a diviziilor de tancuri aflate în zonă. Date fiind 
acţiunile și mai ales inacţiunile sale din acea dimineaţă, 
Armata era ușor de privit ca un potenţial adversar pentru 
Securitate. Or, forța Armatei era totuși, numericește și prin 
capacitatea de foc, net superioarăl. Printr-un calcul simplu 
bazat pe instinctul de supravieţuire, Securitatea a trebuit să 


depună, cel puţin temporar, o parte din arme. În același timp, 
lucrătorii ei știau că pot miza ulterior pe armamentul rămas 
atât în depozitele secrete menţionate în planurile „luptei de 
rezistență”Z, cât și în cele ale unităților și direcțiilor, așa cum 
rezultă din  procesele-verbale menţionate în capitolul 
„Securitatea a folosit armamentul după 22 decembrie 1989”: 
și din declaraţiile unora din ofiţerii de Securitatet. 


Planificare și improvizație 


Ceea ce a urmat a fost „jocul la două capete” al conducerii 
Securităţii, în scopul supravieţuirii și păstrării puterii în noile 
condiţii. Iulian Vlad s-a declarat formal de partea Revoluţiei, 
dar nu a ieșit în nici un moment la Televiziune pentru a-și 
soma oamenii să depună cu adevărat armele. În schimb, 
conform mai multor mărturii, a transmis mesaje codificate. 
Conform planului luptei de rezistență, aceasta urma să se 
declanșeze la adăpostul întunericului. Lucru care la CC s-a 
întâmplat întocmai. 

Scopul „nucleelor de rezistență” era inițial conform 
planului: perspectiva  redobândirii puterii de către 
Comandantul Suprem. Pe măsură ce dimensiunea victoriei 
Revoluţiei era asimilată de șefii Securităţii, aceștia cu 
siguranță au realizat imposibilitatea readucerii lui Nicolae 
Ceaușescu la putere. Însă scopurile adiacente, implicite, ale 
luptei rămâneau în picioare: era vorba de păstrarea de către 
Securitate a puterii, a conspirativităţii, a reţelelor informative, 


a dosarelor. Misiunile și metodele de acţiune rămâneau 
aceleași, stipulate în planurile luptei de rezistenţă: producerea 
de pierderi umane, hărțuire, confuzie și demoralizare în 
rândurile inamicului, respectiv ale revoluţionarilor și Armatei; 
infiltrarea în noua putere; dezinformarea inamicului pe căi și 
prin mijloace diversificate,  microfilmarea, conservarea, 
ascunderea, protejarea, folosirea sau distrugerea documentelor 
de lucru, a întregii corespondente, a fondului arhivistic operativ, 
în functie de „condiţii” și „priorități”8. Toate aceste actiuni, 
inclusiv de manipulare a dosarelor, au fost în fapt executate 
în timpul Revolutiei de cadre de Securitate și sunt susținute de 
probele pe care le vom prezenta și documente aflate la CNSAS. 


Caracteristicile focurilor și armamentului: lupta de 
rezistenţă, arsenalul Securităţii 


Conform probelor existente în dosarele de urmărire penală și 
în spaţiul public, focurile de armă care au făcut victime și în 
același timp au iniţiat și au întreținut starea de panică în 
rândurile populaţiei, inclusiv ale forţelor armate, au avut 
următoarele caracteristici: 


e au fost trase din locuri ascunse, în general din jurul unor 
obiective strategice: vile din jurul Televiziunii, blocuri din 
zona CC, apartamente ale blocurilor din jurul Ministerului 
Apărării Naţionale, din apropierea unor unități militare, 
din jurul unor pieţe, din marginea unor păduri; 

e focurile veneau din mai multe direcţii, părând a fi 
coordonate pentru a genera reacţii de panică din partea 
forțelor armate și a revoluţionarilor înarmaţi; 


e focurile de armă erau deseori executate în mod concentric; 

e focurile de armă reale au fost însoţite de simulări (gloanţe 
trasoare, simulări auditive) în alte puncte, pentru a crea 
astfel ţinte false și confuzie în rândul revoluţionarilor și 
militarilor; 

e pentru o mai bună disimulare, focurile se concentrau cu 
precădere pe întuneric, în special seara și înaintea 
răsăritului (conform instructiunilor din Scânteia 
tineretului); 

e în general, trăgătorii au reuşit să se camufleze, trăgând 
sporadic, în reprize scurte, schimbând deseori pozițiile, 
după principiul acțiunilor de comando „trage și dispari”; 

e trăgătorii care au fost totuși prinși sau văzuţi aveau 
următoarele caracteristici: 

- mulţi aveau salopete negre deasupra mai multor rânduri 
de haine - evident, pentru camuflaj nocturn și, la 
nevoie, infiltrare în rândul altor grupuri - populaţie 
civilă și Armată; 

- mai multe acte de identitate, pe mai multe nume, alţii 
fără acte; 

- un numitor comun al actelor de identitate găsite este că 
erau legate de Securitate (în special Direcţia a V-a și 
USLA/USLAC); 

— trăgătorii erau în general atletici și aparent bine pregătiţi 
pentru lupta de gherilă; 

- unii dintre trăgători păreau de origine străină (n general 
arabă); 

- unii dintre trăgători se comportau ca și cum ar fi fost sub 
influența unor droguri care le-ar fi putut mări 
rezistenţa și agresivitatea; 


- gloanţele și armamentul folosite aveau în multe cazuri 
caracteristici diferite de cele aflate în dotarea Armatei 
Române la acea dată, și anume: 

§ calibrul mai mic (5,6/5,62), arme în general ușoare, 
mai scurte, cu pat rabatabil, deci mai ușor de 
disimulat sub haine; arme și muniții care nu erau în 
dotarea forțelor MApN; 

$ vârful „Vidia” sau „teșite” sau cu o „piatră”, gloanţe 
explozive la contact - pentru a mări gravitatea și 
vizibilitatea rănilor; 

$ arme cu lunetă, dispozitive mobile de ochire pe timp 
de noapte (infraroșii); 

$ amortizor de zgomot și obturator de flacără la gura 
țevii; 

$ arme cu aceste caracteristici s-au aflat în dotarea 
unităților de Securitate, conform documentelor 
prezentate în acest volum; 

e printre ţintele trăgătorilor s-au aflat unităţi militare ale 

Ministerului Apărării Naţionale, în scop de diversiune. 


În cele ce urmează vom explicita, cu probe și mărturii, 
fiecare dintre caracteristicile de mai sus, demonstrând, în fapt, 
existența teroriștilor, apartenenţa lor instituțională și 
încadrarea faptelor lor ca infracţiuni contra umanității. 


Actele teroriste de la MApN 


Primele focuri de armă ale contra-revoluţiei de după fuga 
dictatorului din București, pentru care există mărturii, s-au 
tras în seara zilei de 22 decembrie, în jurul orelor 17-18, în 
zona MApN. 


Martora Cosma Viorica locuia în blocul A1 din faţa 
Ministerului Apărării. Ea declara în fața procurorului militar 
Mihai Popov că „înaintea lăsării întunericului” a observat de 
la geamul balconului, în spaţiul verde dintre blocurile A1 și 
A2, un grup de cinci tineri. Unul dintre aceștia avea „o geacă 
albă”. Cei cinci, îmbrăcaţi civil, erau înarmaţi cu „puști scurte 
și negre”. Cei cinci deschid focul asupra clădirii Centrului de 
Calcul al Ministerului Apărării, aflat exact vizavi, după care fug 
și se ascund în spatele blocurilor. Apărătorii ministerului 
răspund cu foc, lovind blocurile și spărgând geamurile 
apartamentului doamnei Cosma. Alertat, soțul martorei scoate 
capul pe geamul bucătăriei și îi vede pe cei cinci ascunși în 
spatele blocului. Le strigă „să se potolească” și „să lase 
prostiile”. I se răspunde ameninţător: „Bagă capul în casă că te 
împușcăm!”. 

Episodul de mai sus pare desprins din manualul „luptei de 
rezistență”: „hărţuirea dispozitivelor inamicului”, pentru a 
crea „panică și confuzie” și pentru a genera „pierderi umane” 
prin foc fratricid. Cei cinci trebuie că au continuat să tragă și 
peste noapte; martora a mai declarat că l-a văzut a doua zi pe 
tânărul îmbrăcat în „geaca albă” mort lângă unul dintre 
blocuri. 

Procurorul Popov a menţionat această mărturie în 
rezoluţia din dosarul privind „Evenimentele soldate cu morți 
și răniţi între 21-31 decembrie 1989 în zona MApN” și în toate 


celelalte cauze disjunse din respectiva anchetă. Conform 
acelei rezoluţii, evenimentul relatat a fost „factorul 
declanșator” al schimburilor susținute de focuri care au 
continuat în zona MApN în următoarele două zile. 

Din această declaraţie se poate concluziona că militarii din 
dispozitiv nu pot fi suspectaţi că ar fi avut vreun interes să 
tragă la întâmplare în blocurile din zonă și nici să se împuște 
între ei. Până în acel moment nu se trăsese încă nici un foc de 
armă în acea zonă. Și nici în piața Palatului. 

Una dintre mistificările prin care se încearcă disculparea 
Securităţii privind actele teroriste de după 22 decembrie este 
că deschiderea focului ar fi fost legată de prezenţa „grupului 
de KGB-iști” din jurul lui Ion Iliescu în clădirea CC. Conform 
narațiunii conspiraţioniste, acest grup ar fi declanșat „psihoza 
teroristă” pentru a-și „legitima” preluarea puterii. În realitate, 
se trăgea deja înainte de lăsarea serii din vilele din zona 
Televiziunii. Iar la Sibiu și Brașov se trăgea de la amiază?. 

Focurile de armă relatate de doamna Cosma nu sunt doar o 
simplă provocare sau diversiune la adresa militarilor care 
apărau ministerul. Sunt un act de terorism: trăgând către un 
obiectiv militar dintr-o zonă populată de civili, cei cinci au 
anticipat răspunsul cu foc, punând viata civililor în primejdie cu 
bună știință. 

Martora Stela Băilă (blocul A1) le-a arătat jurnaliștilor 
militari o cutie cu 18 gloante pe care le strânsese din camere. 


Era pe 22 decembrie. În jurul orei 21:00 am văzut, aproape 
de poarta Centrului de Calcul, un TIR mare [...]. Soldaţii 
nici nu apucaseră să ia poziţie de luptă. De sub mașină s-a 
deschis focul: atât spre Ministerul Apărării Naţionale, cât și 


spre noi. Tirul era foarte intens, cred că de sub mașină 
trăgeau peste 20 de indivizi. Un glonț mi-a trecut pe 
deasupra capului și s-a înfipt, uitaţi-i urma, sub tavan 
[...]. Ne-am refugiat în camera din spate, dar nici acolo n- 
am avut parte de liniște: din părculeţ se auzeau multe 
strigăte, apoi a început răpăiala. De pe toate blocurile se 
trăgea! [...] un glonţ a lovit în perete, deasupra 
televizorului, la câteva zeci de centimetri de capul meu. M- 
am ales doar cu o rană la mâna stângă. După ce teroriștii 
ne-au mai „onorat” cu un glonţ, am fugit în baie. 
Dimineaţa, geamurile erau fărâmiţate?. 


Jurnaliștii militari observă că din aceeași direcţie, dinspre 
blocul B4, s-a tras și în apartamentul vecin. Gaura din geam se 
afla la aceeași înălțime cu cea de pe perete: 1,45 m. Dat fiind 
că apartamentul se găsește la etajul I, este evident că teroristul 
a deschis focul dintr-un loc situat la aceeași înălțime. De la 
locatarii acestui apartament (27) aflăm că teroriștii erau 
îmbrăcaţi într-un fel de salopete, probabil de culoare gri. 

Martora Maria Coţofană locuia în blocul B4 și a văzut cum 
teroriștii trăgeau de pe blocul B3. Mai multe mărturii se 
coroborează cu aceasta. Blocul B3 avea vedere directă asupra 
careului unde s-au refugiat elevii de la ATM (Academia 
Tehnică Militară) după ce au coborât, sub foc, din autobuze. 


Da, i-am văzut cu ochii noștri. Alergau ca niște speriaţi prin 
părculeţ, de la un bloc la altul [...]. După miezul nopţii, în 
careul format din cele trei blocuri a avut loc un violent 
schimb de focuri. Apoi am auzit bătăi puternice în ușă. 
„Deschideţi, suntem Armata, avem răniţi!” — auzeam de pe 


scări. Am primit și noi un rănit - îl cheamă Cristian 
Popescu - și niște studenți la Academia Tehnică Militară — 
împreună cu un coleg. Imediat cei doi tineri s-au repezit la 
balcon, să tragă în teroriștii care le-au ucis colegii. Foarte 
greu i-am determinat să renunţe, le-am explicat că 
teroriștii ne „avertizaseră” deja și ne vor face zob 
apartamentul. Îi vedeam cum se chinuiesc privind 
neputincioşi cum bandiții scuipau moarte și foc de pe 
blocul B3...10 


Un martor ce a interacţionat cu teroriștii care i-au intrat în 
balcon, de teamă pentru viaţă sa, a cerut să nu i se precizeze 
identitatea. Același lucru i s-a întâmplat și doamnei T., cu care 
autorii acestui volum au stat de vorbă, așa cum vom arăta în 
continuare. 

În noaptea de 22/23 decembrie 1989, să tot fi fost 12:30- 

1:00, când am auzit „poc, poc, poc? - cineva umbla pe 

balcon. Fiindcă am instalaţie electrică acolo, am aprins 

lumina. Am deschis prima ușă ce dădea spre balcon și am 
văzut un tânăr de 24-25 de ani: brunețel, creol, cu părul 
ondulat, slăbuț. Purta o glugă bej, iar pe deasupra un fel de 
veston kaki. Înapoia lui, pe ladă, mai era unul. Grozav m-am 
speriat: „Deschideţi, deschideţi” — mi-a strigat brunetul. Am 

răspuns instantaneu: „Nu se poate, e miliția la mine, e 

miliția la mine!” și-am închis ușa la loc. El a scos ceva din 

buzunar - un corp rotund - și-a spart geamul ușii din 
exterior. Am fugit, iar în urma mea au răsunat focuri de 
armă. 

— L-aţi recunoaște pe cel care a tras? 


— L-am și recunoscut! Dar mă opresc aici, că și așa am 
spus prea multe! 


Martorul locotenent Marius Mitrofan confirmă cele spuse 
de martorul de mai sus: 


Într-adevăr, pe peretele opus balconului sunt câteva găuri: 
acestea nu puteau fi provocate decât de gloanţe trase din 
balcon. Din acest balcon — așa cum ne-a relatat — s-a tras și 
asupra studenților de la Academia Tehnică Militară12. 


Aceste mărturii dovedesc fără putinţă de tăgadă existenţa 
teroriștilor. Vestimentaţia lor - salopete gri, glugă bej — 
exclude posibilitatea ca aceștia să fi fost soldați; iar focurile de 
armă trase din balcon în interior, către locatarii civili, exclude 
posibilitatea să fi fost „soldaţi sau civili cu arme care credeau 
că trăgeau asupra teroriștilor”. Jurnaliștii oferă argumente 
bazate pe probe materiale: gloanțe, urme de gloanțe, fotografii: 


Spre Centrul de Calcul al MApN teroriștii și-au îndreptat cu 
predilecție armele. Oricine poate constata asta [se pot 
număra] în peretele frontal al clădirii, circa 300 urme de 
gloanţe. La care trebuie adăugate și găurile care se mai văd, 
încă, în geamuri. Sigur, geamurile ciuruite au fost schimbate, 
dar [...] cei din Centrul de Calcul au avut grijă să le 
fotografieze. Avem la redacție, clișeele respective și le putem 
pune la dispoziția oricui. Ne este imposibil să credem 
ipoteza cu „confuzia generală” [...]. Pentru că aici nu este 
vorba de două, trei focuri - scăpate, la un moment dat, 
într-o direcţie greșită —, ci de sute de gloanțe trimise cu bună 


știință, nopți de-a rândul, asupra unui obiectiv militar. Şi 
vizând cu prioritate birourile cadrelor cu funcţii de 
răspundere. S-a tras nu numai din stradă, ci, în special, de la 
etajele superioare ale clădirilor de peste drumt. 


După cum vom arăta, aceste declaraţii sunt confirmate și 
de locatari cu care autorii acestui volum au stat recent de 
vorbă, în cadrul unor interviuri înregistrate. Acest fapt 
dovedește acurateţea interviurilor din Armata Poporului, care 
nu pot fi deci puse pe seama vreunei subiectivităţi a 
respectivilor jurnaliști militari. 


Martorul colonel Marcel Dumitru spunea: 


Nimeni din cei în drept nu a inițiat până acum o cercetare. 
[...] știm, cu destulă precizie, de unde s-a tras în noi. Când 
copacii erau desfrunziţi, privind prin găurile produse de 
gloanţe în geamurile noastre - avem geamuri duble — 
vizam tocmai acoperișul, balconul, fereastra de unde s-a 
tras. 


Martorul maior Vasile Savu a întocmit o schemă cu locurile 
de unde s-a tras asupra Centrului de Calcul pe baza 
observaţiilor făcute în acele zile de decembrie. 


Numărăm pe schemă peste 25 puncte de foc, câteva din 
acestea coincid cu cele indicate de studenții Academiei 
Tehnice Militare. Centrul de Calcul este doar una din 
clădirile aflate în localul MApN [...] în comparaţie cu cele 
ce au ţintit Centrul de Calcul [gloanţele trase asupra 


întregului complex] sunt mult mai multe, ele producând 
victime mai ales în rândurile personalului neadăpostit. 

În 22/23 decembrie, tot înainte de a intra în sediul MApN — 
deci în aceleași condiţii ca și cei cinci studenți — au căzut un 
ofițer, un subofițer și doi soldaţi dint-o unitate de 
parașutiști. Tot aici Regimentul de Gardă a avut 9 morţi — 
doi ofițeri și șapte soldaţi — toți împușcați după ce intraseră 
în dispozitivul de apărare constituit în curtea ministeruluilt. 


Din declaraţiile și investigaţiile de mai sus rezultă că 
focurile de armă care au ucis personal militar „în dispozitivul 
de apărare din curtea ministerului” nu puteau fi focuri 
„Scăpate, în confuzie și panică, într-o direcţie greșită”, ci 
„gloanţe trimise cu bună știință” pentru a face victime din 
rândul militarilor. Ca și celelalte focuri de armă descrise în 
secțiunile anterioare, aceste acţiuni sunt conforme cu planul 
de luptă de rezistenţă, reprezentând „acţiuni de luptă scurte și 
violente” asupra unor „obiective de mare importanţă” cu 
„caracter de independenţă, cu forțe reduse, pe timpul 
nopții”I5. 


Mărturii culese de autori din zona MApN 


Doamna D., locatar al aceluiași bloc A1, a fost și ea martor la 
focuri de armă iniţiate de trăgători care nu erau militari în 
termen și care au tras spre MApN. Ferestrele și balconul 
apartamentului său dau spre bulevardul Drumul Taberei și 
spre Centrul de Calcul al ministerului. Doamna D. a avut 
amabilitatea să ne povestească în detaliu, într-un interviu 
înregistrat, experienţa sa. 


În seara de 22 decembrie a fost alertată de o vecină 
(doamna V.) că „au venit niște mașini prin spatele blocului și 
au început să tragă”. Trăgătorii „au venit pe aleile din spatele 
blocului și pe aici”, respectiv pe sub balconul ei. 

În jurul orei 9 a văzut „o mașină bleu străină” care s-a oprit 
pe banda a doua a bulevardului, vizavi de MApN și „au tras în 
santinelă. S-a văzut flacăra la gura ţevii”. Cei din dispozitivul 
de apărare au ripostat. Presupune că trăgătorii au fost uciși. A 
observat că șoferul, probabil grav rănit, s-a târât vreme 
îndelungată spre blocul ei. 

Același episod este confirmat de o vecină cu care am 
discutat pe larg, care a dorit însă să rămână anonimă. O vom 
numi doamna T. Aceasta ne-a spus că a văzut „o mașină care 
nu era de armată”, „cu patru indivizi, chiar în poarta de la 
MApN” și care „au tras în santinelă”. Crede că santinela a 
murit chiar în poarta de la MApN. Mașina a rămas acolo până 
a doua zi. Și acest fapt a fost confirmat de doamna D. 

Doamna D. declară fără echivoc: „În prima jumătate a 
nopții s-a tras dinspre blocul nostru spre Armată”. 

Doamna T., care locuiește tot în blocul A1, la scara A, crede 
că s-a tras și de pe casa scării sale. Însă primele focuri pe care 
le-a observat direct au venit chiar din faţa balconului său: 


Și cum m-am uitat de pe balcon, era seară, eu nu văzusem 
încă să se tragă aici, în faţă, pe Drumul Taberei, mă aplec, 
și văd un cetățean în negru, din cap până în picioare, în 
genunchi, cu arma în mână. [...] Ochea vizavi, către MApN. 
Chiar aici, sub balconul meu; se strecurase cumva aici, în 
spatele gardului viu și a celui metalic și a mașinilor. [...] 
Am văzut bine pe cetățeanul în negru cu arma în mână, 


deși era aproape întuneric, pentru că la un moment dat au 
tras ăia de vizavi cu gloanţe trasoare... Eu îl chemasem pe 
soțul să vadă și el. Și se uita să vadă ce face. La un moment 
dat, când s-a tras un rând de gloanţe trasoare și s-a văzut 
mai bine, deodată au început să tragă și ăștia de aici [arată 
sub balcon] și ăia de acolo [arată către MApN]. Au tras 
mult. [...] cred că erau mai mulţi aici jos, sub balcoane, 
după zgomotul gloanţelor; apoi am auzit tropăit de soldați. 
[...] cred că s-a tras și de pe acoperiș. Cred că aveau arme 
cu „infraroșii”, că am văzut puncte roșii [...] de laserlt. 


Evenimentul relatat de doamna T. a avut loc „înainte ca 
Iliescu să apară la TV cu lista în mână și să-i numească pe 
membrii [FSN]”, deci înainte de ora 23:30. În acel moment nu 
ajunseseră în zonă nici cercetașii de la Buzău conduși de 
Truţulescu (care au venit în jurul orei 11:45), nici elevi de la 
Academia Militară (aceștia sosind la 1:30). Deci nu este posibil 
ca trăgătorul văzut să fi fost un cadru militar din acele 
formaţiuni. De altfel, detaliul vestimentar (salopetă neagră) și 
poziţia de tragere (spre MApN, într-un moment în care 
martora nu văzuse încă „să se tragă aici în față pe Drumul 
Taberei”) demonstrează și ele că nu putea fi vorba de vreun 
cadru al forţelor din subordinea MApN. 

Ambele martore au relatat în moduri similare episoadele 
majore care au urmat în acea noapte. Astfel, puţin înainte de 
miezul nopţii au sosit chiar în faţa blocului lor, într-un 
„camion mare”, parașutiștii de la Buzău (e vorba de 


Urmă de glonţ prin ușa unui apartament din blocul A1. Foto: 
autorii 


detașamentul nr. II al Batalionului 404 Cercetare în Adâncime 
prin Parașutare, sub comanda lt.-col. Truţulescu Gheorghe). În 
momentul în care au coborât aceștia, s-a deschis focul 
„dinspre bloc”, „de cei care erau aici”. 

Același lucru s-a întâmplat și când, după mai bine de o oră 
(în jurul orei 1:30 dimineaţa), s-au oprit în faţa blocului A1 și 
autobuzele cu elevii de la Academia Militară. Doamna D. 
declară că focul s-a deschis „din partea noastră”, „din jurul 
blocului” și au fost loviți „primii care au coborât”17. Unul 
dintre elevi, Ciprian Pintea, a fost ucis în acest fel (există un 
monument dedicat acestuia între blocurile A1 și A2). Un al 
doilea a fost rănit tot de focurile trase din bloc și „l-a tras un 


vecin în subsol”. 
Aceeași secvenţă e relatată în mod similar și de doamna T.: 


S-au trimis ajutoare la MApN, studenţi de la Academia 
Militară. Au venit cu autobuze. Uite aici au tras, în faţa 
blocului, pe partea noastră. Cum au coborât din autobuze, s- 
a auzit o răpăială de gloanțe în pereţii de vizavi, ca niște 
nuci. Primul care a coborât din autobuz, cum s-a deschis 
ușa, era un ofițer care era cu ei, cu elevii, a fost împușcat în 
rinichi. S-a refugiat în bloc la noi, la doamna Viorica1€ la 
parter. Un altul a murit acolo. Altul a fost rănit în picior. 
Probabil au tras de la noi din bloc. 


Aceste mărturii contrazic flagrant interpretarea 
evenimentelor de către procurorii militari. Aceştia au folosit 
ca mijloc de probă „Documentarul cu privire la acțiunile 
desfăşurate de efectivele Direcției Cercetare a Armatei şi 
unităților subordonate în perioada 17-31.12.1989” - MApN, 
fond Decembrie 1989 (vol. I, Documente, ff. 13-29), aflat la UM 
02405 Piteşti (Arhivele 


Monument dedicat lui Ciprian Pintea (între blocurile A1, A2 și 
B3). A fost ucis de teroriști pe 23 decembrie. Foto: autorii 


Militare), în care se afirmă că, „la intrarea în sediul MApN, 
coloana a fost întâmpinată cu foc puternic executat fără 
somaţie de către militarii din paza sediului”. De aici, 
procurorii au tras aberanta, dar facila concluzie că victimele s- 


ar fi datorat „haosului intenționat generat de la vârfurile de 
conducere ale MApN”1?. 

Doamna T. ne-a arătat mai multe gloanţe pe care le-a cules 
a doua zi din apartamentul său, precum și urmele lăsate de 
acestea în uși și pereţi. Găurile rămase în ușile duble către 
balcon sunt sub nivelul balustradei balconului, lucru care 
arată că nu puteau veni din afară. Doamna T. confirmă, 
independent, acest fapt: 


Sunt sigură că glonţul din ușa de la balcon a fost tras de la 
noi din bloc. Focurile din bloc erau în reprize. Făceau pauză; 
la un moment dat, în așa o pauză, soțul a ieșit pe balcon, 
dar a intrat imediat și după ce a închis ușa s-a tras. A fost 
cineva din bloc. S-a tras din afară prin ușa de la balcon. 


Urma unui glonţ provenind din balconul doamnei T. Foto: 
autorii 


După câteva ore de acalmie, spre dimineață, focul a fost 
reluat și de această dată militarii din dispozitivul de apărare al 
MApN au ripostat cu rafale susținute, care au lovit inclusiv 
geamurile și interiorul apartamentului doamnei D. Doamna T. 
preciza: „Când s-a deschis focul, au tras mulți de la noi. Se 
trăgea și de pe casa scării; dar făceau pauze; se auzeau 
loviturile ca de mitralieră, ca și cum era rezemată de zid, între 
ulucele de pe scări”. 

Doamna T. ne-a explicat simplu motivul pentru care nu 
dorește să-i menţionăm numele. „Să nu-mi spuneţi numele, că 
și alții au spus și nu știu ce li s-a întâmplat, dar nu a fost bine.” 
Doamna T. a fost prietenă cu Viorica Cosma (care a decedat). 
Aceasta din urmă i-a relatat despre elevul de la Academia 
Militară (originar din Buzău) care „a fost rănit în picior”, cu 
care devenise prietenă. După un timp, acesta i-a spus doamnei 
Viorica „că l-au chemat la SPM de mai multe ori”, dar că nu 
voia să se mai ducă pentru că „nu voia să scrie ce-i spun ei 
[procurorii militari - n.n.]”. De altfel, procurorul militar i-ar fi 
spus chiar doamnei Viorica că „are gura mare, și să se mai 
potolească cu gura”. 

Este cel puţin ciudat ca un procuror, care în mod normal 
dorește să afle cât mai multe detalii de la un martor, să-i 
spună acesteia să-și „potolească gura”. 

Cele două locatare ne-au dat declaraţii separate, stau la 
scări diferite și se cunosc vag. De aceea mărturiile lor, care se 
coroborează, au credibilitate. Nici una nu pare că ar avea o 


teorie clară asupra identităţii celor din jurul și interiorul 
blocului care au tras spre MApN. Ambele suspectează doar că 
la „provocări” a participat și un vecin, „Cucea, croitor la 
Securitate”, în prezent decedat. El ar fi tras din propriul 
apartament, care avea balconul cu aceeași orientare către 
MApN. Ambele ne-au spus că înainte de 1989 le era frică de 
acesta. 


Victime de la MApN, elevii și ofițerii de la Academia 
Militară confirmă mărturiile locatarilor 


În cadrul Academiei de Tehnică Militară (ATM, ai cărei elevi 
au căzut victime focurilor descrise mai sus) s-a constituit în 
1990 o „Comisie de analiză și propuneri” legate de 
„evenimentele și activităţile desfășurate în decembrie 198920. 
Printre concluziile comisiei regăsim următoarele: 


Coloana [de autobuze cu elevii de la ATM - n.n.] a oprit cu 
primul autobuz în faţa bllocului] A1 de pe strada Drumul 
Taberei, moment în care a început un schimb de focuri între 
forțele luptătoare din incinta MApN și teroriștii din blocurile 
din jur. Era aproximativ ora 01:30. [...] 

Direcţia cea mai probabilă din care s-a tras asupra 
studenților a fost dinspre blocul B3 sau A2 de pe Drumul 
Taberei. Subliniem că pentru unul din morți și un rănit 
există chiar certitudinea că au fost loviti din această direcție, 
iar din faptul că cei cinci morți au fost loviți cu câte un 
singur glont, patru în cap, respectiv unul în piept, rezultă că 
au fost utilizate sisteme precise de ochire în timp de noapte 
[s.n.]. 


Fiind militari, unii ar putea ridica problema imparțialității 
autorilor acestui raport. Este important să menționăm câteva 
aspecte care le măresc credibilitatea: 


e Este vorba de concluzia comisiei Academiei de Tehnică 
Militară, nu a Ministerului Apărării Naţionale. 

e Raportul este bazat pe mărturiile participanţilor direcţi, 
inclusiv ale unora din victime, și ale colegilor și prietenilor 
celor morți. Este greu de crezut că aceștia ar fi dorit să-i 
disculpe pe adevărații vinovați. 

e Martorii nu neagă faptul că a existat și foc fratricid, din 
cauza confuziei și panicii generate de teroriști, dar și a 
carenţelor de organizare a operaţiunilor din lanţul de 
comandă al Armatei. 

e Este aberant de imaginat că, atât în comunitatea de 350 
studenți și 10 cadre care au participat direct la acțiune, cât 
și în cea a zecilor de locatari ai acelor blocuri, „capii 
Armatei” ar fi putut impune o naraţiune disculpatoare cu 
teroriști „inventaţi”, atât de complexă, cu atâtea detalii 
care coincid, încă din ianuarie 1990. 


lată câteva dintre aceste mărturii, din care rezultă că 
asupra elevilor veniţi la MApN s-a tras, așa cum au arătat și 
locatarii, din blocurile civile de vizavi de MApN. Nu există 
vreo probă care să ateste că, în acel moment, în blocurile 
respective ar fi fost dislocate forțe ale Armatei. Ceea ce 
elimină posibilitatea ca din acele blocuri să se fi declanșat foc 
fratricid asupra studenților de la ATM. 

Mărturiile confirmă ceea ce au remarcat și alți martori, și 
anume că trăgătorii din blocurile respective (A1, A2, B3, B9) 


deţineau arme de precizie, cu lunetă și dispozitiv de ochire pe 
timp de noapte. Așa cum am arătat într-o secțiune anterioară, 
aceste arme se aflau în dotarea Securităţii. Faptul că elevii și 
forțele MApN nu dispuneau de asemenea dispozitive nu este 
contestat și rezultă inclusiv din aceste mărturii. 


Zona focurilor de armă asupra MApN, a detașamentului de 
cercetași de la Buzău și a elevilor de la ATM 


Împreună cu celelalte autobuze am ajuns în zona MApN, 
unde coloana s-a oprit deoarece șoseaua era blocată de un 
tanc. Imediat asupra noastră s-a deschis foc de peste șosea 
(zona DCE, intrarea la directiv)?l. Şoferul autobuzului a 


deschis ușile și a fugit, autobuzul rămânând cu motorul 
pornit. Am comandat debarcarea și adăpostirea în zona 
dintre cele două blocuri (A1 și A2). Nici nu se terminase 
focul de peste șosea și a început să se tragă în noi de pe 
blocul B3. Imediat studenţii au răspuns cu foc împotriva 
celor de pe B3 [...]. În această zonă au fost loviți mortal 
studenții Pătcaș loan, comandantul grupei a IV-a din 
plutonul 1, și elevul Frângă Eugen, pistolar. De asemenea, 
au fost răniţi destul de grav studenţii Huţanu Daniel și 
Șușman Dan. După ce s-a oprit focul dinspre B3, am 
comandat deplasarea, prin spatele blocului A1, către 
intrarea în minister. Studenţii m-au urmat și la capătul 
blocului A1, partea dinspre ghenă, ne-am întâlnit cu 
Compania a VI-a din Regimentul de Gardă, comandată de 
It.-maj. Sega. Comandantul respectiv m-a informat că are 
deja morți și răniţi și că asupra lui se trage din zona blocului 
B9 [...]. Remarc faptul că [elevii] nu au fost pregătiţi pentru 
acest gen de lupte, că lipsa aparatelor de vedere pe timp de 
noapte a constituit un real handicap și că s-a simţit lipsa 
unui plan clar și eficient al apărării localului ministeruluiZ2 
[s.n.]. 

Blocurile A1 și, în dreapta, B3, după atacul terorist asupra 
MApN din 22-23 decembrie 1989. Cmdr. dr. Marian Moșneagu, 
„Studenţii militari în Revoluţia din decembrie 1989”, Buletinul 
Arhivelor Militare Române. Document, anul XII, nr. 4(46)/2009, 

p. 24 


Lt.-maj. ing. Vasiu Dan declara că, după ce a intrat în 
minister, „imediat a avut loc un schimb puternic de focuri”. 
Deși nu vedea exact de unde se trăgea, deoarece în fața 
geamului de la Punctul de Control unde se afla erau nişte 
brazi, „după zgomot focurile erau concentrate în zona 
blocurilor din fața ministerului”. Pe timpul noptii s-a tras și 


din partea dinspre Centrul de Calcul al ministerului, unde se 
afla un teren viran, „cele mai puternice acţiuni s-au desfășurat 
pe latura din faţa ministerului”23. 

La scurt timp după ce a coborât din autobuzul său, și elevul 
Mitrofan Marius (care a fost printre ultimii care au coborât 
din autobuze) și-a dat seama că în blocul B3 erau teroriști. A 
încercat să înainteze târâș către acel bloc, însă s-a lovit de 
trupul neînsufleţit al unui coleg „împușcat în cap”2£. 

Din declaraţia sergentului-major Bocanu Liviu, student în 
anul III, rezultă confuzia militarilor în momentul în care au 
debarcat și asupra lor s-a tras „foc cu foc”, fără să știe iniţial 
din ce direcţie. A urmat foc automat „dinspre zona 
Ministerului”, care evident a fost riposta la primele focuri. 
Martorul recunoaște că a ripostat cu foc asupra ministerului, 
întrucât „nimeni aproape nu știa unde ne aflăm, nu știa cine și 
în cine trage”. Însă „după câteva secunde de liniște” au urmat 
„schimburi de focuri în alte direcţii, inclusiv asupra blocurilor 
vecine (pe acoperișurile acestora)”25. 

În declaraţia sa din 19 aprilie 1990, căpitanul Mihalache 
Cristian declara că în dimineaţa zilei de 23 decembrie, la apel, 
din totalul studenţilor care executaseră deplasarea la MApN 
absentau nouă elevi, dintre care patru erau morţi. Martorul i- 
a identificat „personal pe aceștia” și declară că „fuseseră 
împușcați în cap, obraz și piept”. Este greu de imaginat că o 
atare precizie ar putea fi atribuită haoticului foc „fratricid” 
invocat de procurorii militari în rechizitoriu. Din contră, ea se 
coroborează cu mărturiile ofiţerilor și locatarilor care vorbesc 
de arme cu lunetă și vedere nocturnă, precum cele descrise în 
subcapitolul „O redutabilă forță militară conspirată. Arsenalul 


seurităţii conform documentelor găsite recent la CNSAS” de la 
pagina 148 a acestui volum. 

Una dintre victimele focurilor din acea noapte, care a fost 
rănită în picior, a fost elevul sergent Popescu Cristian. 
Mărturia lui este pe cât de credibilă, pe atât de impresionantă. 
Este absurd să se creadă că după toate suferinţele îndurate, 
inclusiv încercând să-și ajute colegii răniţi sau uciși, rănit fiind 
la ambele picioare, ar mai fi putut „inventa” o naraţiune 
disculpatoare pentru „vârfurile de conducere ale MApN” care 
ar fi ordonat, conform rechizitoriului SPM, un „haos 
intenţionat”27. 


Imediat ce a oprit am coborât, încercând să mă orientez și 
să-mi găsesc o poziţie de apărare convenabilă, deoarece în 
acel moment se trăgeau focuri răzlețe. M-am adăpostit în 
cele din urmă în spatele unei mașini aflate între cele două 
blocuri, parcată pe trotuar unde se afla un alt coleg de al 
meu, Bota Marius. După câteva momente, focul s-a întețit, 
iar unul din geamurile mașinii a fost găurit de un glonte, 
așa încât am fost nevoiţi să ne culcăm la pământ. Am avut 
timp totuși să observ că se trăgea asupra noastră dintr-un 
lateral al clădirii Ministerului, cât și dintr-un bloc aflat în 
spatele nostru și în spatele celor două de la șosea25. În timp 
ce așteptam jos ca focul să se mai calmeze, am simţit că 
sunt atins în ambele picioare??. 
Martorul nu pare că ar încerca să disculpe Armata. Din 
contră, el emite chiar o teorie prin care îi acuză pe colegii din 
minister: 


Am dedus mai târziu că posibila direcţie din care am fost 
lovit se pare că ar fi Centrul de Calcul de lângă Minister. 
Glonţul a venit paralel cu pământul, deoarece eu am fost 
lovit în ambele picioare în momentul în care eram culcat, 
și a trecut înainte de aceasta pe sub mașina lângă care mă 
adăpostisem30. 


Trebuie remarcat că această teorie nu stă în picioare. 
Dincolo de faptul că a ochi pe cineva pe sub o mașină este 
improbabil, în dispozitivul din MApN nu se aflau trăgători la 
nivelul solului, ci în clădiri și tancuri. Ceea ce face această 
teorie a celui rănit imposibilă. Rămâne, evident, doar 
posibilitatea că acesta a fost lovit din spate, adică din blocul 
B3, de unde, după propria declaraţie, se trăgea asupra sa și a 
colegilor săi. Din această relatare mai rezultă și cum a fost 
ucis sublocotenentul post-mortem Dumitraș Sorin Ștefan. 
Acesta se afla lângă sergentul Popescu Cristian, tot în spatele 
mașinii. Deci nici acesta nu ar fi putut să fie lovit de focul 
„fratricid” de vizavi, ci doar de focul teroriștilor „din spate”: 
„Aproape instantaneu l-am observat pe colegul meu Dumitraș, 
care se afla în stânga mea, căzând, dar n-am putut să-i fiu de 
nici un ajutor, deoarece nu mai puteam mișca decât piciorul 
stâng”3t, 

Dumitraș Sorin Ștefan a murit în urma acestei lovituri. 
Popescu Cristian a ajuns cu greu „într-unul din blocurile din 
față”32. Elevul și-a legat singur „picioarele cu niște garouri”, 
însă „sângele nu s-a oprit”. Abia a doua zi, orele 07-07:30, a 
sosit un ARO cu care a fost transportat, „deoarece nu mai 
putea mișca nici celălalt picior”, și dus la Spitalul Militar 
Centrală. 


Nici colonelul dr. ing. Papuc Florinel nu pare că încearcă să 
disculpe Armata când declară: „Se pare că, iniţial, focul s-a 
executat dinspre Centrul de Calcul, aflat în partea MApN”3£. 

Și ulterior: 


În timp ce pătrundeam în fugă în Minister, de pe aleea din 
interior, din dreptul intrării principale, un transportor 
blindat a deschis focul pe deasupra noastră. Acest aspect și 
altele relatate anterior mă determină să cred că nu toţi 
apărătorii MApN au cunoscut faptul că urma să sosim3š, 


În special prin această ultimă aserţiune, colonelul își acuza 
practic superiorii fie de o crasă incompetenţă, fie de o 
neglijenţă criminală, pentru faptul că nu și-au înștiințat toate 
unitățile din dispozitiv asupra venirii detașamentelor de la 
ATMS5. În continuare însă, profesorul Papuc nu lasă vreo 
îndoială cu privire la natura teroristă a focurilor a căror țintă 
intenționată a fost, împreună cu elevii săi: 


Împreună cu efectivele de studenţi ce coborâseră din 
autobuzul al doilea, m-am aruncat la pământ, în spaţiul de 
peste trotuarul din dreapta, vizavi de MApN, între trei 
blocuri aflate în dreptul autobuzelor oprite“. Aflat în 
poziţia culcat, am urmărit să determin locurile de unde se 
execută foc asupra noastră, în atenţie fiind etajele 
superioare ale blocurilor între care ne aflam. Mulțimea 
ricoșeurilor pe pereţii celor trei blocuri, datorită focului 
executat pentru acoperire dinspre minister și a focului 
executat de studenţi, nu a permis localizarea teroriștilor. Și 
totuși, de pe aceste blocuri s-a tras asupra noastră; am în 


vedere următorul aspect: fiind în poziția culcat, sub aceste 
blocuri, am receptat două bufhituri, două lovituri în sol, în 
dreapta capului, la un interval de timp între ele de 1-2 
secunde; am rămas nemișcat câteva secunde și apoi am 
efectuat un salt înainte, moment în care am observat că 
studentul de lângă mine, aviator, rămas nemișcat la sol, 
avea fața plină de sânge. Acest aspect, ca și datele obținute 
ulterior, din care rezultă că alți doi studenţi au fost uciși 
prin lovirea craniului, mă fac să afirm că pe blocurile din 
jurul nostru s-au aflat câtiva teroriști, înarmați cu 
armament semiautomat, care au deschis foc asupra 
noastrăsă. 


Mărturiile militarilor se coroborează și cu cele ale 
locatarilor pe care le-am reprodus mai sus, dar și cu altele, 
care se regăsesc atât în dosarele Revoluţiei, cât și în presa 
vremii. 

Aceste mărturii descriu un evident atac terorist, executat 
în seara de 22 decembrie, la scurt timp după fuga dictatorului, 
cu scopul evident de a crea panica în MApN, de a-i ţine pe 
militari blocaţi în unitate și de a slăbi încrederea și 
capacitatea Armatei și a noilor autorități de a se organiza. 
Atacul a fost executat fără îndoială de reţeaua pregătită de 
Nicolae Ceaușescu și Securitate pentru lupta de rezistență pe 
„teritoriul vremelnic ocupat de inamic” după pierderea 
puterii de către dictator. Faptul că acest atac nu a avut loc mai 
devreme este de fapt conform planului luptei de rezistență, 
care prevedea cu precădere acţiuni sub acoperirea 
întunericului. Același lucru s-a petrecut de altfel noapte de 


noapte, până la execuţia dictatorului, după care atacurile au 
scăzut brusc în intensitate. 

Am arătat astfel că majoritatea focurilor de armă care au 
ucis militarii nu au fost din cauza „focului fratricid”, ele 
lovind victimele, pe timp de noapte, în cap, piept și faţă. 
Membrii reţelei luptei de rezistență a Securităţii erau bine 
antrenați în acest scop. Conform planului, după toate 
probabilitățile, ei au folosit arme avansate, de precizie, pentru 
ochire de la distanţă și pe timp de noapte. Aceste arme nu 
erau la dispoziţia soldaţilor Armatei române la acea dată. În 
schimb, după cum am arătat în acest volum, ele făceau parte 
din arsenalul Securităţii. 


Atacul asupra Televiziunii 


Focurile  contrarevoluţiei disimulate sau ale luptei de 
rezistenţă a Securităţii s-au declanșat odată cu lăsarea serii și 
în zona Televiziunii. Conform planurilor luptei de rezistenţă, 
acesta era, evident, un obiectiv major. Reţeaua Securităţii a 
încercat să creeze panică în rândul revoluţionarilor masaţi în 
zonă și a conducerii „noilor autorități instalate”. Ca și la 
MApN, prin frică generată de focurile de armă (dar și prin 
victimele care apăreau), teroriștii au reușit să blocheze pentru 
o vreme procesul revoluționar. Atenţia Armatei și a populaţiei 
s-a mutat de la unităţile de Securitate și dosarele acestora la 
situaţia periculoasă de pe străzi și de la obiectivele majore. 
Spre Televiziune s-a tras cu precădere din vilele din jur. 
Era vorba de un cartier de nomenclaturiști și ambasade, deci 


multe din acele vile erau controlate de Securitate. 
Echipamentul teroriștilor (mulţi în salopetele negre ale USLA) 
și tipul de arme și de focuri coincid cu cele întâlnite la MApN 
și la alte obiective și demonstrează că trăgătorii nu au fost nici 
revoluționari, nici din Armată. Deci este exclus focul 
„fratricid”. 

Astfel, martorul  căpitan-comandor (r) Adrian 
Constantinescu (care în decembrie 1989 era pilot militar 
încadrat la Regimentul 61 Elicoptere, de la Titu-Boteni) 
declară: 


De pe o vilă din zonă se trăgea spre curtea Televiziunii [...] o 
vilă cu acoperiş negru, pe colț, la o intersecție vis-à-vis de 
Televiziune. Anghel Gheorghe, mecanicul de bord [...] a 
deschis focul [...]. A tras două rafale exact pe mijlocul 
acoperişului vilei respective [...] pe acoperis erau două 
persoane îmbrăcate în salopete negre. În momentul în care 
s-a deschis focul, au reușit să intre în vilă, parcă printr-un 
chepeng. 

— Este posibil ca, din cauza distanţei, să vi se fi părut că au 
fost niște oameni în salopete negre? Poate erau niște civili 
care... 

— Nu! Eram la o înălțime de zbor de sub o sută de metri și, 
la vârsta pe care o aveam, la vederea pe care o aveam 
atunci, nu m-am înșelat=?. 


Raportul Comisiei senatoriale privind evenimentele de la 
Televiziune merită redat ca atare, fiind în sine relevant pentru 
sursa, succesiunea focurilor și metodele folosite de teroriști+0. 


G.I., domiciliat în strada ing. Gheorghe Balș, ne-a declarat 
că „în ziua de 22 până în jurul orelor 16:00-17:00 în zonă nu 
s-au auzit focuri de armă”. Seara, în jurul orelor 18:00-19:00 
aude și vede primele focuri de armă trase din zona 
imobilelor. De la trupele din paza TV nu au auzit în prima 
fază să se tragă, ci numai după circa 15 minute. „Cei care au 
deschis focul, circa 6-7 guri de foc, cred că erau foarte 
aproape.” 

V.S.D., bulevardul Aviatorilor: „În noaptea de 22/23.12, în 
zonă se auzeau focuri de arme automate, din str. Grigore 
Mora nr. 31, 33, 35, 37... în noaptea de 23/24.12, mai multe 
gloanţe ne-au perforat ferestrele de la locuinţă și în jur de 
ora 23:00 am coborât un etaj la altă familie unde era mai 
adăpost. Aici am observat că în spatele casei, în curtea 
imobilului din str. Mora 33, pe un garaj-magazie, un individ 
cu un aparat luminos executa focuri de armă automată, care 
a stat acolo până dimineața. Acest lucru este confirmat și de 
alți vecini refugiaţi în acest apartament”. 

N.M., bulevardul Aviatorilor, împreună cu tatăl său, susține 
că în ziua de 24 sau 25.12 au văzut personal de la circa 10 
metri pe acoperișul Fabricii de sticlă, pe bdul Aviatorilor, 2 
persoane înarmate care executau foc spre Piaţa Aviatorilor. 
Au fost prinși de militari și Gărzi Patriotice și duși cu o 
dubă într-o direcţie necunoscută. [...] 

GV., Piaţa Aviatorilor: „Primele focuri de armă s-au auzit 
după ora 18:00, dar schimburile intense de focuri s-au 
consumat între orele 20:00-24:00 și se auzeau dinspre Bd. 
Primăverii, str. Aurel Bălescu și str. Pangratti”. 

S.R.G., Piaţa Aviatorilor: „Schimburi intense de focuri au 
început după ora 1:30, iar după ora 4:00 focurile se auzeau 


de peste tot. În jurul orei 6:00, în 23.12, s-a tras din blocul 
rușilor spre TV. În blocul rușilor, în jurul orei 10:00-11:00 a 
fost ocupată clădirea de 2 plutoane Militie, iar Pompierii au 
intervenit pentru stingerea incendiilor. Dinspre Piaţa 
Aviatorilor au pătruns în apartament 2 indivizi dintre care 
unul avea mâna stângă bandajată. Fiind surprinși, au fugit 
pe aceeași fereastră pe unde au intrat”. 

C.P, Calea Dorobanţi: „S-a tras din vila înaltă din Bd. 
Aviatorilor nr. 72”. [...] 

M.L., Calea Dorobanţi: „S-a tras din casa Calea Dorobanţi 
nr. 228, din blocul rușilor și dintr-o reședință străină din 
str. Pangratti”. 

O.I., Calea Dorobanţi: „S-a tras din toate părţile și din vila 
lui Marin Ceaușescu”. 

V.E., Calea Dorobanţi: „S-a tras începând cu orele 2:00 din 
22.12. În pauzele dintre tiruri se auzeau din când în când 
focuri de armă deosebite față de celelalte și care atrăgeau 
tirul celor din TV. Pe 23.12 orele 10:30-11:00 s-a primit 
ordin de evacuare a locuinţelor”. [...] 

SV., Calea Dorobanţi: „S-a tras de peste tot. În 22.12 femeia 
care avea în grijă casa de pe str. Aviator Velescu nr. 5 și în 
care au fost transportate lăzi cu un conținut necunoscut, nu 
a mai fost văzută acasă... se numește Bostan Maria și avea 
obiceiul să închirieze apartamentul la diferite persoane”. 

B., strada Av. Nicolae Velescu: „La etaj locuiește fam. gl. 
Doicaru. Înainte cu 2 zile de evenimente, la casa cu nr. 5 s- 
au descărcat lădiţe al căror conţinut nu îl cunosc, dintr-un 
camion kaki cu prelată de către 3-4 muncitori îmbrăcaţi în 
salopetă. În noaptea de 22/23.12 s-au auzit focuri de armă de 
pe clădirea de la nr. 5 și din curte”. 


O.E., strada Av. Nicolae Velescu: „În noaptea de 22/23 am 
auzit pași pe lângă casă și focuri de armă... o parte din 
cetățeni au părăsit vilele înainte de evenimente cu circa 2 
zile”. 

H.C., Calea Dorobanţi: „S-a tras din vila lui Marin 
Ceaușescu (str. Pictor Rosenthal nr. 2) în data de 21.12 
locatarii din str. Pictor Rosenthal au părăsit domiciliile”. 

În această perioadă, în zona Televiziunii au fost observate 
semnale luminoase ce prezentau imaginea unei balizăritl 
și care marcau începutul sau încetarea atacurilor. 

MV., UM 0800, în seara zilei de 22 și 23.12 vede focuri de 
trasoare trăgându-se de pe strada Grigore Mora, vila a 3-a 
sau a 4-a de pe partea dreaptă, cât și de pe str. Pangratti din 
clădirile apropiate celor semnalizate. Posibil chiar în Parcul 
reședinței ambasadorului britanic. În același timp, se 
auzeau și rafale scurte de pistol și mitralieră, cât și focuri 
sacadate cu zgomot redus care și pentru el constituiau o 
raritate. [...] Semnalele luminoase sesizate în noaptea de 
23.12 erau date din mansarda vilei a 2-a de pe str. Muzeul 
Zambaccian către colț cu aleea paralelă cu bulevardul 
Aviatorilor. 

A.G., strada Dr. Grigore Mora: în zilele de 22-24.12, de aici s- 
au tras focuri de armă automată, de la etajele clădirii spre 
TV. În apartamentul respectiv locuiește col. (r) Costingioară 
Grigore, fost torționar în sistemul de lagăre de concentrare 
al MI. [...] 

C., strada Dr. Grigore Mora: „Din locuinţa gl. M.I. 
Zagoneanu de la etajul I, în perioada 22-24.12 s-au tras 
focuri de armă”. 


F.A., strada Dr. Grigore Mora, confirmă cele afirmate de 
cetățeanul C. și adaugă că în 23.12 în jurul orelor 11:30- 
12:00 în timp ce se afla în dreptul imobilului cu nr. 18, aude 
o rafală de armă dinspre reședința ambasadorului britanic 
de pe str. Pangratti. „Din imobilul cu nr. 14 fam. Răchită s-a 
tras în 23 și 24.12. Nora Monica a recunoscut că s-a tras de 
la ea din apartament unde a găsit cartușe goale”. [...] 

A.I, UM 1210: „Cam după 30-60 min. [după ora 19:00] s-a 
început să se tragă asupra noastră dinspre clădirile 
amplasate pe str. Pangratti și Calea Dorobanţilor. Focul 
armamentului avea ceva neobișnuit față de armamentul pe 
care noi îl aveam în dotare prezentând un zgomot mai 
strident. Pe 23.12 s-a tras asupra noastră și cu arme de foc 
automat cam în jur de ora 10:00-12:00... o parte din 
gloanțele care s-au găsit pe teren erau din oțel cu Vidia la 
vârf, celelalte normale... au fost răniți 2 militari în ziua de 
23.12... s-a tras în ei din una din vilele aflate pe str. 
Pangratti...”. 

D.V., UM 059%: în ziua de 22.12 în jurul orei 24:00 [...] 
observă trageri dinspre Ambasada Marii Britanii la 
intervale mari și cu armament ușor, dar după zgomot nu 
știe ce fel e și nici ce calibru. Observă că în clădirea de pe 
colț la poarta Pangratti se auzeau focuri de armă cu un 
asemenea armament ușor. 

S.C., Garda TV, remarcă că se trage dinspre clădirile 
ambasadorului britanic cu arme de calibru mic și foc cu foc. 
De asemenea, spre Televiziune se mai trăgea din vila lui 
Valentin Ceaușescu și din vilele de pe Calea Dorobanţilor. În 
dimineața zilei de 23.12 se trăgea din vilele pictorilor cu 


arme de calibru mic deoarece zgomotul era diferit de cel 
obișnuit. 

P.B., Strada Polonă, în 22.12 orele 20:00 aude primele 
împușcături. Având în vedere zgomotul produs, și-a dat 
seama după cadență că nu este armament autohton. „Din 
vila situată în str. N. Constantinescu nr. 10-12 ocupată de fiul 
ministrului MI Tudor Postelnicu s-a tras”. 

Referitor la existența cartuselor explozive și perforante, 
după unele informaţii rezultă că, în perioada august- 
septembrie 1989, la uzinele „Sadu”-Gorj s-a primit o 
comandă de executare a unor asemenea cartușe explozive. 
Comanda a fost ordonată de Conducerea Superioară PCR și 
executată sub supravegherea strictă a unor ofițeri din fosta 
Securitate. 

Cartușele respective [...] au fost realizate sub legenda 
potrivit căreia urmau a fi folosite de Nicolae Ceaușescu în 
cadrul partidelor de vânătoare. 


Aceste mărturii concordante denotă mai multe teme 


comune axate în general pe fapte verificabile. 
e S-a tras întâi din vile către TVR și abia apoi s-a ripostat. Deci 


nu se poate susține teoria existenței doar a focului 
fratricid, „militarii și revoluționarii între ei”. Numărul 
mărturiilor că s-a tras din vile este impresionant. 


e Vilele din care s-a tras aparțineau unor: 


— vechi nomenclaturiști; 
— persoane plecate sau evacuate cu câteva zile înainte sau 
chiar pe 22 (vila ambasadorului britanic). 


e Armele cu care s-a tras erau de calibru redus; după cadență 


și zgomot, nu făceau parte din arsenalul Armatei. 


e S-a tras și cu gloanţe speciale (explozive și cu cap vidia), care 
nu se aflau nici ele în dotarea soldaţilor sau a gărzilor 
patriotice 

e S-au folosit și simulatoare de foc. 

* În unele vile s-au semnalat cu câteva zile înainte activităţi 
suspecte, cum ar fi aducerea unor lăzi. 

e S-au remarcat semnale luminoase la începutul și sfârșitul 
focurilor din vile. 


Focurile de armă din vilele din jurul TVR sunt evident acte 
de terorism. Reţeaua de rezistență a Securităţii a încercat 
astfel să creeze panică și teroare în vecinătatea punctului 
principal de informare a populaţiei ţării. Scopul fiind acela de 
a transmite starea de teroare și publicului din faţa 
televizoarelor din întreaga ţară. Teroriștii încercau astfel să 
slăbească încrederea și voința revoluţionarilor și Armatei și să 
creeze condiţiile „recuceririi teritoriului vremelnic ocupat de 
inamic”42. 

E de înţeles că înșiși redactorii de la TVR și manifestanțţii 
care au vorbit din Studioul 4 erau speriaţi. Acest lucru se 
observă și pe filmele cu imagini din TVR din acele zile. De 
vreme ce se trăgea intens către clădirea în care se aflau, ei se 
simțeau vulnerabili. În acele prime zile de după plecarea 
dictatorului, în condiţiile în care se auzeau neîncetat focuri de 
armă afară, este de înțeles că cei dinăuntru au presupus că 
întreaga clădire ar fi putut să fie reocupată de forţele loiale lui 
Nicolae Ceaușescu. În acest caz, primii pedepsiţi exemplar 
pentru „înaltul lor act de trădare” ar fi fost lucrătorii 
Televiziunii și revoluționarii din studiouri. Aici se află 
explicaţia apelurilor pe care aceștia le făceau către populaţie 


de a veni să apere Televiziunea. Mărturiile de mai sus 
demonstrează astfel că acele chemări erau justificate. Pentru 
ei era vorba până la urmă de soarta Revoluţiei. Prezenţa 
populaţiei constituia garanţia că, din cauza terorii, Revoluţia 
nu e abandonată și, odată cu ea, nici grupul din incinta TVR. 
Cu alte cuvinte, „controlul popular, inclusiv asupra Armatei, 
devenea un imperativ major al Revoluției”, 

Fostul adjunct al șefului SPM, generalul Ioan Dan, a tras în 
cartea sa Teroriștii din '89 un semnal de alarmă terifiant, care 
din păcate a trecut în cea mai mare parte neobservat. El 
demonstrează cu probe și detalii precise, pe baza a sute de 
exemple, faptul că „procurorii nu au depus efortul necesar 
pentru a identifica autorii actelor teroriste, în cazul de faţă, al 
celor comise în zona Televiziunii”. Practic, el îi acuză pe foștii 
colegi și subalterni că au continuat colaborare cu Securitatea 
și după 22 decembrie 1989, după ce fuseseră aserviţi 
instituţiei în toată perioada dictaturii. Acuzaţii similare există 
și la adresa medicilor legiști — care au lucrat de asemenea în 
mare parte sub tutela Securităţii până pe 22 decembriett. 

Trebuie să observăm din capul locului că aserţiunile lui 
Ioan Dan sunt greu de pus la îndoială: printr-un salubrizant 
exercițiu de asanare morală, procurorul acuză o mare parte a 
instituţiei sale de conivenţă cu fosta Securitate în anchetele de 
la Revoluţie. Acuzaţiile sale se coroborează cu celelalte 
mărturii prezentate în acest volum, inclusiv cele din dosarele 
Revoluţieits, și cu documentele de la CNSAS. Din nefericire 
pentru cauza dreptăţii și justiția română, aceste acuzaţii și-au 
găsit justificarea ultimă în rechizitoriul SPM din 5 aprilie 2019. 

Iată și un exemplu de terorist prins, dat de magistrat: 


Astfel, în după-amiaza zilei de 23 decembrie, sergentul 
Silviu Ștefan Duţu din trupele de Securitate (UM-0530) a 
sărit gardul în incinta TVR și a tras o rafală de pistol 
mitralieră asupra unui tanc al Armatei, aflat în dispozitivul 
de apărare. Lângă tancul respectiv se aflau mr. V. Roșca — 
comandant și conducătorul tancului -, serg. maj. Gh. 
Dobra, dar nu au fost loviți de gloanţe. Militarii din 
dispozitivul de apărare au ripostat și l-au rănit pe 
agresorul Duţu și apoi l-au capturat și predat Procuraturii 
Militare, unde a fost arestat preventiv, pentru comiterea 
infracţiunii de tentativă la omor deosebit de grav. În final, 
a fost scos de sub urmărire penală, deoarece două expertize 
medico-legale psihiatrice s-au finalizat cu concluzia că, deși 
sergentul S. Duţu nu prezintă nimic obiectiv care să-i 
afecteze discernământul în condiţiile date, din cauza unei 
reacţii de șoc, ar fi acționat fără discernământ. Nu se știe, 
însă, și nici nu se explică, ce anume l-a adus în starea acută 
de șoc, dar, dacă experţii psihiatri au ajuns la respectiva 
concluzie, nu s-a putut decât să se emită o soluţie de 
neurmărire penală“. 


Ioan Dan consideră că Duţu este unul dintre numeroșii 
teroriști salvați de „așa-zisa medicină legală”. 

Un alt martor confirmă într-un interviu în presă cele 
relatate de Ioan Dan în legătură cu teroristul Silviu Duţu. E 
vorba de Nicolae Ștefan Soucoup, care a participat la apărarea 
Televiziunii împreună cu detașamentul de gărzi patriotice de 
la ISPE București: 


Am fost martor, tot în 23 Decembrie, la audierea unui 
cetățean prins în curtea Televiziunii și care era rănit în 
zona toracică stângă. Era îmbrăcat într-un combinezon 
kaki. Este vorba despre celebrul Duţu Slilviul], care a 
acţionat în Calea Dorobanţilor. El a ieșit din casa în flăcări 
de la nr. 228 de pe Calea Dorobanţilor, colț cu Teheran. A 
traversat strada, a sărit gardul viu și a tras o rafală asupra 
unui tanc. A fost anihilat imediat. leșind din casa în flăcări, 
avea cenușă în păr, cenușă și moloz în rizurile cizmei, 
arsuri pe combinezon. A fost legat și dus într-o cameră de 
montaj la etajul 1 [...]. Aici am stat de vorbă cu el împreună 
cu o criminalistă de la Procuratură, Rodica Chebeleu, care l- 
a abordat din punct de vedere juridic. Eu am depus o 
muncă pe care n-am făcut-o niciodată: am apelat la 
elementele de suflet dragi fiecăruia dintre noi: „N-ai văzut, 
erau femei, copii, dacă i-ai omorât chiar pe ai tăi?”. I-am 
promis viața, în schimbul informaţiilor pe care ni le va 
oferi... După declaraţiile lui era din garda personală a 
perechii dictatoriale. Avea gradul de sergent-major și era 
instruit în subunitatea de la Roșu. Erau circa 120 de oameni 
comandati de un locotenent-major Iovanovici, Duţu fiind 
ajutorul comandantului de pluton. N-a recunoscut că a tras, 
dar mâinile înnegrite, îmbrăcămintea îl demascau. Era șocat, 
dar foarte abil în a face pe obositul, pe extenuatul. Avea el 
o poveste pusă la punct, dar în condiţiile date probabil că 
încerca s-o adapteze. Făcea din când în când crize de 
pierdere a cunoștinței. Consuma foarte, foarte multă apă, 
probabil datorită stării pricinuite de rana pe care o avea. 
Erau momente când găseam la el câte o privire 
cercetătoare, care contrazicea starea de sfârșeală pe care o 


manifesta. Deci era instruit să reziste la orice formă de 
interogatoriu... De la el am aflat, în final, sistemul de atac 
asupra Televiziunii. Cunoscând modul de a acţiona, implicit 
a recunoscut că a făcut parte dintre atacatori. El asigura 
dispozitivul numit „FALEZA”. Din declaraţiile lui a apărut și 
modul în care se încercau diversiuni în interiorul 
Televiziunii. A amintit de un așa-zis dispozitiv secret 
„CUTIILE VERZI”, care după mine nu puteau fi decât 
cupoletele din curtea Televiziunii înconjurate de vegetaţie. 
Ventilaţiile asigurau și ele controlul, pe verticală și pe 
orizontală, în toate corpurile Televiziunii. Am aflat că prin 
canalizare, printr-o casă conspirativă din spatele 
Televiziunii (din strada Zambaccian), se putea intra în 
subsolul institutiei. De aici, prin gurile de ventilatie se putea 
iesi oriunde se voia. Orice gură de ventilație era un ochi 
care își alegea victima. Așa se și explică de ce în subsol la 
corp-studiouri au fost găsiți multi morți”. 


Trebuie precizat că „subunitatea de la Roșu” a numitului 
Duţu Silviu a fost Unitatea Specială 1 Trupe de Securitate 
București, cu indicativul UM 0530 București. 

O mărturie similară depune și maiorul Tudor Petrescu 
despre Duţu Silviu, care părea drogat, și declară că fusese 
obligat, pe 22 decembrie, să-și schimbe hainele albastre cu 
combinezonul kaki, evident, pentru a părea că se află în 
serviciul militar. 

Ambele mărturii sunt susținute, după cum am arătat mai 
sus, și de datele furnizate de procurorul Ioan Dan. 

Tot la Televiziune, dar pe 26 decembrie 1989, Mihai Stoica 
a fost reţinut ca suspect de terorism. În timpul deţinerii, acesta 


a încercat să dezarmeze violent militarul aflat de pază. A fost 
prins și predat Secţiei 5 Miliție. Acolo, pe 29 decembrie 1989, 
Mihai Stoica a dat o declaraţie prin care recunoștea că „în 22 
decembrie 1989, de pe clădirea Ministerului Turismului, a tras 
focuri cu pistolul spre demonstranți. Nu știe dacă a lovit pe 
cineva. În aceeași zi a aruncat pistolul. La Televiziune a 
încercat să pătrundă pentru a-i otrăvi pe doi foști colegi”49. 

Și totuși, Mihai Stoica a fost lăsat liber (!). Ulterior, în faţa 
procurorului militar a retractat declaraţia de la Miliție pe 
motiv că ar fi dat-o de frică, recunoscând numai că a încercat 
să dezarmeze un soldat. 

Este interesant de urmărit traiectoria acestui terorist. A 
făcut armata la o unitate a Ministerului de Interne de la 
Grădiștea, apoi un stagiu de reciclare care i-a adus gradul de 
locotenent. După Revoluţie s-a internat la Spitalul „Gheorghe 
Marinescu” cu diagnosticul „depresie atipică”. Este greu de 
crezut acest diagnostic pentru un om evident antrenat pentru 
lupta de rezistenţă a Securităţii. Și în cazul lui, SPM a dispus 
neînceperea urmăririi penale pentru „lipsa probelor de 
vinovăţie” (dosarul 2006/1991 al SPM)2. 

Luptătorul din Gărzile Patriotice Nicolae Soucoup descrie 
și alte episoade și elemente ale atacurilor teroriste de la 
Televiziune, oferind o imagine a „frontului general” al 
atacurilor teroriste asupra Televiziunii între 22 și 25 
decembrie 1989: 


S-a tras puternic asupra noastră din zona blocurilor de pe 
strada Nicolae Constantinescu. Am înaintat în salturi și 
târâș pe o stradă paralelă cu aceasta până am ieșit în Piaţa 
Dorobanţi. Aici, de asemenea, se trăgea, în special din 


imobilul aflat în colțul pieţei. Acest imobil era teroarea zonei, 
din el izbucnind rafale repetate. Ne-am adăpostit care pe 
unde am putut [...]. Asupra Televiziunii s-a tras din cele 5 
vile din strada Pangratti, pe care le vedeam de la cabina 
poartă din această parte. S-a tras din frontul doi de vile, cele 
de pe Calea Dorobanți. S-a tras din B-dul Aviatorilor, nr. 72 — 
o casă înaltă care avea unghi de tragere asupra Televiziunii. 
S-a tras din Consulatul sovietic din Piaţa Aviatorilor, nr. 2-4. 
S-a tras din tot frontul de vile de aici, începând de la nr. 246, 
până la 212, cât și din frontul doi de clădiri din spatele lor. S- 
a tras de pe strada Teheran. S-a tras și din strada Arhitect 
Cerchez, nr. 16 (vila lui Valentin Ceaușescu), precum și din 
strada Muzeul Zambaccian, aici mai ales din vilele de la 
numerele 12, 13, 14. S-a tras, de asemenea, din Institutul „C.I. 
Parhon” și din reședința ambasadorului Angliei (Pangratti 
nr. 15). 

Acesta a fost frontul general de atac asupra Televiziunii, 
care s-a conjugat cu accesul prin interior al unor forțe bine 
instruite care s-au amestecat printre revoluționari:.. 


Se pare că securiştii au fost alertați în legătură cu 
destăinuirile domnului Soucoup. Ulterior, o dată în 1989 și de 
două ori în 1990, acesta a primit telefoane de amenințare: 
„Ţine-ţi gura, că dispari!”52. 

Domnul Soucoup nu și-a ţinut gura. În continuarea seriei 
de interviuri din 1991 din Tineretul Liber, domnul Soucoup 
prezintă mai multe detalii care se coroborează cu alte 
mărturii și cu tacticile „luptei de rezistență” din revista 
Securitatea: 


Am rămas aici, lângă un locotenent de la Unitatea de 
mecanizate condusă de colonelul Oană, primind misiunea 
să ţin sub observaţie una din vilele de pe strada Pangratti, 
unde se afla un atelier al Fondului Plastic. Și aici am văzut 
acea luminiță roșiatic-violacee, luminita zărită prima oară 
în Piata Dorobanți. Militarii de profesie mi-au confirmat că 
este vorba despre o lunetă cu infraroșii. Fiind noapte, nu 
aveam ţintă decât aceste luminițe „plimbătoare”, spun 
„plimbătoare” pentru că ea apărea la intervale diferite în 
diverse locuri ceea ce m-a determinat să cred că nu erau 
prea mulți trăgători înăuntru. Erau puțini, dar nu trăgeau 
niciodată din același loc. 

Eram așezați în spatele cabinei de la intrarea de pe Calea 
Dorobanţi, fiind prinși între 3 tiruri de gloanţe. Se trăgea 
din fața noastră, de pe strada Pangratti, cât și din lateral, 
din imobile de pe Dorobanţi, str. Teheran, str. Pictor 
Rosenthal. 

— Şi al 3-lea tir de unde venea? 

— Al 3-lea tir venea dinspre curtea Televiziunii și din 
Blocul Turn al Televiziunii, dar ne tintea pe noi, care 
apărăm instituţia, cât și pe manifestanți și nu pe cei care ne 
atacau. Acest tir aparținea celor infiltrati printre noi, dar 
care în realitate erau de cealaltă parte a baricadei. 

— Vă rog să-mi explicati mai pe larg aceste afirmații. 

— Vă pot da un exemplu foarte cunoscut deja. În dimineața 
zilei de 23 Decembrie, pe la orele 4:00, la mică distanţă de 
mine, respectiv, lângă grupul statuar din fontă, a fost 
împușcat un tânăr Stan Bogdan Șerban, despre care chiar dv. 
ați scris pe larg. Adus de subțiori de 2 revoluționari, acesta 
ne-a spus cu vocea stinsă: „Am fost împușcat de un civil de 


lângă mine!”. Aceste cuvinte ale lui nu le pot uita. Mi-este 
foarte clar că Bogdan Serban a fost victimă tocmai a 
„teroriștilor” infiltrati printre noi. 

Un alt exemplu. Tot pe 23 dec., când se luminase bine de 
ziuă, să fi fost ora 8:00, în interiorul curţii Televiziunii, la 
baza gardului de pe str. Pangratti, un civil rănit era 
rezemat la baza unui copac. Din spatele Laboratoarelor TV 
a ţâșnit un subofițer, fugind în zigzag spre acel rănit, spre 
a-l ajuta. Dar la rândul lui a fost rănit grav. Fiind în unghi 
mort era protejat din fată de soclul gardului, nu se putea 
trage asupra lui decât din Blocul Turn. 

În legătură cu schimbul de focuri cu adversarii din vila pe 
care am supravegheat-o, la scotocirea efectuată la lumina 
zilei de militari, a fost scos afară un tânăr de cca 19 ani 
îmbrăcat pe deasupra cu un combinezon gri-petrol, care era 
împușcat între ochi. A stat pe trotuar, în colțul gardului 
Televiziunii, sub un copac, cam 3 ore, după care nu l-am 
mai văzut. 

Și pe ziuă, pe 23 dec., tragerile au continuat. La un moment 
dat s-au tras spre Blocul Turn 3 lovituri de AG producând un 
incendiu puternic la etajele superioare ale Televiziunii. De 
acum urmează o suprapunere de evenimente. Pe str. 
Pangratti a trecut de la dreapta la stânga un TAB pe care 
era steagul tricolor cu stema decupată. După un sfert de 
oră a trecut de la stânga la dreaptă un ABI (mașină blindată 
pe schelet de ARO), în direcţia complexului comercial. După 
ce a trecut acel ABI s-au efectuat asupra Televiziunii trageri 
de pușcă-mitralieră. Au urmat alte 2 lovituri de AG, de data 
aceasta de calibru mare, care au provocat niște explozii care 


ne-au înspăimântat pe toți. O bucată de beton cu tencuială a 
căzut de pe Blocul Turn și m-a lovit în umărul stâng33, 


Și aceste fapte implică acte evidente de terorism și ar fi 
trebuit să atragă atenţia procurorilor pentru a fi anchetate. 
După cum am arătat, Securitatea avea atât arme cu dispozitive 
de tragere pe timp de noapte (cu „infraroșii” sau laser, care nu 
se aflau în dotarea soldaților), cât și AG-uri (aruncătoare de 
grenade): „Aruncător grenade portativ AG 7, AG secţionat, 
aparat de ochire AG 7, grenade ofensive RG 42 cu focos 
UZRGM 407, grenade chimice de instrucţie - cu substanță 
persistentă GIST 56 anexe 10 petarde unice cu 1 petardă unică 
7, lansator 40 mm de grenade explozive”5t. 

De asemenea, după cum se știe din capitolele dedicate 
represiuni de la Timișoara, cât și din episodul Trosca de la 
MApN, Securitatea (respectiv USLA) avea în dotare ABl-uri. 

Lovirea cu AG a etajelor superioare ale Televiziunii 
trădează intenţia teroriștilor de a decapita Revoluţia, știut 
fiind că la etajul 11 al clădirii se aflau membri din conducerea 
FSN. De altfel, mai mulţi dintre aceștia au confirmat loviturile 
din afara clădirii, apreciind că se urmărea „anihilarea” lors5. 
Și această tactică corespunde scopurilor luptei de rezistență. 
Este evident exclus în aceste cazuri „focul fratricid”. 

Aceste elemente demonstrează și cât de aberantă este 
teoria SPM-ului cu privire la vinovăția „Complotului 
Iliescu/FSN” pentru diversiunea din decembrie 1989. Cum s-ar 
putea explica ordinul pe care aceștia l-ar fi dat pentru lovirea 
etajului XI al Televiziunii (principalul punct de „diversiune”, 
unde mulţi dintre ei au stat ore întregi în acea perioadă) cu 
grenade „de calibru mare, care au provocat niște explozii” ce 


au dus la dislocarea unei bucăţi de beton? O diversiune 
sinucigașă, s-ar spune. 

Nicolae Soucoup relatează prinderea unui terorist într-una 
din vilele de unde se trăgea asupra Televiziunii: 


Am ţinut sub observaţie o fereastră din spatele căreia se 
trăgea. Acolo licărea la intervale neregulate o luminiță 
roșiatic-violacee [...]. Pe urmă abia am aflat ce reprezenta 
acea licărire. Cei din jurul meu strigau: „Trageti, trageţi, că 
de-acolo  ne-mpușcă”. În zonă erau niște militari 
constructori, neînarmaţi [...]. Împreună cu ei am hotărât să 
cercetăm vila respectivă. Acţiunea neavând un plan 
coerent de desfășurare, s-a dat ocazia unora din vilă să se 
piardă printre noi. Cu toate acestea am reţinut un cetăţean 
în vârstă de 35-40 ani, pe care l-am găsit cu tuburi de 
cartușe în buzunare. Mâinile le erau negre și miroseau a fum 
de la descărcarea puștii. Era injectat la faţă și purta un Alain 
Delon. [...] După noi, după câte știu eu, casa a mai fost 
controlată de 2 ori de Armată și de 2 ori de Gărzi Patriotice, 
dar după fiecare control, de acolo se trăgea din nou. Cei 
dinăuntru se retrăgeau probabil, în ascunzișuri numai de 
ei cunoscute în imobilul respectiv, după care reveneau și-și 
făceau „meseria”. 

Coborând de la etajul 1 pe o scară în spirală, am mai dat de 
2 indivizi care mi s-au părut foarte dubioși. Cel reținut de 
noi li s-a adresat: „Uite ce-mi fac ăștia, spuneţi-le că am 
băut împreună aici, că am jucat cărți, că mă iau degeaba”. 
Cei 2 nu i-au răspuns. Eu fiind singurul înarmat, nu ne-am 
încumetat să-i luăm și pe cei 2, mai ales că militarii 
constructori, neînarmaţi, erau destul de speriaţi. [...] am 


vrut să ajungem la Televiziune, dar dintr-un bloc de vis-a- 
vis pe unde ocolesc autobuzele, și dinspre gardul uzinei 
electrice s-a tras foc încrucișat înspre noi. În panica produsă 
toată lumea a fost pe burtă cât ai clipi. Tipul în Alain Delon 
a profitat de situaţia creată și a dispărut [...]. Din momentul 
în care individul în Alain Delon s-a făcut nevăzut, nu s-a 
mai tras. Acest lucru arată, poate, că cei care trăgeau 
asupra noastră din vila de pe colțul străzii Dorobanţi aveau 
asigurare cu foc în caz de pericols6. 


Revoluţionarul mai relatează și despre prinderea în cursul 
aceluiași eveniment a unui cetăţean care avea asupra lui „un 
automat cu pat rabatabil, fără curea, ce se putea ușor ascunde 
sub haină”, și care a furnizat un răspuns neadevărat când a 
fost întrebat prima dată despre locul de muncă. Să ne amintim 
că și armele cu pat rabatabil se aflau în arsenalul Securităţii 
(dar nu și al militarilor în termen). 

Relatarea lui Ștefan Soucoup este veridică și se 
coroborează cu mai multe alte mărturii și mijloace de probă 
(inclusiv, după cum am arătat, documentele legate de 
armamentul Securităţii și tacticile luptei de rezistenţă). 
Relatarea sa despre uciderea lui Stan Bogdan Șerban 
corespunde, spre exemplu, declaraţiilor mamei victimei, Elena 
Băncilă: 


Mergând la Spitalul Vitan-Bârzești, unde fiul meu a decedat 
pe masa de operaţie, am văzut fișa medicală în care era 
descrisă operaţia făcută fiului meu, precum și patru clișee 
radiografice, reprezentând rana prin împușcare de la șold, 
clavicula stângă fracturată de al doilea glonte, care i-a 


perforat plămânul stâng, oprindu-se în vertebra T9 a 
coloanei vertebrale. De fapt, al treilea clișeu arată tocmai 
glontele rămas în șira spinării, întrerupând fascicolul de 
măduvă. Ultimul clișeu reprezenta toracele, unde se 
distingea, foarte vag, doar plămânul drept, restul fiind o 
imensă pată produsă de puternica hemoragie internă care 
se declanșase la pătrunderea... glonțului. De ce v-am 
povestit toate aceste lucruri? Pentru că în fișa medicală am 
citit, și aceasta se poate demonstra și pe baza clișeului, că 
diametrul orificiului produs în vertebra T9 avea 6 mm, ceea 
ce demonstrează clar că arma folosită pentru asasinarea 
fiului meu a avut calibrul sub 6 milimetri. Deci, dacă cel 
putin oficial, trupele MAN aveau în dotare arme de calibru 
7,62 mm, iar trupele MI arme cu calibrul de 9 mm, cine și 
cu ce fel de armă a tras, atunci, în fiul meu. Mai exact, în 
dotarea cui se aflau arme cu calibrul sub 6 mm în seara zilei 
de 22 decembrie 198975 


Răspunsul la întrebarea doamnei Băncilă vine astăzi, fără 
putinţă de îndoială, din documentul de la CNSAS pe care l-am 
prezentat în subcapitolul „O redutabilă forță militară 
conspirată. Arsenalul Securităţii conform documentelor găsite 
recent la CNSAS”58 de la pagina 148: forța militară care avea 
arme de calibru sub 6 mm, de tipul celei cu care a fost ucis fiul ei 
a fost Securitatea. Chiar mai multe tipuri. În general, 
occidentale, de mare precizies?. 

Doamna Băncilă continuă dezvăluirile în legătură cu 
mușamalizarea uciderii fiului său, eroul Șerban Bogdan Stan: 


Am insistat la dl procuror Mugurel Florescu să se facă 
anchetă, să se vadă cine a admis folosirea unei astfel de 
arme [de 5,6 mm - n.n.]. Mi s-a răspuns că o să se 
ancheteze, dar să am răbdare. Nici până azi, iată, nu mi s-a 
dat răspuns, nu s-a făcut nici o cercetare în privința 
aceasta... 

Jurnalist: Să fie, apoi, o legătură directă între refuzul 
anchetatorilor de a efectua o cercetare atentă a depoziţiei 
mamei tânărului împușcat în decembrie și faptul, iarăși 
dubios, că în clipa de faţă nu se știe care este soarta celor 
patru radiografii făcute lui Șerban Bogdan Stan în scurta 
perioadă de spitalizare de dinainte de deces? 

Elena Băncilă: Nimeni nu știe ce s-a întâmplat cu aceste 
clișee. Am sesizat Procuratura, aceste radiografii, care au 
termen de păstrare de cel puţin 15 ani, fiind foarte 
importante. În special cea care face dovada că glontele 
oprit în vertebra T9 a coloanei vertebrale este de un calibru 
mai mic de 6 mm®. 


Iată care este concluzia generalului Ioan Dan după analiza 
vastului probatoriu legat de evenimentele de la Televiziune pe 
care l-a avut la dispoziţie: 


În clădirea Televiziunii se aflau extrem de mulţi indivizi 
suspecți, unii dintre ei chiar ofițeri de Securitate care 
avuseseră misiuni speciale în calitate de „responsabili ai 
obiectivului”, coordonatori ai reţelei de informatori 
recrutați din personalul Televiziunii.  Dezvăluirile 
ulterioare din dosarele aflate la CNSAS au atestat existenta 
unui mare număr de astfel de informatori nu numai în 


redacții, ci și în rândurile corpului tehnic. Aceste elemente 
indicau procurorilor piste extrem de utile pentru investigații 
aprofundate, astfel încât să poată fi explicate multe dintre 
evenimentele care avuseseră loc în clădirile din Calea 
Dorobanţi 191 și din zona adiacentă. Nu s-a perseverat în 
astfel de demersuril. 


Descoperim astfel că, deși existau un număr semnificativ 
de probe și încă mai multe piste de anchetă care demonstrau 
activităţile teroriștilor și care ar fi putut duce la procese și 
condamnări, acestea au rămas nefructificate de magistraţii 
militari. Un document al șefului echipei de procurori militari 
care a anchetat atacurile teroriste de la TVRSZ este o mostră în 
acest sens. Deși acceptă că „obiectivul Televiziunii Române” a 
fost „ţinta unor atacuri teroriste”, semnatarul nu găsește nici 
un vinovat. Din contră, chiar în cazurile în care vinovăţiile 
erau solid probate și chiar recunoscute de autori, procurorul 
Boeru dispune, în mod neverosimil, „neînceperea urmăririi 
penale” (NUP). Totuși, domnia sa pretinde că „activitatea de 
investigare și aflare a adevărului în legătură cu revoluţia 
română din decembrie 1989 a constituit și constituie o 
preocupare prioritară a organelor Procuraturii [...] și continuă 
până la aflarea adevărului”S:. 

O pretenţie pe care fostul său șef o găsea „de-a dreptul, 
penibilă”. 

Concluzia generalului loan Dan, pe care o considerăm 
validă, este semnificativă nu numai pentru injustiția făcută 
victimelor de la Televiziune (62 de morți prin împușcare și 
sute de răniţi), dar și pentru modul cum a reușit Securitatea să 
mistifice adevărul despre Revoluţie în general: 


Cum se vede, sunt atribuite vinovăţii uriașe Televiziunii și, 
evident, Armatei. [...] Observăm că intervenţiile respective 
conţineau, în esenţă, ceea ce s-a spus de către profesioniștii 
din TVR pe ansamblul „Revoluţiei române în direct”, și 
anume că aveau loc acte de natură terorist-diversionistă 
[subl. în original]. Mai mult decât atât: au recunoscut că se 
comiteau astfel de acte, tot în emisiunile de televiziune, 
reprezentanţi ai Securităţii, începând cu generalul Iulian 
Vlad, care vorbea despre „elemente loiale lui Ceaușescu” și 
terminând cu colonelul Apostolescu, șef de serviciu la DSS. 
În aceste condiţii, ce se poate reproșa Televiziunii și, mai 
ales, ziaristului Teodor Brateș (care a coordonat 
emisiunile) în legătură cu informațiile transmise? Că s-au 
strecurat unele inexactităţi, că — alături de redactori — s-au 
găsit numeroase alte persoane (inclusiv Ion Iliescu, nu 
numai în 22 decembrie 1989, ci și în zilele următoare) care 
au transmis informații insuficient verificate este perfect 
adevărat. Dar nu aceste detalii contează, ci spiritul general, 
atmosfera de ansamblu pe care o transmiteau astfel de 
mesaje. Teodor Brateș (care, între altele fie spus, a refuzat 
„Certificatul de revoluţionar”) a imprimat, așa cum am 
avut posibilitatea să constat prin citirea textelor care au 
reprodus emisia de televiziune, un mesaj bivalent: 
încrederea că există forțe capabile să determine victoria 
Revoluţiei - manifestanţii și Armata —, că se impune 
adoptarea unei atitudini responsabile în faţa atacurilor 
teroriste de netăgăduit. 

În materie de acţiuni militare, sensul mesajelor era, ca să 
mă exprim în termeni de specialitate, defensiv, de apărare, 


de contracarare a adversarilor Revoluţiei. Cât privește 
cazurile concrete soldate cu victime, evident, aici 
funcționează exclusiv răspunderea individuală, adică a 
acelora care au comis fapte urmate, uneori, de efecte 
tragice. Aici este absurd să se dea vina pe mass-media, în 
special pe TVR. Nu găsesc o altă explicaţie pentru vasta 
operațiune de denigrare a autenticilor profesioniști și 
revoluționari de la TVR decât interesul Securităţii de a 
șterge urmele, dar și de a se răzbuna pe cei care au 
contribuit, în mod real, la victoria Revoluţiei. Că s-au găsit 
slugi precum Grigore Cartianu, care să participe la această 
operațiune nedemnă, rușinoasă nu este de mirare. Cine se 
aseamănă se adunăst. 


Iulian Vlad și Ștefan Gușă au avut acces la 
mijloacele de comunicare operativă în CC 


Mărturiile revoluţionarilor, dar și imaginile filmate ale 
Revoluţiei demonstrează că pe 22-23 decembrie Iulian Vlad și 
Ștefan Gușă au avut control total asupra mijloacelor de 
comunicare operativă, confirmând și cele declarate de Silviu 
Brucan, respectiv că „în fruntea operaţiunii militare din 
București, alături de generalul Gușă, se afla generalul Vlad 
Iulian”65. 

Iată ce declara revoluţionarul Sergiu Tănăsescu (medicul 
echipei de fotbal Rapid București, aflat în acele zile în CC): 


Între noi și el [Gușă] se crease însă o stare de tensiune. Nu 
ne plăcea cum vorbea la telefon, parcă fiecare frază avea un 
subînțeles. De exemplu, au sunat cei de la Boteni care au 
anunţat că au doborât niște elicoptere neidentificate. Gușă 
s-a răstit la ei, că de unde știu lucrurile alea, că actele găsite 
n-au nici o valoare, că de ce sunt atât de siguri pe ei? etc. 
Parcă el era la Boteni! L-am întrebat ce se întâmplă. Ne-a 
răspuns: „Nişte tâmpiţi, dom-le, unii trag în alții. Nici o 
problemă”. Amândoi, el și cu [Generalul] Vlad țineau 
ocupate în permanență  „scurturile” [...], telefoanele 
operative. Practic era imposibil să li comunice evenimente 
poate mult mai importante. Dacă între timp se suna cumva 
la al treilea telefon, se repezeau să vorbească și la acela, 
nelăsându-ne să primim nici un mesaj. Chestia ni s-a părut 
suspectăs6. 


Relatarea domnului Tănăsescu este credibilă pentru că 
surprinde întocmai ceea ce se vede pe unul dintre filmele 
Revoluţiei. E vorba de cel filmat în noaptea de 22-23 
decembrieS7, după ce se declanșaseră atacurile teroriste, 
respectiv lupta de rezistenţă a Securităţii. Iulian Vlad și Ștefan 
Gușă se află într-adevăr pe telefoane, amândoi în același timp, 
pe linii diferite. Revoluţionarii din jur ascultă intens, încearcă 
să înțeleagă ce vorbesc, sunt suspicioși, dar nu știu cum să 
reacționeze, nici cum să se asigure că jocul celor doi este chiar 
pus în slujba Revoluţiei. De afară se aud continuu focuri de 
armă. Considerăm utilă transcrierea conversaţiei pe care i-o 
datoram aceluiași Marius Mioc: 


0:00 Ștefan Gușă (vorbind la telefon): Tovarășu' Mocanu! 
Alo! Domnule, dumneata ești cu toate stațiile radar în 
funcţiune peste tot? Și-atunci cum dracu’ apar elicoptere 
dom'le venite din exterior? Ai doborât ceva până acuma? 
0:13 Iulian Vlad (vorbind la un alt telefon): Vezi să nu fie 
altceva, domnule. Să nu fie niște provocări ale ungurilor. 
0:16 Ștefan Gușă (vorbește în continuare la telefon, se 
suprapune cu Iulian Vlad, care vorbește la alt telefon): 8 
bucăţi? De unde au venit astea, domnule? Din interior? 
Extraordinar! Deci nimic n-a intrat din afară? Totul din 
interior. E clară treaba. Auziţi! Alertă totală peste tot, ăștia, 
ăștia au fost niște dementi. Au avut în interior, noi n-am 
știut, de unde să știm, că n-am știut? și acuma au 
(neinteligibil). Peste tot. 

0:19 Iulian Vlad (suprapus cu spusele lui Gușă): Alo? Alo? 
Sunteţi (neinteligibil) Doroftei (?) la inspectoratul judeţean? 
Dar nu-i nimeni, nici un cadru de conducere acolo? Se 
trage? Dar cine trage în voi? Poftiti. Da. 

0:53 Ștefan Gușă: Măi băieţi, fiti atenti. 

0:54 Iulian Vlad: Alo. 

0:55 Ștefan Gușă: Măi băieţi, fiti atenti. 

0:57 Iulian Vlad: Nu este inspectoratul (neinteligibil) al 
Ministerului de Interne? 

1:00 Ștefan Gușă: Să n-apară între soldații noștri. Vă rog, 
cu mare atenţie. E numai cine se pricepe. 

1:03 Iulian Vlad: Așa. Și nu e nici un ofiţer acolo? Dă-mi un 
ofițer, te rog. Te rog foarte mult. 

1:09 Bărbat: Au avut... 

1:11 Alt bărbat: Trei elicoptere? 

1:12 Ștefan Gușă: Au doborât (neinteligibil). 


1:13 Iulian Vlad: Ce-au omorât? 

1:14 Ștefan Gușă: Nu, au doborât 8 elicoptere. 

1:16 Iulian Vlad: Elicoptere? 

1:17 Bărbat: Numai la televizor au fost. 

1:19 Ștefan Gușă: Nu la televiziune, în toată zona. 

1:20 Iulian Vlad: Păi da’ cine a săltat elicopterele? 

1:22 Ștefan Gușă: Păi da, din interior... 

1:24 Iulian Vlad: Cine, domnule, cine a săltat elicopterele 
ca să se tragă în ele? De ce s-au ridicat elicopterele? 

1:30 Ștefan Gușă: Păi cine le-o fi avut, unde le-o avut 
forţele astea. 

1:32 Iulian Vlad: Dar eu nu-nţeleg de ce au plecat 
elicopterele. 

1:34 Bărbat: Ale teroriștilor. 

1:35 Iulian Vlad: Care teroriști, domnule, de unde au venit 
ăștia? Că n-au... 

1:38 Bărbat: (neinteligibil) speciale. 

1:40 Iulian Vlad: Păi de unde? Ori ale dânsului (arată spre 
Gușă), ori ale mele tre’ să fie. Altele nu sunt. 

1:44 Bărbat: Ale dumneavoastră. 

1:46 Iulian Vlad: Ale dumneavoastră, măi copii. 

1:47 Bărbat: Au fost și altele. 

1:49 Iulian Vlad: Foarte curioasă treaba asta. 

1:51 Bărbat: Sunt de la dumneavoastră cu alte ordine. 

1:53 Iulian Vlad: Păi nu am decât trei elicoptere. 

1:55 Bărbat: E cu dus și întors. 

2:04 Ștefan Gușă (la telefon): Nu se poate, domile. 

2:07 Iulian Vlad: Da’ te rog, spune repede. 

2:08 Ștefan Gușă: Nu se poate. 


2:12 Iulian Vlad (la alt telefon): De cine e ocupată poșta, 
măi? Da’ vorbește te rog mai tare și mai coerent. Poftim? 
2:14 Ștefan Gușă (la celălalt telefon, suprapus cu Iulian 
Vlad): De unde, Dumnezeu, păi (neinteligibil) raportează 
(neinteligibil)? De unde, de unde sunt atâtea? 

2:24 Ștefan Gușă: Cum? Au apărut elicoptere, de unde?, eu 
cred c-a avut, nu știu, a avut subteran ceva? Nu știe nimeni. 
O fi avut un regiment subteran pe undeva, ţinut pe undeva, 
le-a scos, și pe-urmă a-nceput să acţioneze prin toată ţara. 
Nebunii ăștia care, dementi. Mă lămuresc eu, staţi, mi se 
pare că am reușit să depistez. Daf’. 


Conversația merită câteva observaţii. Vlad continuă să 
intoxice auditoriul cu pericolul extern (!), mistificare pe care o 
propagase cu sârguință și sub Ceaușescu: „Vezi să nu fie 
altceva, domnule. Să nu fie niște provocări ale ungurilor”. 

Gușă află (nu foarte surprins, după cum se vede din 
imagine!) că elicopterele veniseră din interior. Extraordinar! 
Apoi răspunde buimăcitor: „E clară treaba”. 

Ce era oare clar pentru tovarășul Gușă? Că „ăștia, ăștia au 
fost niște dementi”. Nimeni nu-i pune întrebarea „Care ăștia?”. 
Nici el nu se oferă să explice termenul „ăștia”. Doar că „au 
avut în interior, noi n-am știut, de unde să știm, că n-am 
știut?”. 

Cheia acestui film (și a contrarevoluţiei, am spune) 
urmează în momentul în care Vlad întreabă, viclean și retoric, 
„Cine, domnule, cine a săltat elicopterele ca să se tragă în 
ele?”, știind exact ce suspectează cei din jur. Gușă răspunde, 
profund confuz: „Păi cine le-o fi avut, unde le-o avut forţele 
astea”. 


E greu să nu se remarce nota de teatru absurd al 
dialogului. Se presupune totuși că temerarul șef de Stat-Major, 
proaspăt întors de la Timișoara cu mâinile pătate de sânge, 
înţelegea prin sintagma „forţele astea” pe cele ale teroriștilor. 
Respectiv cei care trăgeau și afară în acele momente, ca „niște 
dementi”. (Să fi fost chiar tot ce se auzea foc fratricid?) Numai 
că, în faţa „partenerului” său Iulian Vlad, Gușă nu îndrăznește 
să-i numească „teroriști”. 

Când un revoluţionar îi răspunde mai explicit „ale 
teroriștilor”, Vlad plusează: „Care teroriști, domnule, de unde 
au venit ăștia? Că n-au...”. Se stabilise că elicopterele erau din 
interior, așa că Vlad nu are de ales decât să continue 
cacealmaua: „Păi de unde? Ori ale dânsului (arată spre Gușă), 
ori ale mele tre să fie. Altele nu sunt”. Evident. 

Un revoluționar îi răspunde, la fel de simplu: „Ale 
dumneavoastră”. La care Vlad dă replica antologică: „Ale 
dumneavoastră, măi copii”. 

Părea calm, dar era pe mod de avarie. Când un 
revoluționar îi răspunde cu singurul răspuns posibil: „Sunt de 
la dumneavoastră cu alte ordine”, Vlad nu are de ales decât să 
treacă în defensivă: „Păi nu am decât trei elicoptere”. 

Or, aici șeful Securităţii minte. Avea mult mai multe. O 
„formaţie” se afla doar la USLA, cu „specialiști atestaţi de 
autoritatea aeronautică”, conform mărturiei fostului cadru al 
acelei unităţi a Securităţii, Marian Romanescus?. O altă „flotilă 
specială” făcea parte din „escadrila prezidenţială”, aflată tot 
sub controlul Direcţiei a V-a a Securităţii și condusă de 
colonelul Tenie. Cinci dintre acestea urmau să fie chemate 
pentru asigurarea pazei lui Nicolae Ceaușescu în timpul 
evacuării pe calea aerului, conform planurilor Z și Z-Z%. 


Elicopterul cu care Ceaușescu a fugit, pilotat de ofiţerul Vasile 
Măluţan din Direcţia a V-a, făcea parte din această „flotilă 
specială”. Ceaușescu i-a mai cerut lui Petru Tenie încă două 
elicoptere din această flotilă când l-a sunat pe acesta „prin TO” 
de la Snagov, în timpul fugii din București”. 


Mărturia generalului Ion Hortopan 


Merită reprodusă aici o parte din declaraţia lui Ion Hortopan, 
șeful Comandamentului Infanteriei și Tancurilor, care a 
participat direct la evenimente”. Acesta a fost acuzat că avut 
un rol în represiunea din 21 decembrie din București și că 
prin acţiunile și declaraţiile lui ulterioare ar fi căutat să-și 
acopere acea vinovăţie. Nu este scopul acestei lucrări să 
argumentăm pentru sau împotriva acestei vinovăţii. Din 
studierea rechizitoriului și a probatoriului avut la dispoziţie, 
nu rezultă nici o susținere a vinovăţiei lui Hortopan pentru 
victimele de după 22 decembrie, în afara unor insinuări și 
speculații ale unor ofiţeri și informatori de Securitate audiaţi 
în cauză. Trebuie să atragem atenţia încă o dată, 
dezinformarea acestor ofițeri a avut rolul precis de a disculpa 
Securitatea pentru crimele de la Revoluţie. Probatoriul 
prezentat în acest volum dovedește că diversiunea și actele 
teroriste de după 22 decembrie au fost executate de cadre ale 
Direcţiei Securităţii Statului. E vorba de documente și mărturii 
credibile, iar nu de speculaţii și procese de intenţie. Or, acest 
probatoriu se coroborează cu declaraţia lui Ion Hortopan. 


Mai mult, argumentul cu „diversiunea Armatei” ca să-și 
spele sângele din 21 decembrie de pe mâini cade în întregime 
când ne gândim la Nicolae Militaru, care nici nu participase la 
represiunea respectivă. Din contră, el fusese anchetat în anii 
1984-1985 de Securitate (prin Tudor Postelnicu) și ulterior 
supravegheat. Ideea că acesta ar fi avut vreun interes să 
creeze o diversiune împotriva propriei armate într-un 
moment de altfel în întregime triumfal pentru cariera și 
istoria sa este pur și simplu absurdă. 

Or, Militaru a avut un rol de conducere în armată încă din 
22 decembrie după-amiaza și a fost ministrul Apărării 
Naţionale începând din 23 decembrie. Declaraţiile lui Militaru 
se coroborează și ele cu cele ale lui Hortopan. Mai mult, 
ambele se coroborează cu cele ale multor alți martori și cu 
documentele de la CNSAS privind folosirea armelor de către 
Securitate. 

În sfârșit, mărturia lui Ion Hortopan este credibilă și prin 
simplul fapt că ea nu se referă la evenimentele de dinainte de 
22. Prin ea, generalul nu are cum să se disculpe de acea 
învinuire. 

Generalul Ion Hortopan fusese desemnat de Nicolae 
Militaru să-l supravegheze pe Iulian Vlad. Mărturia este 
grăitoare pentru modul acoperit în care Iulian Vlad a putut 
conduce acţiunile teroriste ale Securităţii în acele zile, în 
contextul în care cei doi generali de armată, ca de altfel și 
conducerea FSN, îl priveau pe Vlad cu suspiciune crescândă. 


[Pe 22 decembrie - n.n.] după exprimarea adeziunii, m-am 
deplasat imediat la Ministrul Apărării Naţionale, unde s-a 


format Consiliul de Război și unde m-am pus la dispoziţie 
pentru a-mi aduce aportul. 

După ce s-a stabilit un grup de măsuri pentru apărarea 
principalelor obiective ca Radio-Televiziunea, fostul sediu 
al CC, Aeroportul, Telefoanele și altele, am mers la sediul 
fostului CC și Televiziune cu unele probleme de apărare. 
Acolo s-a prezentat la mine un ofițer de Securitate, care mi-a 
raportat că în sediul CC sunt ofițeri ai MI care deservesc 
telefoanele operative din sediu și ascultă convorbirile 
MApN și controlează măsurile pe care le luăm. 

Am luat legătura cu generalul Popescu, comandantul 
Trupelor de Transmisiuni, și l-am rugat să studieze 
posibilitatea identificării ofiţerilor respectivi și înlăturarea 
lor. După un timp, generalul Popescu s-a prezentat și-a 
raportat că e riscant să se procedeze la înlăturarea lor, 
deoarece ei vor riposta cu violență, chiar cu foc și, cum în 
sediul CC era foarte multă lume, s-ar solda cu pierderi 
importante de vieți omenești. Totuși, am repetat cerința de 
a se face ceva în această direcţie și să se restudieze 
posibilitățile de a-i face inofensivi pe respectivii ofițeri. 

În noaptea de 22-23 decembrie, în jurul orei 4:00, generalul 
Popescu a venit cu soluţia să întrerupem legăturile 
operative din centrala telefonică specială, care se afla la 
Telefoane. Am acceptat propunerea și am mers împreună 
la generalul Stănculescu Victor, care se afla la conducerea 
ministerului. A fost consultat și dl Montanu, din partea 
Consiliului Frontului Salvării Naţionale, și toţi au căzut de 
acord să fie întrerupte legăturile operative, lucru care s-a 
realizat. 


După mai multe măsuri desfășurate împotriva teroriștilor 
în cursul zilei de 23 decembrie, s-a constatat că aceștia își 
amplifică acțiunile asupra Armatei și populației, și atunci 
am intervenit pe lângă domnul președinte Iliescu să fie 
chemat generalul Vlad de la sediul CC la Ministerul Apărării 
Naţionale, pentru a-i fi supravegheată activitatea, deoarece 
eram convins că desfășoară acţiuni directe cu Securitatea 
împotriva Armatei și populaţiei; drept urmare, s-a dat 
ordin și a venit la minister și odată cu el și generalul 
Guşă”. 


Generalul Ion Hortopan oferă în mărturia sa identitatea 
instituțională a teroriștilor prinși. Se va remarca faptul că 
aceasta coincide cu cea dată de Iulian Vlad: 

În timpul actiunii, trupele noastre au prins un număr de 

teroriști care făceau parte din unităţile de Securitate, au 

cerut cuvântul și au prezentat numărul unităților din care 
făceau parte (UM - 0672F'5, UM 0639%5, UM 0106”, UM 

062078), la care Vlad, tot pentru inducere în eroare, a afirmat 

că aceștia s-ar putea să fie fanatici, care, chipurile, ar 

acționa pe cont propriu. Între timp s-au iniţiat măsuri 
suplimentare faţă de care am intervenit pe lângă generalul 

Gușă, care asigura și funcţia de ministru, pentru 

organizarea lor. Acesta fiind foarte agitat, a spus: ce să mai 

facă Armata în această situaţie, deoarece ţara este în haos? 

Pentru a-l liniști, a intervenit și generalul Eftimescu 

Nicolae, care m-a rugat să stau cu el de vorbă și să-l 

liniștesc. Cu toate că am încercat, acest lucru nu s-a putut 

și, mai mult, a afirmat că el își dă demisia. În acest context, 
conducerea CFSN a luat măsuri și a numit în funcţia de 


ministru al Apărării Naţionale pe generalul colonel 
Militaru Nicolae. 

Cunoscând că asupra Armatei și populaţiei au acționat 
grupuri USLA și Direcţia a V-a, am propus Ministrului 
Apărării Naţionale să dezarmăm aceste unități și să 
verificăm fiecare om după statut. Ministrul a aprobat 
propunerea mea pe loc și m-a însărcinat s-o duc la 
îndeplinire în cursul zilei de 24 decembrie. 

În după-amiaza zilei de 24 decembrie am început 
întocmirea planului de acţiuni comune pentru capturarea 
sau nimicirea teroriștilor [...]. În timp ce se lucra la acest 
plan, s-a ţinut ședința Consiliului de Război, unde dl Silviu 
Brucan i-a pus lui Vlad întrebări în legătură cu faptul că 
atunci când a făcut declarația la Televiziune nu a ordonat 
trupelor de Securitate să înceteze focul și să depună armele, 
precum și ce cunoaște despre planurile de acţiune ale 
Securităţii; răspunsurile se cunosc din interviul domnului 
Brucan din ziarul Adevărul, din 16 ianuarie 1990. 

Fiind prezent în biroul șefului Marelui Stat-Major, unde a 
avut loc ședința Consiliului de Război, am întocmit 
împreună un plan de măsuri pentru verificarea și 
deminarea clădirii Televiziunii, a Studioului Radio și a 
fostului sediu al CC, precum și controlul și capturarea 
eventualilor teroriști care se mai aflau în clădirile 
învecinate. 

În dimineaţa zilei de 25 decembrie i-am surprins, în 
cabinetul ministrului Apărării Naţionale, pe Vlad, pe 
gen.col. Vasile Gheorghe, fost șef al Direcţiei de 
Contrainformaţii Militare, și pe generalul Câmpeanu, din 
partea Ministerului de Interne. La intrarea în cabinetul 


ministrului Apărării Naţionale, generalul Vlad m-a 
întâmpinat cu următoarele cuvinte de reproș: „Domnule 
general, trădarea Revoluţiei este aici, la Ministerul Apărării 
Naţionale, în acest birou, nu așa cum am fost eu învinuit 
aseară”. Fiind indignat de această informare, am întrebat 
pe cine bănuiește de trădare și ce elemente concrete are, la 
care a răspuns: „În primul rând, îl acuz pe generalul 
Stănculescu și chiar pe generalul Militaru” (nu a făcut 
referiri la generalul Gușă), afirmând că s-au tăiat legăturile 
telefonice operative de câteva ori și nu s-a putut conduce. De 
asemenea, a afirmat: „Uite, am făcut planul de acţiune la 
cele trei obiective și nu s-a realizat, deoarece se sabotează” 
(planul se terminase în noaptea de 24-25 decembrie, ora 
04:00 și, practic, nu era timpul necesar până la ora 07:00 să 
se împlinească). 

În continuare, la ședința Consiliului de Război, care a avut 
loc în dimineaţa zilei de 25 decembrie, a făcut referiri, sub 
o formă mai voalată, atât la întreruperea legăturilor 
telefonice operative, cât și la nerealizarea măsurilor pentru 
constituirea detașamentelor. 

După terminarea ședinței, la care, de asemenea, am 
participat, l-am anunţat că mă deplasez la USLA pentru a 
grăbi plecarea detașamentelor la obiectivele stabilite, la 
care s-a oferit să mă însoţească. 

Înainte de plecare a ordonat lui Vasile Gheorghe, fostul șef al 
Direcţiei de Contrainformaţii, să urmărească activitatea ce 
se desfășoară la Consiliul de Război și să-l informeze 
personal despre toate acţiunile care se întreprind, afirmând: 
„Contez pe dumneata ca pe un român și patriot”. 


Ajungând la sediul USLA, a folosit telefoane operative și a 
sunat, pe rând, la generalul Dănescu - adjunctul ministrului 
Afacerilor Interne, generalul Bucurescu și alții fată de care a 
afirmat că trădarea revoluţiei nu este la Ministerul de 
Interne, după cum se afirmă, ci în altă parte, atrăgându-le 
atenția să fie în continuare la post și să țină o legătură 
permanentă pentru informare și măsuri comune, să dea 
dovadă de patriotism, de adevăraţi români. În același timp s- 
a exprimat față de unele cadre să nu aibă încredere în 
domnul Montanu, din partea Consiliului Frontului Salvării 
Naţionale. 

A ieșit din birou și i-a chemat pe generalul Tencu și maiorul 
Iliută cărora le-a ordonat să-i organizeze legăturile 
operative în biroul colonelului Bleort -  locțiitorul 
comandantului unităţii, că va lucra cu el. De asemenea, l-a 
amenințat pe maiorul Iliută să stabilească, în timpul cel mai 
scurt, legăturile telefonice operative, altfel îl împușcă 
(acțiunea având loc pe un hol, nu am asistat la ea, dar mi-a 
fost relatată de colonelul Ardeleanu - comandantul 
unității). 

Fiind în birou, a chemat deoparte pe colonelul Bleorţ, căruia 
i-a reproșat că nu-l privește cu încredere și că, chiar dacă 
unitatea este subordonată Armatei, în problemele de 
specialitate legătura trebuie să fie menţinută cu el. 

De asemenea, a încercat să dea indicații separate și altor 
cadre din conducerea acestei unităţi, la care am intervenit și 
i-am atras atenția că, atât timp cât sunt 
prezent, problemele să fie discutate numai în prezența 
mea, intervenţie față de care nu s-a opus. 


Cunoscând acţiunile organizate de Consiliul de Război, 
având legăturile operative la dispoziţie, precum și sistemul 
de ascultare, am convingerea că Vlad a întreprins măsuri 
pentru contracararea acțiunilor Armatei cu forțele terestre 
pe care le cunoștea foarte bine, atât ca organizare, dotare, 
cât și ca mod de acțiune. 

Având în vedere atitudinea lui Vlad din ziua respectivă (25 
decembrie), rezultă clar că participarea lui la întocmirea 
planului de capturare a elementelor teroriste a fost formală, 
în realitate, prin acţiunile sale, urmărea continuarea 
acțiunilor împotriva Armatei și populaţiei, în scopul creării 
unor condiţii favorabile pentru a pătrunde în Consiliul de 
Război și chiar în Consiliul Frontului Salvării Naţionale, 
poziție din care să poată dicta și crearea unor situații 
perturbatoare în rândul acestora. De fapt, măsura de a se 
instala telefoane operative, de a organiza biroul de lucru în 
această unitate — USLA - demonstrează intenția vădită de 
acțiune în această direcție. 

Am raportat imediat comportarea lui Vlad Ministrului 
Apărării Naţionale, după care a urmat arestarea acestuia. 


În cartea sa Teroriștii din *89, fostul magistrat militar Ioan 
Dan apreciază că „declaraţia generalului Hortopan explică 
multe dintre întâmplările legate de fenomenul diversionisto- 
terorist”80, 

Punând-o în contextul declaraţiei generalului Iulian Vlad, 
procurorul evidenţiază „cel puţin două aspecte fundamentale: 
existența actelor terorist-diversioniste și posibilitatea ca în 
conceperea și desfășurarea lor să fi fost implicaţi «până peste 
cap» chiar securiştii pe care-i comanda”8l. 


Ioan Dan a observat în „fenomenul diversionisto-terorist” 
„elemente concordante” cu cele trei ordine strict secrete emise 
de Ministerul de Interne și Securitate: 


— Ordinul ministrului de Interne nr. 001084/01 iulie 1977; 
— Ordinul ministrului de Interne nr. 001370/18 mai 1978; 
— Ordinul nr. 02600/1988. 


Iată cum descrie procurorul militar aceste ordine: 


Este vorba de ordinele strict secrete ale aparatului de 
represiune ceaușist, prin care au fost organizate forțe 
deosebite, cu o dotare impresionantă, cu misiunea clară de 
apărare a orânduirii comuniste prin toate mijloacele, 
inclusiv prin folosirea armelor de foc și prin diversiune de 
tot felulS2. 


Securitatea a folosit din plin armamentul 
începând din 22 decembrie 1989 


Din documentele consultate la CNSAS și care au fost puse la 
dispoziția SPM& rezultă fără dubiu că Securitatea nu a predat 
armele pe 22 decembrie. Mai mult, că le-a folosit în acea 
perioadă, până pe 1 ianuarie 1990. Acestea sunt elemente care 
pot ajuta la stabilirea vinovăţiilor pentru morții și răniții de la 
Revoluţie, elemente ignorate până acum de procurori. 

Astfel, aceste documente arată că armele și muniţia din 
dotarea unităţilor și direcțiilor de Securitate nu au fost 
predate către Armată pe 22 decembrie, ci eșalonat, până cel 


puţin pe 4 ianuarie 19908. Iată, spre exemplificare, „Lista 
unităților și cadrelor cu care se va lua legătura în vederea 
predării armamentului și muniției”, către UM 0770, datată 
04.01.1990: 


* 0544 — Centrul de Informaţii Externe (CIE); 

e 0525 (subunitate a CIE); 

e 0195 (subunitate a CIE); 

e 0672 Unitatea Specială F (filaj); 

e 0625 Direcţia a III-a Contraspionaj; 

e 0110 Unitate specială de spionaj contra ţărilor socialiste. 

din 0%.01.1990 


LISTA 


unităților şi cadrelor cu care se ve 
lua legăţura în vederea predarii 
armenentului şi muniției 


teleton 
Usilie 0544 Coi.Gatiţa 5224 
Usi. 0672 Col.Bâjenaru 2600 
U.M. 0525 G.rsl-areRadu 230% 


za Ushi. 0625 G.ral-nar.Mortoiu all 
4 Usli. ollo G.ral-ar.Neculicioiu 100 


Uele 0195 Col .Dănoiu 4533 


Lista unor unități de Securitate care urmau să predea 
armamentul pe 4.01.1990. ACNSAS, fond Neoperativ, dosar 
2328, vol. 6 


Armele nu au stat în rastel în acea perioadă, cum pretind 
fosta Securitate și parchetul, aproape obsesiv. Există procese- 
verbale de primire de la cadre de Securitate în toată acea 
perioadă, până pe 4 ianuarie 1990. Mai mult, din 
aceste procese-verbale rezultă că multe din armele preluate, 
spre exemplu, pe 20 decembrie, au rămas în „dotarea cadrelor 
subunității aflate în posturi”S5. 


CIN- lauti CS ma. d le kwiat E eu fat pedt 
da UMR., Chu CN muulicuat a pL ai plu 
dop buc eang au niusi tù dlae cale Abu 
hate Wa paluu. Meu cun ca tu porrat- Murat 


Armament rămas în posesia cadrelor Serviciului F (Filaj) al 
fostei Securități „aflate în posturi” și după 1.1.1990. ACNSAS, 
fond Neoperativ, dosar 2328, vol. 6 


Să luăm, spre exemplu, tabelele cu numărul armelor și 
gloanţelor UM 0672 (Unitatea specială „F” — Filaj a Securităţii) 
„existente la 20.12.1989” și „existente la 1.01.1989”. Se observă 
că, la primire, numărul gloanţelor este cu mult mai mic decât 
cel iniţial. Un calcul simplu relevă următoarele: 


— cartușe de calibrul 7,65: Predate: 235.261. Primite: 224.483. 
Lipsă: 10.778; 

— cartușe de calibrul 7,62: Predate: 194.348. Primite: 188.565. 
Lipsă: 5.7858. 

Diferente în armament și muniţie la Serviciul F (Filaj) al 
Securităţii. Între 20 decembrie 1989 și 1 ianuarie 1990 lipsesc 
16.563 de gloanţe. ACNSAS, fond Neoperativ, dosar 2328, vol. 6 


Ceea ce rezultă, evident, este că Securitatea: 

- a rămas înarmată în toată perioada, cel puţin până pe 4 
ianuarie 1990; 

- a folosit în acest timp armele din dotare. 


Din unele procese-verbale examinate de autori rezultă 
numele cadrelor de Securitate care au predat armamentul în 
acele zile. Se înțelege că nu ar fi dificil pentru o anchetă bine 
intenționată să-i identifice pe cei care au avut lipsă la gloanţe. 
În alte tabele există numere de înregistrare ale armelor și 


numele celor care le-au avut în custodie. Mai mult, există note 
și declaraţii din care rezultă că unele cadre de Securitate au 
fost reținute de Armată în acele zile (22-25 decembrie), având 
asupra lor armele din dotare. După cum rezultă din 
declaraţiile mai multor martori, dar și din notele fostului 
procuror-șef militar Ioan Dan, securiștii prinși au fost eliberați 
fără vreo investigaţie serioasă. 

Mai mult, în toate declaraţiile martorilor și în registrele 
acțiunilor de luptă din perioada 22-31 decembrie 1989 este 
menționată participarea unităţilor de Securitate la acţiuni de 
luptă, fie în comun cu unităţi MApN, fie separat, pentru 
găsirea și anihilarea „teroriștilor”. Este evident ridicolă 
afirmaţia că respectivele cadre aparținând USLA, 
Comandamentului Trupelor de Securitate şi altor unități 
(inclusiv ofițeri „de birou” din cadrul unor direcţii centrale cu 
rol informativ) nu ar fi fost înarmate și nu ar fi folosit 
armamentul din dotare în „lupta contra teroriștilor”. Vorbim, 
fără îndoială, de una dintre manipulările lansate în timpul 
evenimentelor de propagandă securistă și susținută până 
astăzi chiar și de procurorii militari. 

Documentele analizate relevă și  amplasamentele 
depozitelor secrete de armament ale Securităţii (inclusiv din 
centrul capitalei): Strada Amzei nr. 4, Ciholski nr. 10 (lângă 
ASE), șoseaua Oltenitei, Palatul CFR®. Existența unor astfel de 
depozite conspirate este menționată în planurile luptei de 
rezistență. 

Trebuie remarcat că din compararea acestor liste de 
armament din dotarea Securităţii cu multitudinea de 
declaraţii ale martorilor și alte probe (fotografii, filme, 
documente medicale) rezultă că multe dintre victimele de la 


Revoluţie au suferit răni produse cu unele dintre aceste tipuri 
de arme. Arme despre care nu există indicii că s-ar fi aflat și în 
dotarea Armatei Române. De fapt, toți ofițerii audiaţi în 
dosare sau de jurnaliști pe acest subiect de-a lungul anilor au 
declarat că aceste arme nu se aflau în dotarea soldaților sau 
cadrelor militare. Este vorba în special de cele cu 
următoarele caracteristici: 


— arme ușoare „cu pat rabatabil” sau „de plastic” (ușor de 
transportat și disimulat în salopete); 

— arme de calibru mic (4 mm; 5,56 mm; 5,6 mm; 5,62 mm; 6,00 
mm; 6,35 mm); 

- pistoale Makarov și Stechkin de 9 mm; 

— pistoale-mitralieră scurte, cu pat scurt (tip UZI); 

— arme cu lunetă sau cu dispozitiv de ochire cu laser; 

— arme cu amortizor; 

- gloanţe speciale, de calibru redus, dar mai lungi, cu cap 
Vidia sau explozive; 

— servietă „ucigașă” (geantă-diplomat cu dispozitiv de 
tragere/pistol Stechkin); 

— arme de vânătoare. 


Așa cum vom arăta în capitolele următoare, despre toate 
aceste tipuri de arme și muniții există declaraţii multiple și 
alte tipuri de probe (filme, fotografii, documente medicale) că 
ele au fost folosite și au produs victime - morți și răniţi — între 
22 și 29 decembrie 1989, deci în „lupta de rezistență” a 
Securității. 

În sfârșit, vrem să atragem atenţia în acest context asupra 
unei arme care se afla în posesia SPM. Este vorba de un 
Kalașnikov cu care s-a tras pe 23 decembrie. Pentru acesta, 
procurorii militari ne-au spus că există probe indubitabile. 


Aceștia au identificat unitatea militară căreia îi aparţinea 
arma, dar un timp nu au știut ce reprezintă. Ulterior, unitatea 
militară respectivă a fost descoperită de cercetătorii CNSAS în 
registrul de unități militare din arhiva colegiului. Unitatea 
militară căreia i-a aparținut arma cu care s-a tras pe 23 
decembrie era depozitul de armament geniu chimic al 
Securităţii. 


Iulian Vlad nu a dezarmat Securitatea 


Deși s-a vorbit mult despre faptul că fostul șef al Securităţii ar 
fi dat pe 22 după-amiază un ordin de dezarmare a instituţiei 
pe care o conducea, acest lucru nu e susținut de fapte. Așa 
cum au remarcat mai mulți martori și cum rezultă din filmul 
Revoluţiei, Vlad a refuzat să se ducă la Televiziune și să dea 
ordinul. Este relevantă și mărturia generalului Ioan Dan în 
acest sens: 


În context, reamintesc și momentul (trăit de mine ca 
martor ocular) în care în sediul fostului CC al PCR, imediat 
după fuga lui Ceaușescu, generalul Iulian Vlad, șeful 
Securităţii, a refuzat orice însărcinare din partea 
revoluționarilor, care îi cereau să asigure conducerea 
Ministerului de Interne, în scopul restabilirii ordinii și 
liniștii publice. Acest refuz nu l-a împiedicat însă ca, în 
„noaptea generalilor”, profitând de scurta absenţă din 
birou a generalului Ștefan Gușă, să ia legătura cu Aviația 
Militară și, pe un ton autoritar, revoltat chiar, să întrebe 


„de ce nu se ridică avioanele de la sol”. O întrebare cel 
puţin deplasată dacă avem în vedere că era în vigoare 
ordinul strict ca orice aeronavă care survolează spațiul 
aerian al României să fie doborâtă de Apărarea 
Antiaeriană. 

Apreciez această intervenţie a șefului Securităţii drept un 
act de diversiune, opinie întărită de audierea generalului 
Vlad ca martor în procesul „Otopeni”. Atunci l-am întrebat 
de ce și-a permis să dea ordine Aviației Militare, în 
condiţiile în care nu o avea în subordine. A răspuns că așa 
a fost înțelegerea cu generalul Gușă, șeful Marelui Stat- 
Major al Armatei, ca, în lipsa unuia dintre ei, cel care 
rămâne în birou să-i preia toate atribuţiile. Generalul Gușă 
nu a confirmat însă o asemenea înțelegere. De altfel, 
arestarea generalului Iulian Vlad a avut loc atunci când 
devenise evident că acționează contra Revolutiei, 
menținându-și legăturile clandestine de comunicaţie cu 
unităţile de Securitate din subordinea sas. 


La sediul USLA, pe 25 decembrie 1989, în jurul orei 18, 


după executarea dictatorilor, colonelul Ardeleanu Gheorghe, 
șeful acelei unităţi a Securităţii — care apare că ar fi rămas în 
funcţie —, a adunat cadrele unităţii „într-o sală improvizată” și 
le-a ţinut un discurs. 


Acest discurs dă măsura abjectei duplicități a acestui 


personaj, dar și a instituţiei din care făcea parte. Ea mai dă și 
măsura „adeziunii” DSS la „cauza Revoluţiei”: 


„Dictatura a căzut! Cadrele unității se află în slujba 
poporului. Partidul Comunist Român nu se desființează! 


Trebuie să ne regrupăm în rândul forțelor democratice din 
PCR - continuatorul idealurilor nobile ale poporului ai cărui 
fii suntem! [...] Au fost găsite cadavre, indivizi având asupra 
lor legitimaţii de acoperire USLAC (Unitatea Specială de 
Luptă Antiterorista și Comando) și legitimații cu antetul 
0620 — USLA, legitimaţii care nu se justifică în posesia celor 
asupra cărora au fost găsite...” 

A ordonat apoi să fie predate în termen de 24 de ore 
legitimaţiile de serviciu, urmând ca tuturor să le fie 
eliberate altele cu antetul MApN%. 


Aceste cuvinte au câteva implicaţii importante. Dacă abia 
atunci, după procesul de la Târgoviște, „dictatura a căzut” 
înseamnă că pentru Securitate până atunci dictatura nu 
căzuse. Mai mult, rezulta clar că până la împușcarea lui 
Ceaușescu cadrele unității NU se aflaseră în slujba poporului. 
Este elementar de dedus de aici în slujba cui fuseseră în acel 
răstimp. 

Probabil că orice comentariu cu privire la viziunea șefului 
USLA asupra noului context politic după „căderea dictaturii” 
și adeziunea sa la cauza Revoluţiei („să ne regrupăm în rândul 
forțelor democratice din PCR - continuatorul idealurilor 
nobile ale poporului”) este de prisos. 

Mai sunt și alte concluzii care se pot desprinde din 
discursul colonelului Ardeleanu. Acesta nu era îngrijorat că 
uslașii lui întreprinseseră acţiuni teroriste, ci le reproșa 
morților faptul că au avut legitimaţiile de serviciu în „posesia 
lor”. Ţinând cont că „Partidul Comunist Român nu se 
desființează!”, misiunea uslacilor și uslașilor săi era parțial 
îndeplinită: chiar dacă îl pierduseră pe „cel mai iubit fiu”, 


convingerea lor era că sistemul care avea nevoie de ei nu se 
va schimba. Așa încât puteau să intre liniștiți în cadrul 
forțelor MApN încetând „lupta de rezistență”. Ceea ce s-a și 
observat la nivel naţional, în zilele care au urmat. Este evident 
că moartea dictatorului a dus la schimbarea adeziunii 
cadrelor Securităţii (nu numai a uslașilor). La rândul ei, 
această schimbare a adeziunii securiștilor din 25 decembrie a 
dus la scăderea bruscă, în exact aceeași zi, a activităţii 
teroriste. 

Conform procurorului Ioan Dan, trecerea Securităţii sub 
ordinele Armatei s-a făcut oficial abia în cursul zilei de 26 
decembrie 1989, când Consiliul Frontului Salvării Naţionale 
(CFSN) emitea Decretul nr. 4 privind trecerea în componența 
Ministerului Apărării Naţionale (MApN) a Departamentului 
Securităţii Statului (DSS) și a altor organe din subordinea 
Ministerului de Interne. 

Iată opinia procurorului militar care a anchetat în anii '90 
dosarele Revoluţiei: 


O mare minciună conţine și afirmaţia potrivit căreia 
generalul Iulian Vlad, cu câteva ore înainte de fuga lui 
Ceaușescu, ar fi dezarmat Securitatea, ordonând, chiar din 
sediul CC al PCR, „depunerea armelor în fișete și sigilarea 
lor până la noi ordine”. Cu privire la acest pretins Ordin al 
fostului șef al Securităţii, îmi permit să fac unele observaţii 
ceva mai detaliate. În primul rând, nu este dovedit cu 
probe credibile. Apoi, așa cum sună, este clar că pretinsul 
Ordin se referă numai [subl. în original] la o parte infimă a 
Securităţii, și anume la personalul din birouri, și că viza 
numai [subl. în original] pistoalele individuale, ca simple 


arme de autoapărare. Mai mult, nici măcar sub acest 
aspect, același pretins Ordin nu a fost respectat [...]. Notez, 
aici, doar existenţa unor cazuri concrete de ofițeri de 
Securitate reţinuţi, pe stradă, cu armamentul individual 
asupra lor sau cu armament ascuns în propriile locuinţe. 
Actele de teroare, înțelegând prin acestea și actele de pură 
diversiune de natură să provoace panică, nu au fost, însă, 
comise cu pistoale de buzunar”. 


Această mărturie a procurorului loan Dan este de altfel 
fără dubiu confirmată de procesele-verbale de predare- 
primire a armamentului Securităţii prezentate în secțiunea 
anterioară. Din acele documente rezultă nu doar că cea mai 
mare parte a arsenalului Securităţii (un număr impresionant 
de arme) a rămas în posesia cadrelor acelei instituții până pe 4 
ianuarie 1990, dar și faptul că armele au fost folosite. După 
cum am arătat deja, numai din numărul armelor aflate la o 
singură unitate specială (0672 - Filaj) rezultă că lucrătorii 
acelei unități au tras în acea perioadă peste 16.500 de gloanțe. 


Iulian Vlad a căutat să asigure armament 
pentru „lupta de rezistență” 


Ţinând cont de loialitatea și interesele instituţionale comune 
ale DSS, este de la sine înţeles că celelalte cadre de Securitate, 
în general, nu au divulgat planurile și acţiunile colegilor 
angajați în lupta de rezistenta după 22 decembrie. Totuși, în 


mod semnificativ, au existat și excepţii de la această 
„conspirație a tăcerii”. De exemplu, adjunctul șefului Direcţiei 
a III-a (Contrainformaţii) 

Fragment din declarația lui Diaconescu Gheorghe, locţiitor al 
șefului Direcţiei a III-a a Securităţii, din care rezultă că în 
noaptea de 22 spre 23 decembrie generalul Stămătoiu 
Aristotel se interesa de armament și de numărul „oamenilor 
de la gărzile patriotice” din unitate, spunând că lângă el se 
afla și gen.-col. Iulian Vlad 

Fragment din declarația lui Diaconescu Gheorghe, din care 
rezultă motivele pentru care a suspectat că în noaptea de 22 
spre 23 decembrie 1989 Iulian Vlad a trecut la „lupta de 
rezistență” 


„S-a scăpat” în cadrul mărturiei date la urmărirea penală în 
dosarul Timişoara. Această mărturie nu are cum să fie pusă la 
îndoială, mai ales că respectivul colonel, Diaconescu 
Gheorghe, nici nu fusese întrebat în mod direct despre lupta 


de rezistență. Mai mult, el nu avea nici un interes să-și acuze, 
cu atât mai puţin în mod fals, colegii și șefii. Din contră. 


Pe timpul nopţii de 22 spre 23 decembrie am primit un 
telefon, pe firul scurt, de la gl.l. STAMATOIU ARISTOTEL 
care m-a chestionat cu privire la armament și muniţie, dacă 
o avem depozitată într-un singur loc, dacă am acces la ea, 
dacă în unitate sunt mulți oameni de la gărzile patriotice. 
Întrucât mi-a spus că lângă el se afla și gl.col. VLAD IULIAN 
și că se gândește că ar fi probabil să trecem la un mod de 
acțiune din ilegalitate (după principiul dictatorului, de 
război al întregului popor în condiţiile teritoriului vremelnic 
ocupat) am presupus că vizează un atac asupra noastră și l- 
am dezinformat spunându-i că nu am acces la armament, 
iar forţele gărzilor patriotice sunt numeroase. 

Am fost sunat apoi la telefon de gl. BUCURESCU care s-a 
interesat despre ce mai este nou prin unitate spunându-mi 
că se afla la birou și că este împreună cu gl.col. VLAD 
IULIAN. Am verificat dacă este la birou sunându-l la 
telefon imediat după ce a închis și nu a răspuns, ceea ce mă 
face să cred că de fapt se afla în altă parte?. 


Trebuie să arătăm aici că acțiunea în ilegalitate după 
principiul dictatorului, de război al întregului popor în 
condițiile teritoriului vremelnic ocupat, este de fapt un alt 
nume pentru lupta de rezistență. Numele complet al acesteia, 
folosit cel mai des în lucrările „de specialitate” strict secrete 
(publicate în revista Securitatea), era „lupta de rezistență pe 
teritoriului vremelnic ocupat de inamic”. De aceea este o 
mărturie importantă: ea dovedește cu certitudine că 


ofițerii superiori ai aparatului de Securitate erau conștienți de 
planul lui Iulian Vlad. Am analizat semnificația acestei 
mărturii, în detaliu, în subcapitolul „O mărturie din interior 
asupra implicării șefului Securităţii în lupta de rezistență” de 
la pagina 158. 


Teroriști securiști prinși la Revoluţie, 
eliberați, apoi participanţi la Mineriadă 


Pe lângă memoria colectivă a rămas și memoria peliculei. 
După cum o demonstrează cu prisosință mărturiile adunate în 
acest volum, teroriștii prinși au fost eliberaţi de procurorii 
militari aserviţi Securităţii. Însă câţiva dintre ei au rămas pe 
film. 

Este cazul, de exemplu, al lui Nicolae Cămărășescu, care a 
fost prins în București de oameni din Gărzile Patriotice, 
împreună cu un coleg tot securist, într-un bloc din care se 
trăgea împotriva revoluţionarilor. Scena a fost filmată“. 
Amândoi au fost ulterior eliberaţi. Se găsiseră asupra lor 
legitimaţii de Securitate (cu „UM 405”) și un ordin de luptă în 
alb. În realitate, după cum s-a aflat ulterior, și posesorul a 
recunoscut, Cămărășescu era cadru al Direcţiei a II-a: 


Eu am plecat pe 20 iunie 1986 la Securitate, la Direcţia a I- 
a, contrainformaţii în sectoarele economice. M-au recrutat 
pentru industria minieră și răspundeam de minerit. Am 
stat până pe 2 mai 1990, după care m-am reîntors la Mina 


Aninoasa, am trecut în rezervă. Am fost ofiţer de Securitate 
din 1986 până în 1990%. 


După modelul general al recuperării ulterioare a 
majorităţii securiștilor de către regimul Iliescu, el a rămas 
activ în Securitate în Valea Jiului. Câteva luni mai târziu a 
participat la cea mai sângeroasă Mineriadă. El s-a reîntors la 
București în iunie 1990, în fruntea unei brigăzi de mineri. A 
devastat redacţia cotidianului România Liberă și a oprit 
apariţia ziarului. În 2010, într-un interviu din Adevărul, fostul 
securist a recunoscut că „a mobilizat minerii înainte ca Ion 
Iliescu să facă apelul la Televiziune, că a fost în sediul 
Guvernului în noaptea de 13 spre 14 iunie și că a fost prezent 
când s-au devastat sediile partidelor istorice”, 

Observăm două aspecte importante în documentele 
prezentate în film. UM 0405 nu este indicativul Direcţiei a II-a, 
unde Cămărășescu a recunoscut ulterior că lucra în momentul 
Revoluţiei. Acest lucru poate demonstra că i se eliberase o 
legitimaţie de acoperire. Existenţa ordinului de luptă în alb ar 
putea să indice una din practicile de conspirare a luptei de 
rezistenţă. 

Într-un alt film de pe site-ul lui Marius Mioc%, un 
revoluționar e întrebat de reporter despre cadavrele ofițerilor 
din Direcţia a V-a care pe 24 decembrie la ora 15:00 tocmai 
fuseseră scoși din CC. „N-or vrut să se predeie. De la subsol i- 
am scos.” Fuseseră împușcați în luptă, între orele 13:00 și 
14:00 în acea zi. 


1. S-a vorbit mult despre ordinele „Rondoul” ale lui 
Stănculescu, pe de o parte, și despre existenţa unui ordin al 


2; 


lui Iulian Vlad din jurul orei 10:30, pe de alta. Acesta din 
urmă ar fi cerut forțelor MI să nu tragă, ci să încerce 
„parlamentări” cu manifestanţii („gloata”, cum îi numise 
Vlad până atunci). Chiar dacă ar fi să credem în existenţa 
acestor ordine, datele esenţiale ale ecuaţiei nu se schimbă. 
Tot ce au făcut cei doi generali în acea dimineaţă a fost fără 
putință de  tăgadă rezultatul prezenței masei de 
revoluționari și al faptului, esenţial, că aceștia nu fuseseră 
opriți de militari (din motivele arătate în secțiunea 
„Retragerea Armatei în București”). 

ACNSAS, fond Neoperativ, dosar 2328, vol. 6, și multiple 
articole citate din revista Securitatea. 


3. ACNSAS, fond Neoperativ, dosar 2338, vol. 6. 
4. Dosarul „Coman și alții” al procesului „Lotul Timișoara”, vol. 


5. 

19, f. 373. 

Datorită condiţiilor locale specifice (prezența lui Nicu 
Ceaușescu și a unui larg contingent de cadre de Securitate, 
pe de o parte, și pătrunderea revoluţionarilor în sediul 
Inspectoratului MI, pe de alta), „lupta de rezistență” a 
început de fapt la Sibiu, în mod precipitat, în timpul zilei de 
22. 

Conform articolelor din revista Securitatea, citate în 
secțiunea anterioară. 


. Vezi subcapitolul „O redutabilă forță militară conspirată. 


Arsenalul Securităţii conform documentelor găsite recent 
la CNSAS” de la pagina 148. 


. Mădălin Hodor, „«Asasinarea» lui Trosca (III). Misterele 


uslașilor uciși la Revoluţie”, 22, 5 aprilie 2016. 


https://romanianrevolutionofdecember1989.com/tag/decem 


brie-1989/page/12, accesat la 6.12.2018. 

10. 
https://romanianrevolutionofdecember1989.com/2009/04/2 
9/unde-sint-teroristii-pe-strada-printre-noi-i-ii-extrase- 
decembrie-1989, accesat la 6.12.2018. 

11. Mr. Mihai Floca, cpt. Victor Stoica, „Unde sunt teroriștii? PE 
STRADĂ, PRINTRE NOI (1), Armata Poporului, 27 iunie 
1990, p. 3. 

la. 
https://romanianrevolutionofdecember1989.com/2009/04/2 
9/unde-sint-teroristii-pe-strada-printre-noi-i-ii-extrase- 
decembrie-1989, accesat la 6.12.2018. 

13. Ibidem. 

14. Mr. Mihai Floca, cpt. Victor Stoica, art. cit., p. 3. 

15. Vezi It.-col. Tudor Alexandru, cpt. Nicolae Catană, „Lupta 
de rezistență în cadrul războiului de apărare a patriei. 
Particularități ale participării unităţilor centrale și 
teritoriale de Securitate la organizarea și ducerea luptei de 
rezistență pe teritoriul vremelnic ocupat de inamic”, 
Securitatea, nr. 1(85)/1989. 

16. Interviuri în parte înregistrate, realizate de unul dintre 
autori cu doamnele D. și T. în fața blocului A1 și în 
locuinţele lor din același bloc, în zilele de 20 și 22 august 
2019. 

17. Ar fi fost oricum imposibil ca elevii, coborând din 
autobuze pe partea blocurilor, să fie loviți de militarii de 
vizavi, „prin autobuz”. 

18. E vorba de Viorica Cosma, martora citată anterior. 

19. Rechizitoriul din 5 aprilie 2019, în dosarul 11/P/2014 al 
SPM. 


20. Cmdr. dr. Marian Moșneagu, „Studenţii militari în 
Revoluţia din Decembrie”, Document. Buletinul arhivelor 
militare romane, nr. 4/2009, 
http://amnr.defense.ro/app/webroot/fileslib/upload/files/Re 
vista_Document/Revista_046_2009.pdf, accesat la 8.11.2019. 

21. Col. ing. Cherecheș Tudor nu se afla în primul autobuz, de 
aceea nu a sesizat că focurile iniţiale au fost din blocurile 
civile. În momentul în care autobuzul său a ajuns în zona 
de foc, militarii din MApN ripostau. 

22. Col. ing. Cherecheș Tudor, comandantul plutonului 1, 
Compania a IV-a, 17 aprilie 1990, Arhiva Academiei 
Tehnice Militare, Local 2, fond Comisia de analiză și 
propuneri, dosar 1, ff. 121-125, documente accesibile și la 
http://amnr.defense.ro/app/webroot/fileslib/upload/files/Re 
vista_Document/Revista_046_2009.pdf, accesat la 8.11.2019. 

23. Ibidem. 

24. Declaraţia elevului Mitrofan Marius, 24 mai 1990, în 
ibidem. 

25. Ibidem. 

26. Ibidem. 

27. Rechizitoriul din 5 aprilie 2019 în dosarul 11/P/2014 al 
SPM. 

28. Este vorba de blocul B3, de unde mai mulţi martori au 
observat că se trăgea de pe acoperiș. 

29. Declaraţia elevului srg. Popescu Cristian, Arhiva Academiei 
Tehnice Militare, Local 2, fond Comisia de analiză și 
propuneri, dosar 1, ff. 121-125. 

30. Ibidem. 

Declarația elevului srg. Popescu Cristian, Arhiva Academiei 
Tehnice Militare, Local 2, fond Comisia de analiză şi 
propuneri, dosar 1, ff. 121-125. 

Colonelul Papuc a fost în autobuzul al doilea, deci nu a 
putut determina proveniența focurilor inițiale. După cum a 
rezultat din mărturiile anterioare, focul inițial, asupra 
primului autobuz, a fost din zona blocurilor A1 și A2, de pe 
strada Drumul Taberei. Fapt care se coroborează și cu 
mărturiile locatarilor prezentate mai sus. 

Declarația col. dr. ing. Papuc Florinel, Arhiva Academiei 
Tehnice Militare, Local 2, fond Comisia de analiză şi 
propuneri, dosar 1, ff. 121-125. 

Trebuie să le amintim cititorilor că rechizitoriul SPM nu 
stabileşte vreo legătură între acțiunile incompetente sau 
neglijente ale conducerii MApN și cele ale teroriștilor. În 
fapt, rechizitoriul neagă, pur și simplu, existența acestora 
din urmă. În același timp, rechizitoriul nu oferă probe din 
care să rezulte „intenţia vârfurilor de conducere ale 
MApN” de a crea haosul descris, de altfel cu acuratețe, de 
colonelul Papuc. 

După cum se vede din imaginea de mai sus, e vorba, din 
nou, de spaţiul verde dintre blocurile A1, A2 și B3. 
Declaraţia col. dr. ing. Papuc Florinel, Arhiva Academiei 
Tehnice Militare, Local 2, fond Comisia de analiză și 
propuneri, dosar 1, ff. 121-125. 

Acţiuni teroriste și diversioniste pe tot 
„teritoriul ocupat de inamic” 


În București 


Mărturiile lui Ion Hortopan sunt importante, datorită 
detaliilor oferite în privinţa evenimentelor care au urmat 
după 23 decembrie. Astfel, pe 16 februarie 1990, declara: 


Acţiunile teroriștilor au crescut în intensitate în ziua de 23 
decembrie și în seara zilei, la o analiză a Consiliului 
Frontului Salvării Naţionale, Vlad a fost întrebat cine sunt 
cei care trag asupra Armatei și populaţiei, la care acesta — 
în scopul de a ne induce în eroare - a răspuns că 
manifestanţii pătrunzând în anumite obiective importante, 
printre ei fiind și elemente răuvoitoare, foști pușcăriași de 
drept comun, au pus mâna pe arme, s-au constituit în 
grupuri și trag asupra noastră. În timpul acţiunii, trupele 
noastre au prins un număr de teroriști care făceau parte din 
unitățile de Securitate, au cerut cuvântul și au prezentat 
numărul unităților din care făceau parte (UM-0672F, UM- 
0639, UM-0106, UM-0620), la care Vlad, tot pentru inducere 


în eroare, a afirmat că aceștia s-ar putea să fie fanatici care, 
chipurile, ar acţiona pe cont propriul. 


Declaraţia lui Ion Hortopan cu privire la acţiunile 
teroriștilor în București este susținută de un număr covârșitor 
de relatări ale revoluţionarilor, militarilor, medicilor și altor 
martori. 


Exemple de alte mărturii care dovedesc acțiuni teroriste 
în București 


Martorul Ion Simion 


Declaraţia pe care a dat-o în faţa anchetatorilor Ion Simion 
(proprietarul unei case din strada Batiștei) e semnificativă. 
Sesizând că se trage din podul casei sale, domnul Simion „s-a 
deplasat cu un grup de civili la locul respectiv, unde au găsit 
«un individ în combinezon negru și care avea o pușcă cu 
lunetă îndreptată spre clădirea de vizavi». Simion a mai 
precizat că, după ce l-au imobilizat cu greu pe acest individ, au 
anunțat o echipă de militari aflată în trecere prin zonă. 
Individul suspect și arma cu lunetă au fost predate celor de la 
armată. Ion Simion a mai mentionat în declaraţiile pe care le- 
a dat procurorilor că nu mai știe nimic despre ce s-a întâmplat 
ulterior și nici nu a fost contactat timp de un an de nimeni 
interesat de acest caz”2. 

Ignorarea probelor semnificative care dovedeau acțiunile 
teroriștilor, cât și eliberarea acestora au fost, după cum se 
vede, o cutumă a multora dintre parchetele militare care au 
anchetat crimele de la Revoluţie. 


Observăm de asemenea, din nou, că locurile de tragere 
folosite cu predilecție de teroriști au fost podurile caselor, 
chiar și atunci când nu aveau o legătură directă cu 
proprietarul casei respective. (Evident, podurile ofereau o 
vedere de ansamblu asupra victimelor din stradă și 
acoperire.) Atât folosirea puștilor cu lunetă, cât și alte arme și 
metode ale cadrelor din reţeaua luptei de rezistenţă au fost 
confirmate (e adevărat, în rare ocazii) de ofițeri de Securitate 
(deci cei mai puţin probabil să mintă în acest sens). Domnul 
Roland Vasilevici vorbește și el de focuri de armă „de sus, din 
ascunzători, din case conspirative [...] [de către] cei din USLA”. 
Aceeași metodă care fusese aplicată și la Timișoara:. 


Cazul lui Constantin Popa 


Conform jurnalistului Emil Munteanu și a medicului psihiatru 
Mircea Dan Militaru, Popa Constantin, 21 de ani, născut în 
comuna Mitocul-Prut, judeţul Botoșani, cu ultimul domiciliu 
flotant în București, până la 18.11.1989, a fost adus la Spitalul 
de Urgenţă din București pe 24 decembrie 1989. În dosarul 
1390/P/1990 al SPM era „suspect de terorism” și urma să fie 
„verificat complet pe linie de evidența populaţiei și pe 
susținerile din declaraţie”. Conform jurnalistului, medicilor și 
altor martori, Popa Constantin, rănit, striga: „Trăiască 
Ceaușescu!”, „Mor pentru Ceaușescu!”. 

Iată cum descrie jurnalistul, în baza discuţiilor cu medicii, 
comportamentul lui Popa Constantin: 


O singură fiolă de plegomazin este suficientă pentru a 
liniști un om agitat, până la adormire. Lui i se 


administrează opt, asociate cu diazepam și fenobarbital. 
Nici o reacţie. Se zbate, ameninţă, nesimţind durerea 
provocată de rană. Este legat pe targă fedeleș, patru 
bărbaţi în putere îl ţin întins, dar cu forța sa fizică 
neobișnuită îndoaie pur și simplu targa de metal. Zbiară 
către un interlocutor numai de el văzut: „Am ucis copii ca 
să-l pot salva... Misiunea mea este să omor oameni. O voi 
face, o voi face!”. Înainte de a refuza să mai vorbească a 
apucat să răspundă la câteva întrebări ale medicilor. Două 
amănunte am reținut: „La intrarea în catacombele special 
construite la așa-zisa Casă a Poporului, atunci când câinilor 
li s-a smuls lesa spre a-i asmuţi spre oameni, a primit o 
băutură foarte tare. Parola de recunoaștere pentru 
cârtiţele ceaușiste era chiar... Hoo Ceaușescu!”£. 


Ca și în cazul altor teroriști reţinuţi sau răniţi în acele zile, 
și Popa Constantin a fost pus în libertate fără alte cercetări, pe 
3 ianuarie 1990, deși „nu a fost în măsură să indice nici un 
martor în legătură cu activitatea sa din ziua de 22 decembrie 
1989, când pretinde că ar fi plecat cu mai mulţi colegi de la 
Antrepriza Vest Militari, de care s-ar fi rătăcit, și până la 24 
decembrie 1989. 

Conform medicului psihiatru Mircea Dan Militaru, alţi doi 
teroriști, decedați în zilele următoare prinderii, avuseseră un 
comportament similar: „O ură înverșunată, permanentele 
amenințări: Dacă mor eu, vin alţi 400 care vă vor termina pe 
toţi”. Altul: „Am schimbat vreo 20 de meserii. Doar Ceaușescu 
mi-a redat demnitatea, încadrându-mă în Securitatea sa 
secretă”. Aceștia erau „cei care au tras și mai trag în noi de pe 
acoperișul blocurilor, de la ferestrele caselor conspirative. Ne 


confirmă bănuiala că toți acești teroriști sunt dopati, au primit 
un stimulent psihic care le înzecește puterea și pofta de a 
ucide”. 

Jurnalistul Emil Munteanu a mai discutat și cu alţi trei 
„suspecţi” care tocmai erau „ridicaţi de la Spitalul de Urgenţă 
pentru a fi anchetați”. Aceștia pretindeau că sunt „victime 
nevinovate ale întâmplării de a se fi aflat în clădirea 
Consiliului de stat, un fel de sacrificați în mod intenţionat de 
alte trupe speciale ale dictatorului”. 


Cazul Cornel Tripon 


Cornel Tripon, plutonier de miliţie, a fost adus la Spitalul 
Colțea în ziua de 22 decembrie 1989, ora 22. Avea o plagă 
împuşcată transfixiantă, regiunea axilară stânga [...]. În 
faţa celui care a alcătuit foaia de observaţie, Cornel Tripon 
a declarat că nu ar fi vrut să tragă în lume și de aceea l-a 
împușcat chiar comandantul, superiorul său. Un medic 
care atunci lucra la Spitalul Colțea și acum lucrează la 
spitalul Ministerului de Interne i-a spus lui Tripon să nu 
mai declare că a fost împușcat de superior și nici să nu mai 
povestească incidentul pentru că s-ar putea să aibă 
probleme. Cornel Tripon și-a schimbat ulterior declaraţia, 
spunând că a fost rănit într-un schimb de focuri în luptele 
de stradă desfășurate în centrul orașului. După Revoluţie, 
Cornel Tripon a ajuns șef de post undeva în judeţul Alba. 

La internarea în spital, milițianul Cornel Tripon a 
prezentat un buletin pe care avea trecută ca adresă de 
domiciliu str. Academiei 24. Aceeași adresă de domiciliu 
(fictiv) era trecută în buletinul mai multor ofițeri de la UM 


0666 (Direcţia a V-a, Securitate și Gardă). Miliţianul rănit a 
fost ridicat chiar a doua zi din spital și transportat, se pare, 
la o unitate spitalicească a Ministerului de Interne. Cu toate 
că cei care l-au luat pe Tripon din spital au cerut toate 
documentele întocmite cu ocazia internării, unii medici și- 
au notat incidentul și-au alcătuit tabele separate cu răniții 
astfel că incidentul a rămas înregistrat&. 


Aceste informaţii sunt confirmate de medicul chirurg 
Nicolae Constantinescu, care declara că respectivul Cornel 
Tripon „a fost rănit prin împușcare în zona hotel Negoiu din 
București”, că medicii au solicitat Procuraturii anchetarea 
cazului său, dar că un colonel Ghircoiaș? „i-a adunat pe toţi 
indivizii care erau acuzaţi că sunt teroriști, făcându-i 
dispăruţi”. 

Însuși procurorul Ioan Dan a fost martor, din biroul său 
aflat în sediul Direcţiei Procuraturii Militare, cum „în după- 
amiaza zilei de 23 decembrie, când se însera, [...] de la etajele 
superioare ale Hotelului Intercontinental se trăgeau focuri de 
arme semiautomate”1l. 


Atacuri teroriste și la alte unităţi militare din 
capitală 


Nu numai MApN a fost atacat de teroriști, ci și alte unități ale 
Armatei, în special cele plasate în afara sau la periferia 
localităţilor, care le ofereau posibilităţi de mascare celor care 


mai mult simulau atacuri, fie cu muniţie de război, fie cu 
simulatoare. 

Găsim că mărturiile selectate și observaţiile procurorului 
Ioan Dant? sunt grăitoare în acest sens. Astfel, în dosarul 
937/P/1991 se găsesc declaraţiile date de căpitanul Dumitru 
Constantin, din UM 01069 Mihai Bravu, care pe 22 decembrie 
a participat la apărarea unor obiective militare din București. 
Camioanele cu militari s-au oprit pe platoul UM 01210 
București, unde au așteptat ordinul de a se deplasa mai 
departe. 


Se făcuse orele 21:30-22:00 când, deodată, s-a deschis foc 
asupra noastră din trei direcţii. Am ordonat militarilor să 
se adăpostească sub mașini. Militarii au ripostat cu foc 
către Cimitirul Ghencea. Focul a încetat, dar a continuat în 
reprize tot timpul nopţii. [...] În jurul orei 10-10:30, s-a 
deschis din nou focul asupra unităţii 01210, trăgându-se din 
blocurile de pe str. Mărgeanului. Fiind adăpostit după 
gardul unităţii, puteam distinge, atât eu, cât și mai multe 
cadre, pe cei care trăgeau asupra noastrălă. 


Magistratul militar observă că urmărirea penală în cauză 
nu a fost serioasă. Nu i s-a cerut martorului nici măcar să 
descrie persoanele care trăgeau asupra unităţii militare, deși a 
declarat că i-a putut distinge. 

Însă căpitanul Dumitru Constantin oferă singur detalii 
despre încă un atac terorist asupra unităţii sale: 


În jurul orei 13-13:30 din 23.12.1989 [...] eram în zona PC al 
unității 01210 când, asupra a două tancuri care erau 


amplasate în stradă (str. Antiaeriană) s-a deschis foc din 
școala de vizavi. îndemnat de un maior Gîrleșteanu de la 
UM-01210, care avea un AG-40 asupra sa, și cu lt.-maj. 
Anton Costel, de la unitatea noastră, am pornit în salturi 
către școală. Mr. Gîrleșteanu a tras vreo trei grenade de 40 
mm și a plecat, eu rămânând cam la jumătatea distanţei 
dintre școală și unitate, iar în spatele meu, la vreo 25-30 m, 
adăpostiţi ceilalți ofițeri de la Dn. de tancuri și lt.-maj. 
Anton. Se deschisese foc asupra școlii și de pe acoperișul 
pavilionului din UM 01210, aflat în apropierea PC. La un 
moment dat, dinspre poarta școlii se apropie către mine, în 
salturi, adăpostindu-se după copaci, un individ. Am strigat 
să se oprească, dar nu s-a oprit, după care am executat foc 
la picioare. L-am văzut cum a căzut jos și a început să se 
târască circa 7-8 m pe trotuar, după care, tot târându-se, a 
traversat strada în diagonală, intrând într-o curte. În 
timpul acesta, am tot strigat la el să stea pe loc, dar nu a 
vrut. A urmat un moment când nu s-a mai tras, iar eu 
împreună cu lt.-maj. Anton și cu încă doi ofiţeri pe care nu 
știu cum îi cheamă am plecat să-l căutăm pe cel rănit. L-am 
găsit într-o casă în care mai erau doi bărbaţi pe care, 
împreună cu cel rănit, i-am scos în stradă pentru a-i 
percheziționa, și atunci unul mi-a oferit atât mie, cât și lt.- 
maj. Anton o sumă de 40-46.000 lei ca să le dăm drumul, 
ceea ce noi nu am făcut, și atunci i-am trimis în cazarmă cu 
cei doi ofiţeri la care nu le știu numele; eu și Anton, 
împreună cu doi soldaţi de-ai ofiţerilor, am intrat în școală 
unde am început să scotocim fiecare clasă sau încăpere. La 
parter, într-un WC, am observat un geam micut, erau urme 
de sânge care se prelingeau pe zidul din spatele școlii. 


Am revenit în spatele școlii, unde am găsit un loc de unde 
se putea trage foarte bine asupra PC de la 01210, iar jos 
erau tuburi goale de cartușe, în jurul a câteva sute. Nu 
rețin să fi luat vreun tub cartuș, dar știu că nu semănau cu 
ale noastrelt. 


Același ofițer relatează și atacurile asupra unităţii sale 
militare din noaptea de 23/24, când au fost supuși „unui tir de 
10-15 minute, din zona blocurilor din Ghencea [...]. S-a tras cu 
pauze mai mici sau mai mari în tot timpul nopţii”I?. 

După cum observa și procurorul loan Dan, intervalul 
dintre reprizele de foc observat de ofițer este exact cel indicat 
pentru „plajă la mare” în anunţul din Scânteia tineretului cu o 
săptămână înainte („reprize scurte, de 10-15 minute, când pe- 
o parte, când pe alta”). 

Căpitanul Dumitru Constantin mai descrie un episod de foc 
asupra companiei sale din 24.12.1989, în jurul orei 9:20, 
„dintr-o casă de pe str. Antiaeriană”. Un soldat tanchist a fost 
împușcat pe la spate, în cap, cu un „glonţ explozibil”. Trebuie 
să remarcăm că folosirea acestui tip de gloanțe de către 
teroriștii Securităţii din decembrie 1989 a fost amplu 
documentată de martori, ofițeri și medici1$. 

Ieșind împreună cu mai multe ajutoare pentru a identifica 
sursa împușcăturilor, asupra lor se deschide foc din mai multe 
case. Un coleg (lt. Bucur) este rănit. Despre una dintre casele 
de unde se trăgea, vecinii i-au relatat că acolo stăteau „niște 
bătrâni” care nu au mai fost văzuţi „de câteva zile”17. S-a 
deschis focul asupra militarilor „din direcţia casei lateral 
dreapta”, în urma căruia a fost rănită din greșeală Costache 
Marilena. 


Magistratul militar loan Dan remarca în acest sens că 
„toate cercetările asupra evenimentelor care au avut loc în 
acele zile în zona unităţilor militare aflate pe str. Antiaeriană 
din Capitală s-au axat aproape exclusiv” pe momentul rănirii 
Marilenei Costache, deși „în cartierul respectiv au avut loc 
numeroase acte de teroare, relatate de martori audiaţi cu totul 
superficial”18. 

Folosind momentul de derută care a urmat rănirii doamnei 
Costache, trăgătorii din casa respectivă dispar. În schimb, 
imediat apare în zonă „un grup de circa 3-4 ofiţeri și 6-7 
subofițeri de Miliție care trăgeau asupra unei case din care li 
se răspundea cu foc”1?. Un civil (un fost ofițer de miliţie care 
era vatman pe tramvai) a încercat să-i ajute pe militari să 
localizeze teroriștii, dar a fost împușcat la rândul lui mortal 
(evident, nu de militarii cu care vorbea). Trăgătorii fug din 
nou. Militarii îi urmăresc, ajungând la o casă de unde martorii 
le-au spus că „timp de două nopţi” s-a tras asupra unităţii lor 
militare. În acel moment s-a deschis focul asupra grupului 
căpitanului Dumitru Constantin „de pe blocurile din Str. 
Mărgeanului”. Intrând în casa respectivă, militarii au găsit în 
pod urme că s-a tras, inclusiv „niște tuburi negre cu un W pe 
ele”. Un terorist cu numele Ivănescu este totuși, în sfârșit, 
prins de militari în acea ultimă casă de unde se trăsese până 
atunci „timp de două nopţi”. Pe moment, acesta „a spus că 
spune tot, iar afară a spus că nu știe nimic și a încercat să 
fugă. Plutonierul militar Burdulea l-a prins și l-a trimis la 
unitatea militară 02450, însoţit de un ofițer”20. 

Pe lângă tipul de focuri (reprize scurte, din case, poduri, cu 
schimbări frecvente de poziționări, victime lovite cu precizie 
în puncte vitale, gloanţe explozive), Ioan Dan vede și alte 


similitudini între atacurile teroriste descrise mai sus și cele 
declanșate în acele zile asupra altor unităţi militare, inclusiv 
asupra sediului MApN. 

Astfel, procurorul a văzut că din complexul comercial 
Orizont, din care s-au tras focuri de armă asupra ministerului, 
au apărut și ofițeri de Securitate de la Biroul de 
Contrainformaţii din Direcţia Lucrări în EconomieZl. Aceștia, 
aparent, desfăşurau activități pentru „descoperirea 
teroriștilor”. Însă nu rezultă cine și ce misiuni le-a încredințat 
în zona respectivă. Faptul ar fi trebuit să le fie anchetatorilor 
cel puţin suspect, în condiţiile în care în acel moment (de după 
22 decembrie ora 16:00) Securitatea se pusese „la dispoziţia 
Consiliului Frontului Salvării Naţionale și a conducerii 
acestuia”? și erau sub ordinele Armatei. 

În dosarul 937/P/1991 au mai fost audiate și alte persoane, 
dar cercetările, după cum se va vedea, nu au fost duse până la 
capăt. 

Este de menţionat că cele două episoade relatate de cpt. 
Dumitru Constantin au fost coroborate de plt. Burdulea Ninel: 


În jurul orei 10-10:30, în timp ce împărţeam gustarea la 
militari, am văzut peste gardul unităţii foc executat de o 
armă automată calibru mic, după zgomotul făcut, urmată 
de o rafală. O parte dintre militari au deschis focul asupra 
podului din care s-a tras (s-a tras din podul unei case ce se 
afla față în față cu bază sportivă). Victima acestei rafale a 
fost un soldat care fusese trimis de către comandantul de 
tanc după alt tanc să vină să-l depaneze (tracteze)2. 


În data de 23.12.1989, comandantul UM 01069 mr. Ivan 
Sorin a primit ordin să se deplaseze la UM 02450 împreună 


cu un ofițer și patru soldați. S-a oferit să-l însoțească pe 

comandant-lt. Eftimie, dar comandantul nu a fost de acord, 

deoarece avea ţinuta în dezordine (fără epoleţi, semne și 
grad); toate cadrele care erau în dispozitiv aveau gradele 
rupte de pe manta. S-a oferit voluntar lt.-ing. Niţu Ștefan. 

Întorcându-se din misiune, împreună cu doi dintre cei 

patru soldaţi, și după ce sărise gardul, a fost împușcat în 

zona inimii de către cineva care a executat foc de pe 
blocurile din str. Prelungirea Ghencea, cu o armă cu lunetă. 

Spun asta, deoarece s-au auzit unul sau două focuri izolate 

și, la câteva secunde, domnul lt.-ing. Ștefan Niţu a căzut. 

Sustin că era un lunetist deoarece, pe data de 23, s-a atentat 

și împotriva domnului mr. medic Ioan Sănduc în aceleași 

condiții, și dânsul ne-a ordonat să ne scoatem epolețţii, 
deoarece se trage doar în cadre militare. 

Din această mărturie mai rezultă și alte detalii asupra 
focurilor de armă care au ucis cadrele militare din UM 01069: 
- focuri de armă de calibru redus; 

- focuri precise, executate cu arme cu lunetă, în zone vitale; 
- focuri trase din poduri de case și blocuri civile aflate lângă 
unităţi militare. 


Din nou, este vorba de arme care făceau parte din 
arsenalul Securităţii și care nu se aflau în dotarea soldaţilor 
din armată. 


Diversiunea asupra unităţilor militare, parte 
integrantă a „luptei de rezistenţă” 


Focurile de armă din vecinătatea unităţilor militare, inclusiv 
la MApN, au fost evident menite să le producă soldaţilor 
panică și derută, cu atât mai mult cât erau executate noapte 
de noapte, inclusiv la orele dinaintea zorilor, când efectul este 
augmentat. Conform strategiei „luptei de rezistență” a 
Securităţii, „producerea de pierderi umane și materiale 
forțelor armate”, atât prin focuri directe, cât și prin inducerea, 
prin diversiune, a focului fratricid, trebuia să ducă la scăderea 
moralului și capacitaţii defensive a armatei în general. 
Acestea erau condiţiile în care Securitatea spera să recâștige 
controlul și puterea, cu sau fără Ceaușescu. 

După cum istoria a arătat-o, în parte a reușit. Instituţia s-a 
infiltrat în noua putere, și-a păstrat toate dosarele încă mai 
bine de 10 ani și și-a asigurat, după cum o dovedește chiar 
rechizitoriul în discuţie, de 30 de ani, impunitatea. 


Consiliul de Război din 23 decembrie 1989 și 
evenimentele care au urmat la MApN 


Faptul că Iulian Vlad controla, cel puţin într-o anumită 
măsură, „lupta de rezistență” e confirmat de declaraţiile 
generalilor și membrilor FSN care au fost martori în 
momentul în care generalul Ion Hortopan a adus la MApN în 
faţa Consiliului de Război „un număr de teroriști care făceau 
parte din unităţile de Securitate”. Teroriștii aduși au 
recunoscut că făceau parte din: 


„— UM - 0672F (Unitatea Specială de Filaj și Investigaţii 
«F»); 

- UM - 0639 (Unitatea Specială pentru instalarea și 
exploatarea tehnicii operative «T»); 

- UM - 0106 (Inspectoratul General al Miliției); 

- UM - 0620 (USLA)Y”. 

Această listă coincide parțial cu mărturia lui Iulian Vlad 
dată pe 29 ianuarie în fața procurorului militar DiaconescuZ. 
Însă pe 23 decembrie, la MApN, Iulian Vlad era suspectat de 
întregul Front, aşadar panicat, mai ales când a fost confruntat 
cu propriii oameni din rețeaua teroristă. În acel moment a 
afirmat că „Aceștia s-ar putea să fie fanatici, care, chipurile, ar 
acționa pe cont propriu”?8®, 

Generalul Hortopan a constatat că aceste cuvinte i-au 
provocat „o puternică agitaţie lui Gușă și Ardeleanu” (în 
legătură cu care există mărturii că ar fi participat, de 
asemenea, la coordonarea luptei de rezistenţă). 

Chiar și după ce Armata a întrerupt legăturile operative de 
la CC în dimineaţa zilei de 23 decembrie, acţiunile teroriștilor 
„au crescut în intensitate”27. După cum rezultă din mărturiile 
de mai sus (și există mult mai multe în acest sens), se trăgea 
intens și asupra MApN-ului din blocuri și alte ascunzișuri din 
zonă. Întrucât „Armata era total nepregătită și impropriu 
echipată pentru un război de tip gherilă urbană și nu putea 
controla situaţia”Z8, conducerea FSN a hotărât convocarea 
unui Consiliu de Război în vederea stabilirii unor măsuri 
pentru lichidarea teroriștilor. Ion Iliescu i-a chemat în acest 
scop și pe generalii Vlad și Gușă de la sediul CC la MApN. 
Asupra celor doi, unii generali din Armată și membrii FSN, 
cum s-a arătat mai sus, aveau suspiciuni. 


Consiliul de Război a avut loc în biroul ministrului 
Apărării, funcţie în care tocmai fusese desemnat generalul 
Nicolae Militaru. Au fost prezenţi toți membrii conducerii 
CFSN și șefii Armatei, dar și lulian Vlad și Gheorghe 
Ardeleanu. Vlad a fost întrebat cine sunt cei care trag asupra 
Armatei și populației, la care acesta, „în scopul de a ne induce în 
eroare”2, a oferit încă o variantă, conform căreia 
„manifestanţii, pătrunzând în anumite obiective importante, 
printre ei fiind și elemente rău-voitoare, foștii pușcăriași de 
drept comun, au pus mâna pe arme, s-au constituit în grupuri 
și trag asupra noastră”30. 


Hotărârea Consiliului de Război de a fi chemat un 
detașament USLA 


Iulian Vlad a fost privit cu și mai multă suspiciune în legătură 
cu explicaţia de mai sus, dar s-a hotărât chemarea, pentru a 
„curăța blocurile din zona MApN”, a unor unităţi USLA. Nu s-a 
precizat în detaliu cine sau ce putere să aibă detașamentul 
care urma să se deplaseze. Însă în cadrul discuţiei s-a hotărât 
ca acesta să vină „prin spatele blocurilor din jurul MApN”, 
„pentru a se evita repetarea incidentelor tragice din noaptea 
precedentă”=l. Măgureanu precizează că nu s-a pus nici o 
secundă problema ca echipajele USLA să sosească la sediul 
MApN, care, de altfel, la ora respectivă era supraaglomerat cu 
trupe de apărare. 

De altfel, în situaţia în care focul era executat din blocurile 
din jur către clădirile ministerului și trupele masate în 
dispozitiv pentru a-l apăra ar fi fost absurd ca echipajele de 
comando antiteroriste să fie chemate în același dispozitiv 


pentru a fi expuse astfel aceluiași tir concentric. Din contră, 
ideea chemării echipajelor USLA era ca acestea să surprindă 
trăgătorii venind din spatele blocurilor de unde trăgeau, 
evitând astfel linia focului lor. Este cu atât mai de neînțeles 
cum a putut fi acceptată pe scară destul de largă, inclusiv de 
procurii militari, „legenda” lansată de ofiţeri de Securitate 
după care Trosca ar fi fost „chemat la MApN ca să apere 
ministerul”, o tactică complet lipsită de sens din punct de 
vedere militar. 

De altfel, termenii discuţiei și ordinul ca USLA să vină prin 
spatele blocurilor din jurul MApN, adică de pe strada Emil 
Bodnăraș (actualmente bulevardul Timișoara), sunt 
confirmaţi în interviuri ulterioare și de alți participanți, 
inclusiv de Silviu Brucan=2. Toţi martorii oculari neagă că 
generalul Militaru ar fi avut iniţiativa chemării lui Trosca la 
MApN sau că ar fi intervenit în aspectele organizatorice ale 
misiunii. 


Situaţia generalilor Iulian Vlad și Ștefan Gușă 


Imediat după ședința Consiliului de Război, Iulian Vlad fusese 
trimis „să lucreze” cu Ștefan Gușă în biroul acestuia, aflat cu 
un etaj deasupra biroului ministrului Apărării, ocupat, după 
înlocuirea lui Stănculescu, de Nicolae Militaru. Această 
mutare marca, de fapt, izolarea lui Vlad, îndepărtat din cercul 
unde se luau deciziile importante și plasat în lista persoanelor 
în care nu se putea avea încredere. Același lucru era valabil și 
pentru Ștefan Gușă, aflat într-o stare psihică deplorabilă, care 
afirma că vrea să se împuște pentru că „tara e în haos și 
Armata nu mai are ce să facă!”33, Șeful Statului-Major al 


Armatei căuta prin birou un pistol pe care îl primise cadou de 
la omologul său egiptean și, după ce a fost calmat cu greu, a 
cerut să i se întocmească formele de pensionare. 

Această schimbare de atitudine faţă de cei doi generali — 
Vlad și Gușă -— și faptul că au fost lipsiţi de posibilitatea 
comunicării operative (așa cum avuseseră la CC) au mai 
marcat un punct de cotitură în evenimente: cei doi au încetat 
să mai „aibă în mâini operaţiunile militare ale Armatei 
împotriva  teroriștilor”3t. Schimbarea este semnificativă 
pentru ce a urmat. 

Încă din decembrie 1989, Silviu Brucan, gen. Nicolae 
Militaru și Dumitru Mazilu au susținut existenţa teroriștilor și 
faptul că aceștia erau cadre de Securitate. Imediat după 
evenimentele din decembrie, toţi trei au fost marginalizaţi de 
noul regim: Mazilu a fost demis din conducerea FSN la 
sfârșitul lui ianuarie 1990, Brucan a fost silit să demisioneze la 
începutul lunii februarie, iar Militaru a fost înlocuit din 
funcţia de ministru al Apărării la mijlocul lui februarie 1990. 
De reţinut și că există o animozitate reală și continuă între 
Mazilu, pe de o parte, și Brucan și Militaru, pe de altă parte, 
încă din decembrie 1989. Foarte rar cădeau de comun acord 
asupra unor prea puţine aspecte de ordin ideologic sau politic. 
Cu toate acestea, trebuie remarcată concordanța relatărilor 
celor trei cu privire la problema „teroriștilor”s5. 


Întrebările lui Brucan pentru Iulian Vlad 


Fostul nomenclaturist comunist Silviu Brucan a fost acuzat în 
multe medii, inclusiv în rechizitoriul SPM din 5 aprilie 2019, 
că ar fi avut un rol (alături de Iliescu) în diversiunea teroristă 


de după 22. Pentru a evalua rolul lui Brucan în jocul de putere 
de la Revoluţie, oferim cititorului în addenda, „5. KGB-GRU și 
«complotul filosovietic»” (vezi subcapitolul „Cazul Silviu 
Brucan”, de la pagina 351), date din dosarul său de la 
Securitate, dar și din alte izvoare istorice și mărturii 
relevante. Analiza noastră demonstrează destul de clar cât de 
aberantă este ipoteza că Brucan ar fi avut vreun rol în 
declanșarea diversiunii teroriste. 

Supravegheat, ca și Iliescu, de Securitate, dar într-o mai 
mare măsură decât acesta, Brucan a fost cel care a înţeles 
poate cel mai bine, din nucleul iniţial al FSN-ului, pericolul pe 
care principala instituție represivă a dictaturii îl prezenta 
pentru Revoluţia română. El simţise pe pielea lui gradul de 
loialitate pentru Ceaușescu pe care o nutrea vastul său aparat 
represiv, abil condus de Iulian Vlad. 

De aceea, Brucan l-a confruntat direct pe Vlad, în mai 
multe rânduri, la MApN (pe 23 și 24 decembrie) în legătură cu 
teroriștii, obținând fie tergiversări și obstrucțţii, fie răspunsuri 
mincinoase. Aceste schimburi, desfășurate în prezenţa 
celorlalţi generali în cadrul Consiliului de Război, au avut ca 
urmare îndepărtarea lui Vlad din FSN și în final arestarea 
acestuia, pe 31 decembrie. Este foarte relevant în acest sens 
interviul acordat de Brucan ziarului Adevărul din 16 ianuarie 
1990; 

Am cerut generalului Vlad să răspundă la două întrebări 
ale mele. Prima întrebare a fost: de ce în declaraţia pe care 
ați făcut-o la posturile de radio ați omis ceea ce noi am 
considerat esenţial, și anume să daţi un ordin expres tuturor 
operativilor de sub comanda dv. să înceteze focul și să 
predea armele? De ce n-aţi dat acest ordin? 


Generalul Vlad, cu șiretenia lui bine cunoscută, a încercat 
sistematic să se eschiveze de la un răspuns direct, susținând 
că declaraţia lui era categorică în ce privește trecerea sa de 
partea Revoluţiei și că nimeni până atunci nu se îndoise de 
sinceritatea lui. I-am cerut în câteva rânduri să răspundă la 
întrebarea mea și, întrucât s-a eschivat până la sfârșit, i-am 
declarat că nu trebuie să se mire de îndoiala mea în 
sinceritatea lui, deoarece ne cunoaștem dinainte și știu că 
este un mare maestru în arta înșelăciunii. 

A doua întrebare avea un caracter mai general. I-am spus: 
din toate datele pe care le avem până acum reiese o 
pregătire minuțioasă a teroriștilor operativi ai Securității în 
ce privește obiectivele strategice pe care trebuie să le atace, 
locurile unde se întâlnesc și de unde pornesc la acţiune, 
locurile unde-și împrospătează muniţia, mijloacele de 
comunicare atât între ei, cât și cu centrele de unde primesc 
instrucțiuni, mijloacele de transport, civile și militare pe 
care le folosesc, inclusiv tunelurile subterane ale capitalei, 
prin care intră și ies tot timpul. Nu se poate ca asemenea 
acţiuni, locuri și mijloace complexe să nu fi fost precizate 
dinainte într-un plan pentru organizarea unor operaţiuni 
de tip gherilă urbană. De ce în momentul în care aţi trecut 
de partea Revoluţiei nu aţi pus la dispoziția conducerii 
armatei acest plan? De ce nu aţi dezvăluit nici unul dintre 
locurile de unde acţionează teroriștii și nici datele necesare 
pentru a cunoaște mijloacele lor de comunicare și 
transport? De ce nu aţi pomenit niciodată despre tunelurile 
subterane prin care se deplasează acești teroriști? 

Toată lumea din jurul mesei a putut vedea atunci cum 
generalul Vlad s-a înroșit, a cerut un pahar cu apă pentru a 


lua niște pilule, după care a negat categoric existența unui 
asemenea plan. Strâns cu ușa, a declarat apoi că, dacă 
exista un asemenea plan, atunci acesta nu se afla asupra sa 
și nu știa de el. 

Am replicat că este de neconceput ca într-o organizaţie de 
tip militar generalul comandant să nu cunoască planul 
operativ al trupelor de sub comanda sa. Generalul Vlad a 
început atunci să spună că unele unităţi erau sub comanda 
directă a generalului Postelnicu, ministrul de Interne, sau a 
altor generali din ministerul respectiv și a cerut să i se 
acorde încă 24 de ore ca să dovedească practic că este cu 
adevărat de partea Revoluţiei. A promis că va elabora un 
plan pentru a doua zi, în care va prevedea o serie de 
acțiuni de natură să aibă ca rezultat capturarea unui mare 
număr de teroriști din subordinea sa. 

Deși la început generalii prezenţi au fost de acord să i se 
acorde o asemenea șansă, ședința Consiliului de Război din 
seara aceea a avut drept rezultat că ei și-au pierdut 
încrederea în sinceritatea generalului Vlad. A doua zi, 
întrucât acţiunile promise de generalul Vlad nu s-au 
materializat, conducerea armatei a hotărât arestarea lui. 
Analizând mai atent stratagema generalului Vlad, am ajuns 
la concluzia că ea era menită să-i asigure o ieșire în ambele 
eventualități. Dacă Revoluţia câștiga bătălia, el putea 
demonstra că a trecut de partea ei și deci avea dreptul să se 
aștepte la o judecată mai puţin aspră a activităţilor sale 
criminale. Dacă câștiga cealaltă parte, atunci el putea să-i 
argumenteze lui Ceaușescu că a fost nevoit să recurgă la 
acest șiretlic pentru a pătrunde „sus”, la conducerea 


operaţiunilor, și a putea de acolo să zădărnicească acțiunea 
armatei3?. 


Dincolo de teoriile conspiraţioniste legate de Brucan și 
ceilalți FSN-iști (majoritatea foști politruci comuniști, fie că au 
fost sau nu spioni sovietici), rămâne un fapt cert că întrebările 
și suspiciunile de mai sus erau legitime. Iulian Vlad fusese 
șeful (și încă mai era, în acel moment) al uneia dintre celei 
mai atroce instituţii ale terorii din Europa de Est. El susținuse 
cu zel nelimitat, până în ultima clipă, regimul dictatorial al lui 
Ceaușescu, în cadrul căruia deținuse un pol semnificativ de 
putere. Era rezonabil că,  judecându-i abilitățile 
organizatorică, motivaţională și de disimulare (de altfel, 
recunoscute de toţi), Brucan - fostul stalinist, acum cu vederi 
reformiste - știa că șeful Securităţii era cel mai probabil 
coordonator al „teroriștilor din subordinea sa”. 


Încercarea de decapitare a Revoluţiei. Cazul 
Trosca la MApN 


Mărturia lui Iulian Vlad 


Iulian Vlad a dat, poate fără voia lui, o mărturie-cheie pentru 
incidentul din fata MApN din noaptea de 23-24 decembrie. El 
a declarat că a coborât la etajul inferior, îndreptându-se către 
biroul lui Militaru: 


„în timpul nopţii, orele nu le rețin. În acel moment l-am 
revăzut pe col. Ardeleanu, care era în anticamera 
cabinetului ministrului Apărării [în afara biroului lui 
Militaru, care așadar nu era prezent la stabilirea detaliilor 
misiunii - n.n.] și transmitea un ordin la telefon către 
propria unitate. Conversaţia, atât cât mi s-a întipărit în 
memorie și cum am reţinut-o, sună cam așa: „Câte ABl-uri 
vin?”. De la celălalt capăt al firului s-a răspuns ceva. 
„Conform ordinelor, vă deplasați la MApN!” Am mai 
reținut ceva în genul: „Aveţi grijă de unde luaţi persoana 
respectivă!”, eu înțelegând în acel moment că trebuie să ia 
pe cineva de pe traseus&. 


Așadar, ordinul de a veni la MApN i-a fost transmis lui 
Trosca de şeful lui. Asta contrar hotărârii Consiliului de 
Război, din biroul lui Militaru, care stabilise că un detașament 
USLA (nu neapărat Trosca!) să „cadă în spatele blocurilor”, 
adică să se deplaseze pe bulevardul Emil Bodnăraș“, paralel cu 
Drumul Taberei. 

Schimbarea ordinului original este confirmată chiar de 
Trosca, care îi spusese lui Romulus Gârz, după mai multe 
insistente, în momentul în care acesta l-a întrebat care este 
destinaţia lor, că merg la MApN. 


Ardeleanu confirmă că el l-a ales pe Trosca pentru 
„Misiune” 


În declaraţia sa Ardeleanu spune că el l-a desemnat pe Trosca 
pentru „misiune” „având în vedere importanţa misiunii”, iar 
nu pentru că Nicolae Militaru i-ar fi dat un ordin în acest sens: 


Apoi generalul Militaru a afirmat în prezenţa celor de faţă 
că într-un bloc de lângă Orizont s-au baricadat teroriștii 
care au deschis foc asupra MApN, ordonându-mi să 
transmit ordin la comanda unităţii pentru a trimite 3 grupe 
de intervenţie aflate în serviciu pentru a anihila grupul de 
teroriști din zona mai sus menţionată. A vrut să știe dacă 
ordinul meu se execută și pentru aceasta i-am dat 
asigurări. M-a atenţionat că ordinul ce-l voi transmite se 
înregistrează și-a procedat în consecinţă. Am transmis 
ordinul colonelului B.I. [Bleorţ Ion] care asigura comanda 
în unitate. Colonelul B.I. mi-a raportat că se află lângă el 
colonelul Trosca Gheorghe - șeful statului-major - care va 
lua măsuri de executare a ordinului. Având în vedere 
importanța misiunii, am ordonat ca atare. 


Isac Constantin, informator43, „revoluţionar” și antrenor 
de judo al USLA 


Conform declaraţiei lui Iulian Vlad, tot Ardeleanu i-a spus lui 
Trosca să-l aducă pe Constantin Isac (alias „lonescu”) la 
MApN. Ca pretext pentru venirea sa la sediul MApN, Isac 
declară public că așa convenise cu Ardeleanu încă din acea 
dimineaţă. Însă pe 19 iunie 1992, în faţa procurorului, declara 
altceva: „Pentru că reprezentanţii puterii se mutaseră la 
MApN, am dorit și eu, făcând parte din aceleași structuri de 
putere și fiind în posesia unor date importante, să ajung la 
acest minister”. 


Evident, cele două declaraţii se contrazic. Prima nu are 
sens: cei doi nu aveau cum să știe de dimineaţă unde vor 
ajunge seara. De fapt, Ardeleanu a fost chemat la MApN în 
cursul zilei, odată cu Vlad. 

Oricum, Trosca a pornit către MApN știind și că trebuie să-l 
ia cu el pe Isac. Aducerea acestuia din urmă și schimbarea 
traseului n-au fost întâmplătoare. Au fost ordonate de 
Ardeleanu. 


Vlad și Ardeleanu erau în acel moment suspecți 


Ca semn că teroarea produsă de „luptătorii din rezistenţă” 
avea efectul dorit, „conducerea politică” a Revoluţiei era în 
acel moment panicată de focurile continue de la obiectivele 
majore din ţară, dar mai ales din Capitală. În acel moment, toti 
erau la MApN: Ion Iliescu, Nicolae Militaru, Silviu Brucan, 
Petre Roman, Gelu Voican Voiculescu, Mihai Montanu. 
Ministerul era apărat de peste 2.000 de militari și zeci de 
tancuri și TAB-uri. 

Aceste forţe însă, după cum am arătat în secțiunile 
anterioare, nu reușeau să anihileze teroriștii din blocurile din 
jur. Evident, armata nu putea pune tunurile pe civili și asta o 
știau cel mai bine securiștii. Conform planului „luptei de 
rezistență”, ei mizau pe reţeaua specializată în războiul de 
gherilă urbană. 

Vlad își dădea seama că odată cu desemnarea lui Nicolae 
Militaru drept ministru al Apărării și chemarea lui la minister, 
nu va mai putea conduce operaţiunile. Brucan, Iliescu și Gelu 
Voican Voiculescu îl întrebaseră deja despre identitatea și 
misiunile teroriștilor. Deși Vlad s-a eschivat, spunând că 


aceștia „o fac pe cont propriu”, Brucan nu l-a crezut. Mai mult, 
i-a cerut să meargă la Televiziune și să le dea ordin explicit 
cadrelor sale să depună armele și să nu mai tragă. Vlad a 
refuzat și a tras de timp, pretinzând că a dat ordine telefonice 
în acest sens încă din 22 decembrie. 

La un moment dat, Vlad e trimis de conducerea Consiliului 
de Război în biroul lui Gușă. I se cere să-l aducă la MApN pe 
Gheorghe Ardeleanu, șeful USLA. La sosire, acesta e luat la 
întrebări de Gelu Voican Voiculescu cu privire la unităţile de 
comando și casele conspirative pe care teroriștii le foloseau 
pentru a se aproviziona cu arme și muniţie. Prezent la 
discuţie, Hortopan a relatat în declaraţia sa din 10 august 1994 
că Ardeleanu dădea semne vădite de neliniște și era „extrem 
de nervos”. 

La scurt timp, Hortopan a adus în fața Consiliului de 
Război mai mulţi teroriști prinși de armată, care aveau 
legitimațţii ale USLA asupra lor. (Ulterior, la revenirea în sediul 
USLA, Ardeleanu își va pune oamenii în gardă să nu mai 
umble cu legitimaţiile la ei!). Martorii arătaseră armatei că se 
trăgea asupra unităţilor militare din case conspirative ale 
USLA. Tot în acele locuri se găsiseră arme, muniţie și staţii 
radio. Nu era greu să se deducă cine avea astfel de arme și 
echipament“. Șeful Securităţii și șeful USLA aveau de ce să se 
simtă amenințați. 

În aceste condiţii, Trosca, împreună cu un echipaj format 
din membrii Detașamentului Special de Intervenţie, pornesc 
spre MApN. Misiunea ar fi trebuit să fie „lichidarea 
teroriștilor”. Însă Trosca se îmbracă, după cum s-a văzut, în 
ținută completă de locotenent-colonel de armată, care nu avea 


sens în lupta cu „teroriștii”. Era, evident, o acoperire pentru a 
intra nedetectat în MApN. 

lată și alte argumente ale lui Mădălin Hodor, care 
devoalează diversele „variante” de dezinformare pe care le-au 
„plantat” securiştii pentru „legendarea” acțiunii lui Trosca: 


În februarie 1990, colonelul Ardeleanu Gheorghe i-a 
înaintat generalului Militaru un raport succint al cărui 
conţinut este cel puţin ciudat. Supărat pe acuzele aduse de 
Ardeleanu în interviurile din ziarul Zig-Zag și pe campania 
declanșată de respectivul ziar împotriva sa, generalul 
Militaru a atașat o copie a documentului la plângerea 
penală adresată Parchetului Militar. lată ce spunea 
Ardeleanu: „Vă raportez [Militaru era încă ministru] că, 
întors în unitate, am stabilit cu certitudine că lt.-col. 
Trosca - fostul șef de stat-major din USLA, care a condus 
cele două echipaje de intervenţie — a vrut să mă lichideze pe 
mine și pe col. Gheorghe Gherghina, locţiitorul pentru 
dotarea cu armament și tehnică de luptă al unităţii. 
Consider că acest ofițer a avut legătură cu cineva din 
Direcţia de Contrainformaţii Militare și cred că planul 
conceput împotriva mea trebuie să conducă la o 
clarificare”. Acuzaţia lui Gheorghe Ardeleanu era absolut 
incredibilă și generalul Militaru afirmă în plângerea sa că a 
fost atât de revoltat de enormităţile susținute de șeful 
USLA, încât nu s-a abținut să-l întrebe direct cum explică 
faptul că Trosca nu a încercat să-l lichideze în unitate și a 
venit s-o facă la sediul MApN. N-a primit nici un răspuns. 

Această variantă incredibilă (și evident nesusținută) a lui 
Ardeleanu demonstrează, cel puţin, un lucru: că acesta 


încerca să ascundă ceva important, care îl privea direct, în 
legătură cu misiunea pe care i-o dăduse subalternului său — 
și care, conform declaraţiei lui Vlad, era explicit diferită de 
cea care i se ceruse în cadrul Consiliului de Război. 

O altă dovadă a „jocului la două capete” este și atitudinea 
ulterioară a lui Gheorghe Ardeleanu, care, pe de o parte, își 
acuză subordonații că voiau să-l omoare și, exact în aceeași 
perioadă (februarie 1990), făcea demersuri pentru ca ei să 
primească titlul de „eroi martiri”. 


Deznodământul misiunii lui Trosca 


După cum am arătat și în studiul din NRDO®¥, din analiza unui 
bogat material probator (mărturii și documente legate de 
cazul Trosca) rezultă următoarele fapte: 


— vehiculele uslașilor au stins farurile înainte de a vira de pe 
bulevardul Ho Și Min pe bulevardul Drumul Taberei, fapt 
care i-a alarmat pe observatorii plasați pe clădirea 
Centrului de Calcul; 

— evident, nimeni din dispozitivele de apărare nu știa nimic 
despre venirea ABl-urilor, pur și simplu pentru că ele nu 
trebuiau să vină în faţa MApN, conform deciziei Consiliului 
de Război și ordinului lui Militaru; 

- de aceea, comandanții din dispozitiv au fost surprinși să 
vadă ABl-urile oprite în fața blocurilor A1 și A2; 

— între momentul sosirii lui Trosca și deschiderea focului au 
trecut 20-30 de minute; 

- în această perioadă, militarii n-au primit nici un semnal de 
recunoaștere, motiv pentru care comandantul plutonului 


de tancuri a întrebat comandamentul din minister ce se 
întâmplă; 


- aceste date sunt sprijinite de cercetările Parchetului Militar 


(Dosar 1095/P/1991). Locotenent-colonelul Mihai Popov, 
prim-procuror adjunct la Parchetul Militar, Curtea Militară 
de Apel, cel care a instrumentat dosarul denumit generic 
„Evenimentele soldate cu morţi și răniţi între 21-31 
decembrie 1989 în zona MApN”, consemnează în 
rechizitoriul său că uslașii au stat 20-30 de minute în faţa 
Centrului de Calcul al MApN, fără să se identifice în nici un 
fel; 

colonelul Safta, care în cadrul Comandamentului de la 
MApN avea în subordine tancurile, a ordonat unuia dintre 
blindate să iasă în stradă și să facă „o cercetare vizuală” 
(așadar, evident, nu de a deschide focul din start). O cerere 
rezonabilă, dată fiind situaţia exacerbată de activităţile 
teroriste neîncetate din zonă; 

tancul a ieșit pe poarta numărul 1, a virat dreapta pe 
bulevard și s-a îndreptat spre ABl-uri, cu reflectoarele de 
pe turelă aprinse; 


Trosca, înțelegând semnalul în mod corect, ca pe o cerere de 


recunoaștere, a semnalizat intermitent cu luminile de 
poziție; 

în acest moment, speranţa lui Trosca era ca tancul să se 
oprească și să intre în legătură cu el; 

echipajul blindatului însă, având misiune să facă „o 
cercetare vizuală”, și-a continuat deplasarea spre ABl-uri; 


— Trosca și-a dat probabil seama că va fi astfel descoperit într- 


o poziţie greu de explicat: 
e deghizat în uniformă de locotenent-colonel de armată; 


e așteptând de 20-30 de minute fără a fi semnalizat; 

e într-un loc fără legătură cu misiunea oficială din partea 
ministrului Apărării, care era, după cum se știe, 
„căderea în spatele” teroriștilor, prin spatele blocurilor 
din zonă, venind dinspre strada paralelă cu Drumul 
Taberei, respectiv Emil Bodnăraș. 


Echipajul din tanc declară că, în momentul când s-au 
apropiat, uslașii au deschis focul cu mitralieră asupra lor. La 
ordinul colonelului Safta, au răspuns cu foc și au ciocnit 
frontal primul ABI. Depoziţiile tanchiștilor se coroborează cu 
filmul făcut pe 24 decembrie 1989, care prezintă imagine ale 
ABI-ului lovit. Această versiune este verosimilă și din punct de 
vedere logic. Dacă tancul ar fi avut misiunea să distrugă ABI- 
urile a priori, fără provocare, ar fi putut s-o facă de la început. 

Reluăm aici concluzia din studiul amintit: 


Deși decizia chemării echipajelor USLA de către Militaru și 
a celorlalți generali din Consiliul de Război avusese ca scop 
„surprinderea teroriștilor din blocurile din jur” care 
trăgeau către MApN, echipajele trebuind așadar să se 
apropie prin „spatele blocurilor”, respectiv pe bd. Emil 
Bodnăraș, Trosca a primit un ordin clar din partea lui 
Gheorghe Ardeleanu de a se deplasa direct la sediul MApN. 
De asemenea, a fost instruit să-l ia cu el și pe Constantin 
Isac, reprezentantul CFSN, care s-a dovedit că era 
antrenorul de judo al USLA și informator al Securităţii. 
Scopul era în mod evident ca împreună cu acesta să 
pătrundă în sediul MApN folosindu-se de un ofiţer de 
legătură (maiorul Roșu) din Direcţia de Informaţii Militare. 
Faptul că Trosca a îmbrăcat peste bluzonul său o uniformă 


MApN de locotenent-colonel de geniu indică dincolo de 
orice dubii intenţia iniţială de a pătrunde în sediu în mod 
conspirat, echiparea sa neavând nimic de-a face cu 
misiunea de „anihilare a teroriștilor”. Mai mult, dacă 
coroborăm cele de mai sus cu faptul că Trosca, la 
declanșarea ostilităților, l-a sunat pe Iulian Vlad 
(indicativul 80), devine clar că misiunea respectivă era 
legată de acesta din urmă. E foarte probabil că Trosca (care 
a așteptat 20-30 de minute, cu farurile stinse, fără să 
semnalizeze celor de la poartă) aștepta de la Vlad semnalul 
facilitării intrării conspirate, ca ofițer MApN, în incinta 
Ministerului. Faptul că era însoţit de un membru 
„marcant” al FSN, care pretindea că ar fi avut și „date 
importante” să comunice conducerii FSN (fapt niciodată 
materializat) îi furniza lui Trosca acoperirea perfectă. 
Ţinând cont că scopul real al misiunii n-a fost niciodată 
dezvăluit — nici de cei care au ordonat-o, și nici de uslașii 
supraviețuitori — e de la sine înţeles că depoziţiile acestora 
din urmă cu privire la deschiderea focului nu sunt 
credibile. 


Cel mai probabil, misiunea lui Trosca a avut legătură cu: 


— situaţia delicată în care se aflau atât Ardeleanu, cât și Vlad, 
acuzaţi frontal de participare la diversiune, cu perspectiva 
de a fi arestaţi (fapt ce s-a și petrecut peste câteva zile); 

— încercarea de a incapacita, printr-o „combinaţie operativă” 
conducerea Revoluţiei, respectiv a generalilor de armată 
care îi suspectau pe foștii capi ai Securităţii. Este logic că 
această incapacitare avea scopul ultim ca Vlad și Gușă să 
preia din nou controlul principalului centru de putere în 


acel moment - Ministerul Apărării Naţionale. O astfel de 
„combinaţie operativă” se înscria de altfel în planul luptei 
de rezistenţă, conform căruia „grupe de acțiune” fuseseră 
pregătite pentru „răpirea unor comandanţi” ai forţelor 
„dușmănoase” care l-ar fi înlăturat pe „Comandantul 
Suprem” și regimul său, „ocupând vremelnic teritoriul”; 

— este logic că Vlad, Gușă și Ardeleanu se gândeau la un plan 
de lichidare a conducerii CFSN. Între plecarea lui Trosca 
din unitate și momentul sosirii sale la MApN, planul a 
suferit modificări, cei doi (Vlad și Ardeleanu) fiind în 
incapacitatea de a-l mai putea implementa, de unde 
abandonarea echipajelor lui Trosca în fața intrării în 
MApN. Deznodământul a fost inevitabilă. 


O selecție din declaraţiile relevante ale martorilor în 
cazul Trosca 


Căpitan Victor Stoica: 


Observatorii noștri au fost contrariaţi de faptul că cele 
două ABl-uri, venind de pe strada Ho Și Min, au stins 
farurile cu 20-30 metri înainte de a vira la dreapta, pe 
Drumul Taberei. Nici o mașină blindată — tanc sau TAB - nu 
procedase până atunci astfel. Eram la etajul I. Am văzut 
clar cum cele două autovehicule blindate s-au furișat între 
tancuri, unde au staționat preț de 20-30 minute. Nici vorbă 
de steagul alb [...]. Dacă au venit cu gânduri curate, de ce s- 
au oprit între tancuri și nu s-au îndreptat spre poarta 
ministerului? Probabil din cauză că, așa cum s-a constatat 
dimineaţă, nici un uslaș nu avea asupra sa documente de 


identitate -— iată un răspuns care conţine altă întrebare! De 
ce n-au încercat să ia legătura cu noi? (În ABl-uri, 
dimineaţa s-au găsit două portavoce). [...] am văzut cu ochii 
mei cum mitraliera de pe un ABI trăgea spre unul dintre 
blindatele noastre. [...] Oricum, din felul cum au acţionat 
cele două echipaje, este clar că nu au avut intenții 
prietenești... Și încă ceva. La aproximativ o oră după 
încetarea focului am văzut vreo zece indivizi care au ieșit — 
cu mare dexteritate - pe unul dintre geamurile de la 
parterul blocului B332. 


Colonel Romulus Antonescu: 


Am văzut pe unul dintre tancuri, înainte de a trage ABl-ul 
din faţa lui, o umbră: mi-era chiar teamă să nu fie lovită de 
trăgătorii noștri. Afirmația din Zig-Zag - că cei de la USLA 
„n-au tras nici un foc” — nu este adevărată. Pe toţi ne-a 
mirat lumina albă de la ţeava mitralierei de pe ABI (ei 
trăgeau fără trasoare): dovadă că se trăgea, din turela 
tancului săreau scântei asemenea artificiilor de la pomul 
de iarnă. 


Căpitan Mihai Munteanu: 


Este oare întâmplător că din echipajele respective făceau 
parte doi foști ceiști? De unul dintre aceștia, destul de dur, 
le era frică multora dintre ofițerii armatei din București... 
iar faptul că în noaptea respectivă aceeași persoană purta 
uniformă de-a noastră - având la manta epoleţii de 


locotenent-colonel de geniu și la veston [...] epoleţi de 
maior inginer —- cum poate fi interpretat? 


Căpitan Gheorghe Tănase, comandantul companiei de 
tancuri care ocupa un dispozitiv de luptă în faţa Centrului de 
Calcul: 


Am fost total surprinși de venirea - la orele 0:10 -— și 
staționarea celor două ABl-uri între tancurile noastre. 
Începând cu noi, cei din linia întâi, și terminând cu grupa 
centrală, care conducea acţiunile în sediul MApN. Nu am 
fost în nici un fel avertizaţi, nu ni s-au comunicat semnele 
de recunoaștere și cooperare. N-am deschis focul de îndată 
ce i-am remarcat. Între venirea lor și deschiderea focului a 
trecut aproape o jumătate de ceas! Iniţial ni s-a ordonat să 
așteptăm până se vor face cercetări. Prin stație am auzit că 
cei din ABl-uri au raportat că sunt trimiși de un oarecare 
maior Roman de la FGMS (din câte am înţeles, acest ofiter 
nu există). Ni s-a cerut să vedem ce-i cu ele și, la nevoie să 
procedăm conform situaţiei în care ne aflăm, adică de 
luptă. Nu a fost nici eroare, nici crimă. Noi am tras fiind 
convinși că nu avem de-a face cu prieteni... 


Alte dovezi: 


Faptul că, la ţeava unuia dintre tancuri, tabla de protecţie a 
fost ruptă în două locuri, trei din pistoalele-mitralieră pe 
care le-am „capturat” (cu țeavă scurtă și încărcător de 20 
cartușe) aveau ţevile afumate, turela tancului comandat de 
locotenent-maior Vasile Barbu a fost blocată, iar dimineaţa 


plutonierul Butoi a găsit pe tancul său un pistol-mitralieră 
și o lanternă de semnalizare [...]. Dimineaţa, când l-am 
întrebat „de ce ai tras, mă?”, unul dintre cei trei 
supraviețuitori pe care i-am găsit în blocul de vizavi mi-a 
răspuns: „[insultă] și eu execut același ordin ca și tine!”. E 
clar că nu au venit ca prieteni, 


Trei dintre membrii celor două echipaje rămași în viaţă s- 
au refugiat în blocul A1, la scara B. 


Maria Șincai, locatara imobilului, ap. 34: 


În jurul orei 02:00 am auzit că în ușă a bătut cineva, nu 
tare, tare. Apoi a sunat. Nu am răspuns. Jos se trăgea. 
Numai când a început să pârâie am deschis. Pe prag - lac 
de sânge: erau trei oameni în niște uniforme mai deosebite, 
un fel de combinezoane kaki, unul sângera la stomac și 
picior. Am aflat că a mai rămas unul rănit în mijlocul 
străzii și care cerea ajutor, dar, fiind mai corpolent, nu l-au 
putut trage. Ne-au rugat să ștergem sângele de pe scări 
spunând: „ăștia de jos știu că suntem aici și ne iau ca din 
oală”. Au întrebat dacă există posibilităţi — pe la subsol sau 
prin pod - să poată părăsi blocul pe partea cealaltă. Nu știu 
când au ascuns pistolul sub covor. Băiatului meu i-au cerut 
haine civile. Unul dintre ei, Romică, a telefonat de vreo 
două ori, la șeful lor, probabil. Au și primit un telefon. La 
un moment dat, spre dimineaţă, spune cam așa: „Ce faceți, 
domnule, cum ne scoateţi de aici, că ne fac praf?»56. 


Diversiune și intimidare în cazul Trosca 


Ofițerii Floca și Stoica au intervievat ulterior locuitorii civili ai 
blocurilor din jurul Ministerului Apărării. Aceste mărturii 
arată modul cum, prin intimidare, ameninţări și 
dezinformare, începând cu 1990 incidentului USLA i-a fost dat 
un cu totul alt înţeles decât cel adevărat. 
Nu ne vine să credem! Deși a trecut peste o jumătate de an 
de la consumarea evenimentelor, oamenii sunt speriați. 
Este vorba despre locatarii celor trei blocuri — A1, A2, B3 — 
dispuse în faţa Centrul de Calcul al MApN. În urmă cu 
câteva săptămâni, erau deschişi, răspundeau la orice 
întrebare, relatau faptele, împrejurările extrem de grele 
prin care au trecut, iar acum sunt prudenti, reținuți, 
temători. Mai mult, o doamnă - cu mâna pe inimă și vocea 
tremurândă - ne sfătuiește să o lăsăm baltă, că riscăm prea 
mult... 
Ce s-a întâmplat, de fapt? În ultima vreme, pe la ușile unor 
apartamente au bătut câteva „persoane de bine” care, cu 
destulă discreţie — și subtilitate — s-au străduit să le explice 
oamenilor cum s-au petrecut, cu adevărat, lucrurile în 
perioada 22-25 decembrie 1989. De exemplu, în blocul A1, 
apartamentul 27, o doamnă - bănuită că ar fi avut în trecut 
relații cu Securitatea de trist renume - le-a 
sugerat gazdelor cum să interpreteze „corect” incidentul cu 
cele două ABl-uri din noaptea de 23/24 decembrie. 
Alţi vizitatori n-au avut nici măcar inspiraţia de a-și 
disimula identitatea (sau poate chiar asta au făcut). 
„Domnilor, mie să nu-mi dați numele la ziar, ne roagă 
alt locatar. Am avut destule necazuri cu Securitatea. În 21 
mai, a fost la mine un maior de poliţie, Popescu zicea că-l 
cheamă. S-a interesat despre teroriștii care au 


tras din blocul nostru. I-am spus că, dacă vrea să lovească 
în armată, nu are nici o șansă: eu tot adevărul îl voi spune. 
În final mi-a adresat o rugăminte: să nu știe cei de la 
armată de vizita lui... A revenit peste 2-3 zile, dar mi-a fost 
frică să-i mai deschid [...]” 

În același bloc, stăm de vorbă și cu soţii Florica și Gheorghe 
Petruţ. Sunt revoltați. 

— Au fost la noi doi civili, spune doamna. Ne-au fluturat pe 
sub nas niște legitimațţii, din care am reţinut că sunt de la 
Miliția din Turnu-Severin. Când noi am întrebat cine a tras, 
ei ne-au informat: „Armata a tras”. Bine, dar în Armată 
cine a tras?, am continuat noi, doar în parcul din faţa 
blocului au fost împușcați studenţi militari. „Au tras unii în 
alții”, ni s-a răspuns. 

Și în încheiere, gazdele noastre ne avertizează: 

— Fiţi cu mare băgare de seamă, domnilor ofiţeri. Ăștia au 
tot interesul să vă compromită!!! [...] 

Se pare însă că persoanele cu pricina manifestă un mare 
interes pentru blocul B357. 


Martorul Stancu Vărzan: 


Dumneavoastră nu știți ce nopţi de coșmar am trăit noi: se 
trăgea și din faţă, și din spate, de la gunoaie. Totul a 
început pe 22 decembrie, pe la orele 22:00: la început se 
auzeau focuri izolate. Apoi, ca la război. Numai în baie ne 
simţeam oarecum în siguranţă. La un moment dat, am și 
râs. Fata mea a plecat până la bucătărie și, când s-a întors, 
ne-a spus să fim liniștiți că, de sus, de pe bloc, trage o 
mitralieră și ne apără! Era vorba, de fapt, de o pușcă- 


mitralieră, care executa foc spre Centrul de Calcul... Și de 
pe casa scărilor s-a tras, în aceeași direcţie. Teroriștii au 
încercat să intre la mine în apartament, dar noi 
avuseserăm grijă să blocăm ușa cu un cuier greu. Sunt 
bolnavi ăștia care vor să ne convingă că a tras armata în 
noi și că, de fapt, nici nu au existat teroriști. Dar i-am auzit 
discutând precipitat, tropăind: în jurul blocului, pe scări, 
pe acoperiş. 


Un martor cu „stagiul militar în trupele USLA” — identitatea 
trăgătorilor ca trupe și „profesioniști” USLA, în acest caz 
„reangajaţi” (respectiv „cadre militare de rezervă ale 
Securităţii”, conform declaraţiei lui Iulian Vlad), este susținută 
și de un martor „care și-a făcut stagiul militar în trupele 
USLA” și care a declarat următoarele corespondentului AM 
PRESS din Dolj: 


Am fost la Timișoara și la București în decembrie '89. Odată 
cu noi, militarii în termen, au fost dislocati și profesioniștii 
reangajați, care purtau costume negre de camuflaj. 
Dispozitivele antitero de militari în termen și profesioniști au 
primit muniție de război. La Timișoara s-a tras în 
manifestanți de la distanță mică. Am văzut cum săreau 
creierii celor ciuruiţi de gloanţe. Cred că mascații, folosind 
armamentul lor special, au tras cu gloanțe explozive. În 
ianuarie 1990, toţi militarii în termen din trupele USLA au 
fost internaţi pentru dezintoxicare. Fuseserăm drogați. Am 
fost lăsaţi la vatră cu cinci luni înainte de termen pentru a 
ne pierde urma. Nu-mi publicaţi numele. Mă tem pentru 
mine și părinţii mei. La antrenamente și aplicaţii eram 


împărţiţi în „amici” și „inamici”. Mascaţii erau „inamicii” 
pe care trebuia să-i descoperim și să-i neutralizăm. Cred că 
mascaţii au fost acei teroriști”. 


De altfel, această mărturie se confirmă prin declaraţiile 
ofițerilor din procesul Timișoara: „focul a fost deschis de niște 
oameni îmbrăcaţi în combinezoane negre”S0. 

Or, după cum a rezultat dintr-un număr covârșitor de 
mărturii, „oamenii îmbrăcaţi în combinezoane negre” erau 
luptători USLA, și nu militari din forțele armatesl. 

În fapt, identitatea trăgătorilor în combinezoane negre 
rezultă chiar din declaraţiile unora dintre participanţii la 
represiunea de la Timișoara. Astfel, în 2006, la „procesul 
Timișoara” al generalilor Stănculescu și Chiţac, fostul ofițer de 
armată Gheorghe Ciubotariu, prezent în dispozitivul care 
supraveghea demonstranţii din zona Catedralei, declară că în 
decembrie 1989 „s-a tras cu rafale de pistol-mitralieră de pe 
breteaua din fața Catedralei, întâi la nivelul acoperișului și 
apoi în demonstranți”. Cei care au tras au fost „civili și 
persoane în combinezoane negre de la Ministerul de Interne”®Ż. 

De asemenea, aceeași mărturie se confirmă prin cea a 
fostului ofiter din Direcţia I a Securităţii, citată mai sus: „Cei 
din USLA și unii studenți străini, alăturaţi lor, trăgeau cu niște 
cartușe speciale, care, la lovirea țintei, provocau noi explozii. 
Nu conta că ţintele erau vii!”83, 


Continuitatea contrarevoluţiei. Aceiași 
„mascaţi” la Timișoara și București 


Declaraţia uslașului anonim dovedește continuitatea între 
represiunea de dinainte de 22 decembrie și actele teroriste de 
după. Conform mărturiilor prezentate, printre cei care au 
executat focuri de armă se numără trăgători din trupele USLA, 
„profesioniști” în „costume negre de camuflaj”, „mascaţii” cu 
„armament special”, trăgând cu „gloanţe explozive”. Unii 
dintre acești membri ai „nucleelor de rezistenţă” ai Securităţii 
păreau „drogaţi”, au fost „internaţi pentru dezintoxicare” și 
apoi lăsaţi la vatră înainte de termen „pentru a li se pierde 
urma”. 

Martorii citați mai sus spun explicit ceea ce demonstrează 
zeci de alte probe și ceea ce s-a văzut încă din timpul 
Revoluţiei — și anume că „mascaţii”, respectiv „cadre și trupe 
ale Ministerului de Interne şi Departamentul 
Securității Statului” au fost „acei teroriști” care au „folosit 
armele de foc” atât „la Timișoara, cât și la București în 
decembrie '89”. 

Trebuie reamintit că au spus despre mascaţii în 
combinezoane negre că sunt cadre din Securitate, respectiv 
„profesioniști din trupele USLA”, și ofițerii și martorii civili din 
procesul Timișoara; aceștia au susținut că „focul a 
fost deschis” de „civili și persoane în combinezoane negre de 
la Ministerul de Interne”, „cadre de Securitate și Miliție” și 
„trupe de Securitate” „înarmate cu arme și muniţie de 
război”6£. 

Ofiţerul din Direcţia I a Securităţii menţionat mai suss 
recunoștea și el, după cum s-a văzut, că trăgătorii „din 
ascunzători, din case conspirative [...] erau cei din USLA și unii 
studenți străini alăturaţi lor”. Se demonstrează astfel că același 


tip de gloanţe explozive au fost folosite și înainte, și după 22, 
de către aceiași actori. 

Revoluţionarul timișorean Corneliu Vaida a fost primul 
purtător de cuvânt al Armatei după victoria Revoluţiei în 
orașul-erou de pe Bega. În această calitate a avut ocazia să 
întâlnească teroriști. lată ce ne-a declarat acesta: 


Și totuși, teroriștii au fost... Se tot insistă că teroriștii din 
Decembrie '89 din Timișoara sunt pură invenţie... Eu afirm 
dimpotrivă și o fac din postura de martor ocular! După 20 
Decembrie *89, în piaţa Sfântu Gheorghe se trăgea de la 
ferestrele clădirii  GIGCLS (ulterior Bancorex și 
actualmente OTP Bank). [...] În noaptea lui 23 Decembrie, 
întorcându-mă de la Hotelul Continental, unde ţinusem 
prima conferință de presă a revoluţionarilor din Operă și 
ai Armatei, trecând prin piaţa respectivă, în drum spre 
Comandamentul de Garnizoană, s-a tras asupra mea de la o 
fereastră, adică am auzit focul de armă, simultan simțind 
cum glonțul îmi trece prin păr [...]. Am văzut doar o 
fereastră închizându-se încet la etajul 1 [...]. Am relatat 
maiorului  Bănescu - șeful  cercetașilor [de la 
Comandamentul Militar] - despre episodul anterior și 
acesta a constituit repede un grup de militari cu care a 
plecat spre clădirea respectivă să o scotocească, eu 
alăturându-mă lor. Fiindcă eram neînarmat în acea seară 
am fost lăsat la intrare. După aproximativ 10 minute de la 
intrare, am auzit strigăte în clădire și militarii au apărut 
escortându-l pe Septimiu Tașcău - directorul de atunci al 
GIGCL —, iar maiorul Bănescu ducea în mână și o pușcă cu 
lunetă, despre care afirma că are urme de tragere recentă. 


Am luat și eu pușca în mână și pot confirma asta. [Era] o 
armă cu lunetă ascunsă în birou, a cărei ţeavă mirosea a 
praf de pușcă! [...] Am avut și eu arma sa în mână când l-au 
adus și am mirosit personal ţeava ca să mă conving. 
Mirosea a praf de pușcă - deci a tras! A fost 
eliberat în secret după câteva zile! 


Un alt episod relatat de domnul Vaida privește un terorist 
într-un combinezon negru: 


Am fost de față când, în 23 sau 24 decembrie, la 
Comandamentul Garnizoanei Timișoara a fost adus 
[arestat] un luptător arab îmbrăcat într-un combinezon 
negru (ca de tanchist). Când l-am înjurat și întrebat de ce a 
tras în oameni, a ripostat cu o lovitură de picior (cu toate 
că era încătușat și escortat). La câteva zile, când l-am 
întrebat pe un ofițer de soarta arabului, acesta mi-a 
răspuns zâmbind: „Care arab?”. 


Domnul Vaida ne-a precizat că arabul „vorbea românește 
precis” și că ofițerul care i-a răspuns zâmbind „Care arab?” 
era colonelul Mancu. 

Ca și în alte cazuri amintite, procurorii nu l-au audiat ca 
martor pe domnul Corneliu Vaida. Mai mult, acesta ne-a 
declarat că a fost „șters de către cineva de pe lista martorilor 
care trebuiau să depună mărturie în Procesul Timișoara din 
1990”. Corneliu Vaida nu crede ca numitul Tașcău să fi fost 
anchetat vreodată, deși a fost arestat având asupra lui o pușcă 
cu lunetă, existând indicii că arma a fost folosită cu puţin timp 
înainte de arestare, de la fereastra propriului birou. Domnul 


Vaida crede că nici ofițerul Bunescu, cel care l-a arestat pe 
presupusul terorist, nu a fost audiat. 

Revoluţionarul crede că „tartorul din garnizoană era 
colonelul Ceucă, Cl-istul unităţii”. 


În ultima decadă a lui decembrie '89, când eram zilnic în 
Comandamentul Garnizoanei, am văzut în fiecare zi civili 
în paltoane de piele care intrau la comandant și ieșeau 
după o oră, două. 


Domnul Vaida crede că acel Cl-ist Ceucă avea o anumită 
ascendență asupra comandantului garnizoanei chiar și după 
22 decembrie, în sensul că i-ar fi putut da ordine. Mai mult, 
Ceucă era cel care prelua civilii în haine de piele de la poartă 
și îi conducea la generalul Popescu - comandantul 
Garnizoanei. 

De altfel, echipamentul și armele unui terorist apar și într- 
un film britanic în care figurează și domnul Vaida. 


Pistolul unui prespus terorist prins, prezentat de Corneliu 
Vaida echipei britanice, în prezenţa comandantului 
Garnizoanei Timișoara, col. Popescu. Arhiva personală a 
domnului Vaida 


Domnul Corneliu Vaida prezentând cagula unui presupus 
terorist. Arhiva personală a domnului Vaida 


L-am întrebat pe domnul Vaida, care a participat în acele 
zile împreună cu militarii la misiuni de scotocire a locurilor 
de tragere ale teroriștilor, dacă crede că ar fi fost posibil ca 
toate focurile de armă de după 22 decembrie 1989 din 
Timișoara să fi fost rezultatul confuziei. Deci să fi fost toate 
focuri fratricide. lată ce ne-a răspuns acesta: 


Focurile de armă trase de pe acoperișuri și din podurile 
caselor nu au fost trase nici de militari ai armatei și nici de 
revoluționari. În Timișoara, singurii revoluționari înarmaţi 
au fost câţiva din garda Operei (care nu au tras nici un foc 


cu armele din dotare primite de la Garnizoană pe 
semnătură) și mai eram înarmaţi eu și Herbert Preisach 
(un prieten și coleg din echipa de dresaj canin a AchR), dar 
noi primeam arme doar când plecam în misiuni de 
scotocire cu militarii cercetași. După știința mea [...] în 
Timișoara nu a fost foc fratricid între militari. 


Mai mult, domnul Vaida ne-a relatat că „cercetașii au găsit 
urme ale trăgătorilor (cartușe nespecifice armatei, cagule, 
aparate de emisie-recepţie)” în locurile de unde se trăsese. 

Martorul Alexandru Aciocoiţei, ofițer MApN din Timișoara, 
a fost rănit în Timișoara pe 23 decembrie. Medicii i-au 
comunicat că glonţul cu care a fost lovit era de 5,6 mm, care se 
afla doar în dotarea Securităţii. lată un fragment din 
declaraţia de parte vătămată din 17 ianuarie 1990, dată în faţa 
procurorului militar: 


În ziua de 23 decembrie, în jurul orelor 21:40, întrucât se 
trăgeau focuri de armă din blocul situat deasupra 
magazinului de menaj de pe Calea Lipovei, împreună cu doi 
militari în termen m-am dus să controlez alimentara 
situată pe colţ [...]. În momentul în care am vrut să ies în 
spatele magazinului, am fost lovit de un glonţ în antebraţul 
stâng [...]. S-a tras din al doilea bloc maxim etajul II [...]. Am 
fost dus la spitalul militar. Mi s-a comunicat că glontul era 
de 5,6 mm... Cei care m-au atacat purtau vestă antiglonţ. 


Lupta de rezistenţă a Securităţii în Sibiu 


Când s-au tras primele focuri de armă de către teroriști în 
București (și anume, după cum s-a văzut, la MApN, în jurul 
orei 17:30, așadar înainte de declanșarea focului la CC), 
teroriștii acționau intens la Sibiu. Și asta din cauză că orașul 
din centrul țării era și sediul lui Nicu Ceaușescu, fiul lui 
Nicolae și al Elenei, urmașul desemnat la „tronul 
Prezidenţial”S/. Faptul că diversiunea și actele teroriste au 
început aici încă de la ora prânzului demonstrează o dată în 
plus absurditatea teoriei securiste (acceptată și de Parchetul 
Militar) conform căreia deschiderea focului ar fi fost legată de 
prezenţa grupului Iliescu/KGB în clădirea CC, grup care ar fi 
organizat „psihoza teroristă”. Ei bine, iată că teroriști în carne 
și oase, iar nu psihoza ce le poartă numele, au amorsat faza 
„din ilegalitate” a contrarevoluţiei române. lar această 
amorsare s-a petrecut, cu o violență extremă, în orașul 
controlat de fiul preferat al dictatorului. 


Martorul Aurel Dragomir, locotenent-colonel: 


În cursul dimineţii de 22 decembrie [...] mi s-a raportat că 
pe acoperișuri sunt persoane suspecte. Am văzut și eu 2-3 
în combinezoane negre. Miliția a spus că nu sunt efectivele 
lor. La ora 12 au apărut, lângă clădirea Școlii 10, 15 oameni 
în combinezoane negre care au deschis foc masiv asupra 
populației și militarilor... Morţii care erau în combinezoane 
și aveau mai multe haine dedesubt i-am identificat: erau 
cadre ale MI din Sibiu (Militie și Securitate)S?. 


Aurel Dragomir: Lucrurile au început să se precipite la 22 
decembrie. Dimineaţa mi s-a raportat că elevii aflaţi în 
câteva puncte din oraș observă indivizi suspecți, în salopete 


negre pe acoperișuri și la iluminatoarele podurilor anumitor 
clădiri. 

Reporter MApN: Același echipament ca al uslașilor uciși în 
fața MApN... 

Aurel Dragomir: Și pe clădirea Miliției se aflau trei sau patru 
asemenea indivizi...79 


Martorul Petru Crăciun: 


[persoane îmbrăcate în combinezoane negre] erau și au fost 
și reținuți. Au fost prinși oameni prin poduri care erau aduși 
unii și de la grăniceri (unul a fost prins chiar în Piaţa Mare, 
în pod) și erau plasați în poduri în jurul Pieței Mari și în 
centru, casele astea vechi, și câteva sute au fost și reținuți 
de către manifestanți și duși la unitatea militară 01512, 
vizavi de Miliție [...]. Am prins unul și a fost reținut. Aveau 
acte din care reieșea că erau grăniceri. Li s-au luat 
declaraţii de către un maior, la unitatea militară... 
Procuratura militară de la Brașov i-a anchetat după 22 
decembrie 1989. Procurorii militari au anchetat cam 600 de 
oameni care fuseseră reținuți”. 


Ajutoarele USLA pentru Nicu Ceaușescu: luptătorii veniţi 
cu cursa ROMBAC la Sibiu 


Contrar celor susținute în rechizitoriul SPM din 5 aprilie 2019, 
există probe indubitabile, atât din partea unor cadre de 
armată, a unora din MI, cât și a altor personaje-cheie, că pe 20 
decembrie au fost trimiși la Sibiu, din ordinul dictatorului, 80 
de uslași pentru a-l apăra pe Nicu Ceaușescu. Mai mult, din 


aceste mărturii rezulta că uslașii respectivi au participat la 
actele teroriste și diversioniste din oraș, trăgând inclusiv 
primele focuri ale luptei de rezistență din ţară, în după- 
amiaza de 22 decembrie. 


Declaraţia generalului Nicolae Militaru în faţa Comisiei 
Gabrielescu: 


În 23.12.1989, la MApN, fiind întrebat unde îi sunt 
efectivele, comandantul USLA, colonelul Ardeleanu, a 
precizat: 80 sunt plecați la Sibiu cu ROMBAC-ul acela din 20 
[decembrie]; nu știu cine a întrebat, din ordinul cui. Toată 
lumea a înţeles, din ordine superioare; s-au dus acolo 
pentru că era Nicu Ceaușescu în funcţia în care era. 


În legătură cu aceeași problemă, într-o scrisoare adresată 
de generalul Nicolae Militaru  procurorului-general 
adjunct, șef al Direcţiei Procuraturilor Militare la data de 
23.09.1991, se specifică, în esență, aceleași lucru: 
„Eliminând maiștrii militari și civilii, a rezultat că forta 
combativă a USLA se compunea din 75772 ofiţeri 
și subofiteri. Din acest total, avea răspândiţi 110 (30 în pază 
la ambasade și 80 la Sibiu, plecați cu ROMBAC încă din 20 
decembrie 1989, «din ordinal superior»)”B. 


Scrisoarea lui Nicu Silvestru, șeful Miliției judeţului Sibiu: 


Tot în ziua de 19.12.1989, în jurul orelor 15:30 [...] mi s-a 
spus să merg urgent la fostul prim-secretar, la Vila 2. [...] 
Fostul prim-secretar [...] a continuat spunând că nu voi, 
securiştii și milițieni de la Sibiu veţi trage, că sunteți proști 


și nu știți să trageţi, o să-mi chem specialiștii mei de la 
București. [...] [A cerut] să-i facă legătura cu fostul ministru 
de Interne Tudor Postelnicu; a vorbit cu acesta, după care a 
spus că „totul s-a aranjat, totul va fi bine”/£. 


Tudor Postelnicu: 


„I-a cerut Nicu să-l ajute cu ceva trupe la Sibiu și l-a anunţat 
pe Vlad Iulian.” 

După cum se vede din mărturiile de mai sus, atât 
Postelnicu, cât și Militaru depun mărturie că luptătorii din 
zborul ROMBAC au fost securiști. E greu să ne imaginăm că 
ambii ar minţi, ţinând cont că erau pe baricade opuse, 
ireconciliabile. Mai mult, Postelnicu îl anchetase pe 
Militaru în sediul CC, în 1984, pentru presupusul complot 
de a-l răsturna pe Ceaușescu. 


Mărturia căpitanului Cristian Teodorescu (garnizoana 
Sibiu): 


„„în momentul când noi am tras focul de avertisment [pe 
22 decembrie 1989 la Sibiu - n.n.] au fost răniţi doi tinerei. 
În nici un caz de focurile noastre. Gloanțele au venit din 
spate, nu din direcţia noastră și nici de sus. Unuia dintre ei 
i-a explodat în umăr. Veneau oameni la mine și îmi 
spuneau: „La mine în pod este cineva de două zile. Mi-a fost 
frică să urc să văd ce-i acolo”76. 


Mărturia elevului militar Dan Miţiţi din Sibiu: 


S-a tras din toate punctele asupra școlii... Eu am adunat 
plutonul din coadă care se retrăsese în cazarmă, au trecut 
pe platou... unde erau reținuți trei indivizi în salopete și cu 
câte două pistoale [...]. Nu s-a tras întâmplător, ci ochit și 
foarte precis. În batalion am avut un mort și 14 răniţi [...]. 
Se trăgeau cu un anumit fel de gloanțe. Am adunat multe 
gloanţe din acelea. Le-am dat comisiei de procurori. Au 
dispărut. Ca multe alte probe”. 


Cazul lui Marius: 


„În porţile garajului care erau în curte am văzut persoane 
care au ieșit și au început să tragă, erau îmbrăcaţi în 
combinezoane negre”, își amintește Marius, un tânăr din 
Sibiu care s-a aflat pentru un moment sub tirul teroriștilor. 
Protejat de un gard de beton, Marius a fost în cele din urmă 
rănit grav, în plină stradă. „Mi-a trecut cartușul prin ochiul 
drept și mi-a ieșit prin tâmpla din partea dreaptă, 
spărgându-mi cutia craniană, lăsându-mi la acea vreme o 
gaură în care intra degetul mare”, povestește Marius. 
Atunci și-a pierdut vederea la ochiul drept și a rămas 
infirm pe viață. A primit o pensie de gradul II de 
invaliditate. Cu toate acestea, spiritul de luptător l-a ajutat 
să meargă mai departe. A început un nou război, de 
această dată cu sistemul și a reușit să-l identifice pe cel 
care l-a împușcat în timpul Revoluţiei. Maiorul [de 
Securitate] Botărel a primit atunci 18 ani pentru 
complicitate la genocid, însă a fost eliberat după un singur 
an de detenţie/&. 


Concluziile fostului procuror Marian Valer, cel care a 
anchetat Dosarul Revoluţiei de la Sibiu: 


În timpul evenimentelor din decembrie 1989 din Sibiu, 
Armata a găsit o hartă cu casele conspirative ale Securității 
din jurul unităţilor militare din municipiu, în care urmau să 
fie plasate cadre de Securitate care să acționeze împotriva 
acestora, în eventualitatea dezicerii Armatei de regimul 
ceaușist. În urma investigaţiilor efectuate, s-a constatat că 
din asemenea case s-a acționat cu foc asupra unor unități 
militare, începând cu după-amiaza zilei de 22 decembrie 
1989, deci după răsturnarea dictaturii. S-a mai constatat că, 
în general, în casele respective locuiau foste cadre de 
Securitate sau Militie, care se pensionaseră sau trecuseră în 
rezervă, sau informatori ai Securității, precum și că, după 
începerea manifestaţiilor anticeaușiste la Sibiu, la casele 
respective au intrat autoturisme care aveau numere de 
înmatriculare din alte judeţe, de exemplu Constanţa, Iași, 
Bacău. 


Martori care confirmă declaraţia lui Marian Valer 


Declaraţiile de mai jos confirmă că teroriștii din Sibiu erau 
cadre MI, că au folosit muniţie specifică Securităţii și o hartă 
pe care erau marcate punctele de tragere, inclusiv asupra UM 
1205 Sibiu. Harta, ca și multe alte mijloace de probă, au 
dispărut. 


Lt.-col. Aurel Dragomir: 


După evenimente au dispărut niște declaraţii date la 
comisiile de anchetă, au dispărut caietele brute de 
înregistrare de la ofițerii de serviciu, plus o hartă în care am 
însemnat casele de unde s-a tras. Morţii care erau în 
combinezoane și aveau mai multe haine dedesubt i-am 
identificat: erau cadrele ale MI din Sibiu (Miliție și 
Securitate)... S-au găsit pistoale și muniții care nu sunt în 
dotarea Armatei, s-au găsit pistoale cu amortizor, care nu 
sunt în dotarea noastră®. 


Lt.-col. Dovdenco Gheorghe Alexie (UM 01393, Sibiu): 


Mașina a fost adusă în unitate, o Dacie albă, s-a găsit în ea 
muniţie, o pușcă cu lunetă parcă, și un subordonat s-a uitat 
mai atent în partea din spate a mașinii și a găsit o hartă. 
Era o hartă a municipiului Sibiu, eu am luat harta, am 
prezentat-o comandantului [...]. În biroul lui Dragomir a 
intrat un grup de ofiţeri, îmi aduc aminte numele unuia, 
mr. Dirinea, este și acum acolo It.-colonel la unitatea 1205 
Sibiu. Mai departe nu știu ce s-a întâmplat cu harta, am 
auzit de la colegi că ar fi dispărut și a fost refăcută. Când m- 
am uitat pe hartă am văzut unitatea noastră cu anumite 
semne pe ea, grupul de unități militare, adică cele 2 care 
erau încercuite cu roșu și o cruce, iar pe blocurile învecinate 
erau anumite semne, cruci, erau marcate cu tuș negru niște 
cruci, către exterior, în afara blocurilor era o zonă verde și 
arăta ca un loc de adunare, cu semne militare și scria o 
denumire, începea cu litera S. „Ședinţa”, „Sedinca”8l. 


Plutonier Ciorba Gheorghe, magazioner la depozitul de 
piese de schimb auto al Armatei (UM 01393, Sibiu): 


Deci într-o seară ne-am adunat toţi pe acolo și ne-am uitat 
la mașină și un civil a intrat în mașină și, cine știe, o 
controlat pe acolo și o găsit [...] o hartă a Municipiului Sibiu, 
deci și Unitatea 1205 și 1393 era înconjurată cu carioca 
neagră [...] Erau puncte de unde atacau din afara unității 
unitatea. Deci era făcut cruce pe blocuri de vis-à-vis de unde 
se trăgea!... Ţin minte că era unitatea noastră militară și 
120582, 


Lt.-col. Dirinea Aurel (UM 01205 Sibiu): 


Pe data de 25 decembrie iarăși au fost aduși prinși 4 tineri 
cu o Dacie, 3 Sb — 1414, de culoare albă, care, la fel, aveau 
armament și muniţie asupra lor - pușcă cu lunetă, 2 
pistoale, mi se pare, documentele sunt la domnul 
comandant, și o hartă turistică a Sibiului, unde erau făcute 
anumite adnotări... Aci nu pot să-mi dau seama cum a 
dispărut. Când au fost aduși la noi s-a făcut proces-verbal 
cu tot ce au avut asupra lor, printre care și harta. [...] În 
creion erau trecute și blocurile din jurul unităţii noastre, 
noi, care apăruseră după întocmirea hărţii, erau trecute 
acolo. Pe anumite clădiri, pe hartă, erau făcute niște 
cruciulițe negre; la fel, marcat un traseu, care ducea înspre 
cimitir, care este lângă noi, altul care ducea spre Valea 
Săpun, la ieșire în câmp. În afară de aceasta - încercuite 
toate podurile importante pe râul Cibin... Încercuite toate 
podurile, semnul care era pentru noi - de distrugere. 


Viaducte, tot absolut!... Harta am arătat-o și domnului 
comandant. Dânsul zice: tot ce avem predăm la comisie! 
Document făcut, predată la UM 1512. Am mers eu și cu 
domnul comandant. Pentru că chiar atunci, în seara aceea, 
am fost convocați toţi comandanții de unităţi la 
comandantul garnizoanei. Ne-am dus, am găsit harta, le-am 
pus-o pe masă de birous3. 


Dosarul cu toate documentele, cu tot ce am avut noi, 
inclusiv bani, de la unul la care s-au găsit, predaţi pe 
proces-verbal, s-au predat la un ofiţer, bani românești, 
vreo 5.000 și ceva de lei, tot s-o predat, cu documente cu 
tot, la actualmente It.-colonel Bodoașcă, consilier, care a 
mers și a predat la comisie. [...] Harta, în original, a rămas 
în biroul garnizoanei, au mai studiat-o! [...] Când am ieșit, 
am lăsat-o acolo. După o zi sau două, noaptea, am fost 
sunat la unitate să mă prezint urgent să predau harta, de 
un ofițer din Institut. Domnule, zic, harta a rămas acolo. 
Zice: nu există! Vii să predai harta!... Dimineaţă m-am dus 
la UM 1512. Nu știu cum îi cheamă pe domnii din comisia 
civilă, procurori care erau în comisie, era și unul mai 
tinerel, cu mustață, care m-a rugat, dacă pot, să fac o hartă, 
să reconstitui harta respectivă. Mi-au dat o hartă turistică a 
Sibiului și în 90-95% am reconstituit-o. Am predat-o exact 
în sala comisiei unde era, la 1512, domnului respectiv cu 
mustață. A dispărut, am înţeles după aceea. Că a dispărut și 
a două hartă, pe care am reconstituit-ost. 


[cei 4 civili care erau în mașină] erau sibieni. [...] Cei care 
le-au luat declaraţiile au luat datele de pe buletin. Este 
Șoaită Lucian Radu, Bleahu Dumitru Aurel, Albu Ioan 
Lazăr și Suciu Vasile George. Toţi erau în Dacia 1310 [...] 


când mi-am cerut permisiunea să plec am auzit: zice, da, 
când au văzut semnele, cruciulițele, zice, de pe aceste 
clădiri s-a tras asupra unității. [...] tot în aceeași zi s-au mai 
predat iarăși de la fosta Miliție încă 4 cadre, 4 subofiteri. Le 
găsiţi în raport. 


Martorul Ion Neaţă descrie semnalmentele unui terorist 
prins la Sibiu. Acesta avea o armă Browning de calibru 5,6 mm. 
După cum am arătat într-un capitol anterior, acest tip de armă 
făcea parte din arsenalul Securității: 


[23 decembrie 1989] 

Avea cartuș înăuntru, l-am extras imediat și am început să 
studiez arma, știți, eu sunt la maiștri militari, specialitatea 
armament. Mi-au trecut multe puști prin mână, dar așa 
„Dijuterie” încă nu am văzut. Este vorba de un Browning de 
mare precizie, calibru 5,6 mm de producție belgiană... 
Controlându-l, am găsit asupra sa următoarele: buletin de 
identitate pe numele Fanea Nicolae, legitimatie de serviciu, 
pe același nume, din care rezultă că este inginer la IPAS... și 
o staţie de emisie-receptie de tipul celor de la miliţies. 


Colonel Dumbravă Nicolae (comandantul UM 01205, Sibiu): 


La anumite intervale de timp se auzeau simulatoare — 
acuma zic că au fost simulatoare de foc, inclusiv în cvartalul 
din jurul unităţii mele. [...] Se vedeau blocurile din spatele 
cazărmii și pe unul din blocuri [...] era un număr de 5-6 
oameni în uniforme negre, eu am dedus că salopete negre, cu 
puștile puse pe aticul clădirii și îndreptate ca și când iei linia 


de ochire. [...] Da, este un bloc cu vreo 7-8 etaje. Bloc de 
locuinţe... 

Cu harta asta povestea este următoarea. Pe strada Rahovei, 
[la] barierele care erau constituite și de către noi, și de 
către alții, civili în general la un moment dat a oprit o Dacie 
1300 albă în care au găsit trei tineri. I-au adus la mine în 
unitate. Pe unul îl cheamă Șoaită, unul dintre ei era 
strungar la mine, îl angajasem cu două săptămâni mai 
înainte... Șoaită dacă nu mă înșel; între timp am trimis 
oamenii să controleze mașina și pe sub scaune, că le 
găsisem armament și muniţie, și au găsit o hartă turistică a 
orașului Sibiu. Pe harta asta turistică, pe caroiajul din 
stânga, erau săgeți către cimitirul orașului, cu diverse 
puncte marcate cu cruce neagră pe diverse puncte din 
cimitir. [...] cazarma mea era încercuită cu un cerc, așa, 
făcut stângaci, și cu o cruce în mijlocul cercului, era 
încercuită poșta de pe Calea Mihai Viteazu și mai multe 
blocuri. În plus, toate podețele și podurile din Sibiu erau 
marcate cum se marchează cu simbolul respectiv, un pod și 
tras cu creion negru peste el. 

Această hartă eu i-am predat-o colonelului Irimescu, care 
era șeful de Stat-Major al Școlii, subalternul direct al 
colonelului Dragomir. [...] Harta a dispărut [...]. Dovadă că 
la vreo lună sau două, când se făceau procesele alea pe la 
Școala de ofițeri pe acolo, doi procurori au venit - unul 
Florescu, îl știu și acuma, [...] „am venit la dv. în legătură cu 
harta aia”. [...] O cunoșteam eu, o cunoștea colonelul 
Dirinea, mai mulţi ofiţeri am studiat-o [...]. [Pe altă hartă] i- 
am reprodus toate semnele astea pe care le mai ţineam 
minte că mai sunt pe harta aceea. La vreo lună și ceva a 


mai venit un procuror care zicea că este din Pitești și că să- 
i dau și lui un exemplar [...] am găsit un exemplar din ăsta 
ca ăla care era și am mai marcat și pe harta asta și am dat- 
o. De atunci, de harta asta nu mai știe nimeni nimic. Toate 
astea au dispărutS?. 


Brașov 


Cazul Molan 


Pe 24 decembrie 1989, procurorul Minea Câmpean din cadrul 
Procuraturii Militare Brașov a emis mandatul de arestare nr. 
24/301 împotriva numitului Tudor Molan, născut pe 8.08.1946, 
fiul lui Tudor și Elena, de profesie poștaș. În dimineaţa zilei de 
23 decembrie 1989, locotenentul Negulescu conducea un 
pluton de militari amplasat în zona Oficiului Poștal nr. 1 din 
Brașov. După o noapte în care în zona centrală a orașului s-a 
tras din toate părţile și au existat numeroase victime, el a 
primit ordin să cerceteze turnul bisericii protestante, despre 
care existau informaţii că s-ar fi adăpostit „teroriști”. Însoţit 
de militarii din subordine, ofițerul s-a deplasat în zonă și, 
după ce oamenii săi au executat un foc de baraj asupra 
turnului, a cercetat intrarea în biserică și a descoperit că era 
încuiată. De asemenea, și ușa de acces spre turn era încuiată 
pe dinafară, astfel încât a concluzionat că nimeni nu ar fi 


putut urca sus pentru a trage. Tocmai se pregătea să se 
întoarcă și să raporteze rezultatele misiunii când atenţia i-a 
fost atrasă de strigătele unor cetăţeni, care i-au semnalat că 
doi indivizi înarmaţi au sărit gardul cimitirului protestant și 
au fugit în direcţia unor blocuri din zonă. Însoţit de o parte a 
plutonului a pornit în urmărirea lor, dar nu a ajuns prea 
departe, pentru că în dreptul intrării în cimitir a dat nas în 
nas cu un civil, care avea pe umăr un PSL (pușcă 
semiautomată cu lunetă - n.n.). Respectivul era urmat de o 
mulțime agitată care striga: „Uite-l! Uite-l! Ăsta e!”. Soldatul 
Musteţiu, unul dintre militarii din pluton, l-a somat să se 
predea. Conform declaraţiei acestuia dată în fața procurorilor 
militari, în acel moment „civilul” (care s-a adeverit că era 
Tudor Molan) a ridicat mâna stângă în sus, iar cu dreapta a 
îndreptat arma asupra militarilor, cu intenţia de a deschide 
focul asupra lor. Musteţiu a executat foc de avertisment cu 
pistolul-mitralieră din dotare, iar cetăţenii, care între timp l- 
au ajuns din urmă pe civil, au tăbărât asupra acestuia și i-au 
smuls arma. Conform aceluiași martor, când i s-a predat arma 
respectivă a observat că avea glonț pe ţeavă și încă două în 
magazie. 

După ce situaţia s-a mai liniștit, locotenentul Negulescu l-a 
scos pe Molan din clădirea poștei și l-a dus la sediul Comitetul 
Judeţean de Partid unde se  instalase conducerea 
revoluționară. Aici l-a predat generalului Florescu, 
comandantul garnizoanei, ales ad-hoc șef al FSN-ului Brașov, 
și i-a raportat circumstanţele în care l-a capturat. Florescu a 
decis să cheme imediat un procuror militar și l-a dat în paza 
unui ofițer aflat în sediu împreună cu arma capturată, 
solicitând ca acesta să-l interogheze. 


Spre surprinderea tuturor, Molan nu numai că a 
recunoscut senin că a tras în noaptea de 22/23 decembrie 1989 
asupra oamenilor și militarilor adunaţi în piaţa centrală din 
Brașov, dar a afirmat și că primise arma de la un ofițer de 
Securitate pe nume Morariu și că acesta era coordonatorul 
unei rețele formate din colaboratori înarmați, care au primit 
aceeași misiune ca și el. La indicaţiile lui, militarii au scris pe 
două bucăţi de plic alb numele a opt persoane, însoțite de 
adresele lor și de tipul de armă cu care ar fi fost înarmați 
(pistoale, puști cu lunetă și arme automate). 

Când procurorul Câmpean i-a luat prima declaraţie, în 
aceeași zi, Molan a reconfirmat în scris cele relatate verbal. A 
oferit și alte detalii. A recunoscut că era informator al 
Securităţii și că făcea parte din rețeaua dirijată de locotenentul- 
major Morariu, ofiţer de obiectiv la Oficiul Poștal nr. 1, unde 
se angajase din 1973. Conform celor relatate de el, pe 20 
decembrie 1989 ar fi fost convocat, împreună cu alte persoane, 
la o casă conspirativă situată într-o vilă de pe Dealul Cetăţii 
unde Morariu le-ar fi dat arme și le-ar fi ordonat să tragă în 
„oamenii și militarii adunați în piață” (foarte interesant, din 
moment ce în Brașov s-a ieșit în stradă abia pe 21 decembrie, 
iar primele focuri de armă s-au tras în seara de 22 decembrie 
- n.n.). De asemenea, ofițerul de Securitate ar fi afirmat că 
situația „s-a înrăutățit” și că „nu ne vor mai lua prin 
surprindere ca la Timișoara”. 

Pe 25 decembrie 1989, la o nouă întâlnire cu procurorul, 
Tudor Molan și-a schimbat declaraţia iniţială. Nu a încercat să 
se disculpe sau să-și găsească circumstanţe atenuante, ci a 
modificat un singur aspect din cele relatate iniţial. L-a scos din 
culpă pe ofițerul de Securitate și a afirmat că ar fi primit arma 


de la Victor Adochiţei, rezident al reţelei dirijate de Morariu, 
pe 22 decembrie 1989, ora 16:00. Nici reconstituirea din 27 
decembrie 1989 nu a clarificat prea mult lucrurile. Dus în 
cimitirul protestant să arate unde era cavoul unde ar fi stat 
ascuns după ce a tras în manifestanți, Molan s-a arătat brusc 
confuz și nu a putut să-l indice. Cum procurorul Câmpeanu 
avea deja dubii referitoare la povestea iniţială, care părea 
desprinsă dintr-un film, după schimbarea bruscă a celor 
relatate de Molan, a decis să-l supună pe acesta unui examen 
medical complet, inclusiv psihiatric. Comisia medico-legală 
compusă din doctorii Alexandru Moga (medic primar), 
Mihaela Gădăriţeanu și Horia Bota (medici psihiatri) l-a 
examinat pe Teodor Molan pe 28 decembrie 1989. Concluziile 
expertizei cu nr. 4073/E au fost că are „discernământ păstrat” 
și că „prezintă unele leziuni corporale (excoriaţii și echimoze) 
pentru vindecarea cărora necesită îngrijire medicală”. Așadar, 
Molan nu era nebun, dar avea nevoie de îngrijiri medicale. 
Prin urmare a devenit necesară efectuarea unei investigaţii 
medicale mai atente. Aceasta s-a realizat pe 3 ianuarie 1990. 
Laboratorul de Medicină Legală Brașov a eliberat în data 
amintită o expertiză care menţionează că Molan Tudor a fost 
examinat radiologic și „prezintă fracturi cu deplasarea 
posterioară a coastei a IX-a dreapta și a coastelor VIII-IX 
stânga. Loviturile pot data din 23 decembrie 1989 și necesită 
14-15 zile îngrijire”. Deși, de la ultima examinare medicală, 
cea din 28 decembrie 1989, starea sănătăţii lui Molan părea să 
se fi agravat, din nou nu exista nici un indiciu că aceasta ar fi 
fost de natură să-i pună viaţa în pericol. Foarte probabil ca 
această descoperire să fi fost interpretată prin prisma faptului 
că un control general, fie el și atent, nu ar fi putut scoate în 


evidență eventuale fracturi interne. Asta dacă nu cumva 
respectivele coaste au fost „deplasate” după 28 decembrie 
1989. Să nu anticipăm. 

Adevăratul mister medical a început însă în noaptea de 8/9 
ianuarie 1990, când Tudor Molan a decedat în celula în care 
era încarcerat în arestul Miliției Brașov. Autopsia efectuată de 
același medic, Alexandru Moga, care îl consultase prima dată 
în 28 decembrie 1989, menţionează că „la nivelul scheletului 
toracic se constată fractura transversală a corpului sternal și 
fractura coastelor de II-XII, pe linie axială medie”. În termeni 
simpli, toracele lui Tudor Molan fusese zdrobit. Cu toate 
acestea, se menţionează că moartea a fost 
„patologică, neviolentă și s-a datorat insuficienţei cardiace 
acute”. Tocmai această neconcordanţă flagrantă i-a atras 
atenţia generalului magistrat Ioan Dan în anul 1994, când a 
cerut redeschiderea anchetei în cazul Molan. Era nemulțumit 
și de faptul că toate cercetările fuseseră sistate încă din 1990. 
Cazul primise un NUP strategic, motivat de „decesul 
suspectului”, dar soluţia era complet ilegală pentru că se 
referea doar la acuzaţia iniţială de „deţinere ilegală de 
armament”, fără să facă nici o trimitere la faptul că Molan 
fusese reținut de fapt ca suspect de terorism, și nici la moartea 
bizară a acestuia. Despre deces se afirmă că era rezultatul 
bătăii din 23 decembrie 1989. Pe 30 august 1994, procurorul 
loan Dan a întocmit Ordonanţa de efectuare a expertizei 
medico-legale în cazul Molan. În document a introdus un set 
de întrebări concrete, între altele cerând ca experții legiști de 
la „Mina Minovici” să-i răspundă clar dacă o persoană poate 
supravieţui timp de 17 zile (23 decembrie 1989 — 8/9 ianuarie 
1990) cu toracele zdrobit, așa cum se descoperise la autopsie. 


Întrebarea nu era atât de lipsită de sens pe cât pare. 
Procurorul solicitase iniţial toate datele medicale de la IML 
Brașov și primise răspunsuri mai mult decât ciudate: că, de 
fapt, pe 3 ianuarie 1990 nu se făcuse nici o radiografie 
deoarece „în perioada decembrie 1989 — ianuarie 1990 lipseau 
substanţele reactive”, apoi că se făcuse ceva, dar „substanţele 
reactive erau de proastă calitate și citirea rezultatelor putea fi 
viciată”. În esenţă, aducând motive care erau la limita 
plauzibilului, IML Brașov nu se clintea de la concluzia că 
Molan murise în 8/9 ianuarie 1990 din cauza loviturilor de pe 
23 decembrie 1989. Care concluzie se potrivea ca o mănușă cu 
NUP-ul din 1990. 

Răspunsul de la „Mina Minovici” a venit cu adresa 
A5/12862/24.03.1995 și avea următoarele concluzii: „Moartea 
lui Molan Tudor a fost violentă, politraumatism cu fracturi 
multiple, fracturi ale scheletului toracic (fracturi de stern, 
coastele laterale). Modul de producere: posibila comprimare 
între două corpuri dure”. Generalul Ioan Dan ar fi putut să fie 
mulțumit dacă respectiva expertiză nu ar fi conţinut și fraza: 
„Pot data din 23.12.1989”. Ceea ce, de fapt, anula întreaga linie 
de raţionament. 


Jurnalistul Romulus Nicolae relatează că au fost găsite 
gloanţe de calibrul 5,6 mm (din dotarea exclusivă a 
Securităţii) în cadavrele victimelor de după 22 decembrie din 
Brașov. Însă, într-un mod suspect, la sediul Procuraturii din 
Brașov s-a produs în 1991 un „incendiu devastator” care a dus 
la distrugerea documentelor despre evenimentele din 
decembrie (!). 


În luna iunie, anul trecut [1990], s-a deplasat la Brașov 
domnul general Nicolae Constantin Spiroiu însoţit de cinci 
ofițeri. Au contactat grupul „Opinia” și alte persoane 
pentru a afla cine anchetează evenimentele din decembrie 
1989. La sediul grupului „Opinia”, domnul general Spiroiu 
a discutat mai bine de cinci ore cu Adrian Moruzi, Viorel 
Boeru, Viorel Niţescu, Alexandru Popescu și Katarina Peter. 
Pe 14 iunie 1990 seara, generalul Spiroiu l-a sunat pe 
Adrian Moruzi interesându-se ce se întâmplă la Brașov. S-a 
procedat la o deshumare a morţilor din decembrie 1989. 
Totul s-a făcut cu participarea Procuraturii care a prelevat 
gloanţele ucigașe. S-au găsit în special gloanțe de calibrul 
5,6 mm care nu sunt în dotarea Armatei. Recent, la sediul 
Procuraturii din Brașov s-a produs un incendiu devastator. 
Au ars mai multe documente legate de Revoluţie. Incendiul 
a fost atât de puternic, încât s-au calcinat pereţii. Ar fi 
interesant de aflat ce material inflamabil a putut produce o 
astfel de putere caloricăs&. 


Martorul Cornel Vasile Măcrineanu a condus împreună cu 
un prieten operaţiunile de la Revoluţie la o baricadă pe strada 
Lungă din Brașov: 


[În noaptea de 23-24 decembrie] pe la ora 1:00-1:30 pe 
strada Lungă trecea o mașină cu număr de Italia. Înăuntru, 
un domn mai în vârstă, cu cei doi fii ai săi. Aflat pe 
bancheta din spate, tatăl a fost lovit de un glonţ care a 
ricoșat în omoplat, sfâșiindu-i carnea până în dreptul 
gulerului, apoi s-a oprit în tavanul mașinii. D-l Măcrineanu 
a cercetat glonţul: calibrul curent 7,62, dar mai scurt și 


„înflorit” la vârf. După aspectul rănii și al glonţului, domnia 
sa e de părere că acesta a fost exploziv: unul normal 
găurește, nu sfâșie, iar la ciocnirea cu un corp dur (tavanul 
mașinii) se turtește sau se îndoaie, nu pleznește în evantai. 
Spre norocul italianului, e de părere dl Măcrineanu, 
glonțul a explodat la contactul cu parbrizul. Altfel, puţin 
probabil ca acela să fi scăpat cu o simplă rană. 

Tot pe 24, dar seara, domnia sa a condus un grup de 
militari la o locuinţă de pe strada Horea, nr. 65, asupra 
căreia s-a tras. Au găsit în ferestre găuri mici, iar în zid 
gloanțele: subțiri, cam de grosimea unui creion, de culoarea 
aluminiului, ușoare și scurte. Pe când își satisfăcea stagiul 
militar, dl Măcrineanu a făcut trageri cam cu toate armele 
din dotarea infanteriei. Nu-și amintește să fi văzut ceva 
care să semene, măcar, cu acele gloanţe”. 


Martorul Andrei N. descrie într-un interviu modul în care 
atât șeful garnizoanei Brașov, generalul Florea, cât și 
procurorii militari din oraș au acreditat dezinformarea 
securistă: „Versiunea oficială a generalului Florea împărtășită 
și de Procuratura Militară a Brașovului este cunoscută: nu au 
fost teroriști, oamenii s-au împușcat între ei”. 

Numai că martorul a văzut altceva: 


În 23 dimineaţa, de la Unirea se trăgea ca și de la [hotel] 
Postăvaru. Am urcat spre poligonul de sub Tâmpa. Am 
văzut un individ care trăgea. A sărit gardul, eram mai 
mulţi și l-am prins. Avea armă cu lunetă. Mai târziu s-a tras 
de la Liceul Sanitar. La spălătorie am văzut o talpă ce nu 
era cizmă militară. Am doborât ușa. Individul era urcat pe 


o mobilă. L-am rănit. Era îmbrăcat în combinezon negru, pe 
dedesubt avea pulovăr gri. Poseda un automat Thomson 
calibru 5,65. La el avea cam 2500-3000 de cartușe. 


De remarcat că automatul Thomson de calibru 5,65 este o 
armă care se afla doar în dotarea Securităţii și se regăsește pe 
listele de armament ale unităților DSS pe care le-am găsit 
recent la CNSAS. 


Filmul Brașovul Revoluționar, partea a 7-a%: 

Se pot vedea același tip de glonț de calibru redus (5,6) și 
aceleași caracteristici (începând de la minutul 1:57). Un medic 
chirurg care operase o victimă împușcată cu acest glonţ poate 
fi văzut și auzit cu următoarea mărturisire: „Despre gloanţele 
atipice, ucigașe fac mărturisire și medicii care au primit 
cadavrele sau răniții la spitalele din Brașov: «S-a tras de către 
trăgători de elită special antrenați, probabil cu puști cu lunetă 
cu infraroșii»”. Imaginea arată o cască perforată de glontul 
respectiv și un cadavru cu o plagă acoperind tot craniul. 
Medic: 


[Glonţul a trecut] prin cască după care a dat această plagă 
oribilă care a cauzat decesul acestui tânăr soldat complet 
nevinovat. Patru au fost împușcați în cap. Un glont 
penetrant din acestea de care vă vorbeam, care a trecut prin 
cască. Orificiul de intrare este foarte mic, puterea explozivă 
la ieșire foarte mare. Gloanţe care sunt interzise la ora 
actuală. Ca să zdrobească și mai tare sunt capetele retezate. 
Acesta este glontul folosit. De asta avem plăgi extraordinar 


de mici la intrare și datorită puterii distructive, mari la 
ieșire. 


Într-un interviu filmat, colonelul magistrat (r) Gheorghe 
Ionescu de la Parchetul Militar Brașov recunoaște că în 
dosarul de anchetă există dovezi că, în Brașov, „Au fost aduși 
suspecți îmbrăcaţi în combinezoane negre...”. Însă procurorul 
militar respectiv, obedient până la capăt fostei Securităţi pe 
care instituţia sa a slujit-o până în 1989, declara, în mod 
stupefiant: „Dar aceste combinezoane au fost luate de la 
Securitate de către civilii care au intrat fără opoziţie” (1)92. 


Mărturia lui Codruţ H. din Brașov din iulie 1990: 

Se referă la ceea ce el și alți civili revoluționari au găsit 
când au ocupat sediul Securităţii din Brașov în noaptea de 22 
decembrie 1989: „Ceea ce mi s-a părut suspect e că Securitatea 
părea că se pregătise... În faţa clădirii era un ARO alb în care 
erau truse antiteroriste complete și combinezoane negre”. 


Reșița 


Martorul Coancă Gheorghe, plutonier de armată, Lugoj, 
descrie atacuri teroriste la Reșița care întrunesc aceleași 
elemente ale luptei de rezistență pe care le-am întâlnit în 
celelalte orașe: focuri în timpul nopţii, din locuri ascunse. 
Unul dintre teroriștii prinși a fost identificat ca ofiţer de 
Securitate. 


Consiliul Frontului Salvării Naţionale din Reșița a cerut 
întăriri din partea Lugojului și o parte din subunitățile 
noastre s-au deplasat de urgenţă în ajutorul fraţilor din 
Reșița... [Trăgătorii erau din] Securitatea civilă a statului. 
Erau dispersaţi în tot orașul, în locuințe, cazemate 
subterane și la Liceul nr. 2, unde își transportau răniții. 
Atacul se deschidea la lăsarea serii și înceta în jurul orei opt- 
nouă dimineaţă. La una dintre locuinţele de unde s-a tras am 
reușit să arestăm un maior de Securitate, împreună cu cei 
doi fii ai săi (unul de 14, celălalt de 20 de ani, elev la școala 
militară de Securitate), toți trei foarte buni trăgători. [...] La 
întrebarea adresată de comandantul unităţii militare din 
Reșița „Ce rost are vărsarea de sânge, situaţia oricum nu o 
puteţi întoarce?”, răspunsul comandantului Securităţii 
civile, atunci arestat, a fost: „Puțin ne pasă!”. [...] 

Din rândul gărzilor patriotice s-au înregistrat multe 
victime. [...] 

[Securiștii] s-au predat în data de 29 decembrie 1989 [...]. 
Armamentul lor era de proveniență străină, superușor, de 
calibru 5,6, și în cadență de tragere dublă. Gloanţele erau cu 
vârf retezat și pastilă explozivă în cap”. 


Norbert Pongracz din Lugoj a fost ucis în noaptea de 23 
decembrie 1989, ora 2:40, în unitatea (de radiolocaţie) unde își 
satisfăcea stagiul militar. Glonţul care i-a curmat viața 


a pornit din păduricea din apropiere (care ulterior s-a 
defrișat) în timp ce stătea de vorbă cu locotenentul său, i-a 
secerat pe amândoi. În total au fost ucise nouă persoane 


(ofițeri și militari în termen). S-a presupus că ucigașii ar fi 
fost de la unitatea de rachete, dar arma cu care s-a tras a 
fost specială, calibrul 5,62 față de armamentul obișnuit de 
7,62 mm [...]. Nu s-a elucidat problema aceasta a ucigașilor 
[...]. Reșița are declaraţi 16 morţi în Revoluţie, iar domnul 
Pongracz, când a mers să ridice trupul băiatului său de la 
morgă, a văzut circa 50 de cadavre. 


Craiova 


Ion Bran, care la vremea respectivă era angajat al 
Cooperativei Constructorul din Craiova (președinte al 
Asociaţiei Umanitare 22 Decembrie '89 — Dolj și vicepreședinte 
al Blocului Naţional al Revoluţionarilor) arată că, pe 22 
decembrie dimineața, peste 100.000 de craioveni se 
strânseseră în faţa Comitetului Judeţean Dolj al PCR strigând 
„Jos Ceaușescu!”. În acel moment, „Armata nu a intervenit și 
nici nu a încercat să disperseze mulțimea. Miliţienii, securiştii, 
militarii și pompierii s-au concentrat pentru a împiedica 
accesul altor oameni în piaţă [...]. Pe lângă militari, mai erau și 
milițieni și securiști în civil, iar pe sub șube li se zăreau 
mitralierele [...]»%. 

Dan Talpoș, președinte al Asociaţiei Avioane 22 Decembrie 
'89 - Dolj și secretar general al Blocului Naţional al 
Revoluţionarilor, declara: 


Pe pod la Electroputere ne aștepta un cordon: bărbați 
îmbrăcaţi în combinezoane negre și înarmaţi cu mitraliere 
[trăgând] de pe acoperișurile diferitelor clădiri mai 
înalte”. 

Mulțimea s-a dispersat abia spre seară, din cauza 
zvonurilor de tot felul, cum că platforma industrială a 
Craiovei urma să fie atacată de teroriști. [...] Am fost 
anunţaţi că este atacată Fabrica de Avioane și alte uzine, 
așa că ne-am întors acolo. Am găsit arme, le-am împărțit 
muncitorilor și am petrecut noaptea de 22/23 decembrie 
păzind fabricile. În centru au rămas oameni puţini, care s- 
au adăpostit în clădiri, spre seară, căci a început să se tragă, 
sporadic, de pe acoperișurile diferitelor clădiri. Mulțimea s-a 
readunat în Piaţa din faţa sediului Comitetului Judeţean 
Dolj al PCR și în ziua de 23 decembrie. Pe parcursul zilei a 
continuat să se tragă sporadic de pe clădirile mai înalte. În 
total, au fost ucise 19 persoane, în Bănie, iar alţi zece 
craioveni și-au pierdut viața în Timișoara și București. 
Numărul răniților este de aproape 80%. 


Din aceste mărturii rezultă că și la Craiova teroriștii au 
existat, au fost aceiași securiști fie „în civil”, fie în 
combinezoane negre și „înarmaţi cu mitralierele”, trăgând, ca 
și în alte orașe, conform tacticii de gherilă urbană a „luptei de 
rezistență”, de pe „clădirile mai înalte”. 

Zvonurile diversioniste legate de pericole în alte zone (la 
fabricile de avioane și alte uzine) au fost destinate împrăștierii 
revoluționarilor comasaţi în centru. Este evident că focurile 
de armă „sporadice”, „de pe clădirile înalte” nu au fost 
rezultatul „focului fratricid” sau întâmplător, ci al focului 


„ochit și foarte precis” al acelorași teroriști securiști „înarmaţi 
cu mitralierele”. Aceștia au urmat aceleași metode și scopuri 
ca și în alte orașe — și anume, prin panică și teroare - să 
slăbească și să demoralizeze revoluționarii, să-i disperseze 
astfel încât aceștia să se retragă înapoi în casele lor. 


Buzău 


Din declaraţiile unor ofițeri de armată și personal sanitar din 
Buzău rezultă că asupra unităţii lor militare au tras teroriști. 
Scopurile par să fie aceleași ca la București și în restul ţării: 
slăbirea Armatei, crearea de panică și foc fratricid. Identitatea 
trăgătorilor ca securiști se poate stabili prin vestimentaţie 
(combinezoane negre), focul precis, probabil cu pușcă cu 
lunetă (soldat împușcat „în frunte”), focuri nocturne: 


În drum spre Buzău, la Mărăcineni, în dreptul unei unităţi 
militare care, la rândul ei, a fost atacată, coloana de la 
Piatra Neamţ intră sub tirul unor grupuri de indivizi 
îmbrăcaţi în combinezoane negre [...] 

La ora 23, militarul Vespasian este împușcat în frunte, It.- 
mj. Cighir este împușcat în genunchi, militarul Nicolau în 
gât [scris în declaraţia ambulanţierilor]. Pe cei răniți i-am 
pansat și pensat pe vasele mari de sânge. Abia dimineaţă, 
cei decedați și, ulterior, cei răniți au fost transportaţi cu 
autosanitara tip TV, asistent Vârcă Gheorghe, conducător 
auto Boghian Ilie. La al doilea transport, la întoarcere, s-a 
tras asupra salvării, Boghian Ilie fiind rănit cu 8 gloanţe în 


abdomen, iar Vârcă Gheorghe cu 2 gloanţe. [...] Asupra 
unității militare din Mărăcineni se produceau atacuri mai 
ales în timpul nopții, lângă noi au murit militari [...]. 
Decizia de a rămâne la UM Buzău Mărăcineni a fost luată 
de ministrul Apărării, generalul Gușă. [...] Subsemnatul 
col. (r) Mierlici Ion certific faptul că, în seara zilei de 
26.12.1989, am fost rănit în localitatea Mărăcineni, judeţul 
Buzău, în timp ce mă aflam în misiune de patrulare 
pentru depistarea teroriștilor și capturarea acestora”. 


Această mărturie dovedește un element esenţial al 
diversiunii din timpul Revoluţiei, și anume că a fost iniţiată 
intenționat cu focuri de armă care au făcut victime și în rândul 
militarilor, de către trăgători camuflaţi în combinezoane negre. 
Aceasta demontează încă o dată teoria că victimele de la 
Revoluţie ar fi rezultat în întregime din „foc fratricid” datorat 
„psihozei teroriste”. Iată că pentru acești militari nu a fost 
vorba de o „psihoză teroristă”, ci de o teroare indusă de 
teroriști reali, iar nu de zvonuri diversioniste ori informații 
induse de alte unități miliare aflate în stare de confuzie. 


Atacurile asupra unităţilor militare din 
Brăila1% 


Din mărturiile ofițerilor și soldaţilor de la unităţile militare 
din Brăila (citate mai jos), confirmate de locatarii din blocuri, 
rezultă că trăgătorii au tras „de pe Laminorul 4, de pe terasele 


blocurilor din jur și chiar din unele apartamente”, „din 
blocurile în construcţie”, „din apartamentul de la ultimul etaj 
al blocului, în care locuiau părinţii unui ofițer de Securitate”, 
„de la marginea pădurii”. Este absurd să ne imaginăm că 
aceste focuri de armă îndreptate din zone civile către unități 
militare au fost executate tot de militari din MApN. 


Martorul Frant Giurgiu, maior: 


Spre seara zilei de 23 decembrie '89 am văzut un TV în 
zona Viziru [din Brăila] unde sunt dispuse, după cum se 
știe, nu-i nici un secret, majoritatea unităţilor noastre. Nu 
se întunecase încă. Au coborât câţiva tipi îmbrăcați în haine 
de culoare închisă, care s-au împrăștiat prin cartier. N-a 
trecut mult și s-a deschis focul asupra unităţii din care fac 
parte, de pe terasele blocurilor din jur și chiar din unele 
apartamente. Am ripostat. Ne-au tinut așa, în șah, toată 
noaptea. A doua zi, când s-a luminat, am cercetat zona. 
Apartamentele din care s-a tras erau nemobilate. Vecinii și 
administratorul blocului n-au fost în stare să ne spună cui 
aparţineau [...]. Zeci de militari au văzut flacără la gura 
țevii în dreptul ferestrelor acestor apartamente. Găurile 
făcute de gloanțele militarilor care au ripostat se văd și 
acum în pereţii exteriori. Așa cum se văd pe pereții 
clădirilor noastre urmele focului executat din aceste 
apartamente. 


Martorul Ionel Ţarălungă, maior: 


Pe seară, după căderea întunericului s-a tras asupra 
comandamentului diviziei și unitătii noastre, care se afla în 
aceeași curte, în special din blocurile în construcție. 
Aceleași pocnete seci, care s-au auzit și în alte zone. Am 
adunat destule asemenea gloanțe pe care le-am predat 
procurorului militar. Erau de calibrul 5,6 mm, cilindrice, 
dintr-un metal dur, de culoare albă. De altfel, găurile făcute 
de ele în clădirile noastre se mai păstrează încă. Sunt mai 
mici decât cele produse de gloanțe de calibru 7,62 mm. S-a 
tras și cu muniţie 7,62 mmill. 


Martorul Vasile Ionescu, plutonier: 


După încetarea duelului de foc dintre militari și persoana 
sau persoanele care au executat foc din apartamentul de la 
ultimul etaj al blocului, am făcut cercetări la faţa locului. Eu 
cu patru militari. Împreună cu vecinii, am forţat ușa 
apartamentului. Înăuntru nu mai era nimeni, deși și vecinii 
confirmau că au auzit trăgându-se din acest apartament. De 
fapt, zeci de militari au văzut flacără la gura țevii la 
ferestrele apartamentului [...]. După spusele celorlalţi 
locatari în el locuiau părinții unui ofițer de Securitate, care 
cu o zi înainte plecaseră la ţară [...]. Nu am găsit tuburi, dar 
persista în aer miros de pulbere arsă, iar pervazurile 
ferestrelor erau afumate, datorită flăcării rezultate în 
urma tragerii. 


Martorul Voicu Ionel, căpitan: 


În noaptea din 22/23 am acţionat cu un transportor blindat 
la depozitul de muniții. Când, spre ora 4 dimineața, s-a 
deschis focul asupra obiectivului, am pornit aparatul de 
vedere pe timp de noapte și am cercetat zona din care se 
trăsese. Am văzut la marginea pădurii două persoane care 
executau gesturi tipice de tragere asupra intrării în obiectiv. 


Martorul Dumitru Marvela, locotenent-colonel: 


Aceleași care s-au strâns și din comandamentul diviziei și 
din alte obiective militare. Gloanțe de calibru 5,6 mm... Cred 
că scopul atacului n-a fost de a cuceri acest obiectiv, ci de a 
provoca, a stânjeni aprovizionarea cu muniţie a unităţilor 
militare, a produce panică. Altfel acționau cu forţe mai 
serioase. N-au fost mai mulţi de 4-5 persoane. Nici rănitul 
sau mortul n-a fost identificat”. 


Martorul Tache Ene, locotenent-colonel: 


După încetarea focului asupra unităţii noastre de pe 
Laminorul 4 am trimis o echipă pentru scotocirea zonei. Au 
găsit doar urme proaspete de încălțăminte pe 
scara exterioară de acces și pe acoperișul laminorului. [...] 
Majoritatea celor care au atacat unităţile militare erau 
profesioniști, pregătiţi special pentru asemenea acțiuni. 


Martorul Viorel Lazăr, locotenent-colonel: 


Tot în noaptea de 23/24 decembrie a fost ucis și maiorul 
Milea Dumitru. Se spune că nu s-a supus somaţiei de a 


cobori din autoturismul cu care venise la Consiliu fără 
armă. E adevărat, dar gloanțele n-au pornit din Consiliu, ci 
din direcția Casei Tineretului sau de undeva de pe strada 
care separă Casa Tineretului de Consiliu. Am făcut a doua 
zi, pe lumină, reconstituirea. Glonţul, unul singur, a pornit 
dintr-o armă de profesionist, dotată probabil cu dispozitiv 
de ochire pe timp de noapte. A lovit drept în inimă. A fost o 
armă de calibru mic, pentru că orificiile de intrare și ieșire 
erau mai mici decât cele produse de armamentul obișnuit, 
calibrul 7,62 mm, aflat în dotarea noastrăI%?. 


Martorul Marcela Pârlog: 


În perioada evenimentelor din decembrie *89 am fost 
asistent-instrumentist la Secţia Chirurgie a Spitalului de 
Urgenţă Brăila. Nopțile de 23/24 și 24/25 au fost de groază. 
Chirurgii au lucrat aproape 24 de ore din 24, pentru 
salvarea răniților. Ceea ce m-a frapat este că plăgile aveau 
un aspect înfiorător. Aproape de la nici un pacient n-am 
scos gloanţe întregi, ci gloanţe înflorite la partea de vârf. La 
10-15 cm de acestea, se găseau schije din același metal, care 
se vedeau pe ecran ca niște punctișoare cât bobul de grâu. 
Mare parte din proiectilele ciudate le-am spălat de sânge și 
le-am pus în plicuri în dulapurile noastre. Pe 27 sau 28 
decembrie s-au prezentat trei persoane la spital care le-au 
luat pentru cercetări193. 


Fănică Voinea Ene, locotenent-colonel: 


Și la Brăila, ca și în alte orașe din ţară, același sistem de 
operațiuni asupra unităților militare și obiectivelor de 
importanță deosebită: „Trage și dispari!”, bine-cunoscut 
principiu al acţiunilor grupurilor de comando. Atacurile s-au 
petrecut aproape în exclusivitate noaptea, întunericul fiind o 
mască ideală pentru aceste misiuni. S-a folosit îndeosebi 
armament ușor, calibru mic (5,6 mm), dotat cu dispozitive de 
ochire în timp de noapte... Ce scopuri urmăreau? Crearea 
unei situaţii confuze, paralizarea conducerii unităţilor 
militare, dispersarea forțelor de apărare în cât mai multe 
puncte și altele. Străinii n-aveau de unde cunoaște atât de 
perfect sistemul nostru de apărare antiaeriană, de 
transmisiuni, chiar unele coduri militare1ot. 


Consecințele focurilor de armă de la Brăila 


Conform statisticilor Institutului Revoluţiei, ca urmare a 
focurilor de armă descrise mai sus și a diversiunii create de 
acestea, la Brăila au murit 42 de cetăţeni, dintre care 32 de 
civili, nouă militari MApN și un ofițer de Securitatel%. Un 
număr semnificativ în această statistică este cel al militarilor 
MApN „împușcați în unitate”. Nu puteau fi victime ale „focului 
fratricid”. Nici o unitate militară nu a deschis focul împotriva 
alteia, lucru care ar fi fost absurd. Oricât de bine orchestrată 
ar fi fost diversiunea și oricât de mare deruta soldaților, 
aceștia nu puteau trage direct în colegii lor din unităţile 
militare. Nu se poate ca cei patru militari să fi fost uciși la 
Brăila decât de focurile celor cu „haine de culoare închisă, care 
s-au împrăștiat prin cartier” și au „deschis focul asupra 
unităților militare de pe terasele blocurilor”, „de pe 


Laminorul 4”, „de pe terasele blocurilor din jur și chiar din 
unele apartamente”, „din blocurile în construcție” sau „de la 
marginea pădurii”. Așa cum alţi 53 de militari din MApN au 
fost uciși în propriile unităţi în restul ţării în timpul 
Revoluţiei, ca victime „colaterale” ale diversiunii ale cărei 
scopuri au fost „crearea unei situaţii confuze, paralizarea 
conducerii unităților militare, dispersarea forțelor de apărare 
în cât mai multe puncte”. Așa cum remarca unul dintre 
martori, este evident că „scopul atacului nu a fost de a cuceri 
unitățile militare, ci de a le ţine în șah”, „de a provoca, a 
stânjeni aprovizionarea cu muniţie, a produce panică”. 
(„Altfel acționau cu forțe mai serioase.”) 

Un detaliu important este că toți martorii brăileni citați 
mai sus au declarat că forțele MApN nu și-au părăsit unităţile 
în timpul nopţii, tocmai pentru că nu dispuneau de „aparatură 
mobilă de vedere pe timpul nopţii” și pentru a nu „crea o 
confuzie nemaipomenită”, pentru a nu „periclita viaţa a zeci 
de ostași”, care, „scoși din adăposturi, ar fi fost ţinte ușoare 
chiar și pentru un trăgător neexperimentat”. Din aceste 
motive, este de la sine înţeles că acei militari nu s-au dus în 
blocurile respective pentru cercetări decât pe lumină, a doua 
zi dimineaţa, fapt confirmat de majoritate depoziţiilor de mai 
sus. 


Brăila: anatomia unei mistificări a propagandei securiste 


Într-un  „serial” apărut în ziarul Adevărull%, jurnaliștii 
Cristian Delcea și Mihai Voinea ajung însă la o cu totul altă 
concluzie. Conform unei naraţiuni bine ticluite, „nebunia” ar 
fi început pe 23 seara, când „căpitanul Romulus Hanganu” ar 


fi încercat „să deblocheze arma unuia dintre subordonații săi, 
declanșând lansarea cartușului aflat pe ţeavă”. „De la acest foc 
tras accidental” ar fi început „nebunia” în Brăila. În acest 
scenariu, miile de focuri observate de militari trase în aceeași 
noapte de la „ferestrele blocurilor” din jurul unităţilor 
militare, din „blocurile în construcţie”, de pe „Laminorul 4”, 
„de la marginea pădurii” etc. erau dedublări miraculoase ale 
„căpitanului Romulus Hanganu”. Sau colegi debusolaţi, care 
și-ar fi părăsit unitățile pe timpul noptii, fără 
știrea superiorilor, s-ar fi urcat după acel multiplu „căpitan 
Hanganu” în blocurile respective sau în pădurile din 
apropiere și ar fi început imediat să tragă înapoi către propria 
unitate (!). În acest fel, adevărații trăgători, conspirativi, „în 
haine închise la culoare”, care au deschis focul inclusiv din 
apartamentul părinţilor ofițerului de Securitate menţionat 
sunt absolviţi de orice vină. Victimele sunt puse pe seama 
Armatei, ale cărei dispozitive s-ar fi aflat „în toate 
clădirile importante din oraș” fără să aibă „habar unii de 
ceilalți” și care ar fi „tras continuu fără să știe în cine”. 
Inclusiv cu arme de un calibru care nu existau în dotarea 
Armatei, ale căror gloanţe le-au găsit în unităţile lor (!). 

Nu putem ști dacă respectivii jurnaliști au făcut-o din 
necunoașterea datelor și probelor de mai sus. Cert este că 
această narațiune absurdă la nivel faptic și logic este 
conformă strategiei de dezinformare a Securităţii, care de trei 
decenii încearcă să-și acopere crimele de la Revoluţie. Ne vom 
referi mai pe larg la această dezinformare în secţiunile 
următoare. 

Martorii din Brăila citați (Ionel Ţarălungă, Fănică Voinea 
Ene, Dumitru Marvela etc.) menţionează și ei că asupra 


unităților lor s-a tras cu armament ușor, calibru mic (5,6 mm), 
respectiv „gloanţe calibru 5,6 mm”, care produceau „aceleași 
pocnete seci, care s-au auzit și în alte zone”. 

Ofițerii respectivi au „adunat destule asemenea gloanțe” pe 
care le-au predat „procurorului militar”. Le-au descris astfel: 
„erau calibrul 5,6 mm, cilindrice, dintr-un metal dur, de 
culoare albă. De altfel, găurile făcute de ele în clădirile noastre 
se mai păstrează încă. Sunt mai mici decât cele produse de 
gloanţe de calibru 7,62 mm”19. 


Acţiuni diversioniste și teroriste la 
Hunedoara 


Locotenent-major Todea Octavian arată că și în Hunedoara, în 
23 decembrie 1989, după ora 19:00, au început atacurile 
teroriste. Ele au pornit din direcţia satului Hășdat și a serei de 
flori — poligonul auto: 


Anterior declanșării atacului (circa 30-40 de minute), după 
lăsarea întunericului, când cadrele de pe latura „Nucul” se 
deplasau pentru ocuparea definitivă a DL (dispozitiv de 
luptă) aflându-se în faţa garajului MTI, am observat pe 
fondul cerului senin ţinte aeriene la care nu se deosebea 
conturul, dar se vedeau clipirile roșii ale luminilor de 
balizaj, deplasându-se pe direcția Hășdat-Teliuc pe partea 
de SV a DL. Evoluau probabil la o mare înălțime, deoarece 
în întuneric nu am observat contururi și, ceea ce m-a 


surprins, nici zgomot. Nu pot aprecia nici acum, de fapt, 
nici atunci, înălțimea exactă, dar, în orice caz, în afara 
zonei de acţiune a mitralierelor antiaeriene, fapt pe care l- 
am și comentat atunci în sensul că s-ar cunoaște de către 
acestea elementele noastre de DL și mitralierelor evitând 
intrarea în zona lor de foc. [...] 

Am numărat atunci, la intervale de timp pe care nu le pot 
preciza cu exactitate, patru trasee de clipiri cu luminile 
roșii de balizaj în aceeași direcţie. Precizez că aceasta m-a 
convins de existența unor ţinte aeriene pe care nu le 
puteam preciza cu exactitate, dar le presupuneam, după 
viteză, elicoptere, cu rezerva  neînțelegerii lipsei 
zgomotului. 

Atacul terorist s-a manifestat prin focuri de armă, pe care 
le-am auzit cu claritate din PC (Punctul de Comandă), 
putând să localizăm, în mare, direcţiile din care veneau și, 
corelând cu rapoartele de pe laturi, să avem o imagine 
destul de precisă asupra sa. Particular era zgomotul diferit 
de armamentul propriu al împușcăturilor, fapt care m-a 
surprins. Erau pocnituri mai seci și mai scurte. Erau foc cu 
foc și serii scurte. Nu erau serii lungi. Alternau pe direcţii și 
din locuri diferite. Atacul a continuat până în jurul orei 
06:30, când a încetat brusc. În zilele următoare, la fel. Ziua 
nu am constatat urme, dar nu am intrat în case. 


La 19 septembrie 1991, același căpitan Todea Octavian a 
mai declarat, între altele: 


Ziua nu s-a întâmplat nimic deosebit, iar după lăsarea 
întunericului, în data de 24, au apărut aceleași situaţii. În 


timpul zilei, starea psihică era surescitată la toţi militarii 
din unitate, întrucât apăreau informaţii multiple legate de 
apariția unor mașini cu teroriști din diferite direcţii sau de 
deplasarea unor persoane necunoscute, presupuse a fi 
teroriști. S-au organizat ambuscade, cercetări în teren, însă 
toate au avut rezultat negativ, în sensul că nu am putut 
depista nimic concret. [...] În cursul nopţii, au continuat 
acele rafale scurte cu cadență diferită, din afara unităţii, 
care ne-au ţinut în șah și ne-au obligat să ripostăm, dar 
deja într-un mod mult mai lucid, cu un consum mai mic de 
muniție. [...] După terminarea evenimentelor, mi-au fost 
aduse mai multe elemente de muniţie, respectiv tub de 
cartuș 8 mm de pistol, glonţ plastic. Acest element mi-a fost 
adus de maior Fazekas și nu-mi amintesc exact locul unde 
l-a găsit, un tub cartuș de pistol-mitralieră 5,62 mm (pe 
acesta cred că mi l-a adus șeful de stat-major al regimentului 
care, și el, îl primise de la alt militar), tuburi pe lamă calibru 
7,62 mm. Cu un lot pe care noi l-am verificat și nu l-a avut 
nimeni în garnizoana Hunedoara, respectiv noi și Gărzile 
Patriotice. Aceste tuburi ne-au fost aduse de un soldat 
spunând că le-a găsit pe o latură a unității de unde s-a 
deschis foc asupra noastră198. 


Locotenent-colonel Toma loan a dat și el o declaraţie 
demnă de atentie: 


În dimineaţa zilei de 23 decembrie, orele 3:00, mi s-a 
raportat că dinspre Teliuc spre Călan se observă o urmă 
luminoasă la o înălțime de 500-1.000 m. S-a declanșat foc 
antiaerian, dar nu a fost nimerită acea ţintă, care a 


dispărut din raza noastră. După acest incident, s-a 
declanșat focul terestru. Cu certitudine afirm că, dinspre 
Hășdat, asupra unităţii sau înspre unitate s-a tras sau s-a 
semnalat foc de arnament pentru a determina riposta 
noastră. În momentele când, din unitate de la noi, nu se 
trăgea deloc, se auzea clar zgomot de foc de armă de o 
tonalitate mai deosebită din acea direcţie. [...] Mai arăt că, în 
ziua de 24-25 sau 26 decembrie s-au găsit în unitate trei 
gloanţe, într-adevăr, deformate, care nu erau din dotarea 
noastră10?. 


Odiseea personală a lui Eduard Ursache, 
rănit la Revoluţie în Arad 


Pe 24 decembrie 1989, în timp ce, soldat fiind, se afla într-o 
misiune de luptă împotriva teroriștilor din Arad, domnul 
Constantin Eduard Ursache a fost împușcati!0. Glonţul a intrat 
prin zona gâtului, a pătruns în cap și i-a distrus vederea la un 
ochi și auzul la una din urechi. A primit titlul de „Luptător 
pentru victoria Revoluţiei Române” din partea președintelui 
României. 

Astăzi, domnul Ursache trăiește modest în București și a 
avut amabilitatea să ne vorbească pe larg, într-un interviu 
înregistrat, despre experienţa sa din zilele Revoluţiei. Nu se 
laudă pentru ce a făcut acum 30 de ani. Vorbește direct, cu o 
sinceritate și un bun-simt dezarmante. Vocea sa nu trădează 
nici o urmă de emfază. Emoţionanta relatare de mai jos este o 


radiografie a unui atac terorist-diversionist. Ca sute de alte 
atacuri de acest fel din toată ţara soldate cu victime, a rămas 
până astăzi nesoluţionat de procurorii militari. Prin 
exemplaritatea sa, este de fapt o radiografie a Revoluţiei, dar 
mai ales a contrarevoluţiei Securităţii din decembrie 1989. 

Ce urmează se bazează în cea mai mare parte pe interviul 
pe care domnul Ursache ni l-a acordat cu multă amabilitate. 

În decembrie 1989, domnul Ursache, în vârstă de 20 de ani, 
își executa serviciul militar la UM 01214 din Ineu, o unitate de 
artilerie grea. Fusese recrutat în luna septembrie același an. 
Era deci un „buhai”, cum li se spunea soldaţilor din ciclul 1. Pe 
17 decembrie s-a „vehiculat” printre colegi că „au intrat 
ungurii peste noi”. După cum se știe, ungurii nu au intrat 
peste noi și nici nu aveau de gând s-o facă. Erau zvonurile 
plantate de Securitate, pornind de la Iulian Vlad și Ceaușescu, 
propagate prin cadrele Direcţiei a III-a de contrainformaţii 
militare (CI). Spiritele militarilor trebuiau agitate pentru a-i 
pregăti să tragă în „dușmani”, oricare ar fi fost aceștia. 
Securitatea pregătea războiul dictatorului Ceauşescu 
împotriva propriului popor. Un dușman care, evident, trebuia 
deghizat într-o invazie  „externă”, care va „distruge 
integritatea teritorială” a țării. 

Însă conform „metodicii” serviciului de dezinformare („D”) 
al Securităţii, trebuia plantată și o a doua variantă, pentru 
cazul în care soldaţii s-ar fi întrebat de ce invadatorii unguri 
vorbesc românește. Așadar s-a „vehiculat” și că e vorba de 
„huligani care au spart vitrinele”. S-a distribuit muniţie de 
război — 120 de cartușe fiecărui soldat și au fost scoase „din 
remiză”1il camioanele „cu obuziere mari”112. Lui Eduard, sau 


Eddy, cum îi spuneau prietenii, i s-a dat un AG 7113 cu trei 
rachete (cu care nu mai trăsese niciodată). 

Până pe 21 decembrie, plutonul său a stat în cazarmă, în 
stare de alarmă, „cu cartuș pe ţeavă și siguranța pusă”. 
Dormeau cu bocancii în picioare. În acea zi au fost urcati în 
camioane pentru misiunea de a apăra Consiliul din Arad. 

Au fost duși în centrul Aradului, unde au înlocuit alţi 
soldaţi într-un cordon care bloca accesul manifestanţilor în 
Consiliul Judeţean de Partid. Aveau muniţie de război și li s-a 
spus să pună și baionetă la armă. Cei de dinaintea lor 
trăseseră deja câteva focuri de avertisment în aerllt. Reperul 
pentru manifestanți era linia tramvaiului. „Dacă depășeau, 
trebuia să le spunem” să se retragă. Însă nu era ușor, și iată de 
ce: 

Populaţia s-a pus în genunchi în fața noastră. Unii chiar 
plângeau și ne spuneau: „Nu trageţi în noi! Suntem fraţii 
voștri! La București se moare!”. Eu eram tânăr, chiar nu 
știam ce se întâmplă cu mine. Vă daţi seama, cu armament 
pe mine, cu oameni în genunchi în faţa ta care ne spuneau 
să ne unim cu ei. [...] 

Au venit oameni la noi care ne-au băgat flori în ţeava de la 

arme, ne-au împărțit sendvișuri cu parizer și apă. 


S-ar putea numi această scenă una de semiînfrăţire? Greu 
de spus. În spatele lor, chiar lângă ușa consiliului, erau totuși 
„cei de la USLA”, cei cu „scuturi albe”. 

În noaptea de 21-22 decembrie, Eddy și colegii săi au 
dormit în apropierea „obiectivului” pe care trebuiau să-l 
apere. În dimineaţa care a urmat au reintrat în dispozitiv. Dar 
n-a mai durat mult. 80.000 de arădeni au venit curând în piaţa 


din fața Consiliului Judeţean. „[La un moment dat] s-a anunţat 
că a fugit Ceaușescu și toată lumea a început să urle de 
bucurie. Un coleg, Lucian, care n-a fumat în viaţa lui, s-a 
apucat atunci de fumat! Eu eram bulversat, vă daţi seama, eu 
trăisem până atunci doar în comunism...” 

Au urmat zile și nopţi intense pentru militarii în termen ai 
unităţii din Ineu. Începuse să se tragă. Au rămas „cu muniţia 
pe ei”, iar pe 23 s-a dat „alarma grea”. Ofițerii erau „disperaţi”. 
Ajungând și pe la unitatea militară din Cetate, li s-a spus „să 
nu bea apa că e otrăvită”115. Reveniţi în unitatea lor, li s-a 
ordonat să iasă pe terenul de fotbal cu AG 7 și să stea „în cerc 
cu fața în sus că vin trei elicoptere cu teroriști care voiau să 
treacă frontiera”. 

Pe 24 decembrie, „unul dintre colegii care a fost în Arad a 
fost rănit în mână. S-a tras tare de tot din blocuri în zona unei 
cofetării. Îl chema Lungu Costel și a stat în Spitalul Militar 
Central. Rana de la mână nu era de glonţ de 7,62, pentru că 
toată carnea era smulsă” 115. 

L-am întrebat pe domnul Ursache dacă, din câte a auzit, 
este posibil ca focul de armă care l-a lovit pe Costel Lungu să fi 
fost tras tot de soldaţi ai armatei sau revoluționari înarmați. Îi 
vine greu să creadă această variantă pentru că nu a fost de 
faţă, nu poate fi sigur. 

În aceeași zi s-a dat alarma întregului batalion din care 
făcea parte Eduard. Au plecat într-un convoi de opt camioane, 
fără prelatăl!/, precedate de mașina comandantului, în care 
se afla și Cl-istul, în uniformă specială, „ceva cu roșu parcă”. 
Eddy era în primul camion. Alături de el se afla Costel 
Dumitrașcu, care, deși nu făcea parte din grupul iniţial, a 
cerut comandantului bateriei permisiunea să meargă și el în 


misiune: „La București, fratele meu, mama, poate au murit!”. 
Impresionat, comandantul i-a îndeplinit dorinţa. Costel 
Dumitrașcu avea să fie foarte curând ucis de gloanţele 
aceluiași terorist care l-a rănit pe Eddy#8. 

Dar nimeni nu anticipa ce avea să se întâmple în curând. 
Drumul spre oraș al convoiului de miliari a fost însufleţit. 
Întreg convoiul a cântat în cor La umbră de stejărel, frumos 
doarme un soldățel și Treceţi, batalioane române. 

La intrare în Arad era „o blocadă făcută de civili cu bâte în 
mână. Nu arme, bâte”. Se trăgea, se vedeau trasoare. Militarii 
s-au consultat cu aceștia pentru a decide unde e mai bine să 
meargă coloana - în oraș sau la aeroport. S-a hotărât să se 
continue deplasarea înainte, „să apărăm Aradul”. 

Înainte de intrarea pe Calea Romanilor, camionul s-a oprit. 
Locotenentul Buzincu, comandantul de pluton, le-a cerut lui 
Eddy și Costel Dumitrașcu să se ridice în picioare și să apere 
flancurile, cu armă încărcată. „Eu eram pe stânga, unde erau 
blocurile, și Costel pe flancul drept, cu faţa spre vile. Un altul, 
cu pușca-mitralieră, ţinea centrul drumului. Ne-a spus să 
tragem siguranţa la armă.” 

A fost ultima comandă pe care cei doi au primit-o. „Am mai 
făcut 200 m și mi-am pierdut cunoștința. Ne-a nimerit de la 
primul foc. Eram în primul camion. Costel a avut 5 sau 7 
cartușe în burtă. Pe mine m-a lovit un singur glonț. Mi-a șters 
umărul, mi-a intrat în gât și cap.” 

L-am întrebat iarăși dacă este posibil să fi fost lovit de un 
alt militar în termen: 


A, că Armata a tras în Armată? În situaţia asta, nu! Care 
soldat era nebun, să vadă opt camioane cu soldați și fără 


prelată pe ele [și să tragă în ele]?! Că vezi căștile, bulevardul 
era luminat, eram pe Calea Romanilor [...]. N-au cum să fie 
niciodată opt camioane cu teroriști. Plus că era mașina 
comandatului [în faţă]. E clar că acolo nu s-a tras [din] vreo 
greșeală sau eroare militară sau că a tras militar în alt 
militar, nu, sub nici o formă. Nu, sub nici o formă, asta vă 
spun clar. Plus că, atenţie, după ce am fost eu împușcat, cum 
mi-au spus băieţii, s-a continuat focul. Și culmea e că s-a 
continuat din vila Doina, care, se presupune, vila aia Doina, 
am aflat în timp că era a șefului Securităţii pe Arad. 
Comandantul a dat ordin și s-au tras cinci sau șase lovituri 
de AG 7 în vilă, care, mi-a zis mie mama mea când a venit 
la mine, la spital, e dărâmată toată. 


Spre deosebire de atacul din ziua anterioară, soldat cu 
rănirea colegului Lungu Costel, Domnul Ursache este convins 
că atacul a fost premeditat, pentru a se crea panică. 
Observațiile sale par desprinse din manualul luptei de 
rezistenţă al Securităţii: 


A fost un fel de luptă de gherilă, luptă de stradă cu arma de 
foc. S-a creat panică. Era de ajuns să-ți cadă un coleg, mai 
ales că se trage din anumite locuri, de unde nu vezi, nu știi 
cine trage... Asta a fost ca să creeze panică. Ce înseamnă 
panica: să nu mai ai siguranţă pe tine, să fii speriat și atunci 
când ești speriat faci fapte [pe] care nu le conștientizezi, 
începi să tragi haotic. Părerea mea e că mulți civili au căzut 
victimă acestor focuri încrucișate din panică. Panica și-a 
atins efectul. Cine a făcut lucrurile astea a fost bine 
organizat, pentru că nu s-a întâmplat să cadă o dată 20 de 


oameni. Se împușcă pe grupuri mici, 2-3 inși cădeau, sau 
unul, se forma panica. Mai stăteau putin, mai cădea unul la 
nu știu ce stradă distanţă, se forma panica. Nu știa nimeni 
unde să tragă și în cine să tragă. Asta s-a și urmărit, să 
creeze panică, să se împuște oamenii între oameni. 
Diversioniști au existat! 


Colegii i-au spus ulterior lui Eddy ce s-a întâmplat după ce 
a fost împușcat. Și anume, exact ceea ce au urmărit teroriștii: 
„în momentul când am fost lovit, 


Constantin Eduard Ursache și cicatricea operaţiei care i-a 
salvat viaţa 


toţi au sărit din camioane, unii s-au băgat sub camioane, mulți 
au fugit, s-au ascuns într-o scară de bloc. Au sărit [imediat] toți 
din camionul meu...”. Glasul său trădează, pentru prima oară, 
o emotie jenată, împletită cu tristeţe, când reproduce ce i-au 
relatat unii dintre colegi: 


[Mi-au spus:] „N-a urcat nimeni după tine să te dea jos, 
doar Mihăilă, singurul. Costel urla «Aoleo, mamă, sunt 
rănit», tu erai căzut peste oblon, ca un beţiv”. Eu nu știam 
nimic, pierdeam foarte mult sânge, că intrasem în comă 
deja. A urcat după noi acel oltean, Mihăilă, singurul care a 
urcat după mine și m-a dat jos. Îmi curgea sânge și pe nas, 
și pe gură. A venit salvarea, m-au tăiat la gât, asta mi s-a 
povestit... Am stat în comă de pe 24 seara până pe 1 
[ianuarie], când am văzut-o pe mama. Nu știam ce se 
întâmplase cu mine. Am aflat că a murit Costel. Mormântul 
lui e în cimitirul eroilor. Îl găsiţi, Costel Dumitrașcu... 


Cele câteva focuri trase de securiștii aflaţi, după toate 
probabilitățile, în vila Doina și-au atins într-adevăr scopul. 
După spusele domnului Ursache, n-au făcut victime decât din 
primul camion: un mort (Costel Dumitrașcu, lovit în burtă) și 
doi răniţi (Eduard Ursache în umăr, gât și cap, și Ion Diaconu, 
sub bărbie)120. Dar întregul convoi s-a oprit. Militarii, fără 
experiența luptei reale, au intrat în panică. Ulterior, au 
răspuns cu foc de AKM și AG, dar teroriștii își schimbaseră 
deja poziţia. Nici unul n-a fost prins sau identificat. Deși se știa 
cine locuia în acele vile, respectiv cadre de SecuritatelZl. Mai 
mult, s-au găsit înăuntru arme și muniții. 

Pe 4 iulie 2018, Eduard Ursache a fost citat de SPM să se 
prezinte la circa 22 Poliţie din București să dea o declaraţie în 
calitate de „persoană vătămată”. Deși avea de mult această 
calitate într-un dosar al Revoluţiei Arad, „în atâţia ani nu-l mai 
chemase nimeni”. I s-a sugerat să vină cu un avocat, însă el 


nu-și poate permite acest lucru. În ziua respectivă, la circa 22 
se pare că ar fi trebuit să vină și avocatul domnului Iliescu. 

În legătură cu declaraţia dată la poliţie, domnul Ursache 
ne-a mărturisit următoarele: 


Ce v-am spus dvs. aici i-am spus și lui. Numai că [el nu m-a 
înregistrat], a scris cu mâinile pe calculator. El tot încerca 
să-mi răstălmăcească cuvântul. Adică eu spuneam una și el 
tot încerca să bage altfel. Și eu îi ziceam „Stai, domnule, că 
nu-i așa!”. Eu îi spuneam exact ce s-a întâmplat, cum s-a 
întâmplat, dar, pe lângă cuvântul meu, el venea cu alt 
cuvânt. Dacă, de exemplu, eu spuneam „nu”, el scria „nu 
știu”. 


Așteptăm cu interes să vedem cum a fost consemnată 
declaraţia lui Eduard Ursache în dosarul cu 3.330 de volume 
de urmărire penală ale procuroriloriZ2. Și cum au ajuns 
aceștia la concluzia că și Eduard Ursache, și Costel Dumitrașcu 
au fost loviți de foc „fratricid”? Au consemnat oare că s-a tras 
din vila Doina? Au cercetat a cui era? I-au audiat? Au verificat 
ce s-a găsit acolo? Au comparat muniţiile găsite în acea vilă cu 
gloanţele cu care au fost lovite victimele? 

Ne-ar interesa și modul în care explică prolificii procurori 
cum a fost ucis de fapt Costel Dumitrașcu și cum au fost răniți 
Eduard Ursache și Ion Diaconu. În condiţiile în care nu erau 
alți militari în zonă, iar civilii din apropiere nu erau 
înarmaţiI?3, cine a fost „nebunul” care ar fi deschis, fără 
provocare, focul „fratricid” asupra convoiului de opt camioane 
de militari, pe bulevardul luminat? 

Cert este că mărturia înregistrată pe care ne-a oferit-o 
domnul Ursache se coroborează cu faptele descrise de 
organele militare în volumul coordonat de general-locotenent 
(r) prof. dr. Costache Codrescu, Armata Română în Revoluţia 
din decembrie 1989: 


Pe baza ordinului comandantului marii unităţi, la orele 
18:40, un detașament de militari din UMO1214 Ineu, 
chemat să întărească forțele care apărau reședința 
judeţului, a început deplasarea spre Arad. Intrând în oraș 
la ora 20:30 și primind informații că pe străzi se trag focuri 
răzlețe de armă, comandantul eșalonului, maiorul Vasile 
Muntianu, hotărăște să schimbe itinerarul de deplasare 
stabilit iniţial. În Piaţa Romană, în zona podului de la 
Aradul Nou, de la etajele superioare ale blocurilor din zonă 
și de pe acoperișuri se trag câteva focuri de armă asupra 
coloanei. Militarii au ocupat dispozitiv de luptă și au 
replicat prompt. Nici nu apucaseră să debarce din 
camioanele cu prelată când au fost împușcați: soldatul 
Costel Dumitrașcu (grav rănit, a decedat a doua zi la spital) 
și alți doi soldați: Eduard Ursache și Ion Diaconu, răniți. Una 
dintre clădiri a fost identificată atunci ca aparținând 
locotenent-colonelului Rusu de la MII24 (vila Doina), 
cetățenii aflați la fața locului informând că de aici diverși 
indivizi au deschis foc. Precizăm că aici, în zona în care 
detașamentul de la UMO1214 Ineu a intrat practic în 
ambuscadă, nu există nici un obiectiv încredințat armatei 
pentru pază ori vreo echipă de patrulare. Pentru prinderea 
celor care au tras asupra coloanei s-au întreprins imediat 


acțiuni de scotocire, soldate însă fără rezultatele scontate. 
Într-una din vilele situate lângă blocurile turn s-a descoperit 
totuși o ușă masivă care nu a putut fi deschisă folosind 
mijloace obișnuite. În final s-a recurs la folosirea a patru 
lovituri de aruncător de grenade AG 7. În încăpere s-au găsit 
armament și muniţie, alimente, băuturi alcoolice care au fost 
inventariate și predate UM0138012. 


Se remarcă o solidă concordanţă între relatarea 
interlocutorului nostru și raportul militarilor. Singura 
diferența pare a fi faptul că militarii menţionează existenţa 
prelatei pe camion. În această privinţă, tindem să dăm crezare 
mai degrabă domnului Ursache, pentru următoarele motive: 


— Eduard Ursache pare că își aduce foarte bine aminte acest 
detaliu, care l-a frapat, fiind neobișnuit ca un camion 
militar să se deplaseze fără prelată; 

- doi soldaţi (Dumitrașcu pe dreapta și Ursache pe stânga) 
primiseră ordinul să apere flancurile camionului. În plus, 
încă unul ţintea axul străzii, cu mitralieră pe cabină. Acest 
ordin nu ar fi avut sens dacă acel camion ar fi avut prelată. 
Gloanţele i-au lovit exact pe cei doi soldaţi care apărau 

flancurile camionului și care erau în picioare, cu arma 

pregătită, în timp ce colegii lor se aflau așezați pe banchete. 

Dacă ar fi existat o prelată, este puţin probabil ca gloanţele să-i 

fi nimerit tocmai pe cei doi, care erau în picioare, și încă din 

prima salvă. 


Glonţul i-a zgâriat întâi umărul, apoi i-a intrat, prin partea 
laterală a gâtului, în cap 


Gloanţele au venit din partea dreaptă a camionului, în 
direcția de mers, și anume dinspre vile. Acest fapt rezultă clar 
din rănile celor doi: 


— în burtă, pe Costel Dumitrașcu. Acesta privea spre dreapta, 
așadar a fost lovit din dreapta camionului (partea cu 
vilele); 

— în umăr și apoi în ceafă (după cum se poate vedea și din 
imagine) pe Eduard Ursache. Acesta privea spre stânga, 
deci a fost lovit din spate, adică tot din stânga camionului; 

- rănile domnului Ursache arată că traiectoria glonţului 
respectiv a fost de la nivelul camionului său puţin mai jos. 


Toate aceste elemente arată, după cum se poate vedea din 
fotografie, că gloanțele au putut origina de la nivelul și din 
direcția la care se aflau ferestrele vilei Doina. Fapt care 
confirmă ce au relatat martorii oculari atât colegilor lui 
Eduard Ursache, cât și autorilor cărţii Armata Română în 
Revoluţia din decembrie 1989128. 

Domnului Constantin Eduard Ursache nu-i place, sincer, să 
fie numit „erou”. Celor care o fac le spune simplu: „Eu mi-am 
făcut doar datoria, eram sub jurământ. Până la urmă, am fost 
doar rănit, dacă muream, poate eram erou. Costel Dumitraşcu 
e erou, nu eu”. 

Nu știe cine l-a împușcat și nici nu vrea să speculeze 
asupra identităţii sale. Știe doar că cineva a făcut-o cu intenţie, 
„ca să creeze panică”. Mai știe că „panica și-a atins efectul” și 
că „cine a făcut lucrurile astea a fost bine organizat”. L-am 
întrebat cum își explică faptul că cei care l-au rănit, cei care i- 
au ucis colegul cu intenţia de a crea panică nu sunt inculpați. 
Și dacă poate explica modul în care Iliescu și ceilalți doi 
inculpaţi i-ar fi putut organiza așa de bine pe cei care au 
apăsat pe trăgaci. Ca răspuns, Eddy se referă la o vagă teorie a 
unei „lovituri de stat”. Dar nu insistă asupra ei: „Astea or fi 
secrete de stat, noi suntem prea mici ca să le știm”. La prima 
vedere ar putea părea resemnat: „Acum faptul e consumat, 
toată viața am rămas fără un ochi și o ureche”. 

În realitate, Eduard Ursache nu este deloc resemnat. Vrea 
să afle mai multe lucruri, care ţin de esența focului de armă ce 
i-a marcat viața și a Revolutiei în general: „Ce spune 


procuratura militară în sensul anchetei mele? De unde a venit 
glontul? Ce glonţ a fost? [...]. Să-mi spună și mie exact: ce s-a 
întâmplat? La ce concluzie a ajuns procuratură?”. Lipsa de 
resemnare i se citește de fapt și pe faţă, și în tonul vocii. 
Pentru el, acuzarea lui Ion Iliescu și a celor din „grupul 
filosovietic” pentru crimele de la Revoluţie este departe de a fi 
un răspuns la întrebările simple de mai sus. 

Aradul, al doilea oraș revoluționar al ţării, prezintă o 
statistică şocantă: toate victimele datează de după 22 
decembrie. Deși aici s-a propagat pentru prima oară Revoluţia 
timișoreană, până la fuga dictatorului nu s-au tras decât focuri 
de avertisment. Să se datoreze oare acest fapt înfrăţirii tacite 
dintre Armată și manifestanți descrise de domnul Ursache (cu 
flori în ţevile puștilor și sandvișuri cu parizer)? 

Din păcate, Aradul avea să devină un oraș însângerat 
începând cu noaptea de 22 decembrie. În final, 19 persoane au 
fost ucise prin împușcare (printre care Costel Dumitrașcu) și 
alte 40 au fost rănite în același mod (printre care domnul 
Eduard Ursache)127. Nici un terorist nu a fost anchetat și cu 
atât mai puţin condamnat, deși volumul Armata Română în 
Revoluţia din decembrie 1989 vorbește despre zeci de episoade 
de focuri cu intenţie, de tip diversionist-terorist. Mai 
menționează și aceste categorii de persoane suspecte: 


— din „Securitate, USLA”, reţinute ca „dubioase”; 
— „ofițeri de Securitate” care „nu s-au prezentat să conlucreze 
cu autoritățile militare”; 


- „securiști prinși” în locuri unde „nu-și puteau justifica 
prezenţa”; 

— „ofițer de Securitate oprit la un filtru cu documente secrete 
și o sumă de bani românești și în valută”, cercetat și 
eliberat de Vasile Duduman, CI-stul (!) unităţii 01214 Ineu 
(cea a domnului Ursache). 


Același volum vorbește despre un intens război electronic 
în Arad în acele zile. Ţintele false de pe ecranele staţiilor de 
radiolocațţie, telefoanele cu dezinformări și focurile de armă 
sporadice, dar constante, în fiecare noapte, din zone 
împădurite sau alte ascunzișuri au ţinut unităţile militare 
locale în stare de panică. La Arad, fapt rar, s-a semnalat chiar 
și o „alarmă aeriană” falsă (și aceasta confirmând acurateţea 
relatării domnului Eduard Ursache). 

În final, este relevant să cităm măcar unul dintre zecile de 
episoade teroriste din Arad prezentate în cartea amintită. 
Cititorul va observa cu siguranță caracteristicile „luptei de 
rezistență”, așa cum se prefigurau încă din anunţul din 
Scânteia tineretului: 


Începând cu orele 19:10, UM01286 a fost atacată cu foc 
intens, pe toate laturile, tragerile executându-se în reprize 
de câte 10-15 minute, cu pauze de 30-40 minute. Atacul, 
deosebit de violent, s-a prelungit până a doua zi către orele 
06:00. Din observaţii a rezultat că pentru dirijarea focului 
elementele diversioniste foloseau un cod de semnale cu 
fum și cartușe de semnalizarelză. 

Definiţia termenului „terorist” 


Conform dicționarului, termenul „terorist? desemnează 
autorul „actelor intenționate de violență comise de un grup 
sau o organizație pentru a provoca o teamă generalizată și 
pentru atingerea unor scopuri politice”. Or, împușcarea unor 
demonstranţi/revoluţionari și după 22 decembrie - din case 
conspirative, din blocuri din jurul MApN, din vilele aflate în 
jurul clădirii Televiziunii, din blocuri aflate în centrul 
capitalei, de pe acoperișuri, uneori prin foc concentrat, alteori 
prin împușcături izolate, dar mai ales în întuneric, uneori 
aparent aleatoriu, însă deseori cu precizie, în organe vitale, 
alteori prin Împuşcături într-o mulțime -, acte intenţionate de 
violență, a avut scopul de a provoca teamă generalizată. Este 
de la sine înţeles că, prin această teamă, cei care au organizat 
represiunea și după 22 decembrie au urmărit ca populaţia 
răsculată să se retragă în case, evident, pentru atingerea unor 
scopuri politice. Aceste scopuri nu sunt greu de elucidat. 
Populaţia, exasperată de mizeria și teroarea dictaturii, își 


dorea libertate. Dar dorea și ca cei vinovaţi pentru anii de 
umilință sub Ceaușescu să fie trași la răspundere. Nu e greu de 
înţeles că factorilor de comandă și executanţilor represiunii și 
actelor teroriste din decembrie '89 le era frică de mulțimea 
dezlănțuită (și, la scurt timp, în parte înarmată). 


Iulian Vlad își identifică teroriștii 


Cine au fost trăgătorii activi în lupta de rezistență? Răspunsul 
detaliat a fost dat chiar de șeful Securităţii, Iulian Vlad. 
Procurorul Ioan Dan a intrat în posesia unei inestimabile 
mărturii a acestuia: 


În aprilie 1990, generalul Gheorghe Diaconescu a fost 
destituit din funcţia sa de conducere în Direcţia 
Procuraturilor Militare. La plecare, mi-a predat cheia de la 
fișetul său, cu menţiunea că acolo au mai rămas câteva 
hârtii fără importanţă. Întrucât la data respectivă mă 
aflam, în cea mai mare parte a timpului, în procesul 
cercetărilor de la Timișoara, mult mai târziu am dorit să 
pun în respectivul fișet o serie de acte. Am cercetat ce mai 
rămăsese de pe urma generalului Diaconescu și, spre 
surprinderea mea, am găsit declaraţia olografă a 
generalului Iulian Vlad, dată fostului adjunct al 
procurorului general, fostul meu șef direct, nimeni altul 
decât generalul Diaconescu, la 29 ianuarie 1990, când toate 
evenimentele din decembrie 1989 erau foarte proaspete. 
Repet, este vorba despre declaraţia olografă, un text scris 


foarte îngrijit, pe 10 pagini, din care voi reda acum integral 
doar partea care se referă expres la „acţiunile teroriste în 
Capitală” (formularea îi aparține generalului Vlad). 


Iată transcrierea declaraţiei olografe a generalului Vlad din 
29 ianuarie 1990: 


Analizând modul în care au început și s-au desfășurat 
acțiunile teroriste în Capitală, pe baza acelor date și 
informaţii ce le-am avut la dispoziţie, consider că acestea 
ar fi putut fi executate de: 

1) Elementele din Direcţia a V-a, USLA, CTS și din alte 
unități de Securitate, inclusiv speciale. 

a) Direcţia a V-a, așa cum am mai spus, avea în 
responsabilitate paza și securitatea interioară a Palatului 
Republicii, multe dintre cadrele acestei unităţi cunoscând 
foarte bine clădirea, cu toate detaliile ei. În situaţia creată 
în ziua de 22.12.1989, puteau să meargă la Palat, pe lângă 
cei care făceau acolo serviciul, și unii dintre ofițerii și 
subofiţerii care se aflau la sediul CC ori la unitate. 

Este cât se poate de clar că numai niște oameni care 
cunoșteau bine topografia locului ori erau în complicitate 
cu cei care aveau asemenea cunoștințe puteau pătrunde în 
clădire (sau pe acoperișul ei) și transporta armamentul și 
cantitățile mari de muniţie pe care le-au avut la dispoziţie. 
Tot această Direcţie dispunea de o bază puternică și în 
apropierea Televiziunii (a Televiziunea veche). De 
asemenea, avea în responsabilitate perimetrul din zona 
reședinței unde se aflau numeroase case (vile) nelocuite și 


în care teroriștii ar fi putut să se ascundă ori să-și facă 
puncte de sprijin. 

Sunt și alte motive care pun pe prim-plan suspiciuni cu 
privire la această unitate. 

b) Elemente din cadrul unităţii speciale de luptă 
antiteroristă care aveau unele misiuni comune cu Direcţia 
a V-a și, ca și o parte a ofițerilor și subofiţerilor de la 
această unitate, dispuneau de o mai bună instruire și de 
mijloace de luptă mai diversificate. 

c) Elemente din trupele de Securitate care asigurau paza 
obiectivelor speciale (reședință, palat etc.) și, împreună cu 
Direcţia a V-a, Securitatea Capitalei și Miliția Capitalei 
asigurau traseul de deplasare. 

d) Ofiţeri și subofiteri din Securitatea Capitalei, îndeosebi 
de la Serviciul Trasee, sau dintre cei care au lucrat la 
Direcţia a V-a. 

e) Elemente din alte unităţi de Securitate, inclusiv unităţile 
speciale 544, 195 și 110, precum și din cele complet 
acoperite, comandate de col. Măiţă, col. Văleanu, lt.-col. 
Sârbu, col. Nica, col. Eftimie și lt.col. (Eftimie sau 
Anghelache) Gelu [așa stă scris în declaraţie — n.n.]. Aceste 
din urmă șase unități, ca și UM 544, în ansamblu, și UM 195 
puteau dispune și de armament și muniții de provenienţă 
străină, precum și de condiţii de pregătire adecvate. 

2) Ofiţeri și subofiteri din Militie, atât de la Capitală, cât și 
de la IGM, cu prioritate cei din Detașamentul special de 
intervenţie și cei care asigurau traseul. 

3) Cred că s-ar impune verificarea, prin metode și mijloace 
specifice, a trăgătorilor de elită din toate unităţile din 
Capitală ale Ministerului de Interne, precum și a celor care 


au avut în dotare sau au îndeplinit misiuni folosind arme 
cu lunetă. N-ar trebui omiși nici chiar cei de la Dinamo și 
de la alte cluburi sportive. 

4) Unele cadre militare de rezervă ale Securităţii, Miliției și 
Armatei, precum și actuali (la data respectivă) și foști 
activiști de partid sau UTC, persoane apropiate trădătorului 
și familiei sale ori care posedă arme de foc. 

Propun, de asemenea, o atentă investigare a celor care au 
fost în anturajul lui Nicu Ceaușescu. Acest anturaj, foarte 
divers, cuprindea inclusiv unele elemente de cea mai 
scăzută condiţie morală care puteau fi pretabile la 
asemenea acţiuni. 

Ar fi bine să se acorde atenţia cuvenită sub acest aspect și 
fraților dictatorului — Ceaușescu Ilie și Ceaușescu Nicolae — 
care, prin multiplele posibilităţi pe care le aveau, puteau 
organiza asemenea acțiuni. 

5) Anumite cadre militare sau luptători din Gărzile 
Patriotice. 

6) Străini: 

a. Din rândul celor aflaţi la studii în România: 

- arabi, în general, și palestinieni, în special, inclusiv cei 
care sunt la pregătire pe linia Armatei (de exemplu, la 
Academia Militară); 

— alte grupuri de străini la studii (iranieni și alţii). 

b. Special infiltrati (îndeosebi din cei care au urmat diverse 
cursuri de pregătire pe linia MI sau a MAN); 

c. Alți străini aflaţi în ţară cu diverse acoperiri, inclusiv 
diplomatice; 

d. Foști cetățeni români (care ar fi putut intra în ţară și în 
mod fraudulos). 


7) Elemente infractoare de drept comun care au posedat 
armament ori l-au procurat în chiar primele ore din după- 
amiaza zilei de 22 decembrie 1989, când, din mai multe 
unităţi de Securitate, între care Direcţia a V-a și Securitatea 
Capitalei, s-a ridicat o cantitate mare și diversă de 
armament și muniţie2. 


Fostul șef al Securităţii a oferit, atât în focul evenimentelor, 
cât și după aceea, versiuni diferite asupra identității 
teroriștilor. Conform uneia dintre ele, aceștia ar fi fost chiar 
„manifestanţii” (trăgând asupra „noastră”!). În naraţiunea 
disculpatoare compusă ulterior și diseminată pe scară largă 
de subalternii săi (Aurel Rogojan, Cristian Troncotă și alţii), 
același Vlad punea acţiunile teroriste pe seama „turiștilor 
sovietici”. 

Iată de ce generalul Ion Hortopan avea pe 23 decembrie 
1989 motive îndreptăţite să se îndoiască de „loialitatea” lui 
Iulian Vlad față de Revoluţie. Sunt utile comentariile 
procurorului loan Dan la această declaraţie, „o probă de 
importanţă capitală” în dosarul Revoluţiei: 


În primul rând, apare foarte clar că generalul Vlad avea o 
mare capacitate de analiză și sinteză. Impresionează stilul 
clar, modul sistematic în care își expune opiniile. Totul este 
bine elaborat, coerent. Nu încape îndoială că tot ceea cea 
scris reprezintă rodul propriilor reflecţii, bazate pe 
cunoașterea profundă a faptelor și datelor expuse. De aici, 
credibilitatea ei maximă. 

În al doilea rând, nu sunt puse, sub nici o formă, sub 
semnul dilemei, al dubitabilului, „acţiunile teroriste”. 


Faptul că șeful Securităţii recunoaște explicit, fără ezitări, 
fără rezerve că au avut loc „acţiuni teroriste” infirmă 
drastic toate alegaţiile referitoare la faptul că am avea de-a 
face cu „un fenomen inventat”. Acest punct este 
fundamental pentru înţelegerea a ceea ce s-a întâmplat în 
decembrie 1989. Generalul Vlad nu și-a permis, nici atunci, 
nici după elaborarea și semnarea declaraţiei, să retracteze 
cele spuse. 

În al treilea rând, formula la care a recurs, potrivit căreia 
acţiunile teroriste „ar fi putut fi executate de...”, reprezintă, 
dacă recurgem la prezumția de bună intenţie, o consecinţă 
a faptului că nu dispunea, la data respectivă, de suficiente 
dovezi pentru a se exprima în cunoștință de cauză. Deci 
aici intervin multe semne de întrebare. 

În al patrulea rând, nu este deloc întâmplătoare ordinea la 
care a recurs în menţionarea unor posibile sau probabile 
entități care au desfășurat „acţiuni teroriste” (repet: 
existența unor asemenea acţiuni este —- pentru generalul 
Vlad - o certitudine). Este deosebit de semnificativ că pe 
primele locuri sunt puse unități ale Securităţii. Prin 
urmare, generalul Vlad nu numai că nu excludea 
participarea unor securiști la acţiunile teroriste, ci îi 
menționa pe aceștia în „top”. Detaliile pe care le prezintă 
(detalii cu valoare de argumente solide) fac extrem de 
verosimilă ierarhizarea răspunderilor pentru „acţiunile 
teroriste”3. 


Vlad chiar aduce argumente logice în favoarea acestei liste, 
respectiv că numai aceștia cunoșteau „clădirile” și „topografia 


locului” și aveau posibilitatea „transportării armamentului și 
cantităților mari de muniţie pe care le-au avut la dispoziţie”. 

Lista include și „arabi, în general, și palestinieni, în special, 
inclusiv cei care sunt la pregătire pe linia Armatei”. Acest fapt 
e confirmat de unii medici și alți martori, după cum se va 
vedea. Trebuie subliniat însă de la bun început că respectivii 
erau afiliati Securităţii și antrenați de aceasta, după cum 
reiese și din mărturia fostului ofiţer din Direcţia I a Securităţii, 
citată mai sus : „Din ascunzători, din case conspirative [...] cei 
din USLA și unii studenți străini, alăturaţi lor, trăgeau cu niște 
cartușe speciale, care, la lovirea tintei, provocau noi explozii. 
Nu conta că ţintele erau vii!”. După cum se va vedea, probele 
demonstrează că același tip de gloanţe explozive au fost 
folosite și după 22, de aceeași actori. Concluziile lui Mădălin 
Hodor sunt importante și merită reluate: 


Pe lângă indicarea Direcţiei a V-a, USLA și CTS 
(Comandamentul Trupelor de Securitate) ca principalele 
unităţi furnizoare de „teroriști”, menţionarea unor „cadre 
militare de rezervă ale Securităţii, Miliției și Armatei, 
precum și actuali (la data respectivă) și foști activiști de 
partid sau UTC, persoane apropiate trădătorului și familiei 
sale”, precum și-a anumitor „cadre militare sau luptători 
din Gărzile Patriotice” reprezintă o „descriere cât se poate 
de precisă și acoperitoare a reţelei «R»”, celebra structură 
secretă care trebuia să funcționeze „pe teritoriul vremelnic 
ocupat de inamic” în timpul „războiului întregului popor 
pentru apărarea patriei”. Adică în tipul de scenariu din 
decembrie 1989. 


Într-adevăr, exact aceeași componentă a „nucleelor de 
rezistență” este menţionată în articolele din Securitatea 
referitoare la lupta de rezistență, inclusiv „o rezervă compusă 
din persoane devotate, competente, cu posibilități”, dar până 
atunci „nemobilizate”5. 

Prin mărturia sa, lulian Vlad 


arată indubitabil că știa exact componenţa, structura și 
modul de operare al reţelei „R”, lucru care nu putea fi 
explicat decât prin aceea că era, prin natura funcției (de șef 
al Securităţii), unul dintre cei care o coordonau. Ceea ce 
contrastează cu repetatele sale declaraţii ulterioare prin 
care nega că ar cunoaște ceva despre existența unei astfel 
de reţele conspirate și despre legăturile ei cu Securitatea 
[respectiv] rețeaua „R”, planul „Z”. Chiar și atunci când 
Silviu Brucan l-a confruntat în seara zilei de 23 decembrie 
1989, în timpul celebrei ședințe din sediul MApN, cerându-i 
direct să le ordone să depună armele și să înceteze focul. [...] 
De frică, Iulian Vlad a mintit și a dat vina pe „elemente loiale 
dictatorului” sau pe „fanatici care acționau individual”, deși 
tot ceea ce se întâmpla pe străzi indica o acţiune coordonată 
și condusă după regulile războiuluis. 


Această explicare a componenţei grupurilor de teroriști de 
către ultimul șef al Securităţii ceaușiste este singura lui 
confesiune credibilă. Ea s-a produs într-un moment în care 
acţiunile teroriste antirevoluţionare erau încă proaspete și el 
era arestat pentru genocid. Vlad știa că, dacă ar fi încercat să 
ascundă identitatea atâtor trăgători (despre care era imposibil 
ca el să nu fi avut cunoștință), ar fi creat suspiciuni și și-ar fi 


agravat situaţia juridică. A optat astfel pentru o jumătate de 
adevăr: să se dezică de subalternii săi ca să se scape pe sine. 
Externalizându-și vinovăția individuală în cea colectivă, la 
care el însuși nu ar fi participat, Vlad recunoaște că ofiţeri din 
subordinea lui au tras, dar nu la ordinul său. Încercând să se 
pună la adăpost, el pretindea că ar fi trecut instantaneu de 
partea Revoluţiei și împotriva „trădătorului” (!). 

Este de la sine înţeles că, dacă morții și răniții din decembrie 
1989 ar fi fost, unilateral, victimele unei diversiuni organizate 
de capii Armatei Române (îngrijoraţi, s-ar putea presupune, de 
propria soartă din cauza culpabilităţii pentru ce au făcut la 
Timișoara), Vlad ar fi divulgat pe loc acele nume/metode, 
nesimţind nevoia de a-și implica propriii subalterni, față de 
care avea un vechi atașament din vremea când îi școlise, ani 
de zile, la Băneasa. Singura posibilitate rămâne așadar că 
diversiunea și crimele de după 22 decembrie au fost 
coordonate de el însuși, fiind cel mai interesat să se pună la 
adăpost de mânia populaţiei răzvrătite. 

Din neatentie sau nu, și alți comandanți din Securitate au 
dat vina, pentru a se disculpa, pe „alți” securiști. 

Generalul-maior Ghiță Grigorie, comandantul Trupelor de 
Securitate, a spus: „Trupele de Securitate nu au nimic comun 
și nu pot fi confundate cu acele forțe speciale de Securitate și 
elemente teroriste care au fost pregătite în ascuns de dictator... 
pentru operații de tip gherilă urbană”. Merită amintit că Ghiţă 
Grigorie a fost condamnat, abia în 2001, la 6 ani de închisoare 
pentru contribuţia lui la masacrul de la Otopeni; după ce Joița 
Tănase, procurorul general de atunci, a încercat să-l scape 
prin recurs în anulare, Ghiţă a fost grațiat, ca și Iulian Vlad cu 
10 ani înainte, de Ion Iliescu. 


Un alt comandant care a procedat astfel este colonelul 
Gheorghe Ardeleanu, șeful USLA. În momentul în care un 
terorist capturat, care s-a dovedit subofițer din USLA, a fost 
adus la MApN în faţa Consiliului de Război, fostul comandant 
USLA și-a acuzat direct propriul subordonat — e vorba despre 
Gheorghe Trosca, șeful statului-major al USLA, declarat 
ulterior erou al Revoluţiei —, spunând: „Asta Trosca mi-a făcut- 
o!”. Mai multe detalii despre cazul Trosca se află în secțiunea 
dedicată acelui caz. 

De altfel, Gheorghe Ardeleanu avea să demaște USLA din 
nou, fără să vrea, la sediul USLA, pe 25 decembrie 1989 în 
jurul orei 18:00. 


Concluzia generalului Nicolae Militaru 
coincide cu cea a lui Iulian Vlad 


În mărturia sa din procesul „Otopeni - 23 decembrie 1989”, 
generalul Nicolae Militaru, ministrul Apărării în acele 
momente, a fost convins că 


cei care au tras după 22 decembrie 1989 au fost: Direcţia a 
V-a a Securităţii Statului, Trupele Speciale și Securitatea 
București. Diversiunea a fost creată de Direcţia „D” 
[„dezinformare” — n.n.] din DSS. Din informaţiile obţinute 
în acele zile de la col. Pavelescu, fost șef de Stat-Major al CT 
de Securitate, știa că represiunea a fost organizată pe baza 
ordinului 2600, care nominaliza forțe, nume de persoane, 


și amplasarea lor în anumite zone [...]. Numai MI avea în 
dotare armamentul special cu care au fost uciși majoritatea 
oamenilor după 22 decembrie&. 


În dialogul-mărturie din România Liberă”, generalul 
Nicolae Militaru oferea argumente credibile pentru care „cei 
care au emis ordinul 2600, adică Securitatea” sunt și cei 
vinovaţi pentru actele de terorism de după 22. Aceștia „aveau 
și alte forţe, care dispuneau de putere mare”, fiind capabili să 
reacționeze „la orice fel de tulburări” pentru a „contracara 
revolta oamenilor”. Tot ei au creat diversiunea cu ţintele 
„aeriene” false, „manevrate de pe teritoriul ţării noastre”, prin 
„imitatoare de foc”, toate cu „caracter evident de diversiune”, 
în timp ce unităţi ale USLA au încercat „infiltrarea la MApN pe 
23-24 decembrie cu mașini blindate”, având scopul de a 
„lichida niște personalităţi, pentru a întoarce lucrurile pe 
dos”. Cu privire la teroriștii arestaţi, Militaru spune clar că 
aceștia au fost puși în libertate imediat de oamenii Securităţii 
infiltrati în Armată și Justiţie: „MI era peste tot. O parte din ei 
lucrau în Ministerul Apărării. Era vorba de compartimentul 
contrainformaţiilor militare” care erau „tot securiști”. 
Generalul știa de cel puţin 180 de teroriști depuși la Miliția 
capitalei, „cu tabele, cu toată documentaţia însoţitoare”. 
Aceștia „au fost puși pe liber” de „procurorii care până atunci 
acţionaseră cu Securitatea”, că doar „momentele erau tulburi, 
cine să știe cu precizie în ce parte se va înclina balanța”. 
Declaraţia generalului Militaru este credibilă și pentru că este 
confirmată de mărturiile citate anterior. Mai mult, ea se 
verifică prin analiza planurilor Securităţii de „luptă de 
rezistenţă pe teritoriul vremelnic ocupat de inamic”. 


Aceleași suspiciuni vin și din partea 
generalului Ion Hortopan 


O altă mărturie relevantă se găsește în declaraţia din 16 
februarie 1990 a  generalului-colonel Ion Hortopan, 
comandantul Comandamentului Infanteriei și Tancurilor, 
dată în fața procurorului Gheorghe Diaconescu, șeful 
procuraturii militare în acel moment (nu este vorba despre 
ofițerul de Securitate cu același nume): 


După ce s-au stabilit un grup de măsuri pentru apărarea 
principalelor obiective, ca Radio-Televiziunea, fostul sediu 
CC, aeroportul, Telefoanele și altele, am mers la sediul CC și 
Televiziune cu unele probleme de apărare. Acolo s-a 
prezentat la mine un ofițer de securitate de la Direcţia a V-a 
care mi-a cerut să îi ofer protecţie, deoarece el este chemat 
la misiune și nu dorește să meargă. Apoi mi-a raportat că în 
sediul CC sunt ofițeri ai MI care deservesc telefoanele 
operative din sediu și ascultă toate convorbirile MApN și 
controlează măsurile pe care le luăml?. 


Această mărturie explică fără echivoc mai multe elemente 
ale luptei de rezistenţă în care era angajată în acel moment 
rețeaua Securității destinată acestui scop: 

- faptul că anumite cadre de Securitate, în special de la 

Direcţia a V-a, fuseseră chemate la misiune; 

— acea misiune la care fusese chemat ofițerul de la Direcţia a V-a 
pe 22, după-amiază, nu putea fi una de luptă contra 


teroriștilor. În acel moment, activitatea lor nici nu începuse 
în București; 

- dacă ar fi fost vorba de o misiune secretă, în slujba 
Revoluţiei, nu avea sens să-i spună acest lucru lui 
Hortopan. Și cu atât mai puţin „să-i ceară protecţie”. 
Hortopan era evident, în acel moment, de partea Frontului. 
Tocmai își „exprimase adeziunea” față de cauza Revoluţiei; 

- singura posibilitate rămasă e că misiunea era contra 
Revoluţiei, adică în cadrul luptei de rezistenţă; 

— evident, această concluzie se coroborează cu zeci de alte 
probe din care rezultă că alţi ofițeri ai Direcţiei a V-a au 
răspuns misiunii la care fuseseră chemaţi. Unii dintre 
aceștia au fost prinși având asupra lor documentele care le 
dovedeau identitatea. 


Raportul Popescu-Necșești coincide cu lista 
lui Iulian Vlad 


Adrian Dumitru Popescu-Necșești, fost senator în Parlamentul 
României în legislatura 1992-1996, este autorul unui raport 
parlamentar care lămurește o parte din cele întâmplate în 
decembrie 1989, însă nimeni n-a mers mai departe cu 
cercetările. Raportul îl citează inclusiv pe generalul magistrat 
Ioan Dan, fostul șef adjunct al SPM din Parchetul General (cel 
care a găsit mărturia olografă a lui Iulian Vlad), care a 
susținut în faţa Comisiei Decembrie 1989 că, din datele pe care 
le cunoaște, „teroriștii au făcut parte din cadrele oficiale și 


cele acoperite ale fostei Securităţi”. Această concluzie, bazată 
pe un amplu material probator, este identică cu cea a lui 
Iulian Vlad, deși nu avea cunoștință de ea. 

Raportul Popescu-Necșeștill dovedește că „numai MI avea 
organizarea, personalul de specialitate și logistica necesare 
desfășurării tuturor tipurilor de acţiuni diversionist-teroriste”. 
Drept dovadă, Popescu-Necșești amintește de Ordinul Secret 
nr. 2600/1988 al Ministerului de Interne, care reglementează 
modul de acţiune în cazul unor tulburări sociale. Două ordine 
mai vechi, secrete și ele, se referă numai la unităţile speciale 
de intervenţie: Ordinul Ministrului de Interne nr. 001084/1977 
privind acţiunile detașamentului special de intervenţie 
antiteroristă (în cooperare cu alte forțe) și Ordinul MI nr. 
001370/1978 (cap. II — Rolul și sarcinile USLA). Adrian Popescu- 
Necșești consideră că aceste dispoziţii seamănă până la 
identificare cu modul de acţiune împotriva demonstranțţilor 
de la Timișoara și București. 

Raportul prezintă zeci de alte mărturii și probe care atestă 
că trăgătorii care au iniţiat diversiunea și au produs victime în 
București și alte orașe ale ţării după 22 decembrie au fost 
organe de Securitate sau colaboratorii acesteia, antrenați în 
mod special în lupta conspirată, de „rezistență”, în cazul 
pierderii puterii de către regimul Ceaușescu. 


Concluzia lui Adrian Popescu-Necșești este clară: În actele 
de diversiune și terorism au fost implicate cadre active ale 
fostului Minister de Interne, în mod deosebit ale fostului 
Departament de Securitate. Scopul tuturor acestor acte 
diversionist-teroriste a fost stoparea fenomenului 
revoluționar și limitarea acestuia la răsturnarea de la putere 


a cuplului Ceaușescu. Conform lui Necșești, majoritatea 
teroriștilor noștri au fost cadre ale MI (îndeosebi DSS) și 
USLAIZ. 


Scurtă incursiune în misiunile „patriotice” ale 
USLA 


Aparatul de dezinformare al Securităţii a reușit să acrediteze 
ideea că USLA ar fi fost o unitate „profesionistă”, a cărei unică 
misiune era de a apăra poporul de teroriști. Căpitanul Cotuna 
Eugen, ajuns maior și șef al serviciului de protecţie apropiată, 
avea să fie împușcat în faţa MApN în cadrul încercării eșuate a 
echipei Trosca de a pătrunde în unitate în noaptea de 23-24 
decembrie 1989. (A fost avansat post-mortem la gradul de 
locotenent-colonel și declarat erou al revoluţiei „în lupta cu 
teroriștii”!) Într-o intervenţie din revista Securitateal3 din 
cadrul „anchetei” „Cadrele de Securitate - revoluționari de 
profesie în lupta pentru apărarea cuceririlor socialiste”, acesta 
scria că, „pentru îndeplinirea ireproşabilă a misiunilor 
încredințate” „la cotele de exigentă formulate de Comandantul 
suprem”, fiecare luptător trebuie să dispună de „o pregătire 
moral-politică și militară deosebită și, nu în ultimul rând, de o 
înaltă conștiință revoluționară”, astfel încât fiecare să poată 
„executa misiuni izolate în mod individual”. Pentru această 
„luptă corp-la-corp, pregătirea psihologică și tragerile cu 
armamentul din dotare, din orice poziţie și în viteză, trebuie 
stăpânite la perfectie de întregul efectiv”. Numai cu o astfel de 


pregătire luptătorii USLA își puteau „face datoria de apărători 
de nădejde ai cuceririlor revoluționare ale eroicului nostru 
popor”. Este de remarcat aici că Eugen Contuna creiona astfel 
exact profilul teroriștilor de după 22 decembrie 1989, care 
„stăpâneau la perfecţie tragerile cu armamentul din dotare, din 
orice poziţie și în viteză”. Așa cum se cerea în aceeași „anchetă” 
a lt.col. Dumitru Dănău, „legile nescrise și dure ale 
«războiului secret»” le impuneau și lor „dăruire totală față de 
muncă”. 

Să examinăm care erau misiunile încredințate de 
Comandantul Suprem „revoluţionarilor de profesie, apărători 
de nădejde ai cuceririlor revoluţionare”, cu „dăruire totală 
fată de muncă”, înainte de 22 decembrie 1989. 

Dosarele Securităţii aflate la CNSAS demonstrează că toate 
direcțiile Securităţii se ocupau în proporție covârșitoare cu 
represiunea populației României, forțată să aplaude 
„Conducătorul iubit” pe care majoritatea îl dispreţuiau. DSS 
era principalul punct de sprijin al cultului personalităţii 
dictatorului Ceaușescu și al soţiei sale, un instrument prin 
excelență de teroare și umilire. Pentru că Ceaușescu nu voia 
să apară „în exterior” că ar fi fost un despot, a cerut Securităţii 
să „nu mai existe deţinuţi politici”. Ca atare, Securitatea a 
acționat în principal prin deghizarea învinuirilor politice în 
infracţiuni de drept comun. Acţiune la care a participat din 
plin și USLA. Din documente precum nota-raport a USLA din 
26 iunie 1988 aflăm că „în conlucrare cu Direcţia I și Direcţia a 
IV-a” împotriva „unor elemente periculoase” capabile de 
„săvârșirea unor fapte de natură a afecta Securitatea statului 
[...], în 13 cazuri s-a început urmărirea penală pentru 
infracțiuni de drept comun, 3 elemente au fost influențate 


pozitiv, iar alte 8 avertizate”1£. Un caz tipic pentru genul de 
„obiective” din „baza de lucru” a USLA a fost „Jora”. Apreciat 
drept „element deosebit de periculos din București, care 
intenționa să detoneze materiale explozive în locuri publice 
din capitală; a fost arestat — în urma unei combinații - pentru 
furt din avutul personal, judecat și condamnat în conformitate 
cu prevederile legii. În caz se continuau măsurile de control, 
împreună cu Direcţia a IV-a, pe timpul cât «JORA» se va afla în 
detenţie”15. Se remarcă similaritatea cu cazul inginerului 
Gheorghe Ursu, care a fost anchetat și torturat de Securitate în 
timpul detenţiei la Miliţiel6. Tot USLA se ocupa de 
„destrămarea a 89 de anturaje necorespunzătoare la care erau 
atrase peste 25 de persoane, în special tineri scăpaţi de sub 
controlul familiilor și al factorilor educaţionali. Într-un număr 
de 12 cazuri s-a dispus începerea urmăririi penale”! În 
legătură cu „obiectivele diplomatice”, USLA s-a preocupat nu 
atât de paza lor împotriva atentatelor, cât cu prevenirea 
intrării „în sediile misiunilor a persoanelor din categoria celor 
date în consemn ori care aveau asupra lor materiale cu 
conţinut necorespunzător”18. 

lată cum apărau cuceririle revoluţionare ale eroicului 
popor luptătorii antiteroriști ai lui Ceaușescu, căruia îi 
acordau „dăruire totală”. Este oare de mirare că au acţionat la 
fel și pe 22-25 decembrie? Implicaţi deplin în represiune, 
asumându-și întreaga recuzită operativă a celorlalte Direcţii, 
USLA nu s-a diferențiat prin nimic pe linia aplicării politicii 
Partidului. Asemenea acestora, ofițerii din câmpul antiterorist 
luptau în interiorul acelorași scenarii conspirative, inventând 
„dușmani interni” și marcând nocivitatea Occidentului. 


O confirmare a identităţii teroriștilor din 
interiorul DSS 


Un fost membru al USLA oferă următoarea mărturie care 
detaliază primele două și cele mai importante categorii de 
teroriști specificate de Iulian Vlad: comandourile USLACIS, 
„suprapuse Direcţiei a V-a și USLA”. 


Cei care au avut și au cunoștință despre existența și 
activitatea forţelor de șoc subordonate direct lui Ceaușescu 
au tăcut și tac în continuare de frică sau din calcul. S-au 
spus multe despre indivizii îmbrăcați în combinezoane negre, 
tatuaţi pe mâna stângă și pe piept, fanaticii mercenari care 
acționau noaptea ucigând cu precizie și retrăgându-se când 
erau încolţiți în canalele subterane ale Bucureștiului. S-au 
spus multe, iar apoi au tăcut ca și când nimic nu s-ar fi 
întâmplat. 

Suprapuse Direcţiei a V-a și USLA, comandourile USLAC 
erau constituite din indivizi care „lucrau” acoperiţi în 
diferite posturi. Erau studenți străini, doctoranzi și băștinași 
devotați trup și suflet dictatorului. Foarte mulţi erau arabi și 
cunoșteau cu precizie cotloanele Bucureștiului, Brașovului 
și ale altor orașe din România. Pentru antrenament aveau 
la dispoziţie câteva centre de instruire subterane: unul era 
în zona Brașovului, iar altul, se pare, chiar sub sediul 
fostului CC-PCR, poligon care au dat din întâmplare câţiva 
revoluționari în timpul evenimentelor din Decembrie20. 


Mărturiile lui Nicolae Militaru și Silviu Brucan 
legate de rolul lui Iulian Vlad și al Securităţii 
în lupta de rezistenţă 


Primele dezvăluiri privind identitatea „teroriștilor” au apărut 
în urma unui interviu „aniversar” acordat de Brucan și 
Militaru, publicat în Adevărul, un cotidian favorabil Frontului, 
pe 23 august 199021. Deși Brucan declarase public în ianuarie 
1990 că „teroriștii” nu erau alţii decât membri ai Securităţii, 
acesta a omis să specifice unităţile din care proveneau. În 
noul interviu, Brucan și Militaru au susținut că patru unităţi 
speciale din cadrul Securităţii (având un efectiv de circa 4.000 
de persoane) fuseseră antrenate în folosirea armelor cu 
lunetă: USLA (800), Direcţia a V-a (450), Direcţia de Securitate 
a Municipiului București (600) și Școala de Ofiţeri de 
Securitate de la Băneasa, condusă, la acea vreme, de fratele lui 
Ceaușescu, gen. Nicolae Andruţă Ceaușescu (2.000)25. 

Potrivit lui Brucan, „toţi lunetiștii [erau] antrenați în 
tehnicile de luptă de gherilă urbană și echipați cu cele mai 
moderne tipuri de arme semiautomate (cu lunete cu 
infraroșu), acest lucru explicând de ce aceștia acționau doar 
pe timp de noapte”2£. 

Întrebat dacă era sigur să se presupună că nu toti cei 4.000 
de inși specializaţi în aceste tactici luaseră parte la actele 
„teroriste” din decembrie, Militaru a dat de înţeles că este 
destul de dificil să se afirme cu certitudine câţi dintre aceștia 
participaseră efectiv. Totuși, a mai adăugat: 


Ceea ce e absolut sigur este faptul că, încă din primele 
clipe, aceste persoane au acţionat în baza unui plan 
premeditat, conceput pentru eventualitatea unei revolte 
populare, un plan care impunea securizarea principalelor 
unităţi strategice (incluzând clădirile din preajma locurilor 
în care urmau să își depoziteze armele), securizarea 
mijloacelor de comunicare și transport civil și militar, 
securizarea depozitelor de armament și a altor locuri 
principale de întâlnire, incluzându-se aici tunelurile 
subterane în care și din care puteau pătrunde, respectiv 
ieși cu ușurință. Unii ofiţeri aveau două identități și 
deţineau rânduri de chei de la două apartamente dotate cu 
rezerve de hrană, haine civile, muniţie etc. Frau numiţi 
„teroriști” fiindcă în seara zilei de 22 decembrie 1989 și-au 
ocupat poziţiile de tragere în clădirile din jurul Comitetului 
Central al PCR, dar și din jurul Radioului și Televiziunii, 
Ministerului Apărării Naţionale etc., de unde au deschis 
focul asupra militarilor și civililor, nediscriminatoriu și, în 
unele cazuri, au încercat chiar să pătrundă în sediile 
Televiziunii, Ministerului Apărării Naţionale și ale altor 
instituții2>. 


Astfel, Brucan și Militaru confirmau faptul că suspiciunile 
inițiale privind identitatea „teroriștilor” erau corecte. 

Pe 21 decembrie 1990, Silviu Brucan a revenit cu un al 
doilea interviu acordat cotidianului Adevărul, întrucât, după 
cum susținea, intrase între timp în posesia Ordinului 
Ministerului de Interne nr. 2600 din 198828. Deși documentul 
fusese invocat de nenumărate ori de procurorii militari în 
cadrul proceselor deschise în 1990, atunci era prima dată când 


publicul larg afla, în detaliu, conţinutul acestuia. Astfel, 
Brucan sugera că existau înscrisuri probatorii care să 
confirme existenţa și acţiunile „teroriștilor” securiști în 
decembrie 1989, el subliniind rolul pe care respectivul 
document îl acorda trupelor USLA. 

Rolul rezervat uslașilor în Ordinul 2600 prefigurează 
misiunea lor în „lupta de rezistență” a Securităţii de după fuga 
dictatorului. Conform dovezilor prezentate în acest volum, 
luptătorii „antiteroriști” ai lui Ceaușescu s-au aflat printre 
autorii principali ai actelor teroriste care au avut loc între 22 
și 31 decembrie. 

Acest lucru a fost devoalat de generalul Militaru și într-un 
interviu din decembrie 1992. Întrebat fiind dacă terorismul 
din decembrie era parte a unui plan de contracarare a 
revoluţiei, a răspuns: „Nu mai e nici un dubiu în acest sens. 
După evenimentele din Brașov din 1987, în iunie 1988 s-a 
adoptat Ordinul nr. 2600. În cuprinsul acestui Ordin se 
specifică în mod clar cum să se organizeze un răspuns prompt 
pentru orice mișcare socială care ar avea loc în România [...]. 
Stiti că unul dintre obiectivele vizate de aceste planuri era 
Armata. Armata trebuia neutralizată!”27. Întrebat dacă nu 
cunoaște identitatea teroriștilor, generalul a fost explicit: 
„Dimpotrivă, știm. Erau elemente USLA - în toată regula”28. 

În cadrul depoziţiei de martor din cazul „Otopeni - 23 
decembrie 89”, generalul Militaru acuză din nou Securitatea 
de crimă: 


Iulian Vlad a refuzat să vină la TVR să dea o declaraţie de 
solidarizare a Securităţii cu manifestanţii deoarece „nu știa 
cum vor evolua lucrurile”. Cei care au tras după 22 


decembrie au fost: Direcţia a V-a a Securităţii Statului, 
trupele speciale și Securitatea București. Nu trebuie 
acuzată în totalitate Securitatea. Diversiunea a fost creată 
de Direcţia D din DSS. Din informaţiile pe care le-a obținut 
în acele zile de la col. Pavelescu, fost șef de Stat-Major al CT 
Securitate, știa că represiunea a fost organizată în baza 
ordinului 002600 care nominaliza forțe, nume de persoane 
și amplasarea lor în anumite zone. De asemenea, prevedea 
instrucțiuni de recuperare a morților și răniților. Numai MI 
avea în dotare armamentul special cu care au fost uciși 
majoritatea oamenilor după 22 decembrie??. 


Fapt confirmat recent de tabelele cu armamentul din 
dotarea Securităţii predate către MApN în ianuarie 1990, 
documente prezentate și în volumul de faţă30. 

Dacă pentru ce s-a întâmplat până pe 22 decembrie 

dimineaţă este vinovată și Armata, după 22 și până în 31 

decembrie *89 vinovaţi sunt numai cei din MI și DSS. 

Ordinul de trecere a DSS în cadrul MApN s-a dat pe 26 

decembrie '89. 


Depunând mărturie la procesul din mai 1995, Militaru a 
susținut că semnificația Ordinului 2600 a fost, pentru 
prima dată, asociată numelui său de către Dumitru Ion 
Pavelescu, comandant adjunct al trupelor militare de 
Securitate, în decembrie 198931. 


S-a spus despre capii Armatei că ar fi avut interesul să dea 
vina pe Securitate pentru a se spăla pe „mâinile însângerate” 
prin participarea la represiunea de până în 22 decembrie. 
Este, desigur, posibil. Însă acest argument, după cum am mai 


subliniat, nu are legătură cu Nicolae Militaru. El nu a 
participat la acea represiune. 

Mărturiile generalului Militaru au fost puse însă la îndoială 
și cu alte argumente, care în general au încercat să utilizeze 
antisovietismul naţional, promovate de o asiduă campanie 
mediatică a Securităţii și oamenilor ei din presă. 

I s-au inventat lui Militaru un dosar, „Corbii” (până acum 
de negăsit), și un nebulos interes de a-l elimina pe uslașul 
Trosca. S-a construit o teorie implicând legăturile sale cu 
Uniunea Sovietică (de altfel, reale și asumate, dar de nivel 
destul de scăzut), mergând pe supoziţia (nedovedită) că ar fi 
fost agent GRU (serviciul de spionaj militar al URSS). Chiar 
dacă aceste zvonuri ar fi reale, rămâne problema punerii în 
aplicare a „planului” prosovietic. Nu s-a găsit totuși nici un 
rus, fie terorist, fie diversionist, la lucru în decembrie 1989 în 
România. Nici măcar Securitatea nu a reușit să producă vreun 
astfel de specimen. 

În capitolul „Încercarea de decapitare a Revoluţiei. Cazul 
Trosca la MApN” am prezentat probe care dovedesc că și 
narațiunea cu „răzbunarea lui Militaru asupra lui Trosca” este 
o fabulaţie. 

Dată fiind ura evident reciprocă, nici cu Securitatea nu se 
poate spune că ar fi putut colabora Militaru pentru a-și pune 
în aplicare pretinsa diversiune. 

Este extrem de greu de imaginat că acest om ar fi avut 
imaginaţia, șiretenia și mai ales mijloacele să organizeze în 
mod deplin conspirat o diversiune împotriva propriei armate. 
Mai ales că, după fuga lui Ceaușescu și desemnarea ca 
Ministru al Apărării Naţionale, Nicolae Militaru își atinsese 


oricum, după cum am arătat, un moment de glorie în cariera 
sa. 

În ultimă instanţă, declaraţiile sale se coroborează cu cele 
ale lui Mazilu, Hortopan și ale altor câtorva sute de martori 
credibili. Mai mult, se coroborează cu documentele de la 
CNSAS prezentate în această lucrare. În addenda, „5. KGB-GRU 
și «complotul filosovietic»”, subcapitolul „Cazul generalului 
Nicolae Militaru”, vom reveni cu note biografice mai detaliate 
care susțin și ele faptul că depoziţiile generalului Nicolae 
Militaru au credibilitate. 


Mărturia lui Dumitru Mazilu 


În 1991, Dumitru Mazilu, care în urmă cu un an solicitase azil 
politic în Elveţia, publica extrase din memoriile sale3?. Mazilu 
are prea puţine cuvinte de laudă la adresa foștilor compatrioți 
din cadrul Frontului, Brucan și Militaru, dar afirmă că, în 
cursul evenimentelor, „de cel puţin șapte ori ni s-a comunicat 
că în acţiunile de gherilă urbană era antrenată fosta «Directie 
de Pază» [Direcţia a V-a]”=2. Mazilu dezvoltă: 
Din seara zilei de 22 decembrie s-a dovedit că unităţile și 
militarii care continuau să tragă în populaţie aparţineau, 
de fapt, Ministerului de Interne... acest lucru fiind 
confirmat de următoarele constatări: 
a) locurile din care se trăgea în populaţie aparţineau, cu 
certitudine, Ministerului de Interne (cum era cazul clădirii 
de lângă Biblioteca Centrală Universitară, ce aparținea 


Direcţiei de Pază a Ceaușeștilor) sau cu o mare 
probabilitate (apartamentele din clădirea generală de 
vizavi de biroul de lucru al tiranului; apartamentele din 
preajma vilelor Elenei și ale lui Nicolae Ceaușescu, precum 
și cele din apropierea unor obiective de importanţă 
strategică sau politică, precum Ministerul Apărării 
Naţionale, Televiziunea sau Radiodifuziunea Română etc.); 
b) folosirea unor aparate speciale, îndeosebi a 
simulatoarelor, specifice acţiunilor de gherilă urbană, 
pentru derutarea populaţiei răsculate; 

c) acțiunile lunetiștilor în preajma unor obiective de 
interes major din interiorul unor clădiri învecinate, unde 
accesul altor persoane era aproape exclus; 

d) organizarea unor acțiuni de comando, cum a fost cea de 
la Comandamentul din fostul Comitet Central din noaptea 
de 23/24 decembrie, în cursul căreia mai mulți suspecți 
fuseseră găsiți cu patru sau cinci buletine de identitate 
asupra lor - o procedură folosită îndeosebi de Ministerul 
de Internest. 


Se observă deci că afirmaţiile lui Mazilu ne sunt mai mult 
decât familiare. 


Credibilitatea lui Dumitru Mazilu 


Pentru cei care poate nu-și mai aduc aminte de acţiunile 
temerare ale acestui disident (și ulterior, pentru o scurtă 
perioadă, membru FSN), menţionăm că după 1985, ca 
raportor special al Naţiunilor Unite pe problemele drepturilor 
omului și ale tineretului din lume, Mazilu a scris un raport 


extrem de critic despre situaţia drepturilor omului în 
România. Securitatea a aflat și autorităţile române i-au 
interzis să părăsească ţara pentru a-și prezenta raportul. A 
fost pus sub stare de arest la domiciliu, dat afară din 
Ministerul Afacerilor Externe și i s-a retras pașaportul 
diplomatic. Mai mult, ca motiv pentru faptul că nu s-a mai 
prezentat la sediul Naţiunilor Unite, Securitatea a ticluit 
„Știrea” transmisă către ONU că Dumitru Mazilu ar fi grav 
bolnav. 

Dumitru Mazilu i-a scris secretarului general al ONU 
dezvăluind că a fost spitalizat de două ori cu forța. În ciuda 
presiunilor la adresa lui și familiei, Mazilu nu a renunţat. În 
aprilie 1989 a reușit să trimită clandestin raportul, care e 
publicat ca document oficial al Naţiunilor Unite pe 10 iulie 
1989. Anexă la document, cu titlul „O privire specială asupra 
cazului României”, este o critică devastatoare la adresa 
regimului Ceaușescu, pe care îl acuza de „subjugarea 
oamenilor și distrugerea valorilor umane”. ONU l-a apărat și, 
pe 15 decembrie 1989, printr-o decizia unanimă, a cerut 
autorităţilor române să-l elibereze imediat. A rămas însă sub 
arest la domiciliu. Iată ce declara într-un interviu ulterior: „În 
noaptea de 21 spre 22 decembrie, soția mea, copiii și cu mine 
am fost ridicaţi pentru a fi executaţi, în pijama și în cămașă de 
noapte. Am avut pieptul zdrobit de lovituri de baston și ne 
datorăm salvarea împrejurărilor particulare ale revoluţiei”. 

Arestarea lui Dumitru Mazilu e confirmată de adjunctul 
șefului Direcţiei a III-a (Contrainformațţii) a Securităţii: 


În seara zilei de 21 decembrie gl. mr. Mortoiu Aurelian a 
convocat o ședință cu șefii de servicii la care era prezent și 


celălalt locţiitor, 1.-col. Rădulescu Emil. Cu acest prilej ne-a 
informat că are ordin de la conducere ca în anumite cazuri 
care ridică probleme speciale să acționăm pentru reținerea 
temporară a acestora spre a preveni implicarea lor în 
acțiuni similare celor de la Timișoara. S-a referit concret la 
Mazilu Dumitru, Andreescu Gabriel, Brucan Silviu și Celac 
Mariana. [...] 

Discutând cazul lui Mazilu Dumitru a susținut că acesta 
trebuie reţinut [...] [pentru că există date] din care rezultă 
că fiul acestuia ar face naveta între demonstranţii de la 
Intercontinental și tatăl său. [...] It.-col. Rădulescu Emil s-a 
transformat într-un adevărat instigator cerând să-i fie 
aduse cătușele ce se aflau în intrarea unităţii, cătușe 
pentru a trece la arestarea membrilor familiei Mazilu și 
desigur a acestuia. [...] Astfel gl.-mr. (r) Mortoiu Aurelian a 
luat legătura telefonic cu șeful securităţii jud. Teleorman 
căruia i-a cerut să-i pună la dispoziție un spaţiu în 
localitatea Zimnicea unde să fie dus Mazilu Dumitru și 
anchetat. Lt.-col. (r) Rădulescu Emil și subalternul său 
Manea Gheorghe s-au ocupat de organizarea unui grup de 
ofițeri și subofiteri pentru a-i sprijini în acțiunea de 
pătrundere a locuinței subsemnatului, reținerea și 
transportarea la Zimnicea. [...] 

Seara târziu [Mortoiu] a revenit spunând că are aprobare 
să acţioneze în cazurile Mazilu și Andreescu după cum 
hotărâse mai devreme, iar în cele ale lui Brucan și Celac 
după cum îmi ordonase. [...] În primele două cazuri a 
acționat conform planului. [...] 

În declaraţia mea, referindu-mă la modul în care s-a pus la 
punct planul în cazul Mazilu, am uitat să menţionez că s-a 


discutat (l.-col. Rădulescu Emil) despre faptul că la intrarea 
în apartamentul celui în cauză va folosi răngi și baroase pe 
care le va lua de la garajul nostru auto în situaţia că va 
refuza să deschidă uşa. 


Dumitru Mazilu a fost un disident autentic și el și familia 
lui au avut destul de mult de suferit din cauza Securităţii. Pe 
de altă parte, nu se poate spune nici că ar fi avut vreo legătură 
cu URSS, nici că ar fi făcut parte dintr-un „complot” FSN-ist. 
Din contră, avea o relaţie rece cu Iliescu, Brucan și Militaru, 
iar conform articolului publicat în Le Monde pe 18 ianuarie 
1990 citat mai sus nu avea oricum de gând să continue să facă 
politică: 


Dar de la început am spus că vreau să rămân expert al 
Naţiunilor Unite, că nu vreau să deţin funcţii în CFSN decât 
până la alegerile libere și că nu mă interesează să particip 
la aceste alegeri [...]. Personal, sunt pentru schimbări mai 
rapide și mai profunde în toate domeniile, pentru a rupe 
cu moștenirea lui Ceaușescu [...]. Din clipa în care, în 22 
decembrie, oamenii m-au împins către balconul 
Comitetului Central, mi-am expus obiectivele. La repet: 
România n-a fost, nu este și nu va fi o ţară comunistă; 
poporul a trăit și va trăi în credinţa lui Dumnezeu care 
trebuie să se exprime în toată libertatea. Toţi cetăţenii 
trebuie să aibă condiţii de viaţă decente, libera iniţiativă 
trebuie să predomine în economie. Dacă aceasta 
deranjează pe cineva e problema sa. Eu am luptat pentru 
aceste idei punându-mi viaţa în primejdie“. 


Mărturia lui Mazilu cu privire la identitatea teroriștilor ca 


fiind oamenii Securităţii nu poate fi judecată prin prisma setei 
de putere, a „filosovietismului” sau a oricărui alt pretext 
asociat „complotului FSN-ist”. Este credibilă în sine, fără a 
avea nevoie de alte argumente. 

Interesul și scopurile posibile urmărite de 
Securitate 


Procurorul Ioan Dan, cel care după 1990 a condus ancheta 
în dosarele Revoluţiei în calitate de adjunct al șefului 
Procuraturii Militare, considera că toate victimele Revoluţiei s- 
au datorat în principal aceleiași forțe care a acţionat „înainte 
de 22 decembrie pentru apărarea lui Ceaușescu, iar după acea 
dată pentru stoparea procesului revoluţionar și limitarea 
efectelor revoltei populare la căderea cuplului dictatorial”l. 

Documentele studiate și declaraţiile martorilor pe care le- 
am consultat, dintre care o parte au fost prezentate în acest 
studiu, arată fără putință de tăgadă că represiunea, atât 
dinainte, cât și după 22 decembrie 1989, a fost pregătită din 
timp, organizată și ordonată la vârful organelor de putere, în 
principal de DSS, și operaţionalizată de organele Securităţii cu 
ajutorul altor forţe loiale regimului, controlate de Securitate, 
inclusiv infiltrate în Armată, în scopul: 


— păstrării puterii dictatorului și, implicit, a Securităţii, până 
pe 22 decembrie; 

— revenirii dictatorului sau a unui regim similar care să 
transfere puterea în mâinile acelorași organe de forță și 
represiune, în intervalul 22 decembrie — 25 decembrie; 


— timorării revoluţionarilor și contracarării dorinţei lor de 
reformă, a infiltrării în noile structuri de forță ale statului 
și asigurării imunităţii juridice fostelor organe represive — 
după 25 decembrie. 


Din analiza acţiunilor generalului Iulian Vlad de după fuga 
dictatorului rezultă că acesta „juca la două capete”. El a 
acceptat amorsarea și a controlat desfășurarea „luptei de 
rezistenţă”: 


- pentru cazul în care dictatorul ar fi readus la putere în 
vreun fel sau altul (și atunci se va fi achitat de misiunea 
„rezistenţei” în ochii lui); 

— pentru „temperarea” Revoluţiei și infiltrarea în noua putere. 


Examinând probele prezentate mai sus (mărturiile unui 
mare număr de medici care au operat răniții, ale martorilor 
oculari, dar și ale multor ofițeri de Armată și chiar de 
Securitate), coroborate cu documentele Securităţii aflate la 
CNSAS, deducem că teroriștii au făcut parte din forţele care 
erau pregătite să acţioneze în situaţia unei crize majore a 
regimului dictatorial, în ambele sale faze - înainte și după 
pierderea puterii de către Ceaușescu. Modul de acţiune în cele 
două faze era evident specific celor două realităţi: 


- acţiune la vedere, prin ordinul 2600, în cazul unei revolte 
populare interne, cum a fost cea eroică de la Timișoara, și 
apoi în București, pe 21, deci câtă vreme Ceaușescu 
rămânea la putere; 

- acţiune în clandestinitate, prin planul „luptei de rezistență 
pe teritoriul vremelnic ocupat de inamic”, în cazul 
pierderii puterii de către Ceaușescu. 


Păstrarea puterii de către Securitate chiar și în absența 
dictatorului a inclus: 


— infiltrarea în noile structuri de putere; 

- salvgardarea dosarelor; 

- dobândirea imunităţii pentru crimele săvârșite în anii 
dictaturii. 


În timpul Revoluţiei, pentru un moment de derută, 
securiștilor le-a fost fără doar și poate teamă de „gloata”2 
scăpată de sub controlul ubicuu pe care-l exercitaseră cu 
„profesionalism”, timp de 40 de ani. Știau ce făcuseră. Unii, cu 
noţiuni de drept, poate auziseră și că se numesc, pe plan 
internaţional, crime împotriva umanităţii. Și mai știau și cât 
erau de urâţi. 


1. General magistrat (r) loan Dan, Teroriștii din '*89. Probe 
prezentate și comentate de un fost șef al Procuraturilor 
Militare, Lucman, București, 2012, p. 18. 

Termenul îi aparține lui lulian Vlad, referindu-se la 
demonstranţii timişoreni. ACNSAS, fond Documentar, 
dosar 013906, vol. 7 — agenda generalului Ștefan Alexie, f. 
39. 


Ip 


Armata sau Securitatea 


Să ne oprim pentru moment asupra întrebării care dintre 
cele două principale instituții de forță ale regimului Ceaușescu 
ar fi mai probabil să fi dus tipul de luptă teroristă (sau doar de 
diversiune, în varianta SPM), soldată cu morți și răniți (în 
majoritate civili și soldati în termen), care a urmat după 22 
decembrie în România? 


Motivul. Problema vinovăţiei pentru 
Timișoara (și pentru cei 45 de ani de 
comunism) 


Este plauzibil că șefii Armatei (Gușă, Stănculescu, Hortopan) 
se știau vinovaţi pentru măcelul de la Timișoara și din 
București de pe 21 și că le era frică atât de mânia populaţiei, 
cât și de un eventual proces postrevoluţionar. 

Dar capii Securităţii (Vlad, Postelnicu, Ardelean, Neagoe, 
Gheorghe Raţiu, Vasile Gheorghe etc.) se știau, evident, mai 
vinovaţi decât capii Armatei. Ei puteau presupune că un 


proces revoluţionar veritabil se putea solda și cu un proces 
juridic, în care crimele de la Timișoara ale instituţiei pe care 
au condus-o ar fi ieșit la iveală. Crime care le-au depășit cu 
mult, în letalitate și cruzime, pe cele ale Armateil. Și, în 
consecinţă, erau mai vulnerabili în faţa poporului răzvrătit. 
Mai mult, în cazul lor, era vorba nu numai de vinovăția 
pentru crimele din 15-21 decembrie 1989, ci și de vinovăţiile 
lor anterioare. Chiar dacă la ordinul lui Ceaușescu au încercat 
să deghizeze represiunea politică în cauze de drept comun?, 
capii Securităţii știau foarte bine că teroarea în care au ținut 
poporul român în toată perioada comunistă le-a atras ura 
majorităţii românilor. Ei știau că au comis crime împotriva 
umanității, inclusiv în cazul Brașov '87, și mai ales, în mod 
decisiv, la Timișoara. 

Pentru aceste motive, ofițerii de Securitate erau în cel mai 
mare pericol. Românii de pe stradă știau că unii dintre capii 
Armatei participaseră la măcelul de la Timișoara, dar îi 
considerau pe toți securiști, instituțional, vinovaţi pentru 
teroarea îndurată de decenii și menţinerea abjectei dictaturi 
Ceaușescu la putere. 

Din cauza urii și învinuirii colective care planau asupra 
Securităţii, capii instituţiei se bucurau de o mult mai mare 
loialitate din partea cadrelor instituţiei. Securiștii sperau să-și 
păstreze prerogativele și să-și câștige imunitatea prin 
manevrele șefilor lor, oricare ar fi fost acelea. Așadar, inclusiv 
prin a trage în revoluționari. Adică, prin acţiuni, după stricta 
definiţie a termenului, teroriste. E greu de imaginat ca ofiţerii 
de rând ai Armatei să fi fost dispuși la aceleași acte. 

Securiștii se mai simțeau ameninţaţi și într-o altă privinţă: 
pierderea puterii. Armata nu putea fi desființată prin venirea 


la putere a unui guvern democrat. Ea trebuia să păzească 
graniţele ţării indiferent de regim. Securitatea putea și ar fi 
trebuit să fie înlăturată în cvasitotalitate dacă Revoluția ar fi 
mers până la capăt. Revoluţionarii au cerut asta din primul 
moment, începând de la Timișoara. Se știa, evident, că 
misiunea principală a Securităţii fusese apărarea dictatorului, 
reprimarea oricărei opoziții interne și terorizarea populaţiei. 
Până și Iliescu, deși i-a preluat masiv pe securiști în SRI 
(folosindu-i în consolidarea puterii, de la diversiunea de la 
Târgu Mureș până la mineriade), și-a dat seama că trebuia să-i 
pedepsească, măcar formal, cu câţiva ani de închisoare pe cei 
de la vârf (Postelnicu, Vlad, Vasile Gheorghe etc.). 

În sfârșit, să nu uităm strigătul revoluţionarilor din mai 
toate orașele ţării („Armata e cu noi!”) și faptul că Revoluţia a 
învins totuși și datorită retragerii (și, în multe cazuri, a 
fraternizării) unităţilor Armatei. 


Încrederea dictatorului 


Cuplul dictatorial avea o mult mai mare încredere în Direcţia 
Securităţii Statului, în calitatea ei de pilon principal al 
represiunii și dezinformării interne și al propagandei externe 
pe care s-a susținut timp de 25 de ani cultul personalităţii lui 
Nicolae Ceaușescu. 

Conform declaraţiilor lui Ion Coman din procesul „Lotului 
Timișoara”t, șeful Securităţii, Iulian Vlad, avea un canal de 
comunicare directă cu dictatorul. Deși teoretic, în virtutea 


funcției deţinute în CC, Coman avea în subordine atât Armata, 
cât și Ministerul de Interne, Securitatea informa direct cuplul 
prezidenţial despre evoluţia evenimentelor de la Timișoara: 
„Peste capul meu, E. Ceaușescu fusese informată de 
reprezentanţii MI, probabil de general Macri ori Nuță”. Mai 
mult, Ion Coman, ca și ceilalți membri ai nomenclaturii supuși 
suspiciunii proverbiale a dictatorului, era monitorizat atât 
direct, de Elena Ceaușescu (în virtutea rolului ei de șef al 
Comisiei de Cadre a CC al PCR), cât și prin intermediul 
Securităţii. Și acest lucru reiese inclusiv din declaraţiile 
amintite: „Activitatea mea era în permanenţă supravegheată 
și raportată soților Ceaușescu de organele de securitate. Afirm 
cu toată certitudinea acest lucru, deoarece în mai multe 
rânduri mi s-a telefonat de la București, cerându-mi-se 
explicaţii în legătură cu unele amănunte pe care nu aveau de 
unde să le cunoască decât de la respectivele organe” 
(urmează mai multe exemple relevante). 

Aceste declaraţii ale inculpatului Ion Coman sunt credibile 
prin simplul fapt că prin ele inculpatul nu încerca să se 
dezvinovăţească: în acel moment, fostul nomenclaturist își 
recunoscuse vina pentru morții de la Timișoara. Mărturia sa 
se coroborează de altfel cu cele ale altor martori și, mai 
important, cu documente de arhivă din care rezultă că, dintre 
toţi factorii de răspundere ai regimului, șeful Securităţii Iulian 
Vlad a avut cel mai mare număr de intrări la cabinetele I și II 
(soții Ceaușescu) în perioada 16-22 decembrie 1989 (zilnic, 
uneori de două ori pe zi, deseori însoţit de ministrul de 
Interne Tudor Postelnicu). Mai mult, din coroborarea cu alte 
agende de lucru ale șefilor DSS și declaraţii ale acestora, Iulian 
Vlad a avut, pe lângă întâlniri directe, un număr de convorbiri 


telefonice cu șeful statului în aceeași perioadă, în urma cărora 
organiza ședințe cu șefii de Direcţii ale Securităţii în care le 
transmitea ordinele primite direct de la dictator. 

De aceea este plauzibilă și următoarea declaraţie a lui Ion 
Coman: 


Vreau să precizez că, deși am fost ani de zile secretarul 
Comitetului Central, care teoretic răspundea de activitatea 
organelor de Armată, Interne, Procuratură și Justiţie, 
niciodată nu am avut acces la documentele 
Departamentului Securităţii Statului. Acest departament 
nu era subordonat nici CPEx, nici biroului acestuia, ci 
numai soților Ceaușescu. Niciodată vreun raport al 
departamentului și nici al Ministerului de Interne adresat 
fostei conduceri superioare nu mi-a fost prezentat”. 


În special Armata, ca principală instituţie de forță a 
statului, era monitorizată în profunzime de Securitate prin 
intermediul Direcţiei a IV-a Contrainformaţii Militare. Fiecare 
unitate militară avea cel puţin un ofițer al acestei direcţii, care 
o „asigura contrainformaţional” la vedere („CI-știi”), și o reţea 
informativă acoperită. Un general-maior de armată ne-a 
declarat recent: „Aţi auzit de instituţia CI. Un Cl-ist avea mai 
multă putere decât un comandant de regiment”ă. 

Sau, în cuvintele procurorului Ioan Dan: 


Este cunoscut faptul că în fiecare unitate a Armatei, 
inclusiv la nivelul Marelui Stat-Major, existau ofițeri de 
Securitate organizaţi în Birouri de Contrainformaţii, cu 
întregi rețele de informatori în rândul militarilor. 


În timpul evenimentelor revoluţionare din decembrie 
1989, comandanții unităţilor Armatei au fost supravegheați 
direct și tot timpul [subl. în original] de către ofițerii de 
Securitate din reţeaua așa-numită de Contrainformaţii 
Militare. Este suficient să arăt cazul comandantului 
Armatei de Transilvania - generalul Iulian Topliceanu - în 
cabinetul căruia s-a instalat, în zilele Revoluţiei, înarmat, 
șeful Biroului de Contrainformațţii, însoţit de procurorul 
militar șef - înarmat și el — fără să fi primit ordin sau 
aprobare de la șefii lui ierarhici. Scopul acelei 
supravegheri directe și permanente este cât se poate de 
clar, acela de a interveni în cazul în care comandantul 
respectiv ar fi dat semne că ar intenţiona să sprijine revolta 
populară [s.n.]. 


Nicolae Ceaușescu avea suspiciuni în legătură cu 
conducătorii Armatei (legate, probabil, și de încercarea 
„complotistă” din 1984 a grupului Militaru-loniță-Kostyal). 
Printre altele, acesta este și motivul pentru care l-a numit pe 
unul dintre fraţii săi (Ilie Ceaușescu) în funcţiile de secretar al 
Consiliului Politic Superior al Armatei și adjunct al ministrului 
Apărării Naţionale. Din dosarele descoperite la CNSAS rezultă 
că unii dintre ofițerii din eșaloanele superioare ale Armatei 
semnaseră în primii ani de carieră angajamente de colaborare 
cu Securitatea (având „dosare de reţea”). A se vedea, în acest 
sens, spre exemplu, dosarele de informatori ale vârfurilor 
MApN din decembrie 1989 Vasile Milea19, Victor Anastase 
Stănculesculi, Iosif Rust. Aceste dosare par să susțină ipoteza 
că, sub Ceaușescu, colaborarea cu Securitatea era un criteriu 
sine qua non de promovare la vârf în armată. 


Un martor ocular al fugii dictatorului spre Târgoviște a 
surprins plastic și cu precizie relația dictatorului cu cele două 
instituţii de forță ale statului comunist. Constantin Paisie 
spune că soţii Ceaușescu „în primul rând pe Securitate se 
bazau”. Fostul secretar general dorea să meargă „la unitatea 
aia de Securitate, o unitate specială la Băneasa”, însă „din 
partea Miliției sau a Armatei nu se aștepta să-i vină sprijinul 
imediat”13, 

Era o neîncredere recirocă între Comandantul Suprem și 
forțele armate. În anii '80, criza economică cauzată de 
inaptitudinea secretarului general a afectat și cadrele 
Armatei, dotarea acesteia și pregătirea de luptă în sine. 
Militarii erau folosiţi în masă la munci agricole și alte lucrări 
necalificate din sectoarele vulnerabile ale economiei. Dotarea 
cu armament și tehnică era precară și depășită din punct de 
vedere tehnologicit. Până și Direcţia de Informaţii a Armatei 
(DIA), pe care Securitatea a încercat, printr-o asiduă campanie 
de dezinformare, să o transforme - conform unei „legende” — 
în țapul ispășitor pentru morţii din decembrie 1989, avea în 
acea perioadă doar 80 de cadrel>. 


Misiunea instituţională. Posibilităţile 
strategice, umane, logistice și de 
conspirativitate 


Conform articolelor citate din revista Securitatea, ofițerii 
acestei instituţii erau pregătiți pentru lupta de rezistenţă în 


cazul pierderii puterii în fața unei revolte interne. Este și 
firesc: Armata nu avea cum să fie pregătită pentru această 
eventualitate. Ea avea în sarcină, prin definiţie, graniţele ţării. 

Astfel, cadrele Securităţii cunoșteau codurile și modul de 
punere în aplicare a planului acestui tip de „luptă de 
rezistență”. Planul respectiv fusese elaborat efectiv de ofiţeri 
de Securitate, a căror menire absolută era „asigurarea 
securităţii personale a Comandantului Suprem”. Planul în sine 
avea și el, explicit, același scop. Componenţa listei din 
confesiunea lui Vlad dovedește că majoritatea unităţilor de 
Securitate erau implicate; or, șeful lor direct, capabil să le dea 
ordin simultan, era Iulian Vlad. 

Însă ei nu aveau capacitatea specifică luptei de gherilă 
urbană (casele conspirative, armele și muniţia de calibru 
redus, comandourile independente pregătite pentru lupta din 
spatele frontului) a Securității. 

Datorită capitalului de încredere net superior din partea 
dictatorului, era firesc ca misiunea cea mai delicată și 
complexă a luptei de rezistență, respectiv readucerea lui la 
putere după ce va fi fost înlăturat, să fie încredințată 
Departamentului Securităţii Statului. Forţele Ministerului 
Apărării, bazate în cea mai mare parte pe soldați recrutaţi din 
rândul populaţiei, nu ofereau nici pe departe garanţia 
conspirativităţii și loialității oferite de cadrele de Securitate. 

Acest fapt este confirmat și de tehnica militară complexă și 
armamentul de excepţie cu care era dotată Securitatea în acei 
ani, după cum am arătat în acest volum. 

Să reamintim elementele ce dovedesc că forţele care au 
inițiat focurile de armă de tip terorist și diversionist au 
aparținut Securităţii: 


— locurile de tragere (vile și case conspirative ale Securității, 
apartamente ale unor cadre de Securitate, blocuri civile, 
poduri de case, în general din apropierea obiectivelor 
strategice - CC, MApN, Televiziune, zone din apropierea 
unor unităţi militare etc.); 

cărțile de identitate (Direcţia a V-a, USLA etc.); 
declaraţiile martorilor, inclusiv ale unor ofițeri de 
Securitate, de Armată și civili, medici etc.; 
echipament (mai multe rânduri de haine - respectiv 
deghizări în forțe ale MApN și deghizări civile); 
armament: arme ce nu existau în dotarea Armatei. Am 
prezentat dovezi că în dotarea unităţilor Securităţii existau 
arme de calibru redus sau special; arme ușoare, cu pat 
rabatabil, destinate luptei de gherilă urbană; muniţie 
explozivă pentru a exacerba panica populaţiei revoltate; 
arme cu lunetă și vedere nocturnă etc.; 

metode de luptă dolosive destinate: 

e creării de situaţii de foc fratricid între unităţi ale Armatei 
sau militari și revoluționari; 

e stergerii urmelor; 

e creării impresiei că există un număr mai mare de 
trăgători (simulatoare), pentru a spori panica, a teroriza 
populatia și a bloca și intimida Armata. 


Aşadar, cu destulă certitudine, putem trage concluzia că 
Securitatea a fost singura institutie care a avut încrederea 
dictatorului, motivul, planul, pregătirea, structura conspirată, 
resursele umane, tehnice si de armament pentru a duce tipul de 
luptă de gherilă urbană care a urmat după 22 decembrie. 

. Am demonstrat validitatea acestei comparații, credem, cu 


argumente neîndoielnice, în secțiunile din acest volum 
dedicate Revoluţiei de la Timișoara. Să ne amintim că, deși 
Ceaușescu și Securitatea au „scos armata în faţă”, cele mai 
multe victime, inclusiv copii, au fost făcute de securiști în 
civil care trăgeau din mașini ARO și Dacia, din case și din 
blocuri sau de cei infiltraţi în dispozitivele de militari. Iar 
filajul, arestările, interogările violente, bătăile și torturile 
bestiale aplicate inclusiv femeilor, sustragerea şi 
incinerarea cadavrelor etc. au fost în întregime 
lucrarea forțelor MI. 

Andrei Ursu „«Discernământul politic și juridic» al 
Securității. Deghizările represiunii în timpul regimului 
Ceaușescu”, NRDO, nr. 1/2018. 


. Deși până și aceștia au fost grațiați după termene relativ 


scurte. 


. Gino Rado (coord.), Procesul de la Timișoara. Audierea în 


cadrul urmăririi penale a celor 21 + 4 inculpați, Memorialul 
Revoluţiei 1989, Timișoara, 2013, http://www.editura- 
memorialul revolutiei1989.ro/wp- 
content/uploads/2016/05/Procesul-de-la-Timisoara.pdf, 
accesat pe 11.30.2019. 


. Declaraţia de învinuit/inculpat a lui Ion Coman din 16 


ianuarie 1990 dată la Procuratura Generală - Direcţia 
Procuraturilor Militare în dosarul 517/P/1989. Poate fi 
găsită și în Gino Rado (coord.), op. cit. 

Arhivele Naţionale, Biroul Arhive Contemporane, nr. 
inventar 2799, fond CC al PCR, Cabinetul 1, u.a. 24. 


. Gino Rado (coord.), op. cit. Audierea inculpatului Ion 


Coman. 


8.  General-maior (r) dr. Mihai Floca, fost șef al 
Departamentului pentru relația cu Parlamentul și 
informare publică, membru al trustului de presă al MApN, 
interviu înregistrat acordat autorilor, 20 iunie 2019, sediul 
GDS, București. 

9. General magistrat (r) Ioan Dan, Teroriștii din *89, Lucman, 
București, 2012, p. 267. 

10. ACNSAS, fond Reţea, dosar 0016793. 

11. ACNSAS, fond Reţea, dosar 0177281. 

12. ACNSAS, fond Reţea, dosar 0037476. 

13. Marius Tucă, interviu cu Constantin Paisie, „Ceaușeștii au 
crezut că o să-i salveze cineva”, Jurnalul Național, 18 
martie 2004, http://jurnalul.ro/campaniile- 
jurnalul/decembrie-89/ceausestii-au-crezut-ca-o-sa-i- 
salveze-cineva-71314.html. 

14. Vezi nota 1, p. 145, despre echipamentul de radiolocațţie cu 
care era dotată Armata în anii *70-80. 

15. Conform declaraţiilor lui Ștefan Dinu, șeful DIA, în faţa 
comisiei senatoriale Gabrielescu, 13.01.1994. 


Cine și cum a putut coordona „lupta de 
rezistenţă” în zilele de 22-25 decembrie 1989 


Procurorii militari au acceptat cu o suspectă ușurință teza 
(promovată în mod asiduu de fosta Securitate) că, începând cu 
după-amiază zilei de 22 decembrie 1989, DSS ar fi fost 
dezarmată, subordonată Armatei și, în esenţă, desfiinţată. În 
realitate, așa cum rezultă din mărturiile generalilor Militaru, 
Hortopan, Ardeleanu, a unor membri FSN ca Silviu Brucan, 
dar și din propriile lui declaraţii, Iulian Vlad a condus, alături 
de Ștefan Gușă, „operaţiunile militare ale Armatei împotriva 
teroriștilor” în zilele de 22-24 decembrie. Acesta a avut acces la 
sistemul operativ de comunicații: 


— în sediul CC, până cel puţin pe 23 ianuarie, ora 4:00. Acest 
fapt rezultă din declaraţia generalului Hortopan: 


Un ofițer de Securitate mi-a raportat că în sediul CC sunt 
ofițeri ai MI care deservesc telefoanele operative din sediu 
și ascultă convorbirile MApN și controlează măsurile pe 
care le luăm. Am luat legătura cu generalul Popescu, 
comandantul Trupelor de Transmisiuni și l-am rugat să 
studieze posibilitatea identificării ofițerilor respectivi și 
înlăturarea lor. După un timp, generalul Popescu s-a 
prezentat și a raportat că e riscant să se procedeze la 


înlăturarea lor, deoarece ei vor riposta cu violenţă, chiar 
cu foc. Totuși, am repetat cerința de a se face ceva în 
această direcţie și să se restudieze posibilităţile de a-i face 
inofensivi pe respectivii ofiţeri. În noaptea de 22-23 
decembrie, în jurul orei 4:00, generalul Popescu a venit cu 
soluția să întrerupem legăturile operative din centrala 
telefonică specială, care se afla la Telefoane. Am acceptat 
propunerea și am mers împreună la generalul Stănculescu 
Victor, care se afla la conducerea ministerului. A fost 
consultat și dl Montanu, din partea Consiliului Frontului 
Salvării Naţionale, și toți au căzut de acord să fie întrerupte 
legăturile operative, lucru care s-a realizati. 


Acest fapt este confirmat și de alte declaraţii, inclusiv a lui 
Iulian Vlad (din 02.02.1990), prin care recunoștea că a 
putut suna nestingherit în tot acel interval, printre altele 
direct la dispeceratul Direcţiei a V-a (Securitate și Gardă), 
„unitate care asigura paza și Securitatea interioară a 
Palatului Republicii” (de fapt, Direcţia a V-a avusese ca 
misiune principală securitatea familiei Ceaușescu); 

- chiar în incinta MApN, unde a avut temporar un birou. Din 
declaraţia generalului Hortopan: „Cunoscând acţiunile 
organizate de Consiliul de Război, având legăturile 
operative la dispoziţie, precum și sistemul de ascultare” 
rezulta explicit că „Vlad a întreprins măsuri pentru 
contracararea acţiunilor Armatei cu forţele terestre pe care 
le cunoștea foarte bine, atât ca organizare, dotare, cât și ca 
mod de acţiune”Z; 

- din biroul pe care l-a avut temporar în sediul USLA: 


A ieșit din birou și i-a chemat pe generalul Tencu și 
maiorul Iliuță, cărora le-a ordonat să-i organizeze legăturile 


operative în biroul colonelului  Bleorț,  locţiitorul 
comandantului unităţii, că va lucra cu el. De asemenea, l-a 
amenințat pe maiorul Iliută să stabilească, în timpul cel mai 
scurt, legăturile telefonice operative, altfel îl împușcă [...]. 
Fiind în birou, a chemat deoparte pe colonelul Bleorţ, 
căruia i-a reproșat că nu-l privește cu încredere și că, chiar 
dacă unitatea este subordonată Armatei, în problemele de 
specialitate legătura trebuie să fie menținută cu el. De 
asemenea, a încercat să dea indicații separate și altor cadre 
din conducerea acestei unităţi:; 


— mai mult, așa cum rezultă din articolele marcate „strict 
secret” din revista Securitatea, planurile existente și 
antrenamentul reţelei care a dus „lupta de rezistență” 
stipulau „un pronunțat caracter de independenţă, 
ducându-se în condiţiile lipsei unor vecini apropiaţi și a 
sprijinului altor forțe militare”. Odată dat ordinul, 
luptătorii urmau să desfășoare acţiunile teroriste și de 
diversiune (pentru a crea panică și „slăbirea” adversarului) 
în mod independent, timp de mai multe zile. Așadar, într-o 
măsură semnificativă și timp de câteva zile, fără a mai fi 
nevoie de ordinele lui Vlad. Acesta a încercat, cum s-a 
văzut, să-și păstreze cu orice preţ, chiar prin „împușcarea” 
unui subordonat, „legăturile telefonice operative” până în 
ultima clipă. Luptătorii lui erau însă pregătiţi să activeze 
oricum. Așa cum au și făcut, cel puțin până pe 25 
decembrie, iar în unele cazuri și după. 


Nu este surprinzător că sursa de bază pentru apariţia 
„legendarului” rol jucat de Direcţia de Informaţii Militare 
(DIM), „Reţeaua 246-internă” a Direcţiei de Informaţii a 
Marelui Stat-Major al Armatei și „nucleele de rezistență” 


asociate nu a fost alta decât Pavel Corut, la vremea aceea 
ofițer de contrainformaţii în Direcţia a IV-a a DSS (Cl-ist 
responsabil cu supravegherea DIM). Potrivit lui Corut, 
„Securitatea prin diversiune a fost blocată și a încetat să 
colecteze informaţii pe data de 22 decembrie”t. Teoria că DIM 
ar fi fost principala sursă de diversiune/terorism din 
decembrie 1989 are rădăcini adânci în fosta Securitate și a fost 
susținută în presă, pentru a menţiona doar câţiva, de Valentin 
Raiha (și el fost ofițer al Direcţiei a IV-a a Securităţii), 
Gheorghe Raţiu (șeful Direcţiei I - Informaţii Interne a 
Securităţii în decembrie 1989) și Nicolae Pleșiţă (fostul șef al 
Centrului de Informaţii Externe, CIE, din cadrul DSS). 

Ideea că planul „luptei de rezistență” al Securității nu s-ar 
fi „activat” pentru că n-ar fi fost deschis „plicul” nu este 
plauzibilă=. În condiţiile din 22 decembrie, Iulian Vlad și 
ceilalți șefi ai represiunii ceaușiste nu aveau nevoie să 
deschidă un plic pentru a-și pune în aplicare planul stabilit 
demult. Mai ales în condiţiile în care se simțeau ameninţaţi 
direct, după cum am arătat. Ei cunoșteau bine planul, inclusiv 
„semnalele de înștiinţare, de identificare și 
recunoaștere; codificarea funcţiilor; frecvenţa radio folosită; 
sistemele de legătură”, și modul lui „diversificat” de executare, 
în deplină conspirativitate. Tocmai în acest sens planul 
trebuia pus în aplicare și adaptat la „schimbările - uneori 
foarte rapide — care intervin în situaţia operativă”. 


1. Declaraţia gen.-col. Ion Hortopan, „Unele aspecte ale 
desfășurării acţiunilor Armatei împotriva teroriștilor”, 
16.02.1990, dată în faţa lui Gheorghe Diaconescu, procuror- 

șef militar, adjunct al procurorului general. Sursa: arhiva 
personală a gen. Ioan Dan, fost șef al Parchetului Militar. 
Ibidem. 
General magistrat (r) Ioan Dan, Teroriștii din *89, Lucman, 
București, 2012. Alte fragmente relevante din volum pot fi 
consultate aici: https://romanianrevolution 
ofdecember1989.com/text-of-Securitate-general-iulian- 
vlads-29-january-1990-declaration-identifying-the- 
terrorists. 
„Ieroriștii din decembrie '89: Luptătorii din «Rezistenţă»”, 
Jurnalul Naţional, 22 decembrie 2013, 
https://jurnalul.antena3.ro/stiri/observator/teroristii-din- 
decembrie-89-luptatorii-din-rezistenta-657810.html. 
Reamintim că Jurnalul Naţional a fost patronat de 
informatorul Securităţii Dan Voiculescu. În articol, Pavel 
Coruţ este în mod eufemistic numit „șeful Biroului 
Contraspionaj din DIA între 1985-1989”. Ceea ce lipsește 
din această titulatură e faptul că Biroul respectiv condus de 
Corut era al Securității. Coruţ era securist în Direcţia a IV-a 
Contrainformațţii („CI-ist”) și avea ca „obiectiv” chiar DIA. 
Mai precis, el spiona DIA din partea Securităţii. Nu e de de 
mirare că a fost unul dintre principalii promotori ai falsei 
narațiuni conform căreia DIA ar fi fost responsabilă pentru 
diversiunea teroristă din 1989. Articolul citează depoziţia 
lui Corut dată în faţa senatorilor din comisia care investiga 
evenimentele din 1989, conform stenogramei „nr. 
46/14.02.1994»: „În afară de Securitate, pe teritoriul 
României se afla și Reţeaua 246 a Direcţiei Informaţii a 
MstM [...]. În 1989, în timpul evenimentelor, este singurul 
organ informativ care a rămas neafectat, pentru că 

Securitatea prin diversiune a fost blocată și a încetat să mai 
culeagă informatii pe data de 22 decembrie”. 

Plicul nedeschis privea planurile Armatei de luptă pe 
teritoriul ocupat, în caz de agresiune externă. 

Lt.-col. Tudor Alexandru, cpt. Nicolae Catană, „Lupta de 
rezistență în cadrul războiului de apărare a patriei. 
Particularități ale participării unităților centrale şi 
teritoriale de securitate la organizarea și ducerea luptei de 
rezistență pe teritoriul vremelnic ocupat de inamic”, 
Securitatea, nr. 85, martie 1989, pp. 25-34, 
http://www.cnsas.ro/documente/periodicul_Securitatea/Sec 
uritatea%201989-1-85.pdf, accesat pe 7.12.2018. 


Ștergerea urmelor și acoperirea crimelor 


La începutul anilor '90, în rândul celei mai mari părţi a 
ziariștilor și opiniei publice nu existau dubii asupra existenţei 
și identităţii teroriștilor. Bunul-simţ le spunea românilor că 
instituția ce avusese drept menire existențială menţinerea 
dictaturii trebuia să se afle în spatele luptei împotriva 
revoluţiei ce a înlăturat-o. Rațiunea și bunul-simţ erau 
confirmate de evidenţă: teroriști filmati, prinși sau uciși, cu 
legitimaţii de Securitate (în general, USLA sau Direcţia a V-a); 
arme și gloanţe ce nu se aflau în dotarea Armatei; focuri trase 
din vile și case conspirative ale Securităţii sau apartamente 
ale unor ofițeri de Securitate, majoritatea aflate în 
proximitatea obiectivelor vitale ale statului comunist: CC-ul, 
MApN-ul, Televiziunea, Radioul; ţinte aeriene false și 
transmisiuni suspecte ce nu puteau veni din unitățile MApN. 

Consensul nu a durat însă mult. Probele au început să 
dispară vertiginos, multe chiar în timp ce se aflau în custodia 
procurorilor militari chemaţi să ancheteze actele teroriste. 
Teroriștii au fost eliberaţi de procurori și cadre de Armată 
care, după toate aparențele (inclusiv conform opiniei 
procurorului Dan Ioan, într-un interviu cu autorii), au slujit în 
continuare interesele fostei Securități. 


Cadavrele teroriștilor, actele medicale și de identitate și 
gloanţele neobișnuite extrase din corpurile victimelor au fost 
rechiziţionate de ofițeri MI - precum colonelul de Miliție 
Ghircoiaș Nicolae, șeful Institutului de Criminalistică din 
cadrul Inspectoratului General al Miliției. Acesta a selectat 
cadavrele timișorenilor care au fost arse la București. Tot el a 
distrus prin ardere întregul set de documente privitoare la cei 
împușcați în Timișoara pe 22 decembrie, după fuga cuplului 
dictatorial, fapte pentru care a fost trimis în judecată în „Lotul 
Timișoara”, ulterior fiind grațiat. 

Din ordinul lui Iulian Vlad din 22 decembrie 1989, ora 
10:45, către toate unităţile de Securitate, s-a ars un volum 
mare de dosare. Sub pretextul pătrunderii manifestanţilor în 
sedii, s-au ars cu siguranță documente compromițătoare ce 
demonstrau crimele Securităţii. Distrugerea dosarelor a 
continuat cu episodul Berevoești și altele asemenea. Martorii 
au arătat că au fost arse dosare în curtea Miliției și la direcţiile 
centrale ale Securităţii (a se vedea declaraţiile lui Gheorghe 
Diaconescu, Vasile Mălureanu etc.). 

De fapt, o succintă analiză a unora dintre dosarele 
Securităţii aflate la CNSAS arată că SPM a anilor '80 era o 
instituţie pe de-a-ntregul aservită DSS. Mai mult, așa cum vom 
arăta în volumul de față, ofițerii temutei Direcţii a VI-a 
(Cercetări Penale) a Securităţii au fost transformați peste 
noapte (în ianuarie 1990) în procurori militari (cu legitimațţii 
în regulă), având misiunea de a ancheta și ei actele teroriste 
din timpul Revoluţiei (!). De altfel, în scurt timp, majoritatea 
cadrelor de Securitate au fost preluate de conducerea FSN în 
structurile de forță ale noului regim (SRI, UM 0215, SPP, SIPA 
etc.). 


În aceste condiţii, era de așteptat ca anchetele asupra 
actelor teroriste ale Securităţii din decembrie 1989 să 
stagneze. Adevărata cotitură în percepţia publică s-a produs 
însă în cursul anului 1990, prin punerea în aplicare a două 
„metodici de lucru” clasice ale Securităţii: 


— intimidarea („influențarea pozitivă”) sau chiar eliminarea 
martorilor și jurnaliștilor care dezvăluiseră până atunci 
rolul DSS în Revoluţie; 

- presiunea mediatică a aparatului de dezinformare al fostei 
Securităţi, prin crearea de reviste, edituri și trusturi de 
presă care să le servească interesele. La acestea și-au 
adăugat concursul obedient mai mulţi factori influenţi ai 
presei postdecembriste aparent „independente”, 
personalităţi care s-au dovedit ulterior a fi colaboratori ai 
Securității (precum Sorin Roșca Stănescu, Ion Cristoiu); 

— crearea unui mare număr de lucrări „știinţifice” de către 
„istorici” care nu erau decât foști ofițeri de Securitate 
(precum Gh. Cotoman, Aurel Rogojan, Filip Teodorescu, 
Vasile Mălureanu, Cristian Troncotă) ori colaboratori 
acoperiţi ai acesteia (Alex Mihai Stoenescu). 


În acest fel s-au lansat, din nou conform metodologiei 
mistificatoare a Securităţii, mai multe „variante? ale 
teroriștilor din decembrie 1989. E vorba de îndelung 
acreditata teorie a celor „30.000 de turiști sovietici KGB-iști” 
sau de cea a „teroriștilor DIA” sub comanda „conducerii KGB- 
iste a FSN-ului”. Acestea au fost preluate de jurnaliști suspect 
de permeabili față de naraţiunile securiste, precum Cornel 
Mihalache (TVR) și Grigore Cartianu (Adevărul), ale căror 
producţii s-au bucurat de o largă diseminare. În final, nefiind 
prins cu arma în mână nici măcar un turist sovietic și din 


cauza numărului ridicol al personalului DIA (sub 100 de 
cadre), teroriștii pur și simplu au fost făcuţi dispăruţi. Şi 
această manevră narativă s-a făcut, conform „metodicii” 
securiste, în mai multe variante. Astfel, conform teoriei 
„confabulaţiei”, revoluționarii și cadrele Armatei „s-au 
împușcat între ei ca proștii”; iar conform mai noii teorii a 
„loviturii de stat prosovietice”, martirii Revoluţiei ar fi fost 
victimele „acțiunilor diversioniste ale conducerii filosovietice 
a FSN-ului, cu concursul unor agenţi GRU infiltraţi în noua 
conducere a Armatei”. Această teorie și-a găsit recent adepţii 
cei mai folositori Securităţii în procurorii SPM de pe lângă 
Înalta Curte de Casaţie și Justiţie. 


Rolul nefast al procurorilor militari 


Direcţia Procuraturilor Militare sub dictatură 


Este un fapt cunoscut că sub dictatura Ceaușescu mulţi 
procurori militari îndeplineau cu conștiinciozitate ordinele 
nescrise ale Securităţii. Pentru o acoperire „legală”, actele de 
opoziție politică erau iniţial încadrate la „infracţiuni contra 
securității statului” (printre care celebra „propagandă 
împotriva orânduirii socialiste”, art. 166 Cod penal). Aceste 
cazuri erau „instrumentate? de Securitate în „strânsă 
colaborare” cu organele procuraturii militare. În realitate, 
procurorii militari nu făceau decât să contrasemneze, în 
cvasitotalitate, „propunerile” anchetatorilor Direcţiei a VI-a a 
Securităţii, de la scoaterea de sub urmărire penală (în cazul în 


care cel cercetat se arăta „influenţat pozitiv” sau dacă se 
hotăra deghizarea cazului într-unul de drept comun) până la 
trimiterea în judecată pentru infracțiuni „de competenţa 
securității”. Rapoartele Direcţiei a VI-a arată că practic toate 
propunerile securiștilor de trimitere în judecată a cazurilor 
politice au fost „rezolvate de către organele de procuratură 
militară” și tribunalele militare prin trimiterea în judecată și 
condamnarea opozanților respectivi. 

În cuvintele procurorului militar loan Dan, „știam ce 
însemna să fii procuror, chiar de cel mai înalt rang, atunci 
când ordinele erau date la un asemenea nivel [Securitate]. 
Procurorul nu era altceva decât un funcţionar-executant”2. 


Rolul procurorului Gheorghe Diaconescu 


Acoperirea crimelor Securităţii imediat după Revoluţie de 
către Procuratura militară s-a făcut sub direcția procurorului- 
șef militar Gheorghe Diaconescu, cel care, conform unui 
număr covârșitor de documente și mărturii, unele prezentate 
în volumul de faţă, a participat la „acoperirea legală” a 
represiunii de la Timișoara. 


Cum au devenit cadrele din Direcţia a VI-a procurori 
militari care anchetau Revoluţia 


Din declaraţiile martorilor prezentate aici rezultă că mulţi 
dintre procurorii militari chemaţi să ancheteze crimele de la 
Revoluţie au contribuit la ștergerea urmelor acelor crime, atât 
prin facilitarea dispariţiei suspecte a unora dintre teroriștii 


decedați și a probelor materiale (gloanţe, hărţi, rapoarte 
medicale), cât și prin punerea în libertate a teroriștilor 
capturați. Același lucru îl susținea în declaraţiile sale și 
generalul Nicolae Militaru. Cu privire la teroriștii arestaţi, 
acesta spunea că au fost puși în libertate imediat de oamenii 
Securităţii infiltrați în Armată și justiţie: „MI era peste tot. O 
parte din ei lucrau în Ministerul Apărării. Era vorba de 
compartimentul Contrainformațţiilor militare” care erau „tot 
securiști”. Generalul știa de cel puţin 180 de teroriști depuși la 
Miliția capitalei, „cu tabele, cu toată documentația 
însoţitoare”. Aceștia „au fost puși pe liber” de „procurorii care 
până atunci acţionaseră cu Securitatea”, că doar „momentele 
erau tulburi, cine să știe cu precizie în ce parte se va înclina 
balanţă”. 

Aici trebuie precizat că majoritatea anchetatorilor Direcţiei 
a VI-a (Cercetări penale) a Securităţii au fost detașaţi la scurt 
timp de la Revoluţie, în mod oficial, la Procuratura Militară — 
inclusiv în București, Sibiu, Brașov - de către șeful Direcţiei 
Procuraturilor Militare din acea perioadă, generalul Gheorghe 
Diaconescu. După cum relatează generalului magistrat Ioan 
Dan, de cele mai multe ori aceștia au fost lăsaţi să facă efectiv 
muncă de cercetare în cauzele Revoluţiei, în special activitatea 
de adunare a probelor pe teren. În acest fel, anchetatorii 
securiști - acum în rol de procurori militari - puteau să 
ascundă probe, așa cum au remarcat și martorii citați mai sus. 
Ioan Dan avea suspiciuni legate de modul în care colegi de-ai 
lui se lăsau de fapt „coordonaţi” de foștii securiști, multora 
dintre procurori fiindu-le încă frică de cei din Direcţia a VI-a. 
Unii procurori militari ar fi cerut chiar să fie suspendaţi de pe 
anumite cazuri, de frica celor din fosta Securitate. Ioan Dan a 


relatat și alte cazuri în care foștii ofițeri de securitate, 
anchetând trageri din apartamentele foștilor colegi de 
instituţie, au raportat că de fapt s-ar fi tras din afară către 
interior. 


Cazul Nicu Crișan 


Un exemplu grăitor pentru cele de mai sus este fostul ofițer 
din Direcţia a VI-a a Securităţii Nicu Crișan, care imediat după 
Revoluţie a fost preluat, împreună cu majoritatea colegilor săi, 
în procuratura militară din cadrul Armatei și apoi în 
Formaţiunea J a SRI. Iată declaraţia sa, dată în 2015 în faţa 
procurorului militar, în dosarul 32/P/2014 (prin care au fost 
inculpațţi foștii săi colegi Pârvulescu Marin, Hodiș Vasile și 
Postelnicu Tudor pentru săvârșirea infracţiunii contra 
umanităţii): 


Imediat după decembrie 1989, când am fost transferați la 
Ministerul Apărării Naţionale, am primit legitimaţii cu 
indicativul de unitate militară a MApN și niște împuterniciri 
semnate, după câte îmi amintesc, de șeful Direcţiei 
Procuraturilor Militare din acea perioadă, Gheorghe 
Diaconescu, împuterniciri prin care aveam dreptul de a face 
verificări în toate unităţile militare. Eu, de exemplu, am 
verificat mai multe locuri de unde se reclamă că s-ar fi 
deschis foc în zilele Revoluției. Am fost împreună cu dl 
Voinea, de exemplu, într-un apartament pe str. Franklin, de 
unde se reclamase că s-ar fi tras și că cineva ar fi fost rănit. 
Când am ajuns acolo am constatat că de fapt se trăsese din 
exterior spre interior, ușa de la intrarea în apartament avea 


urme de gloanţe, era vorba de apartamentul unui ofițer de 
la Direcţia a V-a; am întocmit un document despre cele 
constatate și a fost audiată soţia ofițerului. Nu știu dacă toţi 
colegii mei au primit astfel de împuterniciri, însă în mod 
cert mai mulți dintre noi au primit așa ceva. 


În legătură cu credibilitatea lui Nicu Crișan, care afirmă că 
a constatat că „de fapt se trăsese din exterior spre interior” 
(deși se reclamase că din apartamentul ofițerului de la 
Direcţia a V-a se trăsese și că „cineva fusese rănit”), este 
relevant următorul aspect. În martie 1990, în cauza legată de 
uciderea lui Gheorghe Ursu, Nicu Crișan luase o declaraţie în 
care martorul mărturisea că „Ursu era anchetat de Securitate 
în legătură cu un jurnal [...] împotriva conducerii de stat și 
partid [...]. Când venea de la anchetă era abătut, spunând că s- 
au folosit metode violente”. Însă atât în notele informative 
date la SRI din anii '907, cât și în declaraţiile de martor în 
dosarul 32/P/2014 (a Parchetul Militar) și în dosarul 
2500/2/2017 (la Curtea de Apel București - Secţia I Penală), 
Crișan a declarat că „din verificări nu rezultă ca vreun ofițer 
de securitate să-l fi scos pe Ursu Gheorghe la anchetă din 
arestul Miliției”. Evident, un fals. Este rezonabil de presupus 
că aceeași poziţie mincinoasă, de disculpare a foștilor colegi 
din Securitate, a fost adoptată de Nicu Crișan și în legătură cu 
cercetările asupra victimelor de la Revoluţie. Acest caz oferă o 
explicaţie plauzibilă la observaţia constantă a martorilor citați 
în acest studiu, anume că unii procurori militari au distrus și 
contrafăcut probe în anchetele desfășurate imediat după 
Revoluţie. (Evident, le-au manipulat în favoarea făptuitorilor, 
respectiv a celor din „Direcţia a V-a, USLA, CTS și din alte 


unităţi de Securitate, inclusiv speciale”, după formularea lui 
Iulian Vlad.) Și explicația e simplă: respectivii „procurori 
militari” erau de fapt securiști din Direcţia a VI-a, 
confirmând afirmaţiile lui Ioan Dan și intuiţia lui Nicolae 
Militaru. 


Mărturii „dirijate”, probe dispărute, anchete care să-i 
scoată „basma curată” pe lucrătorii MAI 


Magistratul Ioan Dan a remarcat nenumărate situaţii în care 
cercetările în dosarele Revoluţiei efectuate de procurorii din 
subordine „au fost foarte superficiale”, în unele cazuri, de-a 
dreptul penibile. Domnia sa a întocmit referate cu „propunerea 
de a fi continuate” anchetele, însă nici după aceea nu erau 
„verificate nici măcar susţinerile din declaraţii” și memoriile 
rudelor victimelor?. 

Fostul adjunct al șefului SPM a observat că mijloace de 
probă importante, cum ar fi simulatoarele de foc automat, 
care „au fost capturate și de militarii ce au executat scotociri 
în blocurile din jurul MApN”, s-au predat la Procuratură, „iar 
de aici urma se pierde în necunoscut”10. 

În cursul anchetelor, magistratul militar a remarcat că 
martorii care relatau „numeroasele acte de teroare” au fost 
audiaţi „cu totul superficial”#, iar „securiştii prinși au fost 
eliberaţi fără vreo investigaţie serioasă”12. Pur și simplu, „nu 
s-a perseverat în astfel de demersuri”. Nemulțumirea cea mai 
mare a generalului Ioan Dan a fost „modul în care au fost 
consemnate declaraţiile persoanelor audiate. În foarte multe 
situații, au fost evidente încercările procurorului de a dirija 


cercetările spre concluzii preconcepute, nu spre stabilirea 
adevărului, oricare ar fi el”. 

Lipsa de profesionalism și perseverență în anchete și 
încercările de a le „dirija” spre concluzii preconcepute nu au 
fost întâmplătoare. Ele au avut la bază vechea subordonare și 
aservire a procurorilor militari față de Securitate. Cu o 
directețe și sinceritate care îi așază mărturia deasupra 
oricărei îndoieli, magistratul pune degetul pe rana instituţiei 
în care și-a desfășurat practic întreaga carieră: 


Părtinirea organelor Ministerului de Interne - Miliție și 
Securitate — de către procurorul militar este confirmată de 
probe. Un exemplu, nu singurul, care confirmă opinia 
exprimată îl constituie dirijarea audierilor, astfel încât 
lucrătorii din MAI să fie scoși „basma curată”. 

În dosar există probe suficiente că au fost acte de 
diversiune prin tragerea unor focuri cu pistolul. Cu toate 
strădaniile procurorului militar de a înlătura din declaraţii 
aceste aspecte — prin audieri repetate —, tot a rămas clar că 
a fost vorba de diversiune, și nu de zvonuri. În actul de 
soluționare, ca, de altfel, în majoritatea cazurilor, nu sunt 
redate probele care atestă actele teroriste și de diversiunelă. 


Autorii acestui volum au primit confirmarea directă a 
„dirijării” audierilor de la martorii cu care au stat de vorbă. 
Astfel, vorbind de elevul de la Academia Militară rănit în 
picior de un terorist din blocul A1 din fața MApN, doamna T. 
ne-a spus că pe acesta „l-au chemat la SPM de mai multe ori”, 
dar că nu voia să se mai ducă pentru că „nu voia să scrie ce-i 
spun ei [procurorii militari]”. 


Mai mult, martora Viorica Cosma a fost chiar ameninţată 
de procurorul militar, care i-ar fi spus că „are gura mare și să 
se mai potolească cu gura”. 

În sfârșit, martorul Ursache, după cum am arătat, afirmă 
că polițistul care i-a luat declaraţia pentru procurorii militari 
„tot încerca să-mi răstălmăcească cuvântul. Adică eu spuneam 
una și el tot încerca să bage altfel. Și eu îi ziceam «Stai, 
domnule, că nu-i așa!». Eu îi spuneam exact ce s-a întâmplat, 
cum s-a întâmplat, dar, pe lângă cuvântul meu, el venea cu alt 
cuvânt. Dacă, de exemplu, eu spuneam «nu», el scria «nu știu»”. 


Cazul Iosif Costinaș 


Poate că una dintre cele mai relevante și cutremurătoare 
mărturii asupra acţiunii de mușamalizare a crimelor prin 
care li s-a asigurat cadrelor MI impunitatea pentru cele făcute 
la Timișoara în ultima săptămână în slujba dictatorului este 
cea a lui Iosif Costinaș, jurnalist și om de cultură din 
Timișoara, participant activ la Revoluţie. El a încercat ulterior 
să  deslușească  vinovăţiile Securității pentru moartea 
concitadinilor săi. A adunat un material probator consistent în 
acest sens, pe baza căruia a publicat articole incisive în presă 
(ziarele Orizont și Timișoara). La sfârșitul anilor '90 s-a ocupat 
de investigarea vastei operaţiuni de camuflare a acelor 
vinovăţii. A descoperit că printre autorii principali ai 
camuflării crimelor Securităţii s-au aflat procurorii militari. 

Considerăm important să reproducem aici o parte a 
interviului din 1999 pe tema Revoluţiei de la Timișoara cu 
regretatul ziaristi: 


Iosif Costinaș: lată ce s-a întâmplat în 17 decembrie '89: din 
depozitul MI au luat arme 114 ofițeri și subofiteri de 
Securitate, 150 de ofiţeri și subofiteri de Militie și 43 de 
cadre USLA, au luat pistoale-mitralieră, puști-mitralieră și 
PLS-uri — PLS-urile sunt puști semiautomate cu lunetă. 

Unii au ridicat muniție de mai multe ori, asta poate să 
confirme armurierul Pantea Ambrozie, care este și acuma 
armurier. Totodată s-au constituit patrule mobile care s-au 
numit Z-uri și care au început să tragă în populație înaintea 
Armatei, e absolut important de subliniat că nu au tras în 
demonstranți, deci au făcut o vânătoare de oameni în oraș. 
Z-urile astea erau mașini ARO, Dacia Combi, așa, 
majoritatea, evident cu numere falset. Sunt foarte multe 
mărturii când s-a tras din ARO alb, s-a tras din Dacia așa, 
au fost în Piaţa Traian vânaţi oameni care nu aveau nici o 
treabă cu demonstranții, stăteau doi bătrâni în fata unei 
porți și discutau și comentau și au fost împușcați ș.a.m.d. 
Sunt mărturii destule [...]. Încă o dovadă: că, după ce s-a 
trezit Armata, s-au trezit în sfârșit șefii de la Armată -— care 
erau cum erau, despre asta aș putea să vorbesc mult —, au 
zis „hai, domnule, să vedem ce s-a întâmplat cu securiștii 
ăia, ce-au făcut ei” și au făcut o echipă, s-au dus să 
cerceteze armele astea; ei bine, între ele erau destule cu 
funingine și vă pot spune și câte. E adevărat că cei mai 
mulţi securiști n-au tras, exact cum cei mai mulţi din 
Armată n-au tras, din fericire. Ăsta e un lucru care trebuie 
spus, l-am spus de nu știu câte ori, dacă ar fi tras toti din 
Armată, ar fi fost nenorocire, dar au tras foarte puţini, din 
fericire, repet. Efectivele Armate au fost în 17 decembrie în 
Timișoara de cca 12.000 de oameni, plus efectivele MI, deloc 


neglijabile, că nu erau numai cei 178 de securiști din 
Timișoara, [...] filajul [...] și trupele de Securitate pe strada 
Barițiu. 

Și iată un exemplu că, bunăoară, din trei PLS-uri, două au 
fost cu funingine, puști semiautomate cu lunetă, care 
țintesc la marele fix, din șapte puști-mitralieră, cinci au fost 
Cu funingine. 

Reporter: Din tot ce am vorbit cu dvs. rezultă o declaraţie a 
armurierului, că niciodată funinginea nu poate fi depusă 
dacă arma nu e întrebuințată, că au existat explicaţii ale 
Securităţii, ale forțelor de Securitate că funinginea s-ar fi 
depus, mă rog, că Timișoara era atunci plină de praf de 
pușcă... 

I.C.: Da’ de unde, dar am vorbit și cu Pantea, și Pantea e un 
om serios. Păi, să nu vă spun că am cercetat brigada de 
Securitate și au făcut după aceea rapoarte false și au spus că 
total, per total, au tras 176 de cartușe în aer. [...] 

Deci am avut declarații de martori oculari care au dus 
armamentul, în fiecare judet Securitatea avea un depozit de 
armament secret cu arme sofisticate!S, [...] și au fost duse la 
el atunci, după 24, când a fost el instalat. Când m-am dus: 
„Unde-s armele alea, domnule?”, „Ce arme?”, habar n-avea. 
Păi, era mână-n mână cu securiștii, toți comandanții, și 
ăștia, și tot, ce să mai vorbim, și așa au fost și procurorii 
militari, majoritatea, cu Securitatea erau mână în mână și se 
aveau la mână unii pe alții, lucruri îmbârligate și 
complicate. 


Iosif Costinaș a dispărut în mod misterios în 2003. Cadavrul 
său a fost găsit abia după un an. Cercetările poliţiei și 


procuraturii au determinat cauza morţii ca fiind 
„sinuciderea”. O soluţie suspectă, contrazisă de mai multe 
fapte și mărturii ale prietenilor și familiei. 


Dispariţia teroriștilor, a cadavrelor și a 
mijloacelor de probă din spitale 


Cazul Ghircoiaș 


Colonelul Ghircoiaș, șeful Institutului de Criminalistică din 
cadrul Inspectoratului General al Miliției în 1989, a avut un rol 
central în „ștergerea urmelor” criminalilor de la Revoluţie. 
Conform rechizitoriului din dosarul „Lotul Timișoara”, el a 
selectat cadavrele și a distrus prin ardere întregul set 
de documente privitoare la cei împușcați pe 22 decembrie, 
după fuga cuplului dictatorial. A fost însă grațiat pentru acele 
fapte, de altfel greșit încadrate (era vorba, evident, de 
complicitate la infracțiuni contra umanităţii, nu doar 
favorizare, cum au considerat magistraţii în acel caz). 
Martorul Tocuţ Florea, maior în serviciul Criminalistică al 
Miliției judeţului Timiș, a descris acţiunile colonelului 
Ghircoiaș din zilele de 17-21 decembrie de la morgă, spitalul 
judeţean și arestul Inspectoratului Judeţean de Miliţiel?. Din 
această mărturie rezultă că toate documentele legate de 
revoluționarii morţi, inclusiv cele ale cadavrelor care au fost 
arse la București, au fost preluate de colonel. Apoi, „în jurul 
datei de 27 decembrie 1989, mr. Popovici [șeful serviciului 


Criminalistică Timișoara, rămas în funcţie] i s-a raportat de 
tehnicianul de la laboratorul din subsol că dimineaţă a găsit 
ușa forțată și în interior deranj și că i-au dispărut mai multe 
aparate de fotografiat și materiale foto: filme și developate, și 
nedevelopate”. De aici rezulta că cei care au avut interesul să 
ascundă crimele din Timișoara au acţionat și după 22 
decembrie. 

Ghircoiaș a jucat același rol și în acoperirea crimelor 
Securităţii de după 22 decembrie. Din mărturiile mai multor 
medici care i-au operat pe cei împușcați în București începând 
cu 22 decembrie (atât teroriști, cât și revoluționari sau militari 
în termen), Ghircoiaș a preluat acte medicale, gloanţe și chiar 
teroriști, care apoi au dispărut. Prezentăm în continuare 
câteva dintre declaraţiile relevante, selectate dintr-un set mai 
larg (67 de file) de mărturii pe care autorii l-au înmânat 
procurorilor din SPM, din care rezultă cu destulă certitudine 
că Ghircoiaș a fost un factor central în acoperirea crimelor 
teroriștilor. 


Medicul chirurg Nicolae Constantinescu: 


Tripon Cornel a fost rănit prin împușcare în zona hotel 
Negoiu din București. Medicii de la spitalul Colțea au 
solicitat Procuraturii instrumentarea acestor cazuri. 
Colonelul Ghircoiaș [...] i-a adunat pe toți indivizii care 
erau acuzaţi că sunt teroriști, făcându-i dispăruţiIă. 


Profesorul Andrei Firică, directorul Spitalului de Urgenţă 
Floreasca în 1989: 


La camera de gardă a spitalului au fost aduse, în zilele 
Revoluţiei, mai multe persoane suspectate că ar fi teroriști. 
Acestea au dispărut apoi fără urmă, luate de un colonel de la 
Militie. [...] A apărut un colonel de Miliție [...] care mi-a dat 
un Sfat ce la prima vedere părea logic: să nu mai duc 
ziariști la patul teroriștilor, fiindcă aceștia sunt doar 
suspecți de terorism și s-ar putea să mă trezesc mai târziu 
dat în judecată că am stricat imaginea unor oameni. Cum 
începuse tirul asupra Spitalului de Urgenţă, [...] legat de 
teroriști, lucrurile s-au desfășurat astfel: a venit din nou 
colonelul acela de Militie care mă îndemnase să nu mai duc 
ziariștii la patul teroriștilor și i-a încărcat pe teroriști într-un 
autobuz, plecând cu ei [...]. Peste două-trei zile am primit un 
telefon de la generalul Chiţac, deja ministru, care m-a 
întrebat ce e cu teroriștii. I-am relatat cum ei au fost luaţi 
de acel colonel de Miliție și generalul Chiţac n-a părut 
surprins. Chiar părea mulțumit că au fost luaţi de acel 
colonel de Militie. Marea mea surpriză a fost când pe acel 
colonel de Miliție l-am revăzut în zeghe, la televizor, în boxa 
acuzaților, la procesul de la Timișoara [este deci vorba de 
același Ghircoiaș]i?. 


Până pe 25 decembrie la noi în clinică au fost operațţi circa 
55 de răniţi, dintre care 2 au murit. Ca cineva care a făcut 
războiul în prima linie, am constatat că rănile au fost 
provocate cu intenția de a ucide (ţinta era abdomenul 
sau toracele: zone vitale). Au fost și răniţi cu gloanţe „dum- 
dum”, cu gloanțe umplute cu bolțuri de fier-beton 
(surprinzător cum au dispărut din mică noastră colecție!)20. 


Intimidări și ameninţări la adresa martorilor 
și jurnaliștilor 


Securitatea a continuat să-și folosească metodele predilecte, 
frica și dezinformarea, și după 22 decembrie 1989. După cum 
am arătat, martorul Soucoup a primit telefoane de 
ameninţare: „Ţine-ţi gura, că dispari!”21. 

Generalul-maior (r) dr. Mihai Floca, fost șef al 
Departamentului pentru relația cu Parlamentul și informare 
publică, membru al trustului de presă al MApN, a acordat un 
interviu înregistrat autorilor pe 20 iunie 2019, la sediul GDS, 
București. Ca jurnalist militar și de investigaţii, domnul Floca 
a scris o serie de articole în ziarul Armata Poporului și altele 
în 1990, în care arată că armamentul folosit de teroriști în 
decembrie 1989 era de un calibru special (de exemplu, 5,6) și 
proveniență străină, care nu existau în dotarea forțelor 
MApN. După cum am arătat în subcapitolul „O redutabilă 
forță militară conspirată. Arsenalul Securităţii conform 
documentelor găsite recent la CNSAS”, Securitatea avea aceste 
arme și le-a folosit după 22 decembrie. Seria de articole 
incendiare ale domnului Floca s-a oprit subit în vara anului 
1990. Domnia sa ne-a făcut următoarea mărturisire: „În 
august 1990, într-o seară, când m-am dus să închid geamul de 
la balcon, [am observat] că aveam un punct roșu pe piept. La 
scurt timp mi s-a transmis din partea unui ofițer de informații 
să-mi văd de treabă. Am familie și copii...»22. 

Aluzia clară a domnului Floca, făcută în faţa noastră, a fost 
că și-a oprit investigațiile și publicarea a ceea ce aflase despre 
vinovățiile de la Revolutie (Și era evident vorba de Securitate) 


după amenințarea asupra propriei vieți din vara anului 1990. 
Nu există nici o altă explicaţie pentru aceste ameninţări decât 
intenţia foștilor securiști de a-și ascunde vinovăția pentru 
crimele de la Revoluţie, acționând tot prin mijloacele 
disimulării și mizând tot pe efectul fricii. 


Procesele și rechizitoriile trucate ale 
Revoluţiei 


Studiu de caz: „Lotul Timișoara” 


Ne-am mai referit la probele care există în dosarele Revoluţiei 
de la Timișoara, inclusiv în dosarul „Coman și alţii”, care 
dovedesc atât vinovăția multor cadre de Securitate, cât și 
modalităţile prin care până acum magistraţii militari le-au 
oferit impunitatea. Vom mai da doar câteva exemple. 

Din faptele menţionate chiar în concluziile instanţei, 
bazate pe un număr covârșitor de mărturii și probe cu 
înscrisuri, rezultă că la represiunea în care „au fost ucise 94 
persoane și alte peste 300 rănite grav, iar 896 cetăţeni au fost 
reținuți, mulţi dintre ei fiind maltrataţi și cercetaţi abuziv” au 
participat direct, inclusiv prin „folosirea armelor de foc”, cadre 
și trupe ale DSS. În aceste condiţii, întrebarea legitimă este 
cum a fost posibil ca pentru toate aceste fapte enunțate ale 
Securităţii ceaușiste să nu rezulte decât un singur condamnat? 
Este rezonabil de presupus că Sima Traian a jucat rolul 
tuturor „cadrelor și trupelor” DSS în „cazurile de împușcare 
mortală sau rănirea celor 325 victime”, prin „țintirea selectivă 


a unor persoane și executarea de focuri de armă singulare 
asupra lor”, parcurgând întregul lant de comandă de la șeful 
Securităţii Iulian Vlad până la „trăgătorii experimentați 
instalaţi pe acoperișuri sau la ferestrele unor clădiri, aflaţi în 
autovehicule ce se deplasau în diferite zone ale orașului ori 
care au reușit să se infiltreze în rândul trupelor”?23 

Să ne oprim, pentru că am vorbit despre agenda maistrului 
militar Ambrozie, la doar trei dintre ofiţerii care figurează în 
listele sale. Locotenent-colonelul Petru Pele era în decembrie 
1989 șeful Serviciului 1A de la Securitatea Timișoara; 
atribuţiile sale de serviciu erau legate de problema „Artă- 
Cultură”, calitate în care se ocupa, printre altele, și de scriitori. 
În documentele din arhiva CNSAS îl găsim implicat activ în 
urmărirea informativă a grupului „cu preocupări literare și 
atitudine ostilă statului nostru” format din Herta Muller, 
Richard Wagner și William Totok. Acest ofițer se găsește în 
liste la poziţia 55, cu menţiunea că s-a înarmat cu un pistol- 
mitralieră Kalașnikov cu seria BL 3023, patru încărcătoare și 
120 de gloanţe, în data de 17.12.1989. Aceeași armă, cu serie 
identică, figurează în procesul-verbal din ianuarie 1990 
printre cele cu funingine pe ţeavă. Or, Petru Pele nu a fost 
întrebat niciodată despre aceste aspecte. S-a retras din SRI pe 
30 august 1994, cu gradul de colonel, după un scandal legat de 
un presupus dosar de colaborator al lui Virgil Măgureanu. De 
aceeași impunitate au beneficiat locotenent-colonel Rudolf 
Kope (Cope), poziţia 118 la primire (17.12.1989) — poziţia 23 la 
verificare (8.01.1990) cu pistolul-mitralieră seria BH 4558, și 
căpitanul Viorel Vlădic, poziția 71 la primire (17.12.1989) — 
poziţia 24 la verificare (8.01.1990) cu pistolul-mitralieră seria 
BH 4994. 


Cum s-a ajuns la această disculpare fățișă, în 
cvasitotalitate, a principalei instituţii represive a regimului 
Ceaușescu pentru crimele de la Timișoara, crime în care, 
conform datelor din aceste dosare, Securitatea ceaușistă a 
jucat rolul principal de coordonare și favorizare (prin 
identificarea liderilor și acţiunilor revoluţionarilor) și de 
execuţie? Aflăm răspunsul din aceleași dosare. 

Magistraţii militari au avut în timpul dictaturii ceaușiste o 
umilitoare relație de supunere, mai mult sau mai puţin 
explicită, față de Securitate. Fi au cercetat și trimis în 
instanţă un procent infim din cei vinovaţi de uciderea, rănirea, 
arestarea și bătăile violente ale eroilor timișoreni. 

De la început, majoritatea învinuirilor aduse nu au privit 
infracțiuni contra umanităţii, așa cum ar fi fost legal (și cum 
SPM a ajuns să accepte abia recent). Invocând infracțiuni 
minore (de exemplu, abuz în serviciu), procurorii au creat 
condiția amnistierii  securiștilor și milițienilor care au 
beneficiat astfel de unul dintre primele decrete date de Ion 
Iliescu în ianuarie 1990. Alţi inculpaţi au fost pur și simplu 
achitati, în mod suspect, de judecători2. 

Ulterior, aceste procese inițiale au fost folosite pe scară 
largă de procurorii militari, care au invocat „autoritatea de 
lucru judecat” pentru a-i disculpa, ab ovo, pe toţi ceilalţi 
făptuitori. Deși ideea că ar exista astăzi o autoritate de lucru 
judecat acoperitoare cu privire la represiunea de dinainte de 
22 decembrie 1989 este absurdă și profund contrară legii, ea a 
fost însușită și de conducerea actuală a SPM. Faptul că un unic 
ofițer de Securitate (Sima Traian, șeful Securităţii Judeţene 
Timiș) a fost condamnat pentru represiunea de la Timișoara nu 
exclude vinovăția și necesitatea anchetării tuturor celor care i- 


au executat ordinele, care au tras, au bătut, au arestat abuziv, 
care au fost complici la acele infracţiuni sau care au favorizat 
infractorii. Să nu uităm că infractiunile contra umanităţii sunt 
imprescriptibile și ele îi includ și pe cei care au executat ordinele 
criminale cu bună știință. Statutul de executant nu absolvă 
făptașul de răspunderea penală. 

Probele adunate în acest volum demonstrează necesitatea 
reluării acelor dosare prin anchetarea tuturor faptelor de 
infracțiuni contra omenirii (articolul 439 din noul Cod penal 
sau 358 din vechiul Cod penal), precum și, evident a 
făptuitorilor. Mai mult, dovezile arată că făptașii nu sunt 
dificil de identificat. 


Pretextul „identificării străinilor” în represiunea de la 
Timișoara 


Citind cu atenţie rechizitoriul procurorului Romeo Bălan, 
descoperim că, deși „inculpaţii general maior rez. Macri Emil, 
col. rez. Popescu Ion, col. rez. Sima Traian, col. rez. Teodorescu 
Filip, lt.-col. rez. Anastasiu Gabriel, col. rez. Deheleanu Ion, lt.- 
col. rez. Atudoroaie Gheorghe, maior rez. Radu Tinu, lt.-col. 
rez. Corpodeanu loan, col. rez. Ghircoiaș Nicolae” au fost 
trimiși în instanţă pentru „complicitate la infracţiunea de 
genocid prevăzută de art. 26 raportat la art. 357 alin. 1 lit. a și 
b, cu aplicarea art. 75 lit. a C.P.”, în concretizarea acţiunilor nu 
s-a reținut pentru inculpațţii col. Teodorescu Filip, locţiitor al 
șefului Direcţiei contraspionaj, lt.-col. Anastasiu Gabriel, 
locţiitor al șefului Direcţiei Informaţii Interne, ambii din 
Departamentul Securității Statului, lt.col.  Atudoroaie 
Gheorghe și maior Radu Tinu, adjuncti ai șefului Securităţii 
judeţului Timiș decât că „au organizat activitatea de obţinere 


de informaţii din rândul manifestanţilor, de identificare a 
celor care au inițiat și condus demonstrațiile, precum și a 
străinilor implicaţi în aceste acțiuni”26. 

Această încadrare limitată i-a dat posibilitatea 
judecătorului Cornel Bădoiu, general-maior de justiție în acel 
moment, ca în sentința din 9 decembrie 1991 să-i achite pe 
inculpatii lt.-col. Atudoroaie Gheorghe, maior Radu Tinu, lt.- 
col Anastasiu Gabriel și col. Teodorescu Filip, pentru motivul 
că „materialul probator administrat nu confirmă că vreunul 
dintre acești inculpaţi a avut reprezentarea că prin acțiunile 
de culegere, centralizare și sintetizare de informaţii privind 
manifestaţiile ce aveau loc la Timișoara se implică în înseși 
actele de reprimare, respectiv de ucidere și rănire a 
manifestanţilor”! Altfel spus, cei patru credeau că ei culeg 
informaţii privind manifestaţiile doar pentru curiozitatea lui 
Iulian Vlad și a dictatorului Ceaușescu, și nu pentru a fi 
folosite în scopul reprimării manifestaţiilor. 

Acest sofism sinonim cu complicitatea s-a bazat în 
principal pe mitul „atacului extern” pe care inculpațţii 
încercau să-l insinueze prin avocaţii lor. Astfel, binevoitorul 
judecător reţine că „activitatea lor a constat în verificarea 
participării elementelor străine și autohtone la evenimentele 
de la Timișoara, respectiv în culegerea de informaţii pentru 
combaterea eventualelor acţiuni de sabotaj în întreprinderi, 
iar nu în participarea la acte de reprimare armată a 
demonstranților”. Judecătorul insistă: 


Împrejurarea că inculpaţii Teodorescu Filip și Radu Tinu 
au stabilit, prin rezoluţii puse pe unele lucrări ce li s-au 
prezentat, luarea unor măsuri de identificare, reținere și 


cercetare a celor suspectaţi ca iniţiatori, organizatori ori 
participanţi la demonstrațiile antidictatoriale sau că 
inculpatul Atudoroaie Gheorghe a transmis ordinul de 
înarmare a cadrelor de Securitate nu poate duce la 
concluzia că au și contribuit la executarea acţiunii de 
reprimare armată cât timp din nici o probă nu rezultă că 
pentru ei era previzibil că informaţiile respective puteau fi 
folosite într-un asemenea scop, iar nu pentru prevenirea 
unor acţiuni ostile ţării, inspirate din afara ei, sau pentru 
prevenirea unor acte de sabotaj în cadrul întreprinderilor, 
de natură a crea pericol pentru întreaga populaţie a 
municipiului Timișoara. 


Prezumția atacului extern asociată legitimităţii unei 
intervenţii în acest caz constituie, în ochii judecătorului, un 
alibi organizațional și moral pentru vinovăția ofiţerilor de 
Securitate implicaţi. Practic, justiția postdecembristă a asumat 
exact versiunea Securităţii, care pretindea că a apărat 
teritoriul naţional întrucât ar fi fost atacat din exterior. Astfel 
s-a născut și consolidat impunitatea Securităţii, încă de la 
procesul din Timișoara. 

Prin urmare, ofiţerii respectivi, deși au luat „măsuri de 
identificare, reţinere și cercetare a celor suspectaţi ca 
inițiatori, organizatori ori participanţi la demonstrațiile 
antidictatoriale”, nu au știut că „informaţiile respective 
puteau fi folosite la executarea acţiunii de reprimare 
armată”(!). O atare concluzie este însă și ilogică, și nelegală 
pentru că: 


1. Se ignoră faptele de tratamente neomenoase, respectiv 
torturarea revoluţionarilor asupra cărora ofițerii respectivi 


au exercitat control după arestare. În scopul obţinerii 
informaţiilor privind liderii revoltei, acestora li s-au cauzat 
vătămări și suferinţe fizice sau psihice grave, au fost 
întemnițați, cu încălcarea regulilor generale de drept 
internațional, și în general au fost persecutați, cu 
încălcarea drepturilor fundamentale ale omului, tocmai 
pentru că au aparţinut unui grup determinat, respectiv 
larga colectivitate a opozanților politicii dictatorului 
Ceaușescu. Aceste fapte ale celor patru ofiţeri, care aveau 
funcţii de comandă în aparatul represiv ceaușist, respectiv 
în comandamentul unic de la Timișoara se încadrează 
astfel, evident, printre elementele constitutive ale 
infracțiunii de complicitate la tratamente neomenoase 
prevăzută în art. 358 Cod penal în vigoare la acea dată, 
explicată de art. 439, infracțiuni contra umanităţii, alin. 1, 
lit. e, g, i, j, K. 

2. Acțiunile inculpatților au fost justificate sub pretextul că 
aceștia ar fi „crezut? că informatiile respective (obţinute 
prin „identificare, reținere și cercetare a celor suspectaţi ca 
inițiatori, organizatori ori participanţi la demonstrațiile 
antidictatoriale”27) ar fi folosite nu pentru reprimarea lor, 
ci doar „pentru prevenirea unor acţiuni ostile tării, 
inspirate din afara ei, sau pentru prevenirea unor acte de 
sabotaj în cadrul întreprinderilor, de natură a crea pericol 
pentru întreaga populaţie a municipiului Timișoara”28. 
Pentru oricine a citit dosarele Securităţii aflate la CNSAS 
sau măcar cunoaște în cea mai mică măsură istoria acelor 
ani de umilinţă și mizerie morală, această afirmaţie este 
chiar teza prin care s-a menţinut cuplul Ceaușescu la 
putere, prin intermediul aportului „informativ” al 


Securităţii, respectiv că orice opoziție împotriva 
dictatorului (în acest caz, „demonstrațiile antidictatoriale”, 
enunțate explicit) sunt „acţiuni ostile ţării inspirate din 
afara ei” sau „acte de sabotaj” (complexul „cetăţii asediate” 
și al „dușmanilor din interior”). Inculpaţii au folosit în 
continuare această narațiune mistificatoare, provenită din 
cultul dictatorului Ceaușescu, pentru a dezinforma și a se 
disculpa. Astfel, aceștia au declarat în cadrul proceselor că 
„anterior” ar fi fost prinși „transfugi instruiți de serviciile 
străine de spionaj și trimiși în România pentru a 
destabiliza situaţia politică”. În realitate, ei știau foarte 
bine -— la fel și șefii Securităţii — că nu au existat astfel de 
forţe străine „destabilizatoare” pe teritoriul României. 
Dezinformările lor de la proces sunt  contrazise 
de declaraţiile date chiar de inculpaţi la urmărirea penală, 
ca și de un mare număr de alţi ofițeri de Securitate. Vezi, 
de exemplu, declaraţia lui Liviu Dinulescu, menţionată în 
acest volum29. De altfel, nici un document de la CNSAS nu a 
confirmat invazia de „străini” sau „transfugi” instruiți de 
„serviciile străine de spionaj”. Chiar generalul Macri Emil 
(șeful Direcţiei a Il-a a Securităţii), inculpat pentru 
complicitate la infracţiunea de genocid în aceeași cauză (ca 
șef al delegaţiei DSS la Timișoara), a declarat la urmărirea 
penală: „Rezumând sintetic informaţiile obținute, ele nu au 
pus în evidenţă nici lideri, și nici amestecul vreunei puteri 
străine în producerea evenimentelor de la Timișoara. 
Raportarea acestor date la eșalonul superior, respectiv 
generalului I. Vlad a produs iritare și chiar supărare”30. 
Însuși inculpatul Teodorescu Filip declara pe 12 ianuarie 


1990, în faţa procurorului, că „nu sunt date că ar exista 
instigatori sau conducători anume veniţi din străinătate”31. 

3. Culegerea de informaţii despre „străinii” care ar fi „inspirat” 
Revoluţia sau „acte de sabotaj” nu s-ar fi putut face decât 
prin „reținerea și cercetarea” abuzivă, „nelegală” (cum a 
fost calificată în cazul lui Sima Traian) a manifestanţilor. 
Pe lângă absurdul și periculozitatea acestei idei, care 
justifică crimele împotriva umanităţii de către un regim 
dictatorial, premisa ei e contrazisă chiar de „constatările 
instanţei referitor la caracterul manifestaţiilor din 
Timișoara”33 și de „situaţia de fapt reţinută de instanţă”, 
care stabilesc că manifestanţii scandau de la început 
„lozinci antidictatoriale și pentru respectarea drepturilor 
omului”35, iar acest fapt era cunoscut Securităţii de la 
„lucrătorii de filaj”. Așadar, nu erau în nici un fel, „acte de 
sabotaj” sau „ostile ţării”, din contră: erau acte patriotice, 
ostile doar dictatorului și regimului comunist care, 
susținuți eminamente de Securitate, îngenuncheaseră țara 
și o conduceau spre faliment moral și economic. 

4. Mergând cu raționamentul mai departe, se descifrează în 
această sentinţă jocul „la două capete” al justiţiei române 
de sub regimul postrevoluţionar al lui Ion Iliescu. Pe de o 
parte, au fost condamnaţi capii represiunii și, pentru a 
satisface într-o anumită măsură opinia publică însetată de 
dreptate, un comandant de Securitate (Sima Traian). Pe de 
altă parte, au fost achitaţi sau, pur și simplu, eludaţi din 
rechizitoriu majoritatea securiștilor (dar și a multor 
milițieni și șefi ai Armatei) vinovaţi pentru crimele de la 
Timișoara. Motivul invocat de instanță vădește astfel o 
componentă a falsei naraţiunii, inspirată de Ceaușescu 


însuși, conform căreia până în dimineaţa de 22 decembrie 
revoluționarii („elemente trădătoare, huliganice, 
declasate”) ar fi fost „în serviciul diferitelor servicii 
străine”. Aceștia „își trădau poporul”, erau rezultatul 
„amestecului străin în România” și urmăreau 
„destabilizarea”, ba chiar „ruperea integrităţii țării”. A se 
vedea în acest sens stenogramele ședințelor CPEx din 16-21 
decembrie 198956. 


Ce nu a vrut să accepte instanţa „Lotului Timișoara” a fost 
că poporul român și-a dorit singur eliberarea de dictatura 
ceaușistă, iar orice „inspirație? din afară, ca urmare a 
revoluțiilor anticomuniste din restul ţărilor Pactului de la 
Varșovia, dar și a măsurilor liberalizatoare ale lui Gorbaciov 
(perestroika și glasnostul) aveau în acel moment un efect 
benefic, care a dat un plus de curaj și speranţă maselor ieșite 
astfel în stradă împotrivă tiraniei. Să nu uităm că 
regimul anilor *80 din România a fost mai draconic decât în 
orice altă țară comunistă, cu excepţia Albaniei și Coreei de 
Nord, și că „acesta a fost și motivul principal al întârzierii 
Revoluţiei Române și-a violenţei care a însoţit-o”27. 


Cazul familiei Bărbat 


Un caz specific de injustiție degradantă pentru magistraţii 
militari este cel al familiei Bărbat. Vasile Bărbat a fost rănit pe 
17 decembrie 1989 în Piaţa Libertăţii din Timișoara. Fiica sa a 
fost rănită, iar soţia, Lepa, a fost ucisă în același timp. Trupul 
ei s-a aflat printre cele arse la crematoriul din București. 
Probe indubitabile arată că împușcarea soţilor Bărbat e 


lucrarea căpitanului de contrainformaţii Vasile Joiţoiu. Acesta 


a 


fost cercetat, judecat și condamnat inițial la 18 ani de 


închisoare de Tribunalul Militar, în 1991. A fost însă rejudecat 
și în final scos de sub urmărire penală de procurorul militar, 
maiorul magistrat Caloian Gheorghe, din cadrul Parchetului 
Militar de pe lângă Tribunalul Militar Teritorial, printr-o 
stupefiantă acrobatie „juridică”38. 

Mistificarea adevărului 


Mitul „amestecului străin” 


Doctrina de apărare a lui Nicolae Ceaușescu a avut ca bază 
legală legea nr. 14/1972 privind „organizarea apărării 
naționale a Republicii Socialiste România”. Pentru ce s-a 
întâmplat la Revoluţie după 17 decembrie 1989 este relevant 
articolul 6 din textul legislativ, care descrie situaţia în care 
putea fi declarată „starea de război”: „Numai în cazul unei 
agresiuni armate împotriva Republicii Socialiste România sau 
împotriva unui alt stat față de care Republica Socialistă 
România are obligaţii de apărare mutuală”. 

Însă Nicolae Ceaușescu nu a convocat Consiliul Apărării în 
acele zile și nici vreun alt organism care să fi „aprobat” 
declanșarea stării de război. Evident, nu avea nevoie decât de 
o acoperire formală pentru aceasta. 

Ne aflăm aici în faţa supremului iluzionism al dictatorului: 
declararea de facto a stării de război (prin ordinele date în 
ședințele CPEx), dar nu și de jure. Și, mai ales, fără să o facă 
publică. Avea nevoie de acest război declarat unui inamic 
extern inexistent. Și asta nu numai pentru a păstra puterea, ci 


și, în cazul în care ar fi pierdut-o în urma revoltei interne sau 
militare interne, ca să și-o recucerească. Starea de război cu 
un dușman „extern”, chiar inexistent, justifica, așa cum am 
arătat, activarea rețelei pregătite de Securitate pentru lupta 
de rezistență. Iulian Vlad știa foarte bine jocul acestei stări de 
război disimulate. Așa cum o știau toţi șefii Securităţii, după 
cum o dovedesc documentele de la CNSAS citate în acest 
volum (inclusiv agendele de lucru ale unor ofițeri superiori). 


„Amestecul străin” a fost acoperirea lui 
Ceaușescu și a Securităţii atât pentru 
represiunea cu muniţie de război, cât și 
pentru lupta de rezistență 


Documentele consultate la CNSAS dovedesc faptul că 
Ceaușescu, în tentativa de a-și crea în Occident și în lume, în 
general, o imagine pozitivă, a încercat cu orice preţ: 


- să „prevină” orice formă de disidenţă internăl; 

- să oprească fluxul de informaţii către Occident legat de 
represiunea internă; 

— să disimuleze represiunea internă și să transforme opoziţia 
internă în „cauze de drept comun”; 

— să preîntâmpine coagularea opoziţiei politice interne într-o 
„mișcare”, prin „destrămarea de anturaje”; 

- să distrugă în fașă orice încercare de revoltă populară (de 
tipul Brașov '87); 


— să „reziste” printr-o „luptă de hărțuire” și să revină la putere 
în cazul în care o astfel de revoltă populară ar „ocupa 
vremelnic teritoriul” și l-ar înlătura, temporar, pe dictator. 


Nenumărate documente ale Securităţii, culminând cu 
stenogramele ședințelor CPEx din decembrie 1989 dovedesc că 
Ceaușescu a inventat un „atac extern”, de la est sau de la vest, 
pentru a declara starea de necesitate și represiunea armată 
fățișă. 

Pe de altă parte, principala obligaţie instituţională a 
Securităţii, normativă, ca în orice dictatură personală, era să-l 
apere pe șeful statului. În virtutea acestei obligaţii și a 
îndoctrinării amintite, întreaga Securitate i-a îndeplinit 
ordinele criminale la Timișoara și la București până pe 22. 

Așa cum rezultă din bogatul material probator prezentat în 
acest volum, în acel moment din 22 decembrie, dată fiind 
starea de război (invocată, simulată și disimulată), reţeaua 
pregătită de Securitate pentru lupta de rezistenţă s-a activat. 
Gradul de îndoctrinare al cadrelor de Securitate, în special al 
celor pregătite pentru această luptă, este cunoscut: „Să avem 
garanţia că nu există militar în sistemul de securitate care să 
nu aibă conștiința nevoii de a-și da viaţa”>. 

Știm și că direcţiile și unităţile cu „misiuni reale, de luptă” 
ale Securităţii fuseseră alertate din timp, odată cu declanșarea 
„de cercurile imperialiste, dar și de alţii” a „campaniei 
concertată antisocialistă” pe care, în paranoia sa, Nicolae 
Ceaușescu o vedea îndreptată împotriva sa. Aceste unităţi de 
luptă urmau să primească în „perioada următoare” „noi și 
importante sarcini’, respectiv „acțiuni de importanţă 
excepțională”. Misiunile care urmau trebuiau îndeplinite „în 
condiţii ireproșabile”t, printr-o luptă „compartimentată și 


secretizată”5, pentru care luptătorii erau pregătiţi „de a-și da 
și viața”. 

Cine urmau să fie „dușmanii”? Și pe aceștia îi cunoaștem 
tot din documentele Securităţii: „Avem și pe plan intern 
dușmani care s-au înhăitat cu cei din exterior [...]. Să 
înțelegem semnificaţia acestor fenomene. Pe fondul [lor] ne 
așteaptă misiuni deosebite — vigilenţa trează”. 

Or, pentru șefii Securităţii și unităţile pregătite pentru 
lupta de rezistență, dușmanii care s-au înhăitat cu cei din 
exterior au fost, după 22 decembrie, revoluționarii și Armata 
Română. 


Cine avea interes în mistificarea Revoluţiei? 


Mitul „pericolului” sau „amestecului” sovietic la Revoluţie a 
fost folosit de la început de aparatul de „legendare” al 
Securităţii. În același timp, se încerca decredibilizarea 
generalului Militaru prin asocierea acestuia cu GRU. Oferim 
cititorului un „minidosar Militaru” în addenda, „5. KGB-GRU și 
«complotul filosovietic»”, subcapitolul „Cazul generalului 
Nicolae Militaru”, pentru a putea evalua credibilitatea 
informaţiilor vehiculate inițial de Securitate (dar preluate 
viral în unele zone din mass-media). Prin asocierea lui 
Militaru cu serviciul de informaţii al Armatei Sovietice, 
Securitatea a „scos în față Armata” (ca la Timișoara), 
încercând astfel să se disculpe pentru actele teroriste și 
diversiunea de după 22. Miza diseminării insistente a mitului 


influenței  „serviciilor” sovietice nu a fost alta decât 
impunizarea Securității. 


1; 


La 


3. 


4. 
-i 
6. 


Col. Costică Mohorea, col. Lucian Molnar, mr. Alexandru 
Olaru, „Conceptul de prevenire elaborat de secretarul 
general al partidului, tovarășul Nicolae Ceaușescu - 
fundament și călăuză pentru întreaga activitate de 
securitate”, Securitatea, nr. 4(76), 1986. 

Vezi Andrei Ursu „«Discernământul politic și juridic» al 
Securității. Deghizările represiunii în timpul regimului 
Ceaușescu”, NRDO, nr. 1/2018, și declarația generalului de 
Securitate/SRI Olaru Alexandru din procesul tortionarilor 
lui Gheorghe Ursu, Curtea de Apel București, dosar penal 
2500/2/2017, în ședința publică din 30 mai 
2018: „Menţionez că, la un moment dat, într-o cuvântare, 
Ceaușescu a spus să nu mai avem infractori politici, motiv 
pentru care în situaţia în care erau vizate persoane de 
către Securitatea statului, orientarea de sus în jos era cu 
preponderență să fie identificate infracţiuni de drept 
comun. Arăt că acest lucru se întâmpla mai ales în cazuri 
de propagandă împotriva orânduirii socialiste”. 

ACNSAS, fond A1, vol. 28, agenda de lucru a maiorului Dinu 
din cadrul Direcţiei a V-a (Securitate și gardă a 
Președintelui), f. 15. 

Ibidem. 

Ibidem, f. 17. 

Ibidem. 


Concluzie de etapă 


De ce a fost desprinderea de comunism din România cea 
mai sângeroasă din lagărul socialist? De ce a fost regimul 
Ceaușescu, în special în ultimii săi 15 ani, mai brutal decât în 
oricare altă ţară comunistă, cu excepţia Albaniei și Coreei de 
Nord? Cum se explică eficiența cu care dictatorul de la 
București și-a dominat poporul până în ultima clipă, popor 
care l-a urât cu patimă, cum s-a văzut în decembrie 1989? 

Răspunsurile au o legătură directă cu violenţa Revoluţiei. 


Dispreţul, frica și ura poporului 


În ultimii ani ai dictaturii ceaușiste, cea mai mare parte a 
populaţiei detesta regimul. Literatura istorică asupra 
comunismului românesc a fost de acord că Securitatea era 
principalul instrument de represiune și subjugare a populaţiei 
de rând, atât în perioada stalinismului „clasic” („obsedantul 
deceniu”), cât și sub dictatura lui Nicolae Ceaușescu. Doctrina 
„preventivă” a acestuia însemna insuflarea cu predilecție a 
fricii în populaţie, propagată printr-o reţea informativă 


extinsă, delațiune, suspiciune, dezinformare și amenințarea 
unei reale sau doar proiectate omniprezenţe a Securităţii. În 
cuvintele unui expert în istoria acestei instituţii, „Partidul 
Comunist a putut miza pe obedienţa unui popor intimidat în 
care frica devenise o a doua natură”2. 

Poporul român știa care era izvorul fricii și umilinţei sale. 
Nu era frica de URSS, de unguri, de Armată sau de pompieri. 
Nici măcar frica de Ceaușescu însuși, care, firește, nu-i putea 
urmări și aresta pe toți cei care ar fi strigat „Jos Ceaușescu!”. 
Nici frica de Partidul Comunist, în ale cărui ședințe (stau 
mărturie bancurile epocii) unul din patru români dormea 
săptămânal. 

Era vorba, evident, de frica de Securitate. Principala 
instituţie de represiune a oricărei forme de opoziţie împotriva 
„Marelui Cârmaci” era principal pilon de susținere a cuplului 
dictatorial. Beneficia de forța a 100.000 de ofiţeri, subofiteri și 
trupe de Securitate, bine dotați tehnologic, înarmaţi și mai 
ales profund loiali dictatorului. Se mai bucura și de aportul a 
peste un milion de informatori - cointeresaţi sau constrânși 
întru delaţiune. 

Societatea îi rezerva cuplului Ceaușescu un dispreţ 
suverană. Partidului Comunist Român - un dispreţ mai 
ambiguu: o spune numărul de patru milioane de membri de 
Partid. Acest număr nu denotă, desigur, o răspândire 
pasională și malignă a ideologiei comuniste în România lui 
Ceaușescu. S-a văzut aceasta în decembrie 1989. Procentul de 
25% din totalul populaţiei eligibilet al „comuniștilor” a fost 
mai degrabă un testament al diluării semnificației ideologice a 
PCR-ului acelor ani în favoarea instrumentalizării sale 
carieristice de către o populaţie altfel sătulă atât de dogma 


marxist-leninistă, cât și de imundul cult al personalităţii 
dictatorului și familiei sale. 

Dacă ar fi fost însă vorba doar de dispreţ -— fie el suveran 
ori diluat cu oportunism -, regimul care a dus economia 
României în pragul falimentului, îngenunchind un popor, nu 
ar fi rezistat atâţia ani. Sentimentul care a ţinut societatea 
românească ostatică în acei ani a fost unul mult mai 
devastator, pe cât de înjositor, pe atât de ubicuu. Frica a fost 
diseminată în mod strategic de Securitate, ca principal 
instrument de „influențare pozitivă”, „temperare, 
„avertizare” și, în final, supunere a populaţiei la cultul 
dictatorului. Astfel se explica faptul că, în pofida dispreţului 
cvasiunanim, Ceaușescu a fost ani de zile aplaudat fără prea 
multă opoziţie pe trasee și la meeting-uri, omagiat ad nauseam 
în ziare și la radio-televiziune, studiat și lăudat în nesfârșitele 
ședințe de învățământ politic și de sindicat la care participau 
(dormind sau nu), pe lângă membrii PCR, o mare parte a 
oamenilor muncii din RSR. 

În mod firesc, frica populaţiei s-a împletit cu ura și 
disprețul. Ceaușescu, „Visul nostru de aur, Făurarul, Primul 
Bărbat al Ţării”, a fost urât pentru că a dus „de râpă ţara, prin 
autocraţia sa obtuză, dar absolută, arbitrară, dar fără 
replică”5. Securitatea a fost urâtă cel puţin în aceeași măsură, 
ca instituție care, eminamente, a facilitat degradanta 
autocraţie absolută și fără replică a clanului Ceaușescu. Prin 
Europa Liberă și pe cale orală, de la om la om, românii știau 
că, pornind de la perestroika și glasnostul gorbacioviste, după 
1985, în majoritatea statelor socialiste „șurubul” dictaturilor 
comuniste se slăbise. Societatea românească, în rând cu cea 


nord-coreeană, rămăsese într-o umilitoare robie, graţie terorii 
omniprezente și atotputernice a Securității. 

Nu este deci de mirare că pe 22 decembrie în faţa CC-ului și 
în toată țara, pe lângă „Jos Ceaușescu!”, s-a scandat „Jos 
Securitatea!”. Poporul român, cel puţin pentru moment, își 
învinsese frica. Despre cum a fost posibilă această victorie 
asupra fricii s-a scris mult. Elementele esenţiale au fost, fără 
dubiu, tenacitatea și coeziunea primelor grupuri de 
demonstranți timişoreni, înfrățirea interetnică şi 
interreligioasă locală, solidarizarea tinerilor și muncitorilor, 
fraternizarea unor unităţi ale Armatei la Timișoara, apoi la 
București și în alte orașe. Mai presus de orice, ura împotriva 
dictaturii. 

Frica de Securitate și ura împotriva acesteia au fost factori 
decisivi în desfășurarea evenimentelor atât până pe 22 
decembrie, ora 12:08, cât și după acel moment crucial. 
Dosarele Securităţii aflate la CNSAS arată că instituţia a fost 
pregătită să-l apere și eventual să-l readucă la putere pe 
dictator chiar și după ce acesta își pierdea puterea. 

Pentru a se menţine la putere, dictaturile secolului trecut 
au folosit cu succes două ingrediente esenţiale: o ideologie 
justificativă și o poliție politică care să înăbușe încercările de 
opoziţie. Ideologia justificativă, de stânga sau dreapta, a inclus 
îndeobște un „pericol extern”, mai ales la graniţe, și „agenturi 
străine” infiltrate pe teritoriul ţării. Aceștia voiau să fure, să 
vândă, să corupă sau să „rupă” ţara. În buna tradiţie 
orwelliană, validată de la Hitler și Stalin la Enver Hoxha și 
Kim Jong-un, Ceaușescu inoculase de ani buni brandul său de 
comunism cu un naționalism primitiv. Ca și predecesorii săi, 
el a încercat astfel să-și sporească popularitatea pe plan 


intern. Numai că „Eurasia” dictatorului român erau de fapt 
state membre ale Pactului de la Varșovia, același criminal 
lagăr comunist în care Ceaușescu rămăsese în final ultimul 
stalinist. Chiar dacă repetat până la saţietatef, mitul 
pericolului extern era în România anului 1989 obosit. Aproape 
nimeni n-a mai crezut în mitul prin care „Conducătorul iubit” 
asigura „independenţa și suveranitatea ţării”. În cuvintele 
temerarului disident Mircea Dinescu, ţara era „o insulă 
împresurată din toate părţile de apele tulburi ale 
reformismului politic, ai cărei locuitori visează să guste din 
miraculoasele licori numite glasnost și perestroika”?. 

Flagranta discrepanţă dintre autoevaluarea superlativă a 
paranoicului secretar general și sentimentul maselor (care îl 
urau cu înverșunare) a fost observată de mulţi autori. De 
asemenea, propaganda mistificatoare prin care dictatorul 
român era desemnat garant al independenţei țării în faţa 
atacurilor sovietice (subliminale) sau occidentale (mai directe) 
a fost analizată pe larg încă din acei ani. „Ceaușescu are 
nevoie de spioni” era titlul, întru câtva premonitoriu, al unui 
articol publicat chiar la începutul lui decembrie 1989 de un 
reputat sociolog român în Occident&. 

Cultul personalităţii lui Nicolae Ceaușescu, ca și al altor 
dictatori absoluti din istorie, a fost un produs de echipă. În toţi 
acei ani de tragică umilire, Securitatea a avut rolul principal 
de a menţine dictatorul la putere și populaţia României 
amuţită de frică și frig, în cea mai mare parte. Pentru 
milioanele care au trăit în degradarea morală la care Măreţul 
Conducător, Partidul și Securitatea aduseseră ţara, acesta e un 
fapt evident. E nevoie însă să-l repetăm pentru noile generații 
și să-l argumentăm cu probe și documente, într-o vreme în 


care foștii securiști, ajunși „istorici” și „profesori”, scriu o 
istorie paralelă cu realitatea, a unei „Securităţi patriotice” și 
„profesioniste”. O șaradă propagată de televiziuni, ziare, 
edituri și bloguri lugubru aservite instituţiei criminale. 


Frica Securităţii în decembrie 1989 


Ce i-a speriat în cea mai mare măsură la Revoluţie pe securiști 
a fost și motivul paranoiei lui Ceaușescu: posibilitatea 
coagulării opoziţiei, a nemulțumirilor populaţiei într-o 
mișcare de masă, care să-i pună în pericol regimul (până 
pe 22) și poziţiile de putere și chiar vieţile securiștilor înșiși, 
cei care au îngenuncheat populaţia ţării sub dictatura 
comunistă (după 22). Analizând aceste mărturii, sperăm că am 
reușit să demonstrăm cum, din sete de putere — cu sau fără 
Ceaușescu -— și frică, Securitatea a purtat după 22 decembrie 
1989 o sângeroasă „luptă de rezistență” împotriva Revoluţiei 
române. 


Teoria „complotului filosovietic” ca vinovat 
pentru diversiunea de după 22 este o 


aberaţie? 


Teza parchetului se bazează pe premisa -— evident, falsă —- că 
Securitatea ar fi depus armele pe 22. Și că nu ar mai fi tras. 
Până la halucinanta teză că teroriștii nici nu ar fi existat: „Nu 
există nici o probă credibilă care să contureze o reală acțiune 
terorist-securistă îndreptată împotriva Revoluţiei și noii puteri 
politico-militare”10. 

Adică nu a tras nimeni cu intenția să ucidă oameni 
nevinovați, pentru a crea panică, urmărind un scop politic 
(aceasta e definiţia teroristului). Că ideea de teroriști ar fi fost 
indusă de gruparea filosovietică Iliescu/FSN. Tocmai ca să 
justifice scoaterea Armatei pe străzi. Și forțarea populaţiei să 
intre, de frică, în case. Și ţinerea Armatei în stare de alertă și 
panică. Tocmai ca să se ajungă la foc fratricid. Să fie victime, 
lucru care să creeze și mai multă panică. 

Și astfel să-și justifice ei („conspirația  filosovietică 
Iliescu/FSN”) ascensiunea la putere și la statutul de „salvatori” 
naţionali și de emanaţi ai Revoluţiei. În felul ăsta s-ar fi 
legitimat în fața poporului. 

Aceasta e teza parchetului. De altfel, și a Securităţii (ultima 
dintre variante). Securitatea, în buna tradiţie a „metodicii” 
serviciului „D” (dezinformare), a plantat mai multe „legende” 
asupra teroriștilor (sau lipsei lor). 

Ani de zile au susținut că de fapt teroriștii (adică cei care 
au tras cu intenţia de a ucide oameni nevinovaţi) au existat. 
Asta pentru că, în acei ani, memoria colectivă era încă vie, 
probele — proaspete, dosarele cu morți și răniţi — încă deschise. 
Așadar, era mai greu să pretindă că toți mortii și răniții ar fi 
fost victimele focului fratricid. 

Securitatea și oamenii ei (prin lulian Vlad, Aurel Rogojan, 
Cristian Troncotă, Filip Teodorescu, Vasile Mălureanu, Alex 


Mihai Stoenesculi, Ion CristoiulZ, Sorin Roșca Stănesculs 
etc.1%) au emis două versiuni principale cu teroriști: 


— teroriști = turiști sovietici (folosiți ad-hoc sau acţionând, 
conform unui plan anterior stabilit, în slujba grupării 
filosovietice Iliescu/Militaru/FSN); 

— teroriști = agenţi DIA (și aceștia manevraţi sau acţionând în 
slujba grupării filosovietice Iliescu/Militaru/FSN). 


Multă vreme, procurorii militari au „crezut” și ei că au 
existat teroriști. Adică au crezut că la Revoluţie au existat 
persoane care au tras cu intenția de a ucide oameni nevinovați, 
pentru a crea panică în masă. Și că aceștia au ucis și rănit 
oameni. Au crezut o vreme chiar și în varianta „turiștilor 
sovietici”. 

Problema cu turiștii sovietici era că nu s-a găsit nici o 
probă că ar fi tras vreun foc de armă. Cu atât mai puţin ucigaș. 

Și atunci procurorii au schimbat macazul. Au adoptat o a 
treia versiune a Securităţii: și anume că nu ar fi existat 
teroriști. Toate victimele ar fi fost cauzate de focul fratricid, 
indus de diversioniștii din vârful Armatei, slujbași sau părtași 
ai grupării filosovietice Iliescu/FSN. 

Este aiuritoare această tranziţie a procurorilor. Un 
procuror trebuie, nu-i așa, să plece de la fapte, respectiv probe 
pentru a ajunge la vinovați. Or, a presupune în primă instanță 
că au existat teroriști, deci focurile de armă și crimele au fost 
săvârșite cu intenţie (de turiști ruși), pentru a bascula ulterior 
la ipoteza opusă, aceea că toate crimele au fost fără intenție, 
trădează o nesocotire flagrantă, ab ovo, a faptelor și probelor. 
Aceasta arată clar că procurorii militari au adaptat faptele la 
vinovăția convenabilă. 


Parchetul vorbește de interesul pe care l-ar fi avut Iliescu și 
complotul filosovietic să organizeze sângeroasa diversiune 
care ar fi început la CC în seara de 22 (pentru a speria 
populaţia, s-o facă să plece din piaţă și din CC și el să preia 
astfel nestingherit puterea, „legitimându-se” în același timp ca 
salvator al situaţiei). Iată câteva argumente pentru care 
considerăm că este aberantă această teorie a „războiului de 
diversiune pentru acapararea puterii” de către Iliescu/FSN: 


1. După cum am mai arătat, diversiunea nu a început la CC. 
Înainte de primele focuri din Piaţa Palatului: 

- se trăsese la MApN (de grupuri în haine civile, dinspre 
blocurile civile, către Minister); 

— se trăsese către Televiziune din vilele limitrofe; 

- la Sibiu se trăgea încă din cursul după-amiezii. 

2. De câţiva ani, Iliescu era deja văzut ca alternativă viabilă și 
un posibil succesor al lui Ceaușescu: 

— pe plan intern, de mulţi din aparatul de partid, de o parte 
a publicului și a Armatei; 

- pe plan extern, atât la Moscova, cât și în mediile 
occidentale (se vorbise de el la Europa Liberă și în 
reviste din vest). 

Din aceste motive, era firesc să fie acceptat pe 22 și nu a fost 
contestat în acea zi. Nu a fost contestat nici măcar când în 
primul discurs de la Televiziune a invocat „întinarea 
idealurilor” comuniste, ceea ce denota intenţia de a păstra 
sistemul socialist, dar  reformându-l după modelul 
perestroika și glasnost. Aceasta arată că, în acele prime 
momente, nu mulţi revoluționari se gândeau la democraţie 
de tip occidental. O reformare a sistemului pe ruinele 
dictaturii era în acel moment, pentru o mare parte a lor, o 


formă acceptabilă de guvernare. Iar dincolo de mesajul în 
sine, discursul lui Iliescu a fost perceput drept cel mai 
articulat de la Televiziunea liberă până în acel moment. 

3. Iliescu fusese chemat de Stănculescu la MApN din același 
motiv: generalul îl recunoștea ca alternativă viabilă la 
putere după fuga lui Ceaușescul5. Având practic și Armata 
de partea lui, Iliescu nu avea de ce să se simtă ameninţat 
(și nici nu dădea semne că s-ar simţi astfel) de alţi 
pretendenți la guvernare în acea zi (Verdeț etc.). Aceștia 
din urmă nu aveau nici pe departe aceeași susținere. 

4. Din aceste motive, nu se poate spune că Iliescu ar fi avut 
nevoie în acel moment de o diversiune sângeroasă pentru 
a se legitima. El se bucura deja de o largă acceptare. După 
eroarea făcută în balconul CC („dragi tovarăși”), s-a repliat 
rapid. Piaţa l-a iertat. În afara acelor huiduieli de moment, 
nu există indicii că s-ar fi strigat „Jos Iliescu!” sau că ar fi 
fost alte forme semnificative de contestare. La venirea la 
CC, revoluționarii l-au primit în mare parte entuziast, 
făcându-i „pârtie” pentru a intra în clădire. Pe scurt, în 
acea zi Ion Iliescu nu mai avea prea mare nevoie de 
legitimare publică. 

5. În schimb, Iliescu avea nevoie de aliaţi și de liniște pentru a- 
și construi platforma și imaginea de lider. De aceea i-a 
chemat pe oamenii pe care îi cunoștea, contestatari sau 
marginalizaţi ai dictaturii (Brucan, Mazilu, Militaru). I-a 
solicitat lui Mazilu să vină cu textul despre care știa că-l 
redactase cu câteva zile înainte și pe care spera să-l 
folosească pentru a alcătui un program politic al Revoluţiei 
și să-l comunice public. În acest scop a și chemat „toţi 
oamenii de bine” să vină la CC la ora 17:00. Momentul 


redactării și citirii comunicatului era important pentru el și 
în acest scop avea nevoie de liniște, nu de un conflict armat 
sângeros. 

6. Tot pentru a-și consolida poziţia și imaginea de lider, Iliescu 
ar fi vrut să citească el însuși comunicatul reprezentând 
noul program politic la Televiziune. Tocmai din cauza 
focurilor de armă declanșate în acel moment nu a mai 
putut s-o facă1$. Să fi declanșat el însuși diversiunea ar fi 
însemnat să-și pericliteze propria construcție. 

7. Înțelegerea iniţială cu Stănculescu a dus la faptul că acesta 
din urmă a preluat atribuţiunile de ministru al Apărării. În 
această calitate, a dispus trimiterea unor dispozitive de 
apărare la Televiziune, Radio și CC. În condiţiile în care 
exista un anumit haos (unii aveau deja arme), iar Armata 
era singura instituţie rămasă „în picioare” pentru a păstra 
ordinea, aceste măsuri par rezonabile. 

8. Exista și un element practic. Declanșarea unei diversiuni 
sângeroase comporta riscuri. Este o acțiune greu de 
stăpânit tocmai pentru că generează confuzie și potenţial 
foc fratricid. Acest efect s-a văzut imediat la CC. Se 
trăgea haotic atât în piaţă, cât și pe coridoarele clădirii. 
Iliescu era înconjurat de oameni necunoscuţi, înarmați, 
fapt care se observă pe filmările din acele zile. În starea de 
confuzie, el însuși ar fi putut să cadă victima propriei 
mașinaţiuni. Este evident că, dacă ar fi avut într-adevăr de 
gând - și posibilitatea - să declanșeze această 
contrarevoluţie, ar fi făcut-o după ce s-ar fi instalat în 
siguranţă la MApN. 

Ca mijloc de probă pentru vinovăția sa, Parchetul 
amintește frazele „panicarde” pe care Iliescu le-ar fi „lansat” 


cu intenţia de a induce „psihoza teroristă”, cum ar fi aceea că 
teroriștii „trag din toate poziţiile”. Însă o analiză a acestor 
fraze în context pun această interpretare sub semnul 
întrebării. Discursul lui Ion Iliescu a inclus și această frază: 
„Trebuie să vă spun că nu avem de-a face cu un număr mare 
de elemente teroriste, dar ei sunt antrenați special și echipați 
pentru acest gen de acțiuni” t. 

Dacă Iliescu ar fi vrut să creeze panică, de ce ar fi temperat 
anunţul spunând că nu e „un număr mare” de teroriști? La fel, 
generalul de armată Tudor vorbește la TVR de acţiuni 
teroriste „doar la unele unități speciale [...] câteva, din punct 
de vedere numeric”18. De ce ar fi încercat „diversioniștii” să 
limiteze imaginea unei ameninţări când scopul „diversiunii” 
era, evident, exagerarea amenințării? 

Tot alimentare intenționată a amenințărilor „teroriste” 
sunt considerate de mulţi și afirmaţiile personalului 
televiziunii (în special Teodor Brateș), care ar fi răspândit în 
mod deliberat zvonuri că apa ar fi fost otrăvită sau că Armata 
ar fi rămas fără muniţie la Sibiu. Dar tot Brateș a moderat 
știrea: „În mod constant primim informaţii... desigur, nu avem 
posibilitatea de a verifica autenticitatea lor... dar vă cerem să 
fiți atenţi. Se spune că elemente inamice, securiști, au otrăvit 
apa la Sibiu, la Timișoara... apa trebuie să fie fiartă înainte de 
a fi consumată”1?. 

Tot Brateș s-a întors mai târziu pentru a informa audienta: 


a) când luptele au încetat la Sibiu; 

b) când proviziile de apă îmbuteliată se aflau în drum spre 
Sibiu; 

c) când autorităţile competente au verificat că apa din 
București era bună de băut. 


Greu de tras concluzia de aici că asta ar fi fost o 
dezinformare intenţionată a FSN-ului sau a lui Brateș, când tot 
el a dezmințit curând zvonurile a căror autenticitate o pusese 
oricum sub semnul îndoielii, de la început. (În paranteză 
fie spus, în acel moment se aflau mai mulţi „revoluţionari” în 
studiourile TVR care ulterior s-au dovedit a fi informatori ai 
Securităţii — printre care și Isac Constantin.) 

Mai sunt și alte semne de întrebare asupra virtualei 
strategii „diversiune cu teroriști” a lui Iliescu/FSN. Astfel, pe 26 
decembrie a avut loc prima manifestaţie împotriva Frontului. 
TVR-ul a avertizat într-adevăr lumea să nu se ducă, pentru că 
ar putea fi ţinta teroriștilor. Dar dacă Iliescu/FSN ar fi 
controlat cu adevărat teroriștii sau ar fi stăpânit metoda de 
„împușcare a soldaţilor între ei ca proștii din cauza psihozei 
teroriste”, de ce n-au aplicat-o tocmai atunci, în zona CC-ului, 
pentru a împrăștia mulțimea care îi contesta? De ce n-au făcut- 
o în nici unul dintre momentele critice din săptămânile care 
au urmat, când protestele împotriva lor s-au înmulţit? Nu ar fi 
fost logic să continue „diversiunea”, punând-o în continuare 
pe seama securiștilor lui Ceaușescu? Se pare că s-au lăsat de 
diversiune exact când aveau mai multă nevoie de ea pentru a- 
și consolida puterea. 

Este evident că desemnarea lui Iliescu ca vinovat de 
serviciu a fost cea mai comodă soluţie: 


- n-a mai fost nevoie să fie stabilite vinovăţii individuale ale 
trăgătorilor și omuciderilor: dacă au fost manipulaţi de 
diversioniști, n-au tras cu intenţie, iar atunci nu exista 
infracţiunea contra umanităţii (uciderea din culpă s-a 
prescris de mult); 


— oricum Iliescu e deja acuzat pentru Mineriadă (probabil pe 
bună dreptate, de altfel), deci nu-i greu de indus ideea că e 
vinovat și pentru Revoluţie; 

- ideea că Iliescu e vinovat (în sine) este acceptabilă unei mari 
părți a publicului în ziua de azi, inclusiv opoziţia, 
intelectualii etc.; 

- inculparea lui Iliescu satisface cumva, printr-un posibil 
melanj emoţional, și ura împotriva Securităţii, fiind de 
notorietate că Iliescu a luat în braţe Securitatea (mai puţin 
vârfurile ei) începând cu ianuarie '90 (dacă există, 
presupusa satisfacţie pierde evident din vedere tocmai 
faptul că prin această soluţie Securitatea este în întregime 
absolvită de orice răspundere); 

— inculparea lui Iliescu nu mai deranjează pe foarte mulţi, 
omul fiind, se pare, ramolit și având oricum șanse infime 
să înfunde pușcăria, fie pentru Revoluţie, fie pentru 
Mineriadă. De fapt, majoritatea pare mulțumită: noi toți 
din fosta opoziţie, securiștii, nostalgicii lui Ceaușescu, 
zonele infiltrate de securiști ale partidelor politice și ale 
mass-mediei20; 

— acuzarea lui Iliescu, colorată cu „filosovietism”, arată că 
procurorii, ca și Ceaușescu, ca și Securiștii înaintea lor, au 
știut pe ce buton să apese pentru ca acuzaţia să aibă o mai 
mare șansă să prindă cel puţin la o parte din publicul larg 
(în plus, naraţiunea  conspiraţionistă care „înșală 
aparențele” se citește bine, ca o carte de Pavel Corut); 

— în sfârșit, din acuzarea fostului președinte (atâţia ani 
atotputernic), procurorii (de la Piţu și Cosneanu până la 
Lazăr) au scontat că-și pot face un titlu de glorie („după 30 


de ani, în sfârșit, e inculpat Iliescu, cel de trei ori ales 
președinte! În sfârșit a fost rezolvată Revoluţia”). 


Or, tot acest eșafodaj cade în clipa când ne uităm la 
probatoriu, care demonstrează că: 


1. La Revoluţie au existat persoane care au tras cu intenţia de a 
ucide oameni nevinovați pentru a crea panica, urmărind un 
scop politic. 

2. Aceste persoane au fost cadre de Securitate sau afiliati ai 
acestora. 

3. Îi putem numi, conform definiţiei, teroriști (teroriști nu sunt 
doar membrii ISIS, al-Qaida sau IRA). 

4. Teroriștii securiști au acţionat după un plan, conceput de 
Ceaușescu și de capii Securităţii („lupta de rezistență pe 
teritoriul vremelnic ocupat de inamic”). 

5. Scopul lor a fost iniţial să-l readucă pe Ceaușescu la putere 
și să recâștige ei înșiși puterea, conform planului original. 
Ulterior, acesta probabil s-a modificat parţial: au acționat 
tot conspirat, acoperit, însă nu doar pentru a-l readuce pe 
Ceaușescu (scop din ce în ce mai improbabil), ci pentru a 
domoli avântul populaţiei și Armatei, pentru a ţine Armata 
în cazărmi, pentru a avea timp să-și protejeze dosarele 
folositoare și a le distruge pe cele compromițătoare; pentru 
a avea timp să tempereze, să coopteze sau chiar să schimbe 
noua conducere. Pe scurt, pentru a se infiltra în noua 
conducere și a-și asigura menţinerea în noile structuri de 
forţă. 


Eventualitatea revenirii lui Ceaușescu, deși, în mod realist, 
improbabilă începând cu 22 după-amiaza, a constituit un scop 
central al „luptei de rezistenţă” și o posibilitate importantă în 


mentalul rețelei. DSS avea o cultură profundă a loialității 
pentru Comandantul Suprem. Există o  cointeresare 
existenţială, simbiotică între dictatura Ceaușescu și instituția 
care o făcea posibilă: puterea instituţiei era, la rândul ei, 
posibilă datorită dictaturii Ceaușescu. Și rețeaua pregătită de 
aceasta pentru „lupta de rezistență” respectivă era cu atât mai 
loială. În același timp, existau o frică profundă de dictator și 
suspiciune reciprocă în rândurile ofițerilor de Securitate. 
Ipoteza, cât de vagă, că Ceaușescu s-ar putea întoarce putea 
constitui un alt factor motivaţional pentru a continua „lupta”. 
Pe de altă parte, lupta, odată amorsată, era organizată și 
pregătită în așa fel încât membrii reţelei să acționeze mult 
timp în mod „independent”, fără ajutoare și comandă directă 
(aceste caracteristici, comune luptelor de gherilă, sunt 
descrise în articole din revista strict secretă Securitatea, 
disponibile la CNSAS). 

Faptul că lupta s-a redus brusc, substanţial, pe 25 
decembrie, imediat după executarea dictatorului, e un 
argument greu de ignorat pentru această ipoteză a factorului 
„Ceaușescu se poate întoarce”. 

Dar până la urmă trebuie să înțelegem că nu Iliescu e miza 
în cauza Revoluţiei, ci Securitatea. Există probe reale pentru 
vinovăția lui Iliescu la Mineriadă. Dacă e să spunem „măcar 
Iliescu să fie pedepsit”, atunci să cerem acest lucru legat de 
crime pentru care chiar există probe că fostul Președinte ar fi 
vinovat: Mineriada. Nu pentru niște acuzaţii nebuloase, ne- 
ancorate în probe, dar într-o convenabilă disculpare a 
Securităţii. O disculpare argumentată și azi de procurorii 
militari, cu elemente din discursul lui Ceaușescu (și al 


Securităţii, de 30 de ani încoace): rușii, prin filosovieticii 
noștri, trebuie că au fost de vină. 


Invocarea autorităţii de lucru judecat pentru 
crimele de dinainte de 22 decembrie - o 
eroare judiciară elementară 


Încă un element important și rămas practic neobservat în 
receptarea  rechizitoriului: pentru crimele împotriva 
umanității comise până pe 22 decembrie, Parchetul a închis 
cauza invocând „autoritatea de lucru judecat”. Asta pentru că 
au fost deja condamnaţi definitiv câţiva dintre capii acelei 
represiuni, printre care Coman, Stănculescu, Chiţac, Vlad și un 
singur securist de-al lui, Traian Sima (șeful Securității Timiș). 
La acea represiune au participat și Miliția, și Armata, dar 
Securitatea a avut aportul covârșitor. Există probe 
indubitabile, inclusiv în dosarul „Lotului Timișoara” (accesibil 
online la https://dosarelerevolutiei.ro) că Securitatea și Miliția 
au arestat ilegal și torturat sute de timişoreni - care sunt, 
evident, infracțiuni contra umanităţii. Mai mult, magistraţii 
din prima instanţă au considerat că în „cazurile de împușcare 
mortală sau rănirea celor 325 de victime” au participat 
„cadrele și trupele” DSS prin „ţintirea selectivă a unor 
persoane și executarea de focuri de armă singulare asupra 
lor”, prin „trăgătorii experimentați instalaţi pe acoperișuri sau 
la ferestrele unor clădiri, aflaţi în autovehicule ce se deplasau 


în diferite zone ale orașului ori care au reușit să se infiltreze 
în rândul trupelor”2l. 

„Autoritatea lucrului judecat” nu poate fi invocată, întrucât 
cei vizaţi nu au fost niciodată urmăriţi, și nici judecaţi pentru 
toate actele materiale săvârșite descrise mai sus. Este o 
aberaţie judiciară să consideri că, dacă au fost anchetați câţiva 
ofițeri, dintre care doar unul a fost condamnat definitiv, 
înseamnă că ar exista autoritate de lucru judecat pentru toți 
ofițerii care au transmis ordinele de bătăi sălbatice și foc de 
armă și pentru cei care le-au executat cu bună știință. 
Cercetătorului onest al istoriei recente îi este greu să nu 
asocieze această aberaţie juridică sordidei istorii (discutată 
anterior) a subordonării instituţiei parchetelor militare faţă 
de interesele Securităţii ceaușiste. 


Datoria Parchetelor Militare 


Procurorii militari trebuie să ia în considerare probele 
ignorate și să ancheteze cadrele de Securitate și Miliție pentru 
crimele de la Timișoara. Ei ar trebui să fie trimiși în instanţă 
pentru: 


— torturarea revoluţionarilor asupra cărora ofiţerii respectivi 
au exercitat control total după arestare; 

- cauzare de vătămări și suferințe fizice și psihice grave 
revoluționarilor, pentru a obţine informaţii despre liderii 
revoltei; 


— întemnițarea cu încălcarea regulilor generale de drept 
internaţional a peste 200 de revoluționari timișoreni; 

— persecutarea victimelor, cu încălcarea drepturilor 
fundamentale ale omului, tocmai pentru că aparțineau 
unui grup determinat, respectiv larga colectivitate a 
opozanților politicii dictatorului Ceaușescu; 

— „transmiterea ordinului de înarmare a cadrelor de 
Securitate” și execuţia de focuri de armă care au avut drept 
urmare directă uciderea și rănirea a peste 300 de 
revoluționari timișoreni. 


Instanţele în cazul „Lotului Timișoara” au reținut că 
victimele au rezultat „în urma folosirii armelor de foc de către 
cadre și trupe ale Ministerului de Interne și Departamentul 
Securităţii Statului”, de „trăgători experimentați instalaţi pe 
acoperișuri sau la ferestrele unor clădiri, aflați în 
autovehicule ce se deplasau în diferite zone ale orașului ori 
care au reușit să se infiltreze în rândul trupelor” (o referință 
evidentă la cadre ale Securităţii), inclusiv „trupele de 
Securitate care făceau parte din organigrama 
Departamentului Securităţii Statului”. Or, ce au acum 
procurorii de făcut este să-i ancheteze și să-i inculpe pe cei 
care au tras, torturat și arestat abuziv, precum și pe 
instigatorii și complicii? acestora din structurile și lanţurile 
de comandă ale Securităţii și Miliției. 

Dacă Macri Emil s-a făcut vinovat de aceste fapte 
(încadrate la infracțiunea de genocid), este de la sine înţeles că 
și faptele „personalului din subordine”, căruia acesta i-a 
transmis acele ordine, reprezintă tot crime împotriva 
umanităţii. De altfel, instanţa a reţinut în concluziile sale că la 
„impușcarea mortală sau rănirea celor 325 de victime au 


participat „cadrele și trupele de Securitate”, prin „ţintirea 
selectivă a unor persoane și executarea de focuri de armă 
singulare asupra lor”. Aceste concluzii, prin ele însele, ar fi 
trebuit să atragă responsabilitatea penală a celor vizaţi. Or, 
aceștia pot fi identificaţi în baza numeroaselor mărturii aflate 
în dosare?ă. 

Societatea românească a fost pusă în situaţia de a se 
întreba, timp de 30 de ani, cine a tras în cei peste 1.200 de 
morţi ai Revoluţiei și în miile de răniți. Cine i-a bătut, i-a 
întemnițat nelegal și cercetat abuziv, cu vătămarea integrității 
fizice și psihice pe revoluționarii de la Timișoara, în zilele de 
16-22 decembrie, și pe cei din București, în noaptea de 21 
decembrie 1989? 

Prin gravitatea lor, precum și pentru că se înscriu într-o 
represiune sistematică și generalizată, motivată politic, 
exercitată de forțele de stat, îndreptată împotriva 
„colectivităţii ori grupului uman legal caracterizat”24 
respectiv revoluționarii —, faptele enumerate întrunesc, 
evident, elementele constitutive ale infracţiunilor contra 
umanității prevăzute în Codul penal în vigoare la acea dată, la 
articolul 358, respectiv infracțiunea de tratamente 
neomenoase, care se regăsește în prezent în elementele 
constitutive ale infracţiunii contra umanităţii, prevăzute de 
art. 439 alin. 1, lit. a, e, g, i, j, K. Este vorba despre următoarele 
fapte: 


a) uciderea unor persoane; 

e) torturarea unei persoane aflate sub paza făptuitorului sau 
asupra căreia acesta exercită controlul în orice alt mod, 
cauzându-i vătămări fizice sau psihice ori suferinţe fizice 


sau psihice grave, ce depășesc consecinţele sancţiunilor 
admise de către dreptul internaţional; 

g) vătămarea integrităţii fizice sau psihice a unor persoane; 

i) întemnițarea sau altă formă de privare gravă de libertate, 
cu încălcarea regulilor generale de drept internaţional; 

j) persecutarea unui grup sau a unei colectivități determinate, 
prin privare de drepturile fundamentale ale omului sau 
prin restrângerea gravă a exercitării acestor drepturi, pe 
motive de ordin politic [...]; 

k) alte asemenea fapte inumane ce cauzează suferințe mari 
sau vătămări ale integrităţii fizice sau psihice. 


Aceste fapte erau imprescriptibile la data producerii lor, 
imprescriptibilitate menţinută și în noua reglementare a 
infracțiunii din noul Cod penal2>. 

Deși evident incomplete, datele prezentate, coroborate cu 
alte sute de mărturii similare din dosarele proceselor și 
anchetelor care au avut loc până acum și cu imagini surprinse 
în timpul Revoluţiei oferă un prim argument că justiţia 
română nu a făcut până acum dreptate victimelor și nici 
memoriei colective a societăţii românești. Din acest motiv, 
recenta restituire a „Dosarului Revoluţiei” la SPM este o 
speranţă. 


Miza istorică și juridică a dosarului Revoluţiei 


Ceea ce a determinat-o pe generaţia de atunci să iasă „pe 
traseu” și să-l aplaude pe tiranul cvasiunanim urât a fost, pur 


și simplu, frica de Securitate. Insidioasa, profunda frică pe 
care războiul de ţesut al lui Iulian Vlad - de la Postelnicu, 
Ardeleanu, Neagoe, Vasile Gheorghe la Filip Teodorescu, Radu 
Tinu, Vasile Mălureanu, Gheorghe Burloi, Marin Pârvulescu și 
Vasile Hodiș — o așternuse peste România. O frică în masă, ce 
constituia sursa puterii lui Vlad și-a instituţiei pe care o 
conducea. Din nefericire, așa cum remarca Orwell, acest gen 
de putere tinde să devină în anumite momente ale istoriei, 
pentru cei de tipul „băieţilor cu ochi albaștri”, un scop în sine: 
„Partidul își dorește puterea doar de dragul puterii. Nu ne 
interesează binele celorlalţi. Ne interesează exclusiv puterea. 
Nu bogăţiile sau luxul, viaţa îndelungată sau fericirea: doar 
puterea, puterea în stare pură. Noi știm că nimeni nu pune 
niciodată mâna pe putere cu intenţia de a o ceda. Puterea nu 
este un mijloc, este un scop. Scopul persecuției este persecuția. 
Scopul torturii este tortura. Scopul puterii este puterea”26. 
Pentru noile generații ar putea părea paradoxal că în 1989 
poliția politică mai avea atâta loialitate pentru cauza pierdută 
a dictatorului de pe Dâmboviţa, în contextul revoluțiilor de 
catifea din ţările vecine. S-a vehiculat și teoria că securiștii 
jinduiau și ei totuși la bunuri occidentale. Atunci cum ar fi 
putut Ceaușescu și Vlad să inspire atâta abnegaţie suicidală în 
comandourile care trăgeau aparent aleatoriu în populație, 
doar pentru a insufla panica? Acestor noi generații — dar poate 
nu numai lor - ar trebui să le reamintim ceea ce poate nu este 
scris în cărțile de istorie: părinţii lor, care au asistat la 
degringolada morală și materială a ceaușismului, n-au făcut-o 
din cauza unei gene a lașităţii. Am avut totuși disidenţii noștri, 
i-am avut pe muncitorii brașoveni. Au fost, după cum au 
dovedit-o cu prisosinţă dosarele de la CNSAS recent, mii de alți 


opozanți „neutralizaţi” de Securitatea lui Vlad prin deghizarea 
rezistenţei lor în înscenări de drept comun”. Și am avut totuși 
Revoluţia. 

Însă, timp de 30 de ani, ea a rămas încâlcită prin efortul 
unui vast și perfecționat aparat mistificator, avatar al fostei 
Securităţi, una din cele mai brutale și loiale poliţii politice ale 
dictatorilor din Est. O instituție a cărei predilecție pentru 
disimulare încă mai iese la iveală din dosarele de la 
CNSAS. Rechizitoriul SPM din 5 aprilie 2019 nu este decât 
ignobila consecinţă a acestei moșteniri. 

Nu putem accepta această batjocorire a ideii de dreptate, a 
memoriei victimelor, a curajului revoluționarilor care au 
înfruntat armele securiștilor pe străzi, înainte și după 22. E o 
batjocorire a istoriei noastre, până la urmă. Și asta doar 
pentru că Iliescu s-a dovedit un personaj nefast, care a comis 
crime la Mineriadă? Sau pentru că ni se pare că ar fi dificil să 
fie identificaţi și inculpaţi securiştii? 

Sperăm ca, prin probatoriul prezentat, acest volum să 
slujească, într-o cât de mică măsură, la descâlcirea Revoluţiei, 
la aflarea publică a adevărului, dar și la o nouă direcţie de 
anchetă în dosarele ei. De data aceasta, în direcţia 
adevărațţilor vinovați. 

Căci Parchetul Militar încă poate și are datoria să facă 
dreptate celor care au înfruntat frica de Securitate, chiar în 
acele condiţii, pentru conștiința noastră. 


În 2016, filiala Timișoara a Academiei Române a găzduit 
lansarea uneia dintre cărţile fostului șef al Securităţii 
ceaușiste, Iulian Vlad. Acesta fusese condamnat pentru 
genocid, însă a executat doar patru ani de detenţie. Foto: 
Lăcrămioara Perici 


Corneliu Vaida demonstrează în spatele sălii filialei din 


Timișoara a Academiei Române. Lansarea cărții lui Iulian Vlad 


a suscitat interesul unui numeros public de foști securiști. 
Foto: Lăcrămioara Perici 


1. Pe 9 decembrie 1989, secretarul pentru drepturile omului al 


Administraţiei SUA, Richard Schifter, numea România și 
Albania „ultimele dictaturi de stil vechi din Europa”; vezi 
Buletinul Europei Libere din decembrie 1989, 
http://storage.osa archivum.org/low/0e/b2/0eb2876f-9699- 
445d-9b0a-6f81e2604383_l.pdf, Vera & Donald Blinken 
Open Society Archives (OSA), Central European University 
(CEU). 

. O dovedește, printre altele, același folclor inepuizabil de 


bancuri. 

Vezi  http://data.gov.ro/dataset/d7920017-db02-4cc7-bb03- 

. ACNSAS, fond Penal, cota P 058684 — dosarul penal al lui 


Gheorghe Ursu, ff. 86-88. Transcriere a ofițerilor de 

. Numai în scurtul (și fatidicul) discurs din 21 decembrie, 


Ceaușescu a folosit cuvintele independența, suveranitatea și 
integritatea ţării de peste 20 de ori. 

. Dorim să accentuăm că scopul nostru nu este să-l disculpăm 


pe Ion Iliescu. După cum am arătat, îl considerăm vinovat 
că i-a preluat ulterior pe securiști în SRI, asigurându-le în 
același timp  impunitatea pentru crime împotriva 
umanităţii. Și mai grav, el însuși este probabil vinovat de 
crime împotriva umanităţii pentru ce a făcut la Mineriadă. 

Mărturii care confirmă utilizarea gloanţelor 
și armelor speciale de către teroriștii din 
Bucureşti 


Martorul Savin Chiritescu: 

Ofițer la UM 01060 București-Pantelimon, domnul 
Chirițescu declara că a capturat teroriști de origine străină ce 
aveau asupra lor arme de calibru redus, care, după cum am 
arătat, existau doar în dotarea unităților DSS. Existența 
acestui tip de luptători în nucleele de rezistență ale Securității 
e un fapt confirmat de un număr important de alte mărturii, 
inclusiv de cea a lui Iulian Vlad. Aşadar, trebuie subliniat că 
nu e vorba de teroriști internaționali acționând pe cont 
propriu. Aceşti cetățeni străini, în general arabi, veniți la 
studii sau sub alte pretexte în România, erau pregătiți de 
Securitate alături de rețeaua luptei de rezistență, care era 
alcătuită în majoritate din cadre autohtone. Domnul 
Chirițescu declara că, împreună cu 


mai mulţi colegi din aceeași unitate de tancuri am capturat 
teroriști arabi (dintre care unul ne-a spus că este din 
Beirut) înarmaţi, pe care i-am predat la Marele Stat-Major. 
Unul era student, am găsit asupra lui un pistol-mitralieră de 
calibrul 5,62 seria UF 060866, cu cadență de ambreiaj, lung 
de vreo 40 cm, portabil pe sub haine: arma părea făcută 
dintr-un plastic foarte dur, cu excepţia ţevii și a 
mecanismului de dare a foculuil. 


Martorul Gavrilă Ioan: 


Am avut în palmă un glonţ dum-dum. După ce-și lovește 
ținta, explodează. E lung cam de 10 cm. Vârful de penetrare 
și partea explozivă se deosebesc ușor. În jurul capsei 
detonatoare este scris „RWS 9,3X74 R”. Celebrele, din 
păcate, gloanţe mici sunt de calibru 5,62 și se ambalează în 
cutii pe care scrie „STYPEN 6 carthouses standard”2. 


După cum am arătat, în 1989 au fost produse gloanţe dum- 
dum la Sadu, Gorj, din ordinul Securităţii, sub pretextul că ar 
fi fost folosite de Nicolae Ceaușescu la vânătoares. 


Relatarea lui Miron Mitrea, București: 


Cartierul de lângă Cișmigiu în care locuiește familia lui 
Miron Mitrea este „lovit”, neîntrerupt, de gloanţele 
mitralierelor. Miţi și „tribul” lui, exasperaţi, vor să pună 
mâna pe „teroristul” care, în fiecare noapte, începea rafale 
scurte, repetate, la un cap al străzii, apoi cu bocancii grei 


fugea în celălalt capăt și, din nou, zeci de rafale pe secundă. 
„Dimineaţa pornisem să-i căutăm vizuina. La intersecţia 
Cazzavilan cu Transilvaniei era o clădire paradită rău. 
Fusese un teatru, ceva. Sub scena dărâmată găsisem o 
grămadă de tuburi goale de cartușe. Multe. Gri deschis. 
Mici. Sunt de 5,62. Un UZI ceva...”£. 


Martor maior Mihai Floca, București: 


Ulterior au fost „curăţate”, „periate” vilele din jurul 
Televiziunii, precum și cele situate pe Calea Dorobanţi, 
până la piaţă. Din toate acestea nu s-a mai tras. Cu acest 
prilej s-a descoperit că de pe casa scării, în zilele precedente, 
se executase foc asupra locuinței unui scriitor. Specialiștii 
unității [USLA, Ioan Iliuțţă] au ajuns la concluzia că s-a 
folosit un pistol Heckler-Koch, cal. 5,6 mm, cu tub cartuș cu 
ardere completă, ceea ce conferă gloanţelor o mare putere de 
pătrundere?. 


Mai mulţi ofițeri MApN, citați de jurnalistul Radu Anton 
Roman, București: 


Aveau un armament foarte divers. Gloanţe 5,6, NATO, 
lungi, cu cap de oţel de foarte mare viteză și forță de 
penetrație ce provoacă dezastre anatomice. Cartușe 
explozive dum-dum care n-au fost folosite împotriva 
oamenilor decât de fasciști în 1941, la Odessa [...]. Lunete 
cu infraroșii, amortizor de zgomot și obturator de flacără la 
gura țevii. 


Martorul Bălașa Gheorghe, București: 


Sunt foarte intrigat de interviul acordat de dl general 
Stănculescu ziarului Tineretul Liber, interviu în care acesta 
ocolește adevărul. Din Direcţia a V-a, din depozitul de 
muniţie, au fost scoase pe 23-24 decembrie 1989 cartușe 
dum-dum, cartușe speciale care nu se potriveau la nici o 
armă din dotarea MApN. S-au găsit trei-patru cutii cu astfel 
de cartușe. Gloanţele speciale erau lungi de 5-6 cm și puţin 
mai groase decât un creion. Un astfel de cartuș avea în vârf o 
piatră albă, transparentă. Toate aceste cartușe i le-am 
prezentat personal, spre a fi filmate, dlui Spiru Zereș. Toate 
cartușele speciale, în afară de dum-dum, erau de proveniență 
REG-istă. Din Direcţia a V-a au fost predate UM 01305. 
Căpitanul doctor Panait, care a spus că până atunci nu 
văzuse astfel de muniţie, maiorul Puiu și căpitanul 
Vișinescu știu de ele. În fostul sediu CC al PCR, toți cei 
împușcați în noaptea de 23 spre 24 decembrie '89 au fost 
împușcați cu gloanțe speciale?. 


Medicii români și străini, răniții și familiile 
victimelor confirmă masiv folosirea 
gloanţelor speciale și rolul „comandourilor 
de Securitate” 


Din economie de spaţiu, ne rezumăm doar la o listă a 
medicilor români și străini care au demonstrat că teroriștii au 


folosit muniţie care nu exista în dotarea MApN, dar și 
identitatea teroriștilor ca făcând parte din unităţi de 
„comando ale Securităţii”. Un document care sumarizează 
declaraţiile relevante ale acestora, inclusiv sursele, a fost 
depus la SPM. Nu avem date din care să rezulte că procurorii 
le-ar fi luat în considerare. 


București (chirurgi români) 


Angelescu, Nicolae (șeful Clinicii de Chirurgie, Spitalul 
Colțea) 

Constantinescu, Nicolae (membru al Academiei de 
Medicină și al Academiei Oamenilor de Știință, medic chirurg 
la Spitalul Colțea) 

Firică, Andrei (directorul Spitalului de Urgenţă Floreasca) 

Gavriliu, Dan (chirurg, Spitalul Municipal) 

Oancea, Traian (chirurg, Spitalul Militar Central) 


Timișoara (medici români) 


Bârzeanu, Atanasie (medic primar, doctor în științe, 
chirurg, Spitalul Judeţean Timișoara) 

Enache, Alexandra (directorul Institutului de Medicină 
Legală din Timișoara, a fost medic rezident la morga 
Spitalului Judeţean în 1989) 

Fluture, Vladimir (chirurg) 

Goga, Andras (medic) 

Mogoșeanu, Aurel (medic, șeful serviciului de Terapie 
Intensivă) 

Novac, Rodica (directorul Direcţiei Sanitare Timiș) 

Ungor, Csaba (medic) 

Un medic neidentificat în filmul lui Ovidiu Boșe Paștina 
(1991)8 


Brăila 

Marcela Pârlog (asistentă instrumentist la secţia Chirurgie 
a Spitalului de Urgenţă Brăila) 
Medici străini 

Burzacao, Manuel dr. (din Spania, Médecins Sans 
frontières; Ploiești, Brașov, Buzău și Brăila) 

Domergue, Richard dr. (Franţa) 

McGrouther, Angus dr. (Anglia) 

Pop, Mariana dr. (Italia) 

Rietveld, A.B.M. dr. (din Olanda; Sibiu) 

Sister Rosa (din Olanda; Brașov) 


Răniţii sau rudele decedațţilor (confirmaţi de un medic sau la 
morgă) 


Butiri, Florin (București) 

Ciungan, Florin (București) 

Griga, loan (Timișoara) 

Haidău, Cătălin (Brașov) 

Ioan, Ingrid Irina (București; Finlanda) 
Kos, Alexandru (Timișoara; Austria) 
Mareș(i), Eugen (București) 
Mihăilescu, Petre (București) 

Neagu, Mugurel (București; Italia) 
Nicolosu, Gheorghe (Hunedoara; Italia) 
Nemeţi, Nicolae Cristea (Cluj; Austria) 
Onofrei, Cristi (București; Germania) 
Sarnache Costel (Brăila) 

Stan, Șerban Bogdan (București) 


Autorii au predat acest material probator (67 de file, 
cuprinzând zeci de mărturii ale medicilor și rudelor 
victimelor) procurorilor din SPM. Acestea demonstrează și ele 
operaţiunea sistematică de ștergere a urmelor crimelor 
Securităţii. Este vorba aici de „dispariţia” teroriștilor și a 
gloanţelor de 5,6 mm sau explozive (dar și de alte mijloace de 
probă precum radiografiile victimelor) din spitale. Faptul că 
aceste arme au aparținut doar Securităţii este demonstrat, 
după cum am arătat, de listele de predare-primire ale 
armamentului găsite la CNSAS recent. Într-o discuţie recentă, 
procurorii au replicat că nu ar fi găsit „nici un glonţ de 5,6 mm 
sau exploziv”. Considerăm că acest fapt nu poate împiedica 
ancheta în această direcţie. Folosirea acestor gloanţe poate fi 
dovedită printr-o anchetă atentă, bazată pe declarațiile unui 
număr semnificativ de martori. Credibilitatea atâtor medici 
(unii de renume) este greu de pus la îndoială. 


Martorul Nicolae Ștefan Soucoup: 


Între orele 5:00 și 7:00 [23 decembrie 1989] [au avut loc] 
trageri intense. La un moment dat, dintr-una din clădiri se 
trage asupra sa cu armă cu infraroșu, calibru 5,6 mm (reține 
glonţul)... În ziua de 24 decembrie, ora 7, tir puternic spre 
casa scării de la pasarelă (din clădirea Studiourilor); 
gloanţele care ricoșau erau de calibrul 5,6 mm. 


Martorul ing. Dan Iliescu, Muzeul de Artă, București: 


S-a tras din Muzeu permanent. Aveam impresia că se trage 
de la parter, de la arta feudală [...]. Armele lor sunau altfel. 


Aveau o cadență sănătoasă. A doua zi și în zilele 
următoare, am găsit gloanțe în Muzeu. Nu erau gloanțe 
obișnuite. Aveau un vârf teșit. Păreau îmbrăcate într-o 
cămașă de plumb. Era un calibru între cinci, cinci și ceva. N- 
au vrut uslașii să ne lase nici un glonț. I-am rugat să ne lasă 
măcar de amintire. N-au vrut! Au zis că au nevoie pentru 
identificare. Au notat de unde le-au ridicat. 


Concluzie: teroriștii au tras cu gloanţe aflate 
în dotarea Securităţii, nu și a forțelor MApN 


Conform documentelor predate recent de CNSAS către SPM, 
arme de calibru redus (5,6 și altele) se aflau în dotarea 
Securităţii. Potrivit listelor existente în dosarul 2328 din fond 
Neoperativ și prezentate în acest volum, unitățile special ale 
Securităţii (între care UM 0544, DIE -— a se vedea declaraţia lui 
Iulian Vlad, care vorbește despre faptul că existau unități ale 
Securităţii dotate cu armament special) au predat în perioada 
26 decembrie 1989 — 4 ianuarie 1990 către unități ale MApN 
un număr impresionant de arme de toate calibrele și 
proveninţele (foarte mult armament de proveniență străină, de 
la puști-mitralieră și pistoale automate la dispozitive de 
tragere de tipul „pixuri”), împreună cu muniţia aferentă. Între 
acestea se regăsesc inclusiv arme și muniţie de calibrul 5,6 mm. 
La momentul predării, cu proces-verbal, către MApN, s-au 
consemnat zeci de mii de gloanțe lipsă fată de momentul în care 
fuseseră distribuite, cu puţin timp înainte de 22 decembrie. 


Este de la sine înţeleasă preferința Securităţii și a celorlalte 
„forţe speciale” care au tras după 22 decembrie pentru arme 
„cu pat scurt și cu ţeavă scurtă”, după cum declară colonelul 
magistrat Ilina Radu, prim-procuror al Parchetului Militar 
Timișoara. Nu poate fi vorba decât de posibilitatea camuflării 
mai ușoare a acestor arme în condiţiile „conspirate” ale 
„luptei de rezistenţă”. Ele se leagă atât cu multiplele salopete 
și alte uniforme pe care teroriștii de la USLA sau din alte 
formaţiuni pregătite în acest scop le purtau în acele zile, cât și 
cu necesitatea mobilităţii trăgătorilor de gherilă, în virtutea 
strategiei „trage și fugi”. 

Interviu cu colonelul magistrat Ilina Radu, prim-procuror 
al Parchetului Militar Timișoara: 


L.K.: Dar dumneavoastră, acum, cred că sunteţi cel mai în 
măsură să-mi spuneţi care au fost tipurile, în afară de 
calibrul ăla obișnuit, 7,62, care au fost toate tipurile de 
gloanţe ce au fost identificate, folosite în 1989, și care au 
cauzat decese și răni. Deci au fost o dată aceste 7,62, au fost 
acele dum-dum explozive și-n afară de... 

R.I.: 7,65-ul a fost, pistoale-mitraliere scurte... 

L.K.: Kalaşnikov, da, din acestea au fost folosite și la... cred 
că și la cazul Jubea... 

R.I.: ...un tip care, atunci, erau doar în dotarea forțelor 
speciale, la acel moment. Pistoale cu pat scurt și cu țeavă 
scurtă. Mai erau pistoale-mitralieră, AKAEM-uri obișnuite. 
Au fost apoi, s-a tras chiar și cu aruncător de grenade, cu AG 
7 și cu diverse tipuri de pistoale”. 


Volumul de faţă oferă confirmarea depoziţiei colonelului 


magistrat Ilina Radu: pistoale-mitralieră cu pat scurt și cu 
țeavă scurtă (de exemplu, UZI) și aruncătoare de grenade AG 7 
se aflau în arsenalul SecurităţiiI?. 

Diversiunea radioelectronicăl 


Încă de la începutul lui 1990 s-au publicat rapoarte cu 
privire la o posibilă diversiune radioelectronică după 22 
decembrie în jurul unor unităţi militareZ. Cel mai detaliat a 
apărut pe 21 martie 1990 în revista Armată Poporului de 
locotenent-colonelul Alexandru Bodea. Seria se intitula 
„Variantă la invazia extratereștrilor” și era subintitulată „Pe 
cine interpelăm pentru uriașa și ultraperfecționata diversiune 
psihologică și  radioelectronică prin care s-a urmărit 
paralizarea conducerii Armatei în timpul Revoluţiei?”. 

În primul articol al seriei, It.-col. Bodea da detalii asupra 
diversiunii radioelectronice din decembrie 1989 și a surselor 
acesteia: 


Suntem invitaţi la Punctul de Comandă al Trupelor de 
Apărare Antiaeriană a Teritoriului [PCCAAT], unde, timp de 
mai multe ore, cu ajutorul unor specialiști de competenţă 
recunoscută, inclusiv al șefului de Stat-Major, al 
comandantului trupelor de rachete și artilerie antiaeriană 
și al comandantului trupelor radiotehnice, ne propunem să 
facem o succintă trecere în revistă a ceea ce se întâmplat 


aici, dar și la unităţile mari, la unităţile și subunitățile 
subordonate, pe timpul Revoluţiei și în perioada imediat 
următoare. Avem la îndemână, pentru un edificiu, un 
bogat material documentar, constând din jurnalul 
acțiunilor de luptă, schemă de evolutie a situației aeriene din 
principalele momente cu care s-au confruntat trupele de 
apărare antiaeriană a teritoriului... 

În ansamblu, în ziua de 22 decembrie au fost sesizate circa 
300 de obiective de aviație acoperind spațiul aerian al tării, 
care ofereau oricărui specialist în materie imaginea unei 
operațiuni aeriene de invazie. Simultan, în circuitele 
telefonice și radio, inclusiv în cele de comandă, se înregistra 
o uriașă avalanșă de ordine și informaţii dintre care unele 
contradictorii. Înălțimile de zbor, vitezele și durata de 
evoluţie a țintelor aeriene descoperite erau în general mici. 
Peste 96% zburau la înălțimi de sub 1.000 m, din care 87%, 
sub 500 m. Vitezele erau cuprinse, preponderent, între 150- 
300 km/h, iar durata tractoarelor era relativ mică, la unele 
până la 10 minute, ceea ce lasă impresia că elicopterele, 
probabil, intenționau să desanteze trupe. Ele foloseau 
frecvent manevrele în direcţie și înălțime și uneori 
acționau în zona limitată. De regulă, intensitatea de evoluție 
sporea după lăsarea întunericului. Majoritatea țintelor au 
apărut pe teritoriul ţării în partea de Sud, Sud-Est, Vest și 
Nord-Vest, cu intensitate mai mare în apropierea 
frontierelor de stat, dar și în zonele localităţilor Călărași, 
Hârșova, Făurei, Buzău, Reșița, Oradea, Satu Mare, Baia 
Mare, Cluj, Covasna și Lacul Sinoe. După un scenariu 
oarecum similar, situațiile aeriene s-au repetat și în zilele 
următoare, la 23 decembrie — circa 250 de traiecte de ținte 


aeriene, în 24 decembrie — peste 100, după care numărul 
acestora a scăzut continuu (ne referim, desigur, numai la 
traiectele țintelor aeriene, deci nu ale celor care vizau 
evoluţia aeronavelor ce zburau potrivit programelor 
cunoscute). 


Este important de remarcat că, deși aceasta era o publicaţie 
oficială a militarilor români, Bodea admitea eforturile unor 
forțe necunoscute, se presupune, puternice, de a șterge istoria 
celor întâmplate cu numai câteva luni în urmă: „Chiar dacă 
drumul spre acest adevăr devine tot mai greu, mai anevoios, 
din cauză că, prin grija nu tocmai dezinteresată a unora, 
cărora le este frică de acest adevăr, majoritatea probelor 
materiale existente și relativ mai ușor de depistat și identificat 
au fost atunci, în zilele imediat următoare Revoluţiei, șterse ca 
și cum nici n-ar fi fost. Din nefericire însă, ele nu au putut fi 
chiar cu desăvârșire făcute dispărute”. 


Concluzii care se desprind din articolele 
publicate în Armata Poporului 


1. Rachetele au lovit unele ținte — sugerând că cel putin unele 
dintre acestea au fost create de dispozitive aeriene reale — și este 
fals că nu au existat rămășițe ale dispozitivelor doborâte. 


În raportul Procuraturii Militare din decembrie 1992, autorii 
au făcut publice statistici care de atunci continuă să fie 
repetate în numeroase articole: în combaterea celor mai bine 


de 1.200 de ţinte apărute pe radar, „au fost lansate 58 de 
rachete antiaeriene de diferite tipuri, dintre care peste 60% au 
explodat la ţintă, la parametrii determinaţi cu ajutorul 
mijloacelor de radiolocaţie, ceea ce demonstrează existenţa 
unor obiecte zburătoare sau faptul că s-a executat bruiaj eficace 
asupra focoaselor radio ale rachetelor, provocându-se explozia 
acestora”. În acest sens, seria de articole menţionează o 
unitate în care lucra maiorul Gelu Dragomir, relatând: 
„Preponderent, ţintele descoperite și urmărite acționau din 
direcţiile Sud și Sud-Vest, cu viteze cuprinse între 50-100 m. În 
acea noapte de 22 spre 23 decembrie, au intrat în zona de 
acțiune a unităţii nu mai puţin de 18 ţinte aeriene, iar în 
noaptea următoare, 11, absolut toate fiind combătute. Dintre 
rachetele lansate, marea lor majoritate au făcut explozie la 
țintă”. 

În aprilie 1990, în Armata Poporului, Bodea a furnizat 
detalii despre specialiștii în analiză spectrală care au făcut 
rapoarte privind resturile rezultate de la unele rachete 
explodate în decembrie 1989. S-a referit la aceste rămășițe 
spunând că au fost strânse în „doi saci”, ceea ce sugerează că 
afirmaţia conform căreia n-au existat niciodată dovezi care să 
permită o anchetă a diversiunii radioelectronice este falsă: 


În numerele anterioare ale ziarului nostru ne-am referit 
succint la un anume gen de probe materiale care au fost 
descoperite și cercetate: resturi de baloane având atașate 
reflectoare poliedrice5, sonde meteorologice de o factură cu 
totul specială și rachete miniaturale. 

În afară de acestea, au fost găsite și alte probe la care ne 
vom opri în cele ce urmează. Astfel, în mai multe zone, au 


fost identificate cratere adânci de circa 3-4 metri și cu un 
diametru de aproximativ 10-12 metri. Proveniența acestora 
se apreciază că ar fi de la unele obiecte aeriene care, lovite 
în aer, au căzut și, la impactul cu solul, au produs 
asemenea  dislocări ale terenului. S-a considerat că 
respectivele obiecte aeriene au fost prevăzute cu sisteme 
de autodistrugere, care au făcut să dispară urmele 
materiale. Realitatea era însă cu totul alta. Nu ne referim la 
sistemele de autodistrugere, ci doar la prezența urmelor 
materiale. La o cercetare mai atentă a craterelor, acestea 
au fost găsite. Ele sunt acum adunate în doi saci și 
rămășițele straniilor „OZN”-uri pot fi văzute de oricine. Este 
adevărat că în aceleași locuri au fost găsite și rachete 
neexplodate la ţintă, dar, de notat, despre destule rămășițe 
recuperate din acele cratere s-a dovedit că sunt de la ţintele 
aeriene doborâte. Le-am examinat și noi îndeaproape. Se 
poate ușor observa că au rezultat prin explozie. Au o 
grosime de 1-3 centimetri, deci comparabilă cu cea a 
elementelor componente ale unor aparate de zbor. Parte 
dintre ele ar putea proveni din motoarele sau rezervoarele 
de combustibil ale acestora. Pentru această supoziţie 
pledează și faptul că au fost fabricate dintr-un material 
specific industriei aeronautice. De altfel, din acest punct de 
vedere, nu există nici un dubiu. O atestă și buletinele de 
analiză spectrală, întocmite de specialiști, din care rezultă că 
este vorba de un aliaj complex, în compoziţia căruia se află 
fier, siliciu, cupru, zinc, mangan, nichel, plumb, staniu, titan 
și magneziu, un aliaj diferit de cel din care au fost realizate 
rachetele antiaeriene care au explodat la ținte doborâteS. 


2. Diversiunea radioelectronică nu a fost un eveniment 
izolat. Ea a fost însoțită de dezinformare și amenințări 
telefonice, precum și de atacuri de foc armat reale. 


Unităţile militare de radiolocaţie au primit în același timp 
apeluri telefonice care conțineau ameninţări. Mai mult, erau 
confruntate concomitent cu atacuri simulate. În unele cazuri 
au existat și atacuri teroriste reale, soldate cu soldaţi uciși sau 
răniţi. Așadar, o campanie coordonată planificată. Faptul că 
până și CAAT (Comandamentul Apărării Antiaeriene a 
Teritoriului) a fost ţinta acestei diversiuni arată gradul ei de 
sofisticare. Spre deosebire dezinformările primite de posturile 
de televiziune și radio, ale căror numere de telefon se puteau 
afla mai ușor (în unele cazuri, au fost chiar date publicului 
direct pe post), numerele de telefon ale UM-urilor și la care s- 
au făcut apelurile erau secrete. Alexandru Bodea spune că: 


Dar ne vom opri și vom analiza mai îndeaproape o altă 
acţiune de aceeași natură, ce se corela cu o diabolică 
precizie cu informaţiile parvenite de pe ecranele 
radiolocatoarelor. Este vorba de „intoxicarea? cu 
informaţii false pe calea legăturilor fir. Din surse 
exterioare Armatei, dar - nu puţine -— și din interiorul 
sistemului de transmisiuni al ApAAT. Deoarece aproape la 
toate cele mai importante zone de dislocare a trupelor 
noastre, în imediata vecinătate a dispozitivelor de luptă, a 
punctelor de comandă, erau simulate simultan atacuri 
combinate ale teroriștilor și ale elicopterelor inamice 
(imitate cu ajutorul unor mijloace aeriene dispunând de 
dispozitive de semnalizare luminoasă de diverse culori ce 
creau imaginea unor aeronave în zbor). Atacuri ce, pe 


alocuri, nu erau total false, ci se soldau cu morti și răniţi în 
rândul cadrelor și ostașilor noștri. Toate menite, evident, să 
creeze și să amplifice deruta, panica, să provoace unităţile și 
subunitățile să  riposteze cu focul armamentului și 
mijloacelor de apărare antiaeriană din dotare, să escaladeze 
acțiunile de confruntare armată, să creeze imaginea unui 
„război total” împotriva unui inamic fără identitate, aparent 
copleșitor, dar totuși, în ultimă instanță, greu de înțeles ce 
scopuri urmărește dincolo de acela de a ne uza fizic și psihic, 
de a ne consuma muniția și de a ne testa limitele și 
capacitățile noastre de rezistență. Căci de o întoarcere a 
cursului evenimentelor nu mai putea fi vorba! Pentru 
nimeni! 

Dar să revenim la „intoxicarea” cu informaţii false. 
Afirmăm că numai în ziua de 22 decembrie 1989, pe 
ecranele Punctului de Comandă Principal al CAAT au fost 
materializate peste 300 de traiecte de ţinte aeriene, pe 23 
decembrie - peste 250 de ţinte, pe 24 decembrie - peste 
100, după care numărul lor a scăzut continuu. 
Concomitent, pentru ca diversiunea radioelectronică să fie 
completă, în circuitele telefonice ale punctului de comandă 
au fost înregistrate peste 100 informaţii false despre 
atacurile fantomaticelor elicoptere în 22 decembrie 1989, 
peste 460 în 23 decembrie și aproape 50 în 24 decembrie. 
Cele mai multe asemenea informații soseau pe timpul 
nopții: în noaptea de 22/23 decembrie - peste 400, iar în 
noaptea de 23/24 decembrie — peste 3007. 


3. Tactica și strategia teroriștilor diversioniști. 


Într-una dintre unităţi, atacurile au continuat și în noaptea de 
26/27 decembrie. Cum au remarcat și alţii, formele de atac 
erau multiple și programate, urmând un program specific și, 
cu trecerea timpului, previzibil. 
Dar se părea că „serialul nocturn” al atacurilor teroriste 
începea să-și arate anumite „tipicuri” — dacă le putem numi 
așa — care ar fi meritat să fie mai judicios analizate și luate 
în calcul pentru luarea unor măsuri mai eficiente de 
contracarare. Toate atacurile terestre ale teroriștilor erau 
executate exclusiv pe timp de noapte și, de regulă, în două 
„reprize” a circa o jumătate de oră fiecare, una în prima 
parte a nopții (aproximativ între orele 22-23) și alta spre 
ziua (în jurul orei 2-3). Executate de grupuri mici de 
teroriști — niște profesioniști ai luptei de gherilă având un 
armament de înaltă precizie, dotat cu sisteme optice de 
ochire pe timp de noapte -— atacurile nu vizau însă altceva 
decât întreținerea unei atmosfere stresante, de tensiune, de 
amenințare permanentă, pentru mentinerea întregului 
efectiv (pe cât posibil!) în cazarmă, într-o permanentă stare 
de luptă, pentru a-l uza și a-l determina să-și irosească o 
cantitate mai mare din resursele de munitieè. 


Din observaţiile lui Bodea rezulta cu claritate că atacurile 
țin de tactica etapelor inițiale ale războiului de gherilă, bazat 
pe hărțuire psihologică și Armată care să slăbească moralul și 
resursele inamicului și care, cel puţin pe termen scurt, nu 
încearcă să atace și să ocupe clădiri și obiective. Adică exact 
ceea ce prevedea, după cum se va vedea, planul „luptei de 
rezistență” pregătit de mulţi ani de Securitate pentru cazul în 


care „elemente dușmănoase” ar răsturna dictatura Ceaușescu, 
ar prelua puterea și ar „ocupa vremelnic teritoriul”. 

Pe 30 mai 1990, It.-col. Bodea publica în Armata Poporului 
această analiză a tacticii diversioniștilor/teroriștilor în timpul 
„războiului de rezistență? sau „luptei de rezistență” 
preconizate de Nicolae Ceaușescu: 


Am adăuga că, în concepţia doctrinară referitoare la 
apărarea patriei de către întregul popor, elaborată „sub 
oblăduirea fostului comandant suprem” a existat, atât sub 
aspect teoretic, metodologic, cât și practic o susținută 
preocupare, mai ales în ultimii ani, pentru fundamentarea 
conceptului de „război de rezistenţă” și de pregătire, încă 
din timp de pace, a unor formaţiuni „de rezistență” și a 
unor „zone libere” și raioane de pe teritoriu în care, în 
cazul ocupării unor părţi din teritoriul naţional, vor 
acţiona așa-zise „grupuri sau detașamente de rezistență”?. 


Este absurd de presupus că nu Securitatea, ci chiar Armata 
ar fi fost în spatele diversiunii și terorismului din decembrie 
1989. Cum s-ar explica în acest caz de ce tot Armata ar fi 
publicat, tocmai în paginile săptămânalului oficial al MApN, 
detalii ale diversiunii radioelectronice, cu atât mai mult în 
contextul luptei de rezistenţă? 


4. Diversiunea radioelectronică a revenit pentru o scurtă 
perioadă și la jumătatea lunii ianuarie 1990. 


Diversiunea radioelectronică de fapt nu s-a încheiat la 
sfârșitul lui decembrie, deși actele teroriste dispăruseră. 
Bodea afirmă că au mai fost scurte episoade la jumătatea lunii 


ianuarie. În acest sens e greu de justificat teoria că 
diversiunea ar fi opera FSN-ului: de ce s-ar mai fi reangajat 
acesta într-o astfel de tactică după ce cucerise puterea? 
Armata însăși nu ar mai fi avut, cu atât mai puţin, vreun 
motiv să creeze panică propriilor forțe. 

Un alt argument de luat în seamă este că articolele nu par 
să fi avut rolul de „campanie mediatică” de dezinformare a 
publicului. Armata Poporului era citită de foarte puţini, în 
general cadre militare. 


În data de 09.01.1990, între orele 21:55 și 23:14, pe ecranele 
complexului de dirijare a rachetelor de la una dintre 
subunitățile subordonate au fost sesizate semnale 
provenind de la un număr de 12 aeronave neidentificate, 
care se deplasau la înălțimi cuprinse între 300 și 1.800 m, 
pe direcția unei localităţii învecinate. 

În ziua următoare, între orele 03:00 și 04:15, au fost 
sesizate din nou semnale de la șase aeronave, după care, la 
fel, între orele 17-18:00 și 21:30, același tip de semnale, 
despre niște ţinte aeriene evoluând la altitudini cuprinse 
între 800 și 3.000 m, pe aceeași direcţie de deplasare ca și 
în ziua precedentă. 

Apoi, parcă pentru a le întări rachetiștilor convingerea că 
nu poate fi vorba de nici o confuzie, a treia zi, pe 11 
ianuarie, între orele 04:00 și 05:00, au apărut iarăși 
semnale despre șapte aeronave neidentificate, având în 
esență aceleași caracteristici de zbor. Ceea ce este curios 
este că nici una dintre ţinte nu a fost observată vizual și 
nici nu a făcut să se audă în zona respectivă zgomotul 
caracteristic de motori”. 


5. Sursele diversiunii radioelectronice. 


După ce a analizat evenimentele din 9-11 ianuarie 1990, Bodea 
a continuat: 


Stând de vorbă cu unii cetățeni din zona localităţii unde au 
fost sesizate acele ţinte aeriene și unde fusese localizat 
straniul trafic radio interceptat, comandantul unităţii de 
apărare antiaeriană la care ne-am referit a aflat că în 
vecinătate există un drum forestier [localitatea respectivă 
se afla într-o zonă muntoasă], mărginit de două rânduri de 
sârmă ghimpată, drum pe care nu se efectuează, de fapt, 
transporturi forestiere. Nu de alta, dar și pentru că până la 
Revoluţie drumul în cauză era interzis și se afla sub pază 
strictă a Securităţii. 

Tot acei cetățeni au mai ţinut să-l informeze pe 
comandantul unităţii că nici după Revoluţie drumul 
respectiv nu a rămas chiar al nimănui, întrucât în zona 
respectivă au fost văzute persoane îmbrăcate în uniforme 
de pădurari despre care însă nimeni de la ocolul silvic în 
raza căruia se află acele locuri nu știa absolut nimic. 

Cine să fi fost oare acei „pădurari” necunoscuţi? Și cu ce 

„treburi” pe acolo?il 


Bodea prezintă un caz similar în care s-a aflat o unitate 
aviatică unde lucra lt.-col. Gheorghe Ilie: 


Întrebarea firească și imediată ce se pune este: de unde știa 
inamicul aerian cu atâta precizie acele zone? Doar două 
dintre ţinte s-au apropriat mai mult, riscând să se expună 


tragerilor prin ochirea directă cu mitraliere antiaeriene... 
Paradoxal, dar respectarea acestor „reguli” bazate pe o 
riguroasă cunoaștere a zonelor de nimicire se făcea 
inclusiv în funcţie de dispozitivul de luptă al fiecărui 
divizion de unitate, de cunoașterea posibilităților concrete 
ale tehnicii noastre de apărare antiaeriană din înzestrare. 
Din analiza traiectelor țintelor aeriene din zona de est a 
unității s-a desprins totodată concluzia că ele evoluau în 
majoritatea cazurilor pe aceleași coordonate ca și unele 
dintre aeronavele ce au efectuat zboruri de „importanță 
deosebită” programate în ultimii ani, folosite pentru 
plimbarea fostului dictator la rezervatiile de vânătoarel?. 


Într-un interviu publicat la sfârșitul lui 1991 despre 
evenimentele petrecute în zona Brăilei în decembrie '89, 
maiorul Tănase Horia confirmă în seria lui Bodea: 


În ţară au existat puncte fixe (în special în vilele de 
vânătoare ale lui Ceaușescu) și mobile (pe autoturisme 
Dacia și Lada) din care s-au transmis mesaje codificate, 
probabil pentru conducerea operaţiunii radioelectronice și 
de dezinformare la care am fost martori și totodată 
victime. Cei de la goniometraj vă pot spune mai multe în 
acest sens. În Insula Mare a Brăilei există o vilă de 
vânătoare, care a aparținut lui Ceaușesculs. 


Din nou se remarcă activități în zonele unde existau 
instalaţii ale Securităţii dedicate pazei lui Nicolae Ceaușescu, 
în acest caz într-o zonă (Brăila) care constituia una dintre 
rutele de evacuare ale dictatorului. 


Și ofițerul Eftimescu (menţionat anterior) face afirmaţii 
demne de luat în seamă în acest sens: 


Foarte des s-a semnalat apariția elicopterelor în preajma 
unor rezervaţii cu cabane de vânătoare sau de odihnă 
destinate fostului dictator, care, după câte se știe, numai 
când venea el i se asigura o pază strașnică. Un artilerist 
antiaerian a deschis focul asupra unui astfel de așezământ. 
Din acel moment, în zona respectivă nu au mai apărut 
elicoptere inamicelt. 

De la bun început, au uimit acţiunile de bruiaj de 
radiolocaţie prin imitare, procedeu electronic ultramodern, 
prin care inamicul preia impulsul electronic al unei staţii 
de radiolocaţie adversară, îl amplifică și îl multiplică, după 
care îl înapoiază staţiei în cauză sub multiple semnale 
corespunzătoare unor imagini ale unor ţinte aeriene 
fictive. Cu o asemenea „intoxicare” se mai întâlnise 
radiolocația noastră înainte de 16 decembrie 1989, pe la 
sfârșitul lui noiembrie, când nu se putuseră identifica 
autorii. Asemenea semnale au provenit din niște zone 
izolate din aproprierea unor dispozitive ale cercetării 
apărării antiaeriene. Atunci nu s-a dat importanță unor 
indivizi apăruţi în zonele respective care s-au dat drept 
pescari, vânători, excursioniști sau chiar militari în 
uniformă românească. Ulterior, s-a constatat că nu aveau 
nici o legătură cu îndeletnicirile pe care le revendicaseră. 
Faţă de diversiunea din ultimele zile ale lunii decembrie, 
acele semnale din noiembrie au apărut ca simple încercări 
[...] în vederea acţiunilor viitoaret:. 


După mărturiile unor cadre din dispozitivele de apărare 
antiaeriană din zona Bucureștiului, rezultă că aceste 
elicoptere transportau dimineaţa teroriștii care acționaseră 
pe timpul nopții, iar seara îi aduceau în locurile de unde se 
răspândeau. Asta însemna că respectivii teroriști se 
odihneau undeva. Cum numeroasele cazuri de semnalizare 
a apariţiei țintelor aeriene au fost din direcţiile unor 
domenii de odihnă sau vânătoare ale lui Ceaușescu, unde 
paza pe timpul cât el nu era acolo era redusă, ne conduce 
la concluzia că aceștia își făcuseră bivuacul în pădurile din 
domeniile respective...15 


Articolele de mai sus arată clar că diversiunea 
radioelectronică și-a avut originea în interiorul României și a 
fost însoţită de o dezinformare prin telefon și de atacuri 
teroriste reale. Ea a continuat, cu intensitate redusă, și dincolo 
de moartea lui Ceaușescu. Este evident că a avut ca obiectiv să 
genereze confuzie și panică în unităţile militare. Așa cum au 
presupus și ofițerii de Armată, Securitatea își crea astfel 
posibilităţi de repliere cu scopuri bine definite. În prima 
perioadă, era vorba de a pregăti condiţiile readucerii lui 
Nicolae Ceaușescu la putere!” și, evident, să-și scape și propria 
piele. Ulterior, să acceadă la vârful noii administrații. 
Diversiunea teroristă a făcut astfel parte din lupta de 
rezistenţă a Securităţii, conform planului stabilit în ultimii ani 
ai dictaturii ceaușiste descris în revista Securitateal&. 


Războiul electronic semnalat de statele 
vecine 


Conform planului „luptei de rezistență”, Securitatea deţinea 
stații de transmisii radio secrete. Armata Ungariei (care din 
octombrie al acelui an era liberă de comunism) le monitoriza, 
inclusiv în decembrie 1989. Privind cu simpatie Revoluţia 
română, Ungaria a furnizat în acest sens date Armatei 
române. Acestea au fost confirmate de oficialii militari 
maghiari, dar și de cei români. Colonelul György Keleti, 
purtătorul de cuvânt al Ministerului maghiar al Apărării, 
declara pe 26 decembrie 1989: 


Vă pot da știri bune astăzi pe plan militar [...]. Astăzi am 
avut un contact bun cu conducerea militară română. 
Situaţia din România s-a îmbunătăţit simţitor. Evaluarea 
noastră este că ieri s-a produs un eveniment de cotitură și, 
conform informaţiilor și analizei noastre, direcția Armatei 
române a devenit mai decisivă. Aș vrea să spun că s-a 
înregistrat o slăbire progresivă a Securităţii. Chiar noi 
putem vedea acest lucru pentru că unităţile noastre de 
radio căutare și localizare din Ungaria au detectat 31 de 
centre de radio ale Securităţii care transmiteau acum 
câteva zile, iar ieri nu mai erau decât 19, iar astăzi doar 5. 
Chiar noi am dat aceste date conducerii Armatei românel?. 


Vecinii de la sudul Dunării au confirmat și ei existența 
țintelor aeriene false în spaţiul aerian al României și 


aparentele „incursiuni? pe care acestea le-au făcut pe 
teritoriul Bulgariei: 


Mai mult, în perioada 22-25.12.1989, și sistemul de 
cercetare prin radiolocaţie al Bulgariei a recepționat o 
parte din situaţia aeriană de la noi. În martie 1990, la o 
întâlnire ce a avut loc la Moscova, generalul-colonel 
Blagoev, comandantul Apărării Antiaeriene al Bulgariei, a 
ținut să-l informeze pe comandantul român al Apărării 
Antiaeriene că radiolocatoriștii bulgari au confirmat 
situaţia creată în spaţiul aerian românesc, inclusiv faptul 
că pentru a combate două ţinte aeriene descoperite de 
stațiile de radiolocaţie bulgărești, ţinte care au trecut la sud 
de Dunăre, a fost ridicată în aer o celulă de vânătoare, dar 
care nu a descoperit prezenţa fizică a vreunei aeronave. 
Această afirmaţie este o nouă confirmare a faptului că 
situaţia aeriană complexă din spaţiul aerian al România a 
existat ca atare, că ţintele aeriene au fost descoperite atât 
de sistemele specializate ale CAAT și Aviației Civile, cât și 
de sistemul din structura CAAT al Bulgariei. Într-o discuţie 
avută cu fostul atașat militar român la Budapesta, colonel 
Ioan Todericiu, acesta a afirmat că, în perioada respectivă, 
și în partea de est a Ungariei radarele ungurești semnalau 
prezenţa unor ţinte aeriene20. 


Componenta radioelectronică a luptei de 
rezistenţă 


După cum am arătat în studiul din NRDO și după cum rezultă 
și din citatele de mai sus, „războiul radioelectronic” menit să 
mențină Armata într-o stare permanentă de nesiguranță, de 
teamă, inclusiv prin ţinte aeriene false, a fost declanșat din 
unităţi speciale de Securitate. 
A fost cunoscut și folosit în scop de diversiune inclusiv 
sistemul de transmisiuni pentru conducerea și înștiințarea 
trupelor de apărare antiaeriană a teritoriului. În 
majoritatea cazurilor, acţiunile de luptă aeriană și terestre 
s-au desfășurat pe timp de noapte, probabil cu forțe și 
mijloace dispuse din timp în zonele respective, dar și cu 
altele redislocate pe parcurs. [...] Există suficiente date și 
informaţii care ne îndreptățesc să afirmăm că toate 
acţiunile aeriene au fost declanșate -— fie real (cu ajutorul 
unor mijloace și dispozitive adecvate de creare a țintelor 
aeriene false), fie imitate (cu o aparatură radioelectronică 
modernă) - din interiorul ţării și, de regulă, din aceleași 
zone în raioanele unor localității pe care, din motive a 
căror explicaţie nu-și are locul aici, nu le vom divulgazZl. 


După cum rezultă din serialul citat din Armata Poporului, 
militarii cunoșteau într-o anumită măsură conceptul ceaușist 
al „războiului de rezistență”. Mai mult, caracteristicile 
atacurilor pe care autorii articolelor le-au detectat se 
suprapun întocmai, ca și în alte cazuri, planurilor prezentate 
în acest volum în capitolul dedicat luptei de rezistență a 
Securității: 

— atacuri desfășurate exclusiv pe timp de noapte; 
— în general executate în două „reprize” de circa o jumătate de 
oră fiecare, una în prima parte a nopţii și alta înaintea 


Zorilor; 

— teroriștii acționau în grupuri mici și erau antrenați în lupta 
de gherilă; 

— posedau armament de înaltă precizie, inclusiv sisteme optice 
de ochire pe timp de noapte; 

- scopul atacurilor nu era să cucerească imediat unităţile 
militare (lucru oricum improbabil, ţinând cont de numărul 
redus de luptători de care dispuneau), ci să menţină 
militarii în cazarmă; 

- un alt scop era ca atât starea permanentă de tensiune și 
oboseală, cât și pierderile umane și de muniţie să ducă la 
scăderea moralului și a capacităţii de luptă a Armatei. O 
declaraţie care coroborează pe cele citate în ziarul Armata 
Poporului a dat și generalul Mircea Mocanu, comandantul 
CAAT în 1989. Acesta adaugă un element concret al 
diversiunii executate de Securitate în cadrul razboiului 
radioelectronic împotriva unitaților de apărare 
antiaeriană: „Au fost găsite pe teritoriul ţării mai multe 
baloane tip meteo, cu materialul din plastic sfâșiat de 
schije; de baloane atârnau reflectoare poliedrice, adică un 
schelet de lemn cu foiţă de staniol în măsură să reflecte 
undele electromagnetice emise de stațiile de 
radiolocaţie”Z2. 


1. Această secțiune are la bază studiul publicat în Andrei Ursu, 
Mădălin Hodor, Roland O. Thomasson, „«Cine a tras în noi 
după 22.» Studiu asupra vinovăţiilor pentru victimele 
Revoluţiei Române din decembrie 1989”, Noua Revistă de 
Drepturile Omului, nr. 4, 2018, 
http://revistadrepturileomului.ro/sumar_4_2018.html. 

. Vezi, de exemplu, Radu Ciobotea, „Teroriştii au tras. Unde 


sunt teroriștii?”, Flacăra, nr. 8, 21 februarie 1990, p. 8; 
Horia Alexandrescu, „Misterele de la Boteni (IV): Față în 
fată cu «Războiul Electronic»”, Tineretul Liber, 18 martie 
1990; Brândușa Armanca, „Recuperarea Azurului”, Orizont 
(Timişoara), nr. 12, 23 martie 1990, p. 3. 


. Locotenent-colonel Alexandru Bodea, „Variantă la invazia 


extratereștrilor”, Armata Poporului, nr. 12, 21 martie 1990, 
p. 1, 4. 


. Locotenent-colonel Alexandru Bodea, „Variantă la invazia 


extratereștrilor”, Armata Poporului, nr. 13, 28 martie 1990, 
p. 1. 


. Cu privire la acest aspect, este interesant de citit ceea ce 


afirma în 2011 în Adevărul Radu Borcea, care în decembrie 
1989 era şeful biroului de luptă electronică din cadrul 
Comandamentului Aviației Militare: „Generalul Iosif Rus, 
comandantul Aviatiei, a primit prin februarie 1990 niște 
resturi dintr-un reflector poliedric găsit în zona Timișoara. 
Mi l-a pus mie în braţe, să mă ocup de el. L-am luat și l-am 
reconstituit. Era un schelet de lemn îmbrăcat în staniol, 
care e o suprafață bună conductoare de electricitate. În 
orice poziție îl vede o undă electromagnetică, acest 
reflector poliedric o trimite înapoi. Exact ceea ce se 
întâmplă cu ţinta aeriană. Astfel de dispozitive au umplut 
radarele de ținte în decembrie 1989. Au apărut din astea cu 
zecile, mai ales noaptea, când era mai greu de stabilit dacă 
e sau nu e ţintă reală. Și apariţia lor pe radar a fost 
interpretată drept un atac masiv al aviaţiei inamice” — 
Cristian Delcea, Mihai Voinea, „Misterele 
revoluției/Diversiunea  radioelectronică: sovieticii sau 


americanii?”, Adevărul, 1 iunie 2011, 
http://www.adevarul.ro/actualitate/Diversiunea_radioelectr 
onica-_sovieticii_sau_americanii_0_490751545.html, accesat 
la 23.11.2018. 

6. Locotenent-colonel Alexandru Bodea, „Variantă la invazia 
extratereștrilor”, Armata Poporului, nr. 15, 11 aprilie 1990, 
p. 3. 

7. Locotenent-colonel Alexandru Bodea, „Variantă la invazia 
extratereștrilor”, Armata Poporului, nr. 19, 9 mai 1990, p. 2. 

8. Idem, „Variantă la invazia extratereștrilor”, Armata 
Poporului, nr. 23, 6 iunie 1990, p. 3. 

9. Idem, „Variantă la invazia extratereștrilor”, Armata 
Poporului, nr. 22, 30 mai 1990. 

10. Ibidem. 

11. Ibidem. 

12. Idem, „Variantă la invazia extratereștrilor”, Armata 
Poporului, nr. 21, 23 mai 1990, p. 3. 

13. Lt.-col. Fănică Voinea Ene, „Brăila în zilele revoluţiei (11), 
Libertatea (Brăila), 19 decembrie 1991, pp. 1, 3. Această 
fascinantă și revelatoare serie a fost de asemenea publicată 
în Armata Poporului aproximativ în aceeași perioadă. 

14. Colonel (r) Gheorghe Eftimescu, interviu din 23 martie 
1992, „Un «joc de război» ciudat”, Europa (Est/Vest), nr. 78, 
iunie 1992, p. 8. 

15. Colonel (r) Gheorghe Eftimescu, interviu din 23 martie 
1992, „Un «joc de război» ciudat”, Europa (Est/Vest), nr. 77, 
mai-iunie 1992, p. 3. 

16. Angela Băcescu, înterviu cu colonel (r) Gheorghe 
Eftimescu, „Adevărul - A fost prima victimă a 
evenimentelor din decembrie 1989. Cine a tras în noi după 


17. 


22? (1), Europa (Est/Vest), nr. 159, 18-24 ianuarie 1994, pp. 
6-7. 

Să ne reamintim că „Sarcina prioritară, de importanţă 
excepţională și de maximă responsabilitate a întregului 
aparat” al DSS era „asigurarea securităţii depline a 
Conducătorului Partidului și Statului”, respectiv „marele 
Erou al păcii”, „Comandantul nostru Suprem” pe care 
activul de comandă din Securitate îl „omagiază cu profund 
respect și fierbinte dragoste”, „personalitatea de excepţie”, 
„genialul inspirator și făuritor al victoriilor obţinute pe 
drumul destinului comunist al patriei, ctitor strălucit al 
unei politici de neasemuită omenie, cel mai dârz și 
neînfricat luptător revoluționar pentru afirmarea și 
apărarea independenţei, suveranităţii și unităţii naţionale” 
etc. etc. (Fragmente din agenda de lucru a maiorului Dinu 
Nicolae din cadrul Direcţiei a V-a — Securitate și gardă a 
președintelului. ACNSAS, fond A1, vol. 28, f. 28.) 


18. Andrei Ursu, Mădălin Hodor, Roland O. Thomasson, „«Cine 


a tras în noi după 22.» Studiu asupra vinovăţiilor pentru 
victimele Revoluţiei Române din decembrie 1989”, NRDO, 
nr. 4, 2018, 
http://revistadrepturileomului.ro/sumar_4_2018.html. 


19. FBIS-EEU 89-247, 27.12.1989, f. 39. „Purtătorul de cuvânt al 


Armatei Ungariei în legătură cu România”, 1730 GMT 26 
Dec 1989. Disponibil şi la https://romanian 
revolutionofdecember1989.files.wordpress.com/2012/01/im 
age06.jpg, accesat la 6.12.2018. Foreign Broadcast 
Information Service (FBIS) a fost până în 2005 componenta 
deschisă de informaţii a Directoratului de știință și 


tehnologie al CIA (Central Intelligence Agency) a Statelor 
Unite. 

20. General-locotenent (r) prof. dr. Costache Codrescu (coord.), 
Armata Română în Revoluţia din decembrie 1989, Editura 
Militară, București, 1998, pp. 418-419. 

21. Locotenent-colonel Alexandru Bodea, „Variantă la invazia 
extratereștrilor”, Armata Poporului, nr. 22, 30 mai 1990. 

22. https://adevarul.ro/news/societate/video-misterele- 
revolutiei-diversiunea-radio electronica-sovieticii- 
americaniii-1_50ad127b7c42d5a6638e4c95/index.html. 


3 
Folosirea simulatoarelor de foc la Revoluţie 


Unul dintre instrumentele cu care s-a creat panica în 
rândul revoluţionarilor și Armatei la Revoluţie au fost 
simulatoarele de foc. Mai mulţi martori, inclusiv ofiţeri de 
Armată le-au semnalat. Ele explică și de ce în multe puncte 
din orașe se auzeau în acele zile focuri de armă fără să existe 
victime și fără să se vadă puncte atinse de gloanţe. Unii 
revoluționari se obișnuiseră cu aceste zgomote care simulau 
arme de foc și nu se mai fereau. Această situaţie se poate 
observa foarte clar într-unele din scenele filmate la Revoluţiel. 

Se poate spune că simulatoarele funcționau ca arme într-o 
luptă de diversiune, întrucât puteau duce la declanșarea 
focului fratricid și producerea de victime. Ele corespundeau 
scopurilor explicite ale luptei de rezistență a Securității, 
respectiv crearea de panică și haos în cadrul forţelor inamice, 
adică Armata și revoluționarii de pe străzi. Erau de altfel 
instrumente tipice într-o luptă de gherilă urbană împotriva 
unui dușman net superior, ele putând da impresia că forțele 
diversioniste și teroriste erau mai numeroase decât în 
realitate, sporind în consecinţă starea de frică. 


Se pune întrebarea cine a folosit simulatoarele după 22 
decembrie, Securitatea sau Armata. Ideea folosirii lor de către 
Armată nu se susține pentru mai multe motive: 


- este absurdă ideea că Armata le-ar fi folosit pentru a crea 
panică în propriile rânduri; 

— Armata nu avea nevoie să creeze impresia că are forțe mai 
numeroase. 


În schimb, folosirea lor de către Securitate pentru a crea 
panică și a da impresia că dispune de forțe mai numeroase 
coincide exact cu scopurile luptei de rezistenţă împotriva unui 
„dușman mult superior numericește”?. Iar existența 
simulatoarelor de foc în arsenalul Securităţii este probată fără 
dubiu: Generalul Iulian Vlad o spune în fața Comisiei 
Senatoriale condusă de Valentin Gabrielescu: „Dl. Gabrielescu: 
«Aţi auzit despre acele simulatoare care s-au folosit?». Dl. 
Vlad: «Sigur, tot Securitatea le avea. Mi se pare că tot un 
asemenea aparat electronic s-a folosit și în ziua de 21 decembrie 
când s-a spart mitingul. După ce-a făcut Nica Leon [a strigat 
„Timișoara, Timișoara”] s-a auzit o arma automată și s-a creat 
panică mare»”3. 

Tot în cadrul Comisiei Senatoriale condusă de Valentin 
Gabrielescu, alți martori au declarat: 

Martorul D.N., bd. Aviatorilor: „În ziua de 23 și în noaptea 
de 23/24 în perioada critică, în spatele vilei unde locuia 
actorul Mitică Popescu am văzut doi bărbați tineri de 34-35 ani 
ce manipulau o cutiuță ca un pian cu clape pentru copii, 
simulând zgomot de armă automată și semnale optice. După 
aceasta, din bd. Aviatorilor și de la TV se răspundea cu gloanţe 
adevărate”. 


Martorul B.I., bd. Aviatorilor: „În noaptea de 23/24 și 
următoarele, la ore relativ fixe, dar numai noaptea, în zona 
unde locuiesc, în spate, pe un garaj-magazie, am observat 
prezența unei persoane - posibil militar cu  salopetă 
combinezon, care manipula o cutie de circa 30/35/20 cm cu taste 
și, eventual, claviatură, care producea zgomote și lumini, 
similare celor produse de pușca-mitralieră. Aceasta provoacă 
trageri reale din Televiziune și din bd. Aviatorilor”5. 

Magistratul loan Dan a remarcat că simulatoare „au fost 
capturate și de militarii ce au executat scotociri în blocurile 
din jurul MApN. După opiniile acestora, aceste materiale s-ar 
fi predat la Procuratură, iar de aici urma se pierde în 
necunoscut”. 

Postolache Polixenia, care locuia pe str. Franklin, a fost 
împușcată la Revoluţie în propria bucătărie. Martora Dragoș 
Olivia, vecină de bloc cu victima, pe 20 aprilie 1990, în dosarul 
SPM 406/Î1/89, declară referitor la decesul acesteia că, pe un 
bloc vecin, „pe str. Golescu (lângă Athenee Palace) a existat un 
simulator de pușcă-mitralieră, montat la ușa podului, care a 
fost ridicat de organele MApN”. 

Procurorul loan Dan notează că martorei „nu i s-au cerut 
detalii — de unde știe, dacă l-a văzut etc.”?. 

Cu toate acestea, autorii rechizitoriului în discuţie neagă 
total folosirea simulatoarelor de foc la Revoluţie. Argumentul 
lor este năucitor, ţinând cont de probele de mai sus: „Nu 
există nici o probă juridică doveditoare a existenţei fizice 
privind simulatoarele armelor de infanterie”. 

Este oare posibil ca procurorii militari să nu știe că o 
declaraţie semnată, dată în faţa unui organ de anchetă, este o 
probă juridică? 


Cu siguranță că tot pe ignorarea cu asiduitate a 
declaraţiilor martorilor se bazează și acest enunţ, la fel de 
năucitor, din rechizitoriul SPM din 5 aprilie 2019: „Justiţia sau 
mass-media nu au putut produce proba indubitabilă a 
existenţei măcar a unui singur terorist care să fi acţionat în 
timpul Revoluţiei. Având în vedere toate argumentele prezentate 
prin prezenta lucrare, se desprinde concluzia conform căreia în 
timpul Revoluţiei din decembrie 1989 nu au existat teroriști” 
[subl. în original]s. 


1. Spre exemplu, https://www.dailymotion.com/video/x7robO și 
https://romanian  revolutionofdecember1989.com/23-26- 
decembrie-1989-pe-strada-dan-iosif-filmari-furate-de-la-s-r- 
i-annotated etc. 

. Conform articolelor citate din revista Securitatea. 

. Vlad Mihai, Dimineaţa, nr. 244, 27 august 2001. 

. General magistrat (r) Ioan Dan, Teroriștii din *89, Lucman, 
București, 2012, p. 141. 

5. Ibidem. 

6. Ibidem. 

. Agenda personală a generalului magistrat Ioan Dan, f. 56. 

Versiunea neanonimizată a rechizitoriului din dosarul 

11/P/2014, din 5 aprilie 2019, întocmit de procurorii 

militari, postată pe 19 iulie 2019 la 

https://www.b1.ro/stiri/eveniment/exclusiv-b1-ro-prezinta- 
integral-rechizitoriul-revolutiei-romane-episodul-1-dovada- 
implicarii-rusiei-in-evenimentele-din-decembrie-1989-filo 
sovietismul-lui-iliescu-si-acolitilor-sai-286156.himl. 

4 
Numărul total al victimelor Revoluţiei 


Institutul Revoluției Române din Decembrie 1989 
estimează că „cifra decedațţilor în timpul Revoluţiei a fost de 
1.290 de persoane identificate, respectiv 1.283 de români și 
șapte străini”l. Cifrele vehiculate în alte documente sunt 
similare, deși în general mai mici2. Această diferență este 
probabil datorată introducerii celor două noi categorii de 
victime: cei pentru care nu au existat „date certe privind ziua 
când s-a produs decesul” (112) și cei decedați după 1 ianuarie 
1990 din cauza rănilor suferite în decembrie 1989 (44), pe care 
statistica IRRD, în mod judicios, îi include în totalul victimelor. 
Datorită similitudinii cu alte statistici, bazată pe faptul că la 
originea acestor cifre stau certificatele de deces, considerăm 
că le putem folosi, cel puţin cu titlu de aproximaţie, pe cele 
prezentate în documentul citat. Trecând peste câteva greșeli 
de logică și aritmetică (de pildă, „cauza deceselor” amestecă 
„Împușcat în locuinţă” cu „împușcat în ceafă” drept categorii 
ireductibile), din tabelele prezentate rezultă câteva elemente 
importante. Astfel, în perioada 17-21 decembrie, adică de la 
începutul represiunii la Timișoara până în ultima seară a 
dictaturii, au fost ucise 177 de persoane, vasta majoritate fiind 


civili. Dintre aceștia, ponderea cea mai mare o au timișorenii 
(76 de eroi martiri numai pe 17 decembrie), urmaţi de 
bucureșteni și clujeni (34, respectiv 27 de eroi martiri cu deces 
înregistrat în data de 21 decembrie). 

Numărul de victime crește dramatic după fuga lui Nicolae 
Ceaușescu. Pentru majoritatea populaţiei României și mass- 
media, „faptul pare de neînţeles”3. Focurile de armă din 22 
decembrie 1989 s-au soldat cu 129 de morţi, iar cele mai 
sângeroase zile au fost 23 și 24 decembrie (cu 428, respectiv 
247 de victime). Din cele cunoscute se mai pot desprinde 
următoarele corelaţii: 


majoritatea civililor au fost omorâţi prin împușcare, mulți 
dintre ei în cap și în spate/ceafă; 
pe lângă cei uciși în „pieţe și străzi”, mulţi civili au fost 
împușcați în locuinţe și „în incinta întreprinderii”; 
din rândul celor consideraţi „militari”, cei mai mulți erau 
soldați în termen, subofiteri și ofițeri din MApN (51); 
restul categoriei de „militari” din rândul victimelor, un 
număr mai redus, este formată din „M.I. + Securitate + 
Pompieri”; 
— numărul victimelor cu „autori identificaţi” este sub 10% din 
totalul victimelor; 
- numărul civililor identificați că au fost împușcați de 
Securitate ar fi de 1 (unu); 
— numărul celor din MI și Securitate identificaţi că au fost 
împușcați de securiști ar fi de 2 (doi); 
- nu s-ar fi identificat nici un securist care să fi împușcat un 
militar din MApN. 


Studiul IRRD conchide că din 127 de autori identificaţi ai 
omorurilor justiția s-a pronunţat „fie prin neînceperea 


urmăririi penale, fie prin pedepse privative de libertate, dar 
despre care, din păcate, nu avem suficiente date pentru a-i 
supune judecății istoriei”t. 


1. Valentin Marin, „Revoluţia Română din Decembrie 1989 în 
date statistice”, IRRD, Caietele Revoluţiei, nr. 4-5 (29-30), 
2010, pp. 86-97. 

. 1.142, conform Secretariatului de Stat pentru Problemele 
Revoluţionarilor. 

. Vezi, de exemplu, acest sumar de la Digi TV din 18.12.2106, 
intitulat sugestiv „Eroii Revoluţiei, victime ale confuziei 
dirijate?”, https://www.digi24.ro/special/campanii- 
digi24/1989-anul-care-a-schimbat-lumea/1989-eroii- 
revoluției-victime-ale-confuziei-dirijate-634657. 

4. Valentin Marin, art. cit., pp. 86-97. 

KGB-GRU și „complotul filosovietic”l 


Cazul generalului Nicolae Militaru 


Despre acuzaţiile de „spionaj" aduse generalului Nicolae 
Militaru 


În legătură cu generalul Nicolae Militaru s-au vehiculat 
suspiciuni că ar fi fost agent GRU (agenţia sovietică de 
contrainformaţii militare). Ceea ce se știe este că, în perioada 
când s-a intensificat cultul lui Nicolae Ceaușescu, acesta l-a 
scos pe general dintr-o poziţie de comandă a Armatei. Militaru 
a recunoscut deschis că a participat la o încercare de 
înlăturare a lui Ceaușescu în 1984 și că pregătea o alta, care ar 
fi trebuit să aibă loc în februarie 1990, cu o organizaţie numită 
Frontul Salvării Naţionale. Din „grupul civil” al acestui front 
ar fi făcut parte și Ion Iliescu și Silviu Brucan. Iliescu a negat 
existenţa acestui „complot”, iar Brucan, după cum se vede pe 
filmul constituirii FSN-ului în seara de 22 decembrie de la CC, 
considera că „Frontul” lui Militaru nu avusese audienţă și 


impact („nimeni nu știe de el!”). Într-un interviu la BBC din 
1994, Militaru recunoștea deschis că a avut o întrevedere cu 
consulul sovietic la consulatul din Constanţa, unde a pus 
problema, ipotetică, a poziției URSS în cazul unei „mișcări 
pentru înlăturarea lui Ceaușescu”. În interviul realizat cu doi 
ani înainte de moartea sa, Militaru declara că a primit 
asigurări (conforme, de altfel, cu poziția publică a lui 
Gorbaciov în acei ani) privind „neamestecul URSS în treburile 
interne ale României” și că „niciodată nu se va repeta ceea ce 
s-a întâmplat în august 68, în Cehoslovacia”. Se mai știe un 
fapt important, de altfel elementar: Militaru era urmărit de 
Securitate în anii '80. După spusele lui, „în seara de 17 
decembrie [1989], pe la miezul nopții”, a fost vizitat de „un 
maior de Securitate” care ar fi fost „legătura” lui „cu un grup 
din Securitatea română”, grup care ar fi făcut parte din 
„Front”. Maiorul de Securitate l-ar fi „rugat să nu părăsească 
domiciliul nici ziua, nici noaptea”, pentru că „viaţa i-ar fi fost 
în pericol”ă. 


Despre „legătura” lui Militaru cu Securitatea 


Pentru a înţelege acest aspect al relatării lui Militaru, trebuie 
amintit că în interiorul DSS se exercita un control cvasiabsolut 
asupra cadrelor sale. Din dosarele aflate la CNSAS se 
desprinde o metodologie de lucru a Securităţii prin care toți 
membrii săi erau supravegheați de alţi securiști, inclusiv prin 
Direcţia a IV-a (Contrainformaţii militare), tehnică operativă 
(T.0.), șefi și colegi. 

De aceea este mult mai probabil ca maiorul despre care 
Militaru presupunea (sau pretindea) că era „legătura” lui cu 


„Frontul” să fi fost de fapt ofițerul lui de „obiectiv”, făcând un 
clasic „joc operativ” acoperit. 


lată alte câteva argumente în favoarea unei atari 


interpretări: 


- era imposibil ca mișcările lui Militaru să nu fi fost cunoscute 


îndeaproape de Securitate, având în vedere interesul de 
care se bucura din partea dictatorului și legătura cu 
sovieticii de la Constanţa. Se știe că Militaru era „lucrat 
informativ”, fiind urmărit îndeaproape prin filaj, aşa cum 
era urmărit și Ion Iliescu, un alt „tovarăș” căzut în dizgrație 
și devenit periculos pentru Ceaușescu, în principal tot din 
cauza paranoiei acestuia față de cei cu „legături? cu 
Moscova. Iliescu însuși a fost urmărit în permanenţă de 
Securitatet, inclusiv pe 21-22 decembrie; 


— printre alte misiuni de „apărători de nădejde ai cuceririlor 


revoluționare ale eroicului nostru popor”, „la cotele de 
exigentă formulate de comandantul suprem”, USLA 
monitoriza cu precizie toate intrările și ieșirile din 
ambasadele și consulatele străine, preocupându-se nu atât 
de paza lor împotriva atentatelor, cât de prevenirea 
intrării „în sediile misiunilor a persoanelor din categoria 
celor date în consemn ori care aveau asupra lor materiale 
cu conținut necorespunzător”. Or, ca „dat afară din 
Armată” chiar de Ceaușescu, este de presupus că Militaru 
era „dat în consemn”; 

este neverosimilă ideea că acel maior de Securitate 
(„legătura” cu „Frontul” a lui Militaru) ar fi fost atât de 
„îngrijorat” pentru viaţa lui Militaru încât să-l fi pus pe 
acesta în gardă (expunându-se pe sine!) cu privire la un 
fantomatic „pericol pentru viaţa” generalului. Și asta într- 


un moment în care întreaga Securitate era în alertă și îi 
aresta pe  disidenţii consideraţi „potenţiali lideri ai 
mișcărilor  huliganice” (vezi  subcapitolul „Arestarea 
potenţialilor capi ai Revoluţiei” de la pp. 125-126). 


Analizând mărturisirea şi antecedentele generalului 
Militaru, putem trage concluzia că Securitatea știa de 
mișcările sale și ale presupusului Front. Probabil că nu l-au 
arestat din mai multe motive: 


- nu l-au considerat destul de periculos, mai ales atât timp cât 
generalul intrase, posibil fără să știe, în „jocul operativ” al 
Securităţii. Ipoteza e susținută și de încrederea pe care încă 
o avea Militaru, în 1994, în fosta lui „legătură”. Aici nu este 
exclus ca posibila „iluzie de grandoare” de care generalul 
poate că n-a fost străin (vezi lamentabila sa campanie 
prezidenţială din '96, când a obţinut 0,2% din voturi) să-l fi 
făcut să  supraliciteze gradul de pregătire sau de 
importanță a „complotului” său. O astfel de evaluare ar 
explica și ironiile lui Brucan legate de acest subiect; 

— tocmai datorită „jocului operativ”, Securitatea știa că 
Militaru va sta „cuminte” în caz de revoltă populară. Ceea 
ce s-a și întâmplat, cel puţin iniţial: în momentul când, 
după izbucnirea revoltei la Timișoara, a fost „rugat să nu 
părăsească domiciliul nici ziua, nici noaptea”, generalul s-a 
„conformat recomandărilor” și „nu a ieșit din casă” timp de 
cinci zile. (Frica astfel indusă - că putea fi „lichidat 
oricând” — a fost, de fapt, ridicolă, întrucât Securitatea l-ar 
fi putut asasina, evident, și la el în casă, dacă Ceaușescu ar 
fi dorit acest lucru); 

— Ceaușescu a renunţat să-l aresteze pe Militaru și pentru a 
evita o reacţie de la Moscova, ţinând cont de episodul de la 


consulatul URSS din Constanţa. Ceea ce nu însemna, 
evident, că Militaru ar fi fost spion GRU. Mai mult, 
rezultatul întâlnirii, respectiv asigurarea primită de 
Militaru de la consulul sovietic că „niciodată nu se va 
repeta ceea ce s-a întâmplat în august *68, în Cehoslovacia”, 
trebuie că a fost de fapt liniștitor pentru dictatorul de la 
București. 


„Autodenunţu!” lui Militaru: între propagandă și fapte 


Cât despre acuzaţiile de „spionaj” la adresa lui Militaru, care- 
și au originea cu precădere în sfera dezinformării securiste, 
ele nu sunt susținute de probe. 

În acest sens este de observat cum s-a construit falsul cu 
privire la cel mai controversat episod în care a fost implicat 
generalul Militaru, și anume „cazul Trosca”. Contrar teoriei 
„asasinatului KGB-ist”, traseul profesional al viitorului șef de 
Stat-Major al USLA, consemnat în dosarul său de cadres, nu se 
intersectează deloc cu cel al presupusului său călău. Deși este 
adevărat că între 1973 și 1977 Gheorghe Trosca a lucrat la 
Direcţia a IV-a, nu era vorba de Serviciul 13, care se ocupa de 
Armata a II-a (comandată atunci de Militaru), ci la Serviciul 
12, care se ocupa de comandamentele de armă și direcţiile 
centrale ale MApN. La 1 octombrie 1977, el a fost detașat 
pentru studii la Academia Militară, Facultatea de Arme 
Întrunite, Tancuri și Auto, de unde a revenit la Direcţia a IV-a 
la 1 noiembrie 1979. 

Ca să fie clar că în perioada „descoperirii trădării lui 
Militaru” Trosca nu mai lucra la Direcţia a IV-a, fișa sa de 
serviciu menţionează că în perioada respectivă a fost „la 


dispoziţia Direcţiei Cadre”, la fel ca în cazul tuturor 
angajaţilor MI care își întrerupeau activitatea, dintr-un motiv 
sau altul. Abia din noiembrie 1979 el se reîntoarce la Direcţia 
a IV-a, ca ofiţer III la Serviciul 13 (Armata a II-a). Trecuse deja 
mai bine de un an (5 iunie 1978) de când Nicolae Militaru nu 
mai era șeful acestei structuri. Cum ar fi putut Gheorghe 
Trosca să-i instrumenteze un dosar de urmărire lui Nicolae 
Militaru anterior anului 1978, când acesta din urmă ar fi 
trebuit să fie „lucrat” de un alt serviciu al Direcţiei a IV-a? Și 
mai ales cum ar fi putut să determine trecerea lui Militaru în 
rezervă, în perioada când Trosca era de fapt student la 
Academia Militară? 

Trosca nu a fost ofițerul de caz, iar cu un an înainte și cu 
un an după eveniment, nu lucra la Direcţia a IV-a. Admiţând 
că dosarul de urmărire „Corbii” ar exista, că Gheorghe Trosca 
l-ar fi preluat după venirea sa la serviciul CI al Armatei a II-a 
(1979) și că ar fi continuat să-l urmărească pe general și după 
trecerea sa în rezervă (1983), cum ar fi putut afla Militaru 
numele ofițerului care îl monitoriza? Securitatea nu obișnuia 
să divulge identitatea ofițerilor săi, cu atât mai puţin celor 
aflați sub supraveghere. 

Este implauzibilă și posibilitatea ca lui Militaru să-i fi fost 
comunicate, fie anterior, fie în timpul evenimentelor din 
decembrie 1989, mișcările de personal din cadrul DSS. Nu 
avea cum să deducă sau să presupună că Gheorghe Trosca, 
care l-ar fi deconspirat ca agent KGB/GRU încă din 1978, a 
ajuns la USLA în 1986 și era șeful Statului-Major în decembrie 
1989. 

Mai mult, din moment ce nu doar Gheorghe Trosca ar fi 
putut ști că el este agent KGB/GRU, Militaru ar fi trebuit să 


ordone asasinarea metodică a mai multor ofițeri de la Direcţia 
a IV-a, și nu de la USLA. Mult mai plauzibil este că, în 23 
decembrie 1989, generalul Militaru habar nu avea cine este 
locotenent-colonelul Trosca de la USLA. Cu alte cuvinte, nu 
avea nici un motiv să dorească să se răzbune pe el și să-l 
asasineze. 

Un presupus dosar „Corbii” al Securităţii n-a fost, din câte 
știm, făcut public și nu este disponibil la CNSAS7. Istoricul 
Petre Opriș are în vedere un presupus „autodenunţ” al lui 
Militaru din 1978 ca „spion GRU” (și acesta de negăsit în 
spaţiul public), în baza declaraţiile generalilor Constantin 
Olteanu și Nicolae Pleșiţă8. Însă pe aceeași pagină, ca răspuns 
la întrebarea unui cititor, chiar Petre Opriș pune sub semnul 
întrebării cele două surse ale sale, acceptând că „prezumţia” 
sa nu este susținută cu fapte sau file de dosar. Cu toată stima 
ce i-o purtăm domnului Opriș, propunem o altă interpretare a 
acelor surse, coroborate și cu alte mărturii. 

Așa cum au remarcat și alţii, faptul că „autodenunţul” lui 
Militaru n-a fost făcut public de Securitate, care încerca de 30 
de ani să-l demaște pe autor ca „trădător de neam”, ridică un 
semn de întrebare important în ce privește autenticitatea sa. 

Dar să vedem ce se știe despre acel „autodenunţ”. El ar fi 
survenit în urma unei întâlniri a generalilor români cu cei 
sovietici în perioada 14-19 februarie 1978 la Mangalia-Nord cu 
ocazia unei „aplicaţii operativ-strategice, pe hartă, pe linia 
Pactului de la Varșovia”. Conform relatărilor lui Nicolae 
Militaru, generalii sovietici „s-au pronunțat împotriva politicii 
externe a României și a lui Nicolae Ceaușescu, a modului în 
care se poziţionează România în cadrul Pactului de la 
Varșovia”. Generalul român nu ar fi răspuns. Însă conform 


memoriilor lui Constantin Olteanu, generalul Nicolae Pleșiţă l- 
ar fi sfătuit pe Militaru să se autodenunţe, ca urmare a 
„situaţiei grave create”, că este „colaborator al unor organe de 
informaţii sovietice”. Iar acesta din urmă, prompt, ar fi făcut- 
o. Asta deși Nicolae Pleșiţă i-ar fi spus lui Olteanu: „Nea 
Costică să știi că Nicu [Nicolae Militaru] nu este trădător, îl 
cunosc bine!”. Atât de „prietenesc” a fost sfatul lui Pleșiţă, 
încât acesta l-a și informat, la fel de prompt, pe Nicolae 
Ceaușescu. Concluzia lui Olteanu este relevantă: „Dacă nu 
intervenea acel sfat «prietenesc» al generalului Nicolae 
Pleșiţă, era posibil ca lucrurile să se oprească aici”10. 

Documentul ar fi rămas în posesia ministrului Ion Coman, 
deși este improbabil ca șeful Securităţii Tudor Postelnicu să 
nu fi avut o copie în momentul când l-a anchetat pe Militaru 
în sediul CC, în 1984, pentru presupusul complot menit să-l 
răstoarne pe Ceaușescu. Din aceleași memorii ale lui Olteanu 
ar rezulta că Direcţia a IV-a a Securităţii (Contrainformaţii 
militare) a pretins că n-a știut de conţinutul discuţiei de la 
Mangalia Nord, lucru de care Olteanu însuși se îndoia. Cert 
este că Ceaușescu a mai așteptat câteva luni pentru a-l 
schimba pe Militaru din funcţie, oferindu-i postul de ministru 
adjunct într-un minister civil. Și încă șase ani (și-o anchetă a 
lui Postelnicu) până când Militaru și-a pierdut și postul de 
membru supleant al CC al PCR. 

Pe lângă suspiciunea legată de absenţa presupusului 
autodenunţ, nu putem decât să ne îndoim de veridicitatea 
detaliilor emise de Olteanu și Pleșiţă, în sine contradictorii. De 
pildă, nu se înţelege de ce, dacă cei doi nu-l considerau 
„trădător” pe Militaru, l-ar fi convins totuși să se demaște că 
atare. Și, evident, de ce acesta ar fi acceptat? De asemenea, e 


greu de crezut că un „spion GRU” recunoscut (deci trădător de 
țară) ar mai fi fost acceptat de dictator, încă șase ani, ca 
membru supleant al CC al PCR (!). 

Din aceste considerente, tindem să credem că un astfel de 
dosar de spion propriu-zis n-a existat. Cât despre perioada 
petrecută de Nicolae Militaru la Academia Militară din 
Moscova, să nu uităm că majoritatea ofiţerilor români de vârf 
din acea vreme fuseseră școliţi în URSS. Inclusiv Iulian Vlad”. 


Militaru îi scrie lui Ceaușescu 


Mai mult, în scrisoarea pe care Militaru i-a adresat-o lui 
Ceaușescu în 1984, generalul îl ruga (slugarnic, patriotic și 
partinic) pe „mult stimatul tovarăș” să-i redea o funcţie 
militară - mai precis, aceea de comandant al Academiei 
Militare1Z. Finalul scrisorii merită atenţie: 


Nu am găsit nimic pentru ceia ce ar trebui să mă rușinez, nu 
am nimic pe conștiință. Nu mă simt cu nimic vinovat. De 
aceea, respectuos Vă rog, mult stimate tovarășe secretar 
general, să reveniți asupra hotărârii de trecerea mea în 
rezervă și să-mi încredinţaţi un loc de muncă în Armată, 
unde să-mi aduc aportul la întărirea capacităţii de apărare 
a țării, în raport cu pregătirea pe care o am și experienţa 
pe care am acumulat-o până în prezent. 

Vă asigur, mult stimate tovarășe Nicolae Ceaușescu, de tot 
devotamentul meu față de partidul din rândurile căruia fac 
parte de peste 38 ani și care m-a crescut și educat, față de 
pământul acestei ţări, ROMÂNIA, în care sunt puternic și 
adânc înfipte rădăcinile arborelui genealogic din care fac 


parte. Cu profund respect și nemărginită consideraţie etc. 
[s.n.]. 


Indiferent de gradul de inteligenţă al lui Nicolae Militaru 
(care nu putea fi prea redus, ţinând cont de traiectoria pre- și 
post-89 a generalului), este aproape imposibil de crezut că ar 
fi scris aceste cuvinte („nu am găsit nimic pentru ceia ce ar 
trebui să mă rușinez, nu am nimic pe conștiință, nu mă simt 
cu nimic vinovat”) după ce s-a recunoscut „spion GRU”. Este 
absurd să-și fi imaginat fie că Ceaușescu nu a știut de 
autodenunţ, dacă acesta existase cu adevărat, fie că uitat de el. 
Sau că postura de „spion GRU”, pur și simplu, nu era ceva de 
care un comandant al Academiei Militare Române în national- 
comunismul ceaușist să se „rușineze”, „să se simtă vinovat”, 
un lucru pe care să-l aibă „pe conștiință”(!). Mai mult, că 
supralicitarea  „devotamentului” de 38 de ani față de 
„partidul” care „l-a crescut și educat, față de pământul acestei 
țări, ROMÂNIA”, cu tot cu „puternicele și adânc înfiptele” 
rădăcini ale „arborelui său genealogic” din partea unui 
declarat „spion GRU”, n-ar fi produs exasperarea criminală a 
dictatorului. 


De ce l-a îndepărtat Ceaușescu pe Militaru din Armată 


Dar, dacă autodenunţul n-a existat (sau a fost doar o 
informare  benignă asupra luării de poziție nu prea 
diplomatice a sovieticilor față de „mult stimatul tovarăș” la 
Mangalia, așa cum o zugrăvește Olteanu), se pune problema 
motivului care l-a făcut pe Ceaușescu să-l scoată din Armată 


pe Militaru și să-l trimită la „munca de jos” ca adjunct al 
ministrului Construcţiilor Industriale. 

O mărturie relevantă care, dacă e adevărată, explică în 
mod cert traiectoria lui Militaru este cea a generalului Mircea 
Mocanu, fost comandant al Comandamentului Apărării 
Antiaeriene a Teritoriului (CAAT). Mărturia este veridică prin 
aceea că se suprapune cu datele cunoscute ale personajelor 
implicate. Mai mult, ea explică în mod plauzibil secretul 
păstrat de Ceaușescu asupra motivelor pentru care l-a 
îndepărtat pe Militaru din Armată. 

Iată ce spune Mircea Mocanu: 


Teoria că generalul Militaru, pe o terasă, la un restaurant, 
ar fi transmis secrete militare unei femei care reprezenta 
KGB-ul este o invenţie, o făcătură a Securităţii. Nu avea ce 
să transmită URSS-ului. Nu avea ce să știe. Una la mână: ce 
a comandat el? El a fost comandant la Armata de la 
București. Or, Armata asta era pusă unde se găsea de către 
sovietici. După război, ei au stabilit locul fiecărui regiment. 
Doi la mână: în fiecare primăvară, anual, până în 1989, se 
trimiteau, de la Marele Stat-Major, la Moscova, la 
Comandamentul Unificat, text, hartă și tabele cu Forţele 
Armate Române. Iar tehnica de luptă nu numai că o aveam 
de la ei, dar veneau periodic să-i verifice capacitatea de 
luptă. Și atunci, ce secrete știa el? 

— Şi atunci de unde i s-a tras? 

— Vă spun eu de unde! Când a venit ultima oară Brejnev la 
București, după ce a coborât din avion, a salutat garda, s-a 
cântat imnul. A trecut la strâns mâini. Au fost întâi 
Comitetul Central și guvernul, câţiva activiști, după ei 


urmând reprezentanții Armatei. Eram așa: primul, 
generalul Militaru, reprezentând Armata de uscat; al 
doilea, generalul Mocanu, reprezentând apărarea 
antiaeriană; al treilea, generalul Zărnescu, reprezentând 
aviația militară; și al patrulea, contraamiralul Dinu - el era 
la DIA, dar era îmbrăcat marinar și reprezenta marina. 
Ceaușescu îl însoțea pe Brejnev. Brejnev abia își târa 
picioarele, abia dădea mâna cu noi. Era terminat, 
consumat! Între ultimul din guvern și generalul Militaru 
era cam un metru și jumătate. Când Brejnev a ajuns în 
dreptul lui Militaru, Militaru a salutat și a zis în limba rusă: 
„Să trăiţi, tovarășe mareșal al Uniunii Sovietice!”. 
Ceaușescu a făcut ochii mari. Dar a trecut mai departe! A 
plecat, s-a terminat vizita. În scurt timp, Militaru a fost 
eliberat din funcția de comandant al Armatei de la 
București și numit în funcţia de adjunct al ministrului 
Construcţiilor IndustrialeI3. 


În paranteză fie spus, în 1977, în timpul stagiului militar la 
o unitate de radiolocaţie, unul dintre autorii acestui studiu a 
putut constata direct că echipamentele românești de detectare 
a unei invazii aviatice străine erau de producţie sovietică de 
pe la 1950 — aparent scoase din uzul Armatei Roșii. Aceleași 
echipamente le-am regăsit și în 1983, în timpul stagiului de 
după terminarea facultății. Un motiv în plus să-i dăm crezare 
generalului Mocanu când spune că „tehnica de luptă nu 
numai că o aveam de la ei, dar veneau periodic să-i verifice 
capacitatea de luptă”, întrebându-se, retoric, „atunci, ce 
secrete știa el [Militaru]?”. 


Credibilitatea generalului Nicolae Militaru 


Faptele și mărturiile redate mai sus vin în flagrantă 
contradicție cu naraţiunea de sorginte securistă a „spionului 
sovietic” Militaru, care l-ar fi ajutat pe Ion Iliescu să pună 
mâna pe putere cu un nebulos ajutor sovietic. O „lovitură de 
stat” pe care Securitatea chiar ar fi stăvilit-o (!). O altă variantă 
a dezinformării securiste pretinde că Militaru ar fi orchestrat 
„diversiunea” de după 22 decembrie 1989 și l-ar fi ucis pe 
„eroul” Trosca, din răzbunare pentru că acesta l-ar fi 
„demascat” ca „spion GRU”. În realitate, nu există nici o 
mărturie credibilă și nici un document care să ateste această 
legătură. În declaraţiile lor, Olteanu și Pleșiţă pretind că 
Militaru s-ar fi „autodenunţat” ca spion, deci oricum nu ar fi 
fost nevoie de vreun „demascator” din Securitate. Cu atât mai 
puţin unul de rang inferior, cum era Trosca la acea vreme. 

Rezultă portretul unui militar de carieră fără vreun gest de 
opoziție detectabil la adresa regimului comunist, dar cu o 
certă ostilitate, cel puţin după 1978 și în special după 1984, 
față de dictator și fată de Securitatea aservită acestuialt. 
Ostilitate pentru care generalul era urmărit îndeaproape de 
Securitate. Probabil că, în discuţiile purtate cu colegii de 
„Front”, Militaru preconiza o preluare a puterii pe 
linie gorbaciovistă, ca varianta cea mai „realistă” în anii '80, la 
care și mulți disidenţi se gândeau, pentru a răsturna tirania 
ceaușistă. 

Dincolo de problematica „GRU”, ne întrebăm ce mijloace și 
ce motiv ar fi avut Militaru să orchestreze crimele de după 22 
decembrie și în ce măsură acea presupusă afinitate 


gorbaciovistă l-ar fi făcut mai apt pentru a încerca să saboteze 
Revoluţia. 

Din datele existente, nu rezultă însă vreo convingere 
ideologică atât de profundă la Militaru încât să ne imaginăm 
că acesta ar fi fost gata să saboteze Revoluţia (care i-a dat 
totuși șansa accesului la putere pe 22) din fașă (adică din 22 
decembrie) doar de dragul păstrării economiei socialiste. În 
acele zile, principala prioritate a lui Nicolae Militaru, ca de 
altfel a majorităţii revoluţionarilor, a fost să-i înlăture pe 
Ceaușescu și aparatul său represiv. 

Totodată, se pune problema dacă Militaru ar fi avut 
mijloacele necesare unei astfel de încercări de a înăbuși 
Revoluţia, respectiv control asupra trăgătorilor „USLA, din 
Direcţia a V-a”, cu gloanţe de 5,62, în salopete negre, cei care 
„cunoșteau foarte bine clădirile” și „topografia locului”, bine 
antrenați și disimulaţi. Este, să recunoaștem, o presupunere 
absurdă. Pe de altă parte, în sfârșit a fost acceptat și de 
magistraţii militari faptul că sovieticii nu s-au implicat în 
Revoluţia română, că cele două tabere, atât revoluționarii, cât 
și cei care i-au ucis, i-au rănit și i-au terorizat între 22 și 31 
decembrie, au fost alcătuite din români. 

Și atunci, pe 22 decembrie, ieșind din casă după cinci zile și 
după ani de „ostilitate” faţă de Ceaușescu și Securitate, ce 
pârghii ar fi avut Nicolae Militaru pentru a pune în mișcare 
focurile de armă nocturne, diversiunea, ţintele false, 
dezinformarea şi  clandestinitatea, respectiv „acțiunile 
diversionist-teroriste” cunoscute? Și de ar fi făcut-o, că doar 
nu avea mâinile pătate cu sânge de la Timișoara? Mai mult, el 
a acuzat o parte a Armatei pentru acele crime, într-una din 
primele sale intervenţii televizate. 


Cazul Silviu Brucan 


Biografia fostului nomenclaturist și ideolog comunist este larg 
cunoscută. Ceea ce poate s-a uitat este faptul că fostul 
ambasador român în SUA, retras din funcţii politice, a fost o 
lungă perioadă profesor de științe politice la Institutul de 
Medicină și Farmacie, timp în care scria cărţi și ţinea cursuri 
în Occident. Revoltat față de politica abuzivă și incompetenţa 
lui Ceaușescu, Brucan a susţinut cu entuziasm deschis, într-o 
scrisoare critică la adresa dictatorului român din 1987 pe care 
a trimis-o ziarelor occidentale, revolta muncitorilor de la 
Brașov și revendicările lor. A devenit astfel un opozant fățiș al 
lui Ceaușescu, un disident important în peisajul sumbru al 
opoziţiei din România, în contextul celui mai represiv cult al 
personalităţii din ţările Pactului de la Varșovia. 

Brucan a fost arestat imediat la domiciliu, i s-au tăiat 
legăturile telefonice și corespondenţa. Doi milițieni erau 
postați în permanenţă în faţa casei sale și cinci securiști îl 
urmăreau mereu. Convorbirile îi erau înregistrate prin T.O. în 
cvasitotalitate, inclusiv cele cu Apostol pe o bancă în 
Herăstrău, când au iniţiat „Scrisoarea celor șase”. În 
primăvara lui '89, în calitate de semnatar al scrisorii, a fost 
anchetat de Securitate timp de două luni. Deși nu a fost vorba 
de violenţă fizică, s-a folosit violenţa verbală și mai ales forma 
de tortură psihică a „nedormirii”. Era interogat „24 sau 25 de 
ore în șir”. „Anchetatorii erau trei și se roteau între timp.” 
Dorinţa de somn devine atât de puternică, „încât ești tentat să 
spui orice, numai să te lase să te culci”15. Pentru a deturna 
sensul autentic al revendicărilor politice anticeaușiste și 
pentru drepturile omului din scrisoare, Securitatea a încercat 


metodele cunoscute: să-l facă să „recunoască” că ar fi fost un 
spion american; represalii asupra fiicei (dată afară din slujbă) 
și ginerelui (trimis în provincie); să-i însceneze o infracțiune 
de drept comun prin inserarea unei bancnote de 100 de dolari 
în buzunar; plănuiau să-l acuze, ca și pe Gheorghe Ursu și pe 
atâţia alţi opozanti, de „operaţiuni ilegale cu valută”16. 

Mai mult, dosarul lui Brucan de la Securitate arată și 
planul anchetatorilor ca, „în eventualitatea în care va fi 
surprins circulând noaptea pe jos pe stradă, să se organizeze o 
acţiune agresivă asupra lui, prilej cu care să fie jefuit” t. 

Ulterior, domiciliul său forțat s-a mutat la Dămăroaia. 
Faptul că a fost lăsat să plece în SUA în acea perioadă s-a 
adeverit a fi un „joc operativ” conceput de Iulian Vlad. 
Întrucât nu putea fi „anihilat” ca alţi opozanți mai puţin 
cunoscuţi în Occident și pentru că îi era profund incomod lui 
Ceaușescu (îi stătea acestuia „ca un os de pește în gât”), Vlad i- 
a dat pașaportul cu două scopuri: 


— încercând să-l discrediteze ca disident (creând „legenda” că 
ar fi pactizat cu Ceaușescu, așa cum a încercat și cu Mihai 
Botez și altii); 

— în speranța că Brucan nu va mai dori să se întoarcă în 
România, date fiind condiţiile represive care îi fuseseră 
create la București. 


Dosarul de la Securitate al lui Brucan dovedește că în ţară 
era supravegheat în permanenţă și în „cele mai mici detalii”. 
Deși avea domiciliu forţat la Dămăroaia (în afara 
Bucureștilor), Direcţia a IIl-a a Securităţii (Contraspionaj) a 
avut misiunea să-l aresteze pe 21 decembrie, alături de alți 
câțiva disidenți importanţi. Este relevantă în acest sens 


depozițţia martorului Gheorghe Diaconescu, adjunctul lui 
Aurelian Mortoiu: 


În seara zilei de 21 decembrie gl.-mr. Mortoiu Aurelian a 
convocat o ședință cu șefii de servicii la care era prezent și 
celălalt locţiitor, 1.-col. Rădulescu Emil. Cu acest prilej ne-a 
informat că are ordin de la conducere ca în anumite cazuri 
care ridică probleme speciale să acționăm pentru reținerea 
temporară a acestora spre a preveni implicarea lor în 
acțiuni similare celor de la Timișoara. S-a referit concret la 
Mazilu Dumitru, Andreescu Gabriel, Brucan Silviu și Celac 
Marianalt. 


Ideea „complotului” sau „loviturii de stat” pe care Brucan 
ar fi pus-o la cale în acei ani împreună cu Militaru și Iliescu și 
pe care ar fi dus-o la bun sfârșit pe 22 decembrie 1989 nu se 
susține. Deși i-a cunoscut bine pe ceilalți doi, care îi 
împărtășeau dezgustul pentru dictator, știind că era urmărit, 
Brucan, ca și Iliescu, nu făcuse vreun pas semnificativ în 
direcția pregătirii unei mișcări politice în tandem cu cea 
militară preconizată în 1984 de Militaru și Ioniță. Ca și Iliescu, 
un alt fost stalinist, dar mai avansat ca acesta, Brucan era 
„reformat”. Acţiunile lui de disidenţă fuseseră fățișe și „din 
afara sistemului” comunist. În ultimii ani ai dictaturii 
ceaușiste, au oferit, ca de altfel și poziţia reformistă „din 
interior” a lui Iliescu, o speranță pentru o mare parte a 
poporului oprimat. Spre deosebire de Iliescu, care rămăsese la 
ideea unei reformări „din interiorul Partidului” (și fusese în 
bună măsură marginalizat pentru asta), poziţia lui Brucan era 
pe o direcţie prooccidentală (vezi în acest sens cărțile 


publicate și intervențiile lui mediatice în Occident din acei 
ani). Așadar, „din afara Partidului”. 

Poziţia mai degrabă prooccidentală a lui Silviu Brucan, în 
special în anii 1987-1989, reiese cu claritate din lectura notelor 
informative și a planurilor de măsuri ale Securităţii în ceea ce 
îl privește. În acest sens stau mărturie principalele „atitudini 
ostile” imputate de Securitate fostului redactor-șef adjunct la 
Scânteia: 

În timpul deplasărilor efectuate în anii 1985-1987 în 
Olanda, Japonia, SUA [...] Silviu Brucan a redactat mai 
multe materiale, publicate în 1987 de Editura Praeger sub 
titlul Socialismul mondial la răspântie. În lucrarea 
respectivă, Silviu Brucan încearcă să argumenteze [...] 
necesitatea efectuării unor „schimbări” și „restructurări” 
în sistemul social-economic și politic din ţările socialiste. 
[...] Cel în cauză denigrează în fapt statutul politic și 
economic din ţara noastră. De asemenea, susține ideea 
potrivit căreia pentru democratizarea și modernizarea 
actualului sistem politic „trebuie să se lovească în nucleul 
structurii sale de putere”. 
În ziua de 23 noiembrie 19871 [...] Brucan Silviu a dat un 
interviu profund dușmănos lui Nick Shorp, reporter la 
postul de radio englez BBC, și Koza Patricia, corespondentă 
a Agenţiei americane de știri UPI, în care face afirmaţii 
denigratoare și speculative la adresa situaţiei interne din 
țara noastră. Prin pretinsa sa declaraţie, preluată și 
difuzată de mai multe posturi de radio, televiziune și 
agenţii de presă străină, Brucan Silviu a adus grave 
prejudicii intereselor RS România. 


La 11 decembrie 1987, posturile de radio BBC, Vocea 
Americii și Europa Liberă au difuzat ample reportaje pe 
marginea unui nou interviu dat de Brucan Silviu unui 
corespondent al Agenţiei americane UPI, în care, printre 
altele, a pretins că la Conferinţa Naţională a partidului ar 
urma să fie abordate „gravele tulburări muncitorești din 
țară”. 

După atenţionarea de către organele de poliţie, Brucan 
Silviu a continuat să desfășoare activităţi cu caracter ostil. 
Astfel, la 12 februarie și 23 martie 1988 a acordat noi 
interviuri ziaristului englez Daniel Thorniley de la revista 
The Economist și corespondențţilor de la Viena și Londra ai 
Agenţiei americane Associated Press, în cadrul cărora a 
susținut că [menţine] declaraţiile date anterior. Totodată a 
făcut referiri critice la adresa politicii externe românești, 
afirmând că încercările de a duce o politică independentă 
„au suferit un grav eșec, ca urmare a renunţării la clauza 
în relaţiile economice cu SUA”20. 


Nu este de mirare că Securitatea a încercat să distrugă prin 
ardere dosarul de urmărire informativă al lui Silviu Brucan#. 
Ca majoritatea populaţiei românești din acei ani, Brucan 
privea cu speranţă reformele lui Gorbaciov, comparându-le cu 
dictatura lui Nicolae Ceaușescu. Însă din dosarul lui de la 
Securitate rezultă că, în același timp, Brucan nu numai că nu 
mai era „filosovietic”, ci avea o poziţie „cu caracter instigator 
și provocator” față de „situaţia din URSS”. Mai mult, a criticat 
public, în cadrul unei vizite la Academia de Științe de la 
Moscova, decizia lui Gorbaciov de a prelua președinția URSS 


drept „o acţiune retrogradă de tipul marxismului 
românesc”22. 

Concluzia care se impune cititorului onest al dosarului său 
este că Brucan pur și simplu nu mai credea în viabilitatea 
economică și capacitatea de reformare ale sistemului din 
„Europa de Est” și susținea deschis „pluralismul politic” în 
acest bloc23. Dosarul său de la Securitate are sute de referiri la 
contactele cu diplomați și jurnaliști occidentali (cu care 
Brucan se întâlnea regulat) și mult mai puţine la cele cu 
oficiali sovietici. Pe Iulian Vlad și Aurelian Mortoiu îi 
preocupau prioritar legăturile lui Brucan cu „Ambasadele SUA 
și Angliei”. Faţă de acestea, securiștii încercau să-l discrediteze 
prin „plasarea unor date” false despre Brucan în „anturajul” 
ambasadelor. În același timp, încercau să-l compromită și prin 
„răspândirea prin mijloace speciale, în rândul elementelor 
filosovietice aflate în anturajul său, a informaţiei că se 
manifestă ostil la adresa conducerii superioare din URSS, că 
nu are încredere în reformele inițiate de aceastaZf, iar 
punctele lui de vedere sunt de fapt elemente componente ale 
strategiei americane ce vizează destabilizarea situaţiei politice 
din ţările socialiste”25. 

Îl lăsăm pe cititor să devoaleze strategia postdecembristă a 
foștilor securiști când l-au desemnat pe Silviu Brucan agent 
KGB (evident, fără vreo probă). În mod neverosimil, „legenda” 
a prins, ducând la acreditarea de astăzi a aberaţiei (susținută 
și de SPM) că Silviu Brucan ar fi fost nu numai „eminenţa 
cenușie” a loviturii de stat KGB-iste (sau, în orice caz, 
filosovietice) de la Revoluţie, ci și unul dintre arhitecţii 
diversiunii teroriste care i-a urmat (!). 


Posibilitatea implicării URSS 


Pentru a aprecia motivațiile lui Mihail Gorbaciov de a se 
implica în Revoluţia română, să ne amintim situaţia Europei 
de Est în acel moment. În august 1989, sindicatul Solidaritatea 
intrase în guvernul polonez, deși URSS avea sute de mii de 
soldați, divizii de tancuri și o graniță mai lungă și mai poroasă 
cu Polonia, ţara sa de predilecție pentru invazii, decât cu 
România. În mai 1989, Ungaria își distrugea gardul de sârmă 
ghimpată de la graniţa cu Austria, ducând la un exod subit, nu 
numai al ungurilor, ci mai ales al est-germanilor. La acea 
graniță avea loc la 19 august o uriașă demonstraţie 
paneuropeană. Pe 20 octombrie parlamentul maghiar adopta 
legea alegerilor libere, iar pe 23 octombrie Ungaria nu mai era 
Republică Populară. Toate astea în prezența a 100.000 de 
soldaţi sovietici, care aveau să plece din Ungaria abia între 
martie 1990 și iunie 1991. Revoluţia de catifea din 
Cehoslovacia începuse în aceeași perioadă (17 noiembrie), iar 
pe 24 noiembrie conducerea Partidului Comunist Cehoslovac 
își dădea demisia. La scurt timp cădea și acolo sârma 
ghimpată de la graniţele de vest, iar pe 10 decembrie Gustáv 
Husâk numea primul guvern necomunist cehoslovac de după 
1948, totul în prezenţa a 73.500 de soldaţi ruși staționaţi acolo 
de la invazia din '68. (Aceștia aveau să-și înceapă retragerea 
abia în februarie '9028.) 

Începând cu 1985 (anul în care în România Gheorghe Ursu 
era ucis de Securitate), Gorbaciov introdusese în Uniunea 
Sovietică reforme nesperate, care au încurajat ţările vecine să 
forțeze Cortina de Fier. Fără a intra în detaliile programelor 
perestroika și glasnost, să ne amintim că pe 19 decembrie 


1986 liderul sovietic îl elibera din exilul intern pe celebrul 
disident Andrei Saharov și că în martie 1989 același Saharov 
era ales în noul parlament și organiza proaspăta opoziţie 
democratică din URSS, Grupul Interregional. 

În timpul acesta, Ceaușescu se încăpăţâna să-și menţină 
cultul autocratic de tip nord-coreean, controlul absolut asupra 
populaţiei și represiunea răzbunătoare împotriva celor care 
îndrăzneau să-l înfrunte, cu ajutorul „patriotic” al Securităţii. 

Însă în decembrie 1989 Gorbaciov avea probleme mult mai 
arzătoare decât răsturnarea micului dictator de pe 
Dâmboviţa. Pe 25 octombrie 1989, între 16.000 și 24.000 de 
mineri din regiunea nordică Vorkuta intraseră în grevă, 
cerând schimbări politice și economice. Pe 14 decembrie, 
Saharov (care susținuse cauza greviștilor) cerea public, în 
congresul deputaţilor poporului din URSS, introducerea 
sistemului multipartid (moment în care Gorbaciov i-a tăiat 
microfonul). 


Lanţul Baltic. Foto: Baltic News Network, https://bnn- 
news.com/baltics-celebrating-the-baltic-way-30-years-after- 
historic-human-chain-204455 


Ţările baltice erau în fierbere: după Estonia în 1988, 
Lituania și Letonia își ceruseră independenţa în mai, respectiv 
iulie 1989. Pe 23 august același an, două milioane de oameni 
și-au dat mâna formând Lanţul Baltic, lung de 675 de 
kilometri. Cu câteva zile înainte, congresul deputaţilor 
poporului dezavuase pactul Ribbentrop-Molotov din 1939. Iar 
deși PCUS nu era gata să elibereze cele trei ţări, unde avea 
sute de mii de soldaţi și KGB-iști, aceștia nu au tras în tot acel 
tumultos an 1989 nici un glonț. 

În sfârșit, Moscova l-a lăsat și pe Honecker să cadă în 
Germania de Est, cel mai important și mai strategic stat-satelit 
din punct de vedere militar și geopolitic. Deși nu i-a convenit, 
Gorbaciov a lăsat să cadă, în noiembrie, și zidul Berlinului, 
deși avea o armată redutabilă pe teritoriul Republicii 
Democrate Germane. Cu toată importanța acestei ţări, 
sovieticii n-au tras un glonţ ca s-o menţină în sfera lor de 
influenţă. 

Deci n-ar fi cazul să ne întrebăm... De ce n-au oprit 
sovieticii căderea comunismului în Polonia, Cehoslovacia, 
Ungaria, RDG, țări mai dezvoltate și strategice, care mai erau 
și practic ocupate? Unde rușii n-ar fi avut nevoie nici de turiști 
KGB-iști și nici de comploturi filosovietice și diversioniste 
„locale”? 

Răspunsul este elementar și ţine de faptele istorice. Încă 
din 1987, Gorbaciov recunoscuse public că glasnostul și 
perestroika datorau mult „socialismului cu față umană” a lui 


Dubček. Pe 4 decembrie 1989, Gorbaciov le relata celorlalți 
conducători ai ţărilor participante la Pactul de la Varșovia 
despre întâlnirea pe care tocmai o avusese cu președintele 
american George Bush în Malta, unde discutaseră despre 
reunificarea Germaniei și retragerea trupelor sovietice din 
Europa de Est. Contrar fabulaţiei lui Ceaușescu, a Securităţii și 
a multor amatori de teorii conspiraţioniste, pe insula 
mediteraneeană cei doi lideri nu și-au împărțit din nou 
„sferele de influenţă”. Despre România aproape că nici nu s-a 
vorbit la Malta. Stau mărturie documentele -— făcute publice în 
ultimii ani - ale celor două mari puteri, printre care și 
stenogramele întâlnirii. Cele două versiuni, sovietică și 
americană, coincid2?7. 

A doua zi după întâlnirea din Malta, Gorbaciov și ceilalți 
lideri ai țărilor Pactului de la Varșovia se întâlneau la 
Moscova. Liderul sovietic făcea un anunţ dramatic: retragerea 
trupelor sovietice din ţările Pactului „va trebui să aibă loc ca 
parte a negocierilor de dezarmare europeană”25. O dezarmare 
pe care Gorbaciov și-o dorea cu prioritate, realizând că 
pierderea hegemoniei mondiale și cvasicolapsul economic al 
imperiului pe care încerca să-l reformeze fuseseră cauzate nu 
în mică măsură de pierderea cursei înarmărilor. Gorbaciov 
mai declara oficial, pentru prima oară și fără echivoc, că 
„Uniunea Sovietică regreta invazia Cehoslovaciei”. Adică o 
„repudiere oficială a doctrinei «Brejnev», principiul 
Kremlinului de a interveni pentru oprirea oricărui proces de 
decomunizare”. 


1. Acest capitol este bazat pe materialul publicat în NRDO nr. 
4/2018. 


2. Tudor Curtifan, „Revoluţie 1989. Complot împotriva lui 
Ceaușescu. Nicolae Militaru: E un lucru pe care Iliescu nu-l 
recunoaște”, DC News, https://www.dcnews.ro/revolutie- 
1989-complot-impotriva-lui-ceau-escu-nicolae-militaru-e- 
un-lucru-pe-careiliescu-nu-l-recunoa-te- 
document_571952.html. 

3. Ibidem. 


4. Se pare că trei mașini erau folosite pentru această urmărire. 

Una venea după el la Casa Scânteii, rămânând parcată 
acolo în timpul orelor de lucru ale lui Iliescu la Editura 
Tehnică; Grigore Cartianu, „Ziua de 22 decembrie 1989 a 
lui Ion Iliescu”, 26.11.2009, Adevărul, 
https://adevarul.ro/news/societate/ziua-22-decembrie-1989- 
ion-iliescu-1_50bd47497c42d5a663c9c975/index.html. 


. Cotuna Eugen (ofiţer în cadrul USLA), „Pentru îndeplinirea 


ireproșabilă a misiunilor încredințate”, Securitatea, 1986, 
nr. 2(74). 


. ACNSAS, Dosar cadre T-110, ff. 6-6v 
. Este de presupus că, dacă un astfel de dosar „fierbinte”, de 


„spion” real (deci mai mult decât al unui fost student la 
Moscova cu simpatii gorbacioviste) ar fi existat, Securitatea 
ar fi păstrat o copie, inclusiv la CID (microfilmat). Și că o 
astfel de copie ar fi devenit publică prin grija unui Pavel 
Coruţ sau a unui anonim, așa cum s-a întâmplat în atâtea 
alte cazuri. 

Petre Opriș, „Ipoteze în dosarul generalului Nicolae 
Militaru”, Contributors, 25.01.2016, 
http:/hwww.contributors.ro/societatelife/ipoteze-in-dosarul- 
generalului-nicolae-militaru, accesat pe 6.12.2018. 


9. Informaţiile provin din studiul lui Nicolae Corneanu 
publicat pe Aesgs.ro intitulat „KGB versus Securitate. 
Comploturile politico-militare din epoca Ceaușescu și 
relevanta lor în erodarea încrederii regimului”, 22.02.2019, 
https://www.aesgs.ro/kgb-versus-securitate-comploturile- 
politico-militare-din-epoca-ceausescu-si-relevanta-lor-in- 
erodarea-increderii-regimului, accesat pe 14.11.2019. 
Singura sursă (primară) pentru presupusul autodenunţ al 
lui Militaru la care autorul face referire ar fi Constantin 
Olteanu, O viață de om. Dialog cu jurnalistul Dan 
Constantin, Niculescu, București, 2012. Olteanu a fost în 
până în ultima clipă un înalt demnitar al regimului 
Ceaușescu. Funcţia lui în 1989 era de secretar al CC al PCR 
pentru propagandă și presă (20 mai 1988 — octombrie 1989), 
apoi pentru relaţii externe. Ne îndoim de credibilitatea 
șefului cu propaganda (internă sau externă) al lui 
Ceaușescu, mai ales atunci când acesta încearcă să disculpe 
Securitatea (invocând un autodenunț al lui Nicolae Militaru 
pe care nimeni altcineva nu l-a văzut). 

10. În studiul amintit, Constantin Corneanu adaugă această 
notă de subsol în legătură cu presupusul autodenunțţ: 
„Plicul cu autodenunţul lui Nicolae Militaru a rămas în 
posesia ministrului Ion Coman și a fost predat în martie 
1980 lui Constantin Olteanu, la preluarea funcţiei de 
ministru al Apărării Naţionale. În decembrie 1985, plicul a 
fost predat, din nou, lui Ion Coman, și nu generalului- 
colonel Vasile Milea, noul ministru al Apărării Naţionale 
(cf. Constantin Olteanu, op. cit., p. 124). Într-o astfel de 
situaţie se naște o întrebare: a fost Nicolae Militaru agent 
secret al GRU sau doar un susținător al politicii URSS în 


cadrul Pactului de la Varșovia și în lume? Inexistența în 
circuitul istoriografic a unor documente din dosarele 
Direcţiei a IV-a Contrainformaţii Militare a DSS cu referire la 
Nicolae Militaru amplifică misterul asupra acestui ofițer și a 
rolului său în confruntarea dintre comunitatea de 
intelligence a României socialiste, susținătoare a politicii 
interne și externe a lui Nicolae Ceaușescu, și KGB & GRU, ca 
instrumente de putere ale Uniunii Sovietice”. 


11. Dosarul de cadre al lui Iulian Vlad de la CNSAS, cota 27753. 

Cum a câștigat Securitatea războiul pentru 

istoria lui decembrie 1989. O analiză bazată 

pe probe a rechizitoriului din 5 aprilie 2019 
din Dosarul Revoluţiei 


Securitatea a pierdut bătălia pentru salvarea regimului 
comunist al dictatorului Nicolae Ceaușescu în decembrie 1989. 
Dar, deocamdată, a câștigat războiul pentru modul în care 
decembrie 1989 este înţeles și judecat. 

Nu există o dovadă mai bună și mai amară a acestei 
afirmaţii decât obiectul capitolului de faţă: rechizitoriul de 
501 pagini din Dosarul Revoluţiei din 5 aprilie 2019 întocmit 
de procurorii militaril. Rechizitoriul îi acuză pe fostul 
președinte al României, Ion Iliescu (1990-1996 și 2000-2004), și 
pe alţii, inclusiv pe fostul viceprim-ministru Gelu Voican 
Voiculescu (1990), de „crime împotriva umanităţii”. E vorba de 
„862 de morți și 2.150 de răniţi” (p. 456), crime comise după ce 
Nicolae și Elena Ceaușescu au fugit din București pe 22 
decembrie 1989, la prânz. Inculpaţii sunt acuzaţi că au creat 
„O diversiune teroristă” împotriva loialiștilor „inexistenţi” ai 
lui Ceaușescu în perioada 22-31 decembrie 1989. Scopul lor ar 


fi fost de a legitima confiscarea puterii și de a acoperi rolul 
Armatei în vărsarea de sânge care a precedat răsturnarea lui 
Ceaușescu. Nestor Ratesh a descris această naraţiune drept 
teoria „războiului de operetă”Z. Aceasta ar putea fi numită și 
„schimbarea regimului printr-o operaţiune de tip război de 
diversiune”. Ar fi așadar teoria conform căreia primul act al 
celor care au confiscat puterea, actul care i-a adus la putere, 
ar fi fost crearea unui război diversionist, în acest caz unul 
falsă. 


Observaţii generale 


Înainte de a începe să studiem în detaliu rechizitoriul, facem 
câteva observaţii și interpretări generale. Unele teme vor fi 
dezvoltate în continuare. 


1. În linii mari, vinovatii și victimele violenţei de după 22 
decembrie 1989 ar fi fost: 


e vinovaţi: 

a) ofițeri superiori din MApN (inclusiv agenţi recrutaţi de 
GRU/KGB); 

b) demnitari ai PCR (inclusiv agenţi recrutați de KGB/GRU); 

c) mass-media (TVR, fosta presă de stat și a PCR); 

d) CAAT (Comandamentul Apărării  Antiaeriene a 
Teritoriului, pentru diversiunea radioelectronică); 

e) DIA (sugerată pentru că ar fi avut simulatoare; 
pregătirea pentru așa-zisa luptă de rezistenţă și pentru că ar fi 


acuzat pe nedrept Securitatea); 


e victime: 

a) întreaga populaţie românească și opinia publică 
internaţională; 

b) militari în termen (nu știau nimic despre diversiune); 

c) arabi suspecți și alți străini (arestați pe baza 
dezinformării și a suspiciunii care ar fi fost nefondată); 

d) Securitatea (şi, într-o măsură mai mică, Miliția); 

e) Ștefan Gușă (cu excepţia rolului său în represiunea de la 
Timișoara, este prezentat ca un erou care li s-a opus lui Iliescu 
și rușilor, acest lucru fiind în contrast puternic cu modul în 
care este tratat Militaru). 


2. a) Securitatea, poliţia politică și secretă a regimului 
comunist al dictatorului Nicolae Ceaușescu, este menţionată 
doar în trecere, în contextul în care, împreună cu toate 
celelalte instituţii armate de stat și de partid, începând cu 22 
decembrie 1989, ora 16:00, s-ar fi pus (în totalitate) la 
dispoziţia CFSN și a conducerii sale (în special a lui Ion 
Iliescu). Nicolae Ceaușescu și Elena Ceaușescu sunt prezentaţi 
ca ţinte ale unei diversiuni nefaste, ca victime ale unui proces 
penal simulat și ale unei condamnări și executări injuste. 

b) Presupusa diversiune este atribuită „Consiliului Militar 
Superior” din subordinea CFSN. Doar doi oficiali militari ai 
Consiliului Militar Superior sunt menţionaţi, amândoi 
generali de Armată, Victor Atanasie Stănculescu și Nicolae 
Militaru (în rezervă la acea vreme). (Întrucât se presupune că 
Stănculescu și Militaru au participat la presupusa diversiune, 
nu sunt menţionaţi generalul Mihai Chiţac și, mai ales, 
generalul de armată Ștefan Gușă.) Se spune că Ion Iliescu, 
Gelu Voican Voiculescu, Iosif Rus și Emil Dumitrescu, ultimii 


doi din Aviația Militară, respectiv din Forţele Navale, au 
participat direct la realizarea diversiunii și dezinformării. Nici 
un securist nu este menționat în legătură cu presupusa 
diversiune. 

c) Generalii de Securitate Iulian Vlad, Gianu Bucurescu, 
Aristotel Stămătoiu și Gheorghe Vasile, toți patru arestaţi la 
acea vreme (e vorba de sfârșitul lui decembrie 1989) pentru 
participarea la vărsarea de sânge, nu sunt menţionaţi cu 
vreun rol în presupusa diversiune în rechizitoriul din 2019. 
Așadar, în decembrie 1989 aceștia ar fi fost arestați pe 
nedrept. (Mai mult, deoarece se susţine că teroriștii ar fi fost o 
ficţiune creată de așa-numita diversiune, asta înseamnă că, 
prin definiţie, nu au existat teroriști-securiști, că nici un 
securist nu a fost responsabil în mod intenţionat pentru 
vărsarea de sânge de după 22 decembrie 1989.) 

3. Secţiunile din rechizitoriu care tratează „teroriștii” și 
străinii arestaţi sunt preluate verbatim din Sinteza aspectelor 
rezultate din anchetele efectuate de parchetele militare în 
perioada 1990-1994, în cauzele privind evenimentele din 
decembrie 1989 (vezi, de exemplu, pp. 184-210, 438, 447-450). 
Acest document a fost alcătuit sub procurorii Samoilă Joarză și 
Mihai Popa Ulpiu Cherecheanu în decembrie 1994, când 
România era condusă de facto de coaliția PDSR-PUNR-PSM- 
PRM-PDAR. 

4. Numărul citărilor din surse din fosta Securitate sau 
asociate acesteia este semnificative. Sunt incluși Aurel 
Rogojan, Vasile Lupu și alți stâlpi ai regimului Ceaușescu, 
precum Constantin Olteanu. Chiar și „turiștii sovietici” — o 
temă preferată a fostei Securităţi - apar în mărturiile lui 
Vasile Lupu și Ion Mateescu (de exemplu, în legătură cu 


războiul radioelectronic, p. 347). Și mai îngrijorătoare este 
însă credibilitatea acordată de procurori, facil și serviabil, 
acestor membri ai instituţiei eminamente represive - și 
specialiști ai disimulării — din timpul dictaturii Ceaușescu. 

5. Multe dintre mărturii au fost consemnate în ultimii ani 
(2017, 2018). Cele apărute imediat sau în primii ani de după 
evenimente, când amintirile erau mai proaspete în mintea 
martorilor, sunt puţine. Acest lucru lărgește domeniul așa- 
numitelor „amintiri recuperate”. Cu alte cuvinte, martorii uită, 
nu-și amintesc bine, confundă detalii, date și actori, 
reinterpretează evenimentele de atunci prin prisma politică și 
a dușmăniilor personale și ideologice ale anilor (deceniilor!) 
care au trecut și, poate neintenţionat, amestecă ce au auzit sau 
au citit în altă parte — în special din istoriile scrise și filmele 
propagandistice de tip securist — în propriile relatări. 

6. Studiul nostru NRDO din 2018£ este tratat superficial, în 
trecere (pp. 300-304). Drept contraargument la sutele de probe 
publicate, este audiat doar autorul unui articol din revista 
Securitatea (1989) despre lupta de rezistență. Acesta, evident, 
se disculpă spunând că articolul său ar fi fost doar un 
exercițiu teoretic (!). Cazul Molan este respins pentru că 
respectivul ar fi avut o armă și nu ar fi acţionat „profesionist”. 
În această replică nu vedem decât o sordidă încercare de 
ultimă oră de a aborda un număr covârșitor de dovezi pe care 
procurorii le-au ignorat și în continuare preferă să le ignore. 

7. În privinţa luptei de rezistenţă, a simulatoarelor sau a 
războiului radioelectronic, rechizitoriul concluzionează că 
sursa a fost internă. Dar apoi privește în orice direcţie, în afară 
de Securitate, pentru a căuta vinovaţii (concentrându-se în 
principal pe DIA și CAAT). Două exemple sunt elocvente. Pe de 


o parte, creditul acordat autorului articolului din revista 
Securitatea (procurorii acceptă docili minciuna că articolul 
său nu ar fi avut vreo bază reală). Pe de altă parte, la pp. 130- 
131 este citat Ioan Rusan (ofiţer de Securitate din UM 0110) 
pentru a susține o altă dezinformare centrală a Securităţii: că 
aceia care au călătorit cu ROMBAC-ul spre Sibiu în seara de 20 
decembrie ar fi fost cadre din UM 404 (Buzău), adică DIA. 

8. Deși construiește o argumentaţie bazată pe intenţia 
generalilor de a-și spăla mâinile de sânge după rolul avut în 
Timișoara, acest rechizitoriu nu adoptă varianta 
„timișoreană”, care sugerează că o parte din conducerea 
Armatei (în special generalii Gușă, Stănculescu și Chiţac) ar fi 
fost motorul diversiunii cu teroriști inventaţi de după 22 
decembrie?. În fapt, rechizitoriul din 5 aprilie 2019 inversează 
rolurile din varianta „Iimișoara”, sugerând că șefii Armatei 
implicaţi în represiunea din orașul de pe Bega n-au făcut 
decât să se alipească unei conspirații filosovietice preexistente 
(din jurul lui Ion Iliescu și al nucleului viitorului CFSN). 
Rechizitoriul are în acest sens un puternic filon partizan 
„bucureștean”, accentul fiind pe implicaţiile politice de după 
22 decembrie. Acest argument politic a făcut ca rechizitoriul, 
deși absolvă în întregime Securitatea, să fie totuși acceptat de 
mulţi intelectuali anticomuniști/anti-lliescu (în mare parte 
bucureșteni). 

9. La fel ca în 1996, argumentele rechizitoriului se 
suprapun cu scrierile fostei Securităţi — inclusiv ale lui Pavel 
Coruţ și în special ale unui alt fost ofiţer al Direcţiei a IV-a, 
Valentin Raiha. Sugestia că DIA, și cu siguranţă nu Securitatea 
poartă o vină pentru haosul și violența de după 22 are o 
istorie lungă în literatura securistă, de la Gheorghe Raţiu la 


Nicolae Pleșiţă și la mulţi alţiiS. În general, puternicul substrat 
antisovietic/antirus al rechizitoriului și argumentele și 
dovezile prezentate sunt culese din propaganda naționalistă 
de sorginte ceaușistă a foștilor ofițeri de Securitate (inclusiv 
din Direcţia a IV-a — Contrainformațţii Militare și UM 0110). 


Abordare 


Așadar, procurorii militari duc mai departe dezinformarea 
securistă după care: 


— cei care au preluat puterea după fuga lui Nicolae și a Elenei 
Ceaușescu ar fi produs cu bună știință haosul și vărsarea 
de sânge care au urmat; 

- același grup ar fi organizat o diversiune cu un inamic 
inventat (în chip de rezistenţă la Revoluţie), care, de fapt, 
sustin ei, nu ar fi existat; 

— Securitatea și asociaţi ai acesteia (care au fost suspectaţi, 
capturați și/sau arestați în decembrie 1989) ar fi fost de 
fapt victime ale diversiunii; nici unul dintre ei nu ar fi fost 
vinovat pentru vărsarea de sânge care a început pe 22 
decembrie 1989 după prânz. 


A spune că aceasta este o schimbare cu 180 de grade a 
înţelegerii generale la momentul respectiv (sau la scurt timp 
după aceea) este o subestimare. Cei care nu au urmărit 
istoriografia Revoluţiei din ultimele trei decenii ar putea fi 
surprinși să afle ce s-a spus și s-a scris la acea vreme. De fapt, 


ceea ce susţine rechizitoriul este exact ceea ce Nestor Ratesh a 
identificat în 1991 ca o teorie improbabilă: 


Mulţi adversari ai regimului actual [respectiv regimul 
Iliescu în 1991] consideră că teroriștii au fost eliberaţi 
deoarece procesele lor ar fi fost o jenă pentru noii lideri ai 
țării. Criticii sunt convinși că jena ar veni din simplul fapt 
că nu există teroriști așa cum s-a descris în zilele 
sângeroase de la sfârșitul lunii decembrie 1989. Ei numesc 
lupta și ciocnirile care au urmat fugii lui Ceaușescu un 
„război de operetă”, o afacere înscenată în care numai 
victimele erau reale. Potrivit respectivelor critici, acest 
minirăzboi avea menirea de a legitima noua putere, de a-i 
conferi aura și prestigiul salvatorului revoluţiei. Oricât de 
puțin probabilă părea această teorie, ea a fost difuzată pe 
larg în presa de opoziție și în articole și cărți publicate în 
străinătate și a fost acceptată în anumite cercuri intelectuale 
românești. 


Desigur, ceea ce Ratesh nu spune în acest fragment, dar 
este esenţial să se înțeleagă este că acesta a fost și argumentul 
favorit al Securităţii din mass-media care îi era favorabilă. 
Abia în ultima vreme s-a înţeles că „mass-media favorabilă” 
Securităţii a inclus în acei ani, prin aportul unor informatori 
ai Securității, și ziare care păreau onorabile și erau privite cu 
simpatie de opoziţie, precum Ziua și Evenimentul Zilei?. 

Cum a ajuns rechizitoriul, cel mai important document 
juridic și oficial al Revoluţiei române din Decembrie 1989, să 
fie dominat de naraţiunile contrafăcute și disculpatoare ale 
fostei  Securităţi? Vom încerca să  explicăm acest 


fenomen analizând proveniența argumentelor din 
rechizitoriu, și anume: 


mărturiile date în fața procurorilor militari de ofițeri din 
fosta Securitate, colaboratori sau informatori ai acesteia 
sau foști demnitari ai regimului Ceaușescu; 

declaraţiile celor de mai sus făcute anterior, în mass-media 
românească (în unele cazuri, pentru prima dată); 

vom arăta diferenţele esenţiale dintre aceste mărturii (ale 
securiștilor și afiliaţilor lor) și mărturiile mai precise și mai 
credibile ale altor participanţi şi/sau observatori ai 
acelorași evenimente. 


Înainte de fuga Ceaușeștilor 


Prima jumătate a acestui capitol examinează perioada de 
dinaintea fugii cuplului Ceaușescu. Din punct de vedere istoric 
și juridic, aceasta este perioada mai puţin controversată, 
asupra căreia cei mai mulți istorici cad de acord. Au avut loc 
de asemenea o serie de procese împotriva unor factori de 
răspundere ai regimului Ceaușescu, a unor ofițeri de 
Securitate și a altor angajaţi ai Ministerului de Interne și a 
unor ofițeri superiori de armată („autoritatea de lucru 
judecat”). 


Tulburarea discursului lui Nicolae Ceaușescu la mitingul 
din capitală de pe 21 decembrie 1989 


O acuzaţie profund neverosimilă a rechizitoriului se află în 
concluzia procurorilor militari cu privire la ceea ce a tulburat 
discursul lui Nicolae Ceaușescu la mitingul proregim de joi, 21 
decembrie 1989. Deoarece Nicolae Ceaușescu a dispus 
personal ca mitingul să fie transmis în direct la Televiziunea 
de stat, confuzia și șocul de pe chipul său au fost difuzate în 
timp real și au dus la răspândirea revoltei dincolo de 
Timișoara. 

Rechizitoriul insinuează că o unitate militară ar fi 
dezorganizat intenționat mitingul și că aceasta ar fi făcut 
parte dintr-un complot mai amplu pus la cale de elemente ale 
regimului comunist pentru a-l răsturna pe Ceaușescu. Astfel, 
procurorii conchid: 


Analiza acestei declaraţii confirmă ceea ce foarte mulţi 
participanţi la miting au declarat că au simţit în timpul 
discursului președintelui Ceaușescu Nicolae. Mai mult și 
foarte important este faptul că dezorganizarea mitingului a 
fost provocată și prin implicarea directă a unor cadre MApN 
ce activau în cadrul unei unităţi cu profil special. Martorul 
citat nu a dorit să precizeze dacă pentru folosirea celor 
două benzi magnetice a avut girul structurilor superioare 
din cadrul MApN [subl. în original]. 


Cu alte cuvinte, cei care i-au criticat pe procurorii militari 
pentru că au transformat Revoluţia într-o lovitură de stat au o 
justificare când vine vorba de conţinutul acestei acuzații. 

A. În capitolul IV al rechizitoriului, procurorii militari 
prezintă declaraţiile a cinci martori despre tulburarea 
mitingului oficial. Al cincilea este cunoscutul ziarist Cristian 


Tudor Popescu, care povestește despre ce i-a spus un activist 
de partid. Ceilalţi patru sunt martori oculari, și anume: 


1. Constantin Manea, fostul șef de cabinet al lui Ceaușescu 
Nicolae în intervalul 1982-1989; 

2. Florian [sic!; Florea] Lăzărescu, fost colonel, adjunct al 
șefului Direcţiei a V-a a Securităţii și șef al Serviciului de 
operaţii tehnice; 

3. Silviu Curticeanu, fost șef al Cancelariei prezidenţiale, 1982- 
1989; 

4. Ionel Dumitrescu, ofițer al MApN, cu gradul de inginer 
colonel în cadrul Secţiei de înzestrare cu materiale tehnice 
a Consiliului Politic Superior al Armatei. 

Patru din cei cinci martori pe ale căror declaraţii își 
construiește SPM teoria au fost membri ai regimului 
Ceaușescu și ai aparatului de stat comunist: doi oficiali de 
partid de nivel înalt, un ofițer de Securitate însărcinat cu paza 
lui Ceaușescu și un ofițer de armată subordonat fratelui lui 
Nicolae Ceaușescu, generalul Ilie Ceaușescu (care a condus 
Consiliul Politic Superior al Armatei). Alegerea acestor 
martori drept singure surse pentru un eveniment-cheie al 
Revoluţiei este în sine o dovadă că procurorii încearcă să 
manipuleze adevărul în favoarea principalei forțe represive a 
respectivului sistem. 

lată câteva pasaje din mărturiile alese de procurorii 
militari: 


1. Constantin Manea, fostul șef de cabinet al lui Nicolae 
Ceaușescu în intervalul 1962-1989, Comisia Senatorială, dosar 
208/].1.4, Stenograma nr. 23 din 28.12.1993, a spus: „După 
evacuarea populaţiei adunate la miting au rămas foarte multe 


pancarte, lozinci și s-a făcut curăţenie. Nu știu cine spunea, 
parcă Barbu Petrescu (primarul capitalei), că au fost adunate 
foarte multe sule. Unele din ele cu vârful însângerat. 
Explicaţia că ar fi fost o echipă pregătită care a înţepat femeile 
și ele au tipat, de disperare și durere. Deci așa s-a produs. A 
fost foarte bine organizat” (pp. 57-58). 


2. Martorul Lăzărescu Florian, fost colonel, adjunct al 
șefului Direcţiei a V-a și șef al Serviciului de operaţii tehnice, a 
declarat în Stenograma nr. 29 din 25.01.1994 la Comisia 
Senatorială, dosar 258/].1.4: 


În ziua de 21.12.1989, mitingul a început la ora 11:00 și a 
durat puţin. După ce Nicolae Ceaușescu a luat cuvântul, am 
auzit, la interval scurt, două șuierături puternice, ca la 
lansarea și căderea unei rachete, am simţit durere în 
stomac. Lumea s-a speriat, mitingul s-a spart. Zgomotul 
venea dinspre Athénée Palace. Putea să vină și prin 
difuzoare, căci era foarte puternic. Au fost și două explozii 
ca de petarde. [...] În dreptul Bibliotecii Centrale 
Universitare era parcată o mașină de culoare kaki de la 
Armată, cu difuzoare. Cred că de aici au venit șuierăturile. 
Eu am discutat cu colonel Ciobanu - șef de stat-major la 
punctul nostru de comandă - și el mi-a spus că zgomotul a 
venit de la mașina Armatei (p. 58). 


3. Cele relatate mai sus sunt completate de martorul 
Curticeanu Silviu, care a specificat: 


Eu nu cunosc ordinele pe care Ceaușescu le-a dat în 
continuare, dar la scurt timp am putut observa nemijlocit 
pe o masă aflată într-una din sălițele de la nivelul 
cancelariei mai multe obiecte aduse probabil din piaţă. 
Erau prezenţi gl. Neagoe, șeful Direcţiei a V-a, și alte 
persoane din aparatul de partid și de stat. Pe masă am 
văzut mai multe bucăţi de lemn, iar unele aveau la capete, 
sub formă de două cârlige, „coarne de drac”, foarte bine 
ascuţite, metalice. Am mai văzut bucăţi de lemn care aveau 
în vârf „ace”. Aceste „ace” erau de fapt niște bucăţi 
metalice de circa 5-6 cm foarte bine ascuţite la vârf și 
prinse în acele cozi din lemn. Rolul lor era fără îndoială 
acela de a împunge și a provoca evident răniri. Cred că au 
fost folosite pentru a crea panică și a dezorganiza 
respectivul miting. Sunt convins că s-a acționat în mai 
multe puncte, ca niște focare pentru dislocarea mulțimii. 
Faţă de masa de oameni aflată în acel moment în piaţă nu 
era suficient să se acționeze singular de câteva persoane 
doar într-o anumită zonă. Așa am și avut reprezentarea că 
lumea a alergat în mai multe părți ca urmare a existenţei 
mai multor focare de panică. Pe acea măsuţă am văzut și 
resturile unei sau unor petarde. Așa se discuta acolo. Am 
remarcat prezenţa lui Nicolae Ceaușescu, care a vizualizat 
acele obiecte aflate pe masă și puteam constata cum teama 
lui incipientă se transformă în furie. În mod cert Nicolae 
Ceaușescu înțelegea că acele obiecte au fost folosite cu 
intenție pentru  destructurarea  mitingului. Aşadar, 
înțelegea că cele petrecute au fost urmarea unor 
provocări... (p. 57). 


4. În legătură cu cele afirmate în paragraful anterior, este 
important să fie reținută declaraţia martorului Dumitrescu 
Ionel, audiat la sediul SPM, la data de 30.10.2017. Acesta a 
relatat: 


În decembrie 1989 eram ofiţer al MApN, cu gradul de 
inginer-colonel în cadrul secției cu înzestrare cu materiale 
tehnice a Consiliului Politic Superior al Armatei. Unitatea 
unde activam purta numărul 02348 și avea în subordine 
UM 02381 și UM 02487 București. Ocupam funcţia de ofiţer 
I, având ca principală atribuţie de serviciu asigurarea cu 
tehnică de propagandă specială — război psihologic [...]. La 
21.12.1989 de la unitatea unde activam au fost trimise 
patru autospeciale care au avut rolul de a amplifica 
sunetul, respectiv de a dubla sistemul celor de la 
Radiodifuziunea Română. Aceste autospeciale s-au aflat 
sub comanda lt.-maj. Grumaz Alexandru. Conform 
planificării, cele patru autospeciale au fost instalate. Afirm 
în deplină cunoștință de cauză că una dintre autospeciale a 
fost sursa sunetului de joasă frecvență cu efect de panică, 
sunet care a provocat dezordine în mulțimea adunată în 
Piața Palatului, cu ocazia mitingului popular convocat de 
președintele Nicolae Ceaușescu. În timp, s-a acreditat ideea 
conform căreia acest sunet a fost generat de sovietici sau 
americani, însă realitatea este că sunetul a fost generat de 
una dintre cele patru autospeciale dispuse de UM 02348 
București în perimetrul pieţei. Semnalul de panică a fost 
opera propagandei speciale la inamic [...]. Precizez că acel 
sunet cu efect de panică înregistrat pe două benzi 
magnetice a fost probabil importat. Anterior datei de 


21.12.1989 nu a existat nici o situaţie în care respectivele 
benzi să fie scoase pe teren. Este important de precizat că 
cele două benzi nu au apărut ca fiind înregistrate în 
evidenţele unităţii. La 21.12.1989 ele au fost scoase și 
folosite în premieră [...]. Din câte cunosc de la persoanele 
cu care am intrat în contact, cele două benzi cu efect de 
panică urmau a fi folosite în timpul discursului 
președintelui Ceaușescu doar dacă s-ar fi ivit ocazia. 
Concret, această ocazie s-a ivit atunci când anumite 
persoane infiltrate în rândul manifestanţilor au declanșat 
acțiuni diversioniste cu scopul de a sparge mitingul. Este 
vorba de împunsături cu diverse obiecte contondente și 
ascuţite, victimele acestei acțiuni fiind în special femeile. 
Busculada a fost creată dinspre exterior spre interior, fiind 
generată o mișcare ce nu a putut fi controlată. În acel 
moment, a fost declanșat sunetul cu efect de panică 
existent pe benzile respective. Rezultatul acestor acţiuni 
este  bine-cunoscut. Precizez că Mircea Andrievici 
(comandantul UM 02487 București) nu a luat singur decizia 
de folosire a acestui sunet cu efect de panică, ci doar după 
ce s-a consultat cu mine și Ionescu Dan (comandantul UM 
02381 București). Împreună am decis să experimentăm pe 
viu folosirea acelui sunet. Cunoșteam la modul teoretic ce 
efecte poate genera difuzarea unui astfel de sunet. Sunetul 
era emis pe o bandă de joasă frecvenţă și odată generat 
crea efecte de panică maximă, în funcţie de subiecții 
asupra cărora acţiona [...]. Benzile cu sunet de panică au 
fost distruse prin ardere în seara zilei de 21.12.1989. Pentru 
realizarea acestui sunet de panică se folosesc huruit de 
blindate, împușcături de mitraliere grele sau ușoare, 


explozii (petarde, grenade). În acest fel, este posibil ca 
zgomotele unor explozii de grenadă sau petarde raportate 
de unii martori să fie generate tot de emiterea sunetului 
respectiv (pp. 55-56). 


B. Această teorie despre mitingul din 21 decembrie datează 
de fapt dinaintea Comisiei Senatoriale Gabrielescu-Săndulescu 
invocate în rechizitoriu. Acestea nu sunt doar niște aberaţii 
personale ale autorilor citați, ci fac parte dintr-o naraţiune 
mai complexă de disculpare a fostei Securităţi și a 
demnitarilor fostului PCR. 

Astfel, afirmaţia că femeile au fost înțepate cu aceste sule 
sau bucăţi de lemn ascuţite se regăsește într-o scrisoare 
colectivă a ofițerilor Direcţiei a V-a a Securității publicată în 
ziarul Democraţia în septembrie 1990. Conform acestui „grup 
de foști ofiţeri de Securitate”, „turiști” străini și colaboratorii 
lor autohtoni și-ar fi făcut drum de la Timișoara la București (!) 
și s-ar fi infiltrat printre cei aflaţi la mitingul oficial. „Turiștii” 
au încercat apoi să creeze panică în mulțime, după cum 
urmează: „...uzează de furcile din oţel-beton folosite la 
susținerea unor lozinci din poliuretan expandat pentru a 
înțepa în spate participanţii și a le crea impresia - pe fondul 
zgomotelor produse de petarde și de scurtcircuitarea 
difuzoarelor staţiei de amplificare — că se trage asupra lor”#, 

Ideea că evenimentul catalizator în întreruperea 
mitingului ar fi fost zgomotul emis de un vehicul al Armatei a 
fost reluată ulterior de un alt fost „ofiţer superior” al Direcţiei 
a V-a (tot anonim), în interviurile publicate în 2004 în Jurnalul 
Naţional (al cunoscutului informator al fostei Securităţi, Dan 
„Felix” Voiculescu)12. În sfârșit, mărturia lui Constantin Manea 


a fost invocată de Grigore Cartianu, un ziarist ale cărui 
elucubrante cărți despre decembrie 1989 au fost bine primite 
de fosta Securitatelă. 

C. Ce este fals în analiza din rechizitoriu a evenimentelor 
care au determinat dezorganizarea discursului lui Ceaușescu? 
Practic, totul. Pe de o parte, ideea unei dezorganizări 
intenţionate, care insinuează că și revolta anterioară, cea din 
Timișoara, și cea din după-amiaza de 21, până la răsturnarea 
lui Ceaușescu, nu au fost spontane, ci planificate — și încă „din 
afară”. Această „legendă” plantată de securiști susține că ei nu 
s-ar fi opus unei revolte populare împotriva lui Ceaușescu, ci 
doar unei lovituri de stat. Prin urmare, justifică indirect 
acțiunile represive sau inacţiunile lor din acel moment. 
Punctul de plecare comun al acestor mărturii este același: că 
acţiunile unor agenţi (nu foarte bine identificaţi) au fost cauza 
principală a  dezorganizării mitingului și că au fost 
intenţionate. Însă realitatea a fost alta. Ceea ce lipsește din 
aceste relatări este ceea ce a precedat tipetele femeilor și 
sunetul emis de vehiculul militar. 

Pentru a înțelege șirul evenimentelor, să începem cu 
relatările corespondențţilor de presă străini aflaţi la București 
publicate imediat după ce-a avut loc incidentulit. La scurt 
timp după ce adunarea populară s-a destrămat, un ziarist 
bulgar a relatat că motivele tulburării au fost folosirea unor 
grenade cu gaze lacrimogene de către forțele regimului 
pentru a-i împiedica pe demonstranți să intre în piaţă și 
panica pe care aceste grenade au dezlănţuit-o printre cei care 
erau deja în piaţă! Ziaristul sugerează că demonstranţii s-au 
adunat iniţial lângă Piața Romană, pe bulevardul Magheru, și 
erau de ordinul miilor când au ajuns în Piaţa Palatului, unde 


își ţinea Ceaușescu discursul. Relatări similare vin de la 
corespondentul agenţiei iugoslave Tanjug care a transmis că 
demonstranţii s-au adunat în colțul din nord-vest al 
Pieței Palatului, lângă hotelul Athénée Palace, și, când „au 
încercat să se apropie de mitingul oficial, s-a aruncat cu 
grenade de gaz lacrimogen asupra lor”16. Conform aceluiași 
corespondent, tinerii au început să strige lozinci anti- 
Ceaușescu și, când au fost alungaţi de Miliție, au luat-o pe 
străzi laterale pentru a ajunge într-o altă parte a mitingului!”. 
Miliția a folosit atunci grenade cu gaze lacrimogene pentru a-i 
împiedica pe acești demonstranți să ajungă la mitingul oficial 
și, după ce au explodat acestea, „transmisia directă la radio și 
televiziune a fost întreruptă pentru câteva minute”18. 

După cum am văzut, în mărturiile lor Florea Lăzărescu și 
Silviu Curticeanu se referă amândoi la explozia „petardelor” 
(deși Ionel Dumitrescu încearcă să sugereze că sunetele de 
explozie ale „petardelor” și grenadelor ar fi fost produse tot de 
vehiculul militar). Însă și alţi martori oculari ai confruntărilor 
dintre forțele regimului și demonstranți din după-masa și 
seara de 21 decembrie se referă la folosirea unor „petarde” de 
către forțele de ordine împotriva demonstranţilori?. Un 
martor ocular al evenimentelor din Piaţa Universităţii din 
după-amiaza zilei de 21 decembrie povestește: „Securiștii 
fugeau după ei, fugeau care încotro și demonstranţii. Se mai 
opreau din fugă și veneau înapoi după securiști. Securiștii iar 
se năpusteau peste ei, în grupuri, au dat și cu petarde, au dat și 
cu bastoanele”20. 

Care forțe ar fi putut folosi „petarde” și grenade cu gaze 
lacrimogene împotriva demonstranţilor? În procesul său de la 
începutul lui 1990, ministrul de Interne din perioada 


evenimentelor, Tudor Postelnicu, a dezvăluit că „de gaze 
lacrimogene s-au ocupat cei de la USLA” la miting. Mai mult, 
documente CNSAS obţinute de Mădălin Hodor demonstrează 
clar că aceste așa-zise GELA (Grenadă cu Efect Luminos și 
Acustic), la care se referea descrierea de „petardă”, erau în 
dotarea USLAZZ. 

Transcrierile parțiale ale comunicărilor între unităţile 
USLA și Miliție au fost publicate la sfârșitul lui ianuarie și 
începutul lui februarie 1990 în ziarul Libertatea?3. Aceste 
transcrieri confirmă că încă înainte ca adunarea populară să 
fi început, grupuri mari de demonstranți adunaţi în mai multe 
intersecții ducând spre Piața Palatului strigau lozinci 
împotriva regimului și puneau la încercare capacitatea 
forţelor de ordine de a-i împiedica să intre în piată. Martori 
oculari au identificat forţele care i-au împiedicat să intre în 
piaţă ca „trupe USLA”2%. Transcrierile arată de asemenea că 
din ordinele șefului Securităţii, generalului Vlad, USLA a 
lansat gaze lacrimogene și GELA împotriva demonstranţilor2S. 
Transcrierile arată și că „forțele speciale de intervenţie” 
pretind că „au restabilit ordinea”. Un uslaș a comunicat 
despre demonstranți: „Huliganii ăștia trebuie anihilaţi în 
primul rând. Nu sunt hotărâți ăștia. Ar trebui să-i ia repede. 
Restul sunt șovăitori”27. 

Un element semnificativ: transcrierea publicată pe 5 
februarie 199028 prezintă comunicările „Granitului” în 
dimineața de 22 decembrie. „Granitul” este identificat ca fiind 
colonelul Florea Lăzărescu din Direcţia a V-a. E vorba de 
același Forea Lăzărescu prezentat în rechizitoriul SPM ca un 
martor credibil la evenimentele din 21 decembrie 1989, când, de 
fapt, era un participant activ la represiunea din acele zile! 


Când au apărut transcrierile din ziarul Libertatea, nu era 
clar de unde veniseră. În martie 2006, jurnalistul Romulus 
Cristea a lămurit sursa acestor redări ale comunicărilor dintre 
Securitate, Miliție și șefii PCR în după-amiaza și seara de 21 
decembrie 1989 și din dimineaţa zilei de 22 decembrie”. 
Potrivit lui Cristea, „interceptările și transcrierile pe foile de 
goniometrie au fost efectuate de radiotelegrafiști și alţi 
angajaţi de la Centrul de Control al Radiocomunicațţiilor din 
strada Olteniţei nr. 103, București. Înregistrările au fost făcute 
din propria inițiativă a unor salariaţi, care și-au asumat 
riscurile de rigoare, în acea perioadă fiind interzisă ascultarea 
frecvenţelor alocate organelor de Miliţe și Securitate”30. 

Cristea a reprodus unele dintre cele mai importante 
fragmente din transcriere (identice cu cele apărute la 
începutul anilor *90 în Libertatea) și a adăugat comentarii, 
pertinente pentru înţelegerea cauzei principale a tulburării 
mitingului: 


La acel moment, au fost interceptate următoarele 
convorbiri: 


Ora 12:10 

— 146, 475. Introdu civilii, Oprea, fă agitaţie. Măi, terminaţi 
cu joaca la staţie, că va ia dracu. (Se aude o voce care 
scandează „Ceaușescu PCR”). 

— Măi, nu mai strigaţi în staţie. 

Ora 12:30 — USLA 

— Tridentul, și pe Calea Victoriei, la Gioconda [un magazin 
de confecţii], iarăși este un grup care scandează lozinci. 

— Tridentul, Catargul, sunt Catargul 5, la „Muzica”, aici, în 
față a izbucnit scandal. Pe Victoriei, spre poștă. Scandează 


lozinci, dar nu intervine nimeni. Miliția se uită doar la ei. 
— Sunt Catargul 5. Au fost împrăștiați pe Victoriei, spre 
Casa Centrală a Armatei. 

De la Inspectoratul Miliţei București intervine cineva care 
comunică: 

— Vezi ce poţi. Pe care poti să-i temporizezi, că nu sunt 
mulți. Trebuie o forță mai dură un pic. 

— Toate forțele să intervină să-i împrăștie! 


Interesant este că în zona Hotelului București, chiar înainte 
de spargerea mitingului de la CC-PCR, persoane îmbrăcate 
în costume de culoare kaki, cu cizme și fără însemne militare 
au coborât dintr-un autocar și au luat la bătaie, cu bâtele din 
dotare, persoanele aflate în zonă, după care au aruncat 
câteva petarde și grenade lacrimogene. S-au făcut primele 
retineri. Se bănuiește că exploziile auzite dinspre Ateneu și 
Biserica Kretzulescu ar fi fost ecoul acestor actiuni de la 
Hotelul București. 


USLA, deranjată de „huligani” 


Orele 12:30-14; USLA: 

— În zona Catargului 2 este linişte. 

— La fel în zona Catargului 1 [dispozitiv USLA]. 

— Sunt Catargul 3. Au mai rămas la „Gioconda” în faţă. Văd 
că s-au potolit. 


Intervine un ofiter de la Inspectoratul Securității 
Municipiului București: 


— Măi, transmite la mine. Două unităţi de la Popa să 
meargă la Calea Victoriei și două să vină la Onești (actuala 
str. Dem I. Dobrescu). Imediat! 

— Am trimis forte. 


— Aici s-au concentrat, la Sala Dalles, colț cu Batistei. 
— 2056. 


În același interval de timp (12-14), discuţie între „Tridentul> 
și „Catargul” de la USLA: 


— Da, recepţionez, sunt Catargul. Tridentul, confirmă, te 
rog. 

— Te retragi? Sunt forțe de ordine care trebuie să 
acţioneze. 

— Te retragi și supraveghezi. 

— Supraveghezi și mă ţineţi la curent. 

— Huliganii ăștia trebuie anihilați în primul rând. Nu sunt 
hotăraţi ăștia. Ar trebui să-i ia repede. Restul sunt șovăitori. 
— La Catargul 3, în fața Hotelului București se scandează. 
— Da, s-au luat măsuri. 

Zona Hotelului București, pe Calea Victoriei, a fost locul 
unde a existat un prim grup de demonstranți care au 
început să strige împotriva regimului ceaușist-comunist 
chiar când se desfășura mitingul din fața CC-PCR. 

Aici au fost primele persoane reţinute și bătute de forţele 
de ordine. Conform cercetărilor efectuate de procurorii 
militari, în zona respectivă a activat și un grup de persoane 
venite de la Timișoara. La un moment dat, aceștia, susținuți 
de câțiva bucureșteni, au reușit să treacă prin barajul format 
de forțele de ordine și să se îndrepte apoi spre Piaţa 
Palatului. Incidentul a fost consemnat și în Raportul 
Comisiei Parlamentare de anchetă privind evenimentele din 
decembrie 198931. 


Așadar, mitingul nu a fost tulburat pentru că au fost 
femeile înţepate cu instrumente ascuţite sau pentru că au fost 


emise sunete de un vehicul militar, ci de demonstranți — 
inclusiv din Timișoara - care au încercat să străpungă 
cordoanele forțelor de ordine la periferia regimului. Pentru a- 
i bloca și a-i dispersa, Securitatea (USLA) a folosit gaze 
lacrimogene și grenade audio-vizuale de tipul GELA care, 
fără intenţie, au provocat panică în rândul mulțimii și au 
întrerupt discursul lui Ceaușescu. Încă o dată, acest efect a 
fost, evident, neintenţionat. 

Mădălin Hodor a explicat de ce ar fi ţipat femeile și de ce 
unitatea lui Dumitrescu a dat drumul la benzile sonore care 
induc panica: 


Și începe. Apoi, fix când Ceaușescu mulțumea 
„organizatorilor acestei mare (?!) adunări populare”, se 
aude o bubuitură. Se oprește cu mâna în aer și se uită fix în 
dreapta lui, la locul cu pricina. Fix ceea ce se temea Vlad se 
întâmplase. 

Un grup de tineri (unii susțin că erau timişoreni și poate 
erau chiar cei scăpaţi de Vlad de sub supraveghere, poate 
bucureșteni, nu e clar) au încercat să intre în piaţă strigând 
„Timișoara! Timișoara!”. Aici a intervenit un șir de 
evenimente în lanţ. 

Nu o să știm niciodată ce s-ar fi întâmplat dacă Vlad nu ar 
fi trimis acolo uslașii de la DSI (Detașamentul Special de 
Intervenţie) al USLA. Dacă acolo erau doar milițienii din 
FOI și cei de la trupele de securitate, probabil că 
protestatarii ar fi fost respinși cu bastoane și scuturi. Dar 
așa, băieții din DSI, care erau luptători, nu forțe de 
menținere a ordinii, au pus mâna direct pe grenadă. Pe 
GELA. Era din dotarea lor standard, dar era pentru uzul 


antitero și pentru spaţii închise, unde trebuia să năucească 
teroriștii [s. n.]32. Dar, vorba românească, asta avem, cu 
asta dăm. Și au dat. Bubuitura a fost amplificată de spaţiul 
îngust al străduţei și s-a instalat un început de panică. Din 
nou ironia istoriei, exact în zonă erau niște femei de la o 
întreprindere bucureșteană. S-au speriat rău de tot și au 
început să tipe, să se împingă și au încercat să fugă. S-a 
creat o busculadă și unele dintre ele au fost călcate în 
picioare. De aici ce s-a văzut la televizor. 

Ceaușescu a încercat să treacă peste moment, dar băieţii 
din jurul său deja s-au activat. Cum erau deja setati, nu au 
mai așteptat să se lămurească ce se întâmplă și au trecut 
direct la planul pentru protecţia secretarului general. 
Oamenii lui Neagoe de la a V-a au ieșit atât de repede cu 
automatele pe scările CC, că au ieșit în costume. Vlad se 
agita în balcon și urla la ăia de jos. „Cu ce ați dat?”, 
întreabă. În CC Ardeleanu se agită și el. „Dati-mi GELA!”, 
urlă șeful USLA. 

Vrea să iasă și el să arunce în dușmanii poporului. Dar nu 
mai apucă. Le-o iau tuturor înainte oamenii lui Iie 
Ceaușescu. 

Declaraţie de martor. Ionel Dumitrescu, colonel inginer, 
ofițer I la UM 02348 (Secţia de înzestrare cu material tehnic 
a Consiliului Politic Superior al Armatei). Dumitrescu făcea 
parte dintr-o subunitate din subordinea CPSA, UM 02478 
unitate care se ocupa de „război psihologic și asigurare cu 
tehnică de propagandă și cultură pentru MApN”. Ce spune 
el? „La data de 21 decembrie 1989, de la unitatea mea au 
fost trimise mai multe autospeciale care au avut rolul de a 
amplifica sunetul (respectiv de a dubla sistemul celor de la 


Radiodifuziunea Română). Autospecialele au fost sursa 
sunetului auzit atunci când adunarea populară organizată 
în Piața Palatului s-a dezorganizat, iar participanţii au 
început să fugă”. Clar. Frumos. La obiect. Fără diversioniști, 
împunsături cu obiecte ascuţite, comploturi și lovituri de 
stat. 

Crezând la fel ca ceilalți că se pregătește un atac la adresa 
secretarului general, oamenii lui Ilie Ceaușescu au pus 
benzile pe care le foloseau în aplicaţiile lor de război 
psihologic cu vuiet (care le-a dat impresia participanților 
de zgomot de tancuri și avioane). Scopul? Să golească rapid 
piaţa, pentru ca forțele de intervenţie să protejeze clădirea 
CC. Ceea ce s-a și întâmplat. Multimea panicată s-a călcat în 
picioare, încercând să fugă, cu gândul că ăștia pun 
tancurile pe ei ca la Timișoara. 

Ceaușescu însă, care din balcon vedea întreg peisajul, a 
înţeles că nu se întâmplă nici un atac. A urlat odată la ei 
„Ho, bă!”, a refuzat nervos să intre în sediu și le-a ordonat 
să aducă mulțimea înapoi. Asta au și făcut. 

După ce au adunat cu chiu, cu vai pe cei care nu fugiseră și 
au garnisit primele rânduri cu securiști, Ceaușescu a mai 
vorbit încă un sfert de oră, încheind tot ironic cu versuri 
din Deșteaptă-te, române. 

Dar era prea târziu. Se văzuse la televizor că nu mai avea 
poporul de partea lui23. 


Cu alte cuvinte, Hodor subliniază absurditatea ideii, 
insinuată de procurorii militari, că unitatea specială de 
propagandă a Armatei, sub comanda generalului Ilie 
Ceaușescu, s-ar fi angajat într-o acţiune de subminare și 


eventual răsturnare a fratelui sau, Nicolae (!). Dacă au existat 
într-adevăr eforturi de amplificare a panicii - înţeparea 
femeilor în spate cu instrumente ascuţite sau „vuietul” 
transmis de vehiculul militar, acestea au fost evident eforturi 
ale regimului de a dispersa manifestanţii, de a goli piaţa și de 
a ajuta forţele de ordine să împiedice luarea cu asalt a CC-ului. 

În rechizitoriu, procurorii militari au transformat 
manifestația spontană și eforturile Securității de a suprima 
demonstranţii într-o acţiune premeditată a unora dintre 
forțele de ordine menite să tulbure discursul. Bazând-se 
exclusiv pe mărturiilor foștilor securiști și ale demnitarilor de 
partid și ignorând un vast material probator cu adevărat 
credibil, magistrații  maschează rolul Securității în 
represiunea care a dus la fuga lui Ceaușescu. Ne e greu să 
credem că au făcut-o doar din comoditate, ţinând cont de 
miile volume de anchetă pe care le-au produs. Nu ne rămâne 
decât să deducem că e vorba de aceeași veche obedienţă fată 
de Securitate care a caracterizat instituţia Parchetelor Militare 
atât sub Ceaușescu, cât și după Revoluţie. 


Pe cine a transportat ROMBAC-ul la Sibiu în noaptea de 
20 decembrie 1989? 


Modul în care rechizitoriul tratează cazul avionului ROMBAC 
trimis de la București la Sibiu în noaptea de 20 decembrie 
trezește suspiciuni similare. Forţele trimise cu acel avion au 
fost suspectate că au jucat un rol în represiunea 
manifestanţilor înainte de 22 decembrie 1989 și în violenţa 
care a urmat, având astfel o dublă semnificaţie. 

Rechizitoriul explică: 


Despre evenimentele desfășurate la Sibiu mai există o 
controversă. S-a speculat în perioada postdecembristă că la 
data de 20 decembrie 1989, pentru protecția suplimentară 
a lui Ceaușescu Nicu, la Sibiu a fost trimisă, în regim 
conspirat, o grupă militară aparţinând DIA, mai precis 
militari ai UM 0404 Buzău (cercetare). Acești militari ar fi 
făcut deplasarea spre Sibiu, clandestin, la bordul unei 
aeronave civile ROMBAC (BAC-400) ce asigura ruta 
București — Sibiu. Controversa a apărut și pentru că, doar 
atunci, cursa a fost efectuată cu o aeronavă ROMBAC în 
locul uzualei aeronave de tipul AN-24. Totuși ancheta a 
demonstrat că motivul înlocuirii a fost determinat de o 
necesitate de moment: aeronava ROMBAC era mai 
încăpătoare, astfel încât au putut fi transportate toate 
pachetele trimise din străinătate (mai ales din RFG) rudelor 
aflate în zona Sibiu, dată fiind comunitatea germană 
numeroasă de aici. Așadar, prezenţa în sine a aeronavei 
ROMBAC nu constituie motiv de suspiciune. Cu toate 
acestea, au existat declaraţii de martor prin care s-a arătat 
că în perimetrul situat între sediul Inspectoratului 
Judeţean al MI și UM 01512 Sibiu au fost executate trageri 
cu arme militare automate de către persoane echipate în 
combinezoane de culoare neagră, aflate pe terasele 
blocurilor din apropiere. Sunt relevante declaraţiile 
martorilor Bogdan Viorel (audiat la 8.12.2006), Bălăiță 
Romulus (audiat la 17.11.2006) și Verony Viorel (audiat la 
13.12.2006). Acestea, precum și altele, sunt 
atașate dosarului, în vol. I-VII, Sibiu (p. 130). 


a) Rechizitoriul însă îl citează doar pe martorul Rusan Ioan 
(sediul SPM, 04.10.2018-11/P/2014, vol. IV, Declaraţii, pp. 130- 
135): 


Cu referire la evenimentele desfășurate în Sibiu și nu 
numai, a fost audiat martorul Rusan Ioan (sediul SPM, 
04.10.2018-11/P/2014, vol. IV, Declaraţii, pp. 130-135) care a 
spus: „În decembrie 1989 eram cadru al DSS și făceam 
parte din Unitatea 0110 - Contraspionaj ţări socialiste. Eu 
am fost șeful colectivului anti-STASI [serviciul de informaţii 
al RD Germană], așa că am luat contact doar tangenţial cu 
colegii care desfășurau activităţi anti-KGB. Într-un interviu 
pe care l-am acordat mai demult, am spus că în decembrie 
1989 puterea a fost preluată chiar de cei pe care-i 
urmăream noi. [...] După Revoluţie, când îndeplineam 
funcţia de șef al Departamentului de Informaţii Sibiu (SRI), 
am primit ordin să efectuez o cercetare în vederea 
obținerii de date pentru clarificarea evenimentelor de la 
Sibiu din decembrie 1989. [...] În urma cercetărilor, mi-am 
format convingerea că aterizarea avionului ROMBAC la 
Sibiu în seara zilei de 20 decembrie 1989 a avut rolul de a 
aduce un comando de militari de la Batalionul 404 Buzău. 
Aceștia au călătorit împreună cu pasagerii cursei 
respective. Am luat câteva declaraţii unor pasageri care au 
afirmat că în aeronavă au călătorit și luptătorii 
Batalionului 404 Buzău. Am avut și declaraţia bucătarului 
de la UM 01512 Sibiu, care a precizat că în acea perioadă a 
hrănit suplimentar un grup de militari despre apartenenţa 
cărora nu știa nimic, afirma că nu erau din unitate și nu se 
legitimau” (pp. 128-129, 130-131). 


Procurorii militari adaugă faptul că, în afara acestei 
declaraţii, nu ar exista nimic care să confirme implicarea 
vreunei forțe speciale în evenimentele din Sibiu. Și în acest 
caz, magistraţii militari au ales să ia în considerare o singură 
sursă, una din sfera Securităţii. Aceasta sugerează (previzibil) 
că Direcţia de Informaţii a Armatei (UM 404 Buzău) ar fi fost 
implicată în crimele de la Sibiu. Din nou, SPM ignora probele 
existente din afara Securității, care demonstrează cu totul 
altceva. 


b) Mărturia lui loan Rusan citată de procurorii militari nu 
este prima în care Securitatea încearcă să arunce vina pe DIA 
la Sibiu. În noiembrie 2004, astfel de alegaţii au apărut în 
cotidianul cunoscutului colaborator al Securităţii Dan „Felix” 
Voiculescu, Jurnalul Naţional, într-un interviu cu Alex Mihai 
Stoenescu. Scrierile acestui manipulator au minimalizat 
sistematic responsabilitatea Securităţii pentru crimele de la 
Revoluţie. Și nu e de mirare: Stoenescu a fost informator plătit 
al Securităţii înainte de 198933. Rusan încearcă deci să 
sugereze că Ceaușescu a fost răsturnat de dușmani din Est și 
din Vest, devalorizând curajul popular spontan și autentic 
care a stat la baza răscoalei din decembrie 1989. În interviul 
din noiembrie 2004, Rusan susține că revolta ar fi fost opera 
românilor instruiți în diversiune de serviciile de informații 
străine și trimiși înapoi în România. Aceasta este o naraţiune 
veche a Securităţii, care se regăsește în scrisoarea menţionată 
mai sus de la ofițerii Direcţiei a V-a din septembrie 1990. 
Numeroasele interviuri ale portavocei Securităţii Angela 


Băcescu și ale însuși șefului Securităţii Iulian Vlad au susținut 
viguros, de-a lungul anilor, această abracadabrantă legendă. 

Ioan Rusan nu e singurul fost ofițer de Securitate care a 
căutat să sugereze că forţele venite la Sibiu cu ROMBAC-ul pe 
20 decembrie 1989 au fost cadre DIA. Valentin Raiha, fost 
ofițer de Contrainformaţii militare, scria în 1994: „Dacă ne 
gândim că «securiștilor-teroriști» nu li se hărăzise o soartă 
prea blândă în cadrul scenariului «Revoluţiei», nu trebuie să 
concluzionăm că pasagerii ROMBAC-ului ar cam trebui căutați 
în grădină la DIA?»56. 

De fapt, tot un fost Cl-ist a emis (probabil pentru prima 
dată) ipoteza că cei din avion erau din DIA. În paginile 
săptămânalului clujean Nu!, într-o notă anonimă (din nou!) 
din 1990, după ce a recunoscut concurenţa dintre Direcţia a 
IV-a și DIA, acesta a adăugat: „Despre DIA știu multe... A doua 
oară am auzit de un avion care a decolat din București de pe 
Aeroportul Otopeni, și nu Băneasa, cum era normal, spre 
Sibiu, avion în care erau doar șapte sibieni și în rest peste 50 
de bărbaţi cu valize asemănătoare, civili, dar cu domiciliu fals: 
așa am înţeles din depoziţia col. Rotariu, inspector-șef la Sibiu 
[la Inspectoratul MI]”*. 

Este interesant în această privinţă ce s-a scris în anii '90 
despre colonelul Rotariu: 


În lucrarea Lovitura de stat a confiscat Revoluţia română, 
Șerban Săndulescu, membru al Comisiei Senatoriale, 
susține ideea că avionul ROMBAC a adus la Sibiu nu uslași, 
ci luptători ai Direcţiei de Informaţii a Armatei, 
argumentându-și afirmaţia în principal cu declaraţiile 
făcute de elevi ai UM 01512, care, în seara zilei de 20 


decembrie 1989, i-au întrebat pe cei aduși în unitate de 
unde sunt, aceștia răspunzând că de la DIA. Fără a cita alte 
detalii sau nume proprii, Șerban Săndulescu precizează că 
aceste fapte i-au fost relatate de un redactor de la ziarul 
Tribuna din Sibiu, care urma să scrie o carte. Pentru 
susținerea ipotezei sale adăuga „confirmarea obținută 
personal de la un cadru al SRI”, a cărui identitate este 
învăluită în aceleași anonimat. 

Varianta că în ROMBAC au fost aduși la Sibiu luptători ai 
DIA este susținută în cartea Recurs și de Iulian Rotariu, fost 
inspector-șef la Inspectoratul MI Sibiu. Pasagerii avionului, 
susține acesta, „nu au aparținut Ministerul de Interne. Din 
surse care au ţinut să-și păstreze anonimatul, cei circa 80 
de pasageri ar fi fost cazaţi la UM 01512 Sibiu, unde au 
intrat pe poarta 2, și nu pe cea principală. Dacă ar fi fost de 
la MI ar fi fost identificaţi [?!]. Mai degrabă au făcut parte 
din trupele de cercetare-diversiune subordonate DIA”. 
Interesant de reținut este faptul că varianta DIA este 
susținută, în diferite formule, doar de foste cadre ale MI, 
interesate, se pare, să creeze această diversiune...38 


c) Cu alte cuvinte, singura mărturie prezentată în 
rechizitoriu despre cei veniţi la Sibiu cu ROMBAC-ul aparţine 
unui fost ofițer de Securitate, iar ea repetă fabulaţiile altor 
foști ofițeri de Securitate emise de-a lungul anilor. La trei 
decenii după epoca Ceaușescu, e posibil ca unii cititori să nu 
cunoască prea multe despre eternul meci „Steaua-Dinamo” 
(referință în care numele celor două cluburi de fotbal — al 
Armatei, respectiv al Securităţii - sunt folosite ca 
reprezentanți pentru confruntarea mai largă), despre 


competiția birocratică și neîncrederea dintre militari și 
Securitate. Această luptă tăcută, ancorată în preferința 
absolută a dictatorului pentru instituţia represivă, respectiv 
DSS, caracterizează epoca târzie a regimului Ceaușescu”. 

Prin natura misiunii instituţionale, Securitatea a privit cu 
un adaos de suspiciune unitatea DIA a Armatei. Militarii din 
DIA au fost în mod special conștienți de eforturile Securităţii 
de a-i supraveghea și controla. În mărturia sa în faţa Comisiei 
Senatoriale Gabrielescu, contraamiralul Ștefan Dinu, șeful DIA 
din 1989, a declarat în ianuarie 1994 că, pe hârtie, militarii 
români aveau 31 de atașați militari în străinătate pentru a 
acoperi 50 de ţări; în realitate, până în decembrie 1989 au 
rămas doar patru - Budapesta, Belgrad, Paris și Roma. Dinu a 
descris situaţia astfel: 


Pentru că, treptat-treptat, datorită poate adversităţii 
serviciilor de informaţii DSS, nu avea interes să mai existe 
alături de ei, undeva, independent, vreun serviciu de 
informaţii. Aveau întotdeauna obsesia că nu se lucra corect 
în aceste servicii — vorbesc de cele externe, că în ţară noi 
nu aveam nimic —, ofițerilor sub acoperire li se găseau tot 
felul de șicane ca să fie retrași. Îi retrăgeam și alţii nu s-au 
mai numit ca atașați militari în exterior®. 


Bineînţeles că relatările oricărui fost șef de serviciu secret 
din timpul regimului Ceaușescu nu reprezintă neapărat o 
sursă credibilă. Cât privește cifrele prezentate de Ștefan Dinu 
și relaţia de subordonare a efectivelor DIA față de Direcţia de 
Contrainformațţii a Securităţii și față de DSS în general, 


informaţiile vice-amiralului se coroborează cu numeroase alte 
surse, lucru care le face credibile“. 

Detaliile care se cunosc despre DIA oricum fac prezenţa 
membrilor săi în acel avion practic imposibilă, pentru mai 
multe motive. În primul rând, nu aveau personalul necesar. 
Relatările variază, dar cei mai mulți sugerează că numărul de 
civili suspecți care s-au urcat în avion era de cel puţin 40. Dinu 
a declarat în fața Comisiei Gabrielescu (din care a făcut parte 
și Săndulescu), pe 13 ianuarie 1994, că „Nu aveam practic 80 
de luptători în acest batalion”. Se știe că 41 dintre aceștia 
erau la Timișoara din dimineaţa zilei de 18 decembrie. Ei s-au 
întors la baza lor din Buzău pe 22 decembrie“?. Ar fi rămas 
deci 39 la sediu. E puţin probabil ca toţi să fi fost trimiși la 
Sibiu, în același timp în care jumătate din unitate era la 
Timișoara. Mai mult, se pune întrebarea evidentă de ce să fi 
călătorit la București în loc să zboare direct la Sibiu. 

De altfel, militarii aveau propriile aeronave. Când cei 41 de 
membri ai acestei unități au fost transportaţi la Timișoara, s- 
au dus cu un avion militar AN-24/26, nu cu un ROMBAC civil al 
companiei Tarom. Au plecat de pe aeroportul militar Boboc 
din apropiere de Buzău, nu din București. Mai mult, 
cunoscând preferința militarilor pentru procedurile operative 
standard, de ce la două zile după trimiterea echipei lor la 
Timișoara cu o aeronavă militară ar fi ales un zbor Tarom cu 
pasageri civili la bord?% Ipoteza DIA pur și simplu nu stă în 
picioare dacă ținem cont de numărul de luptători, nava, ruta 
de zbor și procedurile Armatei. 

Încă mai problematic e faptul că, din nou, rechizitoriul nu 
menționează existenţa probelor, mult mai bogate, consistente 
din punct de vedere logic și din surse credibile, care 


demonstrează că personalul „misterios” de pe ROMBAC era al 
USLA, așadar al Securității. 

Astfel, Nicu Silvestru, șeful Miliției Judeţene Sibiu, arăta în 
1990, într-o scrisoare din închisoare, că Nicu Ceaușescu a 
anunţat în cadrul unei ședințe de urgenţă din după-amiaza 
zilei de 19 decembrie 1989 că „o să-mi chem specialiștii mei de 
la București” pentru a deschide focul în cazul în care vor avea 
loc proteste în Sibiu“. Ministrul de Interne Tudor Postelnicu a 
recunoscut la procesul său din ianuarie 1990 că Nicu l-a sunat 
solicitând „ceva trupe”, iar el l-a informat pe șeful Securităţii 
Iulian Vlad despre cerere“S. Dacă ar fi fost vorba de personal 
DIA, de ce l-ar fi sunat Nicu pe Postelnicu, și nu pe ministrul 
Apărării? Şi de ce ar fi transmis Postelnicu cererea mai 
departe lui Iulian Vlad, șeful Securităţii? 

Primii doi procurori militari în dosarul Sibiu, Anton 
Socaciu și Marian Valer, au identificat pasagerii drept USLA“. 
Chiar Nicu Ceaușescu recunoștea că aceasta a fost acuzaţia 
când declara, în august 1990: 


au fost două variante pe care mi le-a dat procuratura 
militară. Deci o dată în prima fază a anchetei penale, că 
erau cei de la Ministerul de Interne. După aceea, în faza a 
doua a anchetei penale, când USLA și cei de la Ministerul 
de Interne au început să treacă, în umbră, ca să zic așa, și 
nu se mai pomenește nimic de ei, s-au luat declaraţii după 
lista de pasageri din care a reieșit, după câte mi-au spus 
anchetatorii, că erau oameni normali, fără nici o 
problemă“. 


Însuși comandantul USLA, colonelul Gheorghe Ardeleanu 
(pe numele adevărat Bulă Moise), a confirmat că oamenii lui 
au fost la Sibiu cu ROMBAC-ul. Întrebat despre situaţia 
personalului USLA de către Nicolae Militaru în noaptea de 
23/24 decembrie 1989 la MApN, Ardeleanu a răspuns direct că 
există „30 în paza la ambasade și 80 la Sibiu plecați cu un 
ROMBAC încă din 20 decembrie 1989, din ordin superior”*. La 
rândul său, lt.-col. Aurel Dragomir a declarat ziarului Armata 
Poporului în noiembrie 1990: 


Dragomir: Lucrurile au început să se precipite la 22 
decembrie. Dimineaţa mi s-a raportat că elevii aflaţi în 
câteva puncte din oraș observă indivizi suspecți, în 
salopete negre, pe acoperișuri și la iluminatoarele 
podurilor anumitor clădiri. 

Reporter: Același echipament ca al uslașilor uciși în faţa 
MApN... 

Dragomir: Şi pe clădirea Miliției se aflau trei sau patru 
asemenea indivizi...50 


Faptul că acești indivizi au fost postați pe clădirea Miliției 
în acea dimineaţă spune multe despre apartenenţa lor: nu e 
plauzibil ca personalul DIA să fi avut acces la poziţiile de pe 
clădirea Miliției. 

Ca să recapitulăm, rechizitoriul citează o singură sursă, 
anume a Securității, pentru a insinua că cei transportaţi pe 20 
decembrie 1989 la Sibiu erau cadre DIA. Sursele din mass- 
media care spun că erau DIA se bazează practic exclusiv pe 
relatările Securităţii și Miliției. În schimb, probele care 
dovedesc faptul că erau cadre USLA includ nu doar relatările 


personalului militar, ci și cuvintele actorilor direct implicați, 
inclusiv Securitatea, Miliția și demnitari din vârful ierarhiei 
regimului (inclusiv Nicu Ceaușescu). Acestea sunt și relatările 
inițiale, așadar cele mai credibile, dinainte ca aparatul de 
dezinformare securist să pună în circulaţie fabulațiile 
menționate. 


Rolul Securităţii, în special al USLA, în represiunea 
anterioară fugii Ceaușeștilor din 22 decembrie 1989 


Se ridică întrebarea de ce sunt procurorii militari fixaţi pe 
varianta atât de implauzibilă cu DIA, în mod clar inspirată de 
Securitate, fără măcar să menţioneze probe directe și 
consistente logic care dovedesc că a fost vorba de personalul 
USLA al Securităţii? Citind secţiunea din rechizitoriu care 
privește evenimentele de după 22 decembrie, intenţia 
procurorilor devine evidentă. Sibiul a servit drept prolog al 
luptei de rezistenţă a Securităţii. Fiind vorba de fiul preferat al 
Ceaușeștilor, era și firesc ca ordinul Comandantului Suprem% 
despre protejarea lui Nicu împotriva revoltei populare să fie 
prioritatea luptei de rezistență. Prezenţa luptătorilor USLA la 
Sibiu a fost o măsură premergătoare a acestei lupte și 
constituie încă un argument pentru stabilirea identității 
teroriștilor de după 22 drept cadre ale Securităţii. Este exact 
ceea ce procurorii militari încearcă cu asiduitate să acopere. 
În totalitatea sa, rechizitoriul nu face decât să eludeze probele 
care dovedesc rolul central al uslașilor și în general al DSS în 
violența atât de dinainte, cât și de după 22 decembrie. 

Acest ignobil serviciu prestat Securităţii a necesitat un 
efort titanic. Procurorii militari au adunat un vast probatoriu 


din care au extras cu migală în principal depoziţiile 
securiștilor și apropiaților acestora. În același timp, au ignorat 
cu zel documente oficiale și declaraţiile olografe ale 
martorilor oculari și ale participanţilor, inclusiv cele din 
procesele iniţiale din anii 1990-1991. 

Să luăm ca exemplu relatările a doi martori implicaţi în 
evenimentele din Timișoara. Aceste documente au devenit 
disponibile publicului pe 1 decembrie 201252. Pe 9 ianuarie 
1990, manifestantul Ion Popovici a scris în fața procurorului 
militar ce a trăit duminică, 17 decembrie 1989: „Mi-am revenit 
într-un camion militar în care eram mulți civili, unii morţi 
fiind aduși la garnizoana militară. La garnizoană eu am fost 
dat jos și predat unui cpt. (căpitan) sau unui lt.-major 
(locotenent-major); văzând rana mea, n-a vrut să mă 
primească exprimând: «Voi trageţi cu dum-dum și noi să 
răspundem pentru acest lucru»”55. 

Acest lucru sugerează că a) au fost folosite gloanţe 
explozive (așa-zisele dum-dum) și b) faptul că un ofiţer de 
armată li se adresează celor care i-au adus pe arestaţi cu „Voi 
trageţi cu dum-dum și noi să răspundem pentru acest lucru” 
arată că cei care au deţinut și au folosit aceste gloanţe nu erau 
din Armata română. Mai mult, este evident că se referea la 
personalul Ministerului de Interne (Securitate și/sau Militie), 
aceștia fiind cei care l-au adus pe Popovici. 

În declaraţia sa olografă din 8 ianuarie 1990, Mircea Stoica 
descrie astfel evenimentele din 17 decembrie 1989: „Când am 
ajuns aici, la poartă, o voce de militar din garnizoană s-a 
exprimat: «Ce faceţi, măi — voi toţi cu bum-bum sau dum-dum 
și ni-i trimiteţi nouă să ne spălăm pe cap cu ei»”34, 


Încă o dată rezultă că au fost folosite gloanţe dum-dum, dar 
nu de militari. Mai mult, se remarcă îngrijorarea acestora că 
vor fi acuzaţi pentru consecinţele sângeroase ale folosirii lor. 
Este adevărat că au existat cazuri de victime împușcate cu 
muniție convenţională de 7,62 mm cu miez de oţel care s-a 
despărțit de jachetă. Este verosimil ca aceste răni să fi dat în 
unele cazuri impresia greșită că era vorba de gloanțe dum- 
dum. Însă cei doi martori de mai sus au înţeles clar că discuţia 
se referea la ceva diferit și neconvențional - gloanțe dum- 
dum. Există multe mărturii și relatări despre oameni împușcați 
cu muniție neconvenţională și explozive. Și totuşi, 
rechizitoriul nu face nici o menţiune, de-a lungul celor 501 
file, la folosirea acestora înainte și după 22 decembrie. 

Mass-media românească a relatat că la procesul din 2008 al 
ofițerilor Stănculescu și Chiţac, implicaţi în represiunea din 
Timișoara, au fost prezentate instanței documente 
declasificate ale Ministerului Apărării care demonstrau 
prezența cadrelor de Securitate (inclusiv USLA) printre 
militari și în rândul manifestanţilor, trăgând acoperit asupra 
acestora din urmă: 


Includerea în mai multe locuri fierbinți a unităţilor 
militare în cadrul unor dispozitive mixte, împreună cu 
forțele de ordine (trupe de Securitate, Miliție, USLA, 
grăniceri), specializate în acţiuni represive, de forță, 
infiltrarea printre rândurile manifestanţilor a unor 
persoane aparţinând Securităţii care acționau cu deosebită 
abilitate, trăgând acoperit împotriva manifestanţilor, a fost 
deliberat folosită [pentru] ca stabilirea responsabilităţii 
pentru împușcarea unor oameni să devină practic 


imposibilă și a arunca pe seama Armatei vina pentru o 
bună parte din tot ce s-a întâmplat în acele zile la 
Timișoara. 


Este una dintre concluziile unui raport înaintat 
Parlamentului României de MApN, în 1990, inclus în Jurnalul 
depus la instanţa supremăs€. 

Un raport al lui Dumitru Marcu, comandantul UM 01380 
din Arad, a evidenţiat prezenţa unor forțe necunoscute din 
Securitate și Miliție, inclusiv în haine civile, amestecate 
printre trupele sale la Timișoara, inclusiv în zona Calea 
Girocului, unde pe 17 decembrie 1989 au fost împușcați civili. 
Documentul în cauză apare în Dosarele Revoluţiei (de la 
Timișoara) făcute publice pe 1 decembrie 2012 și datează din 4 
ianuarie 1990. 

Unii ar putea atribui aceste acuzaţii efortului de după 
decembrie 1989 al șefilor MApN de a se disculpa. Însă 
mărturiile lor sunt susținute de un mare număr de mărturii 
ale revoluționarilor” și de cel puţin doi ofiţeri de Securitate. 
Aceștia și-au acuzat colegii din instituţia din care făcuseră 
parte că pe străzile Timișoarei și în București au tras inclusiv 
cu gloanţe dum-dum în manifestanți. Fostul ofițer din Direcţia 
I a Securităţii Timișoara Roland Vasileviciš și-a publicat 
mărturiile despre decembrie 1989 sub pseudonimul Püspöki F. 
în săptămânalul timișorean Orizont în martie 1990 și sub 
formă de carte în 1991, sub pseudonimul Romeo Vasiliu. 
Vasilevici a afirmat în articolele din martie 1990 și în cartea de 
140 de pagini care a urmat — atât seria, cât și cartea s-au numit 
Piramida Umbrelor - că Unitatea Specială de Luptă 
Antiteroristă a Securităţii și comandourile arabe pregătite de 


aceasta au fost „teroriștii” din decembrie 1989. Este de 
remarcat afirmaţia lui că „Cei din USLA și unii studenţi străini 
alăturaţi lor trăgeau cu niște cartușe speciale, care, la lovirea 
țintei, provocau noi explozii”5?. Cu alte cuvinte, gloanţe sau 
cartușe explozive/dum-dum. 

O altă mărturie relevantă este a tânărului „care și-a făcut 
stagiul militar în trupele USLA”. În decembrie 89, a 
recunoscut că a activat atât la Timișoara, cât și la București. 
Odată cu militarii în termen, „au fost dislocațţi și profesioniștii 
reangajaţi, care purtau costume negre de camuflaj”, cei care la 
Timișoara au tras în manifestanți „de la distanţă mică”. 
Tânărul a avut astfel ocazia să vadă „cum săreau creierii celor 
ciuruiţi de gloanţe”. Concluzia sa a fost că „mascaţii, folosind 
armamentul lor special, au tras cu gloanţe explozive”: „Cred 
că mascaţii au fost acei teroriști”S0. 

Sugestia că o astfel de muniţie - gloanţe dum-dum - nu 
exista în România în decembrie 1989 s-a demonstrat a fi falsă. 
Mihai Julei, un vânător care a participat la partidele de 
vânătoare ale lui Nicolae Ceaușescu, vorbește despre faptul că 
acestea erau controlate de Securitate și că Nicolae Ceaușescu 
„utiliza cartușe dum-dum” la vânătoaresi. Într-adevăr, la 9 
ianuarie 1990, AFP a citat mai mulți jurnaliști din Timișoara 
care au participat la o razie împreună cu armata: „Potrivit 
jurnalistului, suspiciunile armatei au fost confirmate atunci 
când a găsit un depozit de gloanțe dum-dum, folosite exclusiv de 
Securitate, la domiciliul șefului cooperativei agricole de la 
Topolovăţu Mare, Ioan Josu. Domnul Josu, fost membru al 
Comitetului Central al Partidului Comunist, a organizat 
expedițiile de vânătoare ale lui Ceaușescu”S2. [În realitate, 
Ioan Josu a fost membru în Marea Adunare Naţională și în 


Biroul Judeţean de Partid Timiș, nu în CC. După '90, a reușit să- 
și însușească patrimoniul respectivei CAPS53.] 

Civilii care au pătruns în clădirile Securităţii în decembrie 
1989 atestă, de asemenea, ca martori oculari, că au găsit 
gloanţe dum-dum printre alte muniții atipice din stocurile 
unităților în cauză, inclusiv la Direcţia a V-a a Securităţii din 
BucureștiS£. 

Uslașii au fost prezenți și în rândul forţelor care au deschis 
focul în noaptea de 21/22 în București. La mijlocul lunii 
ianuarie 1990, mai mulți militari în termen și ofițeri ai 
armatei au discutat despre rolul „civililor” necunoscuţi 
strecurați printre forțele de ordine în acea noapte în Piaţa 
Universităţii din București, în interviuri cu reporterii ziarului 
armatei. Potrivit soldatului Rudolf Șuster, „Au coborât dintr- 
un singur camion vreo 15-20 (în civil, dar se vede că erau bine 
instruiți), au trecut în fața soldaţilor cu scuturi și, când 
tancurile au intrat în baricadă, au tras. Am văzut flăcările în 
fața pardesielor”65. 

Soldatul Tiberiu Florea a descris o scenă asemănătoare: 
„Aveau pardesie lungi sau paltoane, au scos pistoalele de sub 
ele, pe furiș, și au tras. Erau înaintea noastră, nu se puteau 
ascunde de noi. Nu trăgeau toți odată, în salvă, așa cum o 
făceam noi, în sus, ca să ne dăm curaj. Trăgeau când unul, 
când altul»s6. 

Aceste afirmaţii au fost repetate în instanță și în 
documentele oficiale ale procurorilor militari din 1990. În 
aprilie 1990, la procesul lui Nicolae Andruţă Ceaușescu, fratele 
lui Nicolae Ceaușescu și comandantul Școlii de ofițeri de 
Securitate de la Băneasa, un martor a mărturisit că „După 
declanșarea salvei de avertisment, în vacarmul produs, din 


spatele nostru am văzut civili care trăgeau fie cu arme scoase, 
fie prin buzunarul hainei, eu observând zvâcnirea 
hainelor”87. 

Alte confirmări privind participarea USLA la represiunea 
din noaptea de 21/22 decembrie 1989 au fost publicate în 
decembrie 1993 într-o serie de interviuri realizate de Petre 
Mihai Băcanu de la România Liberă. Un martor i-a spus lui 
Băcanu că, în noaptea respectivă, 


a venit pe str. Onești o dubă TV de miliţie din care au 
coborât vreo zece bărbaţi care parcă erau fraţi, în sensul că 
toți erau solizi, îmbrăcaţi în haine de piele, cu pălării pe 
cap. Acești indivizi s-au plasat între cordoanele noastre și 
ne filau pe noi, în principal cadrele... Auzeam de la 
milițienii care erau în dispozitiv cu noi că acei indivizi 
trăgeau prin buzunarul hainei. Acești indivizi aveau arme 
cu țeava scurtă și erau de la Interne... Acei civili în haine de 
piele care au venit cu TV-ul s-au instalat în spatele 
cordonului de scutieri și mai trăgeau din buzunarul hainei 
în manifestanți și mai luau cu ei câte un manifestant din 
primele rânduri pe care îl duceau pe str. 13 Decembrie 
unde erau și un TAB, și cordoane MI...58 


Băcanu însuși a declarat: 

Foarte mulți ofițeri vorbesc despre acei „civili” cu pardesie 
lungi sau cojoace, care efectuau arestările din rândul 
manifestanţilor, apoi îi loveau cu brutalitate [...] Nu s-a 
interest nimeni până acum nici cine au fos cei zece „civili” 
cu pălării care trăgeau prin buzunarul hainelor [...]. Un 
timp am dat crezare și afirmaţilor că trupele USLA n-au 


fost prezente în Piaţa Universităţii. Am intrat în posesia 
unor informaţii din care rezultă că 20 de ofiţeri USLA, 
conduși de colonelul Florin Bejan, s-au aflat [...] printre 
demonstranţi6?. 


Comandantul USLA Gheorghe Ardeleanu a recunoscut, 
într-o altă mărturie, că personalul USLA a acţionat în haine 
civile în acea seară/0. De remarcat, de asemenea, că infiltrarea 
securiștilor sub acoperire, mai ales uslași, printre 
demonstranți urmează strategia evidenţiată anterior la 
Timişoara”. Și, nu în ultimul rând, în conformitate cu 
acuzaţiile procurorului militar din 4 iunie 1990, „Martorul 
Spiru Răduţ a declarat: «în jurul orelor 24:00 [...] unul din 
trupele USLA, care avea în mână o pușcă-mitralieră, a tras 
rafale de avertisment după care a tras și asupra 
demonstranților. Cu această ocazie martorul a fost rănit la 
mână de la un glonte și, ulterior, transportat la Spitalul 
Coltea»” Z., 


În mod simptomatic, rechizitoriul din 5 aprilie 2019 nu 
menţionează deloc rechizitoriul mai vechi al Parchetului 
Militar. Credem că motivul disimulării adevărului de către 
procurorii militari este în acest moment evident pentru 
cititorul de bună-credinţă: în joc a fost asigurarea, chiar și la 
30 de ani de la Revoluţie, a impunităţii Securităţii. 


După fuga Ceaușeștilor 


A existat o comandă unică, politică și militară, căreia MI- 
DSS i s-a subordonat, comandă ce a exercitat controlul 
asupra a tot ce s-a petrecut ulterior 


Procurorii militari au considerat subordonarea formală a 
Securităţii față de Ion Iliescu și FSN în după-amiaza zilei de 22 
decembrie 1989 (înainte ca la lăsarea serii să înceapă așa-zisa 
fază teroristă) drept cheie a soluționării cauzei Revoluţiei. Este 
evident că acest punct de vedere legalist are scopul să plaseze 
întreaga vină pe Ion Iliescu și pe ceilalți membri ai conducerii 
CFSN și ai Armatei, iar executanţii să fie absolviţi. Și asta 
pentru că cei din urmă nu ar fi făcut altceva decât să execute 
ordinele (ilegale) ale lui Iliescu și echipei sale, fără vreo 
intenţie criminală. 


Astfel, la data de 22 decembrie 1989, în jurul orelor 16:00, în 
sediul MApN a pătruns un grup de civili format din Iliescu 
Ion, Roman Petre, Voiculescu Gelu Voican, gl. (r.) Militaru 
Nicolae, Montanu Mihail, Constantin Ispas, Velicu Florin. 
Grupul a fost primit de gl. Stănculescu Victor Atanasie 
(numit ministru al Apărării, în jurul orelor 10:00 ale 
aceleiași zile, de fostul președinte Ceaușescu Nicolae, fără 
emiterea unui decret), precum și de militari cu funcții 
importante aflaţi deja în minister (gl.-lt. Gușă Ștefan, gl.-lt. 
Logofătu Gheorghe, gl.-lt. Dafinescu Traian, gl.-lt. Eftimescu 
Nicolae, gl.-lt. Chiţac Mihai, gl.-lt. Hortopan Ion, gl.-lt. Rus 
Iosif, din partea MApN, și gl.-mr. Grigorie Ghiţă, gl.-mr. 
Câmpeanu Romeo, lt.-col. Stan Gheorghe din partea MI- 
DSS). Cu toţii au intrat în sala de consiliu a MApN. 


Militarii antemenţționaţi l-au recunoscut în fapt pe Iliescu 
Ion ca fiind noul șef de stat și de guvern, implicit, noul 
comandant suprem al Forţelor Armate Române. La rândul 
său, Iliescu Ion și-a asumat imediat, fără rezerve aceste 
demnități, comportându-se ca atare. 

Grupul (civili și militari) a discutat inclusiv problema 
denumirii noului organ de conducere politică și militară. S- 
a hotărât ca denumirea să fie Frontul Salvării Naţionale, 
întrucât, așa cum s-a arătat, unii dintre participanţi 
acționaseră și anterior datei de 22 decembrie 1989 prin 
diferite activități în scopul înlăturării președintelui 
Ceaușescu Nicolae. 

Iliescu Ion, acceptat ca nou lider, a propus constituirea 
unui Comandament unic militar și civil care avea să 
coordoneze inclusiv operaţiunile militare pe 
întreg teritoriul ţării. 

La scurt timp, structura civilo-militară denumită Gărzi 
Patriotice a fost integrată în Comandamentul nou-înfiinţat. 
Șeful de Stat-Major al acestei structuri, col. Pârcălăbescu 
Corneliu, a emis OZU nr. 1 din 22 decembrie 1989, prin care 
s-a stabilit că, „Pe baza hotărârii CFSN, Statele-Majore și 
gărzile patriotice se află în stare de alarmă de luptă și vor 
participa cu întregul efectiv și cu toată capacitatea de luptă 
la înfăptuirea și apărarea cuceririlor Revoluţiei” (vol. 23, 
Jurnale de luptă, p. 128). 

Având în vedere cele invocate și celelalte probe 
administrate în cauză, se desprinde concluzia conform 
căreia întreaga forță militară a României (MApN, MI-DSS, 
Gărzi Patriotice), începând cu după-amiaza zilei de 22 
decembrie 1989, ora 16:00, s-a pus la dispoziția Consiliului 


Frontului Salvării Naţionale și a conducerii acestuia. Este 
momentul în care Armata și Securitatea își dau acordul ca 
România să fie condusă de CFSN. Din același moment, 
grupul de decizie politico-militară al CFSN format din Iliescu 
Ion, Brucan Silviu, gl.-lt. Stănculescu Victor Atanasie, gl. (r.) 
Militaru Nicolae (reactivat ulterior, înaintat în grad militar 
și numit ministru al Apărării), Voiculescu Gelu Voican a 
exercitat în mod direct prerogativele puterii de stat și a luat 
decizii importante cu caracter atât politic, cât și militar (pp. 
135-136). 

Conduita concretă manifestată de Iliescu Ion, începând cu 22 
decembrie 1989, ora 16:00, demonstrează că acesta și-a 
asumat prerogativele puterii în stat (p. 150). 


Procurorii militari acceptă fără rezerve că cei care au jurat 
credinţă sau au recunoscut conducerea CFSN drept legitimă 


a) au făcut asta în numele întregii unităţi/organizaţii militare; 

b) au fost sinceri și nu au simulat. Cu alte cuvinte, magistraţii 
au eliminat din calcule posibilitatea ca unii participanţi să 
joace un joc dublu și să fie acolo doar pentru a crea o falsă 
impresie, pentru distrage atenţia sau cu scopul de a culege 
informaţii pentru cei care nu recunoșteau Frontul. 


Procurorii militari pretind că, prin dovedirea recunoașterii 
sau jurământului de credință de jure obţinem dovada 
loialității de facto. Ceea ce este cel puţin ciudat, dacă e să dăm 
puţin timpul înapoi. Să ne amintim că acestea se întâmplau 
într-un moment când Nicolae Ceaușescu era încă în viaţă, 
locul în care se afla era încă necunoscut și ne aflam la doar 
câteva ore distanţă de un timp în care Securitatea veghease la 
păstrarea netulburată a sistemului politic dictatorial, în care 


disimularea era înrădăcinată atât ca strategie a represiunii, 
cât și ca mecanism de supravieţuire. 

Mai mult, procurorii militari vor să ne facă să credem că 
Securitatea nu numai că s-ar fi subordonat CFSN, dar și că și- 
ar fi încetat activitatea „specifică” din lipsa mijloacelor de 
comunicare. Și asta pentru că telecomunicațţiile i-ar fi fost 
scoase din uz. În consecinţă, n-ar mai fi putut nici să se 
interpună în comunicațiile Ministerului Apărării. 


Probatoriul administrat a demonstrat inclusiv faptul că, pe 
perioada exercitării inducerii în eroare prin intermediul 
comunicaţiilor militare, DSS a fost lipsit în mod deliberat de 
posibilitatea comunicării prin propriul sistem de telefonie. 
Totodată, încă din seara de 22 decembrie 1989, MApN și-a 
dublat legăturile telefonice. Sunt aspecte importante care 
vin în sprijinul concluziei conform căreia 
dezinformarea prin comunicațiile militare a fost făcută de 
la MApN. Faptul că, începând cu seara zilei de 22 
decembrie 1989, Armata a avut practic comunicaţii noi 
face imposibilă penetrarea noii rețele de o altă entitate, 
într-un timp atât de scurt (pp. 278-279). 


Un număr de mărturii sunt furnizate pentru a susține 
această poziție. Majoritatea sunt obţinute recent de procurorii 
militari și aparţin în special foștilor securiști sau afiliati ai 
acestora. 

În realitate, este ușor de demonstrat că subordonarea 
Securităţii, pe hârtie, față de CFSN și Ministerul Apărării, nu s- 
a tradus în subordonarea efectivă a acestei instituţii față de 
cele două entități. Vom examina pentru început dacă 


Securitatea 1) chiar nu avea nici un mijloc propriu de 
comunicare internă și dacă 2) Armata chiar controla 
comunicațiile și acţiunile Securității. 

O astfel de dovadă vine de la o sursă externă (și, prin 
aceasta, mai degrabă dezinteresată - prin comparaţie cu 
diversele instituţii interne care au participat la evenimente). E 
vorba de Armata Ungariei. Această sursă a fost pur și simplu 
ignorată de procurori, în ciuda importanţei ei. 

Pe 26 decembrie 1989, colonelul György Keleti, șeful 
Departamentului de Presă al Armatei Populare Maghiare, a 
declarat la postul de radio din Budapesta: „Aș vrea să spun că 
a avut loc o slăbire treptată Securităţii. Noi înșine putem 
observa acest fapt, deoarece serviciile noastre de 
monitorizare a transmisiilor radio înregistrau acum câteva 
zile 31 de centre de transmisiuni radio ale Securității, ieri 19, 
iar astăzi doar 5. Evident că punem aceste date la dispoziția 
conducerii militare a României”Z3, 

Declaraţia lui Keleti este relevantă din mai multe motive: 


1) Nu lasă nici o îndoială că transmisiile au aparținut 
Securității, iar nu Ministerului român al Apărării. Aceasta 
este o distincție pe care un adversar aşa cum fusese 
Ungaria la sfârșitul anilor ’80 e de așteptat să o poată face. 

2) Spune că informaţia a fost oferită conducerii militare a 
României, ceea ce sugerează că aceasta avea nevoie de 
informație. Și asta, evident, pentru că Armata nu știa 
locaţiile exacte și cu certitudine nu putea avea încredere în 
Securitate. 

3) Numărul centrelor de transmisiuni ale Securităţii s-a redus 
în timp, ceea ce sugerează că Armata română folosea 
informaţiile pentru a le neutraliza. 


Dacă ar fi să dăm crezare procurorilor militari, Securitatea 
nu ar mai fi avut nici un mijloc de comunicare internă și ar fi 
fost complet subordonată Armatei și Frontului. Dacă acest 
lucru ar fi fost adevărat, cum ar fi putut ungurii să 
recepţioneze comunicațiile Securităţii? Și încă să ajute Armata 
română să găsească centrele de transmisiuni? Și de ce ar fi 
închis forțele MApN aceste centre de comunicaţii dacă ele nu 
erau folosite pentru scopuri contrare intereselor Armatei și 
ale Revoluţiei? 

Un deceniu mai târziu, Ferenc Kárpáti, ministrul ungar al 
Apărării în decembrie 1989, fără a furniza cifre, cum făcuse 
Keleti, a reluat ideea că Armata ungară a ajutat Armata 
română să localizeze centrele de transmisiuni ale Securităţii, 
cu scopul de a fi neutralizate. 


Armata și alte forțe ale Revoluţiei au continuat o luptă 
lungă și grea împotriva forţelor Securităţii. Pentru a le 
elimina, am  redesfășurat de-a lungul graniței cu 
România câteva dintre unităţile de recepţie ale Armatei 
ungare, astfel că am putut măsura și afla poziţiile lor 
exacte. Prin transmiterea acestor informaţii, am contribuit 
semnificativ la eliminarea bazelor Securității”. 


Procurorii militari nu au făcut în rechizitoriu nici o 
referire la afirmaţiile funcţionarilor superiori ai Armatei 
ungare în decembrie 1989 sau de atunci încoace, lăsând 
impresia că nici nu știu de existența acestora. 

Este inexactă și afirmaţia procurorilor militari cu privire la 
legăturile telefonice ale Securității. 

Generalul Ioan Dan oferă detalii relevante din acea zi: 


În context, reamintesc și momentul (trăit de mine ca 
martor ocular) în care, în sediul fostului CC al PCR, imediat 
după fuga lui Ceaușescu, generalul Iulian Vlad, șeful 
Securităţii, a refuzat orice însărcinare din partea 
revoluționarilor, care îi cereau să asigure conducerea 
Ministerului de Interne, în scopul restabilirii ordinii și 
liniștii publice. Acest refuz nu l-a împiedicat însă ca, în 
„noaptea generalilor”, profitând de scurta absenţă din 
birou a generalului Ștefan Gușă, să ia legătura cu Aviația 
Militară și, pe un ton autoritar, revoltat chiar, să întrebe, 
„de ce nu se ridică avioanele de la sol”. O întrebare cel 
puţin deplasată dacă avem în vedere că era în vigoare 
ordinul strict ca orice aeronavă care survolează spaţiul 
aerian al României să fie doborâtă de apărarea 
antiaeriană. 

Apreciez această intervenţie a șefului Securităţii drept un 
act de diversiune, opinie întărită de audierea generalului 
Vlad ca martor în procesul „Otopeni”. Atunci l-am întrebat 
de ce și-a permis să dea ordine Aviației Militare, în 
condiţiile în care nu o avea în subordine. A răspuns că așa 
a fost înțelegerea cu generalul Gușă, șeful Marelui Stat- 
Major al Armatei, ca, în lipsa unuia dintre ei, cel care 
rămâne în birou să-i preia toate atribuţiile. Generalul Gușă 
nu a confirmat însă o asemenea înțelegere. De altfel, 
arestarea generalului Iulian Vlad a avut loc atunci când 
devenise evident că acționează contra Revolutiei, 
menținându-și legăturile clandestine de comunicaţie cu 
unităţile de Securitate din subordinea sa. 


O mărturie din ianuarie 1990 a unui revoluţionar este de 
asemenea grăitoare. Acesta își expune propria experienţă din 
clădirea CC, în special din 22-23 decembrie: 


Între noi și el [Gușă] se crease însă o stare de tensiune. Nu 
ne plăcea cum vorbea la telefon, parcă fiecare frază avea 
un subînţeles. De exemplu, au sunat cei de la Boteni care 
au anunţat că au doborât niște elicoptere neidentificate. 
Gușă s-a răstit la ei, că de unde știu lucrurile alea, că actele 
găsite n-au nici o valoare, că de ce sunt atât de siguri pe ei? 
etc. Parcă el era la Boteni! L-am întrebat ce se întâmplă. 
Ne-a răspuns: „Niste tâmpiţi, dom-le, unii trag în alții. Nici o 
problemă”. Amândoi, el și cu [generalul] Vlad țineau 
ocupate în permanență  „scurturile”, „T.O.”, telefoane 
operative. Practic era imposibil să li se comunice evenimente 
poate mult mai importante. Dacă între timp suna cumva al 
treilea telefon, se repezeau să vorbească și la acela, 
nelăsându-ne să primim nici un mesaj. Chestia ni s-a părut 
suspectă”. 


Ideea că Securitatea ar fi fost sub controlul complet al 
Armatei și lipsită de orice mijloace independente de 
comunicare este desființată chiar de dezvăluirile făcute de 
foşti membri ai Securității, în mediile favorabile lor, după 
1989. Gheorghe Raţiu, șeful Direcţiei I a Securităţii, a 
recunoscut într-o publicație pro-Securitate că abia la 24 
decembrie 1989 au fost tăiate toate liniile de comunicaţie ale 
Securităţii: „Din ziua de 24 decembrie, ne-au fost tăiate 
legăturile pe circuitele telefonice speciale și guvernamentale, 


mai aveam doar legături telefonice pe circuitele obișnuite ale 
MPTE Z, 

Declarația generalului de armată Ion Hortopan din 16 
februarie 1990 demontează și ea credibilitatea fostei Securităţi 
și a procurorilor militari. Iată cât de mult respecta Securitatea 
subordonarea sa oficială față de CFSN și al său „Consiliu 
Suprem de Apărare”: 


Acţiunile teroriștilor au crescut în intensitate în ziua de 23 
decembrie și, în seara zilei, la o analiză a Consiliului 
Frontului Salvării Naţionale, Vlad a fost întrebat cine sunt 
cei care trag asupra armatei și populaţiei, la care acesta, ca 
să ne inducă în eroare, a răspuns că manifestanțţii, 
pătrunzând în anumite obiective importante, printre ei 
fiind și elemente răuvoitoare, foști pușcăriași de drept 
comun, au pus mâna pe arme, s-au constituit în grupuri și 
trag asupra noastră. În timpul acţiunii, trupele noastre au 
prins un număr de teroriști care făceau parte din unităţile 
de Securitate, au cerut cuvântul și au prezentat numărul 
unităţilor din care făceau parte (UM-0672F7, UM-06398%, 
UM-0106, UM-062081), la care Vlad, tot pentru a induce în 
eroare, a afirmat că aceștia s-ar putea să fie fanatici, care, 
chipurile, ar acționa pe cont propriu... [Pe 25 decembrie, 
generalul Vlad] a ieșit din birou și i-a chemat pe generalul 
Tencu și maiorul Iliuţă, cărora le-a ordonat să-i organizeze 
legăturile operative în biroul colonelului Bleorţ, locţiitorul 
comandantului unităţii, că va lucra cu el. De asemenea, l-a 
amenințat pe maiorul Iliută să stabilească, în timpul cel mai 
scurt, legăturile telefonice operative, altfel îl împușcă...82 


Este important să remarcăm aici că directorul Securităţii a) 
mai întâi a încercat să nege existența forțelor teroriste, 
descriind focurile de armă ca pe un fenomen spontan, și b) 
confruntat cu dovada că cei acuzaţi și arestaţi pentru că au 
tras erau, de fapt, ofiţeri de Securitate - un fapt pe care nu 
părea să-l conteste! —, a avansat ideea că aceștia acţionaseră 
independent, iar nu la ordin, că ar fi fost fanatici care, deși i se 
subordonau ierarhic, nu ar fi ascultat de ordinele lui. 

Pentru a ne reaminti că cei arestaţi nu erau niște 
„ nevinovați”, o idee lansată de fosta Securitate și preluată de 
autorii rechizitoriului, să luăm un exemplu din Brașov. 
Maiorul Viorel Tocan, comandantul adjunct al Gărzilor 
Patriotice din Brașov, care a încălcat legea pentru a susţine 
doborârea lui Ceaușescu, a povestit într-un interviu din 
decembrie 1990 cum i-a cerut șefului local al Securităţii, col. 
Bucur, să înceteze atacurile: 


Maior Viorel Tocan: „Domnule colonel, noi nu te întrebam 
dacă poţi s-o faci, noi te întrebam dacă vrei să oprești 
măcelul în Brașov, să-ţi oprești oamenii să mai tragă”. Col. 
Bucur [Șeful Securităţii] i-a răspuns că nu depinde de el, să-i 
oprească cel care a declanșat focul. S-a încercat atunci să se 
ia legătura cu Vlad Iulian. După circa o jumătate de oră de 
tergiversări, col. Bucur a lăsat o listă cu 50-60 numere de 
telefon din Brașov, iar el s-a dus la sediul Securităţii. La o 
Oră, o oră și jumătate după aceea s-a oprit focul O 
confirmare: un maior care este și acum la gărzi, era coleg cu 
mine, a început să dea telefoane de acolo, din sediu. La un 
moment dat, a primit un telefon prin care era căutat gen. 
Zăgoneanu [șeful Inspectoratului MI] sau col. Bucur, cel care 


telefona prezentându-se drept un subordonat de al lor. [...] 
Interlocutorul a întrebat atunci dacă este adevărat că s-a 
dat ordin de încetare a focului, dacă nu mai trebuie să 
tragăst. 


Dezvăluirea lui Tocan este interesantă întrucât indică 
faptul că nu ne aflăm în faţa unor acţiuni „spontane”, ad-hoc, 
ci a unora pregătite și planificate. În acest context este 
relevantă următoarea relatare din 1991: 


În perioada 23-25 decembrie 1989, Brașovul a fost un oraș 
în stare de război. Nu vom încerca să dăm răspunsuri 
definitive în privinţa evenimentelor din acele zile, ci vom 
prezenta doar o serie de aspecte ciudate. [...] Brașovul era 
pregătit pentru ceva asemănător. Două personaje-cheie se 
ocupau de aceste planuri. Primul, generalul Zăgoneanu, șef 
al Inspectoratului Judeţean al MI, venit pe 19 noiembrie 
1987 la Brașov. Dăogaru Gheorghe, în fapt eminenţa 
cenușie a județului, secretar cu problemele economice, a 
venit pe 19 noiembrie 1987. Cei doi erau numiţi de 
Ceaușescu pentru a face în așa fel ca revolta din noiembrie 
1987 să nu se mai repete. Pentru demonstraţia de la 23 
august 1989 a fost pregătit planul „Victoria”. Pe clădirile 
din jurul tribunei oficiale au fost plasați lunetiști. Alte 
echipe care filmau cu camere video erau amplasate în 
balcoane. Echipe USLA erau în alarmă de luptă. O variantă 
îmbunătăţită și mult mai amplă a fost gata pe 21 decembrie 
1989. Pe 18 decembrie 1989, la ora 9 dimineaţa s-a întrunit 
în ședință Consiliul Apărării. Zăgoneanu a prezentat planul 
de intervenţie. Acest plan prevedea că, dacă vor fi mai mult 


de 400 de manifestanți, Securitatea va interveni numai la 
cooperare cu Armata și gărzile patriotice. În seara de 18 
decembrie 1989 planul a fost materializat până la ultimele 
amănunte la comandamentul Brigăzii de vânători de 
munte. Au participat generalul Florea, șef de Stat-Major, lt.- 
col. Dumitru Popescu, maiorul Oprea, reprezentantul lui 
Zăgoneanu, un delegat al școlii militare de ofiţeri, un 
delegat de la apărarea civilă și un anume Dragnea de la 
gărzile patriotice. Pe 19 și 20 decembrie 1989 acest plan a 
fost pus pe curat în cinci exemplare, cu harta orașului 
Brașov. (Pe 7 februarie 1990, aceste planuri i-au parvenit 
generalului Florea din partea lui Zăgoneanu. Urmau să fie 
distruse). Pe 18 decembrie avea loc o întâlnire între 
Gheorghe Pană, delegat al CC al PCR, Petre Preoteasa, prim- 
secretar, și Zăgoneanu, în care se discuta planul de 
intervenţie. În clădirea „Modaromului” s-au dispus 
trăgători de elită la mai multe niveluri. Pe 21 decembrie, 
echipele de intervenţie au ocupat posturile de luptă 
obligatoriis5. 


Într-un interviu din 2010, Tocan s-a referit la cei care au 
luptat pentru Ceauşescu, adică teroriștii”, ca fiind 
„rezistenţa”. Potrivit autorului interviului: 


Trupele secrete din „Judeţeană” 

El [Tocan] a ajuns în sediul „Judeţenei” de Partid în seara 
zilei de 21 decembrie. „Practic, în acea clădire erau trei 
tabere. Revoluţionarii, care se împărțeau și ei în două 
categorii, cei chemaţi de Securitate și cei cinstiţi, care 
luptau pentru libertate, Armata, unde, de asemenea, erau 


oameni devotați rușilor, ce voiau să-l dea jos pe Ceaușescu, 
dar nu și sistemul, și ultima forță era cea secretă, 
formațiunile de rezistență, dotate și instruite să mențină 
regimul”, își amintește colonelul. „Trăsesem deja concluzia 
că șeful meu este unul dintre trădători și este în legătură cu 
cei din rezistenţă...”88. 


„Lupta de rezistență” transferată în seama Armatei, 
partidului sau Gărzilor Patriotice, în nici un caz în sarcina 
Securităţii și Miliției, care, conform rechizitoriului, nu ar 
mai fi fost active după 22 decembrie 


Textul acuzării examinează așa-numita „luptă de rezistență” 
care, după 1968, devenise un principiu ideologic fundamental 
și parte a planului de apărare a regimului Ceaușescu. Totuși, 
această analiză a „luptei de rezistenţă” se concentrează asupra 
forțelor Ministerului Apărării, ale Partidului Comunist și ale 
Gărzilor Patriotice, ignorând cu obstinaţie rolul Securităţii și 
al Miliției. De fapt, textul susține pe larg ideea că, din punct de 
vedere teoretic și juridic, acest plan de apărare nu ar fi putut 
fi declanșat în decembrie 1989. 


Cercetările efectuate în prezentul dosar au avut în vedere 
inclusiv o eventuală implicare în exercitarea inducerii în 
eroare a unor forţe interne total acoperite. Doctrina 
militară a României socialiste prevedea concepţia potrivit 
căreia, într-un eventual război al întregului popor român 
pentru apărarea patriei, un rol deosebit de important în 


zădărnicirea și nimicirea oricărei agresiuni imperialiste 
revenea localităţilor, tuturor centrelor industriale şi 
agricole ale ţării. 

La dosar au fost atașate „Principiile, criteriile și normele de 
integrare a unor subunități militare și de gărzi patriotice în 
cadrul luptei de rezistență” — CC al PCR din 30.05.1988 (vol. 
I, Documente gărzi patriotice, pp. 7-10). În esenţă, 
materialul stabilește că, „în concepţia PCR, apărarea patriei 
se realizează de către întreaga societate, prin forme extrem 
de diversificate, inclusiv prin mișcarea de rezistenţă [...]. 
Potrivit Legii nr. 14/1972 una din sarcinile principale ce 
revin consiliilor locale de apărare este de a constitui și 
pregăti încă din timp de pace formaţiuni ale luptei de 
rezistenţă, în condiţiile ducerii luptei pe teritoriul vremelnic 
ocupat de inamic și să conducă acțiunile acestora în timp de 
război. Aceste formaţiuni alcătuiesc nucleul de bază al 
mișcării de rezistenţă care va acţiona în spatele inamicului, 
în situația că acesta ar reuși să cotropească anumite zone 
din teritoriul național [...]. Integrarea în mișcarea de 
rezistenţă se realizează la ordin sau din proprie iniţiativă. 
Trecerea din proprie inițiativă în mișcarea de rezistenţă 
este specifică subunităților mai mici care, din anumite 
motive, au pierdut legătura cu eșaloanele superioare”. 

O primă observaţie privește realitatea conform căreia 
structurile de rezistenţă își intrau în atribuţii doar dacă 
România se afla în stare de război și dacă inamicul ar fi 
ocupat militar o parte a teritoriului naţional. În decembrie 
1989, România nu a fost în stare de război și nici nu a fost 
ocupat parțial teritoriul ţării. Așadar, „subunitățile mici” 
despre care se vorbește în materialul supus analizei și care 


ar aminti teoretic de pretinșii trăgători izolați invocaţi de 
conducerea MApN nu se puteau activa fără ordin, în lipsa 
decretării stării de război. De asemenea, nici nu s-a pus 
problema pierderii legăturilor cu eșaloanele superioare. 
Începând cu 22 decembrie 1989, unicul eșalon superior era 
Consiliul Militar Superior. Nu în ultimul rând, luptătorii 
din formațiunile de rezistență au fost pregătiţi să acţioneze 
împotriva unui inamic străin, și nu împotriva propriilor 
concetățeni. Nicidecum luptătorii din aceste formaţiuni nu 
aveau o pregătire militară și psihologică de a ataca sediul 
central al MApN, alte unităţi militare, sediul CC al PCR sau 
pe cetățenii români (pp. 293-294). 


În încercarea de a salva aparenţa că investigația s-a făcut 
cu bună-credinţă, procurorii militari ajung la autorul unui 
articol din revista Securitatea. Ei evită, în mod convenabil 
scopului lor, să-i pună acestuia întrebări incomode. 
Răspunsurile autorului pot fi exemple dintr-un manual de 
dezinformare. 


Relevantă pentru subiectul supus analizei este și declaraţia 
martorului Tudor Alexandru (sediul SPM, 26.06.2018 - vol. 
V, Declaraţii, pp. 281-285), care a spus: „Din anul 1965 când 
am absolvit Școala Militară de Ofiţeri de Securitate și până 
la data de 30.12.1989 am activat în cadrul Departamentului 
Securităţii Statului. În anul 1989 aveam gradul de lt.- 
colonel. [...] Mi se prezintă astăzi de către procurorii 
militari facsimilul revistei Securitatea nr. 1 (85/1989 cu nr. 
de documente clasificate „D00334, vol. 21”). Îmi amintesc 
că revista era editată de DSS și cuprindea articole de 


interesul instituției respective. Avea un caracter de circuit 
închis și se adresa exclusiv membrilor DSS. Nu rețin exact, 
dar mi s-a spus astăzi că nr. 1 ar fi apărut în luna martie 
1989, ceea ce este posibil. Nu îmi amintesc, însă cred că 
avea o apariţie trimestrială. Mi se prezintă, de asemenea, 
articolul de la pagina 25, intitulat „Lupta de rezistenţă în 
cadrul războiului de apărare a patriei. Particularităţi ale 
participării unităţilor centrale și teritoriale de securitate la 
organizarea și ducerea luptei de rezistență pe teritoriul 
vremelnic ocupat de inamic”. Articolul se întinde până la 
pagina 34 și este semnat de mine, It.-col. Tudor Alexandru, 
și de căpitan C.N. Este adevărat că am conceput acest 
articol, însă nu mai rețin de ce apare și numele căpitanului 
C.N., întrucât eu îmi amintesc că la redactare am lucrat 
împreună cu șeful biroului meu, maiorul B.G. [...] Este 
adevărat că articolul este structurat pe mai multe capitole, 
concept de luptă, formele și scopurile luptei, constituirea și 
organizarea formațiunilor de rezistență, procedeele de 
luptă și în sfârșit particularităţile participării unităţilor 
teritoriale la organizarea și ducerea luptei de rezistenţă. 
Arăt că articolul are caracter teoretic și a fost redactat în 
temeiul doctrinei naționale de apărare a patriei din care s- 
a și inspirat. Toate aceste procedee de ducere a luptei se 
referă la momentul ipotetic al ocupării vremelnice a 
teritoriului național de către un inamic nedefinit și eu nu 
cunosc ca pe timp de pace să se fi luat măsurile despre care 
se menționează în articol. Deși am lucrat la compartimentul 
mobilizare, eu nu am cunoștință de existența vreunei 
rețele intitulată „R” sau „S? sau „246”. [...] Nu am 
cunoștință despre aplicarea în practică a termenilor 


menţionaţi în articol și am convingerea că el își avea 
aplicabilitatea ca teorie în cazul unui conflict real și al 
invadării teritoriului de către un inamic extern. Acest lucru 
nu s-a întâmplat însă în decembrie 1989, astfel încât nu am 
cunoștință de posibila activitate a nucleelor de rezistenţă. 
Ele erau consemnate ca unități de luptă în cadrul 
Sistemului Integrat de Apărare Naţională din care teoretic 
făceau parte Armata Naţională, Trupele de Securitate, 
Gărzile Patriotice, tineretul în pregătirea pentru luptă, 
organizaţiile de femei și Crucea Roșie, Apărarea Civilă și 
către sfârșit chiar aceste nuclee. Teoretic, aceste entităţi 
trebuiau să coopereze în plan militar pentru slăbirea și 
distrugerea inamicului extern (pp. 301-302). 


Și totuși această mostră de disimulare (care conţine vizibile 
carente logice și factuale) nu a ridicat semne de întrebare din 
partea procurorilor militari. Ei se limitează la lectura 
superficială a răspunsurilor oferite și sfârșesc prin a nega 
relevanta articolului, revenind la argumentaţia lor anterioară. 

Să ne raportăm însă la conţinutul propriu-zis al articolului 
lui Alexandru Tudor din martie 1989. 


Acţiunile de luptă desfășurate de formațiunile de rezistenţă 
prezintă câteva caracteristici, altfel: de regulă, sunt de 
scurtă durată și violente, având aspectul unor lovituri 
fulgerătoare; vizează în principal obiective ale inamicului 
de o dezvoltare mai redusă, dar de mare importanţă 
pentru acesta; au un pronunţat caracter de independenţă, 
ducându-se în condiţiile lipsei unor vecini apropriaţi și a 
sprijinului altor forţe militare; se desfășoară cu forțe relativ 


puțin numeroase; necesită o minuțioasă și, uneori, 
îndelungată pregătire a luptătorilor participanţi la acţiune; 
impun cunoaşterea amănunţită a  particularităţilor 
terenului în care va avea loc acţiunea, precum și 
elaborarea unui plan simplu, ușor de aplicat; se desfășoară, 
de regulă, noaptea și în condiţii grele de stare a vremii, în 
momente și locuri în care să se realizeze surprinderea 
inamicului...87. 


Multe dintre elementele planului de mai sus vor părea 
cunoscute în descrierile următoare. 

Să examinăm cele trei elemente ale argumentaţiei 
procurorilor militari în rechizitoriu. În primul rând, ei 
sugerează că cei care ar fi fost chemaţi să pună în practică 
planul de apărare ar fi fost alte forţe decât cele ale Securităţii 
și Miliției, în esenţă, forțele Ministerului Apărării. Cum se 
explică, în acest caz, faptul că tocmai un ofiţer al Armatei 
române și tocmai în ziarul oficial al Ministerului Apărării a 
dezvăluit pentru prima oară aplicarea planului „luptei de 
rezistență” la Revoluţie? Ar însemna, evident, că Armata s-ar 
fi autoacuzat pentru crimele de după 22 decembrie 1989 (!). să 
ne reamintim că locotenent-colonelul Alexandru Bodea a fost 
primul care a scris într-un ziar al MApN că, în decembrie 
1989, 


— sistemul de transmisiuni pentru „conducerea și înștiințarea 
trupelor de apărare antiaeriană a teritoriului” a fost 
„folosit în scop de diversiune”; 

— acţiunile de luptă au avut loc „pe timp de noapte, probabil cu 
forţe și mijloace dispuse din timp în zonele respective”; 


— au fost create din interiorul ţării atât „ţinte aeriene false”, 
cât și imitate „cu o aparatură radioelectronică modernă”; 

— toate aceste acţiuni au fost executate conform conceptului de 
„război de rezistenţă” al „fostului comandant suprem”88. 


Dacă forţele Ministerului Apărării erau vinovate pentru ce 
s-a întâmplat după 22 decembrie 1989 și fuseseră angajate în 
„lupta de rezistenţă”, de ce ar fi riscat autorul ca acest lucru să 
fie aflat prin publicarea acestor afirmaţii? Ar fi echivalat cu 
sinuciderea lui profesională și l-ar fi urmărit întreaga viaţă. 
Nu s-a întâmplat așa. Este evident că el a făcut aceste afirmaţii 
pur și simplu pentru că era sigur că cei angajaţi în „lupta de 
rezistență” nu erau din Ministerul Apărării. 

Mai mult, este interesant de văzut ce au de spus chiar 
oficialii DIA. Contraamiralul Ștefan Dinu, șeful DIA în 
decembrie 1989, aduce subtil în discuţie execuţia planului 
„luptei de rezistență” în decembrie 1989. El a declarat în 
ianuarie 1994 în faţa Comisiei Senatoriale Gabrielescu (din 
care rechizitoriul, altfel, citează copios) următoarele: 

— Păi, eu v-am spus reţeaua cu ce s-a ocupat acolo. Ei nu 

aveau obligaţie să-mi raporteze mie. Se crede că a existat 

probabil o structură necunoscută de nimeni, o subterană 
într-adevăr, făcută de dictator și nu se poate să nu fie cu 
cunoștința fostului șef al DSS, cu inși din toate structurile, 
pregătiți să-și dea viața pentru asta. Noi am surprins 
foarte multe legături radio cifrate. Nu făceau parte din 

centrul Armatei și toată lista am trimis-o la Securitate s-o 

identifice, mi-au dat și două telefoane pe T.O. care de fapt nu 

existau. Și atunci întreb și eu: cine a tras în noi? Noi le-am 
spus de la început care sunt legăturile noastre, dar ei nu ni 

le-au spus niciodată și atunci daţi-mi voie să trag o 


concluzie. Deci cred că a existat o structură supra, în care 
puteau să fie și ofițeri din Armata română, puteau să fie și 
de la Militie, Securitate, studenţi, studenți străini, din toate 
statele. Și dacă nici o comisie nu a ajuns la nici o concluzie, 
înseamnă că asta a fost (p. 232). 

— Așa îmi explic și multele traficuri radio parazitare sau, 
dacă vreţi, necunoscute nouă care le-am dat și noi să fie 
verificate, deci ale Armatei nu erau, cei de la Interne nu ne- 
au răspuns niciodată. Și probabil că s-a primit semnalul la 
un moment dat, totul să se acopere, totul să dispară și asta 
este suficient să căutăm acum chiar în casele conspirative, 
puneţi-le cap la cap, și unde au fost victimele și să vedeţi 
dv., coincidența nu poate fi întâmplătoare. Dar, sigur, eu 
cred că numai cei care au ceva de spus în această 
chestiune, cei care ar trebui să știe ori nu sunt audiaţi, ori 
nu știu ce se întâmplă (p. 244)%. 


Încă o dată este demontat alibiul Securităţii, un element 
central al rechizitoriului, anume că nu ar fi avut mijloace 
independente de comunicații și că, pe de altă parte, 
comunicațiile Armatei nu ar fi fost bruiate. 

În legătură cu loialitatea care se cerea acestei reţele a 
Securităţii, să ne reamintim de imperativul Direcţiei a V-a (a 
cărei misiune era „Paza și securitatea Comandantului 
Suprem”), trasat cu două zile înainte de căderea dictatorului: 
„să avem garanţia că nu există militar în sistemul de 
securitate care să nu aibă conștiința nevoii de a-și da viața”%. 

Col. Romulus Ghergulescu, comandantul Batalionului 404 
Buzău în decembrie 1989, a fost și mai precis în identificarea 
celor aflaţi în spatele „luptei de rezistență”. Mai întâi, în 2004, 


el a relatat că însuși generalul de armată Ștefan Gușă a 
afirmat, în prezenţa lui, în martie 1990, că Securitatea fusese 
implicată: 


Venind vorba despre „teroriști” și-a exprimat convingerea 
că „unele structuri pregătite pentru a acţiona în urma unei 
intervenţii străine au fost activate”, dar nu își explică cum 
și de către cine, deoarece mapele referitoare la aceste 
planuri le-a găsit, ulterior, intacte, sigilate, în fișetul din 
biroul pe care îl avea în sediul MApN, ceea ce „înseamnă că 
au intrat în acţiune cele ale Securităţii”, a concluzionat 
ferm. 


Tot în 2004, Ghergulescu a legat faptele de executarea 
„Planului 1600”. (Sic! E vorba, evident, de Ordinul Ministerului 
de Interne 2600, a cărui importanţă procurorii militari au 
recunoscut-o și analizat-o în 1990 și pe care fostul procuror 
militar Ioan Dan o prezintă drept element central pentru 
înțelegerea a ceea ce s-a petrecut după 22 decembrie.) 


Din investigaţiile făcute de noi, chiar în acele zile am tras 
concluzia că se pusese în aplicare planul de „gherilă 
urbană” în capitală. Cineva apăsase pe acest „buton”. Din 
câte știu eu, purta numele „Planul 1600”. Or, cei care 
trebuiau să pună în aplicare acest plan aveau niște 
semnale dinainte stabilite, locuri precise. Se cunoșteau pe 
echipe de unul, doi, dar nu mai mult. Odată declanșat acest 
plan, nu s-a mai putut opri. Într-o seară, de la fereastra 
unui bloc, au început să se audă pocnete și sclipiri ca de 
armă. Dinspre minister s-a ripostat cu toată puterea de s-a 


făcut apartamentul zob. Mergând să  cercetăm 
apartamentul, am găsit un simulator. 


Același colonel Ghergulescu, care a fost implicat, după 
propriile spuse, din sarcina dată de MApN în cercetarea 
activităţilor teroriste, a declarat în 2006: „În acele zile totuși, 
au fost trăgători foarte buni și eficienți [...]. Erau persoane 
implicate ca și noi pentru «menținerea ordinii». Dar derularea 
evenimentelor făcuse ca ele să fie de altă parte a baricadei. Și 
ele acționau tot pe baza unui ordin, a unui plan. Că până la 
urmă a învins raţiunea, dorința generală a naţiunii este cu 
totul altceva. Păcat însă că au fost multe pierderi umane”. 
Explică și mecanismul de declanșare a luptei de rezistenţă: 
„Îmi aduc foarte bine aminte episodul cu apariţia articolului 
din Scânteia tineretului referitor la sfaturile pentru cei care 
merg la mare. L-am întors pe toate părțile. Era clar că era un 
mesaj. [...] Am concluzionat: diversiunea va continua [...]. Am 
concluzionat că se adresează celor implicaţi în planul de 
«rezistenţă populară», de «gherilă urbană»”%. 

Așadar, încă din 1989 oficialii Armatei au acuzat direct și 
indirect Securitatea de a fi a executat planul luptei de 
rezistență. De asemnea, l-au acuzat indirect pe șeful 
Securităţii, generalul Iulian Vlad, că era cel puţin la curent cu 
acest fapt (și cu siguranţă l-ar fi putut opri), în decembrie 
1989. Nici unul dintre aceste aspecte nu este menţionat în 
rechizitoriu. 

În al doilea rând, argumentul procurorilor militari că 
planul luptei de rezistenţă nu ar fi fost și nu ar fi avut cum să 
fie pus în practică pentru că România nu se afla sub atacul 


unor forțe externe în decembrie 1989 și nu fusese ocupată de 
inamici este pur și simplu năucitor. 

Să afirmi asta înseamnă să ignori că, încă de la început, 
conducerea Securităţii a încercat să-i fie pe plac lui Ceaușescu 
și să-i satisfacă nevoile paranoide și conspiraţioniste, insistând 
că evenimentele din Timișoara reprezentau o intervenție 
străină. Securitatea, după cum am arătat în acest volum, a 
cultivat și prelucrat cu toate cadrele militare această teorie 
mistificatoare. Ceaușescu a insistat în teleconferințe și 
declaraţiile publice că România era atacată atât din Est, cât și 
din Vest, că era în joc „integritatea și independența României”. 
În acest sens a înarmat toate forţele — și în primul rând 
Securitatea — cu muniţie de război. Forţele MI și ale DSS erau 
în situația de mobilizare totală și la nivelul întregii armate se 
declanșaseră măsurile corespunzătoare indicativului „Radu 
cel Frumos”. Se ordonase mobilizarea generală a Gărzilor 
Patriotice și a activului de partid. Judeţenele partidului, aflate 
în directă subordine a Consiliului Apărării, au fost stabilite ca 
sediu al coordonării acțiunilor de luptă, conform prevederilor 
legii 14/1972. Faptele descrise în acest volum confirmă că 
aceste măsuri corespunzătoare stării de război s-au tradus în 
practică. Forţele de ordine au tras în manifestanți cu muniţie 
de război. Soldaţilor - cărora Cl-iștii le-au spus că „au intrat 
ungurii peste noi” — li s-a ordonat să iasă cu arme de război, 
iar unităţile de artilerie au scos chiar obuzierele grele din 
remiză. Securitatea  distribuise  pistoale-mitralieră şi 
efectivele ei erau consemnate permanent în unități, unde li s- 
au distribuit paturi, pături și hrană, reamintindu-li-se că 
trebuie să fie „gata să-și dea viața”. Toate aceste pregătiri au 
corespuns, evident, luptei de rezistență pe care urmau s-o 


declanșeze „pe teritoriul vremelnic ocupat de inamic”, pentru 
readucerea Comandantului Suprem la putere. 

Știm din Dosarele Revoluţiei de la Timișoara că, în ciuda 
afirmațiilor ulterioare”, numeroși oficiali ai regimului și ai 
Securităţii au recunoscut în declaraţiile lor din 1990-1991 că 
Vlad le-a cerut insistent să găsească implicarea străină, în 
special sovietică și maghiară. Și tot din aceleași declarații 
rezulta că, în ciuda eforturilor depuse, Securitatea nu a reușit 
să identifice nici o urmă a intervenţiei vreunor forte 
externe. 

Mai mult, Vlad a încercat chiar și în noaptea de 22/23 
decembrie 1989, în clădirea CC, să susțină că ungurii invadau 
tara ca să ocupe TransilvanialY. Altfel spus, conducerea 
Securităţii încerca să acrediteze „legenda” că propriile acțiuni 
aparţineau altora. În realitate, teoria „atacului extern”, pe care 
am analizat-o pe larg în acest volum, a reprezentat justificarea 
lui Ceaușescu -— și a Securității, în rândul cadrelor ei — pentru 
activarea reţelei luptei de rezistență. Acest fapt rezultă direct 
din probele înfățișate în capitolele anterioare, inclusiv 
agendele de lucru ale ofițerilor superiori de Securitate pe care 
le-am expus. 

Al treilea element al argumentaţiei procurorilor militari 
este că implicarea Securităţii și Miliției în lupta de rezistenţă 
ar fi fost pur teoretică și niciodată nu a fost mai mult de atât — 
pe baza interviului cu un ofițer de Securitate, lt.-col. 
Alexandru Tudor (1). Așadar, că nu ar fi existat nici un 
antrenament, nici o pregătire a „luptei de rezistență” și că 
aceasta era doar un cadru teoretic speculativ creat de strategi 
și ideologi. Absurdul acestei aserțiuni este probat de o 


multitudine de surse pe care se pare că procurorii militari nu 
au avut timp sau nu au dorit să le consulte. 

Potrivit lui Emil Bărbulescu, un nepot al lui Ceaușescu, 
care era reprezentantul Ministerului de Interne în judeţul Olt: 


Reporter: Se tot vehiculează-n ultima vreme informaţii 
despre niște reţele conspirative, pregătite de Nicolae 
Ceaușescu în caz de invazie sovietică, care s-ar fi activat 
parțial în decembrie 89. Ca șef judeţean de Securitate, 
știaţi de așa ceva? 

Emil Bărbulescu: Am văzut și eu la televizor diverși domni 
care scoteau pe gură aiureala asta. Într-adevăr, în cadrul 
doctrinei „lupta întregului popor” exista și o teorie a 
„teritoriului vremelnic ocupat”, unde se făcea vorbire de 
luptă de partizani. Și eu, când eram în școala de Miliție de la 
Băneasa, am fost instruit că noi, cei de la Interne, trebuie să 
luptăm în munti dacă e țara ocupată. Stiam de existența 
unor depozite de muniții și armament ascunse prin păduri și 
prin munti, dar nu le-am văzut niciodată. [...]. Războiul de 
partizani trebuia dus de rezerviștii trupelor de Securitate și 
Miliție, dar aceștia nu au fost concentrați în 1989101. 


Este semnificativ că Bărbulescu recunoaște că Securitatea 
și Miliția urmau să fie elemente de bază în lupta de rezistenţă. 
Este esenţială și referirea la Școala de Securitate de la 
Băneasa, unde aveau loc o mare parte dintre antrenamente, și 
ea este întărită de afirmaţiile din acest interviu, din vara lui 
1990, al unei alte persoane asociate cu Securitatea/Ministerul 
de Interne: 


Săptămâna trecută am încheiat un ciclu de 2 săptămâni de 
pregătire și examinare, la Băneasa, pentru obținerea 
gradului de subofițer. Acest ciclu l-am efectuat la Băneasa, 
deoarece stagiul militar de 9 luni l-am satisfăcut într-o 
unitate aparținând Securității Statului. 

— Ce specific a avut pregătirea? 

— Am fost antrenați pentru lupta de gherilă urbană, în caz 
de agresiune externă. Eram organizați în grupuri mici care 
acționau pentru destabilizarea inamicului, pe teritoriul 
ocupat de el. 

— S-au făcut afirmaţii în perioada revoluției că nu există 
trupe specializate în gherilă urbană! Este adevărat? 

— Nu! În cazul în care se face excepţie de noțiunea de inamic 
străin sau agresiune externă, pregătirea multor generații de 
militari are acest specific. 

— Aţi fi activat doar în termenul celor 9 luni? 

— Nu! Noi suntem la dispoziția lor în permanenţă. Putem fi 
convocați telefonic sau printr-o altă modalitate conspirativă. 
Existe case conspirative și depozite de muniţie în plin 
București, de unde ne-am fi aprovizionat cu armament și 
muniţie pentru a efectua ambuscade, aruncări în aer și 
altele. 

— Consideraţi că după Revoluţie lucrurile s-au schimbat, 
cum apreciaţi că aţi fost chemat tot la o unitate fostă a 
Securității? 

— Am fost indignati și chiar ne-am manifestat în sensul 
acesta! La toate întrebările noastre n-am primit răspuns. De- 
abia la sfârșitul stagiului am aflat că ne-am pregătit, de fapt, 
la trupele de jandarmi. 

— Și până atunci? 


— Col. Porumbelu ne-a făcut un mic istoric din care am să 
citez: „Din 22 dec. în 28 am fost teroriști! Din 28 până în 
martie am fost MApN-iști. Până pe 5 iulie suntem trupe de 
jandarmi...192 


Știm de la Constantin Paisie, unul dintre ofițerii de Miliție 
implicaţi în transportarea și arestarea soţilor Ceaușescu în 
după-amiaza zilei de 22 decembrie, pe cine se bazau cei doi 
soți pentru a fi salvați. Această instituție nu era nici Miliția, 
nici Armata. Era vorba, evident, de Securitate, iar din cadrul 
acesteia, „o unitate specială la Băneasa”. 


Nicolae Ceaușescu își încuraja soția spunându-i că e vorba 
de un moment trecător și că totul va reintra în normal? 
Domnule, ei nu știau ce se întâmplă în ţară în timpul acela. 
Într-adevăr, dădeau semne că ar aștepta să vină cineva să-i 
scoată din toată treaba asta și să se simtă ei mai în 
siguranţă, dar, vedeți, ei în primul rând pe Securitate se 
bazau. Știu că, la un moment dat, Nicolae Ceaușescu mi-a 
spus să mergem la unitatea aia de Securitate, o unitate 
specială la Băneasa, dar din partea Miliției sau a Armatei nu 
se aștepta să-i vină sprijinul imediatI:. 


Există chiar și confirmarea din partea unor ofițeri de 
Securitate că, în timpul evenimentelor din decembrie 1989, 
instituţia din care făceau parte nu a fost dezarmatăt® și avea 
armele „încă în rastele”. Securitatea nu era nici pe departe un 
actor omogen, pasiv și demobilizat psihic și fizic, precum 
încearcă rechizitoriul să o portretizeze. 


Generalul de brigadă Vasile Mălureanu din Direcţia I 
(Afaceri interne) recunoaște în paginile periodicului fostei 
Securităţi că existau tensiuni între Direcţia I și Direcţia a II-a a 
Securităţii și că personalul Direcţiei sale era înarmat în 
conformitate cu prevederile planului „luptei de rezistenţă”: 


La semnalarea unor riscuri de acest gen, ofițerii și subofițerii 
unității (aproape 100 de cadre) primeau de la armurier 
armamentul din dotare (pistoale Carpaţi) și câte două cutii 
de cartușe (24 bucăţi) și luau poziţii de luptă la căile de acces 
(uși, ferestre), în baza unui plan gândit pentru situații în care 
teritoriul României ar fi fost vremelnic ocupat de inamic 
extern. După momente de tensiune și încordare, deseori 
prelungite, tot din dispoziţii superioare se ordona 
încetarea alarmei de luptă și depunerea armamentului și a 
muniției. 

Pe acest fond, s-a ajuns la un moment paroxistic de psihoză 
colectivă. În noaptea de 24/25 decembrie, pe la ora 2, în 
rândul cadrelor Direcţiei I s-a insinuat temerea că ar putea 
fi atacate de colegii de la Direcţia a Il-a, Contrainformațţii 
economice. Momentul declanșator l-a constituit decizia 
locotenent-colonelului Gheorghe Stan, locţiitor al șefului 
unității, aflat la comandă în locul generalului Emil Macri, 
care fusese trimis în misiune la Timișoara, de a ordona 
subordonaţilor, la acea oră târzie, o trambalare a 
armamentului și muniției din dotare fără anunţarea unei 
stări de pericol. Întrucât magazia cu armament a Direcţiei 
a Il-a se afla la etajul IV, unde jumătate din spaţiu era 
ocupat de Direcţia I, mișcarea a fost sesizată. 
Acţiunea inopinată și la o oră nonconvenţională a Direcţiei a 


Il-a de a se înarma, coroborată cu desolidarizarea publică a 
locotenent-colonelului Gheorghe Stan fată de „componenta 
represivă a Securităţii” în apariţia sa la Televiziune din 
după-amiaza zilei de 22 decembrie a indus ideea unui posibil 
risc la adresa cadrelor Direcţiei 1. 

În liniște și pe întuneric, au fost trezite și alertate toate 
cadrele unității, care s-au înarmat și au luat poziţie de luptă 
în dispozitiv de apărare pe etaje. Situaţia a fost dezamorsată 
de colonelul Gheorghe Rațiu, care, în acel context tensionat 
și riscant, s-a dus la cabinetul lui Stan, un etaj mai jos, și a 
clarificat lucrurile. Locotenent-colonelul Stan luase decizia 
să-și aducă armamentul mai aproape, de la etajul IV la II, 
deoarece Direcţia a II-a era cea mai expusă la un eventual 
atac din exterior, la etajul II putându-se pătrunde și prin 
escaladarea ferestrelor care dădeau spre platoul de la Militia 
Capitaleil% (pp. 80-81). 


Nu numai Mălureanu vorbește de înarmarea Securităţii 
(respectiv a direcțiilor I și a II-a) în acele zile și de planul 
luptei de rezistenţă. Subiectul este prezent, după cum am 
arătat, și în declaraţia dată în faţa procurorilor de un alt ofițer 
superior de Securitate. Colonelul Diaconescu Gheorghe a 
intuit că Iulian Vlad coordona lupta de rezistenţă a Securităţii 
în seara de 22 decembrie, respectiv că acesta urmărea „să 
trecem la un mod de acțiune din ilegalitate (după principiul 
dictatorului, de război al întregului popor în condiţiile 
teritoriului vremelnic ocupat)” vizând chiar „un atac asupra 
noastră”1%. Ofiţerul Diaconescu mai dezvăluie un element 
important al dialogului său cu șeful Securităţii: „L-am 


dezinformat spunându-i că nu am acces la armament, iar 
forțele gărzilor patriotice sunt numeroase”10. 
Din această mărturie se pot trage mai multe concluzii: 


1. Colonelul avea de fapt acces la armament (deci nu se poate 
susține că „Securitatea fusese dezarmată”). 

2. Ideea lui Vlad de a folosi acel armament avea legătură cu 
„modul de acţiune din ilegalitate”, „după principiul 
dictatorului”, „în condiţiile teritoriului vremelnic ocupat”. 
Adică lupta de rezistență. 

3. Această luptă trebuia ascunsă faţă de forțele gărzilor 
patriotice (aflate, evident, de partea Revoluţiei), care erau 
așadar percepute ca adversar. 


Toate aceste mărturii dovedesc cu prisosinţă falsitatea 
afirmațiilor Procuraturii, conform cărora a) lupta de 
rezistență nu ar fi a fost activată în decembrie 1989 și b) 
teoretic, dacă ar fi fost activată, cei implicaţi în această acţiune 
ar fi aparținut altor entităţi decât Securitatea. 


Lupta de rezistenţă în acţiune: Reșița și sud-estul 
Banatului 


Majoritatea relatărilor cu privire la ce s-a întâmplat în 
România după fuga Ceaușeștilor se concentrează, în mod 
firesc, asupra evenimentelor din capitală și din alte centre 
urbane mari, ca Timișoara, Brașov, Sibiu, Cluj etc. Acestea 
erau cunoscute în afara României și în decembrie 1989 se 
aflau acolo și corespondenţi de presă străini. În acest context a 
apărut și naraţiunea potrivit căreia lupta de după 22 
decembrie 1989 ar fi fost un spectacol creat de cei care au pus 


mâna pe putere pentru a-și acoperi urmele și a înșela 
populaţia care ar fi putut să-i conteste. 

Însă focurile de armă de după 22 decembrie 1989 nu s-au 
limitat la aceste orașe care erau acoperite de presa 
internaţională. S-a tras și în orașe mici sau în zonele unor 
unități militare din afara orașelor, așadar nu ar fi putut sluji 
cu nimic pretinsului „spectacol”. 

Să examinăm un astfel de loc: Reșița și zona Banatului de 
sud-est. 

Narațiunea din rechizitoriu despre evenimentele de la 
Reșița se bazează pe mărturiile unui fotojurnalist cu o lungă 
carieră în România comunistă (inclusiv la ziarul central al 
PCR, Scânteia) care sugerează că un comandant militar, 
Teodor Stepan, a fost de vină pentru crearea diversiunii cu 
falșii teroriști, insinuând că trecutul profesional al lui Stepan, 
la DIA, ar fi avut legătură cu acest fapt. 

Martorul Cucu Ion, sediul SPM, 28.02.2018 (vol. V, 
Declaraţii, ff. 1-13): 


În anul 1989 eram corespondent local la Reșița, jud. Caraş- 
Severin, al ziarului naţional Scânteia, eu fiind absolvent al 
Facultăţii de ziaristică. [...] Cel mai înverșunat dușman al 
presupușilor teroriști a devenit col. Stepan Teodor, care 
propunea mereu măsuri extreme în vederea anihilării 
acestora. Pentru protecția noastră s-a solicitat sprijin de la 
unitățile militare din Caransebeș și chiar am primit acest 
sprijin. Au venit niște militari și două TAB-uri care s-au 
poziționat în zona fostului comitet judeţean. Cunosc că cel 
care i-a întâmpinat a fost col. Stepan, care a folosit ABI-ul 
în acest scop, iar la întoarcere ne-a relatat la toţi că, în timp 


ce se deplasa prin faţa liceului, s-a tras asupra coloanei din 
curtea acestei instituţii. Spunea că a ripostat cu mitralieră 
de pe ABI astfel încât, redau textual: „Am creat mormane 
de teroriști morţi”. Mi-am exprimat neîncrederea și am 
vrut să am o dovadă materială a prezenţei acestora, însă 
col. Stepan sugera faptul că dispar pur și simplu sau sunt 
preluaţi de alții prin canale și nu mai pot fi găsiţi. Îi suspecta 
pe lucrătorii de Securitate de comiterea acestor fapte 
întrucât sediul Securităţii se afla peste stradă, în faţa 
liceului. Eu nu-l cunoșteam prea bine pe col. Stepan, însă 
acesta se lăuda că a fost ofițer al DIA și chiar atașat militar. 
Nu cunosc alte amănunte. În zilele următoare, în această 
zonă a fost focarul unor numeroase trageri, fără a cunoaște 
cu exactitate combatanții. Tot aici s-au înregistrat și 
victime, însă nu pot preciza cine sunt autorii. Eu am numit 
zona principală a focului ca fiind „triunghiul morţii”, 
deoarece unghiurile erau compuse din fostul sediu al 
Securităţii, Comisariatul Militar și Unitatea de Rachete 
Antiaeriane. Deși s-a tras intens și au rezultat victime, 
cercetările ulterioare au arătat că intensitatea focului era 
diferită, iar cea mai intensă a fost din direcţia CMJ. 
Bănuiesc că prezenţa col. Stepan la comandă a fost și cauza 
acestor trageri  înverșunate. Tragerile începeau cu 
predilecție după ora 18:00 și coincideau cu plecarea de la 
sediul CFSN-ului, unde ne aflam noi și col. Stepan, și 
sosirea lui la CMJ. Către dimineaţă focul înceta, iar ziua 
focul era sporadic. Eu nu cunosc cine au fost teroriștii, nici 
cei care au creat diversiunea, dar cred că toate acestea au 
fost coordonate de o structură a Armatei necunoscută mie. 
Nu am probe sau dovezi, ci mă bazez doar pe iniţiativele 


destul de bizare ale col. Stepan și pe modul său de 
comportare pe toată perioada până la încetarea focului. 
Acesta solicita mereu forțe noi din afara municipiului, deși 
era evident că nu ne erau necesare. Se afirma că unitatea 
de rachete este atacată de teroriști dintr-o pădure 
apropiată și a fost necesară chiar intervenţia unei 
aeronave militare de tip MIG care a lansat rachete asupra 
unor zone din pădure fără vreun efect pe care noi să-l 
constatăm ulterior în lupta cu presupușii teroriști. L-am 
întrebat pe Stepan despre împrejurările decesului lt. 
Smaranda, care a fost victima unui glonţ pătruns sub 
bărbie cu ieșire prin calota craniană. Colonelul a relatat o 
poveste total de necrezut, în sensul că, după ce a aruncat o 
grenadă, ofițerul respectiv s-a uitat să vadă efectele, iar un 
terorist l-a împușcat de aproape (pp. 223-224). 


Cucu nu a fost singurul care a propagat această versiune a 
evenimentelor din Reșița. Un fost ofiţer de Securitate, It.-col. 
Ion Micle, a încercat și el să discrediteze declaraţiile 
comandantului Teodor Stepan, de data aceasta în paginile 
publicaţiei Vitralii (aparţinând cadrelor fostei Securităţi). 
Micle se referă la interviul acordat de Stepan la începului 
anului 1990 unui ziar local: 


Seria de interviuri acordate ziarului culminează cu cele 
spuse în data de 07.01.1990, în articolul intitulat „Noaptea 
cea mai critică”. În opinia sa [a lui Stepan], noaptea de 
24/25.12.1989 „a început prin apariţia unui aliniament de 
trăgători care a deschis foc puternic în zona hotelului 
asupra CMJ, cu 2-3 arme automate”; „noi am depistat în jur 


de 60 de cuiburi foc”; „focul a durat toată noaptea cu pauze 
de 10-15 minute”. Asemenea afirmaţii arată că marele 
comandant stătea foarte rău cu logica, iar singurele dovezi 
ale operaţiunilor erau spusele sale. Nimeni nu a găsit în 
locurile precizate de el nici măcar un cartuș, nemaivorbind 
de imposibilitatea dispunerii a 2-3 arme automate în 60 
cuiburi de foc. În dimineaţa zilei de 25.12.1989, din ordinul 
lui Theodor Stepan au ajuns la Reșița zece elicoptere de la 
unitatea din Caransebeș, care au „bătut pădurea cu 
armamentul la bord” [pădurea este situată peste drum de 
IJ al MI]. După această operaţiune s-a efectuat scotocirea 
pădurii cu participarea unei subunități MApN și a unei 
grupe de poliţie, solicitată de Theodor Stepan, prilej cu care 
s-a constatat că nu s-au găsit nici o creangă ruptă de 
rafalele armelor, nici o urmă de tragere, deci a fost o 
demonstraţie de forță cu muniţie de manevră. Îmi pun 
întrebarea, cred eu, firească: nu cumva singurul terorist 
din Reșița a fost Theodor Stepan? Am discutat cu o familie 
care locuiește chiar la poalele crângului supus intervenţiei, 
care mărturisea că acţiunile din acele zile i-a „terorizat 
psihic”. Mai târziu și-au dat însă seama că totul a fost o 
făcătură, o înscenare menită să alimenteze psihoza 
„securiști-teroriști”. Tot în acel articol se mai afirmă că din 
catedrală s-a tras de la un crenel, iar Theodor Stepan a 
apelat la un pluton de miliţie pentru prinderea teroristului, 
blocând căile de refugiu cu militari ai MApN. Din 
afirmaţiile unui participant la acţiune, a reieșit că la un 
moment dat Theodor Stepan a spus că „merge la Front 
pentru consultaţii”, iar milițienii să stea pe poziţie în 
așteptarea ordinelor. Theodor Stepan s-a deplasat prin 


spatele catedralei, a revenit după două ore, ordonând 
scotocirea. Teroristul nu a fost găsit, foarte probabil că în 
acel interval a fost retras din dispozitiv de către 
comandantul său...108 


Ar părea o relatare bazată pe fapte reale, așadar 
convingătoare. Însă problema procurorilor o constituie (din 
nou!) sursa acestor afirmaţii și publicaţia în care au apărut. 
Revista Vitralii (condusă de Filip Teodorescu, fost inculpat în 
„Lotul Timișoara”) încearcă de ani de zile, prin „legendare” și 
dezinformare, să „albească” Securitatea de crimele comise la 
Revoluţie, atât înainte, cât și după 22 decembrie. O citire 
atentă a textului lui Micle relevă o serie falsuri și insinuări 
„plantate” printre fapte reale, melanj prin care securistul 
induce aberanta concluzie că „singurul terorist din Reșița” ar fi 
fost Theodor Stepan (!). De ce reprezintă Teodor Stepan o 
problemă pentru fosta Securitate și pentru cei care au 
adoptat, cu sau fără intenţie, teoria Securităţii? Aceasta 
rezultă din seria interviurilor de la sfârșitul lui decembrie 
1989 — începutul lui ianuarie 1990, din mass-media locală, la 
care se referă mai sus Micle. Liza Kratochwill, de la Societatea 
Memorialul Revoluţiei 1989, din Timișoara, relata: 


Cel mai important și interesant material care aduce 
cititorului reșițean ceva nou, de interes și limpezire a 
frământărilor (la acea dată) este serialul „Zilele și nopţile 
Revoluţiei”. În acest număr poate fi citit un interviu cu 
colonelul Todor Stepan, sub titlul „Pentru morţii noștri nu-i 
vom ierta niciodată!”. Acesta declara: „Una dintre 
caracteristicile unităţilor de comando este și aceea de a 


acționa cu efectiv mic, creând panică, inclusiv în rândul 
militarilor [ofiţerul se referă la grupurile-matcă ce trăgeau 
în tot ce mișca, haotic]. Numai așa pot avea succes, când 
toată lumea intră în degringoladă, își pierde capul, începe să 
nu mai raționeze și să creadă că inamicul este teribil. Dacă 
reușesc să creeze imaginea aceasta, scopurile lor sunt atinse. 
Pentru că așa cum v-am spus, au acţionat sporadic, în 
câteva puncte, prin focuri izolate, inclusiv asupra clădirii 
Consiliului. De acolo s-a văzut clar un lunetist instalat pe 
funicular, asupra căruia s-a tras. Distanţa fiind destul de 
mare, a reușit să scape, dar panică a fost... Cu scopul de a ne 
determina să mutăm forțele dintr-o parte în alta și de a 
intra, în felul acesta, într-o debandadă totală. Nu au reușit. 
Și bine am făcut, pentru că altfel erau vieţi pierdute în mod 
inutil. Aș dori să nu ne mai întâlnim cu asemenea episoade. 
Au murit opt militari, plus cadre, și erau răniţi în spital, în 
jur de 16. Ultimul a fost împușcat în ziua de 26, în timpul 
unei scotociri într-o clădire din Reșița. În faţa ușii, în timp 
ce încerca să desfacă lacătul, din pod s-a tras în soldat. A 
fost lovit în spate și a decedat după două zile. Faptul acesta 
nu-l vom ierta niciodată. Am informat Procuratura să se 
ocupe de caz. S-au luat măsuri și se continuă cercetarea... 
[cel] care a tras nu avea cum să plece. Sperăm că vom găsi 
curând o altă cheie a secretului. Ultimul foc în Reșița, 
ultima victimă a fost în 26 decembrie 1989. De-atunci s-a 
mai tras sporadic, bănuiesc că au făcut-o cei care au fost 
lăsaţi în urmă, pentru a menţine forțele aici și a nu permite 
trecerea la urmărire. Să știți însă că au fost depistaţi prin 
aparatură de radiolocaţie. Probabil sunt în retragere 
completă. Trebuie să remarc că folosesc o strategie”109. 


Stepan descrie ceea ce mulți observatori, inclusiv 
procurorii militari, fie au ratat, fie au ignorat cu bună știință: 
este vorba despre caracterul planificat, cu escaladare treptată 
și strategică, al atacurilor îndreptate în special împotriva 
Armatei, în decembrie 1989. 

Scopul acestui stadiu inițial, după cum explică Stepan, nu 
era de a genera victime în masă, ci de a stârni panică, de a 
crea iluzia unui adversar mai numeros și mai răspândit decât 
era sau ar fi putut fi, cu scopul de a crea confuzie și a 
împrăștia forţele militare. Adică exact scopurile luptei de 
rezistență ale Securității, după cum am arătat într-un capitol 
anterior. 

Afirmațiile mai cuprinzătoare ale lui Stepan și ale 
comandanților militari din această regiune în Documentarul 
privind modul de acțiune al unităţii în revoluția din decembrie 
1989, întocmit de ofițerii garnizoanei Reșița, la cererea 
conducerii MApN, au fost rezumate în titlul articolului „La 
Reșița s-a jucat o mare carte a Revoluţiei”: 


Culoarul de intrare-ieșire al elementelor teroriste trebuia 
să existe și chiar a existat. El este Reșița, Haţeg, Sibiu, 
Brașov. La această concluzie ne conduc faptele reținute în 
Documentarul privind modul de acţiune al unității în 
Revoluția din decembrie 1989, întocmit de ofiţerii 
garnizoanei Reșița, la cererea conducerii MApN. [...] 
Potrivit doctrinei militare, în cazul în care ţara ar fi fost 
ocupată, s-ar fi trecut la un război de apărare, „al 
întregului popor”. 


O componentă a războiului o reprezenta lupta de 
rezistență. Iar aceasta ar fi trebuit să fie condusă de 
Ministerul de Interne. Caracteristica principală ar fi fost 
aceea de luptă de gherilă, luptă în care unități cu pregătire 
specială s-ar fi integrat perfect. În același timp, se putea 
miza și pe ajutorul venit din partea unor ţări prietene 
fostului comandant suprem. În concepţia acestuia, 
evenimentele de la Timișoara nu reprezentau altceva decât 
încercarea de cotropire a Ardealului. (Este de remarcat aici, 
ca pe toată perioada luptelor din decembrie '89, faptul că 
în judeţele de pe granița româno-ungară nu s-au semnalat 
incidente. 

Dimpotrivă, acestea au avut loc în Banat și, ca întindere, cu 
precădere în judeţul Caraș-Severin.) Astfel, războiul de 
rezistență condus de Ceaușescu își găsea justificarea, el 
fiind declanșat. Desfășurarea lui cuprindea trei faze: 1. 
informativă; 2. intrarea în luptă în mod gradat; 3. ofensiva 
directă. Rapiditatea cu care s-au derulat evenimentele au 
precipitat trecerea de la o fază la alta, conducând în final 
nu atât la crearea unui culoar de pătrundere dinspre 
Iugoslavia a efectivelor aliate lui Ceaușescu, ci de părăsire 
a ţării de către cele existente în interior, precum și de 
ieșire din ţară a familiei prezidenţiale. Culoarul nu se 
putea realiza decât controlând spaţiul aerian. Iar controlul 
se obținea, dacă nu prin ocuparea unităților de apărare 
antiaeriană, atunci prin punerea lor în imposibilitatea de a 
acţiona. În acest scop, au fost atacate atât unităţi militare 
din județul Caraș-Severin, dar și unități și depozite de 
rachete din zona munţilor Haţeg. În plus, pe graniţa 
româno-iugoslavă a patrulat tot timpul un elicopter 


inamic, ce a avut misiunea să supravegheze prin radio 
desfășurarea luptelor și să coordoneze acţiunile de atac 
îndreptate împotriva Armatei. Mai mult, acest elicopter 
putea servi drept acoperire teroriștilor care părăseau 
arā 


Comandantul local al Securităţii, colonelul Aurel Mihalcea, 
chiar ajută, fără să vrea, la completarea acestui tablou, atunci 
când se plânge de următoarele: 


După unele discuţii legate de situația existentă la acea oră 
în municipiu, a intervenit colonelul Teodor Stepan, care a 
început să debiteze un scenariu ridicol de superficial și de 
prost argumentat, vădit incriminant la adresa conducerii 
Inspectoratului MI. Din acuze reieșea că eu aș fi șeful 
teroriștilor, că am legături la București, de unde primesc 
instrucțiuni pentru a dirija acţiunile în judeţ împotriva 
revoluției, că aș dispune de depozite de armament și 
muniție sofisticată, că aș fi dat dispoziţii subalternilor să 
distrugă arhiva Securităţii etc. Teodor Stepan a început 
punerea în aplicare a scenariilor diversioniste care 
trebuiau să ducă la incitarea populaţiei împotriva cadrelor 
Ministerului de Interne și în special împotriva 
Securităţii. 


În rechizitoriu nu se face nici o referire la „Documentarul” 
amintit. 

Pe de altă parte, există dovezi de utilizare a unor arme și 
muniții care nu erau cunoscute ca fiind în dotarea 
Ministerului Apărării. Aceste date constituie dovada că aceia 


care au utilizat armele respective înainte de 22 decembrie 
1989 erau tot cei care le-au utilizat și după 22 decembrie și că 
planul „lupta de rezistenţă” a fost activat. 

Fostul comandant al Regimentului 17 Rachete Antiaeriene 
Semenic, generalul (r) Vasile Cocoșilă, a afirmat: 


Și eu, după Revoluţie, ani de zile am adunat zeci de probe. 
Ca să dau un simplu exemplu, am să vă spun că unuia dintre 
soldații noștri, după ce a fost împușcat, i s-a făcut autopsia, iar 
în el a fost găsit un glonț - dum-dum -— care, odată ajuns în 
organism, explodează. Or, Armata română nu avea în dotare 
astfel de gloanţe. Am găsit zeci de tuburi și de cartușe care nu 
existau în dotarea noastră. Sunt lucruri greu de explicat și nu 
cred că își vor găsi prea curând răspunsul, 


Unul dintre militarii care se aflau în punctul de control, 
sublocotenent post-mortem Daniel Lupea, a murit în 
noaptea de 23 spre 24 decembrie, după ce a fost împușcat 
în stomac. Dacă glonţul era unul normal, Daniel Lupea ar fi 
trăit și în ziua de astăzi, susține gen. (r.) Vasile Cocoșilă. 
„Din păcate, a fost vorba de un glonţ dum-dum, care, în 
timpul impactului, produce o explozie, iar lui Daniel Lupea 
i-au fost distruse toate organele interne. Asemenea gloanţe 
nu existau nici în dotarea Armatei Române, nici a gărzilor 
naţionale, nici a altor structuri naţionale de apărare. Au 
fost multe alte diversiuni, dar Armata, la Reșița, nu a 
reacționat împotriva poporului. Și susțin aceasta în ciuda 
tuturor afirmațiilor prin care se susține contrariul.113 


Utilizarea gloanţelor de tip dum-dum la Reșița și în 
împrejurimi a fost confirmată de medicii din echipele 
internaţionale care au efectuat operaţii în spitale, în timpul 
evenimentelor. De exemplu: „Oftalmologul Michael Priest, 63, 
din Burnaby, British Columbia, a sosit la Timișoara în ziua de 
Crăciun... Medicul canadian a călătorit la Reșița în ziua 
următoare ca parte a unui convoi de ambulante, împreună cu 
o echipă de voluntari din Paris. În Reșița, Priest a operat un 
pacient care fusese lovit de un proiectil dum-dum, care 
explodează la impact. Acest tip de gloanţe este interzis de 
comunitatea internaţională” 4, 

Detaliile morţii lui Norbert Pongracz este în contrast 
evident cu ceea ce se afirmă în rechizitoriu (p. 287): 

Născut la 15 ianuarie 1971, unicul fiu al lui Norbert și al 

Ilenei Pongracz. 

A căzut în noaptea de 23 decembrie 1989, ora 2:40, în 

unitatea (de radiolocaţie) în care își satisfăcea stagiul 

militar. Un glonţ ucigaș pornit din păduricea din apropiere 

(care ulterior s-a defrișat) în timp ce stătea de vorbă cu 

locotenentul său i-a secerat pe amândoi. În total au fost 

ucise nouă persoane (ofiţeri și militari în termen). S-a 

presupus că ucigașii ar fi fost de la unitatea de rachete, dar 

arma cu care s-a tras a fost specială, calibrul 5,62, fată de 

armamentul obișnuit de 7,62 mm. 

Pe lângă golul definitiv în sufletul lor, durerea cea mai 

mare a familiei Pongracz este că nici acum nu s-a elucidat 

problema aceasta a ucigașilor fiului lor. Reșița are declaraţi 

16 morti în Revoluţie, iar domnul Pongracz, când a mers să 

ridice trupul băiatului său de la morgă, a văzut circa 50 de 

cadavres, 


Mărturia locotenentului-major Octavian Todea, de la baza 
Hășdat-Teliuc, aflată la sud de Hunedoara, arată nu doar 
semnele caracteristice ale atacurilor teroriste, ci și utilizarea 
gloanţelor de calibru 5,62 mm, adică același calibru care se 
pare că l-a ucis și pe Norbert Pongracz. Este de remarcat că 
aceste afirmaţii provin din mărturia oficială, din Dosarele 
Revoluţiei de la Timișoara, ceea ce înseamnă că procurorii 
militari puteau avea acces și trebuiau să se refere la ele atunci 
când își pregăteau rechizitoriul. 

Următoarele date rezultă din Dosarul 410/P/1990, care a 
primit la Secţia Parchetelor Militare nr. 487/1992. E vorba de 
declarațiile locotenentului-major Todea Octavian (Hunedoara, 
Hășdat-Teliuc, UM 01852) din 19 septembrie 1991116. 

Locotenentul confirmă și el că în ziua de 23 decembrie 
1989, după ora 19:00, asupra unităţii sale a început un atac 
terorist din direcția satului Hășdat. După cum am arătat în 
secțiunea dedicată acţiunilor diversioniste și teroriste din 
Hunedoara, atacul a fost precedat, la circa 30-40 de minute, de 
lumini de balizaj (semnalizări). Aceste clipiri roșii s-au 
deplasat pe direcția Hășdat-Teliuc la o înălțime considerabilă, 
respectiv „în afara zonei de acţiune a mitralierelor 
antiaeriene”, Militarii au presupus atunci că cei care 
semnalizau cunoșteau elementele dispozitivului de luptă și 
dispoziția mitralierelor, evitând să intre în zona lor de foc. 
Fără a putea preciza natura lor și fără a detecta vreun zgomot, 
ofițerii au fost totuși convinși că era vorba de ţinte aeriene 
despre care, după viteză, presupuneau că erau elicoptere. 
Locotenentul a auzit de la punctul de control focuri de armă. 
Acestea aveau un zgomot diferit de cele cu care era obișnuit, 


erau „pocnituri mai seci și mai scurte”ll&. Caracteristicile 
focurilor respective erau aceleași cu ale altor episoade 
întâlnite și în alte orașe și la alte unități militare, 
conformându-se tiparului luptei de rezistență a Securităţii: 
„erau foc cu foc și serii scurte”, „alternau pe direcţii și din 
locuri diferite”11 și s-au desfășurat exclusiv pe timpul nopții. 

Scopul atacurilor a fost aparent atins. Militarii din unitate 
au ajuns să aibă o stare psihică „surescitată”, fapt amplificat 
de informații legate de „apariţia unor mașini cu teroriști din 
diferite direcţii”. Unitatea a fost astfel ţinută „în șah” și 
obligată să riposteze, consumând o cantitate mare de muniţie. 
Acest obiectiv coincide, după cum am mai arătat, cu unul din 
scopurile luptei de rezistenţă enunțate în articolele din revista 
Securitatea. 

Ofițerii au organizat pe timpul zilei ambuscade și cercetări 
în teren, fără însă a putea stabili originea focurilor. A doua 
noapte și în următoarele au ripostat însă „mai lucid, cu un 
consum mai mic de muniţie”120. Pe una dintre laturile unității 
de unde s-a tras au fost găsite tuburi de cartușe de 8 mm de 
pistol, gloanţe de plastic și „un tub cartuș de pistol-mitralieră 
5,62 mm”l2l. Chiar și tuburile pe lamă de calibru 7,62 mm 
aveau un lot care nu exista în garnizoana Hunedoara, inclusiv 
la Gărzile Patriotice122. 

Dovada existenţei, în decembrie 1989, atât a gloanţelor 
dum-dum, cât și a celor de calibru 5,62 mm este oferită de un 
număr covârșitor de martori, atât în dosarele de anchetă, cât 
și în presă. Declaraţiile unora dintre ei au fost prezentate în 
volumul de față. Adăugăm aici, ca exemplu, experienţa 
personală a lui Gavrilă Inoan, publicată în ediţia din 31 
decembrie 1989 a cotidianului Tineretul Liber: „Am avut în 


palmă un glonț dum-dum. După ce-și lovește ţinta, 
explodează. E lung cam de 10 cm. Vârful de penetrare și 
partea explozivă se deosebesc ușor. În jurul capsei 
detonatoare este scris «RWS 9,3X74 R». Celebrele, din păcate, 
gloanțe mici sunt de calibru 5,62 și se ambalează în cutii pe 
care scrie «STYPEN 6 [...] standard»1%. 


CC, TVR, Sibiu și multe alte exemple 


În final, rechizitoriul pur și simplu are prea multe erori, 
omisiuni și interpretări greșite sau tendenţioase în favoarea 
Securităţii pentru a le menţiona în acest spaţiu. În analiza 
noastră referitoare la perioada ante-22 din actul SPM am 
discutat despre mitingul convocat de Nicolae Ceaușescu pe 21 
decembrie și despre zborul ROMBAC spre Sibiu, din 20 
decembrie. De aceea ne vom referi acum pe scurt la 
elementele care decurg din cele două evenimente, după data 
de 22 decembrie, așa cum sunt prezentate în rechizitoriu. 

Ne oprim pentru început la izbucnirea focurilor de armă în 
seara zilei de 22 decembrie 1989 la clădirea CC și la 
Televiziunea Română. Generalul de Securitate Iulian Vlad s-a 
referit la aceste două chestiuni în mărturia olografă din 29 
ianuarie 1990, ale cărei existență și conţinut au devenit 
publice abia în 2012, mulțumită fostului procuror militar 
general Ioan Dan, mărturie publicată de Mădălin Hodor, în 
2017124. Iată un fragment relevant din mărturia lui Iulian 
Vlad: 


Analizând modul în care au început și s-au desfășurat 
acțiunile teroriste în capitală, pe baza acelor date și 


informaţii ce le-am avut la dispoziţie, consider că acestea 
ar fi putut fi executate de: 

1. Elementele din Direcţia a V-a, USLA, CTS și din alte 
unități de Securitate, inclusiv speciale. 

a) Direcţia a V-a, așa cum am mai spus, avea în 
responsabilitate paza și securitatea interioară a Palatului 
Republicii, multe dintre cadrele acestei unităţi cunoscând 
foarte bine clădirea, cu toate detaliile ei. În situaţia creată 
în ziua de 22.12.1989, puteau să meargă la Palat, pe lângă 
cei care făceau acolo serviciul, și unii dintre ofițerii și 
subofiţerii care se aflau la sediul CC ori la unitate. 

Este cât se poate de clar că numai niște oameni care 
cunoșteau bine topografia locului ori erau în complicitate 
cu cei care aveau asemenea cunoștințe puteau pătrunde în 
clădire (sau pe acoperișul ei) și să transporte armamentul 
și cantitățile mari de muniţie pe care le-au avut la 
dispoziţie. 

Tot această Direcţie dispunea de o bază puternică și în 
apropierea Televiziunii (a Televiziunea veche). De 
asemenea, avea în responsabilitate perimetrul din 
zona reședinței unde se aflau numeroase case (vile) 
nelocuite și în care teroriștii ar fi putut să se ascundă ori 
să-și facă puncte de sprijin...125 


Autorii și caracteristicile focurilor enumerate de Vlad 
Iulian coincid exact cu ceea ce a fost observat în aceste zone 
de martorii oculari. Iată câteva din relatările acestora: 

„în jurul orei 17:30, după ce o rafală a spart un geam la 

etajul I al CC-ului, ca la un semnal, s-a deschis focul asupra 

Pieței de la toate geamurile clădirilor care mărginesc piaţa, 


mai puţin CC-ul. Timp de circa 5 minute s-a tras în sus 
probabil pentru că, deși mă așteptam ca Piaţa să se 
transforme într-o baie de sânge, oamenii au fost lăsaţi să se 
împrăștie sau să se ascundă pe sub camioane. După un 
timp însă gloanțele au început să coboare, lovind ici, colo 
câte un civil, dar tirul era concentrat asupra TAB-urilor (5 
la număr) care erau amplasate în dreptul Direcţiei a V-a. 

În momentul când am văzut că focul nu se mai oprește, am 
rugat prin staţie să ni se trimită ajutor militar de urgenţă. 
Focul a fost continuu timp de 80 minute până când, în 
sfârșit, în piață au apărut 6 tancuri care s-au răspândit în 
evantai în fața carului și au tras cu mitralierele asupra 
clădirilor din jur. Din acel moment focul din partea opusă 
a încetat, ca după 20 de minute să se reia cu aceeași 
intensitate. După mai multe astfel de reprize, în Sala 
diplomaților din Consiliul de Stat a avut loc o explozie, în 
urma căreia flăcările au izbucnit violent. Au chemat 
pompierii, tot prin intermediul turnului, și aceștia au venii 
în circa 10 minute. 

După aceea flăcările au izbucnit la cupola BCU-ului, dar se 
pare că asta s-a întâmplat după ce se mistuise tot ce era 
înăuntru. Schimbul de foc a continuat mult timp, până 
când cei din tancuri au început să tragă cu tunurile asupra 
clădirii Consiliului de Stat. În următorul interval de timp, 
cei care trăgeau din Consiliu au început să se urce spre 
etajele superioare, în final ieșind pe acoperiș circa 10-12 
inși îmbrăcaţi în pantaloni negi și cămăși cu mâneca 
scurtă. Deși au fost somaţi de mai multe ori — circa 15 
minute - să se predea că li se garantează viața, aceștia 
continuau să fluture drapele roșii. La un moment dat, unul 


dintre ei a luat o mitralieră de pe acoperiș și a început sat 
tragă asupra celor din Piaţa care ieșiseră din ascunzători, 
în momentul următor însă o rafală de pe mitraliera unui 
tanc din fața noastră i-a secerat pe toţi (se pare deci că cei 
în cauză nu aveau voie să se predea vii). Pe doi dintre 
acești tipi, prinși de către revoluționari în jurul orei 19:00, 
i-am văzut de la 2 metri distanţă și arătau a mercenari 
arabi, după culoare și echipament (au fost duși în CC, dar 
nu știu ce s-a întâmplat cu e€i)...126 


Inginerul Dan Iliescu își amintea în 1991: 


Pe la ora 21 [22 decembrie 1989] au apărut parașutiștii din 
Boteni. Începuseră să tragă și TAB-urile în Palat. Săriseră în 
aer toate geamurile. Aveam senzaţia că trag în noi trupele 
speciale. Se trăgea din Athénée, din BCU, de peste tot. [...] 

În pauzele de tir, mai ieșeam și afară. Pe la miezul nopţii 
am văzut cum a luat foc BCU. 

S-a tras din Muzeu permanent. Aveam impresia că se trage 
de la parter, de la arta feudală... Armele lor sunau altfel. 
Aveau o cadență sănătoasă. A doua zi și în zilele următoare 
am găsit gloanțe în Muzeu. Nu erau gloanțe obișnuite. 
Aveau un vârf teșit. Păreau îmbrăcate într-o cămașă de 
plumb. Era un calibru între cinci, cinci și ceva. N-au vrut 
uslașii | USLA] să ne lase nici un glonţ. I-am rugat să ne lase 
măcar de amintire. N-au vrut! Au zis că au nevoie pentru 
identificare. Au notat de unde le-au ridicat”. 


David Binder, de la The New York Times, scria în ianuarie 
1990, citând amintirile proaspete ale Codruţei Cruceanu, unul 


dintre cei 60 de angajaţi ai Muzeului de Artă: 

Dar în acea după-amiază, la câteva ore după ce Ceaușescu 
și soţia lui au fugit din Capitală cu elicopterul [...], membri 
ai gărzii sale de elită [Direcţia a V-a], așa-numitele Trupe 
Speciale, au intrat în muzeu. [...] Au început să tragă în 
lumea adunată în Piaţă și spre unităţile Armatei Române 
care se alăturaseră răscoalei populare. 

O altă unitate a Trupelor Speciale a făcut același lucru din 
vechea clădire a Bibliotecii Universitare, aflate peste drum, 
în Piaţă. [...] În scurt timp, forţele armate ripostau spre 
clădirea Muzeului și spre cea a Bibliotecii Universitare. 
Tirul a fost reluat în 23 decembrie și a continuat, zi și 
noapte, până în 25 decembrie. [...] Au izbucnit incendii pe 
toate cele trei etaje ale Muzeului și în Biblioteca 
Universitară; trupele de Securitate puseseră focul înainte 
de a se retrage prin tunelele subterane care împânzesc 
capitala1Z8. 


La sediul Televiziunii, Nicolae Ștefan Soucoup îi răspundea 
unui ziarist, în 1991: 


— Am putea realiza, pe scurt, o „hartă” a vilelor din care s- 
a tras în Televiziune? 

— Având în vedere că am acţionat atât afară, cât și în 
interior, în zona studiourilor, pot să vă spun că asupra 
Televiziunii s-a tras din cele cinci vile din strada Pangratti, 
pe care le vedeam de la cabina-poartă din această parte. S- 
a tras din frontul doi de vile, cele de pe Calea Dorobanți. S- 
a tras din B-dul Aviatorilor, nr. 72 — o casă înaltă, care avea 
unghi de tragere asupra Televiziunii. S-a tras din 


Consulatul sovietic din Piaţa Aviatorilor, nr. 2-4. S-a tras din 
tot frontul de vile de aici, începând de la nr. 246, până la 
212, cât și din frontul doi de clădiri din spatele lor. S-a tras 
de pe strada Teheran. S-a tras și din strada Arhitect 
Cerchez, nr. 16 (vila lui Valentin Ceaușescu), precum și din 
strada Muzeul Zambaccian, aici mai ales din vilele de la 
numerele 12, 13, 14. S-a tras, de asemenea, din Institutul 
„C.I. Parhon” și din reședința ambasadorului Angliei 
(Pangratiti, nr. 15)... Acesta a fost frontul general de atac 
asupra Televiziunii, care s-a conjugat cu accesul prin 
interior al unor forțe bine instruite, care s-au amestecat 
printre revoluționari129. 


Ioan Dan a rezumat mărturiile participanţilor (militari și 
civili) din aceeași zonă, după cum urmează: 


O.E. — str. Av. Nicolae Veleseu — „În noaptea de 22 spre 23 
am auzit pași pe lângă casă și focuri de armă... o parte din 
cetăţeni au părăsit vilele înainte de evenimente cu circa 2 
zile”. 

H.C. — Calea Dorobanţi - „S-a tras din vila lui Marin 
Ceaușescu (str. pictor Rosenthal, nr. 2) în data de 21 
decembrie locatarii din str. Pictor Rosenthal au părăsit 
domiciliile.” 

În această perioadă în zona Televiziunii au fost observate 
semnale luminoase ce prezentau imaginea unei balizări și 
care marcau începutul sau încetarea atacurilor. 

MY. — UM 0800 - În seara zilei de 22 și 23 decembrie vedem 
focuri de trasoare trăgându-se după str. Grigore Mora, vila 


a 3-a sau a 4-a de pe partea dreaptă, cât și de pe str. 
Pangratti din clădirile apropiate celor semnalizate. Posibil 
chiar în Parcul reședinței ambasadorului britanic. În 
același timp se auzeau și rafale scurte de pistol și mitralieră, 
cât și focuri sacadate cu zgomot redus care și pentru el 
constituiau o raritate. În seara de 23, în jurul orei 20:30, 
observă că din direcţia clădirii părăsite a fostei Școli 
Franceze din bdul. Aviatorilor se deplasau către TV un 
grup de 5 persoane care mergeau în coloană puţin aplecaţi 
și aveau aspectul unor militari cu ranite în spate. 
Semnalele luminoase sesizate în noaptea de 23 decembrie 
erau date din mansarda vilei a 2-a de pe str. Muzeul 
Zambaccian către colț cu aleea paralelă cu bdul. 
Aviatorilor. I s-a spus că vila ar aparţine lui Ghizela Vass. 
A.G. — str. Grigore Mora - Aici, în zilele de 22-24 decembrie 
de aici s-au tras focuri de armă automată, de la etajele 
clădirii spre TV. În apartamentul respectiv locuiește col. (r.) 
Costingioara Grigore, fost torționar în sistemul de lagăre 
de concentrare al MI. 

Declarantul crede că acesta făcea parte dintr-o rețea de 
sprijin a DSS deoarece l-a văzut la Universitate în haine de 
cerșetor, precum și la diferite cozi făcând diversiuni 
pentru calmarea spiritelor. Pentru anihilarea cuibului de 
foc de la etaj a intervenit Armata. 

C. — str. dr. Grigore Mora - „Din locuinţa gl. M.I. Zăgoneanu 
de la etajul 1, în perioada 22-24 decembrie s-au tras focuri 
de armă”. 

F.A. — str. dr. Grigore Mora - Confirmă cele afirmate de 
cetăţeanul C. și adaugă că în 23 decembrie, în jurul orelor 
11:30-12:00, în timp ce se afla în dreptul imobilului cu 


nr.18, aude o rafală de armă dinspre reședința 
ambasadorului britanic de pe str. Pangratti. „Din imobilul cu 
nr. 14, fam. Răchită, s-a tras în 23 și 24 decembrie. Nora 
Monica a recunoscut că s-a tras de la ea din apartament, 
unde a găsit cartușe goale”. 

S.C. - Garda TV - Remarcă că se trage dinspre clădirile 
ambasadorului britanic cu arme de calibru mic și foc cu foc. 
De asemenea, spre Televiziune se mai trăgea din vila lui 
Valentin Ceaușescu și din vilele de pe Calea Dorobanţilor. 
În dimineaţa zilei de 23 decembrie se trăgea din vilele 
pictorilor cu arme de calibru mic deoarece zgomotul era 
diferit de cel obișnuit. 

A.I. — UM 1290 — „În 22.12 ne-am deplasat la TV pentru 
asigurarea siguranţei instituţiei. [...] S-a dat ordin pentru 
distribuirea munițiilor și instalarea mitralierelor de 
campanie. [...] Era în jurul orelor 18:00-19:00. Cam după 30- 
60 minute s-a început să se tragă asupra noastră dinspre 
clădirile amplasate pe str. Pangratti și Calea Dorobanţilor. 
Focul armamentului avea ceva neobișnuit față de 
armamentul pe care noi îl aveam în dotare, prezentând un 
zgomot mai strident. Pe 23.12 s-a tras asupra noastră și cu 
arme de foc automat cam în jur de ora 10:00-12:00. [...] O 
parte dintre gloanțele care s-au găsit pe teren erau din oţel 
cu Vidia la vârf, celelalte, normale. [...] Au fost răniţi 2 
militari în ziua de 23.12. [...] S-a tras în ei dintr-una din 
vilele aflate pe str. Pangratti.” 

DV. - UM 0596 -— Fiind la Punctul de Control la Poarta 
Pangraiti în ziua de 22.12 în jurul orei 24:00, a început să se 
tragă în zonă. Observă trageri dinspre Ambasada Marii 
Britanii la intervale mari și cu armament ușor, dar după 


zgomot nu știe ce fel e și nici ce calibru. Observă că în 
clădirea de pe colț la poarta Pangratti se auzeau focuri de 
armă cu un asemenea armament ușor. 


În sfârșit, revenind la dezvăluirile lui Nicolae Ștefan 
Soucoup, să reamintim cazul arestării cadrului de Securitate 
Silviu Duţu, care nu este menţionat în rechizitoriu. Acesta era 
„îmbrăcat într-un combinezon kaki” și a fost prins după ce „a 
tras o rafală asupra unui tanc”. Respectivul a recunoscut că 
„era din garda personală a perechii dictatoriale”, cu grad de 
sergent-major și „instruit în subunitatea de la Roșu”1%0. Duţu 
era „instruit să reziste la orice formă de interogatoriu”151. 

Rechizitoriul încearcă să acrediteze ideea că „zvonurile” și 
dezinformarea diseminate prin Televiziunea Română, după ce 
Ceaușescu a fugit din București, ar fi fost deliberate, rău 
intenţionate și parte a unui plan mai larg al celor care au 
apărut la TVR. 

Nu este întâmplător că rechizitoriul enumeră ca 
responsabili pentru „diversiune” și pentru că ar fi inventat 
sintagma „securiști-teroriști” exact acele persoane identificate 
într-o scrisoare din ianuarie 1992, dintr-o publicaţie care era, 
în fapt, organul de presă al Securităţii: „Scrisoare deschisă 
adresată domnilor generali: Nicolae Militaru, Victor 
Stănculescu, Ştefan Kostyal, Hortopan, Nicolae Eftimescu, 
contraamiral Cico Dumitrescu, precum și domnilor Silviu 
Brucan, Petre Roman, Gelu Voican Voiculescu și crainicilor de 
la Televiziunea Română care au apărut pe post în noaptea 
22/23 dec. '89, Brateș, Ionescu, Stark, Marinescu...”132, 

Adoptând în linii mari narațiunea securiștilor, procurorii 
militari pretind că Brateș, Roman și alţii pur și simplu au 


inventat și au vehiculat dezinformări în scop diversionist, 
pentru a semăna panical3. Dar aceste afirmaţii sunt 
contrazise chiar de unii membri ai fostei Securităţi1=t. 

Astfel, generalul de brigadă (r) Vasile Mălureanu, de la 
Direcţia I a Securităţii, povestea în 2014, la 25 de ani după 
Decembrie 1989, că Petre Roman, Cico Dumitrescu și alți 
comandanţi militari de la TVR au cerut Direcţiei [13 să 
verifice așa-numitele zvonuri și dezinformări referitoare la 
posibile atacuri teroriste și diversiuni ale SecurităţiiIst: 

Colonelul Gheorghe Raţiu a mai primit și numeroase alte 

solicitări de verificare a unor zvonuri și informații privind 

riscuri ori acțiuni diversionist-teroriste în diferite zone ale 

Capitalei direct de la Comandamentul Politic și 

Comandamentul Militar din Televiziune. Din relatările sale 

rezultă că cele mai multe solicitări au fost transmise de 

comandorul Cico Dumitrescu și de locotenent-colonelul 

Răgălie de la Comandamentul Militar din Televiziune, care 

au sunat la telefon de 10-15 ori pe zi, mai ales în intervalul 

23-25 decembrie, precum și de Petre Roman de la 

Comandamentul Politic în 3-4 situaţii. Colonelul Gheorghe 

Raţiu susține că a încercat să evite trimiterea unor cadre 

ale unităţii în asemenea misiuni, care implicau riscuri 

majore, în condiţiile în care Direcţia I era o unitate 
informativă, și nu de intervenţie. La insistenta 
solicitanţilor, care invocau faptul că organele de poliţie 

(miliție) nu mai aveau forțe disponibile în acest scop și/sau 

că era vorba de instituţii aflate în competenţa Direcţiei I 

(spitale, Televiziune etc.), a acceptat totuși să trimită în 

oraș cadre ale unităţii în misiuni de informare în zone în 

care, chipurile, se derulau acţiuni diversionist-teroristel*7. 


Mălureanu admite deci că Roman, Cico Dumitrescu și 
ceilalți din Comandamentul Militar din Televiziune, îndoindu- 
se ei înșiși de acele „zvonuri și informaţii”, au încercat să le 
verifice acurateţea, mai întâi prin organele de poliție (miliție), 
iar apoi prin Direcţia I a Securităţii (care avusese în 
„competență? Televiziunea). Să ne gândim puţin la 
semnificația acestui fapt. Dacă Roman și ceilalți chiar ar fi 
urmărit diseminarea știrilor false pentru a crea panica, de ce 
ar fi căutat să le verifice validitatea (și încă prin alte organe)? 
Nu credem că trebuie să fii diversionist de profesie pentru a 
înțelege că, în acest fel, „grupul lui Iliescu” și-ar fi sabotat 
propriul plan18. 

Pe aceeași linie se înscriu și afirmaţiile din rechizitoriu 
referitoare la ordinul generalului Iosif Rus, comandantul 
Forțelor Aeriene, de revopsire a elicopterelor. Potrivit 
rechizitoriului: 


„„„probele administrate demonstrează că la 23.12.1989 gl.-lt. 
(r.) Rus Iosif a dat ordin ca elicopterelor de la Regimentul 61 
Boteni să le fie schimbate prin revopsire cocardele tricolore 
de pe fuzelaj cu alte însemne, de alt format geometric. 

În condiţiile în care generalul Rus Iosif a ordonat în 
repetate rânduri ca aparatele de zbor amintite să efectueze 
misiuni de luptă deasupra Capitalei și în alte zone, cu 
scopul combaterii așa-zișilor teroriști, au fost generate 
grave confuzii la nivelul militarilor dispuși la sol pentru 
paza diverselor obiective. Acest ordin de neînțeles 
(exceptând intenția vădit diversionistă) a dus la deschiderea 
focului fratricid și atingerea unor cote paroxistice a psihozei 


teroriste. Trebuie menţionat că absolut toate misiunile 
ordonate s-au dovedit a fi date împotriva unui dușman 
terorist inexistent (p. 365). 


Numai că descrierea procurorilor militari a ceea ce fusese 
pictat pe elicoptere este incorectă. Ei le văd drept semne „de 
alt format geometric”. Dar declaraţiile martorilor oculari 
afirmă că „celălalt format geometric” era chiar steagul tricolor 
al României! 


De la Boteni însă nu s-a speriat nimeni și cea mai bună 
dovadă este că până și pilotul maior Zamfir pornea la 
cerere în ziua următoare doborârii sale la o nouă misiune, 
cum au pornit și alte elicoptere militare venite în apărarea 
Bucureștiului, de atacurile trupelor teroriste. Atenţie, însă, 
ca să nu se dea loc la confuzii, pe „burta” elicopterelor și 
lateral, peste cocardă a fost vopsit tricolorul, iar piloţii 
Botenilor au acţionat cu curaj împotriva teroriștilor din 
Cimitirul Ghencea, ca și a altora, care trăgeau în alte zone 
ale Capitalei, în Floreasca, bunăoară, la una dintre misiuni, 
s-au localizat pe blocuri teroriști care trăgeau de pe 
acoperiș, dar faptul că jos se afla armata împreună cu 
gărzile patriotice nu a permis acţionarea cu foc, pentru a 
nu periclita viaţa forţelor revoluţionare.139 


În 2011, chiar pilotul elicopterului care a fost trimis la 
clădirea Televiziunii Române a confirmat acest fapt: 


23 decembrie 1989 
Un elicopter la Televiziune 


— Domnule căpitan-comandor (r) Adrian Constantinescu, 
în decembrie 1989 eraţi pilot militar încadrat la 
Regimentul 61 Elicoptere, care se afla la Titu- 
Boteni... A venit ziua de 23 decembrie... 

— Da. A venit la mine maiorul Mateiciuc și mi-a zis: „Avem 
o misiune deasupra Bucureștiului, mergi?”. „Merg!”, i-am 
răspuns. Era dimineaţă, vizibilitatea era destul de redusă... 
Am decolat și am primit misiunea să mergem la 
Televiziune, că se trăgea, și să vedem de unde anume. 
Chiar am zis: „La Televiziune sunt parașutiștii pe care i-am 
transportat aseară!”. Mi s-a răspuns: „Da, dar se trage 
asupra lor din clădirile din jur!”... 

— Dar, dumneavoastră, pe elicopter, ce marcaje aveati? 

— Aveam vopsit tricolorul pe coadă1“. 


Încă un detaliu relevant: comandorul inginer Marian Pavel 
(r) relata în 2015 că pictarea elicopterelor a avut loc pe 22 
decembrie, nu pe 23 decembrie și nu a avut legătură cu lupta de 
la Televiziunea Română, ci cu căutarea Ceaușeștilor, 
înainte de capturarea lor: „După ce Nicolae și Elena Ceaușescu 
au fost lăsaţi în câmp, maior Suciu a ordonat la SLA să vopsim 
cocardele de pe burta elicopterelor, care erau sub formă de 
stea, sa le facem sub formă de drapel, adică dreptunghiulare, 
și să decolăm de urgenţă, să facem o cercetare aeriană pe 
toate șoselele din împrejurimi”11. 

Este important de observat că procurorii militari sunt atât 
de concentrați pe ideea revopsirii fuselajului elicopterelor, 
încât ignoră și nu explorează detaliile suplimentare oferite 
chiar de martorii citați de ei: 


Declaraţiile de martor aparţinând piloților de la 
Regimentul 61 Boteni - UM 01901. De exemplu, martorul 
Mateiciuc Ioan Cristian - sediul SPM, 01.02.2018 (vol. III, 
Declaraţii, ff. 190-199): „Am mai redat un aspect privind 
chemarea noastră în zona televiziunii întrucât presupuși 
teroriști, îmbrăcaţi în combinezoane negre, aflați pe 
clădirile din preajma televiziunii, execută trageri intense 
asupra acestei instituții” (pp. 365-366). 


Această afirmaţie este, în fapt, confirmată de pilotul 
elicopterului, Adrian Constantinescu. După cum reiese din 
mărturia acestuia din urmă, echipajul elicopterului chemat la 
Televiziune a identificat două persoane îmbrăcate în salopete 
negre pe acoperișul unei vile pe colț, la o intersecție vizavi de 
Televiziune, care „trăgeau spre curtea Televiziunii”. Pilotul 
insistă că nu se putea înșela asupra culorii salopetelor: „Eram 
la o înălțime de zbor de sub o sută de metri și, la vârsta pe 
care o aveam, la vederea pe care o aveam atunci, nu m-am 
înșelat”142, 

În altă secţiune a rechizitoriului, procurorii militari 
pretind că indivizii în „combinezoane negre” care au fost 
identificaţi drept teroriști ar fi fost în realitate „tanchiști”. 
Aceasta pentru că și tanchiștii aveau salopete negre, ar fi fost 
dispuși „în preajma obiectivelor importante și pe anumite 
clădiri” și ar fi fost „implicaţi într-o multitudine de situaţii 
(mai ales pe timp de noapte) în care au deschis focul într-o 
luptă cu un inamic, în realitate inexistent” (p. 450). 

Trăgători în combinezoane negre „de camuflaj”1* au fost 
însă văzuţi într-o multitudine de ipostaze și contexte, care 
exclud prezenţa tanchiștilor: 


inițiind focul din blocurile civile către MApN; or, acolo nu 
fuseseră trimiși tanchiști în misiune (tanchiștii stăteau, 
evident, în tancurile care apărau ministerul); 

inițiind focul din vile din jurul Televiziunii asociate cu 
apropiații familiei Ceaușescu sau ai altor lideri ai 
regimului („focul a fost deschis de niște oameni îmbrăcați 
în combinezoane negre”1*%); 

medicii au declarat că trăgătorii în salopete negre împușcați 
și aduși la spitale nu aveau acte la ei; 

„indivizi în combinezoane negre” au iniţiat focul și asupra 
unor unități militare în zone unde nu existau dispozitive 
sau patrule de tanchiști sau parașutiști1%5; 

„uslași în combinezoane negre” au format cordoanele 
dinspre care s-a tras asupra manifestanţilor din București 
în 21/22 decembrie1%5; 

trăgători în „combinezoane negre” au iniţiat focurile de 
armă și în timpul Revoluţiei de la Timișoara1*; 

identitatea teroriștilor în combinezoane negre de cadre 
USLA a fost confirmată și de un cadru de Securitatel48. 


Totodată, teoria că trăgătorii în combinezoane negre ar fi 
fost tanchiști, iar nu uslași a fost deloc susținută -— 
surprinzător - de un fost informator USLA. E vorba de Isac 
Constantin1“%, membru al FSN din primele momente, cel care 
ar fi trebuit să introducă echipajul lui Trosca în MApNI5: 
„Despre teroriștii îmbrăcaţi în combinezoane negre: aceștia 
erau tanchiști și aveau în dotare și puști cu lunetă”15l. Modul 
în care și-a obţinut informatorul Constantin Isac certificat de 
revoluționar rănit a fost explicat de Mădălin Hodor, între 
alții 157: 


După cum am aflat din interviurile sale, după consumarea 
episodului Trosca, Isac a hotărât, după o scurtă vizită la un 
prieten al său din Drumul Taberei, să meargă „la o 
policlinică” unde să i se acorde primul ajutor. Spune că a 
mers la Policlinica 34, unde și-a dat un nou (al doilea) 
nume conspirativ (Dinescu Gheorghe) și a fost tratat. 

Spre surprinderea procurorului Popov, adresa 
Dispensarului Policlinic Drumul Taberei nr. 49/27.02.1992 
menţionează că „În Registrul Tratament la nr. 13.336, în 
ziua de 24.12.1989 figurează Dinescu Ionel, 36 ani, sex. B, la 
adresa str. Brâncuși, 14, bl. 2, sc. A, ap. 15, sector 2, fără 
diagnostic și tratament [la rubrica respectivă este un 
asterisc]. Nu figurează în registrul pentru seroprofilaxie 
antitetanică”. Nu numai că persoana din registrul de 
internări avea alt nume decât cel indicat de Isac însuși, dar 
nu se potriveau nici vârsta, nici adresa și nici nu avea răni 
deschise (altfel ar fi fost tratat antitetanic). 

Procurorul Popov ar fi putut pune întreaga poveste în 
seama dezorganizării și derutei din zilele respective dacă 
nu ar fi avut la dosarul constituit pentru obţinerea 
certificatului de revoluţionar al lui „Isac, Ionescu, Dinescu 
Gheorghe” o adresă din 18 februarie 1992 cu următorul 
conţinut: „Se adeverește că domnul Isac Constantin s-a 
prezentat în 29 decembrie 1989 la clinica unităţii noastre, 
fiind rănit în urma evenimentelor din decembrie”. 

Adresa provenea de la UM 05022. Fostă USLA...155 


Altfel spus, Constantin Isac, el însuși fost asociat al USLA, 
avea un motiv evident să sugereze că altii, nu cadrele propriei 


unități, ar fi fost teroriștii în combinezoane negre. 

Așadar, procurorii militari se bazează din nou pe 
afirmaţiile foștilor angajaţi ai Securităţii sau pe afirmaţiile 
acestora repetate de alții, mulţi dintre ei profund implicaţi în 
vărsarea de sânge din decembrie 1989 și care au un interes 
direct în a dezinforma cu privire la acele evenimente. Discuţia 
despre „combinezoanele negre” ne aduce înapoi la un alt 
subiect referitor la evenimentele anterioare lui 22 decembrie: 
cele de la Sibiu, fieful lui Nicu Ceaușescu. 

Rechizitoriul recunoaște următoarele: 


„au existat declaraţii de martor prin care s-a arătat că în 
perimetrul situat între sediul Inspectoratului Judeţean al 
MI și UM 01512 Sibiu au executat trageri cu arme militare 
automate persoane echipate în combinezoane de culoare 
neagră, aflate pe terasele blocurilor din apropiere. 
Relevante în acest sens sunt declaraţiile martorilor Bogdan 
Viorel (audiat la 8.12.2006), Bălăiță Romulus (audiat la 
17.11.2006) și Verony Viorel (audiat la 13.12.2006). Acestea, 
precum și alte declarații relevante, se află atașate 
dosarului, în vol. 1-7 Sibiu (p. 130). 


Lt.-col. Aurel Dragomir, fost comandat al Școlii Militare de 
Ofiţeri „Nicolae Bălcescu” de la Sibiu, îi descria în 1994 ca 
„teroriști” pe cei uciși la Sibiu, în decembrie 1989: 


[Pe 22 decembrie] Mi s-a raportat că pe acoperișuri sunt 
persoane suspecte. Am văzut și eu 2-3 în combinezoane 
negre. Miliția a spus că nu sunt efectivele lor. La ora 12 au 
apărut lângă clădirea Școlii 10-15 oameni în combinezoane 


negre care au deschis foc masiv asupra populației și 
militarilor. Am ordonat să se răspunde cu foc. M-am dus la 
infirmerie, punctul de comandă de rezervă, m-a sunat col. 
Pârcălăbescu că „de ce se trage?”. I-am răspuns că suntem 
atacați. Mi s-a spus să opresc focul. [lie Ceaușescu a spus să 
mă predau. l-am trântit telefonul. Apoi m-a sunat 
Stănculescu. I-am spus că suntem atacați. Stănculescu mi-a 
zis: „Apără-te!”... 

După evenimente au dispărut niște declaraţii date la 
comisiile de anchetă, au dispărut caietele brute de 
înregistrare de la ofiţerii de serviciu, plus o hartă în care 
am însemnat casele de unde s-a tras. Morţii care erau în 
combinezoane și aveau mai multe haine dedesubt, i-am 
identificat: erau cadre ale MI din Sibiu (Miliție și 
Securitate)... S-au găsit arme și muniții care nu sunt în 
dotarea Armatei, s-au găsit pistoale cu amortizorI6, care nu 
sunt în dotarea noastră etc.157 


În loc de epilog 


Evenimentele din Sibiu, sediul lui Nicu, fiul lui Nicolae 
Ceaușescu, au intrat în analiza noastră atât pentru 
evenimentele care au precedat, cât și pentru cele de după 22 
decembrie, așa cum sunt prezentate (într-un mod evident 
denaturat) în rechizitoriul Parchetului. 

Valentin Ceaușescu, fiul cel mare al dictatorului, declara în 
1996 în legătură cu anchetele asupra crimelor de la Sibiu din 


timpul Revoluţiei: „Aţi observat? Toţi eroii din Sibiu sunt acum 
milițienii și securiştii — atâția oameni au murit, iar ei sunt 
acum eroii revoluţiei”I58. 

Comentariile lui Valentin sumarizează cumva premisa 
centrală a acestui capitol: Securitatea a pierdut bătălia în ce 
privește salvarea regimului Nicolae Ceaușescu în decembrie 
1989, dar a câștigat-o în ce privește modul în care aceste 
evenimente sunt reprezentate în memoria publică. Probabil că 
deja câștigaseră acea bătălie la începutul anilor 1990, iar ceea 
ce s-a petrecut de atunci încoace nu a făcut decât să 
consolideze acea victorie. 

În același interviu citat mai sus, Valentin Ceaușescu a mai 
pretins că „Nicu nu a fost niciodată pregătit să devină un 
succesor al puterii. Acesta a fost doar un zvon [...]. Nu el a 
ordonat tirul [la Sibiu]”. Cum a dovedit analiza noastră asupra 
evenimentelor de la Sibiu și asupra Revoluţiei în general, aici 
primul fiu al dictatorului minte. El minte atât despre poziţia 
lui Nicu în regimul Ceaușescu, cât și despre rolul fratelui său 
în împușcarea manifestanţilor pașnici, care cereau un viitor 
mai bun. Și minte mai ales când se referă la rolul Securităţii 
atât înainte, cât și după 22 decembrie 1989. 

În ciuda intoxicației informaţionale a lui Valentin, martori 
oculari au relatat că din vila sa din București, situată lângă 
Televiziunea Română, trăgeau teroriști, cel mai probabil 
membri ai reţelei de rezistenţă a Securităţii: 


Nicolae Ștefan Soucoup: S-a tras și din strada Arhitect 
Cerchez, nr. 16 (vila lui Valentin Ceaușescu)15%... 

S.C. - Garda TV - Remarcă că se trage dinspre clădirile 
ambasadorului britanic cu arme de calibru mic și foc cu 


foc. De asemenea, spre Televiziune se mai trăgea din vila 
lui Valentin Ceaușescu și din vilele de pe Calea 
Dorobanţilor. În dimineaţa zilei de 23 decembrie se trăgea 
din vilele pictorilor cu arme de calibru mic deoarece 
zgomotul era diferit de cel obișnuit150. 


RR 


Rechizitoriul în discuţie este încununarea tragică a unui 
proces de rescriere a istoriei care durează de 30 de ani: 
dovada ultimă a reușitei fostei Securităţi în a-și impune 
propria versiune a evenimentelor din decembrie 1989 nu 
numai la nivel mediatic, ci și juridic. 

Este greu de crezut că mulţi dintre cei care au lăudat acest 
document l-au și citit. Mai probabil este că, pentru mulți 
oameni de bună-credință, inculparea lui Ion Iliescu și a 
asociaţilor acestuia a fost de ajuns, „un pas în direcţia bună”. 
Respectivii inculpaţi sunt oricum cu adevărat vinovaţi pentru 
unele dintre cele mai întunecate capitole ale „democraţiei 
originale” românești de la începutul anilor *90, inclusiv 
violențele -— și acestea cu caracter esențialmente politic — din 
timpul Mineriadei din 13-15 iunie 1990. Dacă s-ar fi străduit să 
citească și să analizeze însă cu atenţie rechizitoriul, acei 
oameni de bună-credinţă ar fi fost șocați de frecventa 
mărturiilor provenite de la nomenclaturiștii fostului regim 
Ceaușescu și în special de la foști securiști. 

O privire atentă descoperă că argumentele prezentate de 
rechizitoriu nu sunt noi, ci reciclări ale unei dezinformări 
diseminate de membrii fostei Securităţi încă de la începutul 
anilor '90, în încercarea de a se disculpa pe ei înșiși și 


instituția din care au făcut parte. Mai mult, mărturiile, 
inclusiv cele păstrate în documentele oficiale ignorate de 
autorii rechizitoriului, spun o poveste total diferită, una care 
indică vinovăția lui Nicolae Ceaușescu și a fostei Securități. 

Cât timp trebuie să mai aștepte românii până când aceste 
adevăruri dificile vor fi devoalate? Până când adevărații 
vinovați se vor bucura de impunitate din partea magistraţilor 
chemaţi să facă dreptate victimelor din decembrie 1989? 

Treizeci de ani — un timp mai lung decât „Epoca de Aur” a 
lui Nicolae Ceaușescu — se pare că nu au fost de ajuns. 
Securitatea a continuat diversiunea teroristă din decembrie 
1989 cu o diversiune informaţională, care s-o disimuleze pe 
prima și să „încâlcească” Revoluţia. Rechizitoriul SPM din 5 
aprilie 2019 este o culminare a acestei mistificări, la rândul 
său o diversiune — de data aceasta, juridică. 

